
ESIPUHE 


lkaessani kirjoittaa tätä tutkimusta vuoden 2000 lopulla ajatteluani 

kiehtoi kaksi keskeistä ongelmaa. Toinen niistä liittyy kysymykseen, 
jota pohdin jo kirjoissani Minän rakentuminen ihmistieteissä (1994) ja 
Minä (1995): miten kokemuksellinen minuus voitaisiin tavoittaa tieteen 
keinoin? Toinen keskeinen kysymys liittyy vähemmistöjen tutkimiseen: 
minkälainen metodologia ja moraalifilosofinen varustus tarjoaisivat sopi- 
vimman lähestymistavan kulttuurisen erilaisuuden kohtaamiseen? 

Näitä kysymyksiä pyritään nyt avaamaan dialogisen filosofian kei- 
noin. Dialogisen filosofian keskeisiä käsitteitä ovat 'keskustelu”, ”toiseus' 
ja ”kohtaaminen”. Niiden leikkauspisteissä smaragdisoituvat Heideggerin 
fundamentaaliontologia sekä Buberin ja Levinasin transsendentaali- 
filosofinen antropologia. Olen käsitellyt toiseuden filosofiaa myös väitös- 
kirjassani Rakkauden välittäjä (1997), jonka yksilöeettisiä teemoja suun- 
nataan tässä teoksessa selvemmin yhteiskuntafilosofisiin ja -poliittisiin 
yhteyksiin. 


Tullessani tekemisiin Suomen Akatemian ”Syrjäytyminen, eriarvoisuus ja 
etniset suhteet Suomessa” -ohjelman kanssa olin varma, että kolmi- 
vuotinen ohjelma merkitsisi huomattavaa haastetta filosofialle. Saatuani 
tilaisuuden toimia Syreeni-ohjelman epävirallisena filosofina olen kiitolli- 
nen mahdollisuudesta löytää filosofialle uuden toteutumisyhteyden. 
Kiitän kaikkia kollegojani niistä kymmenistä, ehkä jopa sadoista hyvistä 
neuvoista ja ohjeista, jotka he ovat malttaneet jättää mainitsematta. 
Kiitän Suomen Akatemian Kulttuurien ja yhteiskunnan tutkimuksen 
toimikuntaa puolen vuoden tutkimustuesta, jonka kuluessa minun oli 
mahdollista kirjoittaa ja julkaista tämä teos esivalmistelut ja perus- 
tutkimus mukaan lukien. 

Tätä kirjaa ei olisi ollut mahdollista kirjoittaa pelkästään omien 
voimien varassa, yksin. Olen pohtinut, miten filosofia syntyy erityis- 
kulttuurien sisällä, minkälaista olisi seksuaalivähemmistöjen ”oma” filo- 
sofia ja miten filosofia ja ulkopuolisuuden kokemukset liittyvät yhteen. 
Olen kiitollinen ystävilleni Janille, Karille ja Tuomolle, enkä voi olla 
käyttämättä sanaa rakkaus, kun ajattelen heidän panostaan työlleni. 
Heidän vaikutuksestaan kaikki tässä kirjassa sanottu soveltuu niin etnis- 
ten vähemmistöjen kuin seksuaalivähemmistöjenkin elämään. Kiitän Yli- 
opistopainon kustannuspäällikköä Sirkka Stoltia ja kustannustoimittaja 
Markku Pääskystä hyvästä yhteistyöstä. 

Talo, jossa asun, sijaitsee kirkon ja uuden Gay Center Dont Tell Maman 
rakennusten välissä. Kävelykadulla maisemaa halkoo kuusi metriä kor- 
kea pronssinen obeliski, jonka nimi on huoletonta kaupunkilaistunnel!- 
maa tavoitellen ”Viheltelevä helsinkiläinen”. Graniittiseen jalustaan kai- 
verretun tekstin mukaan se on pystytetty ystävällisen, avuliaan ja 
suvaitsevan kaupunkilaiskulttuurin kunniaksi. Mitä suurimmassa mää- 
rin itsestäni riippumattomista syistä luonani toimii tätä nykyä pieni 
filosofian laitos, jossa etsimme ystävieni kanssa totuutta. Kiitokseni: 
Jouko, Antti M., Marko K., Ari-Pekka, Pasi, Jukka, Jouni, Sauli, Tuomo 
P., Olli-Pekka, Markus B., Timo, Anssi, Mikko, Juha, Kai, Heikki, Samuli, 
Markku, Keijo, Matti, Kari P., Antti V., Markus M., Petri, Vesa, Tommi, 
Harri, Ilari, Kari L., Tuukka, Teppo, Mika, Joona, Ville, Marko R., Toni, 
Jussi, Joakim, Jari, Niklas, Kari N., Ville G., Matthew, Atte, Mats, 
Timothy, Andrew, Kimi, Jani, Aki, Tuomas, Petteri, Tero, Joonas, Teemu 
ja Marius. 

Tässä teoksessa ei tarkastella pelkästään tieteellisiä metodeja, vaan 
mielenkiinto kohdistuu erilaisuutta, vierautta ja toiseutta koskevaan 
filosofiaan. Kyse on yhtä hyvin etnisestä filosofiasta, suomalaisesta filo- 
sofiasta, kreikkalaisesta filosofiasta, homofilosofiasta ja lesbofilosofiasta 
kuin eksistenssifilosofiastakin. Haluan, että kirjani on leimallisesti vä- 
hemmistöjen omaa filosofiaa ja että siitä loistaisivat sateenkaaren kaikki 
värit. 


Isolla Roobertinkadulla, itsenäisyyspäivänä 2002 


Jukka Hankamäki 

SAATESANAT TOISEEN PAINOKSEEN 


ulkaistessani tämän kirjan ensimmäistä kertaa vuonna 2003 se 

herätti yllättävän paljon keskustelua akateemisessa yhteisössä ja 
aikakauslehtien sivuilla — siitä huolimatta, että dialogisen filosofian 
perusidea ei varmasti ollut kenellekään uusi. Vastaanotto oli filosofian 
dialogiselle olemukselle tyypillisesti ristiriitainen tai ainakin erimielinen. 
Teokseni saamat palautteet olivat pääosin myönteisiä, jopa kiittäviä, ! 
mutta joukkoon mahtui myös arvioita, joiden sävy oli kielteinen.? Mika 
Waltari neuvoi ohjeissaan kirjailijoille, ettei kritiikkiin pitäisi koskaan 
vastata.3 Häneltä löytyikin viisautta pidättäytyä liioista kommenteista ja 
olla upottautumatta provokatiivisiksi tarkoitettujen mielipiteiden suo- 
hon, sisälsivätpä ne sitten kehuja tai moitteita. G. H. von Wright puo- 
lestaan katsoi velvollisuudekseen vastata esitettyihin arvioihin ja testata 
näkemyksiään keskusteluissa. Kauncokirjailijalle Waltarin suosittelema 
toimintamalli sopii hyvin, sillä kaunokirjalliset teokset ovat itsenäisiä ja 
vertauskuvallisia luomuksia, joita joka tapauksessa tulkitaan monin eri 
tavoin. Sen sijaan filosofian olemukseen sisältyvät argumentaatio ja 
pyrkimys yksiselitteisyyteen. Niinpä olen kunnioittanut palautteiden 
laatijoita vastaamalla heille ja kiittämällä sillä tavoin mahdollisuudesta 
käydä dialogia. 

Dialogisen filosofian osakseen saama huomio saattaa johtua siitä, että 
elävän ja keskustelevan filosofian ihanne on hämärtynyt tieteenharjoit- 
tajien keskittyessä tyydyttämään lähinnä omaa kunnianhimoaan. Toinen 
syy Dialogisen filosofian virittämään mielipiteidenvaihtoon voi olla siinä, 
että dialogista ajattelua hyödyntävien eksistenssihermeneuttisten ja 
fenomenologisten ajatussuuntien kautta on esitetty paljon sellaista tiede- 
kritiikkiä, joka on koetettu hävittää yliopistojen rakkikehissä. Tekstini 
ovat saattaneet heijastella asemaa, joka edustamalleni eksistenssifilo- 
sofiselle ajattelulle on pyritty määrittelemään suomalaisessa tiede-elä- 
mässä. Teokseni kirjoittamista, vastaanottoa ja käytyjen keskustelujen 
valtaulottuvuuksia analysoin pian ilmestyvässä suomalaisen nykyfilo- 
sofian historiassani, ja pieni synopsis tai ”prolegomena” tämän teoksen 
teemoihin sisältyy kokelmaani Filosofiset viuhahdukset (2007)5 Arvioni 
Dialogisen filosofian asemasta koko tuotantoni osana olen sisällyttänyt 
pääteokseeni Enkelirakkaus (2008).6 

Vaikka olenkin monin tavoin irtautunut tämän kirjan taustateoreeti- 
koista edeten omille filosofisille linjoilleni (mistä myös kollegani ovat 
jaksaneet minua muistuttaa), en ole pitänyt tarpeellisena muuttaa tämän 
teoksen ensimmäistä enkä toista osaa juuri mitenkään. Ne vähäiset täs- 
mennykset, joita olen tehnyt, ovat lähinnä tutkimuksen ajantasaista- 
miseksi tehtyjä lisäyksiä. Merkittävimmät muutokset ovat koskeneet 

kirjani kolmatta osaa ”Politiikka”. Päätökseni olla puuttumatta työni 
muihin osiin jälkikäteen ei tarkoita, että en haluaisi seistä sanojeni 
takana, vaan katson työni tulleen valmiiksi. Sellaisena toivon sen 
edelleen palvelevan tieteenfilosofisena ja metodologisena yleisteoksena. 


Kirjaani voitaneen pitää eräänlaisena avauslukuna 2000-luvun suomalai- 
seen filosofiaan. Analyyttisen filosofian, tietoteorian ja eksistenssi- 
filosofian keskeiset ongelmat tulivat laajalti käsitellyiksi viime vuosi- 
sadalla, mutta ne eivät tulleet luonnollisestikaan ratkaistuiksi. Käsityk- 
seni mukaan filosofian klassiset kysymykset puhuttelevat ihmisiä jo 
siksi, että elämä sinänsä sisältää tietyt peruskysymykset, joita jokaisen 
ihmisen on pohdittava. Filosofia poikkeaa erityistieteistä sen vuoksi, että 
filosofian piirissä käsitellään eettisiä ja arvokysymyksiä, joihin mikään 
reaalitiede ei voi vastata. Tällaisia kysymyksiä ovat ne, jotka koskevat 
elämän merkitystä, mielekkyyttä ja arvoja, hyvää elämää, politiikan 
päämääriä, kuolemaa, jumaluutta ja etiikkaa. Yksiselitteistä ”tietoa” 
näistä asioista ei ole, eikä niitä voida kääntää tutkittaviksi luonnon- 
tieteellisellä tapahtumatasolla: vain kokeellista, tilastollista tai muulla 
tavoin objektiiviselta näyttävää tutkimista varten, niin kuin aivotutki- 
mus ja geeniteknologia ovat pyrkineet tekemään. 

Tästä johtuu edelleen kaksi seikkaa. Ensinnäkin, filosofia ei ole perus- 
olemukseltaan tiedettä, ja siksi sille tulisi myöntää erityisasema yli- 
opistolaitoksen sisällä. Ja toiseksi, filosofia ei ole epäilyistä huolimatta 
missään kriisissä erityistieteiden niin sanotun ”kehityksen” vuoksi. Syy 
filosofian asemaan akateemisen maailman kestosuosikkina on se, että 
filosofiassa käsitellään kysymyksiä, jotka nousevat suoraan elämästä ja 
ihmisyydestä itsestään: siitä, että olemme olemassa. Filosofian kysy- 
mykset sisältyvät olemiseen itseensä, jolloin myös etiikan luonteeksi 
paljastuu sen haasteellisuus. 

Etiikka on ensisijaisesti haaste, jonka se heittää maailmassa olevan 
ihmisen eteen ja jonka mukaisesti se vaatii jokaista ihmistä ottamaan 
kantaa eettiseen hyvään ja pahaan, moraaliseen oikeaan ja väärään sekä 
sekä niistä johdeltavissa oleviin normeihin. Uskon, että 2000-luvulla 
näihin kysymyksiin voidaan parhaiten vastata sellaisen filosofian avulla, 
jossa palataan tarkastelemaan yhteiskuntateoreettisia ja taloudellisia 
kysymyksiä sekä normatiivisen etiikan tarjoamia vaihtoehtoja, siis poli- 
tiikkaa ja vallankäyttöä. Teokseni ei tietenkään pyri eikä vaadi sitoutu- 
maan poliittisesti mutta ilmentää kylläkin käsitystäni, että suurin osa 
merkityksellisimmästä filosofiasta luodaan vapaana poliittisesta, talou- 
dellisesta ja akateemisesta vallasta sekä kiistelevässä suhteessa niihin. 


Kirjoitin tätä teosta alun perin Suomen Akatemian tutkimusohjelman 


”Syrjäytyminen, eriarvoisuus ja etniset suhteet Suomessa” osana, mutta 
kirjaani tuskin voisi sanoa tyypilliseksi projektitutkimukseksi. Toivon, 

että työlläni voisi olla sellaista yleistä merkitystä, joka käsitykseni 
mukaan tulee parhaiten näkyviin juuri silloin kun filosofialla on jokin 
käytännön elämään liittyvä toteutumisyhteys. Tässä tapauksessa teok- 
seni filosofiset teemat, kuten dialogisuus ja toiseus, liittyvät ajankohtais- 
aiheisiin, joita ovat etnisyys, erilaisuus, ihmisyksilöiden ja kansakuntien 
kohtaaminen, seksuaalinen kanssakäyminen, kansallishenkisyys, kon- 
fliktien ratkaisu ja eräät kansainvälisen politiikan ongelmat. Myös vies- 
tinnän, sananvapauden ja informaatiotekniikan olemusta tarkastellaan 
ajankohtaisilmiöiden valossa. 

Teokseni ilmestymisen jälkeen sen aiheet ovat tulleet entistäkin polt- 
tavammiksi. Käytin jo New Yorkin vuoden 2001 terrori-iskun jälkimai- 
ningeissa runsaasti sivutilaa terrorismin taustojen ja ongelmien käsitte- 
lyyn. Globalisaation ja internationalismin pyörteissä ovat varaukselliset 
mielipiteeni monikulttuurisuuden ja pakkokansainvälistämisen autuutta- 
vuudesta uskoakseni tulleet ymmärrettäviksi ja löytäneet myös käytän- 
nölliset perustelunsa. 


Berliinin vapauttamisen 19-vuotispäivänä 9.11.2008 


Tekijä 


SAATESANAT VERKKOJULKAISUUN 


Dialogisen filosofian kirjoittamisesta on kulunut nyt 20 vuotta. Maailma 
on muuttunut monien mielestä paljon, omasta mielestäni vähän. Raja- 
aitoja joudutaan pystyttelemään taas Euroopassa. Kriisien syöksykierre 
on korostanut niiden ongelmien syvyyttä, joita käsittelin kirjassani. 

Hyvinvoinnin maljan valahtamisesta yli kertoo halukkuus takertua 
myös pikkuasioihin, kuten oikeiden pronominien käyttöön viestinnässä. 
Turhamaisuus on voinut kääntyä destruktiivisuudeksi. Vaikka identi- 
teettipolitiikka käy ylikierroksilla, sen ei pidä antaa häiritä dialogisuu- 
den ydinajatusten ymmärtämistä. Sensurointi ja sananvapauden rajoit- 
taminen eivät ratkaise mitään vaan lisäävät dialogien tarpeellisuutta. 

Sovelsin dialogista ajattelua mediatutkimuksissani Totuus kiihottaa — 
Filosofinen tutkimus vasemmistopopulistisen valtamedian tieto- ja totuus- 
kriisistä (2020) ja sen jatko-osassa Pavlovin koirat — Tieteellinen tuomio 
median ja byrokraattien kostosta (2022). Teokset puhukoot puolestaan. 

Dialogisen filosofian tähän painokseen olen tehnyt vain pieniä tarken- 
nuksia. Muutoin kirjaa ei ole tarvinnut juuri ajantasaistaa. 


Jukka 

Vaarallisint on se, jos ei oo mitään menetettävää. 


Fintelligens? 


Ei ole muuta rikkautta kuin elämä. 


John Ruskin38 


Filosofiset lähtökohdat 


CN yrjäytyminen”, eriarvoisuus' ja 'etniset suhteet? kuuluvat käsite- 

joukkoon, jonka esilläolo on viimeksi kuluneen vuosikymmenen 
aikana lisääntynyt niin julkisessa sanassa kuin poliittisessa ja tie- 
teellisessä kielessäkin. Tämä johtunee siitä, että eriarvoistumisen ilmiöt 
ovat levinneet laajalle myös suomalaisessa hyvinvointiyhteiskunnassa. 
Syrjäytyminen ja eriarvoistuminen ovat saaneet uusia muotoja, ja niiden 
ilmenemistavat vaihtelevat. Lamavuosien jälkeinen työelämästä syr- 
jäytyminen on jäänyt pysyväksi osaksi yhteiskuntaa, ja siihen liittyvä 
taloudellinen eriarvoisuus on vahvistanut muitakin ulkopuolisuuden 
kokemuksia.? Suuri osa syrjäytymisestä on sellaista, että tutkijat ja 
poliittinen hallinto eivät aina pysy ilmiöiden perässä niitä seuratessaan, 
vaikka poliittiset ja hallinnolliset päätökset usein kulkevat ilmöiden 
edellä niitä luodessaan. 

Euroopan unionin piirissä tapahtuva integroituminen, pakolaisvirrat 
ja valtioiden sisäinen muuttoliike ovat tuottaneet ongelmia, jotka kos- 
kettavat aina — eivät vain asianosaisia itseään — vaan myös sitä valta- 
väestöä, jonka elämänpiirissä kulttuurinen ja etninen erilaisuus etsivät 
omalta kannaltaan elinkelpoista ja vallitsevan kulttuurin kanssa yhteen- 
sopivaa toteutumisyhteyttä. Suomen unionivuosien aikana varsinkin 
taloudelliset tekijät ovat nousseet syrjäytymistä eniten määrittäviksi, 
kun taas ihmisoikeuksien, etnisen toleranssin ja moniarvoisuuden alu- 
eella on saatu aikaan myös edistystä. Olojen kohentuminen tällä alueella 
on usein perustunut enemmänkin hallinnollisiin julistuksiin ja lakeihin 
kuin ihmiskuvan tai asenteiden tosiasialliseen muutokseen. Lainsäädän- 
nön ja yhteiskunnallisen todellisuuden välisestä kulttuurivitkasta kertoo 
muutosvastarinta, jota on kohdistettu esimerkiksi seksuaaliseen tasa- 
arvoon tähtääviin lakeihin. Voidaankin epäillä, kuinka aitoa edistys on 
todella ollut. Myös talousjärjestelmämme toimivuus on usein maksatettu 
niiden kustannuksella, jotka eniten ovat ihmisoikeuksien tarpeessa. Siksi 
on syytä pohtia ihmiskuvaa ja filosofiaa, joihin poliittinen integraatio, 
erilaisuuden hyväksyminen ja ihmisryhmien yhteisymmärrys voivat pe- 


17 


rustua. Nämä käsitteet voisivat sisältyä myös Syreeni-tutkimusohjelman 
nimeen ?syrjäytymisen”, ?eriarvoisuuden”' ja 'etnisten suhteiden” sijasta. 


Miten tutkia tuntematonta? 


Kysymykset siitä, pitäisikö vähemmistöjen ja valtakulttuurien välillä 
pyrkiä integraatioon, vai turvaako isolaatio vähemmistöille jopa parem- 
mat identiteetin ylläpitämisen edellytykset kuin sopeutuminen, ovat 
suuria poliittisia kysymyksiä. Samantapaisia ovat kysymykset siitä, mikä 
on toiseuden ja ulkopuolisuuden relationaalinen luonne. Onko esi- 
merkiksi niin, että syrjässä eläminen ja ulkopuolisuus itse asiassa tuke- 
vat vahvoja ryhmäidentiteettejä? Vähemmistöjenhän on sanottu usein 
hallitsevan enemmistöjä. Tai onko niin, että ulkopuolisuudesta johtuvat 
haitat monin verroin kumoavat ulkopuolisen asemasta koituvat sosiaali- 
set edut? Vähemmistöryhmän kollektiivinen menestys yhteiskunnassa ei 
vielä takaa, että yksilöt voisivat hyvin, sillä ratkaisevaa on, miten yksilöt 
menestyvät vähemmistöryhmän sisällä. Myös vähemmistöt ovat sosi- 
aaliselta rakenteeltaan hyvin heterogeenisiä. Lisäksi yksilöiden menestys 
ryhmän edustajana edellyttää, että etninen tai vähemmistöryhmä si- 
nänsä on vaikutusvaltainen yhteiskunnassa, kuten esimerkiksi suomen- 
ruotsalaiset osin ovat ja esimerkiksi romaniväestö ei yleensä ole. 

Suuri kysymys sosiaalipolitiikan sektorilla on niin ikään se, mitä 
etnisyys ja erilaisuus todella ovat. Mitä on näiden joskus leimaaviksikin 
koettujen käsitteiden takana, ja miten ihmiset selviytyvät niissä käy- 
tännön tilanteissa, joita hallintodiskurssi, politiikan kieli, julkinen sana 
ja joskus myös tieteellinen tutkimus tarkastelevat vain yläkäsitteiden, 
luokkien ja tilastollisten menetelmien avulla? Universalismiin perustu- 
vaa tutkimusotetta voitaisiin pitää vähemmistöjen tarkasteluun heikosti 
sopivana ja jopa totaliteetinomaisena, eivätkä tutkimuksen kohteena 
olevat ihmiset välttämättä kohtaakaan tieteenharjoittajien taholta sen 
suurempaa oman elämäntilanteensa ymmärtämystä kuin hbysanttilais- 
kryptisen byrokratian taholta. Lisäksi tieteellisen tiedon palautumisessa 
ihmisten omaan elämismaailmaan ja itseymmärrystä lisääviin konteks- 
teihin on puutteita.10 

Syrjäytymisen”, 'eriarvoisuuden' ja etnisyyden? taakse kätkeytyy 
paljon sellaista ilmiötason problematiikkaa, jonka esille saaminen vaatii 
vaihtoehtoisia ja kokeilevia tutkimusotteita. Ne edellyttävät uudenlaisia 
asenteita verrattuna niihin tieteellisen tutkimisen tapoihin, jotka ovat 
olleet tunnusomaisia pelkästään empiirisille ja yleisyyteen pyrkiville 
menetelmille. Eräät monitieteelliset tieteenalat, kuten kasvatustiede, 
saattavat myös tunnustaa liikaa velkaa kanta- ja metoditieteilleen, kuten 
sosiologialle ja tilastotieteelle sekä pelkkään yksilökeskeiseen lähestymi- 
seen perustuvalle ”entiselle sielutieteelle”, psykologialle. Näitä tieteen- 

aloja on pitkään leimannut pelkkä immanenttius, yritys tarkastella 
sinänsä hämmentäviä, moniulotteisia ja tutkijakunnan omalle elämälle- 
kin vieraita ilmiöitä mitattavuuden ja laskettavuuden kautta. 

Tällainen tarkastelutapa on ihmistä objektivoivaa. Kehittynyt kriitti- 
nen tutkimus varustautuu siihen liittyvään arvosteluun huolellisesti 
viitaten esimerkiksi laadulliseen tutkimukseen, osallistuvaan havain- 
nointiin, etnometodologiaan, teemahaastattelumenetelmiin, intersubjek- 
tiivisuusteorioihin ja vuorovaikutteisiin suhteisiin tutkijan ja kohteiden 
välillä. Nämä ovatkin sofistikoituneita ja oikeaan ohjaavia työvälineitä 
ihmistutkimuksen kentillä. Tärkeänä voi pitää myös panosta, jolla filo- 
sofit ovat pyrkineet purkamaan auki käytössä olevien käsitteiden omi- 
naisuuksia ja puheen diskursiivista luonnetta. Kysymys on ollut siitä, 
kuinka kompleksisia voivat olla vaikkapa monikulttuurisuuteen liittyvät 
käsitteet ja normit, kun monikulttuurisuus, joka jo hyväksytään moni- 
kulttuurisuudeksi, ei ehkä enää olekaan sitä alkuperäistä monikult- 
tuurisuutta. Spontaanius ja erilaisuuteen liittyvä ulkopuolisuus on saa- 
tettu tällöin joko tukahdutaa tai sopeuttaa osaksi valtakulttuuria. Ana- 
lyyttinen filosofia, dekonstruktio ja diskurssianalyysi voivat näin ollen 
valaista asioita kertomalla kieleen ja tieteen metodeihin sisältyvistä 
ajatussolmuista, siitä, kuinka käsitteet ja poliittiset pyrkimykset voivat 
kääntyä myös itseään vastaan. 

Syrjäytymisen, eriarvoisuuden ja etnisten suhteiden tieteellinen kiin- 
nostavuus ei kuitenkaan tyhjene pelkään metodologiseen haasteelli- 
suuteen tai poliittis-hallinnolliseen tietoisuuden laajentamiseen. Sitä ei 
sovita diskurssianalyysiin autuuttavuus eikä filosofisten paradoksien 
purkaminen. Nämäkin ovat perimmältään kovin ”akateemisia” tapoja 
tarkastella eriarvoisuuden ilmiöitä. Yliopistollisia ne ovat paitsi myön- 
teisissä, myös epäilyksen sanoja ansaitsevissa suhteissa. 


Etnisyyden filosofiset vaatekerrat 


”Miten sinä sanoitkaan: Sinulla on kummalliset silmät, aivan kuin 
seuraisit maailmaa vähän sivusta. Et taida olla ranskalainen? Niin, 
uskon että nämä olivat ensimmäiset sanasi, Angelo, kun ilmestyit tyhjästä 
valkoisesta auringonpaisteesta kuin valokuvan kuvajainen valkoiselle 
paperille kehitysaltaassa. [...] Sillä sinua varten olen minä puolestani 
ilmaantunut samantekevää mistä, veden pohjasta, maan alta, Bosnia- 
Herzegovinasta, eräästä jokivarren pikkukaupungin asunnosta, jossa 
kuivakäymälän haju salpaa hengen; Itä-Euroopasta; halkopinon takaa. 
[...] Franz osti minulle silkkipaidan, hopeanharmaan, muotiväri sekin, 
mutta en pidä siitä erityisemmin, tavallinen kohtuullisen kallis tavara- 
talotuote. Aluksi kaikki täällä näyteikkunoissa oleva tuntui minusta 
kauniilta. Nyt olen ymmärtänyt että se on miltei kaikki pelkkää lumppua 

ja rojua. Rue de Saint-Honoren näyteikkunoissa näkee jonkun kauniin 
rätin, mutta siellä pelkkä liivikin maksaa omaisuuden, eikä sitten teekään 
enää mieli mitään. Mieluummin sitä kulkisi säkkikankaassa tai van- 
hoissa Baltika-tehtaan risoissa. Kaikkein vähiten haluan muistuttaa niitä 
itäeurooppalaisia joiden näen täällä ostaneen jotkin hirveydet ylleen 
Boulevard de Saint-Micheliltä ja kuljeksivan niissä kuin seitsemännessä 
taivaassa! Vaikka he iskisivät kiinni johonkin arabialaiseen öljyruhti- 
naaseen tai vanhaan rikkaaseen Venäjältä emigroituneeseen juutalais- 
eukkoon, joka pukisi heidät Versacella tai Rabannella kiireestä kanta- 
päähän, tuntisin heidät siitä huolimatta, sillä he eivät osaisi pitää niitä 
vaatteita, jokin seikka kavaltaisi heidät, iankaikkisesti! Kuten minut- 
kin ”11 


Näin mietteliäästi tilittää Pariisin-tunnelmiaan eestiläinen kirjailija 
Emil Tode romaanissaan Enkelten siemen. Nimellä Piiririik (suom. ”Raja- 
maa”) julkaistu teos oli ilmestyessään vuonna 1993 mielipidemuureja 
ylittävä kosmopoliittinen sukellus rautaesiripun takaa vapautuneen idän 
ja jo muutenkin vapaan lännen suhteisiin. Teoksen merkitys oli myös 
kansallisfilosofinen: se oli etnisiä etäisyyksiä punnitseva, ja teoksen 
kirjoittajaa pidettiin Viron kirjallisuuden uudistajana — syystä. Etnisesti 
ja seksuaalisesti marginalisoitu ihminen on erilaisuutta katsellessaan 
väistämättä näköalapaikalla. 

Emil Toden teksti ei ole huolissaan syrjinnästä, se luovuttaa, se antaa 
periksi. Siinä on oivallusta ja viisautta: myös glamour ja loisto saavat 
merkityksensä roskan kautta. Rikkaus osoittautuu rikkaudeksi vain ver- 
rattuna siihen, kenellä sitä ei ole. Köyhyys ja ulkopuolisuus kirkastavat 
loistokkuuden kunnian. Siispä köyhällä idällä ja rikkaalla lännellä on 
jotakin vain siksi, että niillä on toisensa: ne olivat ja ovat olemassa tois- 
tensa kautta. Tämän kahtiajaon ohella teksti muistuttaa myös tosi- 
asiasta, että eriarvoisuus ja ulkopuolisuus eivät ole yksiselitteisiä 
ilmiöitä. Emil Toden tekstistä tihkuva sivullisen näkökulma voisi kuvata 
maattoman kansamme ketä tahansa matkailijaa missä tahansa suur- 
kaupungissa. Se voisi kuvata maalta Helsinkiin muuttaneen homopojan 
tunnelmia Hennes & Mauritz -tavaratalossa. Suomi on kieltämättä lois- 
tava maa, mutta ilmaston, sijainnin ja Pariisia vastaavan hintatason 
valossa on epäiltävä tämänkin maailmankolkan houkuttavuutta. Ei ole 
suurta eroa, ripustautuuko ihminen muotitalojen luomuksiin vai 
H&M:stä hankittuhin jäljitelmiin. Ne yhtä kaikki viittaavat siihen, 
minkä ne tehokkaasti peittävät, ”pellavan tai hampun runkokuiduista 
harjaamalla ja häkilöimällä erottuvan karkempilaatuisen rohdinkan- 
kaan, jota käytettiin köysien ja säkkien valmistukseen sekä tilkkeiksi”.1?2 

Mutta ihminen saattaa epäillä vaatekertansa oikeellisuutta ennen 
muuta omassa filosofiassaan. Hänen elintasonsa paistaa päälle, hänen 
oikea kätensä kirjoittaa valitusvirttä eriarvoisuudelle samalla, kun 

hänen vasen kätensä kahmii kahvilautaselle marmeladitryffeleitä pöytä- 
hopeiden ja kristallikruunujen kimaltaessa yliopistolla. Suuri osa tutki- 
joista elää suojattua elämää. Ovatko he oikeita ihmisiä sanomaan mitään 
syrjäytymisestä tai eriarvoisuudesta? Tyypillinen eriarvoisuuden tutkija 
onkin professori, joka kiitää lentokoneessa kohti köyhyyden vastaista 
seminaaria tuhlaten korvaamattomia luonnonvaroja ja verorahoja. Kun 
Syreeni-ohjelma vuoden 2000 alussa käynnistyi, varsinkin monet työttö- 
mät epäilivät sen tarpeellisuutta TV-uutisissa todeten, että olisi ollut 
parempi antaa ne rahat köyhille ja että kyseessä on vain teoriaherrojen 
oma hanke, jonka tehtävänä on estää heitä itseään syrjäytymästä! Se 
kertoo sosiaalisesta repeämästä ja kehottaa miettimään, keitä varten 
tiede oikein on olemassa ja mitä on tuo akateeminen sivistys. 

Myös suomalaisten korkea sivistystaso saattaa olla illuusio. Tuore 
tutkimus toteaa, että ”suomalaisten lukutaito on maailman kärkiluok- 
kaa”, mutta ”mielipiteiden muodostamisessa meillä on ongelmia”.13 — 
Mitä tämä tarkoittaa? Kunpa se ei kertoisi vaikeasti peiteltävästä taka- 
pajuisuudesta. Ei ole varmaa, että me suomalaiset kuulumme Euroopan 
poliittisesti valistuneimpaan eliittiin. Ei ole itsestään selvää, että suo- 
malaiset, jotka muodostavat noin 0,4 prosenttia läntisen Euroopan 
väestöstä, antavat muulle maailmalle elämäntavallisen standardin. Myös 
me suomalaiset tulemme liiteristä, halkopinon takaa. Siksi tässäkään 
kirjassa ei linnoittauduta etnisyyden ja monikulttuurisuuden kapea- 
alaiseen tulkintaan, siihen, joka piirtäisi yhtäläisyysmerkit vain sanojen 
”ulkopuolisuus” ja ”ulkomaalaisuus” välille. Etnisyyden eri yhteyksissä 
harvoin ajatellaan sitä suomalaisuutta, jota esiintyy sademetsien syvyyk- 
sissä tai bisnesmaailman betoniviidakoissa. Suomalaiset itse ovat vä- 
hemmistön asemassa myös länsimaisen kulttuurin piirissä. Niinpä tämän 
tutkimuksen lähtökohtana on näkemys, että etnisyyden, monikulttuuri- 
suuden ja eriarvoisuuden ilmiöitä ei pitäisikään kaventaa vain tietylle 
maantieteelliselle alueelle rajoittuviksi internaalisiksi ilmiöiksi. 

Etnisyys”, *erilaisuus”, ”toiseus”, 'vieraus', ”ulkopuolisuus”, *eriarvoisuus' 
ja syrjäytyminen ovat suhdekäsitteitä. Ei ole olemassa erilaisuutta 
ilman samanlaisuutta, ei vierautta ilman tuttua ja turvallista, ei pako- 
laisuutta ilman, että on jotain, mitä paeta. Ei ole eriarvoisuutta ilman 
samanarvoisuutta, ei ulkopuolisuutta ja syrjintää ilman arvottamista 
sisäpuoliseksi ja kulttuuriin kuuluvaksi. Kansallinen paljastuu kansalli- 
seksi vasta kansainvälisyydessä. Näitä käsitteitä ei voida ymmärtää kan- 
sallisen ajattelun sisällä. Ne pitää ymmärtää eksternaalisiksi viittaus- 
suhteiksi, vihjeiksi ja merkeiksi kulttuurien välillä. Jo etnisyyden käsite 
on perimmältään kansainvälinen. Siksi tässä tutkimuksessa keskitytään 
etsimään syrjinnän, eriarvoisuuden ja etnisyyden alkuperää enemmänkin 
metafyysisestä ajattelusta kuin pelkistä konkreettisista tapahtumista tai 
teoista. Filosofian sivuuttaminen olisi helpohko vaihtoehto, ja siksi tietty 
ajattelu pysyy: diskriminaatio jatkuu. 

Transsendentaalifilosofian tarpeellisuus 


Tukeudun tässä tutkimuksessani kahden fenomenologiseen perinteeseen 
lukeutuvan filosofin, Martin Buberin ja Emmanuel Levinasin ajatteluun, 
sillä katson, että juuri heillä on eniten annettavaa aiheelle, joka koskee 
toiseutta, erilaisuutta ja ulkopuolisuutta. Työni kategorisen johtopäätök- 
sen voi jo tässä vaiheessa kiteyttää maksiimiksi: 


Kohtele ihmisyyttä sekä itsessäsi että toisissa ihmisissä aina suurena 
arvoituksena. 


Kantilaisen imperatiivin vastaavaa muunnelmaa olen edustanut myös 
väitöskirjatutkimuksessani.!! Tämä ajattelu on suunnattu tieteellisen ja 
poliittisen päätöksenteon laskelmoivaa ja viileän harkitsevaa totaliteettia 
vastaan. Me kuitenkin elämme tässä totaliteetissa, yhteiskunnassa, jonka 
asioita ja olosuhteita on hoidettava. Filosofian näkökulmasta olisi helppo 
asettaa asioita järjestykseen ja sanoa, miten niiden pitää olla. Tässä 
mielessä olen viehättynyt Buberista ja Levinasista myös filosofian kan- 
nalta: filosofiankin pitäisi tunnustaa oma alttiutensa totalisoitumiselle ja 
pitää todellisuus avoimena yllätyksen ja erilaisuuden voimalle. Sillä poik- 
keuksessa, sattumassa, maailman ja toisen ihmisen arvoituksellisuu- 
desta kohoavassa lumouksessa, on suuri osa koko ihmisarvoisuuden 
positiivista energiaa. 

Olen koulutukseltani ja elämäntavoiltani filosofi. Filosofit ovat puhu- 
neet paljon ihmisten ja kulttuurien yhteisymmärryksestä. Silti filosofeja 
itseään on voitu vain harvoin pitää ymmärtämisen ja sallivuuden esi- 
airueina. Tämä johtunee kriittisestä mielestä, jota tieteellinen ajattelu 
harjoittajaltaan vaatii, sekä halusta kehitellä myös omaa ongelmille 
altistumatonta filosofiaa. Filosofia on instituutiona ollut vallan läpäise- 
mää. Se on ja haluaa olla tieteiden ”äiti”. Toisaalta valtapyrkimykset 
ilmentävät huonosti filosofian omaa luonnetta. Filosofia on aina rikas- 
tunut nimenomaan poikkeusyksilöistä, ulkopuolisuudesta ja erilaisuu- 
desta. Filosofia on elänyt näiden peruseksistentiaalien keskellä. Filosofia 
itse on ulkopuolisuuden laji. 

Todelliset filosofit ovat aina eläneet syrjässä.!5 Filosofit, joihin tässä 
tutkimuksessa tukeudutaan, ovat eläneet kaukana vallasta. Filosofien 
totuudenrakkaus on ollut usein intohimoisempaa kuin heidän rakkau- 
tensa muutoin on. Myös tämä teos pyrkii noudattelemaan kriittisen 
ajattelun parhaita perinteitä. Tukeutumalla transsendentaalifilosofian 
mahdollisuuteen haluan korostaa merkitystä, joka pelkällä kohtaamiseen 
liittyvällä asenteella tai asenteenmuutoksella voi olla tieteille. Kyse on siis 
ediftoivasta filosofiasta, ajattelusta, jonka uskotaan vaikuttavan jo asen- 

teellisena otaksumana, kun tutkimusaiheena ovat asiat ja ilmiöt, joita 
tiedotusvälineissäkin pidetään erottuvina, erilaisina ja vieraina. 

Transsendentaalifilosofinen ajattelu arvotetaan usein korkeakulttuuri- 
seksi ja sen ihmiskuva yleväksi. Oletettavasti sen vuoksi monet yhteis- 
kuntatieteilijät vierastavat niitä nykyisiäkin transsendentaalifilosofeja, 
jotka erityisesti fenomenologisessa perinteessä ovat paljon viitattuja. 
Eräs tavoitteeni on hälventää sitä outouden ja vierauden tunnekenttää, 
jonka mukaisesti transsendentaalifilosofoihin suhtaudutaan. Väitteeni 
on, että transsendentaalifilosofinen lähestyminen voi osoittautua ”ylevän” 
sijasta hyvin lähellä arkipäivää eläväksi ja ilmiötasoa avaavaksi ajatte- 
luksi. Tässä työssä pohditaan myös sitä, mitä arvovapauden, oikeuden- 
mukaisuuden ja sitoutumattomuuden haasteet merkitsevät maailmassa, 
jonka väitetään toisaalta moniarvoistuvan ja toisaalta yleismaailmal- 
listuvan. 

Transsendentaalifilosofoista antaa aiheen puhua sekin, että syrjinnän, 
eriarvoisuuden ja etnisten vähemmistöjen tutkimisessa ratkaisevimmat 
filosofiset valinnat tehdään naturalistisen ja transsendentaalisen maail- 
mankuvan kesken. Naturalistisesti asennoituvalle tieteenharjoittajalle 
elämän koko olemus on syrjintää. Tämän mukaan ajatus luonnon- 
valinnasta ja taistelusta lajien välillä sekä lajin sisällä määrää ihmisen 
asemaa. Ihmisen käyttäytyminen nähdään sosiobiologisten lakien alai- 
sena ja alkuperäisesti diskriminoivana. Kilpailu alkaa jo parinmuodos- 
tuksesta ja päättyy työ- ja elinkeinoelämän karikoihin. Jokainen ihmis- 
suhde on pohjimmiltaan syrjivä muita kohtaan. Tämän ajattelutavan 
mukaan diskriminaatio ja valikoituminen ovat osa ihmisen situaatiota 
pysyvästi. Yleistäessään ajatuksensa koskemaan koko yhteiskuntaa 
naturalisti haluaa löytää luonnonvalinnasta perusteen myös mielivalla]l- 
leen. Sen mukaan voittaja on aina oikeassa. 

Naturalistinen ajattelu on tarjonnut kannattajilleen näennäisoikeu- 
tuksen asemien valtaamiselle tiedeyhteisössä. Kruunatessaan itsensä 
kunnian laakereilla naturalistit pitävät omia voittojaan todisteina siitä, 
miten oikea heidän tiedekäsityksensä on. Naturalismin mukaan maail- 
massa ei ole moraalia, ja ihmisen toiminta nähdään vain osana karsiu- 
tumista. Kuitenkaan siitä, miten asiat ovat, ei voida johtaa päätelmää, 
että ne niin ollessaan olisivat oikein. ”Tosiasia” ei ole oikeassa olemisen 
peruste. Inhimilliselle yhteiskunnalle onkin ominaista, että ihmiset pyr- 
kivät myös oikeudenmukaisuuteen. Niinpä esimerkiksi syrjintää ja eri- 
arvoisuutta ei voida oikeuttaa luonnonvalinnalla. Venäläinen filosofi 
Pjotr Kropotkin arvosteli Charles Darwinin teosta Lajien synty muun 
muassa siitä, ettei kirjassa ole yhtään lähdeviitettä eikä yhtään ko- 
keellista tutkimustulosta. Se koostuu pelkästään kirjoittajansa omista 
havainnoista. Subjektiivisiin havaintoihin nojautuminen on perusteltu 
tapa tehdä yhteiskuntatieteellistä tutkimusta, mutta Darwinin teoksen 
väitteet koskevat biologisen luonnon ilmiöitä. Oletukset yleistetään kos- 

kemaan koko universumia. Kropotkin toteaakin, ettei hän puolestaan ole 
havainnut luonnon kehityshistoriassa mitään kilpailua eikä taistelua 
vaan pelkkää pyrkimystä yhteistyöhön.!6 Dialogisin perustein rakentuva 
yhteiskunta korostaa juuri tätä yhteistoiminnan mahdollisuutta. Jäljem- 
pänä perustelen tarkemmin, miksi ideologiset konfliktit kohdataan juuri 
naturalismin ja transsendentaalifilosofioiden välillä aina, kun pyritään 
oikeudenmukaisempaan yhteiskuntaan. 


Syrjäytynyt voi olla kuka tahansa 


Syrjäytyminen ei ole oman aikamme muoti-ilmaus. Pikemminkin ky- 
seessä on loppuun kulutettu termi. Syrjäytymisen käsitteestä on tehty 
retorinen keppihevonen. Siitä on tullut sanomalehtien aihealue ja TV- 
ohjelmien teema, jolla täytetään pakollinen sosiaaliraportin osuus uutis- 
struktuurien rituaaleissa. Esteettisessä mielessä sen kautta välittyy 
yhteiskunnallinen koleus, kylmyys ja tunteettomuus: materialistinen ja 
välinpitämätön aika. Syrjäytymisen käsitteen kulumiseen on syynsä. Se 
on osa individualisaatiota. Syrjinnän käsitteen kautta kristillisperäiselle 
sanalle ”synti” on annettu uusi merkitys. Syrjinnän käsite on ottanut 
synnin käsitteen paikan. Molemmat viittaavat kommunikaatioyhteyksien 
katkeamiseen, epäluottamukseen ja luuloihin, joiden kohteena ovat 
ihmisten ominaisuudet ja heidän minuutensa. Molemmat hyödyntävät 
periaatteellista vihaa, katkeruutta ja pimeimpiä ihmisessä asuvia voimia. 
Syrjintäilmiöön liittyy myös ”perisynnin” ominaisuus: jokainen ihminen 
on syrjinnän alainen ja syrjintää tuottava. Syrjintäaiheiden näkeminen 
kristillisen retoriikan valossa on kuitenkin ideologisoivaa. Syrjintä onkin 
vain seuraus altistumisesta naturalismille, joka opettaa, että kilpailu ja 
taistelu ovat osa elämää ja että ne eivät tarvitse sen kummempaa 
oikeutusta. Kristillinen ajatteluperinne puolestaan on ihastunut syr- 
jinnän käsitteellisiin ominaisuuksiin siksi, että syrjintäilmiön kompleksi- 
suus vastaa kristinuskon omaa kompleksisuutta. Jos syrjintäilmiötä 
tarkastellaan matemaattisena aste-erona, paljastuu, että syrjintää tuot- 
tava osapuoli on aina vahvempi kuin syrjitty osapuoli. Syrjintätekojen 
kautta vahvat ilmaisevat myös moraalista heikkoutta, mikä on saanut 
kristinuskon kyyhkyset kujertamaan. Tämä merkitsee, että vastakohta- 
asetelmia hyödyntävä kristillinen moraali itse asiassa hyödyntää sekä 
voittajien että häviäjien moraalista kurjuutta ja syyllisyyttä. Niinpä en 
katso, että ”synnin” tuottaman turmeluksen vastakohta olisikaan ”pelas- 
tus”. ”Synnin” vastakohta ja apuneuvo kurjuuteen on sivistys. 

Tämän tutkimuksen lähtökohtana on käsitys, että syrjäytyminen ei ole 
pelkästään etninen, taloudellinen tai vähemmistöominaisuus. Ulkopuoli- 
seksi tai syrjäytyneeksi voi itsensä kokea kuka tahansa. Yleiskielen 
sanapari '”kuka tahansa kattaa tällöin saman kuin eksistenssifilo- 


24 


sofioiden käsite das Man. Se kuvaa sekä ihmisen sosiaalista vieraantu- 
neisuutta että hänen vieraantumistaan oman olemisensa perusteista. 
Ulkopuolisuus on ihmisyyteen liittyvä peruseksistentiaali. Jo Emile 
Durkheim ja Karl Marx valottivat ihmisen sosiaalista vieraantumista (die 
Entfremdung) monipuolisesti! mutta vasta Martin Heidegger antoi 
vierauden ja ulkopuolisuuden tuntemuksille filosofisesti perustellun 
merkityksen omassa eksistentiaalianalytiikassaan.!8 Syrjäytymisen ja 
ulkopuolisuuden tarkastelemisesta tekee filosofisen se, että tutkimuksen 
keskiöön asetetaan ihminen nähtynä hänen koko olemisessaan. Olemisen 
käsitteellä (der Sein) ei viitata tällöin pelkästään yksilöiden ihmissuhtei- 
siin tai heidän sosiaaliseen olemiseensa poliittisen järjestelmän, yhteis- 
kuntaluokan tai valtion jäseninä. Niihin puolestaan viittaa ”jollakin 
tavoin olemista” kuvaava käsite das Sosein. Sen sijaan olemisella yleensä 
viitataan ihmisen koko todellisuussuhteeseen, jota kuvaa saksan kielen 
käsite das Dasein. Se liittyy oman elämän kokemiseen sekä merkitysten, 
arvojen ja tarkoitusten oivaltamiseen. 

Ontologiaa ja etiikkaa koskevien tarkastelujen piiristä tässä tutkimuk- 
sessa edetään myös ihmistieteiden menetelmiin. Ihmistieteillä tarkoite- 
taan tällöin yhteiskunta- ja kasvatustieteitä, humanistisia tieteitä sekä 
psykologiaa ja jossain määrin myös lääketiedettä ja taloustieteitä. Laa- 
jasti ottaen ihmistieteiden piiriin kuuluvat muut kuin yksinomaan mate- 
maattiset tieteet ja luonnontieteet. Kukin erityistieteistä valaisee ihmi- 
sen olemusta omasta näkökulmastaan. Niinpä esimerkiksi sosiologialle 
ihminen on ”sosiaalisesti syrjäytynyt”, politiikan tutkimukselle ”poliitti- 
sesti syrjäytynyt” ja taloustieteille ”taloudellisesti syrjäytynyt” tutkimus- 
kohde. Erityistieteet tematisoivat aiheensa oman näkökulmansa ja mie- 
lenkiintonsa mukaan: puhutaan tutkimuksen domeeneista eli alueista ja 
piiriontologioista (die Regionontologie).1? Kysymyksessä on tutkimuskoh- 
teen pilkkominen osiin analyysia varten. Piiriontologian käsite on lähtöi- 
sin Edmund Husserlilta, joka viittasi sillä tutkimusaiheen tieteenala- 
kohtaiseen ja intressiperustaiseen jakoon. Vasta Heideggerin fundamen- 
taaliontologiaa seuranneessa filosofiassa on voitu päästä lähemmäksi 
ihmisen koko olemisen hahmottamista. 

Käsite ?”ihmistutkimus' kertoo tieteellisestä kunnianhimosta. Transsen- 
dentaalifilosofioille uskollisesti tässä teoksessa otaksutaan, että ihminen 
ei koskaan altistu tutkimukselle kokonaisuutena. 'Ihminen' on transsen- 
dentalia: olento, josta emme voi saada varmaa ja kaiken kattavaa tietoa. 
Filosofian on lähdettävä analyysissaan tästä ja pohdittava, mitä se mer- 
kitsee. Vaikka 'ihmistutkimus' ei olisikaan mahdollinen tai suositeltava 
käsite, ihmistieteet ovat ja jäävät instituutioina olemaan jokaisen ana- 
lyysin jälkeen. Siksi on pohdittava, minkälaiseen ihmiskuvaan tai ihmis- 
käsitykseen ne perustuvat. Filosofian omia tarkoituksia varten on poh- 
dittava erityisesti ontologian ja etiikan suhdetta: pitääkö moraalisten 
imperatiivien seurata ihmisen olemista koskevista määrittely-yrityksistä, 

jos ne kerran ovat liian yleisiä kuvaamaan ihmisten elämää ja elämän 
monimuotoisuutta? 


Esimerkkitapauksena seksuaalivähemmistöt 


Suurin osa tämän tutkimuksen esimerkkiaineistosta koskee seksuaali- 
vähemmistöjä. Homoseksuaalien syrjinnässä yhdistyvät työsyrjinnän, 
taloudellisen syrjinnän ja ihmisen persoonaa koskevan repression ongel- 
mat. Seksuaalivähemmistöjen syrjintä ei yleensä perustu etnisesti stig- 
matisoituihin ominaispiirteisiin, sillä seksuaalivähemmistöille ei ole kos- 
kaan myönnetty kansan tai kansallisuuden statusta. Meitä ei pidetä 
etnisenä ryhmänä. Juuri siksi seksuaalisessa syrjinnässä manifestoituu 
kaikille syrjintäilmiöille ominainen näkymättömyys. Näkymättömyydellä 
viitataan tällöin siihen, että syrjintäominaisuus ei välttämättä näy 
päälle, ja siihen, että näkymättömiin jää myös syrjintäilmiö. Silloinkin, 
kun se näkyy, sitä ei tahdota tunnustaa olemassa olevaksi tai vaikutta- 
vaksi. Homoseksuaaleihin kohdistuvan syrjinnän laajaa käsittelyä puol- 
taa myös se, että kyseessä on aihe, jota kukaan muukaan ei Syreeni- 
ohjelmassa tutki.?? Seksuaaliseen syrjintään sisältyvät lisäksi arvo- ja 
symboliuniversumien konfliktit enemmistö- ja vähemmistökulttuurien 
välillä, mikä lisää syrjinnän vaikuttavuutta ja aiheen teoreettista kiin- 
nostavuutta.2! Homoseksuaalisuus on poliittinen kysymys, ja myös nyky- 
Suomessa se on erittäin merkittävä syrjintäperuste. 

Suomen Tasavallan uusi perustuslaki kieltää ankarasti syrjinnän. Syr- 
jintäkiellon suhtautuminen homoihin ja lesboihin on kuitenkin kaksi- 
jakoista. Ensinnäkään seksuaalista suuntautumista ei mainita perustus- 
lain tekstissä suoraan. Vuonna 1999 voimaan astunut laki lausuu asiasta 
näin: ”Ketään ei saa ilman hyväksyttävää perustetta asettaa eri asemaan 
sukupuolen, iän, alkuperän, kielen, uskonnon, vakaumuksen, mielipiteen, 
terveydentilan, vammaisuuden tai muun henkilöön liittyvän syyn pe- 
rusteella. ”2? Homoseksuaalien syrjintäkielto jätetään mainitsematta ja se 
luetaan ”muiden syiden” joukkoon. Syrjintäkiellon ulottaminen seksuaali- 
vähemmistöhin on ainoastaan tulkinnanvaraista, sillä lain soveltaminen 
homoihin ja lesboihin on jätetty pelkästään Euroopan unionin syrjintä- 
direktiivin varaan. Toiseksi, homojen ja lesbojen asema pyritään näke- 
mään vain osana yleistä syrjinnänvastaisuutta. Haittapuolena on, että 
meidän oikeuksiamme tarkastellaan lähinnä etnisten vähemmistöjen 
kategoriassa, ikään kuin meillä ei olisikaan kansalaisoikeuksia oman 
maamme syntyperäisinä kansalaisina. Vuodelta 1986 peräisin oleva tasa- 
arvolaki puolestaan kattaa vain sukupuolten välisen tasa-arvon. Tasa- 
arvovaltuutetun toimiston toimialasta on jätetty kokonaan pois seksu- 
aalivähemmistöjen syrjintää koskevat asiat. Suomen Akatemia, joka 
määrittelee tehtäväkseen ”tasa-arvoasioiden johtamisen ja suunnan näyt- 

tämisen”, tunnustaa tasa-arvosuunnitelmassaan vain sukupuolten vä- 
lisen tasa-arvon ja edustaa lähinnä feministisen tiedepolitiikan etuja. 

Myös viranomaisvalta voi olla raskaimmalla tavalla syrjivää ja hetero- 
seksististä, kun tasa-arvoasioiden yhteyteen ei lueta seksuaaliseen suun- 
tautumiseen perustuvaa syrjintää. Sukupuoliargumenttia ei pitäisikään 
asettaa tieteissä sisältöargumenttien edelle. Suosiminen ei tuota tosi- 
asiallista legitimaatiota, mutta se voi lisätä epäoikeudenmukaisuuden 
kokemuksia. Sukupuolella politikoiminen on alistavaa, sillä myös omien 
asioidensa edistäjä menettää helposti uskottavuutensa. Lopulta asiassa 
häviää myös tieteen kokonaisetu. Oikeita tapoja toimia onkin vain yksi: 
tieteelliset ansiot ratkaiskoot — sukupuoli älköön vaikuttako. 

Sukupuoli ja seksuaalinen suuntautuminen alkavat merkitä, jos niillä 
on vaikutusta tieteiden sisältöihin. Niinpä tämän tutkimuksen argu- 
mentaatiota ei kahlitakaan juridiseen eikä hallinnolliseen retoriikkaan. 
Tasa-arvoargumenteille viitataan kintaalla niin kauan, kunnes on sel- 
vitetty, mitä tasa-arvoisuus ja eriarvoisuus oikeastaan ovat, ja kuinka 
esimerkiksi sukupuoli ja sukupuolinen suuntautuminen voivat määrittää 
ihmisten koko merkityskonstituutiota ja yhteisymmärrystä: tieteitä, tai- 
teita ja filosofiaa. Tässä tutkimuksessa hyväksytään vain sellainen argu- 
mentaatio, joka on filosofisesti perusteltavissa. Pelkät poliittiset tendens- 
sit ja mielipiteet asetetaan monin tavoin kyseenalaisiksi ja koeteltaviksi, 
sillä diskriminaatiossa on kyse symboli- ja arvouniversumien eroista. 

Enemmistöön kuuluvan ihmisen on usein vaikea myöntää, että hänen 
ympäristössään tai omassa toiminnassaan esiintyisi syrjintää. Esimer- 
kiksi heteroseksuaaliseen valtakulttuuriin kuuluva henkilö ajattelee 
usein niin, että kun heteroseksuaalisuuden perusteella ei syrjitä ketään, 
niin eihän homoseksuaalisuudenkaan perusteella voida ketään syrjiä. 
Homoseksuaalien syrjintä on hänelle suuri kysymysmerkki ja arvoitus. 
Tosiasiassa hän kieltäytyy tunnustamasta syrjintää, koska hänen oma 
psykodynamiikkansa pyrkii välttämään asiaan liittyvää ahdistusta. Hän 
ei tahtoisi itse olla syrjityn ihmisen asemassa, ja siksi hän välttelee 
itsensä kuvittelemista vähemmistökansalaisen rooliin. Hänen tietoisuu- 
tensa rajaa pois asioita, joiden kohteena hän ei tahtoisi itse olla. 

Tästä johtuu osittain koko syrjintäilmiö ja se, että jo pelkkä syrjin- 
nästä puhuminen nostaa valtakulttuuriin kuuluvien ihmisten keskuu- 
dessa äänekkäitä vastalauseita. Jos tuo sama ihminen joutuukin sitten 
tunnustamaan eriarvoisuutta omassa lähipiirissään tai toiminnassaan, 
on syrjinnän paljastuminen hänelle suuri shokki. Niin voi käydä myös 
koko kulttuurille. 1930-luvun Saksassa kansakunnan enemmistö sulki 
silmänsä valtakunnassa vallitsevalta rasismilta tavalla, jonka esilletulo 
sodan jälkeen johdatti monet ihmiset joko äärimmäisen järkytyksen par- 
taalle tai tosiasioiden entistäkin tiukempaan kieltämiseen. 

Oman yhteiskuntamme ideologisuutta osoittaa se, että jälkeenpäin 
tarkasteltuina ihmisoikeuksien laajennuksia pidetään usein itsestään 

selvinä ja vain ”viivästyneinä” kehitysaskelina, ja ihmisoikeuksien rik- 
komukset tuomitaan yksiselitteisesti mielivaltaisina ja käsittämättö- 
minä tekoina. Pidämme itsestäänselvyyksinä esimerkiksi naispappeutta, 
naisten oikeutta palvella Puolustusvoimissa ja kaikkien ihmisten saman- 
arvoisuutta lain edessä, vaikka joskus näitä asioita arvosteltiin anka- 
rasti. Samalla arvotamme rotusorron, sääty-yhteiskunnan ja orjakaupan 
pelkiksi historian jäänteiksi. Kuitenkin myös meidän oma nykyaikamme 
voi olla aivan yhtä ideologisesti latautunutta kuin jokainen historian 
havinaan vaipunut entinen ”nykyaika”. Lisäksi voimme epäillä niin sano- 
tun kehityksen edistyksellisyyttä. Huomaammeko esimerkiksi sitä, 
kuinka kirkko, armeija ja julkinen valta kaupittelevat nykyisten ”tasa- 
arvoisuuden” julistustensa kautta myös ideologisia vaatimuksia: oikeutta 
asettaa itse oma päänsä pölkylle? Sitähän naisten ”oikeudeksi” naamioitu 
mahdollisuus astua armeijan riveihin on. Tai huomaammeko, kuinka 
vanhanaikainen on maailma, jossa ei ole edes homoille pyhitettyä kan- 
sallisvaltiota, vaikka esimerkiksi juutalaisilla ja toivottavasti kohta myös 
palestiinalaisilla sellainen jo on? Tässä mielessä myös meidän aikamme 
saattaa olla velkaa tulevaisuudelle. 


Käsitteitä ja tutkimustehtävä 


Eriarvoisuuden langat ja lonkerot ympäröivät nyky-yhteiskuntien tuki- 
pylväitä. Kulttuuri- ja ideologiakritiikki vaatii harjoittajiltaan poikkeuk- 
sellista tarkkanäköisyyttä ja erottelukykyisyyttä. Siksi kiinnitän paljon 
toiveita fenomenologiseen filosofiaan. Fenomenologian kautta on esitetty 
myös huomattavaa tieteellisten ajattelutapojen kritiikkiä. Fenomeno- 
logian käsite perustuu kreikan kielen sanaan ”fainomenon” joka merkit- 
see 'ilmiötä”, ja sanaan ”logos”, joka tarkoittaa järkeä”. Fenomenologinen 
tutkimus pyrkii kartoittamaan ilmiöiden todellisen olemuksen. Feno- 
menologia nojaautuu todellisuuden suoraan ja subjektikeskeiseen havain- 
noimiseen. Aitoon todellisuuden kuvaamiseen päästään harvoin ilman 
radikaalia kriittisyyttä ja ilman filosofian ja tavanomaisen elämän välille 
puhkeavaa konfliktia. Fenomenologian voima onkin siinä kulttuurifilo- 
sofisessa purkutyössä, josta tässä tutkimuksessa puhutaan jäljempänä 
enemmän. 

'Dialogilla? puolestaan tarkoitetaan kahdenvälistä keskustelua. Sitä 
lähellä on käsite dialektiikka”, jonka alaan luetaan filosofisen ja puhe- 
viestinnällisen keskustelumetodin lisäksi myös valistuksen ajalle ja 
modernille aikakaudelle ominainen historianfilosofinen metafysiikka. 
Dialogisen filosofian kulta-aikaa oli juuri 1800-luku, joka kuluessa se 
muotoiltiin dialektiseksi metodiksi. Teesin, antiteesin ja synteesin dia- 
lektiikasta viehättyneiden hegeliläisten filosofien negaatiologiikka innos- 
ti tieteenharjoittajia ja loi maaperää dialogisen metodin suosiolle erityis- 

tieteissä. Dialogisen filosofian esiinnousu pohjusti siten tietä tulkinta- 
tieteiden ja hermeneutiikan tulolle mielenkiinnon kohteiksi 1900-luvulla. 
Dialogisuutta aatehistoriallisesti lähellä oleva dialektiikka rajataan kui- 
tenkin tämän tutkimuksen ulkopuolelle. Vastakohtapareilla operoivalla 
dialektiikalla ja kieltämisen logiikkaan perustuvilla historiantulkinnoilla 
on kyllä yhteyksiä dialogisuuteen, ja dialektisen ajattelun oma historia 
jatkuu Platonin ja Aristoteleen päivistä aina Hegelin ja Marxin aikaan. 
Sen sijaan tässä tutkimuksessa keskitytään nimenomaan keskusteluihin, 
eikä dialektinen logiikka kuulunut tämän kirjan johtotähdiksi valitse- 
mieni Buberin ja Levinasin keskeisiin aiheisiin sen enempää kuin kehi- 
tysuskon siivellä ratsastava historianfilosofikaan. Uskon, että niin filo- 
sofisesti kuin poliittisestikin dialektisen ajattelun tuloksia pidetään 
parhaiten esillä tämän tutkimuksen konkreettisissa teemoissa: elämän 
vastakohtien vaihteluissa, poliittisten aatteiden välisissä jännitteissä 
sekä erilaisten arvojen ja normien risteyskohdissa. 

Kreikan kielen sana ksenon merkitsee vierasta ja '”muukalaista' sekä 
yhdyssanoissa esiintyessään myös "risteytystä. Niinpä ksenologiassa on 
kyse erilaisuuden ja vierauden tutkimisesta. Tässä kirjassa pohditaan 
kulttuuristen risteytysten mahdollisuutta. 1990-luvun kuluessa tuli 
tavaksi nimittää 1960-luvulla syntyneitä kansalaisia laman runtelemaksi 
X-sukupolveksi. Sitä leimasivat työttömyys, näköalattomuus ja yleinen 
nihilismi. On esitetty, että X-sukupolven depressio kertautuisi myöhem- 
missä nuorisokulttuureissa. Tässä tutkimuksessa X-näkökulma on muka- 
na toiminnallista mahdollisuutta korostavassa merkityksessä. ”X-on” on 
toimintaa, joka viittaa etiikan asemaan ensimmäisenä filosofiana. Feno- 
menologinen ”trance-x-on” puolestaan viittaa siihen välittäjän tehtävään, 
joka transsendentaalifilosofialla voi olla englannin kielen välittämistä? 
tarkoittavissa merkityksissä mediate ja care.25 

Lukemistehtävän helpottamiseksi saattaa olla tarpeen kerrata myös 
muutamia tietoteorian termejä. Transsendentaalifilosofian käsite perus- 
tuu latinan kielen sanaan ”transcendo”, joka merkitsee ?siirtämistä, kul- 
jettamista ja viemistä rajan yli. Rajoista ja rajankäymisestä on kyse 
niissä filosofisen ja tieteellisen ajattelun muodoissa, joita sanotaan trans- 
sendentaalifilosofisiksi. Kaikki ne perustuvat Immanuel] Kantin kriitti- 
seen tietoteoriaan, jonka keskiössä oli ihmisen aistikyvyn analyysi, se, 
miten ihmisen tietoisuuteen liittyvä ilmiöiden (die Erschainungen) maail- 
ma on suhteessa itsen ulkopuoliseen todellisuuteen, eli olioihin sinänsä 
(Dinge an sich). Käsite *transsendentaalinen' tarkoittaakin nimenomaan 
'aistikykyä koskevaa”, kun taas transsendentti merkitsee 'aistikyvylle 
apriorisesti tavoittamatonta'. Käsite *transsendenssi puolestaan merkit- 
see ')umaluutta' sisältyen enemmänkin teologian kuin tieteen kieleen. 

Tässä teoksessa transsendentaalifilosofian käsite ymmärretään laa- 
jasti. Sillä ei viitata pelkästään Kantin tieto-oppiin vaan myös useisiin 
hänen filosofiaansa lainanneisiin ja kehitelleisiin filosofioihin. Tässä suh- 

teessa sekä Martin Buber että Emmanuel Levinas ansaitsevat erityis- 
maininnan. Kantille koko todellisuus oli transsendentti. ”Olioiden si- 
nänsä” (Dinge an sich) maailma jäi hänen mukaansa pysyvästi tieto- 
kykymme tuolle puolen, ja tietomme saattoi kohdistua enintään feno- 
menaaliseen eli ilmenevään maailmaan. Myöhemmässä fenomenologi- 
sessa filosofiassa on omaksuttu kantilainen ajatus, että todellisuus 
avautuu aisteille ilmiöinä. Transsendentin käsitettä on laajennettu viit- 
taamaan ”olioiden sinänsä” lisäksi kaikkeen, mikä ei avaudu aisteille 
edes ilmiömaailman objekteina eikä intentionaalisina, puhtaasti kuvi- 
teltuina, kohteina. Myös ihminen on sekä reaalisesti että ilmenemis- 
tapojensa osalta arvoitus, ja juuri tässä merkityksessä Levinas kytkee 
transsendentaalifilosofian omaan ihmiskäsitykseensä. Toisaalta mainittu 
”laajennus” voidaan tulkita myös transsendentin käsitteen kavennuk- 
seksi, sillä alkuperäisessä kantilaisessa tietoteoriassa koko todellisuus 
tunnustettiin transsendentiksi. Transsendentti ei ollut vain ilmiömaail- 
man rinnalle tai taakse jäävä salaperäinen erikoistapaus. 

Transsendentin käsitteellä ei ollut Levinasille samaa merkitystä kuin 
Kantille. Tämä edellyttää kannanottoa Levinasin oman hankkeen oikeu- 
tukseen. Ne, jotka ovat lukeneet Kantia yksityiskohtaisesti, sanovat 
edustavansa sitä, mitä he ajattelivat myös Kantin edustaneen: tieto- 
opillista systeemifilosofiaa. He väittävät kehittävänsä Kantin ajattelua ja 
katsovat tuntevansa sitä muita paremmin. Ne taas, jotka ovat lukeneet ja 
omaksuneetkin Kantia vain pääkohdittain, kuten Levinas, ovat kenties 
vähemmän kahlitsevalla tavalla oivaltaneet sen, mistä Kantin filosofi- 
assa on kyse. Siksi he eivät jää ainoastaan toistamaan oppimestarinsa 
ajatuksia, vaan he voivat tulkita ja ymmärtää niitä myös toisin irrot- 
tautuakseen Kantin ajattelusta ja kehittääkseen omaa filosofiaansa peri- 
aatteellisesti uuteen suuntaan. Tällaisessa ”toisin ymmärtämisessä” lie- 
nee kaiken filosofian oikeutus ja mahdollisuus. 

Kun lähtökohtana ovat filosofisen ihmiskuvan uudelleenarviot, ei me- 
todologista kritiikkiäkään voida välttää. Ontologiset ja eettiset pohdin- 
nat kanavoituvat tässä tutkimuksessa menetelmällisiksi evästyksiksi. 
Transsendentaalifilosofiat on usein siirretty syrjään pelkästään imma- 
nentilta perustalta tapahtuvan sosiaalitutkimuksen piiristä. Kuitenkin 
transsendentaalifilosofinen ihmiskuva on ollut jatkuvasti eettisen ref- 
leksion osa filosofian omassa piirissä. Tutkimukseni mielenkiintoalueiden 
mukaisesti kirjani jakautuu kolmeen osaan, jotka ovat: I Teoria, II 
Metodi ja III Politiikka. Ne puolestaan koostuvat seitsemästä eri luvusta. 

Ensimmäisessä luvussa pohditaan, mitä keskusteleva filosofia on ja 
miten dialogiseen ihmistieteeseen voitaisiin edetä fenomenologisen filo- 
sofian keinoin. Pääluvussa 2 keskitytään tutkimaan Martin Buberin esit- 
tämää tiedekritiikkiä ja pääluvussa 3 Emmanuel Levinasin dialogista 
filosofiaa. Nämä muodostavat ontologisen ja eettisen perustan ihmisen 
menetelmälliselle kohtaamiselle. Erityistieteiden dialogisia ehtoja tarkas- 

tellaan kriittisesti luvuissa 4 ja 5. Pääluvussa 6 luonnostellaan dialogisen 
metodin yleispiirteet. Teoksen päättävässä luvussa 7 pohditaan, mitä 
merkitystä dialogisella filosofialla voi olla syrjäytymisen, eriarvoisuuden 
ja etnisen toiseuden tutkimiselle. Tältä osin kyseessä on myös Eurooppa- 
poliittinen kannanotto. Tekstini jokainen sana ilmentää uskomustani, 
että suurin osa kriittisestä tieteellisestä ajattelusta esiintyy valtakult- 
tuurien ulkopuolella. Tämä liittyy myös siihen, miksi fenomenologisen 
ajattelun oma kehitys on voinut viime aikoina edistyä nimenomaan 
entisten filosofisten metropolien ulkopuolella sekä tieteellisten valta- 
virtojen reuna-alueilla, kuten juuri Suomessa. 


31 


TEORIA 


Jos pystyt sanomaan asiasta jotakin enemmän ja merkittävämpää kuin 
tämä puhe, niin pakotetussa metallissa olet seisova Kypselidien 
uhrilahjan vierellä Olympiassa! 


Faidros Sokrateelle26 


Kun etsimänänne metallina on kirjoittajan ajatuskanta tai tarkoitus, 
niin hänen sanansa ovat kuin kallio, joka teidän on rusennettava 
ja sulatettava sen tavoittaaksenne. 


John Ruskin?” 


1. Dialogisen ajattelun perusta: 
sokraattinen filosofia ja fenomenologia 


D ialogisella filosofialla tarkoitetaan kahden (joskus myös useamman) 
osapuolen väliseen keskusteluun perustuvaa filosofiaa, jonka pää- 
määränä on totuuden tavoittelu ja yhteisymmärrys. Sana ”dialogi” on 
johdeltu kreikan kielen sanasta dialegesthai, joka tarkoittaa 'keskus- 
tella. Kahden tai useamman ihmisen välinen keskustelu on perinteisesti 
luettu länsimaisen filosofian metodikalustoon. Keskustelun ja puhumisen 
voimaa tähdensivät noin vuosina 470-399 eaa. elänyt Sokrates ja hänen 
oppilaansa ja kirjurinsa Platon, mutta myös antiikin reettorit eli puhe- 
taidon opettajat katsoivat, että asia tehokkaasti ja ymmärrettävästi 
keskusteltuna on parempi kuin sama asia sekavasti ja epäjohdonmukai- 
sesti ilmaistuna.?8 Kokemuksesta tiedämme, että puhuminen voi rat- 
kaista ongelmia, mutta puhumalla voidaan myös tuottaa paljon ongelmia. 
Siksi ei ole yhdentekevää, miten kieltä käytetään ja miten kohtaamme 
toiset ihmiset arkielämän tilanteissa. 

Puhuminen ei ole pelkkää ajatusten vaihtamista, aivan kuten kirjoit- 
taminenkaan ei ole tietojen kasaamista. Jo antiikin Kreikan ja Rooman 
filosofioissa puhumiseen liittyi myös vallan tavoittelua. Se oli poliittisten 
taitojen osa ja keino saada asiansa hoidetuiksi julkisissa toimielimissä. 
Sokrateen opetukset poikkesivat reettorien tarkoituksista sikäli, että 
puhumiseen ei Sokrateen mielestä saanut liittyä vallan tavoittelua. Hän 
piti julkisen puhumisen opettajia perimmältään sofisteina eli viisasteli- 
joina, joiden päämääränä ei ollut totuus vaan asenteiden ja mielipiteiden 
muokkaus: manipulaatio. Sokrateen esittämän kritiikin kohteena olivat 
muiden muassa Ateenan pitkäaikainen hallitsija Perikles? sekä puhe- 
taidonopettajat, kuten Isokrates39, Lysias ja Thrasymakhos3!. Sofisteja 
halveksittiin, koska he ottivat opetuksistaan maksun. Propagandaksi 

sanottiin sitä, että sofistit puhuivat muutamista asioista monille ihmi- 
sille, kun taas agitaationa pidettiin sitä, että sofistit puhuivat monista 
asioista muutamille ihmisille. Agitaatio keskittyi useimmiten suoraan 
värväykseen, kun taas propaganda oli suunnattu massoille. Sokrates huo- 
mauttaa, että ”[tlietynlaiset ihmiset on helppo tietynlaisella puheella 
tietynlaisin perustein taivuttaa tietynlaiseen käyttäytymiseen, mutta 
toisenlaisia ihmisiä on samoin perustein vaikea taivuttaa.”32 Siksi oli 
tarpeen opiskella retoriikkaa. Puhuminen oli tendenssimäistä: sen pää- 
määrä oli poliittinen vallankäyttö ja toisten ihmisten hallitseminen. 
Toisaalta on hyvä muistaa, että puhumiseen sisältyy valtaulottuvuus 
aina; sen unohtaminen on helppo tapa kävellä yksinkertaiseen lankaan. 
Monet alisteiset ihmissuhteet ovat perimmältään kommunikaation puo- 
lustuksellisuutta ja tappion tunnustamista: ne tuotetaan puhumalla, ja 
ne voidaan myös ratkaista aloitteenpitoa ja reaktiotapaa korjaamalla. 

Sokrateelle keskustelu oli kuitenkin filosofiaa. Hänen mielestään kes- 
kustelujen näkeminen pelkällä valtaulottuvuudella kuoletti keskuste- 
luista pyrkimyksen totuuteen. Ympäröineestä yhteiskunnasta hän tote- 
aakin, että ”[t]uomioistuimissa ei kukaan välitä totuudesta tässä mie- 
lessä, siellä riittää se mikä on uskottavaa; ja kun uskottavaa on se mikä 
on todennäköistä, on sen joka aikoo puhua taidokkaasti kiinnitettävä 
huomionsa siihen.”35 Tällaisen puhumisen lopputuloksesta Sokrates 
sanoo, että on ”[slamantekevää nukkuiko ihminen vai valvoi, mutta se 
ettei erota oikeaa väärästä eikä hyvää pahasta, se on totinen häpeä 
vaikka ihmiset taputtaisivatkin käsiään.”34 Sokraattinen filosofia myön- 
tää, että keskustelun osapuolet lähestyvät toisiaan usein ketunhäntä 
kainalossa ja korttipakka hihassa, mutta filosofiseen keskusteluun 
voidaan päästä vasta ilman taka-ajatuksia ja jatkuvaa varautuneisuutta. 
Koska nämä asenteet leimaavat ihmisten vuorovaikutusta pysyvästi, 
filosofiseen keskusteluun on edettävä toista tietä. Metodia kutsutaan 
sokraattiseksi. Se perustuu kysymiseen ja vastaamiseen. 

Kysyminen on perimmältään vallan luovuttamista toiselle. Kun valta 
annetaan vastaajalle, hän on itse vastuussa näkemyksistään. Hänen aja- 
tuksensa tulevat verratuiksi lähinnä hänen omiin mielipiteisiinsä. Se, 
miten hän argumentoi, tulee punnituksi vain suhteessa hänen omiin 
lähtökohtiinsa. Ihminen on itsensä kanssa ja itseään vasten. Tällainen 
asetelma ei ole sillä tavalla viaton kuin voisi näyttää; myös kysyminen ja 
keskustelun aiheiden asettaminen sisältävät vallankäyttöä. Sokrateen 
ajatus oli kuitenkin se, että totuuden lähestyminen tai esille tuleminen 
olisi kiisteltynäkin eduksi koko yhteisölle. Se koituisi yksilöiden omaksi 
parhaaksi. Se ohjaisi heitä eettisen elämään, ratkaisuihin ja valintoihin 
asioiden todellisen laidan mukaan. Siksi Sokrates painotti, ettei hän itse 
tiennyt mitään. Hänen menetelmänsä näkyi myös Platonin ylös kirjaa- 
missa dialogeissa, jotka esittävät Sokrateen eräänlaisena dialogisen 
ajattelun henkilöitymänä, draamallisena keskushahmona, joka perusti 

filosofisen metodinsa ennakkoehdottomien keskustelujen varaan. 

Retoriikalle ominaisesta klassisesta kolmijaosta — logos, pathos ja 
ethos — dialoginen filosofia painottaa erityisesti yleiseen hyvään pyrkivää 
eettisyyttä. Niinpä neuvottelut ja väittelyt rajataan usein dialogisen 
filosofian ulkopuolelle, sillä niihin liittyy joko tunnustettuja tai salattuja 
valtasuhteita ja intressejä. Tieteellisissä ja filosofisissa yhteyksissä dia- 
logisten puhetilanteiden toivotaan nykyäänkin olevan mahdollisimman 
ennakkoehdottomia ja arvovapaita. Sokraattista ajattelutapaa seuraten 
dialoginen filosofia suhtautuu varauksellisesti myös valvottuihin väitte- 
lyihin, sillä niissä motiiviksi nousee usein itsetehostuksen tai vaikutus- 
vallan halu, kuten sofismissa. Niinpä reettorien painottama tieto eli logos 
ja tarvittava innostus eli pathos eivät vielä riittäneet siihen, että kes- 
kustelut olisivat olleet filosofisia. Keskusteluihin piti liittyä myös ethos, 
pyrkimys toisen osapuolen parhaaseen. Sen lähtökohta oli keskustelu- 
kumppanin oman elämän itsearvioinneissa ja tilinteossa totuuden kans- 
sa. Sokrates sanoo, että tällaiset ”puheet jotka on kirjoitettu sieluun, ne 
ovat selkeitä, täydellisiä ja tutkimisen arvoisia, ja vain tällaisia puheita 
voi sanoa puhujan omiksi laillisiksi lapsiksi, jotka hän on tehnyt ja jotka 
sitten saavat jälkeläisiä ja veljiä muissa sieluissa.”85 Tällaista on to- 
tuuteen pyrkivä filosofia, ja lauselmasta kajastelee myös sokraattinen 
ajatus, että viisauden rakastaminen on eräänlaista kätilöntyötä, maieu- 
tiikkaa, eli lapsenpäästötaitoa. Filosofinen keskustelu voi siis auttaa ih- 
misiä synnyttämään ne ajatukset, jotka ovat kypsyneet heidän mielis- 
sään. 

Filosofiselle keskustelulle ominaista ennakkoehdottomuutta oli vaikea 
saada toteutumaan aikuisväestön kesken, sillä suuri osa aikuisista oli jo 
kyynisyyden ja toivottomuuden lannistamia. Siksi Sokrates hakeutuikin 
keskusteluihin lähinnä nuorten miesten kanssa, koska heitä leimasivat 
pilaantumattomuus, idealismi ja alttius uuden oppimiselle. — Seuraus: 
arvonnalla valittu valamiehistö hyväksyi äänin 281—220 Ateenassa 
vuonna 399 eaa. Sokratesta vastaan esitetyn syytteen, jossa selitettiin, 
että 70-vuotias Sokrates ”ei palvellut valtion jumalia” ja että hän ”turmeli 
nuorisoa”.36 Rangaistus ei ollut vähäisempi kuin kuolema. 

Sokraattinen dialogi voi olla opettavaista filosofian sisältöjen kan- 
nalta, mutta se on tärkeää myös metodisesti. Puhuttu sana on eri asia 
kuin kirjoitettu. Tekstissä sanat saavat eri korostuksen kuin elävässä 
puheessa. Voimme päätyä täysin väärään käsitykseen jostain ihmisestä, 
jos tutkimme vain hänen kirjoittamiaan tekstejä. Sokrates ei itse kir- 
joittanut mitään. Painettu sanakin on tärkeää, koska kirjalliseen esittä- 
miseen liittyy viipyminen, joka mahdollistaa ajattelun ja toiston. Mutta 
jäljempänä näemme, miten kirjoitettu sana eli ”sanottu”, voi myös esi- 
neellistää sanomisen tapahtumaa ja ihmisten välistä kohtaamista. Sekä 
Jacgues Derrida että Emmanuel Levinas ovat monipuolisesti pohtineet 
kirjoittamiseen ja painettuun sanaan liittyvää disseminaatiota, vie- 

raantumista ja eksistentiaalisen ahdistuksen kanavoitumista teksteiksi. 
Platonin luonnostelema sokraattinen dialogisuus on ajankohtaista myös 
dekonstruktion ja postmodernismin hyrskeissä. 


1.1. KIELTÄVÄ JA MYÖNTÄVÄ FILOSOFIA 


Dialogisen filosofian klassisena kriitikkona on pidetty Friedrich Nietz- 
scheä, jonka asennoituminen negaatiota ja ristiriitaa hyödyntävään 
dialektiikkaan oli jyrkkää. Nietzsche halveksi avoimesti Sokratesta ja 
kysymiseen sekä vastaamiseen perustuvaa metodia siitä, että ryhty- 
essään kommentoimaan muiden näkemyksiä ihminen ei anna itselleen 
lupaa puhua omalla äänellään, kuten Nietzschen Zarathustra. 

Dialogin asemasta Nietzsche kannattikin ”Jasagenia” eli oikeutta 
sanoa itselleen ”kyllä”. Siten hänen ajattelunsa oli omiaan johdattamaan 
pois kielteisyydestä, riippuvuudesta ja toiseudenvaraisuudesta: kohti 
iloista ja myöntävää filosofiaa. Toisaalta myös dialogisen filosofian lähtö- 
kohtana pidetään omaehtoista mielipiteiden- ja ilmaisunvapautta, eikä 
dialogiseen filosofiaan niin muodoin kuulu Nietzschen arvostelema sen- 
suuri. 

Kriittisyydestään huolimatta Nietzschen ei voida sanoa osoittaneen 
ymmärtämättömyyttä dialogista ajattelua kohtaan. Sen sijaan hänen 
kritiikkinsä motivoitui halusta kumota se traagisuus, joka hänen mie- 
lestään leimasi länsimaista kristillistä metafysiikkaa. Sille oli tyypillistä, 
että uskonto oli jumalien ensisijaisuuteen vedoten kieltänyt ihmisen. 
Vaikka myös uskonto joutui 1800-luvulla levinneen ateismin johdosta 
laajalti kyseenalaistetuksi, tämä ei kuitenkaan riittänyt herättämään 
tämänpuoleista aistitodellisuutta lamaannuksen tilasta, vaan sekä imma- 
nentti että transsendentti todellisuus jäivät kielletyiksi, ja seurauksena 
oli eräänlainen kaksinkertaisen nihilismin (eli kiellon) tila. 

Sen kumoamiseksi Nietzsche luonnosteli oman oppinsa länsimaisen 
kulttuurin mailleen menosta ja uuden ”yli-ihmisen” (der Ubermensch) 
aamuruskosta. Yli-ihminen edustaa ihmisen ihannetta äärimmillään 
halliten täydellisesti itseään ”ikuisen paluun” tilassa, jossa negaatiota ja 
ristiriitaa ei vallitse. Nietzschen ajatukseen tarttuivat myöhemmin 
saksalaiset nationalistit — tunnetuin seurauksin. 

Vaikka Nietzschen ajattelu oli dialogiin ja dialektiikkaan nähden kriit- 
tistä, hänkin tuli epäsuorasti hyödyntäneeksi dialogiseen filosofiaan liit- 
tyviä ajatuskulkuja ja olleeksi osa filosofian dialogiseen olemukseen 
liittyvää jännitteisyyttä. Teoksessaan Iloinen tiede hän myös tunnustaa, 
että ”[ylksi on aina väärässä: mutta kahdesta alkaa totuus. — Yksi ei voi 
todistaa itseänsä: mutta kahta ei voi enää kumota.”37 

Nykyaikaisen vastakohdan sekä nietzscheläisyydelle että tieteen 
järkeisuskoisille valtapyrkimyksille tarjoaa Emmanuel Levinasin filo- 

sofia, jonka mukaan etiikkaa ei johdella tieto-opillisesta kiistelystä eikä 
sen mukaisesti kavennetusta näennäisdialogisuudesta. Sen sijaan dia- 
logisuus, joka perustuu kokonaisvaltaiseen ”toisen ihmisen kasvojen 
kohtaamiseen”, voisi Levinasin mukaan muodostaa eettisen toiminnan 
ytimen niin, että etiikka voisi korvata tietämisen paikan aristoteelisena 
prima philosophiana, eli tietoteoriaa edeltävänä ”ensimmäisenä filosofi- 
ana”. Juuri tässä suhteessa dialoginen filosofia on osoittautunut yhtä 
tärkeäksi oikeuttaa kuin vaikeaksi perustella. Pidän myös dialogisuuden 
nietzscheläistä kritiikkiä edelleen tärkeänä muun muassa dekonstruktio- 
nismin hankkeiden arvioimiselle, ja viitatessani teokseni eri osissa 
Nietzschen ajatteluun haluan sillä tavoin puhuttaa sekä sokraattista ja 
että nietzscheläistä filosofiaihannetta keskenään — täsmälleen dialogisen 
filosofian mukaisesti ja sen oman luonteen valaisemiseksi. 


1.2. NARRATIIVISUUS 


Dialoginen filosofia on tullut jälleen ajankohtaiseksi kylmän sodan 
jälkeisenä aikana 1990-luvulla. Syyt dialogisen ajattelun leviämiseen 
ovat olleet suureksi osaksi poliittisia; dialogisen tarkasteluotteen leviä- 
mistä ovat edistäneet globalisaatio, kulttuurien monipuolistuminen ja 
Euroopan integraatio. Dialoginen filosofia on tällöin nähty osana konflik- 
tien ratkaisuyrityksiä. Useasti dialogisuuteen liittyvän mielenkiinnon 
takana onkin jokin ristiriita — entistä yleisemmin kyseessä on tieteellis- 
ten tai tiedepoliittisten erimielisyyksien sijasta jokin poliittinen tai ulko- 
poliittinen konflikti, joka halutaan ratkaista rauhanomaisesti. 

Dialogista filosofiaa motivoivat edelleen tieteenfilosofiset ja -metodo- 
logiset kysymykset. Dialogisen ajattelun nykysuosio ei johdu niinkään 
dialektiikan 1960-luvulle ajoittuneesta ”renessanssista” vaan laadullisen 
tutkimuksen kehittymisestä 1970- ja 1980-luvuilla. Dialogista ajattelua 
ovat hyödyntäneet ihmistieteet, joiden lähtökohdat ovat fenomenologi- 
sessa tai eksistenssihermeneuttisessa tieteenfilosofiassa. 

Keskustelut ja puhumisen tutkiminen elävät nykyään eräänlaista 
kukoistuskautta sosiaali- ja kasvatustieteiden piirissä. Filosofien lisäksi 
myös yleisten ihmistieteiden ja kulttuurien tutkijat ovat kiinnostuneita 
puhumisesta arvojen, elämäntapojen ja elämänkulkujen sekä sosiaalisten 
rakenteiden esilletuojina. Puhumisen tapoja nimitetään diskursseiksi, 
joiden kautta yhteiskunnan rakenteita tuotetaan ja joiden mukaisesti ne 
”ovat olemassa” sosiaalisille toimijoille. Diskurssianalyysin perustajana 
on pidetty Michel Foucault'a, jonka filosofiassa diskurssin käsite liittyi 
läheisesti epistemen käsitteeseen. Epistemellä tarkoitetaan ajattelun 
rakenteiden järjestelmiä, joista kullakin on oma kielioppinsa. Ne mää- 
räävät, mitä missäkin historiallisessa tilanteessa voidaan ajatella, mitä 
kysymyksiä esittää ja millä ajattelun malleilla todellisuutta jäsentää.38 

Myös sosiaalisessa konstruktionismissa yhteiskunnan rakenteiden ja 
ihmisten identiteettien katsotaan konstruoituvan kielellisesti, osana kes- 
kusteluja ja puhumisen tapoja, mutta sosiaalinen konstruktionismi ei ole 
vapauden haaveen määrittelemisessä aaveeksi yhtä ehdotonta kuin 
pelkkää rakenteiden valtaa korostava strukturalismi. Dialogisen filosofi- 
an yhteydessä viitatulla sosiaalisella konstruktionismilla ja Foucault'n 
edustamalla jälkistrukturalismilla onkin yhtymäkohtia fenomenologiseen 
filosofiaan, jossa tutkitaan, miten todellisuus ilmenee inhinilliselle tie- 
toisuudelle.39? Siihen viittaa myös fenomenologian oma nimi. Eksistenssi- 
fenomenologiset ajattelijat painottavat tosin ilmiöiden tutkimisen lisäksi 
myös ihmisyksilöiden ja todellisuuden ontologista olemassaoloa. Kiinnos- 
tus ilmiöiden tematisoitumiseen eli siihen, millä erityisellä tavoin oliot 
ovat olemassa niitä tarkasteleville ihmisille, on yhteistä fenomenologialle 
ja sosiaaliselle konstruktionismille. Todellisuuden ei tällöin katsota 
määräävän subjektia, vaan ihmisen ajatellaan luovan toimintansa kautta 
myös ilmiöinä ja asioina (les choses) olemassa olevaa todellisuutta. 

Fenomenologian pyrkimys ennakkoehdottomaan ilmiöiden ymmärtä- 
miseen ja sokraattinen pyrkimys totuuteen kohtaavat erityistieteiden 
metodologioista selvimmin narratiivisessa ajattelussa. Narratiivisuudella 
viitataan ilmiöiden ja asioiden kertomuksellisuuteen ja tarinallisuuteen. 
Ajatellaan, että ilmiöt, asiat, elämät ja historiat ovat olemassa inhi- 
milliselle tietoisuudelle tarinoina ja kertomuksina. Ne ovat olemassa 
suurina ja pieninä kertomuksina, joita kohtaamme yhtä hyvin ihmisten 
elämänkaareen, työhön, kasvatukseen tai rakastumiseen kuin kokonais- 
ten joukkojen, kansojen ja valtioiden historiaan ja kohtaloihin liittyvinä. 
Esimerkkeinä voivat olla eeppiset kertomukset, kuten Gilgamesh, Kale- 
vala ja Nibelungein laulu, ja myytit, kuten juutalainen kertomus Israelin 
kansan erämaavaelluksesta. Juutalais-kristillisen pelastusstrategian 
voidaan nähdä ilmenevän jopa Hollywood-elokuvan juonirakenteissa. 
Esimerkiksi Terminator-elokuvassa tulevaisuudesta vuoteen 1984 saa- 
puneet hyvän ja pahan lähettiläät käyvät armotonta taistelua siitä, 
kumpi onnistuu tuhoamaan tai pelastamaan naisen, jonka tehtävänä on 
synnyttää koneiden ylivaltaa vastustava vapaussoturi. Mad Max -eloku- 
vissa käydään näennäisesti järjetöntä eloonjäämistaistelua autiomaassa. 
The Independence Day -spektaakkeli päättyy messiaaniseen visioon, jossa 
juutalaiseksi rabbiksi lavastettu parrakas sankari-Mooses kiitää kansan- 
joukkojen hurratessa autiomaan halki kohti vapautusta ufo-olentojen 
vallasta. Star Wars -episodit puolestaan toistavat suurta freudilaista tari- 
naa. 

Joskus katsotaan, että koko ihmisen luoma kulttuuri ilmentää eräitä 
universaaleja kertomusrakenteita, jotka perustuvat selityksiin todellisuu- 
den alkuperästä (”maailma on syntynyt munasta”, ”universumi on pe- 
räisin alkuräjähdyksestä”), mutta narratiivisuuden tutkijat ovat kiin- 
nostuneita lähinnä ihmisten omista elämänkuluista ja elämäkerroista, 

tarinoista ja historioista. Niiden esille saaminen tekee ne olemassa ole- 
viksi myös tutkimukselle. Narratiivisen tutkimuksen kohde jakautuu 
ihmisyksilön oman tajunnan sisältävään mikrotasoon ja yhteiskunnal- 
liset kulttuuriobjektit kattavaan makrotasoon, tai ontologisesti: yksilölli- 
sen olemisen mikrokosmokseen ja universaalin olemisen makrokosmok- 
seen. 

Fenomenologialla, sosiaalisella konstruktionismilla ja narratiivisuu- 
della on paljon yhteistä. Fenomenologiaa kiinnostaa ilmiöiden temati- 
soituminen tietoisuudelle ja konstruktionismia ilmiöiden rakentuminen 
ihmisten yhteisen toiminnan kautta, kun taas narratiivista tutkimusta 
kiinnostaa elämäkertojen, kulttuurien ja merkitysrakenteiden olemassa- 
olo tarinoiden ja kertomusten välityksellä. Koska ne puolestaan sisältävät 
myös tiedostumatonta ainesta, on luontevampaa puhua tajunnasta pel- 
kän tietoisuuden sijaan. Meidän mielenkiintomme kohdistuu erityisesti 
siihen, mitä annettavaa fenomenologisella filosofialla voisi olla narratiivi- 
suudelle ja miten ne yhdistyvät dialogisessa filosofiassa. 

Seuraavassa luvussa luodaan lyhyt katsaus dialogisen filosofian feno- 
menologiseen taustaan, mutta sitä ennen on varoituksen sana paikallaan. 
Nähdäkseni vaarallisin virhe, jonka filosofi voi tehdä, on jäädä histori- 
allisten perinteiden vangiksi. Tässä tutkimuksessa kehittelemäni dia- 
loginen filosofia tunnustaa monien lainaamiensa käsitteiden vieraan 
alkuperän mutta pyrkii pois kaikesta sellaisesta ajattelusta, jossa inhi- 
millisen vapauden eväät on katsottu syödyiksi. Dialogisen filosofian 
valossa myös Michel Foucault'n näkemykset kasvottomien rakenteiden 
ylivallasta saattoivat ilmentää joitakin hänen omia regression ja 
alakuloisuuden tunteitaan. Niinpä dialoginen filosofia kieltäytyy myöntä- 
mästä sosiaalisten rakenteiden kohtalomaista vaikutusta ihmisten 
elämään ja yrittää pikemminkin löytää metodisen salakirjoitusavaimen 
noiden sinänsä näkymättömien diskurssien ja maanalaisten valta- 
verkostojen paljastamiseen. 


1.3. FENOMENOLOGIAN VAIHEET 


Fenomenologia on filosofinen traditio, joka on pyrkinyt vastaamaan 
länsimaisen tieteen mekanisoitumisesta ja välineellistymisestä johtuvaan 
”kriisiin”, ”tieteen kriisistä” lähtien koko ”Ykulttuurin kriisiin? sekä 
laajimmillaan ”ihmisyyden kriisiin”. Kriisillä tarkoitetaan tässä yhtey- 
dessä tieteen ja sen kielteisten seurausten, kuten sotateknologian tai 
saastumisen, tuottamaa ongelmaa, mutta sillä voidaan tarkoittaa myös 
subjektin muodostumiseen — joko yksilöllistymiseen tai joukkohenkisyy- 
teen, tai niiden takana olevaan kartesiolaiseen ajatteluun — liittyvää 
ideologisuutta ja kahtia jakautuneisuutta. Kriisi on näkynyt konkreettis- 
ten ongelmien, kuten välineellisen luontosuhteen, lisäksi ihmisten esi- 

neellistämisenä niin politiikassa kuin tieteessäkin. 

Moderni tiede ei ole Humen giljotiinista alkaen suvainnut mukanaan 
arvottavaa tai arvofilosofista näkökohtaa, ja siksi fenomenologisen filo- 
sofian perustajasta, Edmund Husserlista (1859—1938), alkanut ajanjakso 
voidaankin ymmärtää sokraattisen ethoksen uudelleen herättämisenä. 
Eettinen näkökulma on mukana moraalin vaatimuksena kaikessa tutki- 
muksessa, tunnustetaanpa se tai ei. Fenomenologisen filosofian kannalta 
tieteen arvosidonnaisuus olisi johdonmukaisempaa myöntää kuin kieltää. 
Husserl pyrki omassa filosofiassaan niin sanottuun ”ankaraan tieteeseen” 
(strenge Wissenscha/ft),4?0 totuuteen ilman sitoumuksia ja ennakkoehtoja, 
mutta myöhemmin hänkin myönsi eettisen näkökulman velvoittavuuden. 
Jo fenomenologian aiempia vaiheita leimasi metodologinen anarkia, 
yritys kulkeutua ajattelun perustoihin, olla radikaali ja kiinnittyä tutki- 
muksen juurille. Se näkyi yhtäältä tieteen puhtauden vaalimisena ja 
toisaalta haluna löytää eettisiä ja moraalisia perusteita. 

Fenomenologisen Maailmaninstituutin puheenjohtaja Anna-Teresa 
Tymieniecka ja Emmanuel Levinas ovat kumpikin jakaneet fenomeno- 
logian kolmeen vaiheeseen. Fenomenologian ensimmäistä vaihetta, johon 
kuuluivat muiden muassa Oscar Becker (1889-1964), Moritz Geiger 
(1880—1937), Nicolai Hartmann (1882—1950), Edmund Husserl, Roman 
Ingarden (1893-1970), Alexander Pfänder (1870-1941), Adolf Reinach 
(1883—1917), Max Scheler (1874—1928) ja Carl Stumpf (1848—1936) 
voidaan kutsua (1) tieteellisen anarkian vaiheeksi. Heidän ajattelussaan 
tieteenfilosofian ja metodologian kautta lähestyttiin merkityksen ongel- 
maa ja elämismaailman problematiikkaa. Levinasia tutkinut Tommi 
Wallenius kuvailee fenomenologian ensimmäistä vaihetta hauskasti 
”anarkiaksi tutkijankammiossa”.*!! Fenomenologian ensimmäisen vaiheen 
päättyminen alkoi Martin Heideggerin (1889-1976) Sein und Zeit 
-teoksen julkaisemisesta vuonna 1927, ja se voitiin katsoa lopullisesti 
ohitetuksi Jean-Paul Sartren (1905—1980) pitäessä suureen suosioon 
nousseen esitelmänsä ”Eksistentialismikin on humanismia” viimeisenä 
sotavuonna 1945.142 

Fenomenologian toinen vaihe radikalisoi Husserlin fenomenologiaa ta- 
valla, joka toi sen ihmisyhteisön ulottuville. Sen kärkinimiä olivat 
Sartren ohella Jos6 Ortega y Gasset (1883—1955) ja Maurice Merleau- 
Ponty (1908—1961) sekä käänteen (die Kehre) kautta uudistunut Martin 
Heidegger. Heideggerin tarkastelujen keskipisteessä olikin nyt (2) inhi- 
millisen ajattelun anarkia, jossa keskeistä ei enää ollut metodologinen 
kalusto vaan ”olemisen unohtuneisuuden” peruuttaminen transmeta- 
fyysisen eli metafysiikan ylittävän ajattelun (das Denken) avulla. Siinä, 
missä Husserl piti maailmallisten intressien sulkeistamista (epookkia) 
välttämättömänä olemusten vapaalle näkemiselle (die Wesensschau), 
Heidegger katsoi sulkeistamisen tulleen tarpeeksi tehokkaasti toteute- 
tuksi jo länsimaisen tieteen rakkaudessa idealisaatiohin. Siksi hän tahtoi 

kääntää katseet fenomenologian kannalta keskeisempään käsitteeseen, 
elämismaailmaan (die Lebenswelt), jonka osa ja toimija myös tutkija aina 
jo on. Wallenius kuvailee Heideggerin viitoittamaa fenomenologian toista 
vaihetta ”anarkiaksi alppimajassa”: sen keskipisteessä on olemisen ajat- 
telun anarkia.43 ”Alppimaja” viittaa Heideggerin rakastamaan Hiitteen, 
jossa hän kirjoitti suuren osan filosofisesta tuotannostaan. Tulevaisuuden 
kannalta tämä edusti kuitenkin vielä maailmasta vetäytymistä. 

Fenomenologisen filosofian kolmannen vaiheen kirkkaimpia tähtiä oli 
Emmanuel Levinas, jonka filosofiaa voidaan kuvata olemiskysymyksen 
paikallistumiseksi ainutlaatuiseen persoonaan ja hänen Jdialogisiin 
suhteisiinsa. Ajattelemisen anarkian sijasta kyseessä on suora (3) ole- 
misen anarkia, ja kuvaavaa etiikan asemalle on filosofian alkaminen 
suoraan etiikasta. Tämä merkitsee myös paluuta antiikin alkulähteille, 
jossa etiikalla oli asema ”ensimmäisenä filosofiana”. Mikäli Heidegger ei 
myöntänytkään etiikalle tärkeää asemaa (vaikka vielä ensimmäisen 
sukupolven fenomenologit olivat pitäneet sitä keskeisenä), niin kolman- 
nen vaiheen fenomenologit päätyivät joka tapauksessa etsimään onnen 
avaimia jälleen moraalifilosofian alueelta pelkän ontologisen analyysin ja 
autenttisen tai vapaan olemisen tavoittelun sijasta. 

Fenomenologian toisen vaiheen päättyminen ja kolmannen vaiheen 
alkaminen ajoittuivat Heideggerin ja Sartren väistymiseen 1970-luvulla. 
Siihen sijoittui myös Levinasin kohoaminen maailmanmaineeseen. 2000- 
luvulle tultaessa on yhtä vaikeaa kuin tarpeetontakin ennustaa feno- 
menologisen filosofian mahdollista ”neljättä vaihetta”. Martin Buberin ja 
Emmanuel Levinasin vaikutuksen johdosta ei dialogista filosofiaa voitane 
siitä kuitenkaan sivuuttaa. 


1.4. KOHTI DIALOGISTA FILOSOFIAA 


Edellä mainitut fenomenologian tasot tai kehitysvaiheet voivat olla myös 
päällekkäisiä. Ne voivat olla yhtä aikaa tutkimuksen lähtökohtina, mutta 
vasta fenomenologian viimeisintä vaihetta voidaan pitää lähtölau- 
kauksena dialogiseen ajatteluun, jossa subjekti-objekti-jaottelu kyetään 
varmimmin kumoamaan. Dialogisen filosofian hanke näyttää ymmär- 
rettävältä, koska se aloittaa länsimaisen tieteen raunioilta eli loppu- 
tuloksesta, johon päädyttäessä monet muut olivat epäonnistuneet. Tämä 
”olemisen anarkiaksi” sanottu uusi filosofia pyrkii asettumaan ensinnä- 
kin (1) idealismia, universaalin subjektin filosofiaa ja tietoisuuskeskeistä 
psykologismia vastaan. Toisaalta (2) dialogisen filosofian lähtökohtana on 
inhimillinen ja historiallinen minä. Minuus ei kuitenkaan perusta 
maailman ja toisten ihmisten kohtaamista vain omien havaintojensa tai 
mielipiteidensä varaan. Dialoginen filosofia on sosiaalista filosofiaa, jossa 
jokainen kohdattava olento halutaan nähdä omana itsenään sen omassa 

tosiasiallisuudessaan (die Faktizität), eikä sitä pyritä sulauttamaan mi- 
hinkään yhteiseen, poliittiseen tai ennalta määriteltyyn perustaan.44 
Käytännössä etiikka alkaa antropologiasta tai tietoteoriasta, kuten en- 
nenkin, mutta sen perustana on ihmiskäsitys, jonka mukaan ihmistä ei 
määritellä joksikin, vaan inhimillisen toiminnan ja filosofian subjekti 
halutaan pitää olemusajattelusta vapaana. 

Kolmanneksi (3) dialoginen filosofia on, vastustaessaan universaalia 
subjektia ja itse itsensä perustelevaa Järkeä, oppositiossa myös Kantin 
alkuperäiseen transsendentaalifilosofiaan nähden. Tämän mukaan ihmi- 
syyttä ja yhteiskuntaa ei enää leimaa kategorinen yleispätevyys ja 
lakimoraali vaan konteksti- ja situaatioetiikka. Myös järjen katsotaan 
olevan dialogisessa filosofiassa aina etiikalle alisteista, eikä sitä pidetä 
kyseenalaistamattomana lähtökohtana, kuten Kantin filosofiassa. Näin 
sallitaan mutta tavallaan myös kiistetään niin sanottu kyynisen nihi- 
lismin ongelma, jonka ratio-lähtöisissä filosofioissa katsotaan syntyvän 
siitä, kun järki kysyy omaa järkevyyttään. Pelkkään järjen ylivaltaan 
luottava filosofia ajautuisi omaa perustaansa kysyessään helposti kehä- 
päätelmään ja käsitykseen, että järjen ulkopuolella ei ole mitään varmaa 
tai ehdotonta perustaa ”järjen järkevyydelle”. Tämä legitimoi järkeä 
itseään mutta kieltää kysymästä sen omaa järkevyyttä. Vaihtoehtona 
olisi sen tunnustaminen, että maailmaan mahtuu useita erilaisia ratio- 
naliteetteja, joiden kesken ei vallitse yhteisymmärrystä paremmuudesta. 
Monille oman järkensä varaan vannoville tieteenfilosofeille sen tunnusta- 
minen olisi oman tappion myöntämistä, ja siksi he kiertävät mielellään 
peruskysymyksen ongelman.f Sen sijaan dialoginen filosofia myöntää 
myös ”järjen järkevyyden” kysymisen mielekkääksi, vaikka se voikin 
johtaa ristiriitaan. Juuri tämän ristiriitaisuuden katsotaan kuuluvan 
olennaisesti ihmisen elämään ja olevan pysyvä osa ihmisen situaatiota. 

Alkuperäisistä eksistenssifilosofioista dialogista filosofiaa erottaa sosi- 
aalisuuden korostaminen. Eksistenssifilosofia oli omine dualismin ylit- 
tämisyrityksineen vielä kartesiolaista siinä mielessä, että sen mukaisesti 
ajateltaessa subjektin katsottiin asettuvan tuntemuksineen aina jollakin 
tavoin maailmaa vastaan. Maailma kohdattiin uhkana tai rajoitteena. 
Sen sijaan dialoginen filosofia korostaa enemmän seurallisuutta ja sosi- 
aalisuutta. 

Sosiaalisuuden mukaantulo fenomenologian teorioihin näkyy selvim- 
min Martin Buberin filosofiassa. Saksalainen Buber tunnetaan yleisesti 
pelkkänä mystikkona, mutta hänen ajattelussaan tapahtui myös selvää 
muutosta mystisestä ja romanttiseksi luonnehdittavasta ajattelusta kohti 
sosiaalista filosofiaa. Buber itse kiisti mystikoksi leimaamisen ja huo- 
mautti filosofisten kollegojensa puhuvan samoin käsittein, joita yleensä 
käyttivät papit ja teologit. Myyttejä kohtaan tuntemallaan kiinnostuk- 
sella Buber ilmaisi lähinnä mielenkiintoaan transsendentteja ja piilo- 
tajuisia merkityksiä sekä symbolimaailmojen monitulkintaisuutta koh- 

taan. Maurice Friedman toteaakin, että Buber asetti ajattelunsa keski- 
pisteeseen nimenomaan filosofisen antropologian eikä teologian.%6 Paul 
Mendes-Flohr puolestaan tulkitsee Buberin vaikutusta ”käänteeksi” 
saksalaiselle yhteiskuntatieteelle teoksessaan ”Mystiikasta dialogiin” ja 
sanoo, että ”Buber esittää sosiaalipsykologiaa Grundwissenschaftiksi eli 
perustieteeksi, joka antaa epistemologisen pohjan kaikelle ihmistutki- 
mukselle.”4? Buber kuitenkin sovelsi sosiaalipsykologiaa ensisijaisesti 
näkökulmana tai ”näkemistapana” (die Anschauungsweise), joka helpot- 
taa tutkimusongelman ja tutkimusasetelman uudelleentulkitsemista. 
Mistään sitoutumisesta tieteenalaan tai koulukuntaan, pelkästä metodi- 
uudistuksesta tai psykologismista sinänsä, ei ollut kyse. Buber itse 
katsoo, että dialogista tilannetta voidaan käsitellä kunnolla vain onto- 
logiset näkökohdat huomioon ottaen, eli tutkimalla ja analysoimalla 
tilannetta, joka on ihmisten välissä sekä toisaalta ylittää eri osapuolet. 
Seuraavassa luvussa tarkastellaan, mitä annettavaa Buberilla voi olla 
nykyiselle ihmistutkimukselle. 

En lähimmäistä lähelläni siedä: 
hänet heitän taivaalle myrskyn viedä! — 
Miten tähden hänestä muuten saan, en tiedä? 


Friedrich Nietzschef8 


Niin lähti kaunis päivänsäde, mutta vieläkin, 
kun menninkäinen öisin tallustaa, 
hän miettii, miksi toinen täällä valon lapsi on 
ja toinen yötä rakastaa. 


Reino Helismaa? 


2. Martin Buber ja Sinän kutsu 


artin Buber syntyi juutalaiseen perheeseen Wienissä vuonna 

1878.50 Vanhempiensa avioeron jälkeen hän asui Itävalta-Unkarin 
Lembergissä sukulaistensa luona, kunnes hän neljätoistavuotiaana palasi 
jälleen isänsä luokse. Buberin nuoruudessaan saamat juutalaiset herät- 
teet eivät voineet olla vaikuttamatta hänen filosofiansa sisältöön. Ne 
heijastuivat Buberin ajatteluun 1700-luvun itäeurooppalaisen juutalai- 
suuden, hasidismin, muodossa. Hasidismi edusti protestanttista juuta- 
laisuutta, joka oli noussut vanhaa ortodoksista systeemiä vastaan ja 
reagoi torjuvasti sen lakikeskeisyyteen ja konservatiivisuuteen. 

Filosofian piirissä Buberin ajatteluun vaikuttivat ennen muuta 
Nietzsche, Kierkegaard sekä — Buberin henkiseen taustaan nähden ehkä 
yllättävästi — materialistifilosofi Ludwig Feuerbach. Buber on itse vas- 
tannut heille kaikille omassa filosofiassaan sekä ”kyllä” että ”ei”. Buberin 
mukaan Nietzschelle kuuluu kiitos siitä, että hän asetti filosofisten poh- 
dintojensa keskipisteeseen ihmisen voimakkammin kuin kukaan muu 
edeltänyt ajattelija. Kierkegaard taas puhui ihmisen yksilöllisyyden puo- 
lesta, ja Feuerbach täydensi heidän työtään korostamalla, että ihmisen 
olemus ei ole yksilössä itsessään vaan siinä yhteisössä, jossa ihminen on 
ihmisten kanssa: todellinen dialektiikka on minän ja sinän välistä 
dialogia.51 Buberin varhaisista vaikutteista on syytä mainita vielä Kant, 
jonka käsityksiä aistikykymme muodollisista ehdoista Buber yhdisteli 
omaan näkemykseensä ihmisen toiseussuhteista. Buberin filosofiassa 
ihmisten suhteet toisiin ihmisiin muodostavat kategorioitten erityis- 
tapauksen ja transsendentaalisen analyysin kohteen. Sen sijaan 
Husserlin fenomenologinen filosofia ei ollut Buberille yhtä tuttua kuin 
klassisten saksalaisten filosofien opetus ja kirjoitukset. Hänen oma 

ajattelunsa ponnistaa samalta perustalta kuin eksistenssifilosofien, Hei- 
deggerin ja Sartren, ajattelu. Ohittaessaan Husserlin metodologisen sa- 
naston se saattoi kehittyä kokonaan omaan suuntaansa ja muodostaa 
varteenotettavan kilpailijan Husserlin oppilaiden töille. 

Buber opiskeli vuodesta 1896 alkaen Wienin, Berliinin, Leipzigin ja 
Zärichin yliopistoissa filosofiaa, taidehistoriaa ja kirjallisuutta sekä ger- 
maanista ja klassista filologiaa. Hän opiskeli kansantaloustiedettä ja 
lopulta myös psykiatriaa. Buberin ajattelulla on ollut myöhemmin huo- 
mattava vaikutus terapiapsykiatrialle ja -psykologialle, ja hänen luonnos- 
telemansa dialoginen ihmiskuva onkin pystynyt valaisemaan monia 
psykoterapian ongelmia ja haasteita: tietoisen ja alitajuisen suhdetta, 
ihmisessä piilevän hyvän ja pahan dualismia, henkisen ja aineellisen 
olemisen luonnetta sekä ”itselle olemisen” ja ”toisille olemisen” jännit- 
teisiä suhteita.5? Buberin ajattelussa toistuvat samat hegeliläisestä 
dialektiikasta muistuttavat teemat, jotka olivat ominaisia pragmatisti 
George Herbert Meadille ja symboliselle interaktionismille. Molempien 
opettajana toimi muiden muassa saksalainen filosofi Wilhelm Dilthey. 
Sosiologisia vaikutteita Buber sai opettajaltaan Georg Simmeliltä. Bu- 
berin väitöskirja, joka valmistui vuonna 1904, käsitteli yksilöllistymisen 
teorioita kahden mystikon, Nicolaus Cusanuksen ja Jacob Böhmen, tuo- 
tannossa. Buberin kiinnostuksen aiheet olivat usein myyttisiä, ihmisen 
henkiseen ja aistilliseen kokemusmaailmaan liittyviä, mutta hänen me- 
todinsa noudatteli 1800-luvun rationalistisen filosofian virtauksia, joihin 
hän onnistui yhdistelemään eräitä monistisia piirteitä oman protes- 
tanttisen juutalaisuutensa sekularisoituneista muodoista. Nämä vai- 
kutteet koskivat lähinnä jumalakäsitystä. Universumin rakenteeseen 
kantaa ottavissa kosmologisissa suhteissa ne eivät olleet kaukana vul- 
gaareiksi kansanuskonnoiksi muodostuneista hegeliläisyydenkään muo- 
doista. 

1900-luvun alkuvuosina Buber toimi useiden julkaisujen toimittajana. 
Hän organisoi oppilaidensa ja ystäviensä kanssa keskustelufoorumeita, 
joissa käsiteltiin eri uskontojen ja etnisten perinteiden ongelmia. Hän 
perusti oman kustantamon vuonna 1902 ja aikuiskasvatuksen instituutin 
vuonna 1920. Vuodesta 1924 vuoteen 1933 Buber toimi uskonnon ja etii- 
kan professorina Frankfurt am Mainin yliopistossa. Saman yliopiston 
yhteiskuntatieteiden tutkimuslaitoksessa vaikutti tuohon aikaan myös 
Theodor W. Adornon, Erich Frommin, Max Horkheimerin ja Herbert Mar- 
cusen muodostama filosofien ryhmä, jota on myöhemmin kutsuttu Frank- 
furtin piiriksi (tai koulukunnaksi). Tämä historiallinen vaikutusyhteys 
muodostaa pohjan sille, että viittaan tutkimuksessani toistuvasti dia- 
logisten filosofien ja Frankfurtin piirin yhteyksiin, aiheeseen, joka on 
aikaisemmassa tutkimuksessa lähes kokonaan laiminlyöty. 

Hitlerin noustua valtaan ja Buberin useiden kollegojen paettua Yhdys- 
valtoihin Buber ehti toimia hetken vastarintaliikkeen kouluttajana, kun- 

nes Gestapo kielsi häneltä hänen julkiset luentonsa ja koko opetus- 
toimensa vuonna 1938. Buberin jo tuolloin huomattava kansainvälinen 
maine esti hänen vangitsemisensa, ja Sigmund Freudin tavoin hänelle 
avautui pääsy maanpakolaisuuteen Saksan rajojen ulkopuolelle. 60- 
vuotias Buber muutti silloin Palestiinaan, jossa hänet kutsuttiin Jeru- 
salemin yliopiston yhteiskuntafilosofian professoriksi. Sillä paikalla hän 
pysyi eroamiseensa asti, vuoteen 1951. 

Buberille on myönnetty useita tieteellisiä kunniamainintoja ja kir- 
jallisuuspalkintoja, muun muassa Goethe-palkinto vuonna 1951. Hän 
puhui elämänsä viimeisten vuosien ajan rauhan ja yhteisymmärryksen 
puolesta Israelin ja sen arabiväestön välillä. Hän laati Albert Schweit- 
zerin kanssa useita kirjelmiä ydinaseiden leviämistä vastaan. Hermann 
Hesse ehdotti hänelle kirjallisuuden Nobelia vuonna 1949 ja Dag Ham- 
marskjöld Nobelin rauhanpalkintoa vuonna 1959. Buber kuoli Jerusale- 
missa vuonna 1965. 

Buberin kirjallinen tuotanto on laaja.5s8 Hänen teostensa vaikutus- 
valtaisia kommentteja ja arvioita on julkaistu filosofian Nobel-palkintona 
pidetyssä Library of Living Philosophers -sarjan osassa, joka on omistettu 
hänen elämäntyölleen.54 Buber on itse luonnehtinut tärkeimmäksi pää- 
teoksekseen vuonna 1923 ilmestynyttä dialogisen ajattelun esitystä Ich 
und Du (suom. Minä ja Sinä, 1989), joka on proosarunomainen. Aatteelli- 
sen edeltäjänsä Immanuel Kantin tavoin Buber varusti teoksensa lukijan 
työtä helpottavalla jälkipuheella vuonna 1957. Hänen muita pääteok- 
siaan ovat mystisen kauden Daniel (1913) ja vuonna 1943 julkaistu Gog 
und Magog. Dialogisen ajattelun kannalta keskeinen on vuonna 1950 
ilmestynyt Das dialogische Prinzip (”Dialogisuuden perusteet”). Teok- 
sessa Gottesfinsternis (”Jumalan pimennys”) vuodelta 1952 Buber kom- 
mentoi Kantin, Kierkegaardin ja Jungin uskonnonfilosofisia näkemyksiä. 
Teos sisälsi epäilemättä antiteesin myös Nietzschen Epäjumalten hämä- 
rälle (Götzen-Dämmerung, 1888), jossa ”filosofoitiin vasaralla” ja soiteltiin 
kuolinkelloja lähinnä tieteen epäjumalana pidetylle totuudelle. Buber 
puolestaan paheksui transsendentaalifilosofioiden tulkitsemista abstrak- 
teiksi systeemeiksi ja esitti teesinsä modernia aikaa vaivaavasta Juma- 
lan ”himmentämisestä”. Tähän on hänen mielestään osuus ”jokaisella 
joka kieltäytyy mukautumasta siihen toimivaan todellisuuteen, joka 
transsendentille on ominaista sellaisenaan”.55 

Buber otti kantaa myös oman aikansa ajankohtaisilmiöihin vuonna 
1950 julkaistussa teoksessaan Pfade und Utopie (”Tie ja utopia”), jossa 
hän erittelee utopististen sosialistien, kuten Henri de Saint-Simonin, 
Charles Fourierin ja Pierre-Joseph Proudhonin ajatuksia. Hän näki 
sosialistisessa kumouksellisuudessa yhtymäkohtia juutalaisten omaan 
valtioutopiaan ja piti kibbutsijärjestelmää esimerkkinä toimivasta sosia- 
lismista.596 Hänen ajattelunsa pyrki olemaan käytännönläheistä myös 
suhteessa hyvän ja pahan kysymyksiin. Vuonna 1952 kirjoittamassaan 

teoksessa Bilder von Gut und Böse (”Hyvän ja pahan muotokuvia”) Buber 
erittelee hyvän ja pahan antropologiaa eräiden länsimaisten ja var- 
haisten persialaisten myyttien valossa. Samassa valaistuksessa voi 
nähdä myös hänen kiinnostuksensa suomalaisten kansalliseeposta 
Kalevalaa kohtaan, josta hän toimitti uuden saksankielisen laitoksen 
vuonna 1914.57 Toisaalta kansanperinnettä sinänsä ei tarvitse pitää 
filosofiana sen enempää kuin Buberia itseään folkloristikkona. Saman- 
tyyppisen ad hominem -argumentin valossa Kalevalakin olisi kaiketi 
lääketiedettä, sillä eepoksen kokoon kerännyt Elias Lönnrot oli koulu- 
tukseltaan lääkäri. Buberin kiinnostus mytologiaa kohtaan oli filosofista 
analyysia ihmisen pimeästä ja valaistusta puolesta. Se yhdistyi epä- 
jumalten hämärän vaikeasti tutkittavaan reviiriin, ja sillä oli myös 
moraalifilosofisia seurauksia. Buber ei asetu puolustamaan ”hyvää” eikä 
”pahaa” sinänsä mutta pyrkii näkemään, mitä mustavalkoiset dualismit 
heijastelevat filosofian historiassa ja ihmisten sydämessä. Buber katsoo, 
että vain ottamalla tietoisen kannan hyvän ja pahan välillä ihminen voi 
yltää varsinaiseen ihmiselämää rikastuttavaan eksistenssiin.58 Kyse on 
siis moraalifilosofian nostamisesta ensisijaiseen asemaan. 


2.1. MYSTIIKKA JA TRANSSENDENSSI 


Ryhdyttäessä tarkastelemaan Buberin filosofiaa on ensin esitettävä oikea 
arvio hänen ajattelunsa suhteesta mystiikkaan ja jumaluuteen. Muutoin 
on vaara, että hänen työnsä tulkitseminen etenee harhaan. Sen, että 
Buberin ajattelussa tapahtui muutos mystiikasta kohti sosiaalista 
filosofiaa, totesin jo edellä, mutta myös Buberin myöhempi pääteos Minä 
ja Sinä antaa varsinkin ”Sinälle' merkityksiä, jotka näyttävät viittaavan 
transsendenttiin ja jopa transsendenssiin. Buberin tarkoituksena oli 
kuitenkin korostaa Sinän eli toisen ihmisen välittömyyttä ja läheisyyttä. 
Jos kyse on mystiikasta, sillä ei tarkoiteta niinkään ihmisen jumalallista- 
mista kuin jumalallisena pidetyn inhimillistämistä. Tämä merkitsee, että 
transsendentilla ja transsendenssilla katsotaan olevan merkitystä ihmis- 
suhteissa, mutta ihmistä ei palvota humanismin tapaan korkeimpana 
”jumalana”, eikä myöskään jumaluutta redusoida täysin ihmisyyteen tai 
käsitetä antropomorfisesti: pelkäksi immanentin todellisuuden osaksi, 
kuten eräissä eksistenssiteologioissa. 

Buberin teos Minä ja Sinä ei ole nähtävissä myöskään kannanotoksi 
epistemologisten tai tieteenfilosofisten asetelmien väliseen kamppailuun, 
sillä ne Buber katsoi jo ylitetyiksi tai omaan arvoonsa jättäytyviksi. 
Keskeistä oli uusi filosofinen antropologia, ja katsojasta luultavasti 
riippuu, mitä hän Buberin konseptiossa lopulta näkee. Mystinen aspekti 
säilyi Buberin ajattelussa sikäli, että mystikoiden tavoin hänkin pyrki 
ylittämään individuaation. Tärkeää on, että mystiikan kautta palautuu 

mieleen ihmisen tutkimiseen soveltuva eettinen näkökulma: kaikki, mitä 
teemme, viittaa aina myös jonnekin muualle kuin pelkkään tietoon, 
teoriaan tai tieteelliseen diskurssiin. Mystisestä ”silmät kiinni kulkemi- 
sesta” (myein, kreikk. = silmät kiinni) ei ole kyse — paitsi ehkä ”sisään- 
päin katsomista” tai minuuden roolin uudelleen arviointia tarkoittavassa 
merkityksessä. 

Minä ja Sinä -teos ankkuroituu juutalaiseen käsitykseen persoonalli- 
sesta Jumalasta, mutta Buber antoi ajatuksilleen omintakeisen epä- 
uskonnollisen tulkinnan. Buberin mukaan kohtaamme transsendenssin 
toisessa ihmisessä. Toinen ihminen, Sinä, on meille arvoitus ja salaisuus, 
aivan kuten jumaluus on. Tämä on hänen persoonakäsityksensä ja toi- 
seusfilosofiansa lähtökohta. Ihminen on toiselle ihmiselle persoonallinen 
Sinä samaan tapaan kuin uskonnon kielessä Jumala on ihmiselle salattu, 
perimmältään tavoittamaton ja ikuinen Sinä. Jumaluutta ei tällä tavoin 
kiistetä, mutta sille ajatellaan uudenlainen olinpaikka tai sijainti inhi- 
millisen elämän keskellä. Buberille yhteys Jumalaan — jos ihminen sel- 
laista kohtaa — on muiden yhteyksien hedelmää. Hän luonnehtii ajatus- 
taan niin, että ”[ylhteyksien pidentyneet linjat leikkaavat ikuisessa 
Sinässä [im ewigen Dul].”59 Ja: ”Jokainen yksittäinen Sinä on silmäys lein 
Durchblickl ikuiseen Sinään päin.”60 Sinän kohdalla me näemme väläh- 
dyksen ikuisesta Sinästä. Tämä ikuinen Sinä on persoonallinen juma- 
luus, jonka luokse kulkee tie toisen ihmisen kautta. 

Yhteys Jumalaan todellistuu Buberin mukaan siten, että ihminen 
suhteessaan toisiin ihmisiin ”realisoi” kanssaihmisten läheisyydessä ko- 
kemaansa yhteyttä. Se, mitä ihminen voi tehdä, on että hän tiedostaa ja 
tunnistaa itsessään mahdollisuuden sellaiseen kohtaamiseen, joka 
erottaa esineiden havaitsemiseen liittyvän suhtautumistapamme mah- 
dollisimman erilleen siitä tavasta, jolla kohtaamme toisen ihmisen. Kun 
ihminen asettaa välineelliset pyyteensä kontrolliin, näkyviin piirtyy 
autenttinen, inhimillinen Sinä. Minä ja Sinä -teokseen sisältyvän trans- 
sendentaalisen ihmiskäsityksen huomioon ottaminen on tärkeää, sillä 
teoksen teemat toistuvat Buberin kaikessa muussakin ajattelussa. Teos 
muodostaa myös tämän tutkimuksen lähtökohdan. Buber itse totesi 
kirjastaan seuraavasti: ”Ich und Du on dialogisen periaatteen alku- 
päässä; kaikki muu on vain havainnollistamista ja täydennystä.”61 Siksi 
hänen ajattelunsa sopii opiskeltavaksi myös fragmentaarisena ja osit- 
taisena. Hän on todennut, että ”[mlinulla ei ole oppia, mutta minä käyn 
keskustelua.”62 Hän sanoo tekevänsä näkymätöntä näkyväksi ja osoitta- 
vansa ”jotakin todellisuudessa, jota ei enää nähdä, tai nähdään liian 
vähän.” Lukijoitaan hän on kehottanut vain kulkemaan kanssaan ja 
sanoo: ”Olla tosi olennolle, johon ja jonka eteen on asetettu, on se yksi 
asia, joka on tarpeen. [...] Lukijat joita toivon, ovat niitä, jotka näkevät 
minun tieni yhtenä, paralleelisena heidän omalle tielleen kohti eksis- 
tenssiä.”63 


51 


Kyse on siis parhaimmillaan ”yhteyksien pidentyneiden linjojen 
leikkauksesta”, mikä saattaa tuoda mieleen hermeneuttisen ajatuksen 
ihmisten välisestä ymmärtämisestä. Se voi vastata myös myöhempää, 
osallistuvaan havainnointiin liittyvää metodologista asennetta: ajatusta 
tutkijan ja tutkittavan, filosofin ja keskustelijan tai terapeutin ja tera- 
pioitavan välisestä kumppanuudesta. 


2.2. PERSOONA 


Buberin mukaan todellinen filosofia sen enempää kuin uskonnollisuus- 
kaan eivät tule ilmi oppineisuudessa tai maailmasta vetäytymisessä vaan 
panteistisessa oivalluksessa, että jumaluus on läsnä kaikessa eksis- 
tenssissä. Tässä ajatuksessa näkyy myös Buberin osoittama varhainen 
kiinnostus kansanperinteitä, kreikkalaisen antiikin myyttejä ja Kale- 
valaa kohtaan. Kaikella ihmisen toiminnalla on kosminen merkitys, jossa 
mikrotaso ja makrotaso kommunikoivat keskenään. Jumalan oivaltami- 
nen eksistenssissä palauttaa harmonian hajanaiseen maailmaan ja 
helpottaa pelastavan armon virtaa.$4 Ajatus on yhtenevä myös Simone 
Weilin filosofian kanssa.$5 Kantin ja Pascalin ajattelua lähellä puolestaan 
on Buberin käsitys, että rutiini, formalismi ja moraalinen tyytyväisyys 
ovat vahingollisia periaatteita, kun taas intoutuneisuus ja luottavainen 
sydän ovat hyveitä.66 Perimmältään tämä ei ole sitoutumista mytologiaan 
vaan edustaa maallistunutta uskonnollisuutta. Se edustaa myyttien 
tulkintaa. Useita uskonnollisia järjestelmiä tuntevana Buber oli tietoinen 
siitä, että myös uskonto on ihmisen luomus ja että elämä itsessään on 
näyttämö, jolla ihmisten ja jumalten kohtalot ratkaistaan. Ne ovat erotta- 
mattomasti yhteydessä toisiinsa, ja jumalten kohtalo ja työ riippuvat 
ihmisestä. Buber sanoo, että 


Jumala on nähtävissä jokaisessa asiassa, ja jokainen puhdas teko 
tavoittaa hänet. [...] Ihminen ei voi lähestyä jumalallista kurottautu- 
malla inhimillisen ulkopuolelle. Hän voi lähestyä sitä tulemalla siksi 
persoonaksi joksi hän, tämä yksilö, oli luotu tulemaan.$7 


Huomiota Buberin ajatuksessa herättää edellä lausuttu kehityksen, 
kasvun, evoluution ja persoonaksi tulemisen ajatus, jolla on yhtymä- 
kohtia hänen saksalaiseen vaikutushistoriaansa; tulemisen (das Werden) 
teema oli keskeinen myös Hegelille. Mutta Buberin ajattelu sisältää li- 
säksi staattisempia aineksia. Puhuessaan transsendenssista Buber ver- 
tasi ajatteluaan usein Spinozan kosmologiseen monismiin, jolle olevai- 
nen todellisuus ilmeni kahtena attribuuttina: Jumalana eli Luontona. Ich 
und Du -teoksensa jälkisanoissa Buber selittää ajatuksiaan näin: 

Jos minun olisi käännettävä se, mitä tarkoitan, filosofin, Spinozan 
kielelle, minun täytyisi sanoa, että me ihmiset tunnemme Jumalan 
äärettömän monista attribuuteista, emme kahta, niin kuin Spinoza 
ajatteli, vaan kolme: henkisyyden lisäksi — ja luonnonkaltaisuuden 
lisäksi — joka meille esittäytyy siinä, minkä tunnemme luontona — 
kolmantena persoonallisuuden attribuutin [das Attribut der Person- 
haftigkeit]. Tästä viimeisestä attribuutista johtaisin sitten omani ja 
kaikkien ihmisten persoonana olemisen, niin kuin kahdesta edellisestä 
johtaisin omani ja kaikkien ihmisten henkenä ja luontona olemisen.$8 


Olevaisen luonne on Buberille kerroksellinen niin, että aineettoman hen- 
kisyytemme ja aineellisen luontomme päälle rakentuu vielä persoo- 
nallisuuden taso, jolla on sekä inhimillinen että jumalallinen ulottu- 
vuutensa. Persoonallisuuttamme Buber kutsuu myös sieluksi. Hänen 
ajatuksensa ovat sekä temaattisesti että tyylillisesti lähellä hegeli- 
läisyyttä, sillä hegeliläisyyteen liittyvät kiinteästi sekä hengen että 
persoonallisuuden käsitteet. Tämä nostaa esiin kysymyksen: miten tulla 
persoonaksi ja mitä persoonana oleminen Buberin mielestä on? Alusta- 
vana vastauksena on sanottava, että hän ymmärsi persoonan käsitteen 
perimmältään toisin kuin hänen saksalaiset oppi-isänsä. Hän painotti 
käsityksessään eri näkökohtia. 

Buber asetti persoonan käsitteen yksilön käsitteen vastakohdaksi, ja 
hänelle yksilö onkin pelkkä abstraktio, ilman suhteita käsitetty ihminen, 
kun taas persoona viittaa ihmiseen kaikkine suhteineen. Itse asiassa juuri 
persoonan samastaminen yksilöön asettaisi ihmisen alttiiksi myös yhtei- 
söjen yhdenmukaistaville, samankaltaistaville ja kollektivisoiville voi- 
mille. Kun yksilö pelkää yhteisöjen voimaa, hän pitää kiinni yksilölli- 
syydestään ja pyrkii olemaan autonominen. Tällainen asetelma on 
Buberin mielestä — paitsi ihmiselle huonosti sopiva — myös onneton ja 
kurja, koska juuri uuden ajan dualistinen ihmiskuva teki mahdolliseksi 
utilitarismin: hyötyopit ja omanvoitonpyynnin. Niiden mukaan yksilö on 
aina itselleen läheinen, ”täällä”, kun taas muut ovat vastustajaksi 
koettuja toisia, jotka ovat ulkopuolellani ”tuolla”, ja heidän välillään on 
lähinnä pelkkää kilpailua ja vallan tavoittelua. Tämän asetelman varassa 
on elänyt suuri osa modernin ajan naturalistisesta filosofiasta. 

Buber ei siis asetu kannattamaan sen enempää kartesiolaista kuin 
yksilön ja yhteisönkään välistä dualismia. Persoonan käsite viittaa 
Buberilla enemmänkin suhteeseen kuin ihmisyksilön olemukseen. Per- 
soona voi olla luonnollisesti vain yksilöllä, mutta persoonana oleminen on 
individualististen pyrkimysten ylittämistä, yksilöllisyyden ja kollektii- 
visuuden välisellä vedenjakajalla astelemista sekä henkilökohtaisten 
suhteiden aktivoimista. Persoonaksi tuleminen on dispositionomaista: se 
on mahdollisuuksien toteutumista, mutta ei päämäärä sinänsä. Persoo- 
naksi tuleminen saavutetaan sivutuotteena, sillä varsinainen päämäärä 
on suhteeseen asettuminen Sinän kanssa.$9 

2.3. MINÄ-SINÄ JA MINÄ-SE 


Todellisuus käsitetään Buberin filosofiassa monistisesti, mutta hänen 
mukaansa maailma on ihmiselle ”kaksitahoinen” (zweifältig).?9 Tämä 
johtuu ihmisen kaksitahoisesta asemasta. Näitä kahta olemuspuolta 
Buber kuvaa yhdistetyillä peruskäsitteillä ”Minä-Sinä” (Ich-Du) ja 
”Minä-Se” (Ich-Es).7! Nämä käsitteet ovat nimeäviä, mutta ne eivät 
viittaa olemassa oleviin olioihin vaan suhteisiin. Buberin mukaan ihmi- 
nen on erilainen ollessaan Minä-Sinä-yhteydessä kuin ollessaan Minä- 
Se-suhteessa. Nämä sanat kuvaavat ihmisen olemuksen silloin kun hän 
on jommassa kummassa suhteessa. Ihminen on ”kaksitahoinen”, koska 
hänellä on kahdenlainen suhde maailmaan. Minää ei voida ajatella 
itsenäisenä, koska minuus maailmassa eksistoidessaan aina viittaa joko 
Sinään tai esineen kaltaiseen Siihen. Hän erottaa Minä-Sinä-yhteyden ja 
Minä-Se-suhteen toisistaan näin: 


Perussanan Minä-Sinä Minä on erilainen kuin perussanan Minä-Se 
Minä. 

Perussanan Minä-Se Minä ilmenee ihmisessä minäkeskeisyytenä ja 
tulee itsestään tietoiseksi (kokemisen ja käyttämisen) subjektina. 

Perussanan Minä-Sinä Minä ilmenee persoonana [Person] ja tulee 
itsestään tietoiseksi subjektiivisuutena (ilman riippuvaista genetiiviä). 

Minäkeskeinen ihminen [Eigenwesen] ilmentyy asettumalla erilleen 
muista minäkeskeisistä ihmisistä. 

Persoona ilmentyy asettumalla yhteyteen [Beziehung] muiden persoo- 
nien kanssa.?? 


Epäilyksen Buberin ajatuksessa herättää se, miten ihminen voisi välttää 
olemasta ”minäkeskeinen”; minuushan on väistämättä havaintojen ja 
tekojen subjekti. On vaikea ajatella ihmistä, jonka keskus ei olisi mi- 
nässä. Tajunnan ja tietoisuuden paikasta ei tarkalleen ottaen olekaan 
kyse, vaan kohtaamisen asenteista. Ihmisen tajunta ja tietoisuus voivat 
aivan hyvin olla yksilössä ja yksilöllisiä, ja kysymys onkin Buberin mu- 
kaan siitä, onko ihminen sen lisäksi itsekeskeinen merkityksessä 'egoisti- 
nen' tai omahyväinen”. 

Sekä Minä-Sinä-yhteys että objektivoiva Minä-Se-asenne kuuluvat 
kumpikin ihmisen olemassaoloon, mutta vain Minä-Sinä-yhteys edustaa 
ihmisten välistä autenttista kohtaamista. Minä-Se-suhde puolestaan 
edustaa ihmisluontoon kuuluvaa esineellistävää ja kategorisoivaa taipu- 
musta kaikkeen kohdattuun.?3 

Tämän erottelun taustalla vaikuttaa kantilainen näkemys ihmisen 
tajunnan kategorisoituneesta rakenteesta, joka korostaa ihmisen tajun- 
nan aktiivista komponenttia. Olennaista on, kumpi olemuspuoli ihmi- 

sestä on vallitsevana, esineellistävä vai dialogisesti kohtaava puoli. 
Tämän kaksinaisuuden Buber tiivistää postulaattiin: ”Maailma koke- 
muksena [Die Welt als Erfahrung| kuuluu perussanaan Minä-Se; perus- 
sana Minä-Sinä aikaansaa yhteyden maailman [die Welt der Bezie- 
hungl.”7 Vastaavanlaisen dualismin voi löytää myös Buberin aikalaisen, 
Erik Ahlmanin, nuoruudenteoksesta Arvojen ja välineiden maailma 
(1920), jossa etiikan perustana olevat arvot pidettiin tiukasti erillään 
käytännöllisen elämän tarpeita varten olevista välineistä. Vaikka tämä 
jako on Buberinkin mukaan pysyvä osa situaatiotamme, sen ei tarvitse 
merkitä kieltotaulua moraalin ja oikeudenmukaisuuden vaatimukselle. 
Dialoginen filosofia opettaa, kuinka dualismeista rakentuvan maailman 
keskellä tulisi asennoitua ja elää. 


2.3.1. Minä-Se-suhteen esineellisyys 


Minä-Se-suhteen päämäärä on yksilöllisyys. Minä-Se-suhde perustuu 
erillisyyteen: erotteluun subjektin ja objektin välillä. Minä-Se-suhteeseen 
sisältyy myös tekninen asenne, ja se vaatii havainnointia, analyysia ja 
reflektointia. Minä-Se-suhteessa esiintyvä maailma on ja pyrkii olemaan 
järjestetty ja hallittavissa, aivan kuten aukottomuuteen ja todistetta- 
vuuteen tähtäävä tieteen maailma. Tämän järjestetyn maailman hal- 
tuunottokeinoja ovat ajallisuus ja paikallisuus, siis kantilaiset kategoriat. 
Buberin mukaan vain Se, eli havainnon objekti, voi olla asetettu jär- 
jestykseen. Kantin ajatuksia mielessä pitäen on kuitenkin selvää, että 
järjestetty maailma ei ole sama kuin maailmassa itsessään vallitseva 
järjestys tai epäjärjestys. Järjestykseen asettaminen vaatii tietoisuuden 
toimintaa ja aktiivisuutta. Minä-Se-suhde suhtautuukin välinpitämättö- 
mästi transsendenttiin eli ”ei-tiedettyyn”. Se ei siis kunnioita maailmaan 
liittyvää arvoituksellisuutta, ja siksi Minä-Se-suhteessa tapahtuva 
maailman kohtaaminen pyrkii usein valloittamaan ja haltuunottamaan 
maailman — jopa väkivaltaisesti. Maailma voidaankin tasalaatuistaa ja 
yksiaineksistaa vain silloin kun olioista tehdään teknistynyt, välineellis- 
tetty ja haltuunotettu Se. 

Buberin ajattelun kautta valottuu, että viime vuosisadan totalitaris- 
tiset ideologiat eivät olleet irrallisia kulttuuri-ilmiöitä, vaan ne liittyivät 
kiinteästi subjektin- ja tiedonmuodostuksen tapoihin. Muiden muassa 
Erich Fromm on perustellut taitavasti, miten vapautuminen maallisten 
auktoriteettien, kuten kirkon ja sääty-yhteiskunnan, kahleista tuotti 
länsimaisille ihmisille eksistentiaalisen vapauskriisin ja teki ainakin 
osan heistä alttiiksi autoritaariselle poliittiselle johtajuudelle. Tätä hän 
tulkitsi eurooppalaisen ihmisen persoonallisuutta koetelleeksi haas- 
teeksi.75 

Buberin esittämän yhteiskuntakritiikin voidaan nähdä olevan sopu- 


55 


soinnussa frommilaisen psykoanalyysin kanssa. Ulkoisten auktoriteettien 
romahdettua ihmisten henkiset resurssit eivät riittäneet Minä-Se- 
suhteen kehittämiseksi Minä-Sinä-yhteyden asteelle, vaan ihmiset pake- 
nivat vapauttaan ja vastuutaan auktoriteettikeskeiseen johtajuuteen, 
johon he arvelivat voivansa siirtää omia järjestyksen, arvohierarkioiden 
ja itsensä toteuttamisen toiveitaan. Käytännössä tämä merkitsi ajautu- 
mista kompleksiseen kansalaisuussuhteeseen, jossa ihmisyksilöt ymmär- 
sivät oman persoonansa Fihrerin persoonan jatkeeksi, ja poliittinen 
johtaja piti hallitsemaansa kansakuntaa oman maailmanhenkensä 
mielivaltaisena välineenä. Fasistinen politiikan estetisointi ja nationa- 
lismin projisoiminen teoiksi johtivat tunnetusti katastrofiin. Myös Martin 
Heideggerin esittämiä ”kenen kahansa” ihanteen arvosteluja voidaan 
pitää perimmältään fasisminvastaisina, aivan kuten filosofi Hannah 
Arendt näki.'6 Totaliteettien vastaisuutta ilmensi Heideggerin huoli siitä, 
että persoonaton ja yliyksilöllinen subjektiviteetti das Man lannistaa 
ihmisten moraalisen tajunnan ja kaappaa vallan heidän sieluistaan.”? 
Sekä Buberin, Frommin että Heideggerin filosofiat olivat massakulttuu- 
ria hyödyntävän auktoriteettiuskoisuuden vastaisia.78 

Entä miten Buberin oma ajattelu suhtautuu ihmisessä piileviä voimia 
koskevaan ihanteellisuuteen? Buberin filosofiasta saattaa välittyä vaiku- 
telma, että hän jopa ylikorosti Minä-Sinä-yhteyttä Minä-Se-suhteen 
kustannuksella. Oliko hänen oma ajattelunsa idealismin vastaista idea- 
lismia? Ystävänsä Franz Rosenzweigin tätä asiaa koskevaan kriittiseen 
huomautukseen Buber vastasi, että jo vuosien 1914-1919 tapahtumien 
myötä hän saattoi kaikkien eurooppalaisten ihmisten tavoin todeta 
Minä-Sinä-yhteyden aseman totaalisesti syrjäytetyksi. Juuri siksi hän 
tahtoi korostaa sitä voimakkaasti; olihan aivan äskettäin nähty, mihin 
teknologian ja massakulttuurin yhdistäminen johtaa sotatoimien alu- 
eella, ja kyseinen maailmansota oli vasta ensimmäinen. Ich und Du 
-teoksensa jälkisanoissa Buber toteaa, että 


[vlaikka Minä-Sinä-yhteyden ja Minä-Se-suhteen dualiteetti oli perus- 
käyttäytymistä jokaisen ihmisen elämässä kaiken olevan kanssa, siihen 
tuskin kiinnitettiin huomiota. Siihen täytyi viitata, se täytyi tulla 
osoitetuksi olemassaolon perustassa. Laiminlyöty, hämärtynyt todelli- 
suus oli tehtävä näkyväksi.?9? 


Minä-Sinä-yhteyden väsymätön kiillottaminen oli siis ainakin osaksi 
reaktiota Buberin ympärillä riehuneeseen mielettömyyteen. Mutta eetti- 
sen näkökulman korostamisella oli sosiaalisen tilauksen ohella myös 
kaiken yhteiskunnallisen realismin rajoissa pysyttelevä tulkintansa. Jo 
tässä vaiheessa on painotettava, että Minä-Sinä-yhteys ei ollut Buberin 
mielestä pysyvä asiaintila, vaan se on aina vain tilapäinen osa eksis- 
tenssiämme, kun taas Minä-Se-suhde on voimassa itsestään, ilman tie- 

toista ajattelua ja ponnistusta. Buberin mielestä ihminen on tuomittu 
Minä-Sinä-yhteyden ja Minä-Se-objektivoituman väliseen jatkuvaan 
vaihteluun. Runollisesti hän sanoo, että 


[pJerussana Minä-Se ei ole pahasta [vom Ubel] — niin kuin ei materia- 
kaan ole pahasta lähtöisin. Se on pahasta — jos se, niin kuin materia, 
pyrkii edustamaan sitä, mikä on [Seiendel. Jos ihminen antaa sen 
hallita, lakkaamatta kasvava Se-maailma kasvaa hänen ylleen kuin 
rikkaruoho, hänen oma Minänsä menettää aktuaalisuutensa, kunnes 
painajainen hänen yläpuolellaan ja aave hänen sisällään kuiskaavat 
toisilleen tunnustuksen pelastamattomuudestaan.80 


Se, joka pitää Buberin ajatuksia selvänäköisinä aavistuksina fasistien 
valtaannoususta materialismin, mekanismin ja ihmistä objektivoivan 
teknologian tuella, ei liene kovin paljon väärässä. Buberin teksti oli 
kirjoitettu 1920-luvun alussa. 

Toisaalta myös yksisuuntaisen persoonallisen vaikutusyhteyden ko- 
rostaminen oman minuuden ja toisen ihmisen välillä voi tukea totali- 
teetteja. Vaikuttamisella ja toiseuden vallan tunnustamisella pitää olla 
rajat. Siksi ei voitane täysin torjua epäilystä, minkä verran Buberin ja 
Levinasinkin ajattelu saattoi edustaa omaa aikaansa, joka oli hieman 
kompleksista ”vaikuttamisen” ja ”itsemääräämisen” suhteen. Väittämättä 
Buberia tai Levinasia tietämättömäksi omista motiiveistaan voi kysyä, 
heijastuiko heidänkin vaatimuksissaan toisen ihmisen määräysvallan 
myöntämisestä myös joitakin sellaisia subjektiviteetista luopumisen 
pyyteitä, jotka olivat yleisiä 1930-luvun poliittisille ideologioille. Sitä 
vastaava filosofia ajautuu helposti kohtalouskoon, jos ihmiset kiistävät 
oman vapautensa ja itsemääräämisoikeutensa. Tästä Buberin dialogi- 
sessa filosofiassa tuskin kuitenkaan oli kyse. Ainakin hänen ääneen 
lausumansa perusmotiivit näyttävät päinvastaisilta. 


2.3.2. Dualismeista vapautuminen ja vähemmistöjen kohtaaminen 


Ihmisen kaksitahoisen rakenteen tunnustaminen on sen ylittämisen ehto. 
Buber myöntää Minä-Sinä-yhteyden ja Minä-Se-suhteen vaihtelun 
pysyväksi osaksi ihmisen persoonaa, mutta hän ei pidä sitä kovinkaan 
toivottavana tai onnellisena asiaintilana. Hänen ihanteenaan oli koke- 
mus persoonan ykseydestä. Asian eettinen ja yhteiskuntafilosofinen puoli 
paljastuu, kun mietitään objektivoivan olemisen ja persoonana olemisen 
sosiaalista alkuperää. Minä-Sinä-yhteyden ja Minä-Se-suhteen vaihtelu 
perustuu sosiaaliseen ehdollistumiseen, valtakonflikteihin ja oppimiseen. 
On vaikeaa elää jatkuvassa Minä-Sinä-yhteydessä, jos ulkopuolinen 
yhteiskunta painostaa meitä elämään eri tavoin toiseudelle ja viran- 
omaisille kuin haluaisimme elää itsellemme ja lähimmäisillemme. Ob- 

jektivoiva oleminen toteutuu tällöin Minä-Se-suhteessa. Ihmiset eivät 
tule ymmärretyiksi omana itsenään vaan lähinnä sen kautta, mitä 
olemme vieraaksi kokemallemme toiseudelle. Seurauksena saattaa olla 
persoonan eriytyminen siihen, mitä olemme toisille, ja siihen, mitä olem- 
me itsellemme. Tuloksena voi olla myös näiden olemissuhteiden etäänty- 
mistä toisistaan tai niiden keinotekoista pakottamista yhteen jomman 
kumman kustannuksella. Kaksoiselämä ja integraation vaikeudet ovat 
olleet tyypillisiä kaikille etnisille ja seksuaalivähemmistöille. Siksi 
Buberin luonnostelema filosofia sopii erinomaisesti vähemmistöjen 
identiteettirakenteiden analysoimiseen. 

Vapautuminen persoonan ja elämäntavan duaalisuudesta on kaikkien 
vähemmistöjen, sekä etnisten vähemmistöjen että seksuaalivähemmis- 
töjen identiteettikysymyksiin liittyvä haaste. Eläessään omista arvo- ja 
symbolirakenteista poikkeavassa ympäristössä saattaa etniseen tai 
seksuaalivähemmistöön kuuluva ihminen kokea itseään hajottavaa 
duaalisuutta. Olemisemme toisille on eri asia kuin olemisemme itselle. 
Pelkkä poliittinen valistuneisuus ja kulttuurinen moniarvoistuminen 
eivät välttämättä korjaa tilannetta, koska valtakulttuurin elämäntapa ja 
arvot määräävät vähemmistöön kuuluvan ihmisen jatkuvasti joko sopeu- 
tumaan tai puolustelemaan omaa asemaansa. Kyse on vallankäytöstä ja 
siihen vastaamisesta, perimmältään esineellistävästä suhteesta. Niinpä 
myöskään symbolisen interaktionismin identiteettiteoriat eivät tarjoa 
yksilöille riittävää mahdollisuutta oman persoonan luomiseen ja vakiin- 
nuttamiseen. Symbolisen interaktionismin perustajana pidetyn pragma- 
tistifilosofin, George H. Meadin (1863-1931), mukaan ihminen saavuttaa 
minuudessaan ykseyden kokemuksen silloin kun hänen olemisensa toi- 
sille on yhtenevää hänen itselleen olemisensa kanssa. Luennoissaan hän 
sanoo, että 


[...] vain, mikäli yksilö ottaa suhteessa itseensä sen jäsentyneen 
sosiaalisen ryhmän asenteet [the attitudes of the organized social group], 
johon hän kuuluu, hänen minänsä kehittyy täysin.8! 


Samassa yhteydessä hän lisää, että ”yksilön kyvystä ottaa muiden rooli 
itseään kohtaan kehittyy yleistynyt toinen [the generalized other]|.”82 Mi- 
kään ei kuitenkaan takaa, että yksilön persoonalliset tarpeet tulisivat 
huomioon otetuiksi näin. Pikemminkin näyttää siltä, että symbolinen 
interaktionismi tukee yksiarvoistamista, samanlaistamista ja massakult- 
tuurien ylivaltaa. Tästä kertoo jo yleistyneen toisen käsite: yksilön per- 
soona halutaan sopeuttaa universaaliin normistoon. Johtopäätös merkit- 
see vastaväitettä myös sosiaaliselle konstruktionismille, joka perusti 
käsityksensä inhimillisestä subjektista symboliseen interaktionismiin. 
Rakenteiden ylivalta vie voiton yksilön ja yhteisön suhteessa. Sama 
koskee myös laajemmin pragmatistista ajattelua, jonka mukaan totuus 

on tiedeyhteisön hyväksymistä. Se asettaa tiedon ja totuuden punnitta- 
viksi suhteessa yhteisöjen ja enemmistöjen valtaan. 

Kun 1800-luvun ranskalainen runoilija Paul Verlaine kysyi kolle- 
galtaan Arthur Rimbaud'lta, mikä on hänen pahin pelkonsa, nuori kei- 
kari vastasi: ”Pahin pelkoni on, että toiset näkevät minut samanlaisena 
kuin minä näen heidät!”83 Juuri tämän voisi esittää vastauksena esimer- 
kiksi Meadille, jonka mukaan inhimillinen minuus on parhaimmillaan 
silloin kun se samastuu täysin ympäristön asenteisiin ja ihminen näkee 
itsensä toiseuden silmin. 

Buberin filosofia ei antanut aineksia tällaiseen vaihtokauppaan. Myös 
Buber pyrki luomaan moraalista ja metodologista synteesiä, mutta pa- 
remman maailman avaimet liittyivät hänen ajattelussaan transsen- 
dentaaliseen ihmiskuvaan, käsitykseen, että ihminen on toiselle ihmiselle 
salaisuus. Hänen filosofiassaan on universaalia vain käsitys, että toinen 
ihminen ei ole yleistettävissä, määriteltävissä eikä hallittavissa tieteelli- 
sin tai poliittisin keinoin. Tämä ei ole pelkkää vähemmistöfilosofiaa vaan 
saattaa tarjota mahdollisuuksia omintakeisten ratkaisujen etsimiseen 
kaikille ihmisille. 

Buberin ajatuksella ihmisen kaksitahoisesta luonteesta on myös suora 
menetelmäopillinen merkitys ihmis- ja yhteiskuntatieteille. Käsitys 
ihmisen dialogisesta luonteesta hyväksyy sekä Emile Durkheimin kir- 
joittaman sosiologian metodisäännön ”Ypitäkää sosiaalisia faktoja esi- 
neinä”%! että Max Weberin huomautuksen, jonka mukaan ”sosiologisen ja 
historiallisen tiedon kohteena on aina toiminnan subjektiivinen mieli”85. 
Nämä kaksi lausumaa eivät ole ristiriidassa keskenään, vaan ne va- 
lottavat yhteiskuntatieteellistä toimintaa sen eri puolilta. Esineenä 
oleminen ja subjektiivinen persoonana oleminen ulottuvat siis myös 
tieteellisen toiminnan piiriin, jossa kohdataan aivan vastaavanlainen 
duaalisuus kuin ihmisen persoonan rakenteessa. Se esiintyy objekti- 
vismin ja subjektivismin välisenä kiistana, joka paljastuu ihmisen persoo- 
nallisuuden ja koko olemisen luonteesta johtuvaksi — sekä perimmältään 
pysyväksi osaksi ihmisen olemassaoloa. 

Objektivismin ja subjektivismin välinen jännite on myös eräs dia- 
logisen filosofian kiinnostuksen kohde. Siinä, missä sosiaalinen konstruk- 
tionismi keskittyi analysoimaan sitä, miten inhimilliset merkitykset 
muuttuvat objektiivisiksi tosiasioiksi ja miten esineistä ja asioista koos- 
tuva maailma määrittää ihmisen toimintaa yhteiskunnassa, dialoginen 
filosofia puolestaan keskittyy tutkimaan vastaavaa heiluriliikettä ihmis- 
ten persoonallisissa suhteissa. Dialogisen filosofian tähtäimessä on, kuin- 
ka inhimillinen todellisuus, subjektiiviset merkitykset ja persoonallinen 
minuus rakentuvat juuri Minä-Sinä-yhteyden ja Minä-Se-objektivoitu- 
man vuorottelulle. Tämän vaihtelun ja liikkeen ymmärtäminen on lähtö- 
kohtana dialogiselle metodille, jonka kautta tavoitellaan pääsyä ihmisen 
subjektiiviseen minuuteen riitauttamalla kulttuurisesti objektivoituneita 

kertomuksia ihmisten oman elämäntarinan kanssa (luku 6). Keskeistä 
tällöin on kohdattavien konfliktien vapauttava vaikutus. Buberin mie- 
lestä on tärkeää myöntää, että ihmisen elämä koostuu sekä subjektina 
olemisesta (Minä-Sinä) että objektina olemisesta (Minä-Se), mutta 
ihanteeksi hän asettaa persoonallisen Minä-Sinä-yhteyden. Tässä näkyy 
myös hänen poliittinen ja toimintaan rohkaiseva visionsa, joka voi vah- 
vistaa erilaisia vähemmistöidentiteettejä ja -elämäntapoja. Olennaista 
on, että myös yksilön ja yhteiskunnan välinen kahtiajako on tunnus- 
tettava inhimillisen olemisen kiistämättömäksi osaksi, ja politiikan 
tehtäväksi jää määrittää, missä niiden välinen raja kulkee. 


2.4. MITEN TAVOITTAA KOKEMUS TIETEEN KEINOIN? 


Buber arvosteli ankarasti ”kokemuksellisuutta”. Kokemus on hänen mie- 
lestään käsitetty länsimaisessa filosofiassa totalitaariseksi kokemiseksi: 
kaiken kokemiseksi mahdollisimman kattavasti ja perinpohjaisesti.86 
Tässä kritiikissä ei ollut kyse vain siitä, että Buber olisi vierastanut 
ihmisten janoa suurisuuntaisiin elämyksiin. Hänen arvioidensa kohteina 
olivat myös totalitaaristen ideologioiden pyrkimykset estetisoida poli- 
tiikkaa, lumota massoja ja hillitä ihmisten pitkästyneisyyttä voimak- 
kailla efekteillä. Mutta massakulttuurin kritiikin tulisi kohdistua ennen 
muuta ihmiskuvaan ja tiedekäsitykseen. Juuri ne vaikuttivat ja vaikut- 
tavat edelleen kaiken sellaisen ajattelun taustalla, joka pyrkii koko- 
naisuuksiin, kiistattomuuteen ja ehdottomiin totuuksiin. Esimerkiksi 
empiirinen tutkimus ei voi koskaan saada kokemusta ihmisestä, hänen 
tietoisuudestaan ja tajunnastaan kokonaisuutena. Useinkaan se ei yllä 
näkemään niihin taustalähtökohtiin, joista ihmiset muodostavat reakti- 
tässä mielessä tutkimukselle arvoituksellinen ja ylittämätön.87 

Empiria ei siis sellaisenaan kelpaa kokemuksen, vaikkakin kyllä 
havainnoinnin, välineeksi. Kuitenkin tieteenharjoittajat puhuvat empi- 
rian yhteydessä usein ”kokemuksesta”. Buberin mielestä tällainen koke- 
mus on maailman ryöstämistä pään sisään: se on kohteen irrottamista 
kontekstistaan. Kaikki kokeet ovat pohjimmiltaan ajatuskokeita, ja tässä 
piilee myös vaara, jos idealisoidun ja tasapäistetyn kokemuksen oletetaan 
olevan todellista kokemista. Tällaisen käsityksen taustalla vaikuttaa 
loogisen empirismin kunnianhimoinen pyrkimys tarkastella kaikkia tut- 
kimuskohteita samoin menetelmin ja asentein. Kritiikin voi puolestaan 
lausua niin, että puhuttaessa kokemuksesta olisi tarkoin mietittävä, 
mistä kokemuksesta puhutaan. Metodien kautta yleistetty kokemus on 
eri asia kuin yksilön subjektiivinen kokemus. Ihmisen persoonalliseen 
kokemukseen aukeaa harvoin tie empiirisen yleistämisen keinoin. 
Puhuessaan kokemuksesta empiirinen tiede ei puhu ihmisen todellisesta 

kokemuksesta niin kauan, kun se välttää vastaamasta siihen, kenen 
yksilön kokemuksesta on kyse. Tilastollinen tutkimus ei voi koskaan 
puhua ihmisen henkilökohtaisesta kokemuksesta. Tilastollista yleistä- 
mistä vastaa siten Minä-Se-suhteelle ominainen universalismi. 

Ongelmana Minä-Se-suhteessa on, että maailma representoidaan, 
”esitetään uudestaan” eli lavastetaan koejärjestelyin tai laboratoriomene- 
telmin tutkimuksen kohteeksi. Kokeminen tapahtuu tällöin tutkijan eh- 
doilla ja on aktiivista kokemista vain ”Minuun” eli tietoa tavoittelevaan 
tutkijaan päin — mikäli asiaa tarkastellaan tutkijan omien intressien 
kannalta. Minä-Se-suhteen kokemus, kuten empiirinen kokemus, tapah- 
tuukin tosiasiassa tutkijan sisällä eikä tutkittavan sisällä, ei tutkittavan 
ja hänen maailmansa välissä. Buber sanoo: 


Sillä, joka kokee [Der Erfahrendel, ei ole osuutta maailmaan. Koke- 
mushan on ”hänessä” [in ihm”] eikä hänen ja maailman välillä 
[zwischen]. 

Maailmalla ei ole osuutta kokemukseen. Se antautuu koettavaksi, 
mutta kokemus ei koske sitä lainkaan, sillä se ei tee mitään koke- 
muksen hyväksi eikä sille tapahdu mitään siinä.88 


Näin ymmärretty kokeminen ei ole dialogista. Sen tarkoitus on maailman 
haltuunottaminen ja mielikuvan tai idealisaation tekeminen. Empiria 
onkin idealisaatiota pahimmillaan. 

Buberin mukaan kokemisen ongelmallisuus on myös kokemuksesta 
päihtymisessä, siinä, että kokeva subjekti hamuaa jatkuvasti uutta 
koettavaa. Kokemisen laajentamisella ei ole rajoja. Tämä voi tulla näky- 
ville esimerkiksi nykyisessä extreme-harrastuksia kohtaan tunnettavassa 
mielenkiinnossa. Käsitykseni mukaan ihmiset ovat tällöin niin vieraan- 
tuneita oman eksistenssinsä perustoista, että he yrittävät tuottaa itsel- 
leen yhä vahvempia kokemuselämyksiä oman olemassaolonsa takeiksi, 
kuten taekwondossa, kickboxingissa, benji-hypyissä tai television ”Ylly- 
tyshulluissa”. Rajoja etsivä kokeminen pyrkii myös levittäytymään 
ajallisuuden ja nykyhetken yli. Eräällä tavoin tämä voi näkyä siinä, kun 
tiede päättää asioista sadoiksi vuosiksi toisten ihmisten puolesta eteen- 
päin. Sitä taas valaisee Heideggerinkin kritisoima ydinvoimateknologia, 
joka sitoo tulevat sukupolvet ydinjätteisiin tuhansiksi vuosiksi ilman, 
että heiltä itseltään kysyttäisiin mitään. Jo se, että ydinenergian 
käyttäminen merkitsee tulevaisuudessa elävien ihmisten pakottamista 
elämään saasteiden keskellä, riittäisi argumentiksi ydinvoimaa vastaan. 
Minä-Se-suhteelle tyypillinen tekninen elämänasenne ei kuitenkaan 
tunnusta toisten ihmisten itsemääräämisoikeutta. Se ei tunne rajoja. 

Minä-Sinä-yhteydessä puolestaan ei ole kyse todellisuuden valloitta- 
misesta tai omaksi tekemisestä mutta ei myöskään sen tyyppisestä 
suhteesta todellisuuteen, joka olisi täysin kokemuksen ulottumattomissa, 

siis absoluuttisesti transsendentti. Olennaista on, että Minä-Sinä-yhteys 
on jo annettuna in-der-Welt-sein-näkökohdan puolesta, eikä siihen 
Buberin mielestä pitäisi mahtua mitään esiymmärrystä, empiiristä 
sabluunaa tai omaa mieltymystä. Mikäli Buberin ihanne toteutuisi, 
toteutuisi samalla myös varhaisen fenomenologian ajatus ”maailmallisten 
intressien sulkeistamisesta” (epookista), jota Husserl luonnosteli teok- 
sessaan Die Krisis der europäeischen Wissenschaften und die transzenden- 
tale Phänomenologie (1936)% ja jolle hän antoi täsmällisemmän muo- 
toilun postuumisti julkaistussa teoksessaan Erfahrung und Urteil 
(1948)91. 

Intressittömyys ei tarkoita tämän mukaan riippumattomuutta subjek- 
tiivisesta kokemuksesta, vaan se merkitsee lähinnä kääntymistä alku- 
peräistä kokemusta kohti ja vapautta tieteellisten piiriontologoiden ja 
niiden määräämien ”maailmallisten intressien” vallasta. Niinpä tällai- 
nen filosofia ei ole defensiivistä eikä suljettua. Se ei ole kokemukseen 
nähden kielteistä eikä torjuttua. Buber tarjoaakin idealisoidun tieteelli- 
sen kokemuksen tilalle elämyksellisen kokemisen käsitettä, jota vastaa 
verbi ”erleben”.? Käsite on yhteinen myös hermeneutikkofilosofi Hans- 
Georg Gadamerille,9 ja Buber tarkoittaa sillä kokemusta, jonka valli- 
tessa ihminen tunnustaa omat ennakkoehtonsa, kuten mieltymykset, 
tunteet ja tarpeet, mutta pystyy tieteellisiä tehtäviä varten kiertämään 
niiden ylivallan. 


2.4.1. Sinän kutsuminen ja puhuttelu 


Objektivoimisesta luopumisen ja elämyksellisen kokemisen lisäksi kes- 
keisiä Buberille olivat kutsumisen ja puhuttelun käsitteet. Niillä koros- 
tetaan, että Minän ja Sinän kohtaaminen tapahtuu tasavertaiselta poh- 
jalta. Buber katsoo, että Sinään liittyvä arvoituksellisuus johdattaa 
Minän lausumaan ”Sinä” ja sanoo, että Sinän kautta ”tunnemme itsemme 
kutsutuiksi langerufen]”.9 

Olennainen kysymys on, kumpi Minä-Sinä-yhteydessä on tärkeämpi 
ja perustavampi, Minä vai Sinä. Kyse on myös havaitsemisen filosofiasta. 
Sekä Kantin että Husserlin filosofiassa pidettiin lähtökohtana, että inhi- 
millisen tajunnan on oltava olemassa ennen kuin tietoinen suhde ympä- 
röivään maailmaan on mahdollinen. Buberin kritiikki kohdistui myös 
kantilaiseen ja husserlilaiseen filosofiaan. Kokemusta edeltävä transsen- 
dentaalinen ego muodosti niissä ihmisen maailmasuhteen keskipisteen. 

Minä-Se-suhde osuukin kuvaamaan myös sellaista tilannetta, jossa 
Minän ja ulkomaailman suhdetta hallitsee apriorisesti olemassa oleva 
subjekti, kuten Kantin ja Husserlin ajattelussa. Minä-Se-suhteelle ha- 
vaitsemisen, tiedonmuodostuksen ja moraalisen harkinnan keskus on 
juuri Minä. Tämä ajatus toteuttaa vielä kartesiolaista tiedonihannetta ja 

subjektikonstituutiota: minä on ”täällä” ja muu maailma on ”tuolla”, ja 
sitä katsotaan kuin avaimenreiästä kartesiolaisen perspektivismin 
turvin.?% Sen mukaan on erikseen tietävä subjekti, jolla ovat ”tiedetyt 
asiat” (res cogitas), ja niistä erillään nähdään ”tiedon ulkoiset kohteet” 
(res extensa). Buberin käsitystä Minän ja Sinän asemasta voisi luonnehtia 
niin, että vaikka Minä onkin välttämätön tietosuhteen osapuolena, 
Buberin maailma avautuu laajemmaksi kuin häntä ennen tai hänen 
aikanaan vaikuttaneiden fenomenologien subjektikeskeinen maailma. 

Buberin maailmassa elää monta Minää. Minä on kyllä edelleenkin 
tärkeä, koska toisen tunnistaminen Sinäksi sisältää oivalluksen, että 
myös Sinä on itselleen Minä. Sinänä kohdattavaa subjektia luonnehtii 
subjektin oma tietoisuus minästä. Tämä yhdistää Buberin filosofiaa sym- 
bolisen interaktionismin teorioihin.?? Ihmisen on ymmärrettävä, että 
kohdatessaan Sinän hän kohtaa toisen, joka on itselleen Minä. Koh- 
dattava Sinä on siis Minä, joka on häntä lähestyvään ihmiseen nähden 
aivan samanlaisessa asemassa kuin Minä aina on Sinään.9% Oivallus 
johdattaa näkemään Minä-Sinä-yhteydessä yleisinhimillisiä piirteitä ja 
laajentamaan Buberin filosofiaa suuntaan, jota Levinas kehitteli vel- 
jeyden ja jälkeläisyyden käsitteissään. Sinän kohtaaminen edellyttää 
Minältä itsetuntemusta, mutta asian voi sanoa myös niin, että sinussa on 
aina osa minua, aivan niin kuin minussakin on osa sinua, siis lähim- 
mäistä, jonka kanssa olemme tekemisissä. Tunnemme itseämme, kun 
tunnemme toista, vaikka minuus ei koskaan täysin eikä edes olennaisilta 
osiltaan palaudukaan toiseuteen. 

Toisaalta Buberin ja Levinasin ajattelu eroaa merkittävästi symboli- 
sesta interaktionismista. Buberin ja Levinasin filosofiassa ihmisten 
kohtaaminen ei typisty pelkäksi vuorovaikutukseksi, jossa korostuvat 
reaktiot ja joka on keskeistä sosiaalibehaviorismille. Esimerkiksi Levi- 
nasin käsityksessä Toisen kasvojen kohtaamisesta ei piirry esiin ensi- 
sijaisesti eleiden ja ilmeiden vaikuttavuus tai yksimielisyyden toive, 
kuten George H. Meadin filosofiassa.? Buberin ja Levinasin ajattelussa 
keskeistä on, miten toisen ihmisen erilaisuus ja erillisyys näkyvät hänen 
kasvoistaan ja miten vierauden ja erilaisuuden tunnustaminen voi kitey- 
tyä eettiseksi imperatiiviksi. 

Vaikka Minä on Buberille keskeinen siksi, että se on havaitsemista 
konstituoiva, on eettisesti tärkeää, että Minä antaa Sinän vaikuttaa 
itseensä. Tämä yhdistää Buberin ajattelua symboliseen interaktionis- 
miin, mutta hän ei pidä Minän ja Sinän suhdetta reaktionomaisena 
samastumisen suhteena, jonka tuloksena olisi yhteinen persoona, the 
generalized other. Sen sijaan Minän ja Sinän erottelu jää voimaan sekä 
käsitteellisesti että todellisuudessa. 

Suhteen alkaessa Sinän merkitys voi olla jopa tärkeämpi kuin Minän, 
vaikka minuus onkin havaitsemisen tietoinen kivijalka. Minän pitäisi 
tunnustaa toinen vaikuttamaan kykeneväksi Sinäksi. Kutsumisen meta- 

fora selventää samaa asiaa. ”Sinän kutsu” tarkoittaa toisen ilmenemistä 
Minälle Sinänä. Tämän mukaan ihminen ei ensin havainnoi toista jo- 
nakin kohteena ja sitten väitä suhtautuvansa häneen eettisesti. Sinän 
kutsuminen tarkoittaa, että Minä ymmärtää toisen alusta alkaen tasa- 
vertaiseksi olennoksi, joka ilmenee itselleen Minänä. Vaikuttaminen ei 
ole tällöin manipuloivaa yksimielisyyteen tai samanlaistamiseen täh- 
täämistä, kuten symbolisessa interaktionismissa, vaan nimenomaista 
erojen esiin piirtämistä. 

Jos ”kutsuminen voidaan ymmärtää vielä immanentiksi arkipäivän 
käsitteeksi, puhuttelemisen käsite saattaa vaikuttaa jo transsendentaali- 
selta. Se näyttää kuuluvan uskonnolliseen kieleen. Tosiasiassa kyseessä 
on dialogisuutta käsitelleiden filosofien yleisesti käyttämä metafora. 
Myös kirjalliset lähteet voivat ikään kuin ”puhua” lukijoilleen: ne voivat 
käydä keskustelua lukijoidensa kanssa. Ajatuksella korostetaan objekti- 
voinnista luopumista ja sen myöntämistä, että tutkittavaan ilmiöön voi 
sisältyä tulkitsijalle tavoittamattomia ominaisuuksia. Puhuttelemisen 
käsitteellä viitataan siihen, että kysymisen pitäisi alkaa kohteen itsensä 
ehdoilla, ikään kuin kohde itse esittäisi itselleen kysymykset. Buberin 
filosofiassa kutsu ja sitä seuraava puhuttu sana (die Sprache tai das 
Wort) ovat perustavanlaatuinen inhimillisen eksistenssin eli Daseinin 
olemisen tapa.100 


2.4.2. Omistamisesta olemiseen 


Minä-Sinä-yhteyteen ei kuulu välineenä käyttämistä minkään pää- 
määrän saavuttamiseksi, sillä Sinän kohtaaminen on mahdollista vain 
silloin kun raja on jo kohdattu ja kaikki keinot on todettu loppuun 
käytetyiksi. Toisaalta asian voi nähdä niin, että Minä-Sinä-yhteys on 
alkuperäisempi kuin Minä, kun taas Minä-Se-suhde on mahdollinen 
ainoastaan Minän erillisyyden huomaamisen jälkeen. Totuus lienee kui- 
tenkin se, ettei ihminen ole alkuperäisesti missään suhteessa, vaan hän 
kaipaa tuota suhteeseen asettumista. Buberia ja Levinasia tutkineen 
Robert Bernasconin mukaan juuri tätä tarkoittanee se, että ”primi- 
tiivinen Minä-Sinä-suhde on alkuperäisempi kuin Minä.”101 Tämä ei siis 
merkitse, että suhteessa oleminen edeltäisi minuutta, mutta kylläkin 
sitä, että suhteessa oleminen on perustavanlaatuisempaa olemista, ja 
siksi pyrimme sitä kohti. 

Buberin mukaan jokainen ihminen on suhteidensa kautta synnyn- 
näisesti Minä-Sinä. Tämä tarkoittaa, että lapsella tai esiteoreettisella 
ihmisellä on voimakkaampana tarve asettua suhteeseen ympäröivän 
todellisuuden kanssa kuin korostaa erillisyyttään metodisen kokemisen, 
käyttämisen, hallinnan tai haltuunoton kautta. Tutkivan Minä-Sinän ja 
tutkittavan Sinän transsendenttisuus murtautuvat idealismin läpi, eikä 

suhde ole sisällytettävissä empiriaan. Omistaminen on erotettava olemi- 
sesta, mitä korostaa myös Buberia lähellä oleva psykoanalyysin teoree- 
tikko Erich Fromm.1 Tosin Buberin sen enempää kuin Fromminkaan 
filosofiassa ei ole kyse mistään psykologismista, jonka mukaisesti ihmi- 
sen maailmasuhdetta lähestyttäisiin pelkäksi ”tietoisuudeksi” tai ”mielen 
tilaksi” tematisoituna. Buber ajattelee, että ihmisen sosiaaliset tarpeet 
johtuvat olemisesta itsestään, toisin sanoen siitä, että ihminen on jat- 
kuvassa havaitsemisen ja vuorovaikutuksen suhteessa ympäristöönsä. 
Tähän viittaa myös Lauri Rauhala puhuessaan tajunnasta tietoisuuden 
sijaan. Tajunnan käsite sisältää tietoisuuden lisäksi tiedostumattomat 
merkitysrakenteet ja ihmisen koko intentionaalisen maailmasuhteen.103 
Niinpä Buberin, Frommin ja Rauhalankin ajattelussa korostuu enemmän 
ihmisen mielenkiinto toista ihmistä ja hänen ajattelunsa merkityksiä 
kohtaan kuin esineitä, omistamista tai tieteellistä hallintaa kohtaan. 
Kyse on olemisesta omistamisen sijaan. 


2.5. TOISEUDEN JA ERILAISUUDEN ERO 


Entä minkälainen on Buberin filosofiassa toiseuden ja erilaisuuden 
suhde? Buberille toiseus ei ole vain erilaisuutta, eli kyse ei ole vain 
attribuuteista. Meidän täytyy ensin tunnistaa toinen ihminen toiseksi, 
ennen kuin voimme tunnistaa, millä erityisellä tavalla hän on toinen: 
erilainen. Toiseus on perustavampi kategoria kuin erilaisuus. Filosofiat, 
jotka puhuvat toiseudesta, erilaisuudesta ja eroista samana asiana, kuten 
eräät feminismin muodot, tekevät virheen. Ne eivät myönnä, että toiseus 
on ensisijainen ja perustava kategoria, jonka mukaan ymmärrämme 
toisen toiseksi ihmiseksi. Vasta sen jälkeen voimme päätellä, miten toinen 
ihminen on erilainen, esimerkiksi sukupuolen tai ihonvärin suhteen. 
Partikulaarit attribuutit ovat usein näennäisiä, ja yksilöiden erot ovat 
lähes kaikissa yhteyksissä merkittävämpiä kuin esimerkiksi sukupuolten 
erot. Sen vuoksi mikään yksittäinen piirre, kuten sukupuoli tai ihonväri, 
ei kelpaa kriteeriksi arvioitaessa yksilöiden statusta. Olisi siis epäeettistä 
korostaa sellaista eroavuutta, joka on suurimmaksi osaksi näennäinen ja 
joka on omiaan peittämään keskeisimmän eron eli ihmisten erillisyyteen 
perustuvan fundamentaalieron. 

Myös perustelu tähän on selvä: vasta ”oikeus antaa toisen olla toinen' 
pitää sisällään sen, että saamme olla myös erilaisia. Tunnistaaksemme 
toisen ihmisen erilaiseksi meidän on pitänyt tunnistaa ja myöntää hänet 
ensin toiseksi. Toiseus on ensisijaisempi kategoria kuin erilaisuus. Sen 
sijaan pelkkä erilaisuudesta puhuva politikointi jää aina relativismin ja 
tasalaatuistamisen tasolle. Se kylvää oheensa ”kenen tahansa” ideaalia, 
koska sen perusta on määrittelemätön, ja se riippuu vain siitä, mistä 
suunnasta tuuli kulloinkin puhaltaa. Siltä puuttuu filosofisesti perusteltu 

ihmiskäsitys. Sen sijaan toiseuden tunnustaminen on alkuperäistä trans- 
sendentaalista etiikkaa, jolle erilaisuus on tärkeää mutta sinänsä tois- 
arvoista. 


2.5.1. Sukupuoliero on kaksiarvoinen tosiasia 


Toiseuden käsitteen kannalta yhdentekevää on esimerkiksi se, mitä 
sukupuolta ihminen on: hänen muut persoonalliset ominaisuutensa 
ylittävät monin verroin sukupuolijaon merkityksen. Kaksiarvoinen 
sukupuoliero on tosin sinänsä tärkeä kategoria, sillä se on ontologinen 
tosiasia. Ihmiset jakautuvat kahteen sukupuoleen geenien, kromosomien 
ja hormonien tasolla sekä fenomenologisesti ilmenevällä kehollisella 
tasolla. Sukupuolten tasa-arvoon tähtäävä feministinen tiedepolitiikka 
ajautuukin ristiriitaan, kun se yhtäältä vetoaa sukupuolieroon poliittisia 
päämääriään tavoittellessaan ja toisaalta kiistää kaksiarvoisen suku- 
puolieron teorioissaan. Oikeuttamispolitiikka on myös taktisesti epä- 
viisasta, koska siihen sisältyy alistuva puolustuksellisuus. Feministisen 
liikkeen olisikin johdonmukaisinta myöntää sukupuolieron kaksiarvoi- 
suus (jako miehiin ja naisiin), koska se on evidenttiä myös kokemuksen 
kannalta. 

Tieteellisten teorioiden eräs arviointikriteeri on, miten uskottavia ne 
ovat, kun taas informaatioteorioiden kannalta tutkimus on informatiivi- 
nen, jos sen tulos on ennalta-arvaamaton. Feministinen filosofia on ve- 
donnut jälkimmäiseen ja käyttänyt sitä hyväkseen. Tuloksena on saatu 
näennäisesti informatiivisia tutkimustuloksia, jotka kiistävät sukupuoli- 
eron ja väittävät, että sukupuolia on vähintään viisi, tai jotka redusoivat 
sukupuolen eleisiin, vaatteisiin ja tyyleihin. Esimerkiksi suomalaiset 
filosofit Sara Heinämaa ja Petri Sipilä ovat voimakkaasti kyseenalaista- 
neet sukupuolijaon yleensä sekä erityisesti jaon biologiseen sukupuoleen 
(sex) ja sosiaaliseen sukupuoleen (gender).104 Heidän tutkimuksensa ovat 
kehuttuja, koska ne tuottavat yllättävää tietoa, mutta niiden uskottavuus 
on vähäinen. Niihin uskovat lähinnä ne, jotka keskustelevat sukupuoli- 
asioista housut jalassa, kuten on tapana tieteellisissä seminaareissa. 

Syrjintää eliminoivana toimena myös feministisen tiedepolitiikan olisi 
viisainta erottaa sukupuoli, seksuaalinen käyttäytyminen ja sosiaaliset 
vaatekerrat toisistaan ja myöntää sukupuolieron kaksiarvoisuus. Vaikka 
sukupuolieron kiistäminen näyttää houkuttelevalta kiertotieltä seksu- 
aaliseen tasa-arvoon, olisi myös tasa-arvon tavoittelun kannalta johdon- 
mukaisempaa myöntää sukupuolten lihaan piirretty dualismi. 

Sukupuolieron kiistäviin feministeihin on liittynyt myös osa seksuaali- 
vähemmistötutkijoista. Niin sanottu gueer-tutkimus on painottanut, että 
”ihminen paikantuu vain hetkellisesti johonkin sukupuoleen”. Tämä on 
filosofiaa äidin vallan varjossa. Totuus on, että sukupuoli ei ole muuttuva 

ominaisuus eikä paikka, jossa käydään vierailemassa. Myös pyrkimykset 
vaihtaa sukupuolta osoittavat, kuinka tärkeäksi kaksiarvoinen suku- 
puoliero koetaan. Tämän myöntäminen avaisi tietä tasa-arvon vaati- 
mukselle sekä molempien sukupuolten että seksuaalivähemmistöjen 
omassa piirissä. Sukupuolten tasa-arvoa ei voi olla, jos ei ole suku- 
puoltakaan. Ilman sukupuolta ei voi olla myöskään seksiä, koska seksu- 
aaliset intohimot ja teot edellyttävät, että intentiomme viittaavat tiettyyn 
sukupuoleen. Tämä koskee sekä heteroseksiä että homoseksiä. Feminis- 
mille ei ole olemassa sukupuolta. 


2.5.2. Rakkaus 


Toiseuden ja erilaisuuden ero piirtyi selkeästi esiin sukupuolta koske- 
vassa filosofiassa. Toiseuden merkitys ei tyhjene sukupuolten partiku- 
laariin erilaisuuteen. Myös dialogisuuden toteutumiselle on tärkeää, että 
toiseuden ja erillisyyden kategoriat dominoivat vähempiarvoista ”erilai- 
suutta”. Buberin mukaan dialogin muodostaa ihmisten toiseus eli erilli- 
syys sekä heidän orientaationsa toisiaan kohti. Dialoginen oleminen 
edellyttää lopulta myös sen, että niin ihmisten toiseus kuin erilaisuuskin 
hyväksytään tosiasioiksi. Dialogin tarkoitus ei ole toisaalta sovittaa, 
ylittää tai eliminoida erilaisuutta, vaan tarkoitus on inhinillistää se. 

Erityisesti tämä tulee näkyviin Buberin ajatuksissa rakkaudesta. Rak- 
kaus ei perustu osapuolten erilaisuuteen vaan heidän erillisyyteensä. 
Rakkauden voima ei ole erilaisuudessa vaan toisen ihmisen toiseudessa. 
Me emme rakasta toista ihmistä yleensä siksi, että hän on ainoastaan 
erilainen, vaan suhteen ylipäänsä tekee mahdolliseksi ja kiintoisaksi se, 
että hän on kokonaan toinen ihminen. Niinpä rakkaus on rakkautta Si- 
nään koko hänen toiseudessaan. Koska toiseuden tunnistaminen perus- 
tuu erillisyyteen, keskeistä on, mitä tapahtuu ihmisten välillä. Rakkaus 
ei määrity rakkaudeksi objektiensa kautta vaan sen kautta, miten Minä 
ja Sinä puhuttelevat toisiaan Minä-Sinä-yhteydessä. 

Buber sanoo, että ”[rlakkaus on Minän vastuuntunnetta Sinästä [Liebe 
ist Verantwortung eines Ich fiir ein Du]”, mutta hän lisää myös: ”Niin 
kauan kuin rakkaus on ?sokea' — se merkitsee — niin kauan kuin se ei näe 
koko olemusta, ei se todella ole vielä yhteyden perusta [Grundwort der 
Beziehungl.”105 Mieluummin kuin rakkaudesta Buber puhuukin ihmisten 
yhdessäolosta ja kohtaamisista. Rakkaus ilmaisee vain sen, kenen kanssa 
kukin haluaa hengata. ”Välitila” on se subjektiivisen ja objektiivisen 
tuolla puolen oleva määrittelemätön maasto, jossa Minä ja Sinä koh- 
taavat: sosiaalisuus. Tämä merkitsee, että rakkaudessa tärkeää eivät ole 
ihmissuhteiden osapuolet eivätkä muodolliset instituutiot vaan osa- 
puolten välille viriävä jännite. Se sisältää sekä erottavia aineksia, jotka 
perustuvat persoonien erilaisuuteen, että pyrkimystä ykseyteen ja har- 

moniaan. Myös rakkaudessa toistuu Minä-Sinä-yhteyden ja Minä-Se- 
objektivoituman vaihtelu. Joskus olemme toisillemme läheisiä ja persoo- 
nallisia ja joskus taas etäisiä epäluulojen kohteita. Lähelle voi siis olla 
myös pitkä matka. 

Buber sanoo, että Minä-Sinä-yhteyteen asettuminen on asettumista 
”välitilaan” (das Zwischen) maailman ja minän välille.10%6 Tämä suhde 
merkitsee aktiivista osallistumista todellisuuteen. Rakkaudelle ominai- 
sesti se merkitsee todellisuuden yhteistä jakamista. Usein sanotaan, että 
todellisuus, joka ei ole yhteinen, menettää todellisuusluonteensa. Todelli- 
suus palautetaan tällöin egoon, ja ihmiset toimivat ”fiktion vallassa”.107 
Kuitenkin on tarpeen muistaa, että dialogille on ominaista myös riitai- 
suus. Rakkaus ei ole haasteista eikä myrskyistä vapaata, ja juuri siksi se 
sopii kuvaamaan Minä-Sinä-yhteyden ja Minä-Se-suhteen dynaamisuut- 
ta paremmin kuin mikään muu. Viisauden rakastaminenkaan ei ole 
rauhantila, eikä filosofien pitäisi heittää kaikkia aseita käsistään, sillä 
myös Minä-Se-suhteessa tai ”fiktion vallassa? toimiva Minä voi olla 
todellisuudentajuisempi kuin toinen ihminen itse. Buber lieneekin rak- 
kauskäsityksissään hyvin realistinen, sillä hän tulkitsee tunne-elämän 
karikoita niin, että se ”I...] joka vihaa välittömästi, on lähempänä yhteyt- 
tä, kuin se joka ei rakasta eikä vihaa.”108 Avoin tunteiden julistaminen on 
luottamuksen osoitus. 

Entä onko syvällisin rakkaus vain sitä, että vihaa yhdessä toisen 
ihmisen kanssa samoja asioita? — Ei varmasti. Rakkaus voidaan nähdä 
epäilemättä myös joukkoliikkeenä, jossa ihmiset yhdistävät voimansa 
pahaa maailmaa vastaan, kuten italialainen sosiologian professori 
Francesco Alberoni näkee suositussa kirjassaan Rakastuminen.19 Tuo 
vaihe koskee kuitenkin lähinnä rakastumista. Varsinainen rakkaus ja 
rakastaminen ovat yleensä tasapainoista kohtaamista muun maailman 
kanssa. Tällöin kahden ihmisen välinen suhde laajenee kolmanniuden 
piiriin. Maailmaa ei kohdata enää vihollisena vaan eräänlaisena kumppa- 
nina, jota voidaan myös rakentaa merkkinä itsen ja toisen välisestä 
rakkaudesta. 

Olennaista on, ettei rakastumista sen enempää kuin rakkauttakaan 
pidä nähdä pelkäksi ”tunteeksi” nykyisen tunneteorian, kognitiotieteen 
tai aivotutkimuksen tapaan. Ne rajaavat rakkauden ilmiöt ihmisten 
sisäisiksi biokemiallisiksi ilmiöiksi ja objektivoivat toista ihmistä ja 
maailmaa.!!? Ne siis sulkevat tarkastelujensa ulkopuolelle sen, että 
rakkaus on väistämättä merkityssuhde, jossa esiintyy tajunnallisia ja 
fysiologiselle tapahtumatasolle palautumattomia arvoja ja merkityksiä. 
Kyseiset tieteellisluonteiset ajattelutavat toistavat empirismin ja positi- 
vismin haamuja meidän aikakaudellamme, eikä olekaan sattumaa, että 
näiden ajattelutapojen ongelmat tulevat pintaan juuri puhuttaessa 
rakkaudesta. Rakkaus muodostaa ilmiön, joka on huonosti selitettävissä 
tieteen keinoin. Sen ominaispiirteenä näyttää olevan halu murtautua 

ulos erilaisista vankiloista ja ylittää sovinnaisena pidetyn rajat. Rakkaus 
ei siis viihdy kellariloukoissa, ei kehyksissä eikä systeemeissä, ja se 
muodostaa pysyvän haasteen tieteelliselle selittämiselle ja ymmärtämi- 
selle. Tätä kuvannee parhaiten rationalismin ajan matemaatikon, Blaise 
Pascalin, lause: ”Sydämellä on syynsä, joita järki ei tunne [Le ceur a ses 
raisons gue la raison ne connait point.]”!!! Rakkaudessa ei ole kyse 
tunteellisemmasta tai ”kauniimmasta” vaan alkuperäisemmästä tavasta 
kokea maailma. 


2.5.3. Toiseus ja ulkopuolisuus 


Sanaa ”toiseus” käytetään sanojen ”erilaisuus” ja ”erillisyys” lisäksi usein 
myös sanan ”ulkopuolisuus” synonyyminä. Tällöin kuitenkin syyllistytään 
virheeseen, joka muuttuu kohtalokkaaksi, jos näin määritelty toiseus 
leimataan vielä eriarvoisuudeksi ja varustetaan kielteisellä arvovarauk- 
sella. Buberin filosofiassa, kuten missään muussakaan järkevässä ajatte- 
lussa, toiseuden käsitteen kautta ei pyritä esittämään tai korostamaan 
ulkopuolisuuden ajatusta. Toinen ihminen voi olla toinen ihminen ole- 
matta ulkopuolinen, ja hänet voidaan hyvin ymmärtää toiseksi pitä- 
mättä häntä ulkopuolisena. Toisaalta ulkopuolisuus sinänsä näyttäytyy 
Buberin ajattelussa jopa myönteisenä ilmiönä. Buberin näkökulmasta 
ulkopuolisuus, eksentrisyys ja erilaisuus on asetettu suorastaan ihan- 
teeksi, eikä niihin liity sellaista kielteisyyden leimaa, joka ulkopuoli- 
suudella on silloin kun ulkopuolisuutta tarkastellaan esimerkiksi sosi- 
aalipoliittisena syrjäytymisilmiönä. Ulkopuolisuuden kokemukset kuulu- 
vat ihmisenä olemisen kokemiskenttään; ulkopuolisuus on ihmisenä 
olemisen peruseksistentiaali. Meidän pitäisikin hyväksyä oman kulttuu- 
rimme piirissä enemmän myös asenteellista ulkopuolelle asettumista ja 
syrjässä elämistä sekä tukea niitä itseään pyrkien muuttamaan vain 
oloja, jotka aiheuttavat ulkopuolella olemisen kääntymistä kurjuudeksi. 
Ulkopuolisuus ja syrjässä eläminen eivät välttämättä ole kielteisiä 
ilmiöitä. Ne johtuvat useasti siitä, että erilaisuus saa valtakulttuureissa 
kieroutuneen merkityksen. Mutta olemassa on myös tietoisesti valittua ja 
tavoiteltua ulkopuolisuutta, esimerkiksi kirjailijan tai luovan taiteilijan 
hakeutumista rauhaan. Siksi tähtäimessä pitäisikin olla kukoistus ulko- 
puolisuudessa, kukoistus vieraan, toiseuden ja erilaisuuden marginaa- 
lissa. Tämä ei tarkoita, että ryhtyisimme kiinnostumaan siitä, millä ta- 
voin Westendin kotirouvat ovat syrjäytyneitä, vaikka vierailu luksus- 
lähiöiden pihapiireissä avartaisi epäilemättä tietämystämme siitäkin, 
minkälaista on niin sanottu todellinen elämä. Valtakulttuurien ja erityis- 
kulttuurien näyteikkuna avautuu kahteen suuntaan. Myös valtakulttuu- 
rien piirissä esiintyy syrjäytymistä, joka tosin on enemmänkin lin- 
noittautumista ja eristäytymistä kuin tahatonta ulkopuolisuutta. Olisikin 

tärkeää erottaa toisistaan se, milloin on kyse tarkoituksellisesta syrjään 
vetäytymisestä ja milloin syrjinnän kautta tuotetusta ulkopuolisuudesta. 
Erakoituminen ja vuorille vetäytyminen voivat olla myös hyväksi, minkä 
huomaamisesta kertoo se, että kaupunkien ulkopuoliset erämaat ovat 
nekin jo hinnoissaan. 

Ulkopuolisuuteen hakeutumisen ja itse valitun ulkopuolisuuden lisäk- 
si esiintyy myös ulkopuolelle sulkemista, mikä ei sekään ole välttämättä 
kielteinen tai edes kyseenalainen asia. Ulkopuolelle sulkeminen ei ole 
poikkeustila, vaan se on osa ihmisen situaatiota pysyvästi. Esimerkiksi 
kun minä tulen kotiini, laitan luonnollisesti oven perässäni lukkoon ja 
suljen siten toiset ihmiset ulkopuolelleni, jotta he eivät tule asuntooni ja 
varasta, riko tai töhri kaikkea. Mutta jos ulkopuolelle sulkeminen ai- 
heuttaa toisille ihmisille täydellistä kodittomuutta, voi siitäkin kääntyä 
kielteinen asia. Silti ihmisten oikeus yksilöllisyyteen, yksityisyyteen ja 
yksinäisyyteen on hyvin tärkeää, mistä kertoo myös individualismin 
arvostus menneiden vuosien sosiaalisuusaallon jälkeen. Yksityisomaisuus 
ja yksilöllisyyden kenttä koetaan juuri sellaiseksi kovaksi maaperäksi, 
joka motivoi ihmisiä sosiaalisiin suorituksiin ja joka on välttämättön 
julkisessa ja yhteisöllisessä elämässä onnistumiselle. Juuri tässä näkyy 
elävällä tavalla Buberin kuvailema ihmisen kaksitahoisuus, aivan niin 
kuin se näkyy myös kansainvälisissä itsenäisyyden ja toisista riippuvai- 
suuden suhteissa. 

Sisilialainen filosofi Pythagoras (n. 570-500 eaa.) piti syrjässä elä- 
mistä välttämättömänä filosofialle, koska vain ulkopuolelle asettumalla 
saattoi säilyttää kriittisen ja puolueettoman aseman. Häntä pidettiin 
viisaana miehenä. Monet ulkopuolella elävät tai aidosti syrjityt ihmiset 
näkevät kaikkein selvimmin sen, minkälaisia valtakulttuurit ovat omassa 
piirissään. Lisäksi he pääsevät lähimmäksi omaa itseään, jolloin muusta 
maailmasta vetäytyminen merkitsee myös matkaa kohti omaa itseä. Esi- 
merkiksi monet homot ja lesbot näkevät seksuaalirakenteen ja perhe- 
politiikan ongelmat usein terävämmin kuin heterofeministit. Samalla 
julkinen valta tunnustaa aina tasa-arvolaista alkaen ihmisten tasa-arvoi- 
suudeksi vain sukupuolten välisen tasa-arvon. Muita vähemmistöjä kos- 
kee ainoastaan ”syrjimisen estäminen”. Syrjässä elämisen valoisa puoli 
on se, että monet ihmiset myöntävät kaiken merkityksellisen tapahtuvan 
periferiassa. Periferia ei ole tällöin pelkästään fyysinen paikka, vaan 
sanan alkuperäisen merkityksen mukaisesti se on sieluntila. 


2.6. DIALOGIN EHDOT 
Buber ei pitänyt dialogin toteutumistapana pelkkää puhumista. Puhe on 


kyllä välttämätöntä Minä-Sinä-yhteydelle, mutta puheella sinänsä on 
Buberin filosofiassa melko vähäarvoinen asema. Ensisijaista Minä-Sinä- 


70 


yhteydessä on kohtaamisen järkyttävyys, hätkähdyttäminen ja sijoiltaan 
suistuminen, joka murskaa kategorisointi- ja haltuunottoyrityksemme. 
Minä-Sinä-yhteyden hallitsemattomuus puolestaan arveluttaa monia 
tieteenharjoittajia ja antaa aihetta syyttää Buberia mystisismistä.1!2 
Buberin mielestä kyse on kuitenkin havahtumisesta todellisuuteen. 
Tunne vaikeudesta hallita todellisuutta kuuluu olennaisesti Minä-Sinä- 
yhteyteen. Siellä, mistä Minä-Sinä-yhteys puuttuu, vaikuttaa Minä-Se- 
suhde, jossa objektivointi ja kalkylointi vallitsevat. Kuitenkaan Minä-Se 
ei ole pahasta, kuten ei esimerkiksi materialismikaan ole. Buber myön- 
tääkin alusta asti, että ihmisen olemiseen kuuluu tämä ”kaksitahoisuus”, 
yksilön ja persoonan välinen vuorottelu ja päällekkäisyys. Se johtuu jo 
tosiasiasta, ettei kukaan ihminen voi elää jatkuvasti ainoastaan nyky- 
hetken tarjoaman välittömyyden varassa. Buber sanoo, että ”l[ylksittäi- 
sestä Sinästä täytyy yhteystapahtumien [Beziehungsvorgangs]l ohimentyä 
tulla Se”,1!3 mutta ”[ylksittäinen Se voi, astumalla yhteystapahtumaan, 
tulla Sinäksi.”114 

Läsnäolon muuttuessa menneisyydeksi Minä-Sinä-yhteys objektivoi- 
tuu. Sen vuoksi ihmisenä oleminen on jatkuvaa kamppailua esineellis- 
tymistä ja Minä-Se-yhteyden voitolle pääsyä vastaan. Monet tutkijat 
myöntävätkin, että ihmiset ovat tässä suhteessa kovin erilaisia. Esi- 
merkiksi Andrew Tallon toteaa, että ”on ihmisiä, jotka ovat niin näky- 
västi persoonia, että heitä voi kutsua persooniksi, ja on ihmisiä, jotka 
ovat niin määrittyneitä yksilöllisyyden kautta, että heitä on parempi 
kutsua vain yksilöiksi.”115 Hän ei tosin täsmennä, keitä henkilöitä hän 
tarkoittaa, mutta jokainen voi varmasti kuvitella muutamia. 

Buber ei torju tieteellistäkään asennetta, mutta hän katsoo, ettei 
suhdetta Sinään voi ymmärtää pelkästään psykologisesti jonain, mikä 
tapahtuu esimerkiksi tunteena tai aivokemiana. Ihmisten kohtaamista ei 
pitäisi aivofysiologisoida. Olennaista on, mitä tapahtuu ihmisten välissä. 
Koska kyse on alkuperäisesti eri asiasta, vertailut yksilöpsykologiaan 
vain hämärtävät sosiaalisen kanssakäymisen olemusta. Ongelmaksi 
Buberin ymmärtämisessä koetaankin usein se, ettei Buberin filosofiaa 
varten ole eikä voi olla tieteellistä disipliiniä, jolla se voitaisiin järjestellä 
täsmälliseksi metodologiaksi tai tutkimukseksi. 


2.6.1. Tieteellinen esiymmärrys ja interaktionismi 


Buberin filosofiassa ei ole kyse ärsykkeeksi ja reaktioksi typistettävästä 
vuorovaikutuksesta eli interaktiosta, vaan kyse on interpersoonallisesta 
eli persoonien välisestä tapahtumisesta. Tätä kohtaamista ei voida 
selittää kokonaisuudessaan psykologisesti tai sosiologisesti, vaikka kyse 
on epäilemättä myös psykologisista ja sosiologisista prosesseista. Buberin 
mielestä tieteellisen filosofian ja psykologian ongelma onkin siinä, että 

sen täytyy valita individualismin ja kollektivismin välillä. Kuten olen 
itsekin todistellut, niiden heikkous on tieteellisessä esiymmärryksessä, 
toisin sanoen siinä, että ne jo ennalta olettavat (lausuttuna tai lau- 
sumattomana) sen, minkä ne haluavat todistaa. Esimerkiksi George H. 
Meadin symbolisesta interaktionismista voidaan löytää viittauksia yksi- 
lön ja yhteisöjen välisen kuilun ylittävään persoonafilosofiaan. Sitä 
edustaa apriorisen subjektiivisen minän (7) ja roolinoton tai oppimisen 
kautta konstruoituvan sosiaalisen minän (me) yhteensulautuma ”yleis- 
tetty toinen” (the generalized other).1!6 Kokonaisuutena tämä sosiaali- 
psykologinen ote asettaa kuitenkin ihmisen osaksi joukkoja, massoja ja 
kollektiiveja, jotka määrittävät vuorovaikutuksen lisäksi myös kohtaa- 
misten ja keskustelujen ehdot. ”Sosiaalisen minän” postulaatti seurasi 
siitä, että ihmistä ensin havainnoitiin behavioristisesti ”yksilönä”, jolloin 
esioletus tuotti myös vastakohtansa, sosiaalisen minuuden.1!? 

Interpersoonallinen kohtaaminen ei ole tällaista. Buber tarjoaa tilalle 
dialogista antropologiaa. Hän katsoo, että ihmistieteissä mikään tai 
kukaan ei näytä suostuvan kysymään ihmisen olemusta. Silloin kun tämä 
kantilainen ”Was ist der Mensch?” -kysymys lausutaan, sorrutaan joko 
essentialismiin eli olemusajatteluun tai eksistentialismiin, jolle mitään 
olemuksia ei ole olemassa. Buberille ihmisen olemus tarkoittaa vain 
ihmisen ainutlaatuisuutta, joka on moninainen ja muuttuva. Ihmisellä 
myönnetään olevan tietty olemus, mutta tuo olemus käsitetään vaikeasti 
määriteltäväksi ja epäsäännölliseksi. Tämä moninaisuus olisi kohdattava 
dialogissa Sinän kanssa, eikä sitä voida ottaa haltuun systemaattisten 
tiedon rakenteiden avulla. Kuten jo totesin, subjekti-objekti-erottelu rea- 
lisoituu nimenomaan tietämisessä, tieteissä ja hyötyajattelussa. Tietä- 
misessä ihminen katselee sitä, mikä on asetettu häntä vastaan, käsittelee 
sitä objektina, vertailee muiden objektien välillä, luokittelee, kuvailee ja 
pyrkii analysoimaan aihettaan objektiivisesti. Vain ”Se” voi asettua ja 
kelvata tiedon rakenteiden välikappaleeksi. Tässä mielessä perinteinen 
tiede toistaa Minä-Se-objektivoitumaa. 


2.6.2. Ihminen on transsendentalia: tieto raja-arvona 


Puhuessaan olemusajattelun vaikeuksista ja ”kokemukseen” perustuvan 
tieteen pyrkimyksestä kaikenkattavuuteen Buber on ilmeisesti oikeassa. 
Ihmisestä sinänsä ei voi olla kokemusta, koska ihminen on sekä yksilöksi 
että yleiskäsitteeksi (tai lajiksi) ymmärrettynä transsendentalia eli 
olento, josta ei voi olla kokemusta sinänsä (an sich). Buberin ajattelun 
eettinen ydin on, että ihminen jää aina tietokykymme tavoittamattomiin. 
Otaksumat ihmisestä sekä yksilönä että lajina ovat arvauksia.1!8 Tiedolla 
on tällöin raja-arvomainen luonne. Ymmärtämistä voidaan lähestyä, 
mutta samalla ihmisen perimmäinen altistumattomuus määrittelyille 

tulisi pitää tutkimusten lähtökohtana. Vaikka Buber viittaakin usein 
transsendenssiin, ihmisyys ei hänen mielestään ole jumaluutta. Tärkeää 
on muistaa transsendenssin ja transsendentin ero. Transsendenssi tar- 
koittaa jumaluutta, kun taas Buber katsoo, että ihmiselle ominaista on 
vain ajatustemme ja intentioidemme transsendenttius, esimerkiksi se, 
että emme tunne toistemme lähtökohtia, menneisyyttä emmekä tule- 
vaisuutta. Kuten psykoanalyyttinen viisaus monipuolisesti vahvistaa, 
emme tunne niitä useinkaan riittävästi ymmärtääksemme edes oman 
toimintamme kaikkia motiiveja. Transsendenssi puolestaan on ihmisestä 
puhuttaessa salaisuuden ja arvoituksellisuuden metaforaa. 

Ajatus varman tiedon saavuttamattomuudesta on yleistettävissä luon- 
non ja koko universumin tutkimiseen, kuten jo modernin historiatieteen 
perustajana pidetty italialainen filosofi Giovanni Battista Vico (1668- 
1744) muistutti: ihmisestä voimme tietää sentään jotain, koska ihminen 
on käsitteenä ja kulttuuriobjektina ihmisen oma tuote, kun taas se, mikä 
meissä ja ulkopuolellamme on luontoa, on olemassa itsestään.!!? Myös 
Luonto (olevaisen alkuperänä) oli Buberille arvoitus. Siitä ei voi olla 
Vicon tarkoittamaa ”tekijän tietoa” vaan enintään hyviä arvauksia, 
jolloin keskeiseksi tiedon tavoittelun kannalta muodostuu se, osaammeko 
esittää luonnolle oikeat kysymykset. Jos kysyminen sisältää välineellisiä 
pyrkimyksiä, luonto saattaa osoittautua epäeettisen kysymisen edessä 
vielä avuttomammaksi kuin toinen ihminen, sillä luonnolla ei ole aktii- 
visen vastaamisen mahdollisuutta. Kun ihminen puolestaan on riippu- 
vainen luonnosta ja luonto on lisäksi sisään rakennettuna ihmis- 
ruumiiseemme, olisi tärkeää, että tiede asennoituisi luontoon — paitsi 
tiedonhaluisesti — myös sen arvoituksellisuutta kunnioittaen. 


2.6.3. Politiikasta, vallasta ja vastuusta 


Dialogisen ajattelun metodisessa esityksessään Das dialogische Prinzip 
Buber pohti dialogisen ihmiskuvan merkitystä politiikalle ja etiikalle. 
Dialogisuudessa vastuu on kykyä vastata toisen kutsuun tai puhutteluun. 
Vastuu voidaan käsittää myös tarpeeksi, mutta vastaamisen kykyä ei 
pitäisi käsittää hyveeksi. Hyveet ovat itse asiassa autoritaarisia vaati- 
muksia, joiden luonne on määräävä. Niinpä dialogiseen filosofiaan perus- 
tuvaa etiikkaa ei ole syytä nähdä hyve-etiikkana, sillä dialogisessa filo- 
sofiassa määräykset ja määritelmät ovat mahdottomia. Dialoginen kieli ei 
käske vaan kysyy, aivan kuten Sokrates omana aikanaan. Vastaamis- 
kyky on puolestaan ihmisen olemistapaan liittyvä mahdollisuus, joka voi 
aktualisoitua keskusteluissa. 

Buberille vastuu on laumasieluisuuden ja politiikan vastakohta. 
Hänen mielestään modernissa yhteiskunnallisuuden käsittämistavassa ei 
näy jälkeäkään dialogisuudesta tai etiikasta. Buberin mielestä nykyinen 

sosiaalisuuskäsitys on nimenomaan laumasieluisuutta ja politikointia, 
jossa joukko on subjekti ja poliittisuus sen muodostumistapa tai peruste. 
Vastuu ja oikeudenmukaisuus voivat ryhmissäkin toteutua vain yksilöi- 
den välillä, eivät kollektiivisesti. Buber sanoo, että ”[ylksilö on yhteisössä 
vastuun rintama [die Front der Verantwortung].”120 Vastaamiskyky liittyy 
aina yksilöön, eikä kollektiivinen vastaaminen ole mahdollista. Tämä 
liittyy siihen tosiasiaan, että ollakseen vaikuttavaa politiikankin on per- 
sonifioiduttava: sen on kytkeydyttävä tiettyihin yksilöihin, ihmisiin, jotka 
antavat politiikalle kasvot. Vaikka joukoissa ja massoissa on kieltämättä 
voimaa, poliittiset mielipiteet, asenteet ja arvot luodaan yksilösuoritusten 
kautta, ja niistä ovat vastuussa ennen muuta yksilöt. Yksilö on poliittisen 
tahdonmuodostuksen paikka sekä hyvässä että pahassa: politiikka vaatii 
yksilönvastuuta, mutta juuri yksilökeskeisyys tekee politiikasta helposti 
pelkkää Minä-Se-suhteen kenttää. 

Poliittisen vallan mukana seuraa vastuu, ja vain sulautumalla mas- 
saan vastuu voidaan kiertää. Käänteisesti lausuttuna tämä merkitsee, 
että vaikutusvaltaisessa asemassa olevat poliitikot joutuvat ja pyrkivät 
kantamaan enemmän vastuuta kuin mihin heidän edellytyksensä riittäi- 
sivät. Tuloksena on, että politiikan sfääreissä todellinen vastuu joko 
katoaa vallan kulisseihin ja viidakoihin tai kasautuu harvoihin käsiin 
tavalla, joka merkitsee vastuun tosiasiallista pakenemista.!?! Buber ni- 
mittää sosiaalisia yksilöitä käsitteellä soziales Sosein ja vastaamiskykyi- 
siä yksilöjä käsitteellä verantwortendes Dasein. Näistä ensin mainittu on 
illuusio (der Schein). Se edustaa Buberin mukaan ihmiskäsitystä, joka 
syntyy objektivoimisen ja toisen ihmisen ”kolmantena persoonana” (Se) 
kohtaamisen kautta.122 

Buberin politiikanvastaisuus saattaa vaikuttaa epärealistiselta; joten- 
kinhan asioita on hoidettava, jos ei edustuksellisen demokratian kautta, 
niin jonkin muun harvainvallan kautta kuitenkin (ellei suora demokratia 
ole kreikkalaisen kaupunkivaltion tapaan mahdollista). Hänen ajatuk- 
sensa ydin lieneekin vaatimuksessa, että dialogisuuden toteutumiseksi 
tarvitaan yksilöitä, jotka eivät ole sidoksissa kollektiiveihin, ja totuutta, 
jota ei ole politisoitu. Tämä tekee filosofiasta kullan kallista: tarvitaan 
ihmisiä, jotka ovat politiikan ulkopuolella. 

Buberin ajatuksia mukaillen on korostettava, että tieteen ei pidä poli- 
tisoitua. Filosofien ei pitäisi kytkeytyä politiikkaan. Sen sijaan politiikan 
aseman tunnustaminen tarkoittaa, että tarvitaan filosofiaa, joka puhuu 
poliittisista asioista mutta joka pysyy itse puolueettomana eikä ole 
minkään poliittisen ideologian mukaista. Vain harvat filosofit ovat eden- 
neet poliittisia asioita koskeviin johtopäätöksiin omassa ajattelussaan. 
Kuitenkin on tärkeää, että on olemassa filosofeja, jotka sanovat, mitä 
mistäkin poliittisesta päätöksestä tai asiasta seuraa, jos se viedään 
johdonmukaiseen lopputulokseensa. Tässä tutkimuksessa painotetaan 
jatkossakin sitä, että filosofien ja tieteenharjoittajien olisi kerrottava 

ihmisille myös se, milloin poliittiset päätöksentekijät liikkuvat heikoilla 
jäillä, mitä kaikkea ei voida tietää ja mikä ei ole edes tietokyvyn tai 
vaikutusvallan rajoissa. Tämä olisi transsendentaalifilosofisen ihmis- 
käsityksen mukaista. Tiettyjen ihmisten ja kansalaisryhmien, kuten filo- 
sofien, ulkopuolisuus voi siis olla myös myönteinen ja yhteiskunnan kan- 
nalta jopa välttämätön asia. 

Buber uhraa voimia ja sivutilaa myös poliittisten voimien kuvailulle. 
Vallankäytön mekanistisuutta ja materialistisuutta arvostellen hän kir- 
joittaa, että 


[...] talouselämän koneisto alkaa surista oudolla tavalla; sen valvojat 
hymyilevät sinulle ylimielisesti, mutta kuolema on heidän sydämissään. 
He sanovat sinulle, että he ovat sovittaneet koneiston olosuhteisiin; 
mutta sinä huomaat, että he tästä eteenpäin voivat vain itse sopeutua 
koneistoon niin kauan kuin se sallii sen. Heidän puhemiehensä 
opettavat sinulle, että talouselämä ottaa haltuunsa valtion perinnön; 
sinä tiedät, ettei perittävänä ole muuta kuin nopeasti laajenevan Se- 
maailman pakkovalta, jonka alaisena Minä uneksii vieläkin, yhä 
kykenemättömämpänä hallitsemiseen, olevansa se, joka käskee.123 


Tuskin on olemassa kristallisoituneempaa ilmaisua kapitalismin tai 
kommunismin kauhujen ilmaisemiseen. Tuskin on nähtävissä kirk- 
kaammin kiteytettyä tiivistystä siitä, miten talouden ja teknologian 
mekanismit valloittavat politiikanteon paikan. Lauselmassa heijastuu 
huoli yksilön arvon inflaatiosta, mikä voisi sopia kritiikiksi myös nyky- 
ajan ekspansiivisia talousjärjestelmiä, globalisoitumista, työvoiman pak- 
kosiirtoja ja demokraattisesta päätöksenteosta vieraannuttavaa Eu- 
roopan liittovaltiollistamista kohtaan. Ennen muuta sitaatti osoittaa sen, 
että taloudelliset ja poliittiset tapahtumat eivät elä omaa suljettua ja 
ihmiselämään vaikuttamatonta elämäänsä, vaan niillä on syvällisiä 
ihmisen persoonanmuodostuksesta johtuvia ja persoonakokemukseen 
ulottuvia seurauksia. Näimme tämän myös kritiikissä, jota Buber koh- 
disti oman aikansa militaristisia ja totalitaristisia ajatussuuntia vastaan. 
Niissä kyse oli kasvottoman das Man -ihanteen taakse vastuutaan 
pakenevan Se-maailman (Eswelt) pakkovallasta.124 

Hämmennystä Buberin teksteissä aiheuttaa, että Buber käytti myö- 
häisempää alkuperää olevien ”Minä-Se' ja ”Minä-Sinä”-käsitepariensa 
sijasta myös omatekoisia käsitteitä ”Se-maailma' (Eswelt) ja ”Sinä- 
maailma (Duwelt). Maurice Friedmanin mukaan nämä käsitteet viittaa- 
vat Minä-Se-suhteen ja Minä-Sinä-yhteyden kautta esittäytyviin maail- 
moihin. ”Maailmalla” ei viitata tällöin vain sen asukkaiden ominaisuuk- 
siin vaan niihin arvo- ja merkitysuniversumeihin sekä tunneilmastoihin, 
joiden keskellä me elämme. ”Se-maailma” on havaintojen, kokemusten ja 
objektien maailma, kun taas ”Sinä-maailma” on seuraus Minä-Sinä- 
suhteesta ja tekee meistä todella läsnä olevia (das Präsent).125 Läsnäoloa, 

johon liittyy olennaisesti nykyhetki, on olemassa vain siellä, missä on 
suhde Sinään. Kun läsnäolo objektivoituu, nykyisyydestä tulee mennei- 
syyttä, kuten pyramidien tyhjistä sarkofageista tai kotilosta, josta per- 
honen on lentänyt pois. 

Buber halusi, että hänen ajatuksillaan olisi myös tiedepoliittista 
kantavuutta. Myös tiede kaipaisi jatkuvaa metamorfoosia, mutta tieteen 
olemus on säilyttävä ja hierarkkinen. Kun jokin on havaittu hyväksi, 
ihminen pyrkii lähinnä löytämään tukea alkuperäisille uskomuksilleen 
kyseenalaistamisen ja korjaamisen sijasta. Vasta äärimmäisten ponnis- 
tusten jälkeen, kun mikään ei enää toimi, antaa ihmisluonne periksi. 
Näin selittynee myös se, miksi sekä tiede että yhteiskunta muuttuvat 
vasta romahdusten ja kumousten kautta. Etenkin talouspolitiikassa 
näyttää olevan tarpeen lentää ensin muutamia vuosia tyhjän päällä, 
vaikka maa onkin jo kadonnut jalkojen alta. Vasta sitten kun val- 
heellisuus ei enää kestä, annetaan talouden syöksyä lamaan. Vastaava 
tapa kasata kumouksia tulevaisuuteen käy ilmi myös Thomas Kuhnin 
käsityksestä siitä, millaisia tieteelliset vallankumoukset ovat. Kumousta 
rakennetaan juuri sen kautta, että valtaa pitävät eivät luovu pakko- 
mielteistään ennen kuin on liian myöhäistä, ja paradigman edustajat 
kaatuvat rigor mortis -tilassa itse kaivamaansa hautaan. Siksi tämäkin 
tutkimus vastustaa tiedeyhteisön määräystä extra ecclesiam nulla salus 
(kirkon ulkopuolella ei ole pelastusta) ja pyrkii sekä kiittämään että 
oppimaan siitä avoimen kriittisesti. 


2.7. TOTUUDEN OBJEKTIIVISUUS 


Filosofit, jotka tarkastelevat tiedon ja totuuden kysymyksiä työkseen, 
ovat tieteen arvosidonnaisuuden ja -vapauden ohella kiinnostuneita siitä, 
mikä asema dialogiselle ajattelulle olisi annettava subjektivismin ja 
objektivismin sekä relativismin ja absolutismin risteävillä akseleilla. Itse 
sanoisin, että Buber pyrki kiistämään nämä vastakohdat yliviivaamalla 
kummastakin käsiteparista toisen osapuolen. Jos objektiivisuus ei ole 
mahdollista, ei tarvita subjektivisminkaan käsitettä. Subjektivismi on 
arvotettu ”epätieteelliseksi? asenteeksi vain siksi, että ihanteena on 
pidetty objektiivista tietoa. Tieteellinen objektivismi on kuitenkin ku- 
monnut oman luotettavuutensa, kun sen kannattajat ovat yrittäneet 
kävellä ihmisten yli. 

Tässä mielessä subjektivismi ei ole ideologinen ismi, joka voitaisiin 
perustella vastakohtavertailun kautta. Subjektivismi on pelkkä nimi, 
joka kuvaa todellista olotilaamme. Kun objektivismiin liittyvä absolu- 
tismi ei ole perusteltua, myöskään relativismin käsitteellä ei ole sellaista 
kielteistä merkitystä, jolla subjektivismin kriitikot ovat yrittäneet mitä- 
töidä subjektiivisesti hankitun tiedon aseman. Subjektivismi ja relati- 

vismi ovat ne osapuolet, jotka jäävät jäljelle, ja ne ovat olennainen osa 
elämäämme. 

Myös individualismin käsite oli Buberille vain kollektivismin käsit- 
teellinen vastakohta ja siten kollektivistista alkuperää.1?? Olemme voi- 
neet tunnistaa individualistiset teesit yksilöllisyyden julistuksiksi vain 
ajattelemalla ensin kollektivistisesti. Samaan tapaan subjektivismin 
kyljessä on kummitellut oman vastakohtansa leima. Subjektivismin ja 
relativismin kaltaisiin asiaintilohin ankkuroitumisesta huolimatta Bube- 
rin filosofia ei yhdisty mihinkään perustattomuuden oletukseen sen 
enempää eettisesti, poliittisesti kuin tieto-opillisestikaan. Eettinen ja 
metodologinen perustattomuuden oletus on tullut muodikkaaksi lähinnä 
postmodernismin kantamien aatteiden myötä, kun taas dialogisessa 
filosofiassa etiikka tuetaan siihen, mitä ihminen alkuperäisesti on. 
”Vastaamiskykyinen yksilö” (werantwordendes Dasein) on perusta, jota ei 
voida redusoida pois.!?8 Tämä perusta ei ole kuitenkaan absoluuttinen 
eikä objektiivinen. Se ei ole myöskään ensisijaisesti relatiivinen tai sub- 
jektiivinen. Silti se dialogisessa filosofiassa oletetaan. Mikä se on? 

Asiaan palataan tarkemmin Levinasin filosofiaa käsiteltäessä, mutta 
jo tässä vaiheessa voidaan dialogisen filosofian ihmiskuvaa luonnehtia 
seuraavasti: yksilö ei ole suljettu, monadimainen ja osiinsa jakautumaton 
individi, (in dividum, lat. = jakamaton), vaan pikemminkin ”dyadi” eli 
”kaksilo”.12? Kaksilon olemukseen sisältyy jatkuva rajankäynti toiseuden 
ja totuuden kanssa. Dialogisessa suhteessa ihminen voi luoda suhteen 
totuuteen, joka on hänen ulkopuolellaan, toiseudessa. Ihminen on paikka, 
jossa rajallinen itse ja rajaton todellisuus käyvät jatkuvaa dialogia to- 
tuudesta. Tärkeää on, että ihmisen yksilöllinen perusta kuitenkin säilyy: 
että ihminen ei kollektivoidu. Tämä tarkoittaa, että häntä ei sidota po- 
liittisten, taloudellisten tai ideologisten kytkösten kahleisiin. 

Totuuteen pyrkiminen oli Buberille rajankäyntiä. Yksilön kautta 
”rajaton” ja ”rajallinen” pääsevät dialogiin keskenään. Teoksessaan Das 
dialogische Prinzip Buber käyttää käsitteitä ”loppumaton” (unendliche) ja 
”päättyvä” (endliche).130 Tätä kautta kysymys ihmisen olemisesta tuodaan 
myös ajallisuuden piiriin. Seuraavan pääluvun alussa perustellaan, 
miten aikakin itse asiassa määrittyy suhteessa ihmisen fyysiseen rajalli- 
suuteen: suhteessa hänen omaan aikaansa ja suhteessa toisten ihmisten 
aikaan. Aika ja Toinen asettavat raameihinsa myös objektiivisuuden ja 
absolutismin vaatimukset. 


2.7.1. Totuus on dialoginen 
Objektivismin ja relativismin kysymykset korostuivat Buberin ajatte- 


lussa ennen muuta metodologisesti. Aivan kuten Buberia tutkinut 
intialainen filosofi Gautam Biswas toteaa, ihmisen objektivoiminen myö- 

hempää analyysia varten on ongelmallista, jos ihmisten lähestyminen ei 
ole pohjimmiltaan diakronista (eriaikaista) vaan synkronista (saman- 
aikaista).!3! Tutkimusobjektiksi pakastaminen on mahdollista vain eri- 
aikaisuuden vallitessa, kun taas samanaikainen kohtaaminen helposti 
sulattaisi jään. Eriaikaisuus on kuitenkin keinotekoisesti tuotettua, ja 
tästä seuraa, ettei ihmistä voida luontevasti ”säilöä” tieteellisenä ”aineis- 
tona” tai ”tutkimusmateriaalina” analysoitavaksi myöhempää käsittelyä 
varten. 

Ihmisen dialoginen ja prosessuaalinen olemus edeltää kaikkia hänen 
olemustaan koskevia käsitteellistämisiä. Totuus ihmisestä on dialogi 
itsessään. Kun myös tieteellinen totuus ymmärretään dialogimuotoiseksi, 
valottuu, ettei totuuttakaan tarvitse enää määritellä väitteen vastaa- 
vuudeksi todellisuuden kanssa (korrespondenssiteoriat), harmoniaksi 
suhteessa jo koeteltuun (koherenssiteoriat) tai käyttökelpoisuudeksi 
(pragmatistiset totuusteoriat). 

Nämä kokemusta korostavat totuusteoriat kaikkein vähimmin pe- 
rustuvat minän ja maailman suhteeseen, koska suhteen luonnetta ei ole 
niissä useinkaan pohdittu, vaan sitä on pidetty itsestäänselvyytenä. 
”Suhde” on operationaalistettu ja sulautettu osaksi systeemifilosofisia 
puitteita. Ne toteuttavat Minä-Se-suhdetta paljaimmillaan: ne ovat yhtä 
aikaa sekä individualistisia että kollektivistisia. Tällainen ”suhde” pal- 
jastaa tutkijan ja tutkittavan luonteesta lähinnä vain tutkijan itsensä, 
kun myös kokemuksellisuus kiertyy tutkijan oman tutkimusotteen ympä- 
rille. Tällöin Minä-Se-suhde tukee individualismia ja vastavaikutukse- 
naan myös kollektivismia. Pelkän individualismin tai kollektivismin 
ympärille rakentuva ihmiskuva vääristää ihmisen motiivit ja persoonan, 
jolloin omistaminen astuu olemisen sijaan. 

Näkemys on lähellä sitä, mitä Frankfurtin piirin filosofit Adorno, 
Fromm ja Horkheimer ajattelivat tieteen osuudesta mekanistisen ihmis- 
kuvan luomisessa. Heidän mukaansa välineellinen järkevyyskäsitys on 
ollut ominaista sekä kapitalismille että sosialismille. Tällä tavoin myös 
ihmissuhteista on tullut entistä enemmän tavaranmuotoisia vaihtosuh- 
teita, minkä tunnusmerkkinä monet nykyiset yhteiskuntatietelijät puhu- 
vat sujuvasti ja huoletta ”sosiaalisesta pääomasta” tarkoittaessaan 
ystävyyttä ja ”sosiaalisen vaihdon teorioista” kuvatessaan esimerkiksi 
ihmisten parinmuodostusta tai seurustelukäyttäytymistä. Systeemin kieli 
on ulottanut vaikutuksensa jopa niihin tapohin, joilla yhteiskuntaa yri- 
tetään selittää tai tehdä ymmärrettäväksi. Näin ollen ei olisi haitaksi, 
mikäli kulttuurilla, tieteellä ja tietoisuudella olisi oma erillinen ja aktii- 
vinen roolinsa talouden ja hallinnon ulkopuolella. 

2.7.2. Yleistämisen ongelma 


Gautam Biswasin mielestä sosiaalitieteellisen positivismin ongelma on, 
ettei se myönnä sosiaalisten tarpeiden yksilöllisyyttä vaan sisällyttää ne 
liiaksi yhteisön oletettuun rakenteeseen.132 Kollektivistisen antropologian 
ristiriitaisuus näkyy siinä, että se tutkii ihmistä kokonaisuuden osana, 
jonka keskus on kuitenkin ihmisen ulkopuolella, idealisaatiossa nimeltä 
”yhteisö”.133 Kun tutkitaan vähemmistöjä, tällaista riskiä voidaan pitää 
ilmeisenä: ihminen sulautetaan ryhmän tai joukkokohtauksen osaksi, 
eikä nähdä sitä, että ihmiset ovat toisilleen ensisijaisesti toisia ja vasta 
sekundaarisesti toisenlaisia ryhmään vertautuvien piirteidensä kautta. 

Yksilöiden erot voivat olla merkittävämpiä kuin ne erot, joiden perus- 
teella ryhmät ja joukot muodostuvat. Jos ihminen tulee kohdatuksi ryh- 
män tai joukon osana, saattaa peittyä sekä hänen yleinen omaleimai- 
suutensa eli toiseutensa että myös hänen yksilöllinen erilaisuutensa. 
Kaikki ”erilaiset” eivät ole samalla tavalla erilaisia eli keskenään saman- 
laisia. Tämän huomaamiseen ohjaa tietenkin vasta se, että myönnetään 
jokaisen yksilön toiseus sinänsä. 

Vähemmistötutkimuksen ongelma on usein siinä, että valtakulttuu- 
rien tutkimisesta periytyvät metodologiat siirretään sellaisinaan erityis- 
kulttuurien tutkimiseen. Yleistävät ja luokittelevat menetelmäopit voivat 
peittää sekä erityiskulttuurien omaleimaisuutta että niitä koskevaa 
tiedonhankintaa. 

Toisenlaisuuteen perustuvat ja erilaisuutta koskevat erottelut ovat 
tutkimukselle usein välttämättömiä. Mutta erottelut etnisiin luokkiin ja 
kategorioihin saattavat myös toimia näiden kategorisointien syynä ja 
pysyttäjänä. Luokitteluihin ja erotteluihin perustuva analyyttinen tutki- 
mus voi huomaamattaan peittää ihmisten primaarisen toiseuden, jonka 
tehtävä olisi peilikuvan tavoin heijastella ihmisten yhdenvertaisuutta ja 
yhteistä positiota elämän kokonaisuudessa. Luokitteleva ja määritelmille 
rakentuva tutkimus voi toimia myös eettisyyttä vastaan. 

Täytyykin kysyä, onko syytä pitää mitään tutkimusta nimenomaisesti 
”vähemmistötutkimuksena”; se kun merkitsee melkoista kohteen objekti- 
vointia ja ulkoisen ja sisäpuolisen rajan vetämistä. Niinpä monet entiset 
vähemmistötutkijat sanovatkin olevansa nykyisin enemmistötutkijoita, 
eli he tutkivat kriittisesti sitä, millaisia enemmistöt ovat omissa kategori- 
soinnin pyrkimyksissään. 

2.7.3. Dialogi on päämäärä sinänsä 


Jos tutkimuksen lähtökohdaksi asetetaan dialogissa oleminen, tietoa 
toisesta ihmisestä ei voida erottaa tutkijan omaa olemista koskevasta 
tiedosta. Tietoa ei siis voi omistaa, vaan se on kohdattava. Tällainen 
ajattelu saattaa kuulostaa vulgaarilta tai ainakin kovin radikaalilta, kun 
tieteellisen tiedonmuodostuksen ehtona on pidetty nimenomaan kykyä 
erottaa omat tulkinnat ja johtopäätökset tutkittavien elämästä ja ajatte- 
lusta. Buberin kannalta katsoen tästä ei ole tarpeen olla huolissaan, sillä 
Minä-Sinä-yhteys on harvinaisempi ja luonteeltaan väliaikaisempi kuin 
Minä-Se-suhde, joka astuu voimaan ikään kuin automaattisesti. Ero- 
tamme omat ajatuksemme toisten ajatuksista tarpeeksi tehokkaasti luon- 
nostaan. Välitilassa tapahtuva kohtaaminen, Minä-Sinä, on enemmänkin 
poikkeustila: se on eräänlainen yhteisymmärryksen kristalloituma vie- 
raantuneen olemisemme keskellä. Toisen ihmisen kohtaaminen persoo- 
nana on Buberin mielestä välttämätöntä sille, että mitään dialogia voi 
esiintyä. Buberin konkreettisessa ja kokonaisuuksiin pyrkivässä ihmisten 
lähestymistavassa dialogi edeltää tutkiskeluja ja tulkintoja. Tieteellinen 
tutkiminen ja tulkitseminen eivät ole epärelevantteja kohtaamisen tapo- 
ja, mutta niiden vuoro tulee kommunikaation, persoonallisen kohtaami- 
sen ja dialogin jälkeen, aivan niin kuin Järjen paikka on ensimmäisenä 
filosofiana toimivan ajattelun, etiikan, jälkeen.134 Toisaalta tällainen tieto 
ei voi olla koskaan yleistettävää, vaan kyse on lopputuloksenkin osalta 
aina ainutlaatuisesta tapauksesta, jossa tiedolla voi olla merkitystä 
silloin kun se palautuu tutkimuskohteen yhteyteen ja tukee tutkittavien 
omaa itseymmärrystä.135 

Uskon, että tämä periaate voi vahvistaa myös niitä erityistieteiden 
metodeja, jotka tunnetaan eläytymistekniikkoina tai narraation hyö- 
dyntämisenä tutkimuksessa. Olennaista filosofian kannalta on, ettei dia- 
logisuus ole pelkkä keino saavuttaa määrättyä tietoa, ratkaista tutki- 
musongelmaa tai sosiaalista kysymystä. Se ei ole vain keino testata 
teorian selitysvoimaa. Filosofiassa dialogisuus on päämäärä sinänsä. 
Hegeliläisestä metafysiikasta innostunut Gautam Biswas onkin todennut 
Buberin filosofiasta, että sille dialogi ”merkitsee keinojen ja päämäärän 
ykseyttä, [tutkivan] subjektin menetelmän ja subjektin itsensä sekä 
olemuksen ja koko olemisen ykseyttä.”!36 Dialogisuus voi siis olla pää- 
määrä sinänsä, eli itsessään arvokasta, silloin kun se edistää ihmisen 
persoonan rakentamista ja subjektiviteettia eli vapaana ja itsemäärää- 
vänä elämistä, toisin sanoen ihmisyyttä ja ihmisarvoa, jotka kantilaisen 
etiikan mukaan ovat itseisarvoisia. 

Tällainen kokonaisuutta korostava tulkinta voi tuntua suurisuuntai- 
selta jo siksi, että dialogi on aina ainutlaatuista ja henkilökohtaista. 

Mainittu elämänasenteellinen ykseyskäsitys onkin nähtävissä lähinnä 
ihmisen henkiseen rakenteeseen sisältyvien ominaisuuksien kuvaukseksi 
eikä niinkään menetelmällisen yleissäännön vaatimukseksi. Niinpä 
Buberin omasta ”universalismista” korostuu vain se, että ihmiset ovat 
henkiseltä rakenteltaan hyvin samanlaisia. Me ilostumme ja vihastumme 
perimmältään samankaltaisista asioista, eikä tuntemustemme yhtä- 
läisyyksiä voida selittää pelkillä eri kulttuurien yhteisillä tai opittavissa 
olevilla piirteillä. Ihmisillä on universaaleja tai arkkityyppisiä henkisiä 
tarpeita, kuten halu tulla rakastetuksi, kun taas se, minkä erityisen 
sisällön ja toteutumisyhteyden ne löytävät kunkin ihmisen elämässä, jää 
ratkaistavaksi persoonallisissa kohtaamisissa. Myös monet Buberin 
hengenheimolaiset, kuten Kierkegaard ja Sartre, ovat etiikkansa ja 
ihmiskuvansa valinta-asteissa puhuneet ”kahden tason refleksiosta”, 
jonka juuret ovat dialektisessa ajattelussa. Universaalien arvojen löy- 
tämistä seuraava askel koskee niiden persoonallisen sisällön määrittelyä 
ja valitsemista omiksi, henkilökohtaisesti merkityksellisiksi, arvoiksi.137 

Hegelin vaikutus Buberin filosofiaan voi periytyä hänen opettajanaan 
toimineelta Wilhelm Diltheylta, mutta dialogista filosofiaa ei pidä tässä- 
kään yhteydessä sekoittaa dialektiseen historiankäsitykseen. Dialektinen 
näkemys, jonka mukaan todellisuus kehittyy vastakohtien kamppailun ja 
yhdistymisten kautta, on voinut innostaa myös Buberia. Lisäksi dia- 
lektinen filosofia korostaa osapuolten välistä suhdetta osapuolten sijasta, 
aivan kuten dialoginen filosofiakin. Sen sijaan dialoginen filosofi ei 
edusta katteetonta kehitysoptimismia, eikä kilpailun ja taistelun katsota 
tekevän dialogista rikkaampaa, vaan ne asettavat lähinnä esteitä aidon 
vuorovaikutuksen tielle. Myös vallankumoukset rajoittuvat dialogisessa 
filosofiassa aina Minän ja Sinän välisiksi. 

Buber itse korostaa, että Minä-Sinä-yhteys on aina lyhyt ja että siitä 
joka tapauksessa tulee Minä-Se-suhde. Minä-Sinä-yhteyden kestävyys 
riippuu kohdattavan ihmisen asemasta Minuun. Kaikki ihmiset ovat sekä 
Minän että Sinän asemassa riippuen siitä, miltä kannalta asiaa katso- 
taan. Buberin tähtäimessä ei ole kuitenkaan kumpikaan objektivoituma — 
Minä tai Sinä — vaan ihmisten välillä vallitseva suhde, joka voi olla joko 
Minä-Sinä-yhteys tai Minä-Se-suhde. Minä-Sinä on vallitsevana silloin 
kun osapuolet asettavat itsensä suhteeseen omasta perustastaan lähtien, 
ilman yritystä redusoida toista tähän samaan. Vaikka Buber ei tyrmää 
Minä-Se-suhdetta vääristyneenä tai alempiarvoisena olemisen tapana, 
Emmanuel Levinas kritisoi Buberia siitä, että Buber asettaa nämä kaksi 
suhdetta liiaksi erilleen toisistaan, vastakohtaistaa ne ja jättää näke- 
mättä näiden kahden eri suhteen välisen vuorovaikutuksen. Levinasin 
mukaan Buberin symmetrinen ihmissuhde johtaa vain kuviteltuun kah- 
den ihmisen totaliteettiin, jossa toiselta riistetään välimatka ja etäisyys: 
tuloksena on ”egoismia kahdelle” (6g0isme & deux ).138 

Helvetti, se on toiset ihmiset! 


Jean-Paul Sartre!39 


Voi niitä, jotka sanovat pahaa hyväksi ja hyvää pahaksi! 


Jesaja!0 


3. Emmanuel Levinas: Kasvot ja Toinen 


mmanuel Levinas nautti elämänsä viimeisien vuosien ajan huo- 

mattavinta kansainvälistä kuuluisuutta, mitä Baltian ja Pohjois- 
maiden alueelta lähtöisin olevalle filosofille on koskaan suotu. Levinas 
syntyi vuonna 1906 Liettuan Kaunasissa. Hän kuoli Pariisissa joulu- 
päivänä vuonna 1995.14 Jos Levinasia arvioitaisiin samoin kriteerein 
kuin filosofeja on arvioitu filosofian historioissa, hänen karriääriään voi- 
taisiin pitää esimerkkitapauksena siitä, kuinka tärkeää on ajoissa hank- 
kiutua tunnettujen filosofien oppiin. Levinas aloitti opintonsa vuonna 
1923 Ranskan Strasbourgissa, ja 24-vuotiaana hän sai Ranskan kansa- 
laisuuden. Erityisen merkittävä oli hänen Freiburgin yliopistossa 1928— 
1929 viettämänsä lukuvuosi, jolloin hän osallistui Edmund Husserlin ja 
Martin Heideggerin luennoille. Levinasista tuli fenomenologi. 

Kuten Levinasia haastatellut Philippe Nemo toteaa Etiikka ja äärettö- 
myys -teoksen esipuheessa, Levinas ei koskaan turvautunut argumen- 
taatiossaan laajaan maineeseensa tai teostensa suosioon.1!? Välttelevä 
suhtautuminen auktoriteetin asemassa olemiseen käy ilmi myös hänen 
suhtautumisestaan omaan vaikutushistoriaansa. Hän ei tunnustanut 
opettajiaan ketä tahansa erehtyvää ihmistä suuremmiksi filosofeiksi. 
Levinasin asenteeseen saattoi vaikuttaa läpi koko hänen elämänsä jatku- 
nut kiinnostus uskonnollisia kysymyksiä kohtaan. Osoittipa se sitten 
inhimillisen näkökulman vähäpätöisyyttä tai uskontojen vaikutusvaltaa, 
Levinasin persoonaan liittyvä ulkopuolisen asema saattoi jo yksin ai- 
heuttaa sen, että hän pystyi näkemään filosofisen mielipiteenmuodos- 
tuksen suhteellisuuden. Filosofia on sidoksissa subjekteihin, elämän- 
kulkuihin, vaikutusyhteyksiin ja historiaan: kohtaamisiin. 

Levinasin ajatteluun vaikutti luonnollisesti myös toinen maailman- 
sota. Hänen filosofiansa motivaatio ei kuitenkaan tyhjene sen enempää 
sotimiseen kuin uskontoonkaan tai niiden tosikkomaiseen vastustami- 
seen. Levinasin filosofinen kiinnostus heräsi jo nuorena hänen tutustu- 
essaan Dostojevskin, PuSkinin ja Tolstoin tuotantoon.!f3 Venäläismesta- 
reille ominaisen pessimismin ja melankolian voidaan väittää näkyvän 

myös Levinasin omassa filosofiassa, joka ei luota paljoa hyve-etiikan, 
ylevien arvoteorioiden tai ihmisen hyvyyteen uskovan velvollisuusetiikan 
varaan. 

Levinasin väitöskirja La theorie de Vintuition dans la phöenomenologie 
de Husserl (”Intuition teoria Husserlin fenomenologiassa”) ilmestyi vuon- 
na 1930. Se oli hänen ensimmäinen monografiateoksensa ja tutkimus, 
jossa ensi kertaa esiteltiin fenomenologiaa ranskalaiselle yleisölle. Kuten 
Simone de Beauvoir mainitsee, myös Jean-Paul Sartre tutustui fenomeno- 
logiaan nimenomaan Levinasin välityksellä.!!*! Sartre itse on puhunut 
Levinasista huomattavan vähän. Levinasin ja Sartren kirjoittamista teos- 
röykkiöistä on vaikea löytää yhtäkään viittausta toistensa tuotantoon. 
Tämä seikka saattaa johtua keskinäisen kilpailuasetelman lisäksi siitä, 
että Levinas oli transsendentaalisen ihmiskuvan kannattaja, ja Sartre 
leimautui jo varhain materialistiksi ja kommunistiksi.1!5 Etääntyminen 
lienee ymmärrettävää, koska Levinas lähes palvoi toiseutta filosofias- 
saan, ja Sartren kanta kiteytyy hänen toteamuksessaan: ”Helvetti, se on 
toiset ihmiset!” Tokaisu ei kuitenkaan edusta koko totuutta Sartren 
suhteesta toiseuteen. Lauseen sananvalinta paljastaa, että hänen arvi- 
onsa koski ”toisia ihmisiä” nimenomaan joukkona ja massana, eikä se 
kohdistunut toiseen ihmiseen persoonana.146 Sartre kirjoitti vuonna 1939 
myös tekstin nimeltä Visages (”Kasvot”), jossa hän luonnehti kasvojen 
vivahteikkuutta Levinasille ominaisin sanoin: ”Kasvot ovat transsen- 
denssi näkyvässä muodossa [Le sens d'un visage, c'est d'etre la transcen- 
dance visible].”147 Silti toiseus oli Sartrelle kuin vaikeasti voitettava para- 
doksi tai sairaus: se rasittaa, vie voimat, on tavallaan välttämätön, ja 
siitä on vaikea päästä eroon. 

Levinasin väitöskirjaa laajempaa mielenkiintoa herätti hänen yhdessä 
Gabrielle Pfeifferin kanssa laatimansa käännös Husserlin tekstistä 
Cartesianische Meditationen (”Kartesiolaisia mietelmiä”). Nimellä Medi- 
tations cartesiennes julkaistu ranskannos oli myös teoksen ensimmäinen 
painettu versio (1931).148 Levinasin ensimmäisiä omia tekstejä voidaan 
pitää hänen keskeisfilosofiansa kannalta harjoitelmina, eikä niissä luoda 
vielä sellaista omaleimaista ajattelua, joka oli ominaista Levinasin myö- 
hemmälle tuotannolle. Suuntaa osoittavaa Levinasin väitöskirjassa oli 
hänen Heidegger-vaikutteinen Husserl-luentansa, jota hän itse luon- 
nehti hermeneuttiseksi. Arvostellessaan Husserlin transsendentaalista 
reduktiota epähistorialliseksi ja kiittäessään Heideggerin Sein und Zeitia 
toiminnallisen mahdollisuuden esillä pitämisestä Levinas tuli heittä- 
neeksi hyvästit sekä Husserlille että Heideggerille. Husserl ei tunnetusti 
hyväksynyt käytäntöön suuntautunutta fenomenologiaa, ja Heideggerin 
mielestä lähes kaikki hänen ajatteluaan muuntelevat tulkinnat olivat 
vääriä. Levinas epäili Husserlia muun muassa seuraavin retorisin 
kysymyksin: ”Onko teoreettinen kontemplaatio meidän pääasiallinen 
asenteemme todellisuuteen?” Ja: ”Eikö maailma omassa olemisessaan 

tule esille nimenomaan toiminnan keskuksena, toimintakenttänä tai huo- 
lena — käyttääkseni Martin Heideggerin kieltä?”150 Väitöskirjassaan vuo- 
delta 1930 Levinas näyttää siis asettuneen enemmänkin Heideggerin 
kannalle. 

Toisen maailmansodan puhkeaminen ei säästänyt filosofia kärsi- 
myksiltä eikä kurjuudelta, mutta se osoitti, miten hedelmällisiä joutilai- 
suus ja askeesi voivat olla filosofian kannalta. Vuonna 1940 Levinas 
joutui saksalaisten vangiksi. Koska Levinas kuului Ranskan armeijaan, 
häntä ei toimitettu muiden juutalaisten tavoin suoraa päätä tuhoamis- 
leirille. Johdonmukaisuudella, jota vain sotilas voi ymmärtää, hän sai 
passituksen ainoastaan vankileirille. Nelivuotisen vankeutensa aikana 
Levinas kirjoitti teoksen De [lexistence & lexistant (”Eksistenssistä 
eksistoivaan”), joka julkaistiin vuonna 1947. Yliopisto ja vankileiri vas- 
taavatkin toisiaan kenties juuri siinä, ettei vapaa-ajan runsas lisäänty- 
minen johda kummassakaan älylliseen velttouteen vaan kriittisyyden 
kasvuun. Pian sen jälkeen ilmestyi hänen toinen keskeinen varhais- 
teoksensa Le temps et lautre (”Aika ja toinen”, 1948). Näissä teoksissaan 
Levinas tarkastelee ensimmäistä kertaa suhdetta toiseen ihmiseen ta- 
valla, joka teki mahdolliseksi irtautua Heideggerin filosofiasta. Vuonna 
1927 ilmestyneessä Sein und Zeitissa ihmisen oleminen ja ajallisuus oli 
ymmärretty pelkäksi subjektin sisäiseksi suuntautuneisuudeksi kohti 
omaa kohtaloa ja kuolemaa. Tietyllä makaaberilla tavalla Levinasin 
irtautumista kotimaastaan ja vaikutushistoriastaan helpotti se, että 
kaikki hänen Liettuaan jääneet sukulaisensa surmattiin natsien toi- 
mesta. Filosofian oli vapauduttava subjektiin sulkeutuneesta fatalis- 
mista. Oli myönnettävä, että on olemassa monta erilaista ”olemista ja 
aikaa”. Täytyi nähdä ihmisten väliset suhteet Daseinin perustana, ja oli 
tunnustettava subjektien vuorovaikutuksellinen asema. 

Levinasin ensimmäinen huomattava teos, josta tuli sittemmin eräs 
hänen pääteoksensa, ilmestyi vuonna 1961 tekijän ollessa 56-vuotias. 
Teoksessaan Totalite et infini (”Totalitetti ja äärettömyys”) hän pyrki 
asettamaan filosofisen ajattelunsa perustaksi etiikan. Kirjan ilmestymi- 
nen toi Levinasille professuurin Poitiers'n yliopistosta, josta hän hän 
siirtyi Nanterreen vuonna 1967 ja sieltä edelleen Sorbonneen vuonna 
1973. Vuotta myöhemmin ilmestyi Levinasin tärkeimpänä pidetty teos, 
Autrement gutre ou au-delä de Pessence (”Olemuksen tuolle puolen”). Sen 
keskeisenä ongelmana on etiikan ja kielen välinen ongelma. Teos on 
suurelta osin tulkittavissa vastaukseksi Jacgues Derridalle, joka oli jo 
vuonna 1964 arvostellut Levinasia siitä, ettei tämä toiseutta kuvail- 
lessaan pääse eroon kielen objektivoivasta ja jopa väkivaltaisesta vai- 
kutuksesta.151 

Puhuessaan asioista, joista puhuminen on tuomittu vaikeaksi, ehkä 
jopa mahdottomaksi, Levinasin filosofia saattaa tuottaa paradoksaalisen 
vaikutelman. Jos Levinasia kohtaan esitettävän kritiikin ankarin kärki 

on kuitenkin vain siinä, että filosofiselta yleiskieleltä toivotaan objek- 
tiivisuutta, ja siinä, että Levinasin omat käsitteet puolestaan ovat epä- 
tarkkoja, nämä vastaväitteet ikään kuin kumoavat toisensa. Jos objek- 
tiivisuuden vaatimus voidaan osoittaa perusteettomaksi, myös Levinasin 
tapa harjoittaa filosofiaa viittauksenomaisen ja metaforallisen kielen 
kautta tulee oikeutetuksi. Ja Levinas puolestaan pyrki juuri objektivis- 
min ja universalismin kumoamiseen. Levinasin ajattelu muodostaa 
eräänlaisen vastakohdan Ludwig Wittgensteinin (1889-1951) lauseelle: 
”Mistä ei voi puhua, siitä on vaiettava.”152 Samalla se tavallaan kunni- 
oittaa Wittgensteinin omaa arviota Tractatuksesta, joka hänen mukaansa 
koostuu kahdesta osasta: ”siitä, mikä on esitetty tässä, ja kaikesta siitä, 
mitä en ole kirjoittanut, ja juuri tämä toinen osa on tärkeä.”153 

Erään kiintoisan kysymyksen muodostaa se, millä tavoin Levinasin ja 
Buberin kiinnostus toiseuteen ja läheisyhteyteen saattoi heijastella hei- 
dän omaa elämäänsä, toisin sanoen, tunsivatko he itsensä yksinäisiksi? 
Tähän kysymykseen on mahdotonta vastata suoraan. Molemmilla filo- 
sofeilla oli tilaisuus kokea itsensä tiedeyhteisön hylkäämäksi. Juuri kal- 
toin kohtelua on kiittäminen yksinäisyydestä, jota jokainen filosofi tar- 
vitsee harjoittaakseen ammattiaan. Kummankin filosofin akateeminen 
ura eteni kituliaasti. Toisaalta kumpikaan ei rekrytoitunut virkaansa 
minkään onnenkantamoisen kautta, vaan molempien tietä tähtiin vii- 
toitti mahdollisimman suuren vastalauseaallokon ansiokas voittaminen. 
Sekä Buberia että Levinasia luonnehti profeetoille ominainen erakoitu- 
minen, mutta molemmat tunnettiin myös erinomaisina keskustelijoina. 
Heidän kiinnostustaan toiseuteen ei voitane psykologisoida henkilöihin 
kohdistuvilla ad hominem -argumenteilla. Myös heidän yksinäisyytensä 
ilmensi enemmän heidän intellektuaalisia tarpeitaan kuin etääntymistä 
niin sanotusta todellisuudesta. Todellista elämää onkin tämän käsityksen 
valossa nimenomaan rauha, levollisuus ja hiljaisuus, kun taas meteli ja 
hysteria merkitsevät filosofialle varmaa kuolemaa. 

Tässä tutkimuksen kolmannessa pääluvussa pyritään selvittämään, 
millä tavoin Levinas kritisoi nykyajan filosofioita. Tähtäimessä on, miten 
Levinasin filosofia täydentää ja korjaa Buberin aloittamaa fenomeno- 
logian uudistustyötä. 


3.1. MITEN LEVINASIN AJATTELU MUUTTI 
OLEMISTA JA AIKAA? 


Levinasin käsite ?ensimmäinen filosofia on peräisin Aristoteleelta. Sillä 
tarkoitetaan filosofiaa, joka luo perustan kaikelle muulle filosofialle. 
Omassa ensimmäistä filosofiaa käsittelevässä teoksessaan, jota on myö- 
hemmin alettu kutsua nimellä ”Metafysiikka”, Aristoteles tarkastelee 
kysymystä olevaisesta ja sen ominaisuuksista kaikkein yleisimmässä 

merkityksessä.154 Filosofia on ontologiaa, olevaisen olemistapojen tar- 
kastelua. Nimetessään etiikan ensimmäiseksi filosofiaksi Levinas asettui 
tietoisesti vastatusten sen antiikin Kreikasta alkavan filosofiatradition 
kanssa, jossa etiikkaa on pidetty alisteisena ontologialle: olevaista koske- 
ville tietämisen pyrkimyksille. Levinasin mukaan edellytyksenä filosofi- 
selle olemisen ymmärtämiselle pitäisikin olla sen, mitä hän kutsuu eetti- 
seksi suhteeksi toiseen ihmiseen. 

Levinas joutui ottamaan kantaa kahteen filosofiseen perinteeseen. 
Toisaalta hänen oli arvioitava uudelleen filosofian historiaa, jossa eettiset 
johtopäätökset nähtiin vain seurauksina metafysiikasta ja tietoteoriasta. 
Toisaalta hänen oli annettava uusi tulkinta myös varhaisten opettajiensa, 
Husserlin ja Heideggerin, filosofialle. Levinasin mielestä Husserl oli si- 
toutunut liiaksi omaan intentionaalisuustulkintaansa, jossa elämänkäy- 
tännölliset intressit pyrittiin unohtamaan. Heideggerin tekemät uudis- 
tukset eivät puolestaan riittäneet Levinasille, sillä ne keskittyivät pelk- 
kään subjektiiviseen kokemiseen ja sulkivat eettiset kysymykset tarkas- 
telujensa ulkopuolelle. 


3.1.1. Ontologisen perinteen kritiikki 


Edmund Husserlin tavoitteena oli Descartes'n tavoin löytää tieteille eh- 
dottoman varma perusta. Tämän perustan esille saamiseksi hän pyrki 
kehittämään ihmisen tietoisuutta kuvaavan filosofian, jota hän nimitti 
fenomenologiaksi. Lähtökohdakseen hän valitsi keskiajalta peräisin ole- 
van intentionaalisuuden käsitteen, jota oli aiemmin tarkastellut muiden 
muassa italialainen Franz Brentano (1838—1917). Husserlin filosofiassa 
intentionaalisuus tuli merkitsemään sitä, että tietoisuus on aina tietoi- 
suutta jostakin: tietoisuudella on aina kohde, johon se on suuntautunut ja 
joka tietoisuudessa on läsnä merkityksenä. Intentionaalisuuden käsitteen 
avulla Husserl pyrki eroon kartesiolaisesta ajattelutavasta, jossa tietoi- 
suus ja sen kohde olivat kaksi erillistä substanssia. Kyseessä oli ajat- 
televa sielusubjekti, jonka piiriin sisältyivät tiedon asiat (res cogitas), ja 
siitä erillinen esineiden maailma, johon kuuluivat vähemmän selkeät ja 
kirkkaat ulkoiset kohteet (res extensa). Husserlin filosofiassa, jossa tietoi- 
suus ymmärrettiin ”tietoisuudeksi jostakin”, intentionaalisen tajunnan 
katsottiin aina olevan sidoksissa kohteeseensa.155 Näin vältettiin kuilu, 
jota myös Buber arvosteli puhuessaan Minän ja Sinän erillisyydestä. 
Heidegger perusti filosofiaansa Husserlin fenomenologiaan, mutta hän 
antoi sille uudenlaisen tulkinnan jo Sein und Zeitissa. Juuri tämä oi- 
keuttaa puhumaan fenomenologisen filosofian ”toisesta vaiheesta”. Myös 
Heidegger tunnusti filosofisen perinteemme ontologiakeskeisen luonteen. 
Hänenkin mukaansa kysymys olevaisen olemisesta on leimallinen — 
paitsi Platonille ja Aristoteleelle — myös esisokraattiselle filosofialle.156 

Lisäksi olevaisen oleminen on sidottu tiettyyn tapaan ymmärtää aika. 
Oleminen on ymmärretty nykyhetken (die Gegenwart) pohjalta. Se on 
nähty läsnäolona (das Anwesen), toistuvien läsnäolojen eli nyt-hetkien 
jatkumona. Tämä sopi huonosti siihen, mitä Husserl oli ajatellut tie- 
toisuuden luonteesta: tietoisuus on suuntautunutta, ja sitä luonnehtii 
projektuaalisuus. 

Entä kuvaako inhimillisen tietoisuuden asemaa todella parhaiten se, 
että minälle piirretään yhtä staattinen ja yhdenaikainen asema kuin 
minän tarkastelemalle objektille? Oliko havaitseva, tahtova ja tunteva 
tietoisuus lukittava yhteen tarkastelemansa kohteen kanssa sillä yksi- 
aikaisella tavalla, jolla Husserl oletti subjektin kietoutuvan kohtee- 
seensa? Heideggerin vastaus oli kielteinen. Ihmisen tietoisuus ei ole vain 
suuntautunutta tai kohteensa kanssa läsnä olevaa vaan myös ajallista: 
tietoisuudella on päämääriä, tarkoituksia ja tulevaisuudensuunnitelmia. 
Inhimillinen tietoisuus on historiallinen, ja sen vuoksi intentionaali- 
suuden käsitettä oli täydennettävä ajallisella näkökulmalla. Vaikeutena 
oli, että aiemmin vallinneen filosofisen käsityksen mukaan ihmistä ei pi- 
detty olentona, joka on sidoksissa vain aikaan vaan valitettavasti nimen- 
omaan nykyhetkeen. Myös osa myöhemmästä filosofiasta tarkastelee 
ihmisen tietoisuuden rakennetta nyt-hetkisenä, momentaarisena ja staat- 
tisena ilmiönä. Esimerkiksi nykyaikainen modaalikäsitteiden filosofia 
hyödyntää edelleen tätä ajan kulumisesta irroitettua käsitystä, jolle tie- 
toisuus ja todellisuus muodostavat kiinteän ja yksiaikaisen hetken.157 
Omalla tavallaan mullistavaa Heideggerin ajattelussa oli, että siinä 
ihmisen tietoisuus pystyttiin näkemään aikajatkumolla. Tosiasiassa idea 
oli tietenkin vanha, ja sitä oli edustanut jo Aristoteles, joka jakoi modaali- 
käsitteet aikajatkumolle; hänelle jokainen aito mahdollisuus toteutui 
äärettömässä ajassa välttämättä. Heidegger kutsui tämäntapaista aika- 
viivottimen esiinkaivamista ontologisen tradition destruktioksi. Se sisälsi 
sekä irrottautumista traditiosta että traditioon sisältyvien mahdolli- 
suuksien uudelleen tulkitsemista. 

Heideggerin elvyttämä uusi filosofia tarvitsi luonnollisesti uudenlaisen 
subjektin. Olemisen ymmärtäminen kävi luontevimmin päinsä, kun 
lähtökohdaksi otettiin ihminen tarkasteltuna ajallisesti suuntautuvan ja 
käytännöllisissä merkitysyhteyksissä toimivan olemisensa näkökulmasta. 
Tästä subjektista Heidegger käytti nimitystä Dasein, ”täällä-oleminen”. 
Käsite Dasein viittasi siihen, että ihmistä määrittää jo alun perin 
kietoutuneisuus ympäröivään todellisuuteen eli ”maailmassa-oleminen” 
(in-der-Welt-sein). Ihminen eksistoi ajassa, jossa hän voi suuntautua 
eteen tai taakse, tulevaisuuteen tai menneisyyteen. Tyypillistä on, että 
tässä olemisessaan ihminen aina jo alustavasti ymmärtää olemisensa 
merkityksen ennen kuin hän voi pyrkiä käsitteelliseen tietoon todelli- 
suudesta. Tämä merkitsee, että siinä, missä Husserlin ego suuntautui 
vielä maailmaan tarkkaillen, Heideggerin Dasein suhtautui maailmaan 

aktiivisesti toimien. Heideggerin mukaan olemisen ymmärtäminen on 
esitietoista; se edeltää tietämisen pyrkimyksiä. Teema on tärkeä myös 
Levinasille, ja se määrittää hänen käsityksiään ihmisen toiminnan motii- 
veista. Yhteistä Heideggerille ja Levinasille on, ettei suhde todellisuuteen 
jää kummankaan filosofiassa sillä tavoin etäiseksi ja viileäksi kuin 
Husserlilla. Jo Heideggerin Dasein löytää itsensä keskeltä merkityk- 
sellistä maailmaa ja osallistuu yhteiseen toimintaan toisten kanssa. 
Maailma ei näyttäydy vain esilläolevina (vorhanden) ja tarkasteltavina 
objekteina, vaan käsilläolevana (zuhanden) välineistönä tai kalustona 
(das Zeug), jossa tietoisuuden kohteet ovat olemassa tarkoituksia ja pää- 
määriä varten. Vain näin voidaan Heideggerin mukaan päästä kysymyk- 
seen olemisen mielestä (Sinn des Seins), ja Heidegger kutsui projektiaan 
fundamentaaliontologiaksi. 

Vaikka sekä Heidegger että Husserl asettivat filosofiansa keskiöön 
suuntautuneisuuden kohti toiseutta (tai ainakin jotain muuta kuin mi- 
nuutta), se ei ollut Levinasin kannalta ongelmatonta. Toiseus, jota kohti 
Husserlin intentionaalisuus suuntautui, otettiin haltuun tietoisuuden 
käsittämänä. Samoin maailma, jota kohti Heideggerin Dasein suuntau- 
tuu, on aina sen oma, tajunnan sisäpuolelle muodostettu, maailma. Hei- 
degger itse asiassa alleviivaa, että ilman Daseinia ei voi olla myöskään 
maailmaa, sillä ”maailmassa-oleminen” on nimenomaan osa Daseinin 
tapaa olla.158 

Levinasin mielestä Husserl ja Heidegger eivät merkinneet suurtakaan 
käännettä filosofian historiassa. He vain jatkoivat länsimaista tieto- 
opillisen filosofian perinnettä. Levinasin mukaan moderneja filosofioita 
leimaa se, että niissä subjekti määrittää aina kohteen, mutta kohde ei 
juuri koskaan määritä subjektia. Minä suorastaan pyrkii sulauttamaan 
kohteensa osaksi käsittämäänsä maailmaa, ottamaan sen omakseen. 
Levinas sanookin, että länsimaisessa filosofiassa Sama (le Möme) aina 
määrittää Toisen (l/'Autre), mutta Toinen ei koskaan määritä Samaa.159 
Sama” viittaa tällöin käsittävään subjektiin ja Toinen subjektista 
erilliseen, vieraaseen maailmaan. Filosofian historiaa hallitsee pyrkimys 
totaliteettiin, jossa samuuden prinsiippi vallitsee jättämättä ulkopuo- 
lelleen mitään. 

Läsnäoloa, suuntautuneisuutta ja suhdetta toiseuteen olisikin tar- 
kasteltava tavalla, jossa Toinen (ihminen) säilyttää toiseutensa. Tavoit- 
teena olisi konkreettisen ja persoonallisen toiseuden (autrui) ei-tiedolli- 
nen ja ei-intentionaalinen kohtaaminen. Levinas käyttää toiseudesta 
puhuessaan sekä käsitettä lautre että käsitettä autrui.160 Molemmat tar- 
koittavat suunnilleen samaa kuin suomen kielen sana Ytoinen”, mutta 
käsitteistä ensin mainittu sisältää sekä ”toisen ihmisen” yksilönä että 
”toiseuden” joukkiona, kun taas jälkimmäinen (”toiset”) viittaa lähinnä 
”toiseen persoonaan”: konkreettiseen toiseuteen ja lähimmäiseen. Käsite 
autrui ei ole myöskään maskuliininen eikä feminiininen, eikä sillä ole 

yksikköä eikä monikkoa, vaan se kuvaa toiseutta inhimillisenä kokonai- 
suutena. Tällä käsitteellisellä täsmennyksellä on tärkeä asema pohditta- 
essa jälleen sitä, mitä merkitystä on toiseudella sinänsä sekä parti- 
kulaarien erojen kautta näyttäytyvällä erilaisuudella. 

Levinasin johtopäätökset Heideggerin filosofiasta ovat voineet olla 
hieman liian virtaviivaistavia ja yksioikoisia, sillä myös Heideggerin 
filosofiaan sisältyi jo sen varhaisvaiheessa ihmisten yhteistä ”kanssa- 
olemista” korostava käsite Mitsein.16! Oleminen on aina väistämättä 
myös toisten kanssa olemista, ja lieneekin mahdotonta, että Heidegger, 
joka uhrasi olemisanalytiikalleen useita satoja painosivuja, olisi unoh- 
tanut filosofiastaan toisten ihmisten merkityksen. Mutta totta on, ettei 
Heidegger kehitellyt ajatteluaan etiikaksi, vaan se jäi lopultakin pel- 
kästään ontologiseksi deskriptioksi. Juuri tähän Levinas kohdistaakin 
keskeisen kritiikinsä Totalite et infinissä. Hän sanoo näin: 


Heideggerin ontologia [...] painottaa olemisen ensisijaisuutta suhteessa 
olevaiseen ja määrittää näin jo filosofian olemuksen. Se alistaa suhteen 
johonkuhun, (joka on olevainen) — eettisen suhteen — suhteelle olevaisen 
olemisen — tiedolliselle suhteelle — joka persoonattomana mahdollistaa 
olevaisen käsittämisen ja hallinnan [...].162 


Levinas saattoi kohdella Heideggeria yksipuolisesti, koska hän kohdisti 
huomionsa vain Heideggerin varhaisfilosofiaan. Kuitenkin Heidegger 
irtautui myös omasta fundamentaaliontologiaksi nimittämästään pyrki- 
myksestä jo 1930-luvun alkupuolella keskittyen tutkimaan ajattelemista 
(das Denken) ihmisen maailmassa olemisen tärkeimpänä moduksena. 
Heideggerin mielen muuttumista kuvaa se, että hän luonnehti kiinnos- 
tuksensa vaihtumista ”käänteeksi” (die Kehre).163 Ajattelemisen esille 
nostamisella oli tarkoitus korvata perinteinen metafyysinen filosofia, eikä 
huomiota kohdistettu tällöin enää tieto-opillisiin kysymyksiin, vaan ihmi- 
sen todellisuussuhde ymmärrettiin sinänsä ongelmattomaksi ”maan, tai- 
vaan, kuolevaisten ja jumalten” nelinpeliksi, jossa keskeistä on ihmisen 
pohdiskeleva ja elinympäristöönsä kiinnittyvä huolenpito.164 

Myös Heideggerin Sein and Zeitissa olemista tarkasteltiin Daseinin ja 
olemisen yleisenä suhteena, mutta sen painopiste oli koko ajan inhi- 
millisen minän puolella. Lisäksi suhdetta tarkasteltiin vielä ensisijaisesti 
tiedollisena suhteena, ymmärtämisenä. Tämä suhde saattoi olla lähinnä 
esi- tai ei-käsitteellinen, ja joka tapauksessa Daseinin katsottiin edeltä- 
vän tiedon ja totuuden käsitteellisiä pyrkimyksiä. Sekä Levinas että 
Heidegger irtautuivat varhaisesta fundamentaaliontologiasta, mutta 
heidän tiensä kulkivat eri suuntiin. Heideggerin kulkema ”peltotie” kut- 
sui häntä olemisen alkulähteille, Schwarzwaldin mustaan metsään. 
Levinasin tie puolestaan vei toisen ihmisen luokse. 


90 


3.1.2. Oleminen ennen ihmistä 


On vaikea arvioida, kumpi 1900-luvun keskeisistä fenomenologeista, 
Heidegger vai Levinas, vie voiton ajattelunsa syvällisyydessä. Levinas 
kehittelee Heideggerin perustamaa ontologista Dasein-filosofiaa kenties 
pitemmälle, aina olemisen sydänjuurille asti.165 Hänen tarkastelujensa 
keskipisteessä on ”oleminen ennen ihmistä”, ennen Daseinia, ennen 
mitään. Levinas nimittää tällaista olemista jo varhaisteoksessaan De 
Pexistance & l'existant sanoilla 11 y a, ”on”. 

Levinasin käsitys poikkeaa Heideggerin käsityksestä ensinnäkin (1) 
siksi, että 1/ y a on tiedostajasta riippumatonta, se on anonyymia ja mää- 
räämätöntä. Teoksessa Etiikka ja äärettömyys Levinas kuvailee olemista 
jonakin, 


[...] joka muistuttaa sitä, mitä kuullaan, kun laitetaan tyhjä simpukan- 
kuori korvalle. Aivan kuin tyhjyys olisi täynnä, aivan kuin hiljaisuus 
olisi ääntä. Jotain, jota voidaan tuntea, kun ajatellaan, että vaikka ei 
olisi mitään, niin se tosiasia, että ”on”, ei ole kiellettävissä. [...] Ei voida 
sanoa, että tämä sitkeästi pysyvä ”on” olisi ei-mikään, vaikka mitään ei 
olisikaan. [...] Erityisen huomionarvoinen on unettomuuden kokemus. 
Unettomuudessa sekä voidaan että ei voida sanoa olevan jonkin 
”minän”, joka ei saa nukuttua. Mahdottomuus irtautua valveillaolosta 
on jotain ”objektiivista”, omasta aloitteestani riippumatonta. Tämä 
persoonattomuus täyttää tietoisuuteni, tietoisuus muuttuu persoonatto- 
maksi. Minä en valvo: ”se” valvoo.166 

Levinasille oleminen on ”unettomuutta”. Hän täsmentää, että kyseessä 
on subjektista riippumaton kokemus, elämys päättymättömyydestä, joka 
irrottaa subjektin erilleen olemisesta. Ihminen ikään kuin jää ulko- 
puolisena tarkkailemaan olemisen tapahtumista, mikä voi Levinasin 
mukaan tuottaa jopa järkytyksen tai kauhun elämyksen. Perimmältään 
kyse ei ole kuitenkaan kielteisestä kokemuksesta, ja Levinas on alusta 
asti torjunut tulkinnan, että kyse olisi ahdistuksesta (die Angst).167 Sen 
sijaan kyse on yleisinhimillisestä olemassaolon kokemisesta, jonka kautta 
subjekti voi tulla tietoiseksi omasta erillisyydestään. Kyseessä on koke- 
misen peruseksistentiaali, jonka kautta myös vierauden, erilaisuuden ja 
ulkopuolisuuden elämykset ovat mahdollisia. Toisaalta Levinas piti eksis- 
tenssifilosofioiden heikkoutena olemiskysymyksen vangiksi jäämistä. 
Ontologian korostaminen johdatti ajattelua joko etiikan kiistämiseen, 
kuten Heideggerin kohdalla, tai antropologisiin paradokseihin, kuten 
Sartren filosofiassa. Sartren mukaan ihmisen ”olemus on vapaus”, ja 
ihmisen piti periaatteessa valita myös oma syntymänsä ollakseen 
”täydellisesti vapaa”.168 Tällöin kyse ei ollut suhteellisesta vapaudesta, 

jonka mukaan vapaus voitiin mieltää vapaudeksi joistakin rajoitteista tai 
vapaudeksi joihinkin tiettyihin tekoihin.169 Sen sijaan vapaus nähtiin 
ihmisen olemuspiirteenä: ihminen on vapaus. 

Levinas katsookin, että ontologian valta-asema olisi ylitettävä. Ihmis- 
yksilön olisi pystyttävä näkemään oma vähäpätöinen asemansa myös 
suhteellisesti, ”ulkoa päin”. Hän kuvailee tilannetta monin ”destruktiota” 
tarkoittavin termein ja selittää, että kyse on ”kuninkaiden viralta- 
panosta”.170 Hän ei itse puhu paljoa olemisesta tai i/ y a:sta ”eksistentia- 
listisiksi” luonnehdittujen varhaisteostensa jälkeen. Teoksessa Etiikka ja 
äärettömyys Levinas sanoo, että koko eksistenssin ylikuormittuminen oli 
seuraus, jonka olemisen yhdistäminen kuolemaan ja ajallisuuteen 
aiheutti Heideggerin ja Sartren filosofiassa.1!! Silti myöskään eksis- 
tenssin perusteista kumpuava huoli (die Sorge) ei merkitse edes ahdistuk- 
sena (die Angst) kielteistä ilmiötä, jos se kyetään ylittämään. Tässä mie- 
lessä Levinasin filosofiaa voidaan pitää luontevammin Heideggerin 
ajattelun jatkeena tai edelleenkehitelmänä kuin sen pelkkänä kritiikkinä 
tai kilpailijana. 

Toisaalta (2) Levinasin ja Heideggerin ajattelun eroavuus käy ilmi 
heidän käyttämistään käsitteistä. Sekä Heideggerin ”olemista” merkit- 
tava käsite Es gibt Sein että sen vastine Levinasilla, 1/ y a, korostavat 
samaa olemisen epäpersoonallista luonnetta, mutta käsitteiden välillä on 
myös vivahde-ero. Heidegger käytti saksan kielen ”olemista” tarkoittavan 
sanan ist (oleminen on) asemasta käsitettä Es gibt (antaa) nimenomaan 
välttääkseen sitoutumasta läsnäoloa merkitsevään muotoon ”oleminen 
on”. Olemista ei ollut tarkoitus kiinnittää läsnä olevaan nyt-hetkeen. 
Oleminen ikään kuin ”tulee”, oleminen paljastuu kreikkalaisen aletheia- 
ajatuksen mukaisesti, ja olemisen suhde subjektiin on ”anteliaisuutta”.172 

Levinas puolestaan painotti olemisen persoonattomuutta toiseen suun- 
taan: oleminen ei ole anteliaisuutta vaan jotakin kauhistuttavaa ja 
vieraannuttavaa. Se on subjektista ja ymmärryksestä riippumatonta. 
Minän oleminen ei niinkään ymmärrä olemista kuin tuntee sen painon.173 

Kolmanneksi (3), Heideggerin ja Levinasin käsitykset ontologiasta 
poikkesivat toisistaan siksi, että Levinas tulkitsi inhimillisen olemassa- 
olon ajattomaksi ja nyt-hetkeen pysähtyneeksi, kun taas Heideggerin 
olemiskäsitystä luonnehti näkemys, että Dasein on historiallinen ja 
suuntautuu ”itsensä edelle”. Heideggerin ajatus nyt-hetkisestä läsnä- 
olosta sisälsi sekä menneisyyteen että tulevaisuuteen ulottuvan askeleen, 
josta hän käytti Husserlilta peräisin olevia retention (suuntautuminen 
menneisyyteen) ja protention (suuntautuminen tulevaisuuteen) käsit- 
teitä.!/4 Nämä sisältyivät jo subjektin preesensiin. Sen sijaan Levinasille 
oleminen oli nyt-hetkeen pysähtynyttä. Levinasille tulevaisuus on vain 
toinen nykyisyys. Tällä tavoin Levinasin filosofia näyttää poistavan 
näköpiiristään kuoleman merkityksen. Oleminen ei vertaudu kuolemaan. 
Ihmisen elämää ei nähdä kuoleman kautta, eikä elämistä määritellä 

rajallisuuden avulla. Tietyllä tavoin tämä on hyvin johdonmukaista. Niin 
kauan kuin subjekti on, kuolemaa eli subjektin ei-olemassaoloa ei ole. 
Lisäksi Heideggeria voidaan arvostella siitä, että hän pyrki määrit- 
telemään elämän merkitystä kontrastien kautta. Kuitenkaan musta ei 
tule mustemmaksi valkoiseen verrattuna, eikä hyvä tule paremmaksi sen 
kautta, että sen rinnalla kasvaa jotakin pahaa. Tämä vastakohdilla 
operoiminen on hyvin kompleksista ja voi johtaa lähinnä paradokseihin, 
kuten esimerkiksi siihen, että ihmisen on oltava elossa, kun hän kuolee, 
ja että elämä nähdään kokonaisuudessaankin lähinnä viivytettynä kuole- 
mana.175 

Toisaalta myöskään Levinas ei voinut kiertää ajallisuuden merkitystä: 
ihminen on sidottu aikaan. Jos oivaltaisimme, mitä aika on, tietäisimme 
varmasti myös sen, mitä on elämä tai mitä merkitsee kuolema. Levinas 
näyttää karttavan sekä kellojen mittaamaa aikaa että subjektiivisen 
aikakokemuksen analyysia; hän näyttää jättävän ajan olemuksen poh- 
dintojensa ulkopuolelle. Hän yrittää kaikin tavoin kiertää kysymyksen, 
jota jo Augustinus huokaili Tunnustuksissaan: 


Mitä on siis aika? Minä luulen sen tietäväni, jos kukaan ei sitä minulta 
kysele. Mutta jos joku sitä kysyy ja tahtoisin sen selittää hänelle, minä 
en sitä tiedä.!76 


Monet filosofit ovat pohtineet ajan olemusta yksinäisyydessä ja päätyneet 
kirkkoisän tavoin neuvottomuuteen. Tämä koskee subjektiivisia elämyk- 
siä ajan rientämisestä. Mutta positivismin mukainen ajan laskeminen- 
kaan ei ole viisastanut meitä. Kello on mittari, joka ei mittaa mitään. 
Jokainen kello käy omia aikojaan jo suhteellisuusteoriankin valossa. Aika 
on kiinnitetty viisareiden liikkeeseen tai kiteiden värähtelyyn. On ole- 
massa myös atomikelloja, joiden merkittävin ominaisuus on tarkkuus. 
Ajan mittaaminen sinänsä on kuitenkin äärettömän tyhjänpäiväistä, 
koska myös tarkkuus suhteutetaan pelkkään mittaamiseen itseensä, 
siihen, että sekunnit ovat yhtä pitkiä ja viisarit tekevät samanlaisia 
kierroksia päivästä toiseen. Jos aika ei merkityksellisty olemisessa, jos 
tietoisuus kuolemasta ei havahduta ihmistä ajallisuutensa ymmärtä- 
miseen, jos elämää ei leimaa huolehtiminen ja kiire, niin mikä muodostaa 
ajallisuuden perustan? Levinas vastaa: aika on suhdetta toiseen. 


3.1.3. Diakroninen aika 
Odottavan aika on tunnetusti pitkä, varsinkin jos odottaa toista ihmistä 
ja joutuu odottamaan yksin. Levinasin Le temps et lautre -teoksen 


mukaan ajallisuus saa merkityksen, kun ihminen tulee tekemisiin sellai- 
sen toisen ihmisen kanssa, jolla on oma erillinen ajallisuutensa.1?? Hän 

ymmärtää, että ihmisten kellot käyvät eri aikaa. Sinänsä erillisillä 
asioilla ja ilmiöillä on ihmisille eri merkitys, koska ne sijoittuvat eri 
tavoin ihmisten subjektiivisilla aika-akseleilla. Aika ei ole synkronoita- 
vissa osaksi minän aikaa. Aika ymmärretään tällöin perustavasti eri 
tavoin kuin Heideggerin filosofiassa. Voidaan jopa epäillä, puhuuko 
Levinas lainkaan ajasta siinä merkityksessä kuin subjekti väistämättä 
kokee oman ajallisuutensa: tapahtumisena, jolla on alku ja loppu. 
Levinasin filosofia näyttää sivuuttavan ajan totutun olemuksen. Jos 
ajalla ei olisi alkua eikä loppua, emme ymmärtäisi olevan aikaakaan, 
koska ikuisuuden näkökulmasta kaikki väheneminen ja kasvaminen on 
käsittämätöntä. Tässä mielessä Levinasin filosofia näyttää häviävän 
uskottavuudessa Heideggerille. Mutta Levinas onnistui kuvailemaan, 
minkälaista aikakokemus voi olla ihmisten välillä, eri subjektien näkö- 
kulmasta. Aika on suhteellista. 

Levinasin käsitys on, että vasta toisen ihmisen ajallisuuden tunnista- 
minen tekee ihmisen tietoiseksi omasta ajallisuudestaan. Tämä voi käydä 
selville esimerkiksi siitä, että tunnemme itsemme vanhoiksi tai nuoriksi 
riippuen, minkä ikäisten ihmisten kanssa olemme tekemisissä. Yksin 
oleva ihminen tuntee itsensä epäilemättä jatkuvasti nuoreksi. Aika ja 
kokemukset ajasta ovat subjektiivisia mutta myös sosiaalisia. Tämä ei 
tarkoita, että olisi olemassa jotain yhteistä sosiaalista aikaa, kuten 
työaikaa, vapaa-aikaa tai paljon mainostettua ”laatuaikaa”, johon yksilöt 
voidaan suotuisasti synkronoida. Juuri ajan sosiaalisuuden kautta 
valottuu, kuinka toisen aika on minän aikaan nähden diakronista, 
eriaikaista. Sosiaalisesti kuluvan ajan merkitys on oman ja toisen ajan 
erottamisessa: ajan sosiaalisuus valottaa, miten ihmiset jatkuvasti pyrki- 
vät pois yhteisestä ajasta. Aikojen yhteensopimattomuus ja vaikeudet 
löytää yhteistä aikaa vain todistavat ihmisten toiseudesta, erillisyydestä 
ja vieraudesta. Jokaisella on oma aikansa; aika on pluraalista. 

Ajan sosiaalisuus ei tarkoita, että ihmisten ajalliset suhteet olisivat 
vaihdettavissa. Jokaisella on oma olemassaolonsa, joten jokaisella on 
myös oma menneisyytensä ja tulevaisuutensa. Tässä mielessä aika- 
kokemuksia ei voida tyhjentävästi kommunikoida, ja siksi Levinasin 
aikakäsitys muodostaa merkittävän poikkeuksen vertaistensa joukossa. 
Monia 1900-luvun filosofioita leimasi kunnianhimoinen pyrkimys ajan 
olemuksen ratkaisemiseen ja selkävoiton saamiseen ajan armottomuu- 
desta universaalien teorioiden avulla. Sekä Albert Einsteinin yleistä 
suhteellisuusteoriaa että Heideggerin Sein und Zeitia voidaan ymmärtää 
tämän toiveen kiteytymänä.!?8 Huoli ajan kulumisesta koetettiin vai- 
mentaa joko älyn voitokkaalla säkenöinnillä tai subjektin sankaruudella: 
kiskaisemalla hätäjarrusta vääjäämättä eteenpäin kiitävässä junassa. Ne 
molemmat ilmaisivat lähinnä kauhukahvaan takertumista. Ne molem- 
mat olivat tekijöidensä yrityksiä hallita ajan kaikkivoipaisuutta intel- 
lektuaalisesti. Perimmältään tämä merkitsi epätoivon myytin toteutu- 

mista: vaipumista joko kapinahengen tai älyn lahjojen tuottamaan suru- 
mielisyyteen. Einsteinin ja Heideggerin teoriat olivat enemmänkin yri- 
tyksiä taistella aikaa vastaan kuin sen puolesta, minkä seurauksena ne 
molemmat ”toivat meille valon” toiseen potenssiin korotettuna.1!?? Tällä 
seurauksella on ollut epäilemättä merkitystä myös siihen, miksi Levinas 
halusi nähdä ajan pluraalisena ja diakronisena, subjektien välisenä 
merkitysyhteytenä. Hänen suhteellisuudentajuisuutensa antoi meille 
suhteellisuusteorian ihmisten suhteista. 

Aika muodostaa erään perusteen niille vierauden ja outouden sekä 
eroavuuden ja erilaisuuden kokemuksille, jotka johdattivat Levinasia 
käsittelemään toista ihmistä transsendenttina, tiedolle tavoittamatto- 
mana olentona. Keskeistä on, että kaikkea yhteyttä toiseen ihmiseen ei 
voida ajatella tietona. Ihmisten yhteys voidaan säilyttää, vaikka se ei 
olisikaan tiedon tai ajallisuuden syntetisoivaa yhteyttä. Se koostuu 
satunnaisista kohtaamisista. Se voi olla kasvokkain oloa, läheisyyttä ja 
hetkessä viipyvää tuokiomaisuutta. Epävarsinaisilta ja irrallisilta tuntu- 
vat kohtaamiset rappukäytävissä ja ovensuissa ovat kaikessa arkipäiväi- 
syydessään ainoa varsinainen oleminen, joka meillä on, vaikka ideali- 
soiva ajattelu johdattaakin helposti toivomaan toisin. Järjestetyt tapaa- 
miset ja tilannerutiinit tavoittavat harvoin spontaanin kohtaamisen tuo- 
reutta. Tässä valossa voitaneen ymmärtää myös Jos6 Ortega y Gasset'n 
ajatus: Varsinainen elämä on koko osamme totuudesta.180 

Huomion kiinnittäminen nyt-hetkeen ja läsnäoloon saattaa vaikuttaa 
yksinkertaistavalta, mutta Levinasin vaikutushistorian valossa se tuntuu 
kenties ymmärrettävältä. Husserl ja Heidegger olivat painottaneet, että 
ihminen tulee menneisyydestä ja kurottautuu tulevaan. Nykyhetki on 
kuitenkin ainoa hetki, jossa elävä ihminen voi olla. Menneisyydessä 
elävät ihmiset ovat yleensä kuolleet, ja tulevaisuudessa elävät ihmiset 
eivät ole koskaan eläneetkään, vaikka pinnalta katsoen he voivat näyttää 
olevan vielä hengissä. 


3.2. KOHTI DIALOGISTA FILOSOFIAA 


Emmanuel Levinasin filosofia pyrkii vastaamaan monitahoisesti dialogi- 
sen filosofian edellytykseen eli siihen, voiko ainutlaatuinen ja Buberinkin 
tavoittelema persoona ainutlaatuisuutensa säilyttäen kohdata erilai- 
suutta, toiseutta ja vierautta. Jos persoonaa”, '”Minää' ja 'Sinää? voidaan 
pitää Buberin avainkäsitteinä, ovat Levinasilla vastaavassa asemassa 
Toinen”, (lautrui) ”Kasvot (le face) ja ”epäsymmetrisyys'.18! Jo tässä 
vaiheessa on syytä alleviivata, ettei toiseus merkitse Levinasillekaan 
samaa kuin erilaisuus, vaikka monissa filosofioissa Levinasin käsityksiä 
toiseudesta on käytetty lähtökohtana ihmisten välisten erojen terävöittä- 
miseen. Myös Levinasille toiseus on primaarinen kategoria: olemme ensi- 

sijaisesti toisillemme toisia. Vasta tämän oivaltamisen jälkeen voimme 
ymmärtää olevamme jonkin erityispiirteen perusteella erilaisia. Kuiten- 
kin toiseus on tärkeämpi ja, kuten näemme, oikeastaan ainoa ihmisten 
erillisyyden kannalta merkityksellinen kategoria. 

Tieteellisen ajattelun kannalta kiintoisaa on, millä keinoin voitaisiin 
kohdata se singulaarinen oleva, josta Buber ja Levinas puhuivat — ilman, 
että suhdetta varjostaa mikään, mikä peruuttaa tämän ainutlaatui- 
suuden. Myös Levinasin filosofia alkaa sosiaalisuudesta ja sosiaalisten 
suhteiden merkityksen myöntämisestä. Esimerkiksi Stephan Strasser 
katsoo, että suhdetta Buberin Minän (Levinasin ajattelussa ”Saman”) ja 
Sinän (Levinasilla ”Toisen”) välillä ei voida ymmärtää lajin (naturalismi) 
eikä yksilöön tai yhteisöön (yhteiskuntatieteet) perustuvan viitekehyksen 
sisällä, sillä Minää (Samaa) ja Sinää (Toista) ei voida sulauttaa mihin- 
kään systeemifilosofiseen ajatusrakennelmaan.182 

Levinasin mielestä yksilön, sielun ja substanssin käsitteet, joiden 
varaan filosofiaa on usein perustettu, eivät onnistu sisällyttämään mu- 
kaansa olennaisinta toisesta ihmisestä. Ihmistä leimaa ensisijaisesti se, 
että hän on meille absoluuttisesti toinen, vieras ja tietokykymme tuolla 
puolen eikä siten sisällytettävissä mihinkään teoreettiseen järjestelmään. 
Yleiskäsitteillä, kuten ”humaanisuus', yhteinen hyvä tai tieteen ja 
tutkimuksen kokonaisetu', on voimaa vain, jos ihmiset antautuvat niiden 
käytettäviksi. Tässä mielessä tieto voi olla esimerkiksi julkista hallintoa 
tai ohjailua varten, mutta tutkittava persoona jää välttämättä ainut- 
laatuiseksi, eikä sitä voida peitota yleiskäsitteiden alle. Strasserin mie- 
lestä yleiskäsitteiden alle sopimattomuus voisi toimia aseena myös 
tieteen ideologisoitumista vastaan, sillä ei voi olla olemassa mitään uni- 
versalistista eikä kaikille pätevää tieteellistä normia.183 

Vaikka Levinasin filosofinen pyrkimys oli selvästi eettispainotteinen, 
häntä ei voida sanoa sen enempää moraalifilosofiksi kuin moralistiksi- 
kaan. Esimerkiksi Jacgues Derrida on myöntänyt, ettei Levinas ”pyri 
rakentamaan etiikkaa vaan löytämään sille merkityksen”.184 Tästä syystä 
hän kutsuu Levinasin filosofiaa eettisen teorian sijasta ”etiikan etii- 
kaksi”.185 Saman on sanonut Levinas itse toteamalla teoksessaan Etiikka 
ja äärettömyys, että ”[mlinun tehtäväni ei ole etiikan rakentaminen; 
yritän vain löytää sille merkityksen [/e sensl].”186 Levinasin filosofian 
keskiössä on ihmisen vastuullisuus, joka ei seuraa vapaudesta kuten 
Sartrella vaan joka edeltää ihmisen vapautta. Tämä on osa Levinasin 
filosofista hanketta, joka alkaa etiikasta eikä esimerkiksi tiedon kysy- 
myksistä tai ontologiasta. Siinä, missä Buberin filosofia kiersi tieto- 
teoreettisen lähtökohdan alkamalla persoonasta, siinä Levinas sivuuttaa 
tieto-opin kuningasaseman aloittamalla etiikan primaarisuudesta. Etiik- 
ka ei saisi olla vain muiden jäljessä tuleva osa-alue, vaan sen pitäisi olla 
prima philosophiaa. Tieteenharjoittajat eivät siis voi etiikasta puhu- 
essaan paeta universaalin järjen tai substanssin (kuten Jumalan) taakse, 

vaan heidänkin on aina puhuttava omasta näkökulmastaan, omista 
perinteistään ja intresseistään lähtien.187 Kyse on subjektiivisen minuu- 
den myöntämisestä tutkimuksen lähtökohdaksi. Näin ajatellessaan 
Levinas pyrki tosin myös subjektiivisuuden kriittiseen kyseenalaista- 
miseen. 


3.2.1. Toisen kasvojen kohtaaminen 


Levinasin etiikkaa voitaisiin kuvata egon, tietävän subjektin ja ”Saman” 
(le Möme) kyseenalaistamiseksi. Kuten edellä totesin, Levinasin mielestä 
länsimainen filosofia on antanut ontologialle keskeisen aseman tutkies- 
saan ihmisen ja persoonan rakennetta. Ontologia taas on pyrkinyt abso- 
luuttiseen näkökulmaan: paljastamaan koko todellisuuden rakenteen. 
Filosofit antautuvat helposti puhumaan esimerkiksi logoksesta (eli jär- 
jestä), historiallisuudesta tai jostain muusta yhteisestä perustasta. Eri 
filosofit ovat johtaneet todellisuutta koskevat ratkaisunsa yhdestä tie- 
tystä alkuprinsiipistä. Platonille se oli idea, Marxille pääoma ja Wittgen- 
steinille kielen analyysi. Kristillisille filosofeille se oli Jumala, Kantille 
aistikyky ja Sartrelle vapaus. Kukin käsite on tarjonnut filosofille aristo- 
teelisen kiinteän pisteen, ja tiede on ollut se menetelmällinen vipuvarsi, 
jolla maailmaa on kammettu paikoiltaan. Työssä on myös onnistuttu, ja 
filosofit ovat pystyneet hautaamaan omissa nimissään sekä todellisuutta 
että ihmisiä. Ontologia viittaa siis enemmänkin asenteeseen kuin tieteen 
tai filosofian osa-alueeseen. Toiseusfilosofiallaan Levinas ei pyrkinyt jat- 
kamaan tätä perinnettä vaan katkaisemaan sen voittokulun. Niinpä 
hänen käsitettään ”Toinen' ei pitäisi ymmärtää uudeksi metafyysiseksi 
kulmakiveksi, jonka ympärille rakennetaan ihmissuhteiden sokkelia. 
Levinasin ajattelussa korostuu osapuolten sijasta suhteessa oleminen. 
Kyseessä on diffuusi filosofia, jonka sisältö muodostuu kirjavaksi. 
Toiseutta ei voida eikä tarvitse määritellä univokaalisti (yleispätevästi) 
tai ekvivokaalisti (tyhjentävästi toisten käsitteiden avulla). 

Etiikka on Levinasille oman vapauden ja aktiivisuuden kritiikkiä. Se 
on kaiken erilaisuuden yhteen ja samaan palauttavan sekä tietoa vaati- 
van egon arvostelemista. Levinas viittaa ontologiseen ajatteluperintee- 
seen käyttäen Husserlilta peräisin olevaa termiä ”luonnollinen ajattelu”. 
Levinas piti luonnollista ajattelua ideologian tai esiymmärryksen kaltai- 
sena painolastina, joka on niin kiinteä osa ajattelutottumuksiamme, että 
etiikan ensimmäinen tehtävä olisi kaiken luonnollisen ajattelun ylitse 
käyminen. Hän sanoo, että ”kutsumme tätä Toisen läsnäolon välityksellä 
tapahtuvaa luonnollisuuteni kyseenalaistamista etiikaksi”.188 

Sen lisäksi, että luonnollinen ajattelu koostuu filosofialle vaarallisista 
itsestäänselvyyksistä, se toistaa myös naturalismin opettamaa käsitystä 
ihmisen toiminnan luonnonvaraisuudesta. Luonnollisuuden ylittämiseen 

vaaditaan tietynlaista passiivisuutta, joka on avain egon valtapyrki- 
mysten voittamiseen. Toisen ihmisen kohtaamiseksi on minuus Levinasin 
mielestä transsendoitava eli siirrettävä syrjään, ja on asetuttava tietoi- 
sesti omien näennäisten lakien ja rajoitusten ulkopuolelle. Ajatus on 
ymmärrettävissä kannanotoksi myös Kantin perspriktiiviseen etiikkaan. 
Etiikan välittömyys paljastuukin pelkissä deskriptioissa eli kuvauksissa 
ja niissä välittömästi näyttäytyvissä piirteissä, jotka esittäytyvät toisen 
ihmisen kasvoissa (la face). Ihminen ei ole sen enempää luonnonlain kuin 
moraalilainkaan alainen. Kasvot kertovat, että toisessa ihmisessä on 
yllätyksen ja hätkäytyksen mahdollisuus. Levinas kuvaa transsendoimi- 
sen tapahtumaa niin, että ”moraalinen tietoisuus ei ole arvo vaan pääsy 
ulkopuoliseen olemiseen; ulkopuolinen oleminen par excellence, se on 
toinen ihminen. .”189 Teoksessaan Totalite et infini hän kutsuu tätä ”toisen 
kasvojen kohtaamiseksi” (le face-ä-face) ja sanoo, että ”[ilhmisen todelli- 
nen olemus [la vraie essence] näyttäytyy hänen kasvoissaan, joissa hän on 
äärettömän Toinen linfiniment Autrel.”19 Toisen kasvojen kohtaaminen 
on ”perimmäinen rakenne” (la structure infini), joka ei pelkisty mihin- 
kään muuhun ja jonka varassa kaikki muut rakenteet ovat.19! Levinas 
jatkaa, että ainoastaan eettinen havahtuminen, joka sisältää toisen 
ihmisen kasvojen paljastumisen, voi tuoda esiin ajattelun mahdollisuu- 
den. Ääretön toiseus ilmentyy kasvoissa ja jättää ”jäljen äärettömästä 
äärelliseen”. Transsendenttia ei voida käsittää objektivoivalla ajattelulla, 
vaan Toinen jää aina perimmältään vieraaksi. 

Levinasin kieli on hyvin tiivistä, äärimmäistä ja vaativaa. Hänelle on 
ominaista myös julistava tyyli. Levinas näyttää luottavan kasvojen voi- 
maan etiikan ja moniarvoisuuden takeena. Ongelmallista hänen mieles- 
tään onkin vain se, ettei etiikalle näytä olevan parempaakaan taetta. 
Aivan kuten Buber, myös Levinas ajattelee, että utilitaristiset ja libera- 
listiset etiikan teoriat sekä niiden tieteenfilosofiset aateveljet, kuten 
empirismi ja positivismi, olivat osa sitä ”luonnollista asennetta”, joka 
toteutti Minä-Se-suhteen. Tämä saattoi olla tarpeellista yhteiskunnan 
toimivuuden kannalta. Mutta ne, sen enempää kuin kokonaisuuksia 
korostavat sosiologian teoriatkaan, eivät pystyneet kertomaan meille, 
miksi ihminen sinänsä olisi arvokas ja loukkaamaton, vaikka ihmisarvo 
onkin useasti pantu hyötyanalyysin puntariin. Moraalifilosofinen milli- 
metritutkimus ei pystynyt estämään ihmisarvon inflaatiota ja holo- 
kaustia, jota Levinas pakotettiin näkemään natsien ja fasistien aika- 
kaudella. Kasvot kutsuvatkin meitä toisaalta eettiseen harkintaan — ja 
toisaalta ne havahduttavat systeemikeskeisen ajattelun ylittävään 
vastarintaan ja kritiikkiin. 

3.2.2. Kasvojen ilmestys ja järisyttäminen 


Toisen ihmisen eettinen vastarinta tapahtuu Levinasin mukaan kahdella 
tasolla: tiedollisella tasolla ja esitiedollisella kehollisella tasolla.1? Tie- 
dollista tasoa edustaa kielellinen vuorovaikutus, jossa toinen ihminen 
kertoo erilaisesta maailmakokemuksesta. Olennaista on, että kielellinen 
vuorovaikutus voi paljastaa yhtä hyvin ymmärtämättömyyttä ja aja- 
tusten yhteensopimattomuutta kuin ymmärtämistä ja ajatusten yhteen- 
sopivuuttakin. Esille tulee kulttuurisia ja historiallisia kerroksia, jotka 
eivät ole välitettävissä pelkän kielen avulla: esille tulee kokemusten 
erilaisuus ja vaikuttavuus. Levinas sanoo, että toisen ihmisen takana 
”järisyttää ja järkyttää toinen abstrakti ja maailmaan kuulumaton 
läsnäolo”.193 

Levinasille ihmisruumis kokonaisuutena on kasvot. Hän puhuu kas- 
vojen yhteydessä ilmestyksestä (la revelation) erotuksena paljastumi- 
sesta, jota kuvaavan käsitteen (aletheia) Heidegger oli lainannut Platonin 
filosofiasta.19% Levinasin mielestä kasvot eivät oikeastaan ”paljasta”, vaan 
kyse on pikemminkin suhteeseen asettumisesta. Tarkoitus on, että mi- 
nuus menettäisi itseidenttisyytensä ja identifikaationsa, jossa tietoisuus 
perustaa varmuutensa vain oman itsensä varaan. Kasvojen tehtävänä ei 
ole paljastaa tai kertoa vaan pikemminkin dekonstruoida minän tietoi- 
suus. Kasvot edustavat esitietoista kokemusta, ja ne kyseenlaistavat 
tietoisuuden ja tiedon. Tämä ei välttämättä edes välity tietoisuudelle 
vaan jää esitietoiselle tasolle. Kasvojen paljastuminen ei ole myöskään 
sama asia kuin eleiden tai ilmeiden paljastuminen. Tarkasteltaessa kas- 
vojen kohtaamista esimerkiksi interaktionistisesti kasvot on jo analysoitu 

Levinas kuvaa esitietoista kohtaamista vieraanvaraisuuden (l'hospi- 
talite) käsitteellä.195 Minä suhtautuu toiseen jollakin tavalla aina jo 
ennen kuin minä on asiasta tietoinen, toisin sanoen ennen kuin minä 
tekee ratkaisuja siitä, ottaako toisen vastaan vai ei.1% Kyseessä on ”jär- 
kyttävyys ja havahtuminen”, ja Levinas sanookin, että ”[ilnhimillinen 
elämä herää huomatessaan toisen; se on jatkuvassa heräämisen 
tilassa.”197 

Näin sanoo filosofi, jolle ”ajatteleminen on unettomuutta”. Ihmiset ovat 
ikään kuin ”unessa”, ja heidät pitäisi kiskoa hereille. Onko kysymys siis 
samasta filosofiasta, jonka tunnemme mystikoilta: olisi havahduttava 
ajattelemaan syvemmin ja tarkemmin? Myös Levinasin mielestä ihmisten 
olisi pysyttävä hereillä. Mutta onko mahdollista, että tajuissaan oleva 
ihminen ei ajattelisi? Onko mahdollista, että en olisi valveilla ollessani 
hereillä? Jos minun on vastattava kieltävästi, olenko poikkeuksellisen 
eettinen ihminen? Levinasin ajattelun omaleimaisuudesta kertoo se, että 

hän ei määrittele autonomista ja itsenäistä subjektia lähtökohdaksi, vaan 
sellainen on minän suhde toiseen ihmiseen ja — monikollisesti: toisiin 
ihmisiin. Kyseessä on muistutus, että suhde on vastuullinen jo ennen 
kuin minä tekee tiedollisia ratkaisuja siitä, miten hän itse haluaa olla 
vastuussa. Toisaalta toteamuksessa ei ole välttämättä mitään kummal- 
lista: tämähän on vastuun luonne. 


3.3. TOTALITEETTIEN MURTAMINEN 


Tietosuhteessa tapahtuvaa maailman hahmottamista Levinas valaisee 
samuuden käsitteen avulla. Käsite ”Sama' (le Möme) viittaa tällöin 
muuhunkin kuin pelkkään kulttuuriseen yksiaineksisuuteen tai yrityk- 
seen valaa toisia ihmisiä poliittisten ja ideologisten totaliteettien muot- 
teihin. Samuuden käsite viittaa minän ja ulkomaailman suhteeseen. 
Samuuteen liittyy tarpeen (le besoin) käsite.195 Samuuden periaate toteu- 
tuu, kun minä tekee maailman itselleen tutuksi omien tarpeidensa 
kautta. Minä muodostaa maailman kanssa tällöin ykseyden, johon ei 
mahdu mitään muuta. Tämän voi ymmärtää kritiikiksi suhteessa 
Heideggerin filosofiaan, jolle ”tuuli oli tuulta purjeissa”, mutta saman 
arvostelun voi kääntää myös niitä utilitarismin ja pragmatismin teorioita 
kohti, jotka ovat korostaneet olevaisen käytettävyyttä vain ihmisen omia 
tarpeita varten. Toisaalta niidenkään menestyksessä, oikeutuksessa ja 
mahdollisessa ongelmienratkaisukyvyssä ei ole välttämättä mitään 
moittimista. Lisäksi Heideggeria voidaan puolustaa huomauttamalla, 
että hän julisti myös olevaisen jättämistä silleen (die Gelassenheit), 
rauhaan inhinilliseltä toimeliaisuudelta.199 

Levinasin esittämässä kritiikissä keskeistä onkin, että hyötyä tavoit- 
televa ihmismieli sulkee helposti ulkopuolelleen kaiken, mikä ei vastaa 
minän eli subjektin tarpeita. Ihminen unohtaa toimintansa sivuseu- 
raukset. Voimme pyrkiä hallitsemaan todellisuutta ja luontoa esimerkiksi 
praktisen syllogismin avulla: oppimalla tuntemaan vaikutusyhteyksiä ja 
valitsemalla oikeat lähtökohdat toivottujen tulosten aikaansaamiseksi. 
Ihminen voi huomata, että ei ole sähköä ilman ydinvoimalaa, ja niinpä 
hän ryhtyy rakentamaan ydinvoimalaa luodakseen kaapeleihin virtaa, 
mutta hän laskee yhtälöistään pois tai jättää tahattomasti huomiotta ei- 
aiotut sivuseuraukset.200 Kenties kaikkia seurauksia ei voida edes 
periaatteessa tuntea, koska ratkaisut koskevat tulevaisuutta. Lisäksi 
asioiden merkityksistä päättävät vasta tulevaisuudessa elävät ihmiset. 
Ihminen menettelee siis moraalisesti arveluttavalla tavalla asettaessaan 
luonnon palvelukseensa vain omia tarpeitaan varten ja rajoittaessaan 
toisten ihmisten elämää ratkaisevasti, kuten ydinsaasteongelman kanssa 
on käymässä. Ydinenergian aikakausi nauttikin suosiota erityisesti Hei- 
deggerin kriittisissä hampaissa,20! kun taas Levinasia kiinnosti meta- 

fyysinen ”samaksi” (le Meme) tekemisen innostus.202? Samuuden periaate 
ilmentyy Levinasin mukaan tiedollisessa tavassa tehdä maailma omaksi, 
hallittavaksi ja hyödylliseksi. Tietävä minä pyrkii tarpeidensa mukaisiin 
valintoihin; hän idealisoi maailman sellaiseksi, joka tyydyttäisi hänen 
tarpeitaan, ellei toisia olisi. 

Toinen ihminen saatetaan kokea sekä tarpeiden vastustajana että 
niiden kohteena. Toinen on intohimon ja halun kohde mutta myös 
aktiivinen vastustaja. Tämä ei tietystä seksuaalisuutta tihkuvasta muo- 
toilustaan huolimatta liity pelkästään yksilöiden suhteisiin. Levinas 
viittaa siihen, että kaikki nämä ymmärtämistavat edustavat totaliteetin 
(la totalite) maailmaa. Toinen tulee ymmärretyksi subjektin omien tar- 
peiden kautta. Keskeistä toiseudessa olisi vieraus, joka voisi purkaa 
omistamishaluista ja totaliteetinomaista ajattelua. Levinasin mukaan 
nimenomaan toinen ihminen voisi murtaa itseensä sulkeutuvaa ajattelu- 
tapaa. Tämä edellyttäisi kuitenkin konfliktia minän ja toisen ihmisen 
välillä. Seuraavassa tarkastellaan, miten ihmisen vegetatiiviset eli 
kasvulle ja elämälle välttämättömät tarpeet voivat tuottaa naturalisti- 
selle tasolle liittyviä konflikteja ja tarjota työsarkaa filosofiselle etiikalle. 


3.3.1. Tarve, halu ja kaipaus 


Suomen kielen sanat ”tarve” ja ”halu” ovat lähellä toisiaan. ”Tarve” 
viittaa siihen, että jotain pidetään välttämättömänä tiettyä tarkoitusta 
varten. Unen tarve liittyy väsymyksen poistamiseen, levon tarve jaksa- 
miseen, filosofian tarve merkitysten oivaltamiseen ja makoisan aterian 
tarve hengissä säilymiseen. Sen sijaan halu ja haluaminen eivät edellytä 
edes tuon tapaisia näennäisesti välttämättömiä päämääriä. Ne voivat olla 
lisäksi kyltymättömiä. Halu ja haluaminen ovat pyyteitä vailla rajoja. 
Sen sijaan kaipausta karakterisoi se, että kaivattua asiaa ei uskota 
saavutettavan ainakaan välittömästi. Kaipaus on lisäksi henkilökohtai- 
sempi tunne kuin haluaminen tai tarve. Se liittyy läheisesti myös 
luonteeseen ja persoonallisuuteen. Sosiaalipsykologi Antti Eskola tote- 
aakin teoksessaan Persoonallisuustyypeistä elämäntapaan erään tosi- 
asian: ”sana luonne eli karakteeri esittää kreikankielisen alkuperäis- 
merkityksensä mukaisesti yksilölle luonteenomaisen ikään kuin se olisi 
häneen painunut erityinen leima.”203 Kreikan kielessähän sanaa ”karak- 
teeri” vastaava ilmaus tarkoitti yhtä aikaa sekä ”kaipausta”, ”kaiver- 
rusta” että ”luonnetta”. 

Kaipausta luonnehtii poissaolo. Niinpä sen voidaan katsoa kohdistu- 
van yhtä hyvin todella olemassa olevaan kuin olemattomaankin asiaan. 
Kaipaus on tunne, joka on tyypillinen lähinnä ihmisille, mutta se on 
piirre, joka tekee myös eläimistä joskus melkein inhimillisiä. Kaiva- 
tessamme tiedämme, ketä tai mitä erityisesti odotamme tai kaipaamme; 

kaipauksen tunne tunnustaa persoonan. Levinasin filosofiassa kiintoisaa 
on, että hän arvotti käsitteen ”tarve' kielteisesti, kun taas ”haluaminen' ja 
kaipaus? edustivat hänelle jotain myönteistä. Kyse ei liene vain siitä, 
ettei Levinas tahtoisi olla kohtuullinen — tarvehan sulki sisäänsä rajalli- 
suuden ajatuksen: tarve tyydyttyy. Kyse on sen sijaan siitä, että kun 
tarve suuntautuu toiseen ihmiseen, sen taustalla on määrittämisen, 
mittaamisen, harkinnan ja puntaroinnin periaate: sinä olet olemassa 
tarpeitani varten. 

Määrittelevä suhde toiseen ihmiseen kumoaa näennäisen hienovarai- 
suuden, jolla tarve loistaa kyltymättömän haluamisen ohi. Siinä, missä 
tarve oli Levinasille kielteinen ja toista ihmistä esineellistävä suhde, 
haluaminen onkin sitten jotain myönteistä. Siinä, missä tarve kykenee 
ottamaan kohteen haltuunsa, haluaminen ei tähän pysty, ja juuri siksi 
halu jää aina kyltymättömäksi: siksi haluaminen on pyyteellistä. Mutta 
tähän kätkeytyy myös haluamisen filosofinen opetus. Kun haluamista ei 
ehdollista mikään puute, kuten tarpeen kyseessä ollessa, halun kohde 
pysyy aina tavoittamattomana, aina toisena.?04 Tämä on toiseuden 
kannalta onnekasta, sillä näin vältämme esineellisyyden ansan. Esi- 
merkiksi rakastaja, joka sanoo ”tarvitsevansa” rakastettua, paketoi 
rakastetun jo omiin tarpeisiinsa ja lakastuttaa hänessä sen, mikä toisessa 
ihmisessä on rakastamisen arvoista, hänen persoonansa. Sen sijaan 
rakastaja, joka ilmoittaa vain ”haluavansa” rakastettua, ei toimi esi- 
neellistävällä tavalla. Hän myöntää rakastettunsa tavoittamattomuuden, 
ja hän tunnustaa tunteidensa täyttymättömän luonteen. Hän kieltäytyy 
kietomasta rakastettua tarpeidensa valtaan, ja siksi hänen suhdettaan 
toiseen ihmiseen luonnehtii kaipaus. Kaipaus on nimenomaan halua- 
misen seuraus. Kaipaus jää, koska halu ei pyri sulauttamaan toista 
itseensä. Haluaminen on olemista suhteessa toiseen siten, että toinen 
säilyttää toiseutensa. Asian voi sanoa myös niin, että tarpeeseen pe- 
rustuva rakastaminen on pohjimmiltaan riippuvuutta, aivan kuten 
vihaaminen tai tupakointi, kun taas haluaminen on spontaanimpaa, 
intohimoista ja vähemmän ehdollista. 

Mikäli nykyisiä feministejä on uskominen, Levinasin ajattelu edustaa 
miehen filosofiaa, jolle seksuaalisuuden sanotaan olevan ”katoava piste”. 
Hänen ajattelunsa valossa onkin vaikea ymmärtää niitä naistutkijoita, 
jotka valittavat sitä, että miehen seksuaalisuutta leimaa kyltymättömyys 
ja uusien kokemusten sekä täyttymyksen jatkuva etsiminen. Sehän on 
seksuaalisuuden sekä biologinen että merkityksiä sisältävä olemus. Jos 
seksuaalinen intohimo, halu ja kaipaus tyydyttyisivät lopullisesti, seksu- 
aalisuus kuolisi pois. Eräänä viittauksena tähän ranskalaiset sanovatkin 
orgasmeja ”pieniksi kuolemiksi”. Jatkuvaa haluamista ja kaipaamista 
voidaan pitää myös kauniina ihmissuhteiden muotoina. Halu ja kaipaus 
muistuttavat uskonnoille ominaista pyrkimystä jumalayhteyteen ja 
tieteille tyypillistä totuuden tavoittelua. Niihin liittyvää raja-arvomaista 

luonnetta voidaan pitää merkkinä avoimuudesta, määrittelemättömyy- 
destä ja transsendentin tunnustamisesta, kun taas tietämisen tai toisen 
ihmisen ”tarvitseminen” määräisi niin tiedon kuin ihmissuhteetkin käyt- 
töön vain joitakin immanentteja ja laskelmoituja tarkoituksia varten. 
Tässä mielessä miehen seksuaalisuudessa nähdyn kyltymättömyyden 
sekä haluamisen ja kaipaamisen feministinen moralisoiminen vaikuttaa 
oudoksuttavalta. 

Mutta Levinasia vastaankin voidaan väittää: lause ”minä tarvitsen 
sinua” saattaa olla aidon rakkauden ilmaus, ja ”minä haluan sinua” 
puolestaan voi toimittaa seksuaalisen ahdistelun virkaa. Rakkauden ei 
tarvinne lopulta käpertyä kumpaankaan tulkintaan ihmisen vegetatiivi- 
sista motiiveista, eikä rakastumisen tarvitse olla vankila. Levinas tavoitti 
rakastumisen keskeisiä tuntemuksia tarvitsemisen ja haluamisen dia- 
lektiikassaan, mutta hieman epäselväksi hänen ajattelussaan jäi se, 
miksi rakkauden ympärille pitäisi kietoa tällaista piikkilankaa. Kysymys 
liittyy siihen, millaista voi olla tarvitsemisen ja haluamisen kautta 
ymmärretty toiseus? 

Levinas käytti toisesta ihmisestä puhuessaan myös äärettömän ja 
transsendentin metaforia. Ne ovat nimenomaan vertauskuvia, eivätkä ne 
merkitse samaa kuin transsendentti merkitsi Kantin filosofiassa tai 
äärettömän käsite merkitsee matematiikassa. Teoksessaan Totalite et 
infini Levinas kuvailee haluamiseen liittyvää suhdetta Descartes'n 
”äärettömyyden idean” avulla. Levinas katsoo, että äärettömyyden idea 
antaa aavistuksen enemmästä, kuin mitä se itse ajattelee. Ajatus 
äärettömästä (äärettömyyden idea) on eri asia kuin äärettömyys itse 
(äärettömyyden sinänsä ääretön ideatum), eikä mielessämme olevan 
äärettömyyden idean kohde (eli ideatum) voi koskaan tulla tietoisuuden 
sisällöksi. Äärellinen mielihän ei voi sisältää äärettömyyttä, vaikka 
voimmekin ymmärtää, mitä äärettömän käsite tarkoittaa. (Toisaalta 
myös ihmisen kykyä idealisoida on joskus pidetty osoituksena ihmis- 
mielen ”äärettömyydestä”.) Levinas kuitenkin painottaa idean ja ajatte- 
lun kohteen, ideatumin, eroa ja ratkaisee äärellisen tietoisuuden ja ääret- 
tömän todellisuuden suhteen näin: 


Transsendentti on ainoa ideatum, josta meissä voi olla ainoastaan idea. 
Se on äärettömän etäällä ideastaan, ulkopuolinen, koska se on ääretön. 
Äärettömän, transsendentin, vieraan ajatteleminen ei siis ole minkään 
objektin ajattelemista. Mutta sellaisen ajatteleminen, jolla ei ole kuin 
objektin piirteitä, on itse asiassa jotain enemmän ja parempaa kuin 
ajatteleminen.205 


Mitä tämä merkitsee? Ensinnäkin ihmismieli ja äärettömyys leikataan 


toisistaan erilleen: ihminen on ääretöntä pienempi eikä äärettömyyden 
eetteri varmasti sovi äärelliseen astiaan. Toiseksi, äärettömyyttä verra- 

taan toiseen ihmiseen ja katsotaan, että toisessa ihmisessä kytee ikään 
kuin kipinä tai muistuma tuosta itsen ulkopuolisesta suurenmoisesta 
äärettömyydestä. Toisen ihmisen janoaminen on tuon äärettömyyden 
reunoille haluamista. Tämä jano, halu ja intohimo on (paitsi sinänsä) 
myös etiikan kannalta ”ajattelemista parempaa”, sillä se tunnustaa toisen 
ihmisen itsenäisyyden, omaleimaisuuden ja määrittelyille antautumatto- 
muuden. Levinasin mielestä se on hyvyyttä (la bonte), joka perustuu 
jättäytymiseen ja raukenemiseen, minän aktiivisuudesta luopumiseen. Se 
on kykyä vastata ja vastaanottaa, sillä se ”ohittaa minussa olevan idean 
Toisesta”.206 Myös näin ajateltuna toisen ihmisen haluaminen on 
perimmältään etiikkaa. 

Toiseuden ja transsendentin yhdistämisyritykset luovat monesti 
kuvan, että suhdetta toiseen ihmiseen leimaa joko intohimoinen palvo- 
minen tai allergisuus. Niiden yhdistelmä on tunnettu mystiikasta. Tässä 
mielessä Levinasin filosofiassa näyttää olevan jotain subliimia ja torjut- 
tua. Levinas kenties yllättää lukijansa toteamalla, että kaikkea intentio- 
naalisuutta — olipa kyseessä halu, tarve tai kaipaus — edeltää perusta- 
vampi taso: nauttiminen. Levinas ei tarjoakaan ihmiselle fakiirin elämää. 
Nauttiessamme me elämme hyvästä ruuasta, ilmasta, valosta, työstä ja 
niin edelleen.207 Subjektien erillisyys toteutuu nauttimisen eli jostakin 
elämisen tasolla. Toisaalta nauttiminen voi kääntyä myös autonomiseksi 
tavalla, jota jo Immanuel Kantin kategorinen moraalilaki nuhteli: se 
saattaa ilmentää henkistä tai fyysistä masturbaatiota, joka käyttää itseä 
ja toista ihmistä pelkkänä oman tyydytyksensä välineenä.208 Haluaminen 
sen sijaan on vähemmän hedonistista kuin pelkkä nauttiminen. Vasta 
toisen ihmisen haluaminen keskeyttää nauttimisen ja esittää minälle 
vaatimuksen luopua siitä, mistä se elää: omasta erillisyydestään. 

Haluaminen on kieltämättä sublimaatiota; se on kohoamista astetta 
ylemmäksi vulgaarin nautiskelun tasolta, mutta se voi merkitä myös 
pudottautumista lähemmäksi todellista elämää haaveilun eteerisistä 
sfääreistä. Toisen ihmisen haluaminen haastaa sosiaalisuuteen. Se ei 
vaadi ketään luopumaan minästään, kuten mystikot vaatisivat, vaan 
jättää ihmisen jatkuvaan liikkeeseen minän ja toiseuden välille. 


3.3.2. Egoismi, mekanismi ja materialismi: kun nettietiketti petti 


Luonnollinen asenne, joka pitää ulkomaailman konkreettisuutta ja ob- 
jektien objektiivisuutta itsestäänselvyytenä, on Levinasille ”egoismia” 
(Pegoisme).209 Se perustuu tarpeeseen (le besoin) tehdä kaikki samoin kri- 
teerein laskettavaksi, yritykseen palauttaa kaikki itseen ja immanens- 
siin. Tarpeen käsite vastasi Levinasin terminologiassa likipitäen samaa, 
jota Buberilla edustivat ”kokemus' ja kokemuksen kaikenkattavuus. 
Tarve on äärellisen olion tarvetta peruuttaa oma epätäydellisyytensä. 


104 


Ihmisten pyrkiessä eroon epätäydellisyydestään vallitsee sota (la guerre), 
jossa kaikki ovat kaikkia vastaan.210 Tämä kuvaa Levinasille koko kult- 
tuurimme olemusta. Levinasin tulkinta viittaa Thomas Hobbesin teokses- 
saan Leviathan (1651) esittämään ”bellum omnium contra omnes” -aja- 
tukseen,?!! mutta hänen kritiikkinsä koskee koko nykyistä liberalistis- 
utilitaristista maailmankuvaa, joka näennäisen rauhantahtoisuutensa 
varjossa harjoittaa myös vähemmistöjen sortoa sekä työläisten, köyhien 
maiden ja luonnonvarojen riistoa. Levinas sanoo, että ”kaikkien taistelu 
kaikkia vastaan” (la lutte de tous contre tous) on nykyaikana ”järjellinen 
rauhantila” (paix raisonable), jossa toiseuden dialoginen merkitysyhteys 
on kadotettu, ja kanssakäyminen on vain laskelmointia, vaihtoa, sovit- 
telua tai politiikkaa.?!? Levinasin esittämä kritiikki seisoo aatehisto- 
riallisella perustalla, mutta sillä on myös sellaista ajankohtaista merki- 
tystä, jota voidaan havainnollistaa esimerkein. 

Ranskalainen nykyfilosofi Paul Virilio on perustellut elegantisti, miten 
juuri nämä tehokkuuden tendenssit, joiden pitäisi yhdistää ihmisiä, 
tosiasiallisesti pitävätkin meitä erillään ja vaikeuttavat toistemme 
ymmärtämistä.213 Virilion esimerkkeinä ovat autoilu ja massaturismi, 
joiden pyörteissä syvällisin kohtaaminen on sitä, kun perheautot tör- 
määvät moottoritieliikenteessä. Samaa kieroutuneisuutta edustaa uusien 
kommunikaatiojärjestelmien tehokkuus yhteiskunnassa, jossa suurella 
osalla ihmisistä ei ole mitään merkityksellistä sanottavaa. Kun pää- 
töksenteko perustuu reaaliaikaan ja valonnopeuteen, aivan kuten pörs- 
sien tietoliikenteessä ja ydinaseiden ohjausjärjestelmissä, ne tappavat 
demokraattiselle päätöksenteolle ominaisen ajattelun ja harkinnan, jotka 
voivat perustua vain viipymiseen, kirjoitettuun sanaan ja keskuste- 
luun.?!! Tuloksena on merkityksetöntä hermoilua. Juuri tästä esineelli- 
sen olemisen kritisoimisesta Levinasin filosofiassa oli kyse. Niin kauan 
kuin materiaalisten tarpeiden lietsoma liike kohti horisonttia jatkuu, 
ihmisten ei tarvitse ajatella. Vasta pysähtymisestä alkaisi matka kohti 
itseä ja toista ihmistä. 

Virilion ja Levinasin ajatukset toistavat myös Simone Weilin teok- 
sessaan L'Enracinement esittämän huomautuksen, jonka mukaan no- 
peutta, vauhtia ja kiirettä palvovaa yhteiskuntaa riivaa juurettomuuden 
tauti.2!5 Ollessaan joukkoliikkeitä fasismi ja kommunismi eivät muuta 
olleetkaan. Niillä ei ollut edes selkeää ideologiaa, vaan ne olivat puhdasta 
aggression kanavointia liikkeeksi, vallaksi ja energiaksi, mikä tapahtui 
suureksi osaksi naturalismin tuella. Poliitikkojen käsissä filosofiset aat- 
teet estetisoitiin, ja niistä muovattiin massakulttuuria lumoavia spek- 
taakkeleita. Niiden sisällöttömyys näkyi muun muassa siinä, että ne 
jättivät kurjuuden ja köyhyyden syyt ennalleen ja keskittyivät vain prole- 
tariaatin mobilisoimiseen. Sota oli tämän liikekannallepanon luonnolli- 
nen seuraus. 

Myös nykyisin kiire kuolettaa kulttuurin. Meidän aikanamme pelk- 

kään työväenluokkaan vetoavan vauhtihurmion on vaikea löytää yleisöä, 
sillä proletariaatin käsite ei kuvaa enää yhteiskuntamme luokka- ja 
kerrostumarakenteita. Proletariaatin sijasta puhutaankin syrjäytyneistä. 
Työväenluokkaan vajoamisen sijasta nykyajan juurettomat putoavat 
pelottavaan ja epämääräiseen ”ei-mihinkään”, niin karulta kuin se saat- 
taakin kuulostaa. Paitsi että ihminen ei enää pääse kovin helposti edes 
pysyvillä ansiotuloilla etuoikeutetun työväenluokan jäseneksi, hän ei 
välttämättä pysty nauttimaan edes työttömyydestä, vaan hänet sullotaan 
joutoväen tavoin erilaisille kursseille tai lisäkoulutukseen. Tyhjän 
panttina olemisen idea on sinänsä perin yksinkertainen, mutta ihmisten 
tyytyväisenä pitämiseksi järjestetään loppumattomia ATK- ja webbi- 
kursseja, joiden tavoite on valmentaa kävijöistään uusien ja lumoavien 
bittivirtojen osaamismestareita, jolloin sivistys korvataan välineellisellä 
ja orjuuttavalla ”osaamisella”. Tärkeänä pidetään, että kukaan ei jää 
näiden sirkushuvien onnesta osattomaksi, ja niinpä eettisten pulmien 
valvomiseen tarvitaan vauhtikulttuureihin kytkeytyvää täsmäfilosofiaa. 
Mekaanisuutta ja materialismia, sujuvuutta ja ongelmattomuutta, 
kaiken hallittavuutta ja ainakin ulkoisesti turvallista yhteiskuntaa ylis- 
tävä filosofi on tyypillisimmillään ”nettieetikko”, joka surkastaa eettisen 
pohdinnan pelkäksi moraalifilosofian sektoriksi. Tuloksena on hallinnon- 
haara, jonka tehtävänä on vain soveltaa valmiiksi ajateltua teoriaa uuden 
aihealueen yhteyteen. Tekoälyn tutkijat ja kognitiotieteen kehittäjät ovat 
nykyajan tietyömiehiä. Nettieetikko on oman aikamme sentraali-Santra, 
joka kysyy julkiselta sanalta, minne kehitystrendit ovat menossa, jotta 
hän osaisi seurata niitä, ja aivan hullua siitä tulee muodostuessaan sen- 
suroinniksi, jolla verkosta poistetaan toisten ihmisen ajatuksia. 
Tosiasiassa nettieetikko on pelkkä suorittaja, jonka tehtävä on toteut- 
taa, aivan niin kuin analyyttisen filosofin tehtävä on soveltaa ja teloitta- 
jan (executor) teloittaa. Sinänsähän tietokone ei ole muuta kuin näytöllä 
ja kovalevyllä varustettu kirjoituskone. Maailmankyläksi mainostettu 
internet merkitsee vain sitä samaa sivujen kääntelyä, jota ennen suori- 
timme kirjastoissa, tosin hitaammassa tahdissa. Vakavaa on, että myös 
filosofia pyrkii samastumaan teknokulttuurin pyörteisiin. Suurten ja 
tärkeiden kysymysten, kuten mitä ovat rakkaus, syntymä ja kuolema, 
lisäksi pienenevät usein keskisuuretkin kysymykset, kuten mitä ovat 
läheisyys, koskettaminen ja yhteenkuuluvuuden tunne — ja milloin olisi 
syytä keikuttaa tätä piripintaan lastattua yhteiskunnan laivaa. 
Soveltavan etiikan nimellä esiintyvää filosofointia tapaa erityisesti 
1990-luvulla muodikkaiksi tulleissa liike-elämän etiikoissa. Juuri niiden 
piirissä toteutuu filosofian oma vauhti ja liike. Soveltavan etiikan esiin- 
nousu perustui globaalitalouden voimistumiseen ja siihen, että kapitalis- 
milta katosi ideologinen vastavoima. Etiikasta tehtiin retorinen näen- 
näisoikeutus liiketaloudellisten arvojen edistämiseen. Liike-elämällä si- 
nänsä ei ole etiikkaa, eikä sitä voikaan olla, sillä bisnesmaailman tar- 

koitus on tuottaa maksimaalisen paljon voittoa ja leipoa yritysten 
omistajille mahdollisimman paljon rahaa. Se on siis eräänlainen täysin 
funktionaalinen ja pragmaattinen ”sosiaalinen hyönteinen” (social! insect), 
ja rehellisempää olisi tunnustaa tämä suoraan. Voiton maksimointiin 
tähtäävien organisaatioiden intentionaalinen rakenne ei sisällä eikä voi 
sisältää mitään etiikkaa vaan korkeintaan rajoja ja normeja, jotka luovat 
mielivallalle säännöt. Liike-elämällä ja pörsseillä voi olla ainoastaan 
lakeja ja sopimuksia, jotka piirtävät rajoja toiminnalle. Kyse ei ole filo- 
sofisesta etiikasta vaan konventionaalisesta moraalista, johon sisältyvät 
lähinnä hyvinä ja soveliaina pidetyt menettelytavat (mores, lat. = tavat). 
Mutta mitään sellaista etiikkaa, jonka päämääränä olisi hyvä sinänsä, 
bisnesmaailmalla tuskin voi olla. Jos ”hyvään” viitataan, sen taustalla on 
aina hyötymisen pyrkimys, eikä ”asiakastyytyväisyyskään” riitä eetti- 
seksi arvoksi. Sama pätee ”nettietiikkaan”. Nettietiikka ei oikeastaan ole- 
kaan etiikkaa vaan etikettiä, joka koostuu sovinnaissäännöistä. Etikettiä 
se on siksikin, että tavat ja normit on kiinnitetty yhteiskuntarakenteen 
pintaan yhtä keinotekoisesti kuin tuoteseloste on liimattu ketsuppipullon 
kylkeen. 

Materialistinen, laskennallinen ja tieteenalaksi ymmärretty filosofia ei 
kysy ihmisten kohtaamiseen liittyvän ihmeellisyyden, odotuksen eikä 
viipymisen perään. Disipliinietiikka olettaa, että ihminen toimii joka 
tapauksessa egoistisesti ja että ihmisten motiivit ovat naturalistisia ja 
materialistisia. Niinpä Levinas ei olekaan väärässä, kun hän näkee, että 
epäeettisen toiminnan taustalla on aina hyötymisen tai hyväksikäytön 
yllyke. Normi- ja sääntöetiikalle kaikki on mekanisoitua. Koska materia- 
listinen haluaminen kiertyy viime kädessä itsen ympärille, runsas 
itsetehostus ja egon korostaminen ovat tämän ajattelutavan varmimpia 
ilmauksia. 

Kun filosofia paiskaa kättä nettietiikan, neuroverkkojen, liikkeen- 
johdon ja laajakaistaliittymien kanssa, on seurauksena trendihurmiota, 
jossa filosofi tekee itsestään puotipuksun. Sitä tehtävää toteuttavat oman 
aikamme mediaeetikot ja pankkifilosofit. Heidän hahmonsa edustavat 
kokonaisia filosofiakäsityksiä.?!6 Onnetonta on, että sitoutuessaan tieteen 
ulkoisiin päämääriin filosofit eivät aina itsekään tiedä, missä he ovat 
mukana. Filosofiaa voidaan käyttää esimerkiksi työpoliittiseen voiteluun, 
kun ihmisiä hallinnoidaan vihollisista ystäviksi firmojen silakankat- 
kuisissa takahuoneissa. Yhtiöön saatetaan tilata filosofi keksimään pe- 
rustelut ihmisten taivuttelulle, ja kansankynttilänä toimivan luento- 
rahastajan mentyä matkoihinsa työntekijät saunotetaankin vastaanotta- 
vaisiksi irtisanomisille. Mutta mediafilosofien toiminta voi olla myös 
tietoista. Kun ihmiset vannotetaan uskomaan kaikkien mahdollisuuksi- 
ensa riippuvan vain heidän omista kyvyistään ja ”sisäisestä sanka- 
ruudestaan”, heille voidaan luvata mitä tahansa. Onnistumisvoitelijoiden 
ehtymätön suosio perustuu yksinkertaiseen yhtälöön, jota kriittinen 

mediatutkija Dan Steinbock nimitti narsismin fasismiksi.2!? Kun rahvaan 
edustajalle on uskoteltu, että hän on täysin jumalallinen, voittamaton ja 
vieläpä yli-ihminen, niin kuulijan itserakkaus pitää huolen siitä, että hän 
ei epäile matkasaarnaajien lupaamia taivaita, ja kotikutoinen hbisnes- 
filosofia käy helposti kaupaksi. 

Tämä joukkosuggestio tapahtuu usein näennäistranssendentalistisen 
edistysuskon siivellä ja menestyksen kiitorataa puhdistavan turbiini- 
imun voimalla, jonka tehoa ei saa missään tapauksessa kyseenalaistaa.?18 
Sen keskeinen sisältö onkin lopulta naturalistinen: ole itsekäs, välin- 
pitämätön ja oman edun tavoittelija, ja tartu kiinni mistä saat! Jos opetus 
menee pieleen ja konsultoitava paljastuukin pelättyyn epäonnistujien 
sarjaan kuuluvaksi, syy on hänen itsensä — olihan menestymisen selitetty 
riippuvan vain ja ainoastaan ihmisen omasta luovuudesta, sitoutumisesta 
ja uhrautumisesta. Näin myös muutosvalmentaja voi pelastaa oman nah- 
kansa, kun epäonnistumisen selitetään johtuvan tottelemattomuudesta: 
hänen kullanarvoisten ohjeidensa laiminlyömisestä. Silloin täydellinen 
tuhokin vain todistaa, kuinka oikeassa konsultti oli. 

Huomionarvoista on, että mediamessiaiden sanoma kattaa vain 
velvoittavan osan mutta ei lainkaan evankeliumeille ominaista armo- 
osaa. Juuri siksi bisnesfilosofia onkin korkeasti vaikutusvaltaisten katto- 
johtajien suosiossa. Liikkeenjohdon saarnamiehet sanovat itsekin kou- 
luttavansa ensisijaisesti tulevaisuuden johtajia. Heille maksetaan ideo- 
logiansa levittämisestä huippukorkeita palkkoja ja loistavia etuisuuksia. 
Itsekkyyden laintaulut hallitseville tämän maailman ruhtinaille matka- 
saarnaajien mielenhallintaohjeissa ei ole kenties mitään uutta, mutta 
tavallisten ekonomien (niiden ”parempien merkonomien”) kriisejä saattaa 
katteettomien lupausten julistaminen entisestään pahentaa.2!? Noste- 
voimien puoleen kääntymisen syynä onkin yleensä henkilökohtainen tai 
yhteisöllinen kriisi. Koska ihmisten ongelmat ovat ehtymättömiä, on 
konsultaatioiden kysyntä loppumatonta. Käsitteelliset keinot hallitsevan 
mielipidemuokkaajan valta tuntuu filosofiseen argumentaatioon tottu- 
mattomasta vastaansanomattomalta. Filosofian voima on vasta-argu- 
mentteja tuntemattomalle valtava. ”Soveltavan filosofian” nimilappua 
roikottavien julistajien henkevyyttä kuvaavatkin osuvimmin John Rus- 
kinin lahjomattomat sanat: ”Se puhe, mitä hän sanoo henkiseksi — on 
heille tautia ja tarttumaa niin kuin rämeen huuru. Se lahottaa heitä 
sisäisesti; he pöhistyvät siitä niin kuin kuollut ruumis oman märkäne- 
misensä kaasuista!”220 

Tilalle Levinas tarjoaa vaihtoehtoa, joka saattaa netti-, pörssi- ja 
bisnesfilosofien ilosanomaan vihkiytyneistä kuulostaa jopa runolliselta. 
Kenties se tuntuu kuitenkin realistiselta, kunhan asiaa muistetaan 
tarkastella myös ihmisten jokapäiväisen elämän kannalta. Jos ihminen 
myöntää toisen ihmisen absoluuttisen toiseuden, luonnehtii ihmisten 
suhdetta olennaisesti kaipaus (le desir). Kaipaus poikkeaa täysin kaiken 

haltuunottavasta hyötymispyrkimyksestä. Sen kautta kuvastuu meta- 
fyysinen välimatka, jota ei voida ehkä alkuperäisestikään ylittää. Ero ja 
vieraus säilyvät, sillä minä ja Toinen emme voi olla yhtä ja samaa ja tulla 
kohdelluiksi tuotanto- ja kulutusjärjestelmien hyödyllisinä rattaina. 

Ihmisellä ei ole siis syytä ”peruuttaa omaa epätäydellisyyttään” 
mielikuvilla uljaasta ja loistokkaasta elämästä, sillä niiden kautta 
ihminen vain kieltää tai kompensoi omaa vajavaisuuttaan ja tekee 
itsestään tuota ihannekuvaansakin naurettavamman narrin. Soveltava 
etiikka sen enempää kuin bisnesfilosofiakaan eivät pystyneet sanomaan 
juuri mitään perusarvoista, joiden päällä ne lepäsivät. Utilitarismi ei 
vastannut siihen, mitä hyötyä on hyötymisestä. Bisnesfilosofia kehottaa 
vain ponnistelemaan. Asiat ovatkin hyvin niin kauan kuin kasvu jatkuu. 
Kun ihmiset kilpailun lopputuloksena käyvät toistensa kurkkuun kiinni, 
paljastuu formaalisen ”etiikan” sisällöttömyys ja julmuus. Sen sijaan 
Buberin ja Levinasin ajatukset perustelevat (negatiivisesti) etiikan, sillä 
ne pyrkivät kieltämään toisen ihmisen aktiivisen hyväksikäytön. Levi- 
nasin mukaan tämä riittääkin etiikan varmistamiseksi, ja hänellehän 
etiikka oli juuri minän dominanssipyrkimyksistä luopumista. Valistunut 
ihminen ei ole se, joka ”rakentaa ja kehittää” omaa egoaan vaan se, joka 
osaa myös heittää minänsä pois. 


3.4. RUUMIIN FENOMENOLOGIA: ÄÄRETÖN ÄÄRELLISESSÄ 


Olennaista Levinasin etiikassa on peruslinjaus, joka nousee suoraan 
ihmiskuvasta, toisen kasvoista ja äärettömyydestä (infini). Merkittävää 
siinä on Kantin kategorisen imperatiivin ja niin sanotun kultaisen 
säännön etiikan uudelleenmuotoilu. Molemmat kehottavat tekemään 
lähimmäisillemme samoin kuin toivomme heidän tekevän meille.221 Jos 
kaikki ihmiset toimisivat toistensa etua ajatellen, maailma olisi paratiisi. 
Aikaa harjoitteluun on ollut. Nämä ylevät periaatteet eivät näytäkään 
riittävän, tai ne ovat osoittautuneet ylimitoitetuiksi. Epäselvää on, miksi 
kenenkään pitäisi noudattaa eettisiä määräyksiä, kun muutkaan eivät 
niin tee, eikä Kantin viittaus päämäärien itseisarvoon (”päämääriin 
sinänsä”) vetoa vaatimuksillaan. Levinasin mielestä etiikka kaipaa 
enemmänkin ihmisen todellisen situaation ymmärtämistä. Tästä johtuu 
myös hänen filosofiansa konkreettisuus, joka antaa aiheen kutsua 
Levinasia eksistenssifilosofiksi par excellence. Hengen ja ajattelun ohella 
Levinas hyväksyy etiikkansa lähtökohdaksi lihan, halun ja intohimon, 
joissa toiseuden merkitys elää aidosti. 

Tunnusmerkillistä Levinasin filosofialle on asettuminen tämän 
maailman keskelle. Etiikassa on kyse ruumiillisten rajojen kokemisesta. 
Ihmisen ääriviivat piirtävät rajan itsen ja toisen välille. Näin syntyy 
konkreettinen ja alkuvoimainen kokemus toisen ihmisen autonomi- 

suudesta ja erillisyydestä. Toinen, jonka kohtaan kokemuksessa, paljas- 
tuu toiseksi, erilliseksi ja vieraaksi paradoksaalisesti juuri silloin kun 
kosketamme toisiamme. Levinasin mielestä kaikkein verevimmillään vie- 
rauden ja toiseuden kokemus ilmenee kuolemassa ja seksuaalisuudessa. 

Levinas kuvasi ihmisten erillisyyttä ja rajallisuuden merkitystä 
äärettömän käsitteellä. In-etuliite sanassa infini kieltää peruskäsitteen, 
joka merkitsee 7rajaa”. Se viittaa äärettömään. Toisaalta kaikki rajallinen 
sisältyy myös äärettömään. ”Äärellinen äärettömässä” on Levinasin eräs 
peruskäsite, ja se liittyy hänen yritykseensä saattaa rajallisuuden tun- 
nustaminen etiikan perusrakenteeksi. Äärettömyyden tunnustaminen 
äärellisessä (ihmisessä) on hänen transsendentaalisen ihmiskuvansa 
lähtökohta. Tämän filosofiansa Levinas esitteli jo ajatuksessaan toisen 
ihmisen kasvoista. Hän sanoo, että ”lilhmisen todellinen olemus näyt- 
täytyy hänen kasvoissaan, joissa hän on äärettömän Toinen.”22 Ääretön 
toiseus ilmentyy kasvoissa (la face) ja jättää ”jäljen” äärettömästä äärelli- 
seen. Sitä ei voida käsittää objektivoivalla ajattelulla, vaan Toinen on 
jäävä aina perimmältään vieraaksi. Levinas katsoo, että vain Toisen 
kasvojen edessä minä on persoona, joka ei ole vaihdettavissa. Koska 
ihmiset eivät perimmältään ole vaihdettavissa, näin ”valittu” ihminen on 
pohjimmiltaan myös vastuullinen. Rajallisuuden tunnustamisessa ihmi- 
seltä riisutaan anonyymiys, ja oleminen (i/ y a) saa henkilökohtaisen ja 
eettisen merkityksen. Toiseus on myös metafyysisen totuuden paikka, ja 
se tähtää — paitsi husserlilaisesta ankaran tieteen (strenge Wissenschaft) 
vaatimuksesta johtuvan universalismin — myös heideggerilaisen funda- 
mentaaliontologian ylittämiseen. Subjekti ja sen maailma eivät tällöin ole 
enää vain itseä varten vaan ensisijaisesti toista ihmistä varten. 

Kokemus ruuniillisesta erillisyydestä tuo toisen ihmisen läsnä 
olevaksi vieraana ja outona eli ulkopuolisena sanan myönteisessä 
merkityksessä. Samalla se luo kontaktipinnan, jonka kautta voi löytää 
yhteyden toiseen ihmiseen. Levinasin filosofia saattaa vaikuttaa kovin 
henkiseltä lihallisuuden kustannuksella. Hän käyttää kuitenkin melko 
sensuellia kieltä puhuessaan esimerkiksi ”hyväilystä” (la caresse), jossa 
toteutuu ”ymmärtämisen synteesi”.223 Levinasin filosofiaa lukiessa onkin 
paikoin vaikea erottaa, mistä ”Emmanuellesta” oikein on kysymys. 
Seuraako Levinasin ajatuksista henkevää kamarifilosofiaa vai tukevatko 
”hyväilyn”, ”läheisyyden” ja ”nauttimisen” teesit vain kylläisen joutilasta 
huoran elämää? 

Kenties akateeminen perinteemme on omaan rationalismiinsa sul- 
keutuneena menetellyt niin ortodoksisen itsevarmasti, että tällainen 
kysymys on mahdollinen. Vastaan, että aistisuus on osa todellista elä- 
mää, mutta ammatiksi siitä ei ole. Siten Levinas voi kuvailla adekvaatisti 
eettistä pohdintaa: on otettava huomioon ruuniillisuuden koko merkitys, 
on huomattava esipredikatiivisten kokemusten leimaa antava asema. On 
tunnustettava toiseuden eettinen vetoomus, on myönnettävä kasvojen 

alkuperäinen kutsu, lyhyesti sanoen se, että kaikkea ymmärrystä ei voida 
ajatella tietona. Tämä tarkoittaa, että tieteiden olisi maastouduttava, 
tieteenharjoittajien olisi pudottauduttava omalta oksaltaan ja tarkennet- 
tava katseensa arkikokemuksen filosofiaan: kohtaamisiin, keskusteluihin 
ja toiseuden arvoituksellisuudesta viisautta ammentavaan etiikkaan. 

Ajatus ei ole vailla ammatillisiakaan sovellutuksia. Tutkijan voi olla 
syytä pitää etäisen neutraali suhde tutkimuskohteisiinsa, mutta se ei 
estä vierauteen ja erilaisuuteen kohdistuvaa mielenkiinnon janoa. Em- 
piirinenkään filosofiakäsitys ei estä ihmistä lukemasta toisen ihmisen 
arvoituksellisuutta, mittaamattomuutta ja määrittelemättömyyttä osaksi 
omaa viisausvarantoaan. Ihmisen pohjaton tyhjentymättömyys, yllä- 
tyksellisyys ja uusiutumiskyky ovat Levinasin keskeisiä opetuksia tie- 
teenharjoittajille. Levinasin ihmiskuva konkretisoitui hänen ajatuksis- 
saan Eroksesta. 


3.4.1. Eros paljastaa Toisen 


Eros oli kreikkalainen jumala, joka ampui jousellaan rakkauden kir- 
veleviä nuolia sekä jumalten että vähemmän jumalallisten ihmisten 
ahteriin. Kyseessä on antropomorfismi, jonka mukaan ihmisten elämää 
siirrettiin taivaalliselle tasolle ja kuvailtiin jumalten keskinäisenä näy- 
telmänä. Jumalien välillä kaikenlaiset rakkaussuhteet olivat mahdollisia, 
ja kerrotaanpa esimerkiksi Herakleen pitäneen niin monia miespuolisia 
rakastettuja, että Plutarkhos väittää heidän luettelemistaan mahdotto- 
maksi. Jumalille kuviteltiin inhimillisiä piirteitä aivan samalla tavoin 
kuin ihmisille on voitu kuvitella jumalallisia piirteitä. Uskontoja lienee 
kuitenkin pidettävä enemmän ihmisten luomuksena kuin ihmisiä 
uskontojen luomuksena. Ksenofobiaan syyllistymättä myös Ksenofanes 
muistuttaa, että ”etiopialaisten jumalat ovat mustia ja nykerönenäisiä, 
kun taas traakialaiset sanovat jumalten olevan sinisilmäisiä ja puna- 
poskisia”.225 Ja mikäpä siinä olikaan jumalien kanssa pikaria nostellessa, 
kunhan eivät muuttuneet punasilmäisiksi ja siniposkisiksi, kuten suoma- 
laisten humalat. 

Levinasin filosofiassa sanalla eros on monia merkityksiä. Käsite 
kuitenkin riisutaan myyttisestä aineksesta. Sillä viitataan pääasiassa 
ihmisen seksuaalisuuteen, mutta seksuaalisuuden käsite ei yksin riitä 
eroksen synonyymiksi. Se valottaa ihmisen ruuniillisista intohimoista, 
haluista, tarpeista ja kaipauksesta vain osan. Luontevampaa olisi puhua 
”nautintojen käytöstä” (l'usage des plaisirs) tai ”afrodisiasta” Michel 
Foucault'n antaman esimerkin mukaan%6 — tai vain lyhyesti ”nau- 
tinnosta”, kuten Levinas itse. Levinasin filosofiassa eros ei viittaa vain 
sukupuolisuuteen tai sukupuolieroon. ”Sukupuolisuus' on itse asiassa 
harhaanjohtava käsite. Puhuttaessa seksuaalisesta kanssakäymisestä 

oletetaan, että ruumiillinen nautinto perustuu vain sukupuolten jakoon. 
Eros on alaltaan laajempi ja viittaa merkityksiin, joita ihmiset kokevat 
ruumiillisen nauttimisen tasolla. Eros paljastaa, että toiseuden merki- 
tystä ei voida tehdä tyhjäksi seksuaalisuudessa. Eroksessa minuus 
lähestyy toista, mutta mitä lähemmäs se pääsee, sitä kauemmas toinen 
tuntuu etääntyvän. Kun toinen on väkevästi läsnä kokemuksen tasolla, 
hän etääntyy kauemmaksi tiedon tasolla. John Manning kuvailee Levi- 
nasin ajatusta näin: 


Se, mikä näyttäytyy aistillisuudessa mutta mikä samalla kätkeytyy 
sikäli, ettei sitä voida tuoda läsnä olevaksi, on se, että toisella, rakaste- 
tulla, on oma tulevaisuutensa. Aistillisuus, joka kaipaa yhteyttä, joutuu 
vastakkain sen tosiasian kanssa, että rakastettua ei voi koskaan omis- 
taa, koska rakastetussa on aina jotain enemmän, jotain vielä tulevaa.?27 


Eli kun saan syliini toisen ihmisen, hänen fyysinen läsnäolonsa karkottaa 
taustalle kaiken käsitteellisen, älyllisen ja tiedon — kuitenkin vain 
hetkeksi, sillä tiedonhaluni vyöryää jo minua vastaan. Levinasin käsi- 
tyksessä eroksesta toistuu ajan diakronisuutta ja toiseuden määrittele- 
mättömyyttä tähdentävä teema. Eroksen merkitys on erottamisessa. 
Olennaista on kehon ääriviivojen kautta piirtyvä subjektien erillisyys 
sinänsä, ei niinkään partikulaarien ominaispiirteiden, kuten sukupuolen, 
kautta välittyvä ero. 

Toisaalta Levinas havainnollistaa myös sukupuolieron kysymyksiä 
analysoimalla erosta. Levinasin mielestä toisen ihmisen toiseus ei ole sa- 
maa kuin looginen tai numeerinen ominaisuus, joka tekee meistä erilai- 
sia. Sukupuolieroa olennaisempaa on ihmisten erillisyys, se, että olemme 
toisillemme toisia ihmisiä. Totesimme jo Buberin ajattelua käsiteltäessä, 
että yksilöiden väliset erot ovat merkittävämpiä kuin sukupuolten väliset 
erot. Teoksessa Etiikka ja äärettömyys Levinas lausuu näin: 


Eroottinen toiseus ei rajoitu myöskään keskenään verrannollisten 
olevaisten väliseen eroon, joka johtuu niitä erottavista erilaisista 
ominaisuuksista. Feminiininen olevainen ei ole maskuliiniselle toinen 
ainoastaan siksi, että se on luonnoltaan erilainen, vaan myös siksi, että 
toiseus on jollain tavoin sen luonto. Eroottisessa suhteessa ei ole kyse 
siitä, että toisella on jokin toisenlainen ominaisuus, vaan toiseuden 
ominaisuudesta hänessä.?28 


Levinasin mielestä rakkauden olemus ei piirry esiin pelkässä suku- 
puolisuudessa, koska sukupuoli on rakkaudessa tapahtuvan kohtaamisen 
kannalta epäolennainen. Levinas ei kuitenkaan kiistä sukupuolieron 
vaikuttavuutta sinänsä. Kuten jo Buberin filosofiaa käsiteltäessä todet- 
tiin, ihmisellä voi olla seksiäkin vain, jos on olemassa sukupuoli, johon 
sukupuoliset intohimot kohdistuvat. Sukupuoli on tärkeä kategoria yhtä 

hyvin hetero- kuin homoseksuaalisuuden kannalta. Mutta olennaista on, 
että sukupuolisessa rakkaudessa tapahtuvalle kohtaamiselle ei ole 
normatiivista mallia. Tämä johtuu siitä, että rakkaussuhteen eettinen ja 
esteettinen merkitys saavat voimansa jännitteestä, jonka jo toiseus 
sinänsä luo suhteeseen — ei niinkään siitä, ketkä erityiset osapuolet suh- 
teessa ovat mukana. Keskeistä on taaskin toiseuden ”ennakoimatto- 
muus”, ”kätkeytyminen” ja ”salaperäisyys”. 

Tärkeintä Levinasin käsityksessä sukupuolierosta on, että hänelle, 
aivan kuten Buberillekin, toiseus on eri asia kuin sukupuolten erilaisuus. 
Toiseutta ei saa kaventaa kysymykseksi sukupuolierosta, kuten myö- 
hempi feministinen liike on tehnyt, sillä se vain murentaisi pohjaa toisen 
ihmisen ja sukupuolten tasavertaiselta kohtaamiselta. Levinasin sinänsä 
edistyksellisen eros-käsityksen valossa onkin kummallista, että hän 
joutui muun muassa Simone de Beauvoirin aggressiivisten hyökkäysten 
kohteeksi. Teoksessaan Toinen sukupuoli de Beauvoir selvittää kantojaan 
näin: 


Nainen määrittyy ja erottuu suhteessa mieheen eikä mies naiseen. Mies 
on toimiva olento, itsessään täydellinen — nainen on toinen [...]. Tämä 
käsite on parhaiten selvitetty E. Levinasin esseessä Le Temps et L'Autre 
[...]. Arvelen, ettei Levinas unohda sitä, että myös nainen kokee itsensä 
tietoisuudeksi.?9 


Simone de Beauvoirin sanat on ymmärrettävä moitteeksi Levinasille. 
Samalla de Beauvoir yrittää vetää toiseuden ja sukupuolieron välille 
yhtäläisyysmerkit. ”Toiseuden' ja 'erilaisuuden' samastava käsitesekaan- 
nus on ollut myöhemmän feminismin keskeisiä virheitä. Siksi myös 
vastaava kritiikki on todettava selvästi ja suoraan: vain nainen ei ole 
miehelle toinen, kuten de Beauvoir väittää, vaan Toinen on ihmiselle 
jokainen eri ihminen kuin tämä ihminen itse, eikä kysymys toiseudesta 
sinänsä sisällä kysymystä sukupuolten erilaisuudesta. Puolustellessaan 
naisen tietoisuutta de Beauvoir syyllistyy lisäksi defensioon, joka vah- 
vistaa hänen omia idiosynkrasioitaan miessukupuolta kohtaan. 
Kääntäessään toiseuden filosofisen tarkastelemisen kysymykseksi 
sukupuolten erilaisuudesta feminismi toteuttaa heteroseksismiä, koska 
se kiistää merkityksellistä toiseutta olevan myös sukupuolieron ulkopuo- 
lella ja yhdistää toiseusproblematiikan vain eri sukupuolta olevien ihmis- 
ten keskinäisiin ristiriitoihin. Totuus on, että toinen mies on miehelle 
Toinen, aivan kuten toinen nainen on toiselle naiselle Toinen — tai mies 
naiselle ja nainen miehelle. Kytkiessään kysymyksen seksuaalisuudesta 
heteroseksistiseen kontekstiin feminismi on kohdistanut vihojaan sekä 
miehiä että homoseksuaaleja vastaan. Niinpä myös nykyisen homoliik- 
keen pyrkimystä liittoutua feministien kanssa on pidettävä joko heikosta 
emansipaatiosta tai pelkästä epäjohdonmukaisuudesta johtuvana. 

3.4.2. Rakkaus murskaa selityksen 


Eroksessa esille piirtyvä toiseus ei korosta ”tiedon epätäydellisyyttä” 230 
vaikka Levinas hahmottelikin koko toiseusfilosofiansa transsendentin 
käsitteen varaan. Eroksen merkitys on, että juuri se kaikkein välittö- 
mimmin tuo toiseuden lihallisen luonteen kokemuksen piiriin. Eros ei 
halveksu tietoa, koska sen toimintakenttä on kokonaan tiedollisen kysy- 
myksenasettelun ulkopuolella. 

Levinas vertaa kohtaamisia koskevaa ajatteluaan hegeliläiseen dia- 
lektiikkaan, jolle monet modernin ajan identiteettikonstruktiot ovat kii- 
tollisuudenvelassa. Esimerkiksi George H. Meadin symbolinen inter- 
aktionismi ja Maurice Merleau-Pontyn fenomenologia koettivat korvata 
puheen yksilöistä ”sosiaaliseksi minäksi” yhdistymisen idealla.23! Ne 
loivat intersubjektiivisuusteoriansa sen varaan, mitä toiseudesta voidaan 
tietää. Ne olivat optimistisia ja olettivat, että tieto ja valistus auttaisivat 
hallitsemaan ihmistä ja yhteiskuntaa. Niin ne epäilemättä tekivätkin. 

Samalla niihin liittyi myös yksiaineksistavaa vaikutusta, joka on 
rakkaudelle, etiikalle ja vastuullisuudelle vierasta. Yhteensulauttaminen 
ja tiedollinen haltuunotto vaikuttavat rakkauteen kuolettavasti. Levinas 
tulkitsee modernien persoonallisuusteorioiden ja seksuaalisuusselitysten 
ongelmaksi sitä, että ne juopuivat tieteen dominanssipyrkimyksistä. Ne 
yrittivät selittää selittämätöntä rationaalisesti. Eräisiin liittyi myös pyr- 
kimystä valaa subjektirakennelmiaan pelkästään immanentille perus- 
talle. On epävarmaa, miten tämä näkyisi jo Hegelin filosofiassa, mutta 
hänen jälkivaikutustaan voidaan kieltämättä arvostella subjektikäsi- 
tysten materialisoimisesta. Levinasin kritiikki kohdistuu ilmeisesti yhtä 
paljon Hegeliin kuin marxilaiseen kollektivismiin. Hän sanoo näin: 


Tieto on toiseuden tukahduttamista; Hegelin ”absoluuttiselle tiedolle” on 
arvokasta ”identtisen ja ei-identtisen identtisyys”. Sen sijaan rakkaus- 
suhteessa toiseus ja kaksinaisuus eivät katoa. Ajatus rakkaudesta 
kahden olevaisen yhteensulautumisena on virheellinen romanttinen 
idea. Eroottisen suhteen tunteellinen voima [pathetigue] johtuu siitä, 
että olevaisia on kaksi ja että toinen on absoluuttisesti toinen.?32 


Levinasin mielestä suurin osa rakkauden institutionalisoimisesta ja 
sosiaalisesta kontrolloimisesta edusti sitä universalistista ideologiaa, jota 
hän arvostelee kaikkialla tuotannossaan. Hänen ajatuksensa ovat lähellä 
myös Michel Foucault'n tulkintaa rakkauden ja seksuaalisuuden ”tie- 
teellistämisestä”, jota Foucault nimitti latinankielisellä käsiteparilla 
scientia sexualis.233 Sillä viitataan 1800-luvulla vaikuttaneiden tieteen- 
harjoittajien yritykseen tematisoida eroottista mielihyvää tuottavat toi- 

mintamuodot ominaisuuksiksi, jotka pitää selittää luonnontieteen kei- 
noin ja jotka alistetaan palvelemaan jotakin yhtä universaalia pää- 
määrää, kuten lajinsäilytystä. Rakkaudessa itsessään ei ole kysymys 
mistään universalismista, naturalismista, omaksi tekemisestä tai yhteen- 
sulautumisesta. Levinas kiistää myös vastaväitteen, että eroksen merki- 
tys olisi pelkkää tiedon poissaoloa tai valistuksen ja edistyksen ihan- 
teiden puutteellisuutta. Hänelle, kuten antiikin kreikkalaisille, eros oli 
kieltämättä voima, joka sai särkymään järjestykseen pyrkivän tiedon ja 
teki näkyväksi sen, miten juuri tietämättömäksi tunnustautuminen antoi 
tilaa viisaudelle. Mutta toisaalta rakkauteen liittyi myös sen oma, 
läheisyyttä, välittämistä ja huolehtimista sisältävä arvo, joka sai 
voimansa toiseuden ihmeellisyydestä: ”Rakkaus ei ole rakkautta siksi, 
että se olisi tiedon epätäydellisyyttä.”234 

Levinasin ajattelu hyödyntää eroksen monimerkityksisyyttä. Käsite 
venyy ihmisten suhteista kulttuurien ja yhteiskuntien kumouksiin. 
Vallankumousten keskellä on tullut tavaksi jakaa rakkaille ihmisille 
neilikoita tai ruusuja. Niin on ollut myös seksuaalisen vallankumouksen 
ja kukkaiskansan omassa piirissä. Irrationalismiksi paljastuukin pelkkä 
omaan järkeensä vannova kunnianhimoisuus, joka ei myönnä tieteelli- 
sellä selittämisellä olevan rajoja. Levinas onnistui havainnollistamaan 
eroksella rationalismin puutteita. Hän pystyi perustelemaan järkeisuskon 
heikkouksilla tunne-elämän tarpeellisuutta. Tunne on eri asia kuin tun- 
teita koskeva tieto, eikä rationalismi rakkauden olemusta paljonkaan 
valaise. Mutta vaikuttavinta Levinasin ajatuksissa lienee uskominen 
rakkauden tasa-arvoistavaan merkitykseen. Rakkauden suuret tunteet 
kun lyövät rikki niin ihmisten kuin instituutioidenkin väliin kertyvää 
ylpeyttä. 


3.4.3. Jälkeläisyys 


Levinas puhui paljon toiseudesta ja eroksesta. Kreikan kielessä ”toista” 
merkitsevä sana kirjoitettiin heteros. Tämä johdattaa kysymään, oliko 
Levinasin filosofia heteroseksismin ylistystä. Oliko se ”family first” 
-ideologian mukaista normiruuvien kiristelyä? Levinasin omien lähtö- 
kohtien vuoksi niin voisi epäillä, sillä juutalainen uskonto suhtautuu 
yleensä torjuvasti muun muassa homoseksuaalisuuteen. Myös jälkeläi- 
syyden käsite oli Levinasille keskeinen. Hänen ajattelunsa tarkempi 
tarkastelu osoittaa kuitenkin, että Levinas puhui erittäin epäideologisten 
jälkeläisyys- ja perhekäsitysten puolesta, aivan kuten hänen koko 
filosofiansakin. Suhtautumisessaan omaan juutalaisuuteensa Levinas 
edusti maltillista ja epäortodoksista kantaa, vaikka hän eräässä vai- 
heessa toimi jopa oman uskontokuntansa tunnustamana Talmudin 
opettajana. Tämä tapahtui vuosina 1957—1963.235 Toisaalta Levinas näyt- 

tää tunnustaneen juutalaista Jumala-uskoa elämänsä viimeisiin päiviin 
asti,236 eikä hänen ajatteluaan voida lopultakaan sanoa kovin seku- 
larisoituneeksi. Tähän taustaansa nähden hän osoitti hämmästyttävää 
avarakatseisuutta. 

Levinas ei tulkitse jälkeläisyyttä heteronormatiivisen tai minkään 
muunkaan perhekonstituution osaksi. Levinasille kaikki ihmiset ovat 
toisilleen ”jälkeläisiä”. Jälkeläisyys ikään kuin sisältyy ihmisyyteen it- 
seensä. Jälkeläisyys on kategoria, joka leimaa ihmisyyttä olemuspiir- 
teenä. Vähemmän tärkeää on kuuluminen jälkeläisyyden perusteella 
johonkin tiettyyn arkaistiseen muodostelmaan, kuten sukuun, valtioon, 
kansaan tai perheeseen. Jälkeläisyyden kautta kuulumme ihmiskuntaan. 
Keskeistä ei ole naturalismi, lajinsäilytysstrategia eikä lisääntyminen, 
joihin muiden muassa fasistit vetosivat propagandassaan. Olennaista on 
jälkeläisyyteen liittyvä tunne kuulumisesta yhteen ja samaan ihmisten 
yhteisöön. 

Levinasin käsitys jälkeläisyydestä voi olla filosofisesti lähellä myös 
sitä, mitä Platon ajatteli opettajan ja oppilaan suhteesta. Teoksessa 
Etiikka ja äärettömyys julkaistuissa keskusteluissaan Philippe Nemon 
kanssa Levinas lausuu näin: 


LEVINAS: Biologinen jälkeläisyys on vain jälkeläisyyden perusmalli, ja 
aivan hyvin voidaan ajatella jälkeläisyyttä ihmisten välisenä suhteena 
ilman biologisen vanhemmuuden sidettä. Toiseen on mahdollista suh- 
tautua isän tavoin. Toisen pitäminen omana poikana tarkoittaa, että 
häneen luodaan juuri sellainen suhde, josta käytän nimitystä ”mah- 
dollisen tuolle puolen”. 

NEMO: Voisitteko antaa esimerkkejä henkisistä jälkeläissuhteista? 
Onko opettajan suhteessa oppilaaseen jotain tällaista? 

LEVINAS: Jälkeläisyys ja veljeys ovat tavanomaisia vertauskuvia 
arkielämässämme, perhesuhteita vailla biologista perustaa. Opettajan 
suhde oppilaaseen ei rajoitu niihin, mutta epäilemättä ne ovat sen 
osatekijöitä.237 


Tämä voisi olla lähtöisin seksuaalivähemmistöliikkeeseen kuuluvan 
kansalaisaktivistin kynästä. Ajatukselle voisi löytää vertailukohdan myös 
Platonin käsityksessä pedagogiikasta. Platoninen kasvatus perustui 
mestarin ja oppipojan suhteeseen, joka oli taivaallisen rakkaussuhteen 
toteuttamista ja nojasi filosofisten arvojen ensisijaisuuteen.238 Toisaalta 
Levinas kiistää jälkeläisyyden olevan mikään keino elättää omia 
ideoitaan ajallisuuden yli. Tässä mielessä varsinkin monet feministit ovat 
tulkinneet Levinasia yksipuolisesti.239 Jälkeläisyyden ei pitäisi olla 
biologisille vanhemmille suotu mahdollisuus elää omia unelmiaan todeksi 
jälkipolvien kautta. Käyttämällä ilmaisua ”mahdollisen tuolle puolen” 
Levinas viittaa vain siihen, ettei elämä lopu yksilön oman elämän 
sammumiseen. Elämän jatkuminen velvoittaa kaikkia ihmisiä. Kyse ei 

ole myöskään heideggerilaisesta ajatuksesta, että oman elämän päätty- 
essä ”katoaisi maailma”. Tämä olisi äärimmäistä subjektivismia. Levi- 
nasin ajatus siitä, miten toiseus jatkuu jälkeläisissä, ohjaa ihmisiä vas- 
tuuseen. Toisaalta oman aseman suhteellisuuden oivaltaminen myös 
vapauttaa kohtaloon liittyvästä huolesta: ihmisten ei tarvitse eikä pitäisi 
ottaa tehtäväkseen jälkeläistensä elämän ohjailemista. 

Valitettavan suuri osa Levinasia tulkitsevasta kirjallisuudesta on tyr- 
mistyttävän heteroseksististä ja pyrkii tulkitsemaan Levinasia hetero- 
seksuaalisen jälkeläisyyden teeman kautta. Tutkijat, jotka ovat moti- 
voituneet valtakulttuurien näkökulmasta, ovat tehneet Levinasista 
perheideologioiden puolustajan. Tätä tuskin voidaan pitää todisteena 
muusta kuin siitä, miten paljon paremmin vähemmistöihin kuuluvat 
tutkijat pystyvät ymmärtämään toiseuden ja ulkopuolisuuden teemoja ja 
itse Levinasiakin. ”Samuuden” kritisointi ei ole erotiikkaakaan koske- 
vissa yhteyksissä mitään homoseksuaalisuuden arvostelua. Myös homo- 
seksuaalisuudessa ihmisten erillisyys ja erilaisuus ovat tärkeitä, aivan 
kuten heteroseksuaalisuudessa. Kokemusmaailman samanlaisuus luo 
kuitenkin homoseksuaaleille yhteisen arvo- ja merkityskonstituution 
niin, että voidaan päästä lähemmäksi aitoa dialogisuutta.240 


3.4.4. Kuoleman merkitys 


Levinasin käsitys ihmisen ajallisuudesta ei nojannut yhtä vahvasti 
kuolevaisuuden tosiasiaan kuin Heideggerin. Kuolemalla oli merkitystä 
Levinasille lähinnä ihmisten tasavertaisuuden esilletuojana. Se liittyi 
myös jälkeläisyyden käsitteeseen. Kaikki ihmiset ovat ihmiskunnan 
jäseniä, ja kaikkien kohtalona on poistua tästä ajasta kuoleman kautta. 
Toisin kuin Heideggerin Sein und Zeitissa, kuolemalla on Levinasin 
filosofiassa myös eettinen ulottuvuus. Kuoleva ihminen on altis, hän on 
paljas, hän on päämääristä ja pyrkimyksistä vapaa. Kuolemalla on tasa- 
arvoistava merkitys; kuolema pyytää meitä luopumaan ominaisuuksis- 
tamme, jotka ovat partikulaareja. Siksi kuolevaa ei voi arvostella, moittia 
saati vihata. Kuoleva saa anteeksi kaiken. Vihata toista ihmistä tämän 
yksittäisten ja satunnaisten ominaisuuksien vuoksi olisi joka tapauksessa 
säälimätöntä ja julmaa. Se on lähes yhtä rumaa kuin tekopyhyys. 
Kuolema suhteellistaa ihmisten ominaisuudet ja osoittaa niiden katoa- 
vuuden. Kuoleman edessä olemme kaikki perimmältään samanlaisia. 
Juutalaisvainojen keskellä kuollut filosofi Simone Weil kirjoitti 
ihmisestä, ”joka on menettänyt kaiken”?! Hän yleisti ajatuksen koko 
kulttuuriin. Ihminen, joka on paljas ja alaston, on samalla sekä 
äärimmäisen rikas että äärimmäisen köyhä. Hänellä ei ole jäljellä muuta 
kuin elämä — joka on ihmisen ainoa rikkaus — tai sitten kuolema. Se, joka 
on omistanut elämänsä filosofialle, voittaa vaikka häntä kohtaisi 

halveksunta ja teosten repiminen, kun taas kuolema itse pitää huolen 
siitä, että mammona revitään myös niiden yltä, jotka ovat paenneet 
ahdistuksiaan rikkauksien taakse. Tätä on kulttuurin rikkaus ja pinnalli- 
suuden köyhyys. Nietzsche sanoo persialaisen uskonnonperustajan 
Zarathustran suulla, että älä koskaan loukkaa erakkoa, sillä helpompi on 
heittää kivi kaivoon kuin on käydä hakemassa se pois sieltä: miten hän 
voisi unohtaa ja miten hän voisi kostaa? Parempi, että surmaat etkä jätä 
henkiin!22 Niccolö Machiavelli puolestaan neuvoi ohjeissaan tuleville 
ruhtinaille, että jos ”tahtoo loukata jotakin ihmistä, on se tehtävä niin, 
ettei ole pelkoa kostosta.”2438 Hän aavisti omalla ironisella tavallaan 
anheuden palkan, mutta muistiko hän historian yliyksilöllisen tuomion, 
Nemesiksen, joka valtiaiden pään yllä väijyy? 

Levinasin mielestä omistautuminen, totuudenrakkaus ja kiintymys 
elämään ovat esimerkillisyydessään voimakkaampia kuin kenenkään 
yhden ihmisen elämä. Kuolema on loppusuora, jolla eriarvoiset saavutta- 
vat toisensa; se on tiliviiva, jolla elämän saldo punnitaan. Ihminen ei vain 
täytä pikariaan kuolemaa kohti, kuten Sartre ajatteli, eikä kuolevan 
korviin kantaudu välttämättä edes Pyhän Pietarin avainten kilinä. 
Kuolema ja aika pikemminkin vähentävät ihmisen yltä kaiken keino- 
tekoisen, ja jäljelle jää vain historiaan säteilevä ihminen, paljas ja alaston 
ruumis, se, mitä ihminen oikeasti oli. Kuoleman tasa-arvoistava merkitys 
on sen totisuudessa. 

Kuolevaisuutta koskevan tietoisuuden vapauttava vaikutus on osattu 
ottaa huomioon jopa oikeuskäytännössä, jossa kuolevan todistusta 
pidetään uskottavana ja pätevänä. Kuolleet eivät valehtele, vaikka 
kukaan tuskin toivoo totuuskonseptiota perustettavan hirttonarun ja 
Coltin paukkeen varaan. Paremminkin on niin, että kuolematietoisuuden 
tulisi vakavoittaa ja pysäyttää. Armeijat, sodankäynti ja kuolonkolarit 
ilmentävät kevytmielistä suhtautumista kuolemaan. Irtonaiset vitsit, 
sotilasrallatukset, formularäiske ja kolarinukkeparodiat voivat paljastaa 
kuoleman tosiasiallista ahdistavuutta ja toimia sitä kautta myös kuo- 
lematietoisuuden esille tuojina. Mutta perimmältään nekin ilmentävät 
kuoleman tuottaman haasteen kiertämisyritystä. Ihmisarvon inflaatio 
sodissa, väkivaltaisuuksissa ja moottoriurheilun lihamyllyssä johtuu 
siitä, että kuolema on ymmärretty ”tilastoyksiköksi”, ”todennäköisyy- 
deksi” tai ”miestappioksi” tavalla, jota Heidegger arvosteli. Myös oma 
kuolema ymmärretään kollektiivisuuden kautta. Se ymmärretään ”jon- 
kun toisen” kuolemaksi, yhteiskunnalliseksi välttämättömyydeksi, joka 
pitää vain uhrata valtiolliselle vadille, ja sen jälkeen elämä jatkuu taas 
entisissä uomissaan. Tietoinen ihminen ei voi ajatella näin sen enempää 
omasta kuin toisenkaan ihmisen elämästä. 

Kuolema liittyy Levinasin ajatteluun ultimatum-näkökulman kautta. 
Se tarkoittaa perimmältään ”uhkavaatimusta”. Toisaalta kuolemaa ei 
voida mieltää kirjaimellisesti uhkaksi, sillä uhka on jotakin, joka voi 

myös poistua ja jolle on vaihtoehto. Kuolema sen sijaan ei väisty, se on 
faktisiteetti, jonka ei tule pelottaa ketään. Kuoleman välttämättömyyden 
vuoksi sitä ei yleensä kavahdeta, sen edessä ei hermostuta, eikä sitä 
yritetä kiertää. Kenties syvällä tajunnassamme tiedämme, miten väistä- 
mätön kuolema on. Välttämättömyytensä lisäksi kuolema on kertakaik- 
kinen (kukaan ei voi kuolla puoliksi) ja ajankohtansa puolesta määrää- 
mätön. Kuolema on osa Levinasin äärimmäisyysajattelua, jossa elämän 
arvo punnitaan reunojen ja rajojen kautta. Levinasin harjoittama vasta- 
kohdilla operointi voi olla myös kompleksista, ja siitä erottuu kristillisiä 
sävyjä. Jo edellä totesimme, että musta ei tule mustemmaksi sen kautta, 
että se vertautuu vastakohtaansa, valkoiseen. Hyvä ei tule paremmaksi 
sen kautta, että sen rinnalla kasvaa jotakin pahaa.244 Jos ihmisen elämä 
kirkastuu raudan ja teräksen kosketusta vasten, siitä ei ole itsensä 
Perkeleen sormenjälki kaukana. 

Dikotomista ajattelua lieventääkin se, että Levinasin ajattelussa 
kuoleman merkitys lukkiutuu vastuun käsitteeseen. Levinasille vas- 
tuullisuus on viime kädessä vastuuta toisen kuolemasta. Kasvojen 
haavoittuvuus ilmaisee moraalisen imperatiivin: ”Älä tapa.”245 Ihmisten 
tasa-arvo ilmenee kuoleman kautta. Levinas korostaa, että toista ei 
pitäisi jättää yksin edes kuoleman tullessa.246 Luulen kuitenkin, että 
tältä osin hänen filosofiansa on pinnallisempaa kuin Heideggerin. Kuo- 
leman sosiaalisen puolen yhdistäminen kuoleman olemukseen voi johtaa 
myös edellä mainittuun relativismin ongelmaan: kuolemaa ei ole ym- 
märretty tapahtumaksi, joka on pelkästään henkilökohtainen. Kukaan ei 
voi kuolla toisen puolesta eikä edes ”osallistua” toisen kuolemaan. 
Kuolema kohdataan yksin. Filosofi Juha Teräväinen on sanonut osuvasti, 
että näkemällä kuolemaa emme opi kuolemaa.?*? Se on eroamisen hetki. 
Sokrates kehotti viemään kuolemansa hetkellä naiset ja lapset pois 
huoneesta, sillä ”kuoleman tullessa pitää olla hiljaista”.2!8 Roomalaiset 
ilmaisivat asian Levinasia ja Heideggeriakin selvemmin seinäkirjoi- 
tuksessaan: ”Elä oma elämäsi, koska kuolet oman kuolemasi!” 

Kuolema sinänsä oli Levinasin ajatuskehittelyille marginaalinen 
teema (sikäli kuin kuolema voi sitä olla kenellekään kuolevaiselle 
ihmiselle). Erityisesti hän pohti ihmisen ajallisuutta vankileirillä kir- 
joittamassaan varhaisteoksessa Le temps et l'autre. Huolessa toisen 
kuolemasta valottui erityisesti vastuun ajatus. Vastuun perusta on 
huolessa toisen elämästä. Ihminen ei voi elää ensisijaisesti itseään var- 
ten. Niinpä hän ei kuolekaan toisista riippumatta. Hän ei ole ”itselleen 
oleva” vaan alun perin toista varten.2* 

3.5. MISTÄ PUHUMME, KUN PUHUMME KIELESTÄ? 


Ihmisten kohtaaminen jää epätäydelliseksi ja vajaaksi, jos se ei välitä 
merkityksiä. Toisen kasvot voivat vakuuttaa meidät omalla peittele- 
mättömyydellään. Ruumiillisuuden, haluamisen ja nauttimisen välittö- 
myys riisuvat osapuolia rooliolemisen vaatimuksista. Tämä voi riittää 
etiikan perusteluksi ainakin negatiivisesti: se ikään kuin purkaa ihmis- 
ten suhteisiin syntyvää kitschiä. Mutta se ei takaa vielä osapuolten 
yhteisymmärrystä — se ei takaa dialogisuutta. Keskeinen kysymys onkin, 
miten dialogiin voitaisiin päästä, ja mitä se on? Vetoaminen ruuniiillisuu- 
teen valottaa etiikan ei-käsitteellistä perustaa, mutta kohtaamista kuvai- 
leva kieli on jo käsitteellistä filosofiaa. Miten Levinas välttää suistumasta 
takaisin lingvistisen filosofian pyörteisiin? Miten kohtaaminen on 
mahdollista, jos sitä ei ymmärretä kommunikoitavissa olevien merkitys- 
ten kautta? Tätä kysyi muiden muassa Jacgues Derrida laajassa artik- 
kelissaan ”Violence et möetaphysigue — Essai sur la pensöe JEmmanuel 
Levinas”, joka oli tarkoitettu lähinnä Levinasin filosofian kritiikiksi.250 

Levinasia on laajemminkin muistutettu siitä, että toisaalta hän ar- 
vostelee kielen esineellistävää ja ohbjektivoivaa vaikutusta ja että 
toisaalta hän käyttää kieltä oman filosofiansa luonnosteluun.?51 Olisikin 
kai kohtuutonta kiistää filosofin käyttävän kieltä. Olennaista on pohtia, 
mitä kielen asemasta ja mahdollisuuksista ajatellaan. Yleensä ne filo- 
sofit, jotka sanovat olevansa kielifilosofeja, ovat olleet kaikkein keh- 
noimpia sanankäyttäjiä. He ovat halunneet sanoa ihmistä ja elämää 
koskevista asioista mahdollisimman vähän. Levinasin tarkoitus oli ohjel- 
mallisesti vastustaa metafysiikan kieltäviä filosofioita ja luoda omaa 
metaforallista ajatteluaan, jossa kielelle annetaan diffuusi viittauksen- 
omainen rooli. Siksi myös kielestä oli ajateltava perin juurin toisin kuin 
analyyttiset kielifilosofit olivat opettaneet. Käsityksiämme kielestä oli 
täsmennettävä. Kielifilosofinen teema ei ole Levinasin filosofian keskei- 
simpiä, mutta sen tärkeys juontuu Levinasia kohtaan nostetun kritiikin 
äänekkyydestä. 

Levinasin kohtaamaan arvosteluun voisi vastata huomauttamalla 
kielifilosofioiden ideologisesta perustasta: niissä merkitykset on jo lähtö- 
kohtaisesti rajattu vain kielellisiksi merkityksiksi. On oletettu, että koke- 
muksilla on merkitystä vain, kun ne ensin käsitellään kehollisesta 
kokemuksesta irralliseksi tematisoidun ajattelun kautta. Kanta nou- 
dattelee kartesiolaista dualismia, jolla oli motiivinsa kristillisessä pyrki- 
myksessä idealisaatioihin sekä ruumiin ja sielun erotteluun.252 Levinasin 
näkökulmasta kokemuksilla on merkitys jo ei-käsitteellisinä kokemuk- 
sina, sillä ihmisen suhde todellisuuteen edeltää hänen tiedonhankin- 
taansa.253 Ihmisen ”maailmassa oleminen” on käsitteellisen tiedonsaan- 

nin ehto ja edellytys sekä ajallisessa että loogisessa järjestyksessä. 
Viittaamalla merkitysten esi- tai ei-predikatiivisuuteen onnistutaan 
kieltämään lingvistisen filosofian määräysvalta, jonka mukaisesti mer- 
kityksen käsite oli rajoitettu vain kielen ja käsitteellisen tiedon alueelle. 


3.5.1. Sanotun ja sanomisen ero 


Jacgues Derridan kirjoituksessaan ”Violence et mötaphysigue” (1967) ja 
Emmanuel Levinasin teoksessaan Autrement guötre ou au-delä de 
Pessence (1974) käymä mielipiteidenvaihto kielen eksistentiaalisista 
olemismuodoista valaisee edelleen elävästi sitä eroa, jonka mukaisesti 
kieli on nähty joko sanakeskeisenä, diskursiivisena ja tyhjentävälle 
analyysille antauvana kulttuurimuodosteena tai esipredikatiivisena, 
kokemuksellisena ja analysoitavaksi tyhjentymättömänä kokonaisuu- 
tena. Derridaa varten Levinas kehittelikin edellisessä luvussa selitettyjä 
vastausehdotelmia = yksityiskohtaisemman (perustelun. Teoksessaan 
Levinas jakaa inhimillisen kommunikaation ”sanottuun” (le dit) ja 
”sanomiseen” (le dire).254 Sanottu eli puhuttu kieli on välittävää eli 
assertatiivista ja esittävää eli representatiivista. Se määrittelee ja py- 
säyttää kohteensa. Sanominen puolestaan on kohteensa luovaa, eli 
performatiivista. Se etsii ilmaisua sille, mille ei ennen kielellistä ilmausta 
ole mitään ilmausta. Tällainen kieli on pikemminkin metaforallista kuin 
esittävää. Jälkimmäinen mahdollistaa toiseudesta puhumisen ja voi olla 
myös viittauksenomaista tai taiteellista. 

Olennaista on, että sanomisesta ei voida puhua tarkasti. Levinasin 
mukaan sanomisen perusta ei koskaan tule varsinaisesti sanotuksi. Kyse 
ei ole pelkästään kieltä tai puhetta koskevasta luokittelusta, kuten 
Ferdinand de Saussuren jaottelussa, jossa kielenkäytöstä (le langage) 
erotetaan yhtäältä kieli (la langue) ja toisaalta puhe (la parole).255 Puhe 
viittaa tällöin siihen, mikä kielenkäytössä on yksilöllistä ja satunnaista ja 
sellaisena ylittää sopimuksenvaraisen, järjestelmällisen ja säännön- 
mukaisen kielen. Sen sijaan Levinasin jako sanomiseen ja sanottuun 
ulottuu syvemmälle kielen ja puheen taakse, kommunikaation kohtaa- 
misfilosofisiin taustaehtoihin. Niitä ei voida kaventaa myöskään psyko- 
logisiksi, vuorovaikutuksellisiksi tai nonverbaaliseen viestintään liitty- 
viksi tekijöiksi, jotka ovat paljastettavissa eleinä tai reaktioina tai jotka 
rajautuvat ja siten myös vertautuvat kieleen. Kyse on olemisen pohja- 
vireestä, kyse on kontaktista toiseen ihmiseen. 

Sanottuun kuuluu se, mikä voidaan tietää ja hallita, määrittää tai 
kumota. Sanottua ovat muotoa ”S on P” (”Subjekti on Predikaatti”) olevat 
lauseet, joiden totuusehdot voidaan määrittää.256 Kaikki, mikä voidaan 
sanoa, voidaan tuoda esille sanotussa. Kyse ei ole kuitenkaan samasta 
asiasta kuin Ludwig Wittgensteinin toteamuksessa: ”Kaikki mistä 

voidaan puhua, voidaan sanoa selvästi. Siitä, mistä ei voida puhua, on 
vaiettava.”257 Sanotun ala on kieltämättä sama kuin mielekkäiden 
lauseiden ala Wittgensteinilla, mutta Levinasin mukaan myös epämielek- 
käät lauseet ilmentävät sanottua yhtä selvästi kuin mielekkäät. Vaikka 
ne ovat metafysiikkaa, ne ovat kieltä, ja niiden totuusarvo ja -asema on 
määriteltävissä. Mielekkäiden lauseiden ala ei siis tule rajatuksi kielen 
sisältä päin, kuten Wittgensteinin varhaisfilosofiassa. Sen mukaan 
”Lflilosofia osoittaa mitä ei voida sanoa — esittämällä selvästi sanottavissa 
olevan.”258 Toisaalta Wittgensteinkin tunnusti kielen ulkopuolelle jäävän 
filosofiansa merkityksellisyyden. Sekä Levinasille että Wittgensteinille 
tärkeää on sanotun rajautuminen sanomiseen. 

Levinasin mukaan sanomisessa kyse on siitä, että se on suunnattua 
jollekin toiselle ihmiselle. Sanominen edellyttää suhteen. Ei olisi mieltä 
sanoa mitään ilman, että se suuntautuu itsen ulkopuolelle: tietoisuudesta 
toiseuteen. Jos ”sanottua” ovat lauseet, on ”sanominen” se kehollinen, 
kohtaamisfilosofinen ja kokemuksellinen yhteys minän ja toisen välillä, 
joka kantaa nämä lauseet. Sanottu voi tulla sanotuksi vain toiselle 
suunnatussa sanomisessa. Sanominen on intentionaalinen rakenne, joka 
toteutuu konkreettisen ruumiillisen olemassaolon tasolla. Niinpä Levinas 
ja Wittgenstein näyttäisivätkin olevan yhtä mieltä siitä, että ”leltiikkaa 
ei voi ilmaista lausein”259 ja että perimmältään ”leltiikka on trans- 
sendentaalista”.260 

Koska itse asia on abstraktia ja kuivaa, koetan valottaa sitä esi- 
merkillä. Olen pohjiani myöten rakastunut. Elämäni on suistunut 
raiteiltaan. En pitkään aikaan uskonut voivani olla näin perinpohjaisesti 
ihastunut, rakastunut ja helpohkosti järkytettävissä. Haluan sanoa 
rakkauteni kohteelle, jota en saa ajatuksistani ja joka omalla van- 
gitsevalla tavallaan pitää minua vallassaan yöt ja päivät: ”Rakastan 
sinua”. Mutta kieleni ei saa lausetta ulos suusta. Kun sanomisen aika 
tulee, sanat juuttuvat kurkkuun, hetki ei ole oikea eivätkä sanat oikeat 
tähän hetkeen. Eikä oppilaitos, jota käyn, ole mikään peruskoulun 
yläluokka. Mistä on kysymys? Kyse on siitä, että sanat eivät ole koskaan 
oikeat. Kyse on sanotun ja sanomisen erosta. Sanottu on määriteltävissä 
selkeästi: minä (subjekti) rakastan (predikaatti) sinua (objekti). Tämä on 
yksinkertaista ja selvää. Tämä on kielifilosofian mukaista. Mutta 
tavoittaako sanottu sanomista? Sanotussa tulevat esille pelkät sanat. 
Sanottu on lauseen mukainen informaatiosisältö. Mutta mitä kukaan 
informaatiolla tekee? Mikä oli merkityksen merkitys? Merkityksen 
merkitys on vahvasti kokemuksellinen. Sanottu ei läheskään aina tavoita 
sanomista. Sanottu ja sanominen voivat olla julmasti ristiriidassa. On 
vaikea sanoa sanottua, jos sanotun sanominen on sanojen liimaamista 
sanomisen kylkeen. Ensisijaista onkin sanominen: se ei ole kielellistä 
vaan — kuten Levinas toteaa — sanominen piirtyy esiin ”aistisuuden, 
läheisyyden ja nauttimisen tasolla”. Sanottu voi olla inhimillinen vält- 

tämättömyys, mutta sitä edeltää sanomisen intentionaalinen luonne. 
Sanoihin on vaikea kiinnittää sanomisen intentionaalista tilaa, ja 
kontaktin luomisen pitää edeltää kaikkea kommunikaatiota. Siksi ei ole 
järkeä etsiä sanomisen keinoja sanoille eli sanotulle. Niin menettelisi 
machomies, playboy tai naisten iskijä. Käänteinen järjestys on rehelli- 
sempi ja seuraa olemisen ohjetta: löydä sanat sanomisen intentio- 
naalisesta hehkusta! 

Mihin asemaan asettuu nyt filosofia? Eikö Levinasin oma hanke — 
sanomisesta puhuminen — tuo sanomista sanotun piiriin, tee siitä tie- 
dettä, jota esineellistää kieli? Miten voidaan väittää, että Levinasin 
vaihtoehtofilosofia, sanomisen ”toisin kuin oleminen”, olisi jotakin tuo- 
matta sitä olemisen ymmärtämisen piiriin? Levinas vastaakin, että 
kääntämällä (traduire) sanominen sanotuksi se väistämättä petetään 
(trahir). Tämä on välttämätöntä, tämä on filosofian luonne. Sanomista ei 
voida käsittää tekemättä siitä sanottua. Mutta sanottu olisi jatkuvasti 
ylitettävä. Sanottu täytyy yhä uudelleen kiistää, sanoa pois (dedire). 
Parhaimmillaankin meille jää vain sanottu, sillä sanomisen perustaa ei 
voida koskaan tavoittaa.261 Olemisen vaimea perusta, josta Levinas käytti 
”simpukan kuoresta kuultavan kohinan” ja ”valvomisen” metaforia, ei ole 
koskaan paljastettavissa. Niinpä myöskään eettisen refleksion perusta ei 
ole koskaan esitettävissä. Se jää jälkenä nähtäväksi kasvoissa ja koh- 
taamiseen liittyvässä arvoituksellisuudessa. 


3.5.2. Kielifilosofian dualistisuus ja tyylin ongelma 


Buberin ja Levinasin pohjustama dialogisuus ei ole perimmältään kieli- 
filosofiaa vaan antropologiaa. Dialogisen filosofian ydinajatuksia on, että 
avoin keskusteleminen nostaa argumentaation ikään kuin uudelle tasolle 
ja dialektiikalle ominaista logiikkaa seuraten kohottaa ymmärtämis- 
tilanteen pelkkiä puheakteja korkeammaksi synteesiksi, aivan kuten 
(myöhemmin tarkasteltavassa) eksistenssihermeneutiikassakin ajatel- 
laan. Kokemusperäisesti dialogisen keskustelun oletetaan tuovan esille 
jotain uutta tai avaavan ainakin uusia näkökulmia. 

Levinasin käsityksen mukaan etiikan perusta ei ole ilmaistavissa 
sanotun eikä puhutun kielen piirissä. Eettisesti vetoava ja merkitykselli- 
nen aines on transsendentaalista; se liittyy ihmisen aistikykyyn, aisti- 
suuteen ja kehon konkreettisiin kosketuskohtiin. Kielellä on lähinnä 
marginaalinen asema eettisten ratkaisujen tekemisessä. Etiikka ei ole 
perimmältään reflektiota, harkintaa. Etiikka on pikemminkin rajojen 
tunnustamista ja tunnustelua. Levinasin näkemys siitä, miten ”sanottu” 
olisi ylitettävä, kiistettävä ja ”sanottava pois” on lähellä Ludwig 
Wittgensteinin ajatusta, jonka mukaan kielifilosofinen harjoitus on 
tikapuilla etenemistä, ja ylös kiivettyään ihmisen olisi heitettävä tikkaat 


123 


pois.262 Siitä, mihin kielen rajat päättyvät, alkaa etiikka. Etiikka on 
pikemminkin asenteellinen kuin älyllinen tai tiedollinen asia. Toisaalta 
Levinasin käsitys etiikan tärkeimpien imperatiivien lausumattomuu- 
desta ei tee tyhjäksi eettisen refleksionkaan merkitystä. Harkinta ja 
analyyttisyys ”sanotun” piirissä voivat valaista etiikan asumusta sisältä 
päin, vaikka ne eivät vielä kerrokaan mitään siitä ympäristöstä tai 
seudusta, jolla talo varsinaisesti sijaitsee, eivätkä sen perustuksesta. 

Aivan kuten Levinas, myös Wittgenstein pyrki havainnollistamaan 
ajatteluaan vertauskuvin, mutta hänenkin yrityksensä kertoivat enem- 
män konkretisoimisen vaikeudesta kuin siitä filosofisesta asiasta, jota oli 
tarkoitus havainnollistaa. Lisäksi Wittgenstein varoitti metaforallisen 
ajattelun vaaroista ja keskittyi jatkuvasti teoretisoinnissa onnistumiseen. 
Wittgensteinin oppilas Norman Malcom kertoo mestarinsa tähdentäneen, 
miten vertauskuva voi johtaa päätelmiä harhaan. Filosofian opettajana 
toimiessaan Wittgenstein oli kerran esittänyt kuulijoittensa pohditta- 
vaksi kysymyksen, kuinka etäälle maaplaneetan kokoista pallopintaa 
pitkin kiristetty köysi kohoaisi pallon pinnalta, jos köyden ympärys- 
mittaan lisättäisiin yksi metri. Koska jatko-osa olisi suhteellisen vä- 
häinen muihin mittasuhteisiin verrattuna, hänen ystävänsä päätyivät 
arvioon, että muutos jäisi häviävän pieneksi, eikä sitä voitaisi käy- 
tännössä lainkaan havaita.2638 Laskutoimitus kuitenkin osoittaa, että 
löysää syntyisi paljon, ja ylt ympäri pingotettu köysi kiertäisikin maata 
noin 15 cm:n etäisyydellä pinnasta. Tällä tavoin Wittgenstein painotti 
teoreettisen ajattelun tärkeyttä ja varoitti käytännöllisen päättelyn kari- 
koista. Tärkeämmän ongelman muodostaa kuitenkin se, että teoreti- 
sointi, jolla ajattelun tärkeyttä puolustetaan, on aina vain idealisaatio ja 
jää abstraktiksi silloinkin, kun sitä sovelletaan käytäntöön ja lasku- 
kaavoihin sijoitetaan muuttujia. Vaikka köyden löystyminen ei esi- 
merkissä johtunutkaan maan geoidimaisesta ja epätasaisesta muodosta, 
on syytä muistaa myös se, ettei maa ole pyöreä vaan soikea ja möyk- 
kyinen. 

Wittgensteinin filosofiassa ”havainnollistaminen” onkin mahdollisim- 
man epähavainnollistavaa. Hänen ajattelunsa operoi idealisaatioilla, ja 
myös kieli oli hänelle abstraktio. Merkitys, lauseet ja niiden totuusarvot 
erotettiin todellisesta elämästä. Esipragmatistiseksi luonnehditussa filo- 
sofiassaan hän kiinnitti huomiota myös kielen käyttötilanteisiin, mutta 
silloinkin kielelle annettiin lähinnä välineellinen asema. Se nähtiin osana 
kieltä tutkivaa systeemiä, kielipeliä. Myös kielipeliä itseään voidaan 
pitää idealisaationa. Vaikka kielen käytännölliset kytkökset olikin jo 
myönnetty, kielen alaan suostuttiin tunnustamaan vain se, mitä Levinas 
luonnehtii ”sanotuksi”. Se on objektivoitua puhetta, kirjoitusta sekä 
käsitteiden ja lauseiden määrittelyä. Myös kielen käytännöllisiä tausta- 
ehtoja pidettiin perimmältään tutkimukselle antautuvina ja paljastetta- 
vina. 

Levinasin käsityksen mukaan tärkeimmät ja arvokkaimmat merki- 
tykset eivät asu kielessä vaan sen ulkopuolella: kokemuksen ja ainut- 
laatuisuuden piirissä. Rakastumisen ja intohimon tai kivun ja kärsi- 
myksen elämykset eivät ole kielellisiä, eikä niiden voimaa ja merkitystä 
valaise tutkimus eikä analyysi. Sama, mikä näkyy eettisissä yhteyksissä, 
tulee vastaan myös estetiikan piirissä. Vaikeudet redusoida etiikkaa 
kieleen näkyvät kysymyksissä aistillisesti hyvästä ja kauniista. Es- 
teettistä kokemista ja ymmärtämistä ei pitäisikään hajottaa näihin kah- 
teen olemispuoleen. Myöskään sitä vastaava jaottelu sanottuun (käsit- 
teelliseen) ja sanomiseen (ei-käsitteelliseen) ei ole filosofialle välttä- 
mätöntä, vaikka Levinas käyttääkin näitä kahta termiä kuvatessaan 
filosofisen estetiikan kartesiolaista historiaa. 

Esteettisissä yhteyksissä voitaisiin ”kokemisen” ja ”ymmärtämisen” 
asemasta puhua tyylistä. Tyylin piirissä yhdistyvät käsitteellinen ja 
elämyksellinen aines tavalla, joka ei merkitse antautumista analyysin 
vaatimuksille eikä heittäytymistä pelkkään kokemisen jokeen. Sitä, 
kuinka keskeisen teeman sanomisen ja sanotun välinen ristiriita muo- 
dostaa filosofiassa, kuvastaa tosiasia, että filosofia painii jatkuvasti 
tyyliongelmien parissa. Filosofiassa pyritään puhumaan asioista, jotka 
ovat abstrakteja, ideaalisia ja spekulatiivisia, ja analyyseissa tähdätään 
yleispätevyyteen. Toisaalta filosofiaa pitäisi myös havainnollistaa, jotta 
puheenaiheilla olisi käytännön toteutumisyhteys. Näin on varsinkin 
etiikassa ja estetiikassa, mutta esimerkiksi logiikkaan sisältyy paljon asi- 
oita, joita ei voida konkretisoida. Ongelma ei ole vain esittämiseen liit- 
tyvä vaan periaatteellinen. Sen sijaan yhteiskuntafilosofiassa ja taiteissa 
konkretisoiminen olisi toivottavaa, mutta harvoin siinä onnistutaan. 

Analyyttinen systeemifilosofi saattaa yrittää profiloitua ”taiteen- 
filosofiksi” keksiskelemällä kalkyyleilleen ”sovellutuksia”. Tosiasiassa 
hän pitää vain logiikan jatkokurssia, jonka esimerkkiaineisto on peräisin 
taiteiden piiristä. Etiikasta kirjoittavaa filosofia puolestaan voidaan 
arvostella siitä, että toisaalta hän tohtoroi abstrakteilla käsitteillä, kuten 
"vapaudella", ja toisaalta hän havainnollistaa asioita omasta elämästään 
poimimiensa esimerkkien avulla. Kriitikoiden mielestä kyseessä voi olla 
vain tyylillinen floppi. Toiset lukijat puolestaan saattavat kiittää filosofia 
hengen puhaltamisesta vanhoihin filosofisiin teemoihin ja käsitteisiin. 
Tärkeä onkin Levinasin johtopäätös filosofian epäonnistumisesta. Filo- 
sofia epäonnistuu usein tyylillisesti, sillä filosofiassa joudutaan käsittele- 
mään äärimmäisen abstrakteja asioita mutta myös pohtimaan niiden 
konkreettisia merkityksiä. Vakavimmin filosofia epäonnistuu, jos se 
yrittää olla pelkästään älyllisperäistä ja pyrkii sanomaan asioita tosikko- 
maisesti suoraan. Kaiken aikaa filosofit joutuvat ottamaan kantaa elä- 
mään, joka jo sinänsä on monitulkintaista ja metaforallista. Sanotun ja 
sanomisen ristiriita kulminoituu tyylin ongelmaksi. 

Toisaalta filosofian muoto-ongelmat ovat näennäisiä, ja niitä voidaan 

myös sovittaa. Silloitusyrityksillä on kuitenkin taipumus jäädä pin- 
nallisiksi, koska ne eivät ratkaise käsitteellisen filosofian ja koke- 
muksellisen elämän välistä jännitettä. Myös ”epäonnistuvaa” filosofiaa 
tarvitaan. Se edustaa yritystä luoda järkeä muutoin hahmottomaan ja 
jäsentymättömään todellisuuteen. Levinasin kannalta katsoen filosofian 
ei tarvitsisikaan pysähtyä kielen kategoriseen määräysvaltaan eikä 
abstraktin ja konkreettisen väliseen kuiluun. Filosofian ei tarvitse luk- 
kiutua tasolle, jota Heidegger nimitti ”filosofoimiseksi”.264 Jos filosofit 
suostuisivat luopumaan tieteiden opettamista eksaktiuden ja yleis- 
pätevyyden normeista, paljastuisi savuverhon takaa runouden ja dialogin 
mahdollisuus. Tyyli voidaankin saavuttaa lähinnä kaunokirjallisessa 
teoksessa, koska se puhuu arkikielellä arkielämän asioista. Se myöntää, 
että etiikka ja estetiikka sisältyvät metaforalliseen ajattelemiseen ja 
esittämiseen. Filosofiaa ei tarvitse jakaa käsitteellisen ja kokemuk- 
sellisen — tai sanotun ja sanomisen — sektoreihin, kun eettisesti ja 
esteettisesti merkityksellinen aines sisältyy jo metaforalliseen kieleen ja 
sen kirjaviin taustaehtoihin, ”sanomiseen”. 

Platon, Nietzsche ja Kierkegaard onnistuivat luomaan philosophia 
perennista, ikuista filosofiaa. He ovat yhä elinvoimaisia, sillä heidän 
ajattelunsa on kaunokirjallista ja dialogista. Heistä riittää jatkuvasti 
opiskeltavaa. Sen sijaan systeemifilosofit ja soveltavat eetikot ovat 
antaneet tyylin alueella lähinnä huonoja esimerkkejä, ja heidän ohjeensa 
käytännön elämälle ovat jääneet usein vieraiksi. Heidän teoreettiset 
mallinsa ovat olleet lähinnä välineellisessä ja objektivoivassa asemassa 
todellisuutta tutkittaessa, ja tehty tutkimus on usein kertonut enemmän 
siitä, miten hypoteesit sopivat kohteiden testaamiseen, kuin varsinaisista 
kohteista. Systeemifilosofit ovat saattaneet tulla ymmärretyiksi myös itse 
väärin, koska pelkkä teoreettinen kieli ei ole tavoittanut elämisen to- 
dellisia kiinnityskohtia. Kysymys ei ole ollut vain filosofian vaikutta- 
vuudesta. Kysymys on filosofisesta kokonaisotteesta. Tyyli ei liity aino- 
astaan esittämiseen, vaan se on kannanotto joko elämää hallitsemaan 
pyrkivän ”soveltavan filosofian” tai todellisuutta myötäelävän ajattele- 
misen puolesta. 

Tyyliä on vaikea saavuttaa tieteissä ja filosofiassa, koska ne joutuvat 
jatkuvasti yhdistelemään erilaisia todellisuuden näkemistapoja. Ristiriita 
manifestoitui selvästi myös kansainvälisesti tunnetuimman filosofimme 
Georg Henrik von Wrightin kannanotossa, jonka mukaisesti hän jakoi 
oman tuotantonsa toisaalta akateemiseen systeemifilosofiaan ja toisaalta 
yleiseen kulttuuriesseistiikkaan.?65 Levinasin näkökulmasta se voi ilmen- 
tää lähinnä sanotun ja sanomisen välistä ristiriitaa. Samalla se kertoo 
käsitteellisen maailman ja todellisen maailman välisestä kuilusta: 
koetaan, että konkreettisista asioista ei voida puhua teoreettisen filo- 
sofian yhteydessä. Myöskään kirjallisuuskriitikot eivät ole olleet tyy- 
tyväisiä siihen, että filosofi halkaisee ajattelunsa kahtia.266 Dualismi 

ilmentää perimmältään tyylin ongelmaa. Se ei ratkea filosofisia aktivi- 
teetteja jakamalla, koska ongelma ei ole perimmältään alueellinen. 
Tiedon puun vihreä oksa, jolta teoreetikko tähystää maailmaa, voi jäädä 
pysyvästi tieteellisten tikapuiden tavoittamattomiin, mutta filosofin ei 
pitäisi seurata abstrakin ja konkreettisen ajattelun jyrkkää jakoa. Sen 
sijaan filosofin tehtävänä olisi toimia ”nuorallatanssijana”, joka tarvit- 
taessa jää myös jyrkänteiden ja huippujen välille roikkumaan. 

Informaatiosisältöä ei kuitenkaan tulisi alistaa eleganssin tavoittelulle 
tai kääntäen. Tyylin olemus on, että se sitoo yhteen kaikkea ilmaisua. 
Filosofian välineitä voitaisiinkin lisätä tai vaihtaa. Filosofien pitäisi 
puhua metaforallisemmin ja monitulkintaisia ilmaisukeinoja käyttäen. 

Parhaassa asemassa on tällöin dialogi, koska sen muodolliset sitou- 
mukset ovat lieviä ja yksinkertaisia. Dialogin piirissä toteutuu sanomisen 
vapaus, ja ilman keskustelua myös tieteellinen kriittisyys ajautuu 
nopeasti pulaan. Dialogin vaatimus ei tee tyhjäksi teoreettisen ajattelun 
merkitystä, mutta teorioinnin ulkoiset rajoitteet ja ennakkoehdot pitäisi 
jatkuvasti ylittää. Olisi suostuttava myöntämään, että merkitysten mää- 
ritteleminen tapahtuu perimmältään muualla kuin pelkän käsitteellisen 
konstituution piirissä. Se tapahtuu keskusteluissa ja arkielämän valin- 
noissa. Myös von Wright valitteli eräässä viimeaikaisessa haastatte- 
lussaan sitä, että ”filosofit ovat hyvin vähän taiteellisia”.267 Oireellista 
onkin juuri se, ettei hänen mielipiteessään ole mitään sellaista uutta, 
mitä kuka tahansa ei voisi sanoa ”tieteelliseksi” kavennetun yliopisto- 
filosofian luonteesta. 


3.5.3. Itselle toinen? 


Miten sitten dialogisuus voisi toteutua, jos keskustelun ja kommuni- 
kaation perusta on tavoittamaton? Onko toisen ihmisen ymmärtäminen 
pelkkä aave, joka kummittelee tieteellisissä teorioissa? Niin voitaisiin 
väittää, jos keskustelu nojautuisi sanotun valtaan. Tärkeämpää onkin 
sanominen: dialogisuuden pitäisi toteutua juuri sanomisen piirissä. 
Ajatuksella on vaikutusta etiikan subjekteihin. Myös keskusteleva 
minuus on aina julkilausumaton pro-nomini, ”nimeä edeltävä”. Se on 
kielen kautta syntyvää pronominia ”minä” vanhempi. Levinasin mielestä 
ei ole olemassa mitään, joka nimeäisi itsensä minäksi. ”Minä”, sanoo se, 
joka jo puhuu”, kirjoittaa Levinas.268 Tässä mielessä myös dialogisuus ja 
etiikka edeltävät niiden subjekteja. Levinasin filosofian vallankumouk- 
sellisuus paljastuu juuri tässä käänteisyydessä. Levinasia suomentanut 
Antti Pönni kirjoittaa Etiikka ja äärettömyys -teoksen esipuheessa: 


Etiikka on hyvyyttä ennen identiteettiä, vastuullisuutta ennen valintaa; 
se on diakronista, se tulee ajasta, joka koskaan ei voi olla minän oma 

aika. Hyvyys ei ole minän ominaisuus (joka voitaisiin erottaa minästä) 
vaan kannattaa sitä.269 


Tämä on filosofiaa, johon emme ole tottuneet. Pönni tulkitsee Levinasia 
myös niin, että itsenäistä ja vapaata ihmistä ei voi olla ilman toista 
ihmistä, jota minä ei voi itsestään käsin ottaa haltuun.27 Toinen on 
ensimmäinen siksikin, että ihminen voi löytää oman eettisyytensä vain 
suhteessa toiseen ihmiseen. Teema on haastava eksistenssi- ja vapaus- 
filosofioita ajatellen.27! 

Entä voiko ihminen itse olla itselleen toinen? Voiko ihmisen oma 
minuus olla ihmiselle sillä tavoin tuntematon ja arvoituksellinen, että 
voitaisiin puhua ”oman minän toiseudesta itselle”? Voisiko eettisyys olla 
tällöin myös itsestä huolehtimista tai jopa itserakkautta? Tällaisen 
mahdollisuuden voi lukea Levinasin kirjoittamien rivien väleistä, mutta 
suoraan hän ei kysymyksiin vastaa. Minuus voi olla eettinen vain, jos 
etiikka perustetaan toiseuden varaan. Keskeinen kysymys on, riittääkö 
”itsen ymmärtäminen vieraaksi” eettiselle oppimiselle. Voiko ihminen 
tuntea edes itseään itselleen vieraaksi, ellei tie kulje absoluuttisesti 
itsestä erillisen toisen ihmisen kautta? Levinas näyttäisi vastaavan 
kielteisesti. Myös itsestä voi löytää uutta ja oppimisen arvoista vain, jos 
opettajana toimii itselle erillinen, vieras, toinen. 


3.5.4. Puhuminen ja kuuleminen: ”sadalla eurolla puheaikaa” 


”Sanominen” ja ”sanottu” eivät olleet Levinasille pelkästään kielifilo- 
sofisia asioita. Toisaalta ne eivät kanna muassaan kielitieteen, kielen 
sosiologian tai psykologian painolastia. Ne valottavat ihmisten kohtaa- 
misten ontologiaa, sitä, miten sanat, sanomiset, puheet ja tekstit voivat 
olla olemassa ihmisille: miten sanominen on aina suunnattua tai tar- 
koitettua toiselle, miten toiseus sisältyy jo sanomisen rakenteeseen, 
kuinka se ennaltamäärää intentioitamme ja miten sanominen on yhtä 
olemisen itsensä kanssa. Analyyttinen kielifilosofia on harvoin käsitellyt 
sanomisen relationaalista luonnetta, sen yhtymistä ihmisten välisten 
suhteiden piirtämään taustakuvaan. Sosiolingvistiikka puolestaan on 
valottanut sanomisesta usein pelkän diskursiivisen ulottuvuuden: valta- 
asetelmat, retoriikat ja ihmissuhteiden kirjavuuden. Levinasin filosofia ei 
ole merkityksenteoriaa, eikä sillä ole paljoa annettavaa filosofiselle 
semantiikalle tai merkkien todellisuutta analysoivalle semiotiikalle. Se ei 
myöskään yhdisty kielisosiologiaan. Hänen filosofiansa on lähempänä 
puhetilanteiden ontologista tarkastelemista. Levinasin ajattelu voi va- 
laista arkielämän sanankäyttöä, aivan kuten käytännön esimerkit voivat 
selvittää sitä, mistä Levinasin omassa filosofiassa oikein oli kysymys. 
Pohdittakoon asiaa jälleen esimerkkien avulla. 

Dialogisesta filosofiasta tekee ajankohtaista tosiasia, että maailmalla 
vallitsee huutava pula artikulaatioresursseista eli mahdollisuuksista 
saada sanansa sanotuksi. Sen kaltaisena aarteena puhelinyhtiöt kau- 
pittelevat asiakkailleen ja asiakkaat haalivat itselleen ilmaista puhe- 
aikaa. Tämä liittyy sananvapauden rajallisuuteen ja on tekemisissä sen 
vanhan tutun asetelman kanssa, kuka saa sanoa, mitä saa sanoa, kenelle 
saa sanoa ja mitä se kaikki oikein maksaa. Ihmisten kanssakäyminen on 
monin teknisin ja taloudellisin tavoin ehdollistettua. Sanomisen väli- 
neistä, kuten internetistä ja matkapuhelimista, on tehty sosiaalisia 
välttämättömyyksiä, joista kieltäytyminen on kuin ryhtyisi kapinaan 
laillista yhteiskuntajärjestystä vastaan. Yhteiskunnassamme ei voi enää 
kommunikoida ilman tiettyjä teknisiä kanavia, joiden reunoilla tosin 
rönsyilee myös ilahduttavaa anarkismia, kuten juuri internetissä. 

Olemassaoloni toisille on sidottu kommunikaattoreihin ja matka- 
puhelimiin. Siksi tarvitaan ilmaista puheaikaa. Ei ole enää kellojen, ih- 
misten tai yhteisöjen aikaa. On vain ruumiitonta, paikatonta ja kaik- 
kialla läsnä olevaa ”puheaikaa”. Tämä on yhteensopivaa sen kanssa, mitä 
Levinas ajatteli yrityksistä synkronoida subjektien alkuperäisesti dia- 
kroniset aikakokemukset yhdeksi ja samaksi kokonaisuudeksi. Synkro- 
noiminen on taivuttelemista jatkuvaan tavoitettavissa olemiseen. Ky- 
seessä on yritys luoda universaalia läsnäoloa, joka lopulta paljastuukin 
harhaksi. Ajan synkronoiminen on dialogisen filosofian vastaista, koska 
se kiistää ihmisten eriaikaisuuden. Se kiistää tosiasian, että ihmisten 
subjektiiviset ajat pakenevat yhteistä aikaa. 

Mutta aikasynkronisaatio voidaan kokea myös mahdollisuutena, jota 
tervehditään iloiten. Sen, miten dialogisuus ymmärretään arkielämässä, 
voi lukea tavasta, jolla ihmiset suhtautuvat puhelimessa puhumiseen. 
Ennen vanhaan puhelimeen puhuttiin vain tärkeitä ja henkilökohtaisia 
asioita puhelinlaskua säästäen. Puhelimeen puhuminen oli arvokasta, ja 
siihen liittyi juhlallinen tunne. Puhelimet olivat mustia, painavia ja 
pelottavan näköisiä. Kuulokkeen sai ilmaan punnertamalla, numerolevy 
oli raskas kiertää. Samaan esinegalleriaan kuuluivat harmooni, kartta- 
keppi, Palestiinan kartta ja entisen kansakoulunopettajani mustat kova- 
nahkaiset monokengät. Nykyään puhelimeen puhuminen on lasten 
leikkiä. Matkapuhelimeen voi lähettää vaikka rakkausviestejä. Ihmiset 
löytävät toisensa helposti kauppakeskuksissa ja liikenneruuhkissa. Kun 
kommunikaatio ja sanominen ovat näennäisesti vapautettuja, ne voivat 
olla kuitenkin myös rajoitettuja ja kaavamaisia. Puhuminen ei välttä- 
mättä tue kohtaamista Levinasin tarkoittamassa ontologisessa mielessä, 
eikä se välttämättä tue sitä myöskään sosiaalisessa merkityksessä. 
Kohtaaminen on sidottu välineisiin, ja välineen vaikutus voi olla etään- 
nyttävä, aivan kuten urbanistifilosofi Paul Virilio ajatteli.27?2 

Kommunikaattorit ilmaisevat kaipausta kommunikaatioon. New- 
yorkilaisen pankkiirin povitaskussa pirisevä kommunikaattori saattaa 

kertoa kantajansa mieltymyksestä yhteisöllisyyteen eli kommunismiin, 
mutta se voi viestittää myös halusta paeta työpaikalta virka-aikana. 
Uudet UMTS- ja 4G-verkon puhelimet eivät merkitse vain mahdolli- 
suutta deittailla ja ottaa sähköposti mukaan. Ne ovat osa moderneja 
proteeseja, joita ihmiset tarvitsevat elämänhallintaansa varten. Ihmiset 
janoavat niitä voidakseen myös paeta ajan synkronisaatiota ja omistaa 
itselleen edes hieman diakronista aikaa. Näennäisessä lähentymisessä 
voikin saada ilmaisunsa läheisyyden vastakohta, etääntyminen, pakene- 
minen ja katoaminen. 

Välineellistä vaikuttavuutta voidaan tarvita läheisyyden halun ilmai- 
semiseen ja tehostamiseen, mutta se voi olla myös keino paeta lähelle 
pyrkivää ja tunkeilevaksi koettua maailmaa. Rajojen vetämisen tarpeesta 
kertovat viestinnän eri formaatit ja niiden keskinäinen kilpailu. Kyse ei 
ole vain valmistajien kaupallisesta elintilataistelusta tai pyrkimyksestä 
haluamaansa ihannetilaan, eli monopoliin. Kyse on myös ihmisten 
yrityksestä muodostaa sosiaalisia ryhmiä erilaisten teknisten raja-aitojen 
taakse. Ryhmään kuuluvaksi luetaan se, jolla on tekninen mahdollisuus 
viestittää itseään tiettyjä kanavia käyttäen, esimerkiksi videokuvaa 
välittävällä puhelimella tai Instagramilla. Tämä puolestaan heijastuu 
niin sanottuna formaattiahdistuksena, kun tavalliset ihmiset joutuvat 
miettimään ja pohtimaan, mitä teknisiä välineitä kannattaisi valita 
pärjätäkseen kommunikaation ristitulessa ja välttääkseen sen mahdolli- 
suuden, että parin vuoden kuluttua sinänsä hienot laitteet ovatkin 
ullakolla pölyttymässä, aivan kuten formaattisodissa vanhentuneiksi 
tuomitut aseet usein ovat. Vaikka ihmisen perusluonteeseen sisältyisikin 
pyrkimys kommunikaatioon, vapaata viestintää vaikeuttavat siihen 
liittyvät etukysymykset. Formaattiahdistuksena ilmenevä vaikeus päästä 
sopimukseen viestinnässä käytettävistä kanavista vahvistaa sen hbaa- 
belilaisen tosiasian, että kommunikaatio ei ole ihmisten alaa. 

Puhelin on myös transsendenssin metafora. Tunnettu on anekdootti, 
joka kertoo, miten poptaiteilija Andy Warhol saapui rocktähti Jim 
Morrissonin backstage-huoneeseen tuoden hänelle puhelimen, ”jotta itse 
Jumala voisi soittaa” tälle vierauden, outouden ja erilaisuuden tulkille ja 
rajatilojen etsijälle. Ihmisten kaipaus kommunikaatioon ja läheis- 
yhteyteen voi muistuttaa kaipausta transsendenssiin. Matkapuhelinten 
suosio ilmaisee kaipausta todelliseen kommunikaatioon, arkipuheen 
tuolle puolen. Mutta päästäänkö siihen välineellisen vaikuttavuuden 
kautta? Tuskin mikään ilmaisee poissaoloa tyhjentävämmin kuin puhe- 
lin, jonka langan päässä ei ole ketään tai jossa puhutaan turhia. Jos 
jumalia on kohdannut eksistentiaalinen katoaminen, on jäljelle jäänyt 
matkapuhelinten piipitys adekvaatti metafora pitkästyneisyyden, vierau- 
den ja kaipauksen ilmaisemiseen. 

Moderni telekommunikaatio muistuttaa uskontoa, tai ainakin sille 
voidaan antaa transsendentalistinen tulkinta. Sen sijaan Levinasin 


130 


näkökulmasta puhuminen oli hyvin immanentti tapahtuma. Lihallisuu- 
den ja aistisuuden tehtävä oli piirtää rajaa osapuolten välille ja muis- 
tuttaa transsendentista, eli tietokyvyllemme tavoittamattomasta, siitä, 
mikä toisessa ihmisessä on arvoituksellista ja määrittelyille antautuma- 
tonta. Tämän tulisi myös hiljentää ihmisiä, jotta todelliselle kommuni- 
kaatiolle jäisi tilaa. Aktiivinen keskusteluista kieltäytyminen voi olla 
terapeuttinen vaihtoehto, jos kanssakäymistä leimaa pelkkä valtaulottu- 
vuus ja julkisuudentavoittelu: jos näyttää siltä, että puhuminen ei johda 
dialogiin. Tunnettua on, että Martin Heidegger käytti hiljaisuutta kei- 
nona tavoitella dialogia.283 Hiljaisuus oli Heideggerin vastaus ”julki- 
suuteen” (die Öffentlichkeit), jota leimasivat ”uteliaisuus” (die Neugier) ja 
”lörpöttely” (das Gerede).274 Kommunikaatiosta kieltäytymistä tarkastel- 
laan tarkemmin tämän tutkimuksen luvussa 7. 


3.5.5. Analyyttinen filosofia valtakulttuurien 
poliittisena filosofiana 


Heideggerin, Levinasin ja Virilion esittämä kritiikki havainnollistaa, 
miten puhuminen voi olla niin pahoin vieraantunutta, että aktiivinen 
keskusteluista kieltäytyminen suorastaan tervehdyttää: se on askel pois 
epäkommunikatiivisesta tilanteesta. Tässä suhteessa heidän jatkokseen 
voi lisätä vielä yhden filosofin, Herbert Marcusen. Kirjassaan One 
Dimensional Man (suom. Yksiulotteinen ihminen )25 Marcuse arvostelee 
voimakkaasti sellaista teknisen järkevyyskäsityksen varaan rakentuvaa 
yhteiskuntaa, jossa pragmatismista on tehty politiikan muoto, ja hän 
nimeää kohteekseen analyyttisen filosofian. Analyyttisen filosofian taus- 
talla vaikuttaa ajatus kaiken mitattavuudesta ja laskettavuudesta. 
Valistuksen julistamista vapauden, veljeyden ja tasa-arvoisuuden ihan- 
teista on tehty sosiaaliteknokraattisen rationalismin kautta osa sitä 
yksiaineksisuuden lumousta, jossa järjen vapauttava voima kääntyi 
kahleeksi länsimaisen ihmisen omaan nilkkaan. Analyyttisen rationa- 
lismin asenne on siis sukua sosiaalipoliittiselle yksiuloitteistamiselle. 
Ihminen ei ole onnellinen edes tarkoin lasketun sosiaaliturvansa kes- 
kellä, sillä hänen itsensä toteuttamistaan on kutistettu, ja sosiaalisen 
kontrollin kautta hänen oma-aloitteisuutensa ja kapinamielensä on 
surkastettu sohvaperunaksi. Marcusen kanssa samoin ajattelivat myös 
Frankfurt am Mainin filosofipiireissä vaikuttaneet Max Horkheimer ja 
Theodor W. Adorno. Teoksessaan Dialektik der Aufklärung he puolestaan 
katsoivat, että järjen soihtu on varastettu vääriin käsiin ja että väli- 
neellisiin tarkoituksiin valjastettu rationaalisuus itse asiassa sulki 
ihmiset takaisin samaan luolaan, josta he olivat juuri vapautuneet.27 
Frankfurtin piirin filosofeihin viitattaessa puhutaan usein myös ”elämis- 
maailman kolonalisaatiosta”, jolla tarkoitetaan sitä, että sosiaalitekno- 

kraattinen kieli ja ajattelu pyrkivät hyökkäämään ihmisten arkipäiväi- 
seen elämään ja kaappaamaan persoonallisesti merkitykselliset asiat 
yksiulotteisen hallintokielen valtaan. 

Marcusen teos ilmestyi vuonna 1964, mutta se kuvaa meidän aikaam- 
me jopa paremmin kuin omaa aikaansa. Onnellisuutta ei tunnusteta 
olevan enää muualla kuin näyttöpäätteiden ja internetin kahleissa. 
Julkisessa sanassa puhutaan huolettomasti esimerkiksi ”humanitaaris- 


” 2 


sotilaallisesta rauhaan pakottamisesta”, ”episteemis-fideistisestä Jumala- 
kuvasta”, ”rationaalisesti verifioidusta tunneteoriasta” ja ”kotien säteily- 
riskinhallintaa varten turvatusta armokuolemasta ydinräjähdyksen 
sattuessa”. Mediatodellisuuden substantiivitautisessa pökälekielessä yh- 
distetään toisilleen vastakkaisia arvomaailmoja, joilla itsellään on 
suunnaton laadullinen tai mittakaavojen ero. Tätä tarkoitetaan yksi- 
ulotteistamisella. Järki ei ole enää vain vertauskuvallista välineratio- 
naalisuutta, vaan se on yhtä kuin väline. Ydinsodan pelko estää ydin- 
sodan. Etääntyminen kasvokkaisesta vuorovaikutuksesta kuvaputkien 
välkkeeseen muka yhdistää. Järjen onnellistuttavia hedelmiäkö? ”Eri, 
lausuu Marcuse, vaan järkeen uskovan rationalismin kääntymistä 
itseään vastaan niin, että ihmiset alkavat jopa kiittää luomuksiaan siitä, 
ne pysyvät vielä hallinnassa, aivan kuten atomipommi ja nettiporno. 
Kenties internetin välityksellä tapahtuva pornon jakelu kuvaakin tuota 
ihmissuhteiden välineellistymistä luontevammin kuin mikään muu. Se 
havainnollistaa, että ihminen, joka ehdollistuu nettipornoon, on vain yksi 
näistä, joilla on yksinäistä: suhde on välineellinen ja välittynyt, jopa 
petoksellinen. Se ei yhdistä vaan yleensä estää saamasta rakkautta ja 
hyväksyntää sellaisena kuin ihminen todellisuudessa on — mutta 
kanavan itsetyydytykseen se tarjoaa kyllä. 

Analyyttisilla filosofeilla ei ole ollut kielen ja järjen vieraantumisesta 
paljoakaan sanottavaa. Marcusen mukaan tämä johtuu siitä, että 
pragmatistit ja systeemifilosofit ovat itse osa teknokraattista järjestel- 
mää. Heidän ajattelunsa on mekanistisen rationaalisuuskäsityksen 
mukaista. Kuinka se voisi arvostella omia ehtojaan? Välineellisen ra- 
tionalismin periaatteiden mukaisesti järjestettyä yhteiskuntaa leimaa 
Marcusen mukaan ”poliittisen maailman poissulkeminen”,277 ”keskustelu- 
ja puhemaailman kieltäminen”,278 ”totaalisen hallinnon kieli ja tutki- 
mustoiminta”27?9 sekä ”myöntävän ajattelun voitto ja yksiulotteinen 
filosofia”280 — toteamuksia, jotka voisivat kuvata suoraan meidän aikaam- 
me. Rationalismin ideologinen voittokulku ja vallankäyttö kytkeytyvät 
kieliopillisen puhtauden ja eksaktiuden ihanteeseen, jolla se hallitsee 
ihmisten tietoisuutta. Analyyttisen filosofian kielikäsitys tarkkuuden ja 
täsmällisyyden vaatimuksineen tappaa kansankielen sekä murteisiin ja 
slangeihin sisältyvän rikkauden. Analyyttisen ihanteen mukaisessa 
kielessä merkitysten rakenne on tiivistetty, eikä rivien väliin jätetä tilaa. 
Puheelta riistetään piirteet, jotka voisivat olla todellisen käytännöllisen 

tietoprosessin kehitysaskeleita, ja tilalle tulevat loitsusanat sekä autori- 
taariset ja ritualistiset manaukset. Tämä vaikutus kohdistuu yhtä hyvin 
sanastoon kuin lauseiden rakenteeseen, ja se tapahtuu ilmaisujen ope- 
rationaalistamisella, analyyttisellä määreistämisellä ja esipredikatiivi- 
sen kokemuksen kieltämisellä. 

A) Operationaalistamisella tarkoitetaan sitä, että käsitteestä tehdään 
samaa merkitsevä kuin vastaava sarja toimituksia. Olioitten ja nimien 
katsotaan samanaikaisesti ilmaisevan niiden toimintatapaa. Tämä on 
teknologista päättelyä ja behaviorismin ilmausta. Käsitteellä tai lauseella 
ei saa olla muuta merkitystä kuin se, mikä sillä on mainostetussa ja 
standardisoidussa käytössä. Sillä ei saa olla muuta vaikutusta kuin 
kieleen ja katu-uskottavuuteen lanseerattu käyttäytyminen, reaktio. 
Näin analyyttisen filosofian kielestä tulee kliseistä, ja se pysäyttää 
merkityksen aidon kehittymisen. 

Sellaiset käsitteet kuten 'vapaus', tasa-arvoisuus”, 'demokratia ja 
rauha” kytkeytyvät analyyttisen rationalismin tietoisuudessa erityiseen 
sarjaan ominaisuuksia, jotka ilmaantuvat mukaan aina, kun substantiivi 
mainitaan. Rikkaissa länsimaissa edellä mainittujen käsitteiden ana- 
lyyttinen määreistäminen koostuu esimerkiksi sellaisista toiminnallisista 
vastineista, kuten vapaa kilpailu, Hex-yleisindeksi, autokauppa, halpa 
energia, Nike-tossut ja oikeus raikkaaseen parfyymiin. Jos puhe irtautuu 
tästä suljetusta rakenteesta, sitä pidetään virheellisenä tai propa- 
gandana. Sanktiot, joilla rakennetta pidetään voimassa, vaihtelevat 
muodin rikkomuksia koskevista näpäytyksistä koko länsimaisen elämän- 
tavan, työkulttuurin ja yhteisön ulkopuolelle sulkemiseen. Köyhissä 
kehitysmaissa edellä mainittujen käsitteiden toiminnalliset vastineet 
olisivat esimerkiksi sellaisia kuin työajan lyhentäminen, halpavienti- 
tehtaiden tuhoaminen ja kolonialismin poiskitkeminen. Määräävän 
operationaalistamisen lopettaminen häiritsisi pahoin sitä tapaa, jonka 
mukaan substantiivia saa käyttää poliittisissa yhteyksissä. Näin estetään 
ilmaisemasta sitä tosiasiaa, että vallitseva tasa-arvoisuuden muoto onkin 
aina vain pakkokeinoin ylläpidettyä eriarvoisuutta. Tuloksena on George 
Orwellilta tuntemamme kieli, jossa ”sota on rauhaa” ja ”rauha on sotaa”. 
Analyyttisen järjen legitimoiman sanankäytön vallassa kiduttamisesta ja 
työvoimarnriistosta tehdään yleinen käytäntö Indonesiassa ja Vietnamissa 
samalla, kun rikkaat länsimaat kiittävät itseään siitä, että meidän 
omassa maanosassamme keskitysleirit ovat enää ikävä ja häpeällinen 
muisto. Toisella kädellään ”sivistynyt” länsimaailma synnyttää pakolais- 
leirejä omien rajojensa reuna-alueille. Lähi-idässä väkivaltaa harjoi- 
tetaan hyvällä omallatunnolla, koska ”sota on sotaa”. Natsivaltaa purka- 
neiden valtioiden ja hallitusten mielestä sota tuhoaa nyt vain ”ali- 
kehittyneitä” valtioita. Muutoin vallitsee rauha.281 

B) Operationaalistamisen lisäksi kielifilosofisen rationalismin rin- 
nalla vaikuttaa analyyttinen määreistäminen. Analyyttisen filosofin kieli 

on metakieli, muita käsitteitä määrittelevä, nimeävä ja substantiivi- 
tautinen kieli. Se ei salli merkityspoikkeamia vaan tyrkyttää mielikuvia 
ja vastustaa käsitteiden ja ilmaisujen kehittymistä. Kieli samastuu 
yhteiskuntarakenteeseen ja määrittää sen jäsenten statusta totali- 
taarisesti. Tämä näkyy paitsi substantiivien runsaudessa myös genetiivi- 
määritelmissä, jotka ovat analyyttisen rationalismin erityisessä suosi- 
ossa. Meidän ei ole lupa sanoa ”arvoton byrokraatti” vaan meitä neuvo- 
taan sanomaan: ”ministeriön hallinto-osaston yliesierikoisapulaisvara- 
vaurioraivausvuorovarausratkaisupäällikkö”, pakinoitsija Ollin ilmausta 
lainatakseni.282 Me emme saa sanoa ”puoliksioppinut pyrkyri, jonka 
filosofia on oman napanöyhdän kaivelua”. Sen asemasta joudumme 
sanomaan: ”Helsingin, Turun ja Kuopion yliopiston dosentti, yliassis- 
tentti Jaska Jokunen”. Määritelmät pyrkivät suurentelemaan asioita, 
mutta tosiasiassa ihmisestä tehdään paisuttelun kautta entistäkin vähä- 
pätöisempi olento: hänestä tehdään pelkkä työpaikkansa lisäominaisuus. 

Akateemisten arvojen ja positioiden vaikutus on hypnoottinen. Mitä 
yhteistä on F. M. Dostojevskillä ja FT Jukka Hankamäellä? Kenties ei 
paljoakaan; sen sijaan akateemisten arvojen ja lyhenteiden laaja vilje- 
leminen ilmaisee riippuvuutta ja osoittaa ihmisen olevan tittelinsä 
myöntäneen organisaation vanki: pääjohtaja, professori, poliisi, palomies, 
terveydenhoitaja ja niin edelleen. Onneksi ihmisyys ei tyhjene niihin. 
Vasta vapautumalla organisaatioiden määrittelemistä sosiaalisen paikan 
ja käyttäytymiskoodin kahleista löydämme todellisen henkisen kotimme 
ja osoitamme olevamme myös filosofisen statuksen arvoisia. Ajatus 
ilmentää käsitystäni, että tutkinnot ja paperit pitäisi niiden myöntä- 
misen jälkeen polttaa. Myös filosofia on virallisesti hyväksytyn ajattelun 
ulkopuolelle asettumista ja mahdollista lähinnä filosofian kieltona: ei- 
filosofiana. Filosofiaa onkin usein juuri se, mitä ei julkisesti tahdota 
tunnustaa filosofiaksi. 

Operationaalistavilla lyhenteillä ja määritelmillä yritetään usein 
peitellä puheena olevan asian luonnetta ja ihmisen persoonaa. Lyhenne 
”NATO* salaa taitavasti sen, että kyseessä on ”North Atlantic Treaty 
Organisation” eli Pohjois-Atlantin puolustusliitto. Tarkoitus on estää 
kysymys, mitä tekemistä sillä on Itämeren, Kaspianmeren ja Mustan- 
meren alueilla (paitsi toisen totalitarismin torjuminen). Substantiivi- ja 
genetiivimääritelmät johtavat siihen, että transsendoiva lisämerkitys 
leikataan pois. Kieli kutistuu, merkitys on toistettu, ja se kelpaa vain 
”kiistattomien tosiasioiden” tunnistamiseen. Määritelmässä ”ydinpommin 
isä Robert Oppenheimer” liitetään kätevästi yhteen sekä elämän lopet- 
tajan että lahjoittajan rooli niputtamalla samaan pakettiin sekä soti- 
laallisten että perhekäsitteiden arvomaailmat. Tämä on kielen yhdisty- 
mistä elämänkäytäntöihin. Tämä on filosofista pragmatiikkaa. 

Mutta identifikaatio toimii myös toisin päin, kun nimet personifioivat 
organisaatioita. Julkisessa sanassa puhutaan esimerkiksi ”Microsoftin 

Bill Gatesista”, ”F1-kilpailujen televisio-oikeudet omistavasta Bernie 
Ecclestonesta” tai ”Applen Steve Jobsista”. Sanankäyttöä sävyttää väärä 
tuttavallisuus, joka sisältää sekä uhkailua että ihannoimista. Tämä 
ristiriitaisuus on seuraus kansanomaistamisen suoruudesta: jos et 
katsele oikeaa TV-kanavaa, niin ”Ecclestonen Bernie” nostaa lähetyksen 
hintaa. Jos teet työsi Macintoshilla, niin ”Jobsin Steve” palkitsee sinut 
tehokkaalla järjestelmäpäivityksellä tai ”Gatesin Bill” lähettää suurem- 
man laskun. 

C) Operationaalistamista ja analyyttista määreistämistä täydentää 
vielä esipredikatiivisen kokemuksen kiistäminen. Me emme saa kokea 
mitään ilman, että kokemuksemme määritellään ja jäsennellään kielen 
kautta, toisin sanoen ilman, että tuntemuksemme rationalisoidaan ja 
upotetaan osaksi lingvistisen filosofian määräysvaltaa. Tämä ajattelu 
hyödyntää kartesiolaisen dualismin alkeita: se pyyhkii tieltään kaiken, 
mikä voisi olla epävarmaa ja aavistuksenomaista. Analyyttinen filosofi ei 
voi ajatella: ”olipa hyvä kokemus, aika uskomatonta, paras kun en sano 
mitään, mutta tätä teemme uudestaankin!” Sen sijaan hänen täytyy 
sanoa: ”tämä oli orgasmi, minulta tuli, nyt seuraa mielihyvän kokemus ja 
haluan heti sopimuksen seuraavasta kerrasta.” Sama pätee yhtä hyvin 
seksuaaliseen, esteettiseen, eettiseen kuin uskonnolliseenkin kokemi- 
seen. Se täytyy saattaa haltuun, osaksi tarkoin määriteltyä sosiaalista 
koodia, rikoslakia, tiedettä tai jumalakuvaa. Tällainen kieli on puhdis- 
tettua kieltä. Se on kitketty keinoista ilmaista mitään muita kuin niitä 
sisältöjä, jotka yhteiskunta on pragmaattisissa ja ideologisissa käytän- 
nöissään sille sallinut. Esimerkiksi perhe” on aina yhtä kuin ”hetero- 
seksuaalinen lapsiperhe”, ja 'avioliitto on ”naisen ja miehen välinen 
parisuhde”. 

Tämä on seurausta atomistisesta kielestä, joka muistuttaa Ludwig 
Wittgensteinin neuroottista, kaikki omat yllykkeensä torjuvaa tank- 
kausta. Esimerkin tarjoavat Filosofisten tutkimusten lauseet, joilla 
Wittgenstein havainnollisti kielipeliteoriaansa: Tämä on sininen”28, 
”Tämä on kuningas”284, ”Luutani on nurkassa” ja niin edelleen.285 Sanan 
merkitys voi epäilemättä olla ”sen käyttö kielessä”,286 ja osaamme 
yhdistää harjaa sekä vartta kuvaavat lauseet yhdeksi ajatukseksi luu- 
dasta sen kontekstin perusteella, että joku pyytää meitä käyttämään 
luutaa. Mutta tämä ei tee tyhjäksi sitä, että luuttuamiseen ja luudan 
havaitsemiseen liittyy esipredikatiivisia kokemuksia. Esimerkiksi alok- 
kaan esikäsitteellinen merkitys sanalle ”luuta” on mitä todennäköisim- 
min erilainen kuin vääpelin merkitys samalle sanalle. Merkitykset eivät 
tyhjene kielen käytännöllisyyteen eivätkä pragmaattisiin sopimuksiin. 

Myös havaintojen sisällöt jäävät väistämättä subjektien välisen kom- 
munikaation ulkopuolelle. Vaikka osaammekin nimittää taivasta ja 
merta sinisiksi sen sopimuksen perustella, että keskenään samaa valo- 
aallonpituutta emittoivat oliot nimetään ”sinisiksi”, emme voi tietää, 

mikä vastaava kokemuksen sisältö kullakin yksilöllä tietyn värin ta- 
pauksessa on. Se, että olemme tottuneet nimittämään tiettyä havaintoa 
itsellemme tuottavia kokemuksia keskenään samanlaisissa tapauksissa 
samalla nimellä, mahdollistaa vain alkeellisen keskustelun mutta ei 
merkitysten välittymistä. On esimerkiksi mahdollista, että sinä havaitset 
vihreän nurmen ja vihreän puun rauhoittavan ja levollisen värisinä, kun 
taas minä havaitsen ne esimerkiksi kirkkaina ja levottomina. Kieli- 
peliteoria ja sen varaan vannottu pragmatismi kaatuvat siihen, että ne 
kiistävät esipredikatiivisten kokemusten merkityksen. Ne kuvaavat 
kielen sopimuksenvaraisuutta mutta päätyvät kavennetuun käsitykseen 
merkityksistä. Pragmatistinen kielipeliteoria on variaatioiden hautaa- 
mista valtakulttuurien osaksi. Pragmatismi on osa valtakulttuurien 
poliittista ohjelmaa. Kerrotaan, että Ludwig Wittgenstein sai idean kieli- 
peliteoriaansa seuratessaan poikien jalkapallo-ottelua itselleen tyypilli- 
sessä ulkopuolisen roolissaan kentän laidalla.287 Tilanne houkuttelee 
tulkitsemaan asioita niin, että esipredikatiivisen kokemuksen kieltä- 
minen olikin lähinnä hänen omaa seksuaalisen erityislaatuisuutensa 
torjuntaa, sublimaatiota ja sukupuolen sisäisen merkityskonstituution 
kiistämistä, josta tulee tarkemmin puhe luvussa 5.288 

Keskeisen kysymyksen Levinasin ja Marcusen kannalta muodostaa se, 
täytyykö kielellisen ”tarkkuuden” ja ”selkeyden” olla päämääriä sinänsä. 
Analyyttisen filosofian idea on ollut, että kuvatessaan maailmaa 
kielemme jokainen lause on aina jo ”sinänsä järjestyksessä” (in Ordnung 
ist, wie er ist). Eksistenssifilosofioiden näkökulmasta asia on täsmälleen 
päinvastoin: jokainen lause on yhtä vähän järjestyksessä kuin se 
maailma, josta lauseen kieli viestii. Sanat ja lauseet ovat itse asiassa vain 
merkitystensä kalpeita kuvia. Analyyttisessa perinteessä kielellisen 
siisteyden ideaali kohotetaan lähes sadomasokistiseksi periaatteeksi. 
Tämä selittää, miksi analyyttinen filosofi nauttii itse itselleen aiheutta- 
mastaan köyhyydestä. Hän ottaa käteensä ”Ockhamin partaveitsen” ja 
pyrkii ”ajattelun ekonomisuuteen”, hän noudattaa ”Humen giljotiinia” ja 
omaksuu askeesin. Kartesiolaisuuden huipentuminen keskitysleireiltä 
tutussa lauseessa ”Ajattelen, siis olen uunissa” seuraa alistumisesta 
”tosiasioiden ja järjen” herruuteen. Selittäminen ja kielikuvien rikkaus on 
poistettava, ja jäljelle jätetään pelkkä autistinen ”kuvaaminen”, kuten 
Husserlin filosofian eräissä kapea-alaisissa tulkinnoissa. 

Kielteistä on erityisesti jo edellä mainittu seikka, että tunteet ja 
kokemukset yritetään alistaa kognitiiviselle ajattelulle. Niiden arvo ja 
merkitys nähdään vain siinä, miten ne tuottavat meille yleispätevää ja 
kommunikoitavissa olevaa ”tietoa”. Edustavan esimerkin analyyttisen 
filosofian estetiikkakäsityksestä tarjoaa Markus Lammenranta artikke- 
lissaan ”Kirjallisuus ja tieto”. Hän kirjoittaa näin: 

Tunteet toimivat niin jokapäiväisessä elämässä kuin taiteessa ja tie- 
teessä tiedollisesti. Ne kiinnittävät huomiomme tiettyihin ympäristön 
puoliin, jotka muuten voisivat jäädä huomaamatta. Esim. pelon tunteen 
avulla tunnistamme vaaratilanteen ja reagoimme välittömästi. Tällöin 
tunteesta on tullut se vihje, jonka perustella tunnistamme tilanteen 
jonkinlaiseksi. Ts. tunteet auttavat luokittelemaan olioita ja tapahtu- 
mia. Tämän takia niihin sisältyy aina tiedollinen elementti. 

Tämän käsitteellisen elementin takia tunteita voidaan myös oppia ja 
jalostaa. Tunteista voi tulla erittelevämpiä ja tarkoituksenmukaisempia. 
Voimme oppia tuntemaan ja siten myös jäsentämään maailmaa uudella 
tavalla. Tunteet ovat yksi ymmärryksen muoto.?89 


Tämä on analyyttisen kielifilosofian tunneteoriaa. Sen mukaan ”tunteet 
toimivat tiedollisesti”. Niillä on merkitystä vain ärsykkeisiin reagoimi- 
sessa, mikä yhdistää ajatusta naturalismiin ja behaviorismiin. Pragma- 
tistisen hyötyajattelun mukaisesti tunteet ”auttavat luokittelemaan 
olioita”, ja niistä voidaan tehdä jopa ”tarkoituksenmukaisempia”. Niitä 
voidaan kirjoittajan mukaan ”eriteltyinä ja jalostettuina” myös manipu- 
loida, ja lopuksi tunteet upotetaan kokonaan osaksi tiedon ja ymmär- 
ryksen kerrostumia. Onko tällä enää mitään tekemistä tunteiden kanssa? 
Johtopäätös, jonka katkelma herättää, on lähinnä tyrmistyksen ja 
äimistyksen vaikutelma. Jos tätä pidetään filosofin näkemyksenä tun- 
teista, voidaan kysyä Wittgensteinia mukaillen, mitä jää jäljelle, kun 
kaikesta filosofiasta poistetaan ajatteleminen ja oivaltaminen, tunte- 
muksista keho ja ruumis sekä kysyjän päästä aivot. Tunteet eivät ole sen 
enempää fyysinen kuin henkinen — tai emotionaalinen saati kogni- 
tiivinenkaan — sektori, joka noudattaisi kartesiolaista kahtiajakoa, vaan 
ne ovat osa ihmisenä olemisen kokonaisuutta. Se puolestaan jää 
Levinasin kuvailemalla tavalla selittämättömäksi ja merkitystensä osalta 
väistämättä myös transsendentiksi. Yrityksiä kaapata tunteet rationa- 
listisen kalkyloinnin välineiksi voidaan pitää ympyrän neliöimisenä. 

Pragmatismi ei merkitsekään lisäreviirin luomista rehevälle ja ilmai- 
suvoimaiselle kielelle. Rationalismin kytkeminen elämänkäytäntöihin ei 
tarkoita, että substantiivien (ja logiikassa predikaattien) määräysvaltaa 
rajoitettaisiin esi- tai ei-kielellisen kokemisen hyväksi. Kielifilosofian ja 
elämänkäytäntöjen näennäinen yhdistäminen pragmatismissa on mer- 
kinnyt sitä, että filosofiasta on tehty pelkkä muodollisten sovinnais- 
sääntöjen ja -tapojen vahvistus. Vaikka analyyttisen filosofian kautta on 
esitetty toisinaan myös ideologiakritiikkiä, kyseistä filosofiakäsitystä 
leimaa kuitenkin valtaosin taipumus konventioihin ja sovinnaisuuteen. 
Analyyttinen kielifilosofi seuraa yhteiskunnallisia sääntöjä yhtä sän- 
tillisesti kuin valvoo ja luo kielioppisääntöjä, ja ”säännön seuraaminen” 
on hänen hellimänsä esseenaihe. 

Analyyttinen filosofi hajottaa vakiintuneet kokemusperäiset merkitys- 
yhteydet ja abstrahoi ne erilleen välittömästä konkretiasta päästäkseen 
itse idealisoimaansa ”konkreettisuuteen”. Siihen ei enää kuuluu esi- 
merkiksi sellainen arkipäiväinen lause, joka sanoo, että ”talvikenkäni 
ovat eteisessä”. Tämä lause ilmaisee konkreettista asiaintilaa, johon joku 
on voinut kiinnittää huomiota ja olla sen johdosta tyytyväinen tai 
kiukkuinen. Kiittävä johtopäätös voi liittyä esimerkiksi huomioon, että 
talvikenkäni eivät ole olohuoneessa tai että ne eivät ole samat kengät, 
jotka ovat kuvattuina Vincent van Goghin maalauksessa ja joista Hei- 
degger puhuu laajasti esseessään ”Taideteoksen alkuperä”.29 Toisaalta 
lause voi liittyä siihen, että ne ovat nimenomaan minun kenkäni eivätkä 
jonkun asiattoman vierailijan, tai siihen, että ne ovat väärällä paikalla 
myös eteisessä. Joka tapauksessa lause täyttää tehtävänsä aiheuttaes- 
saan hämminkiä. Sitä vastoin analyyttisen filosofian oma kieli on aina 
metakieltä. 

Kun analyyttiset filosofit puhuvat ”transsendentaalifilosofian naturali- 
soimisesta” tai ”filosofian käytännöllisyydestä”, mitään merkitysten 
muuttumista käytännölliseksi ei oikeastaan tapahdu.29! Sanat jäävät 
lasihelminpelin kaltaiseksi idealisaatioksi, josta puuttuu verevyys. 
Ainoastaan systeemiteorioiden sisällä ne voivat pitkien välityssarjojen 
kautta synnyttää toisia ajatuksia. Useimmiten kielifilosofien harjoittama 
käytännöllisyyden hokeminen jääkin pelkäksi rituaaliksi. Tällaisella 
filosofialla ei voi olla sellaista merkitysyhteyttä eikä käyttöä, joka olisi 

yhtä vaatimaton kuin sanojen ”rakas”, ”nalle” ja ”karvalelu”. 


Tämän kielifilosofiaan suunnatun ekskursion kautta on toivoakseni 
valotettu sitä, mitä sanottavaa Levinasilla ja Marcusella voi olla kom- 
munikaatiopainotteisille elämänkäytännöillemme. Esimerkiksi Marcusen 
tulkintoja analyyttisen filosofian luonteesta voidaan edelleen pitää hyvin 
valaisevina ja kannatettavina, vaikka ei sitoutuisikaan hänen yhteis- 
kunnallisiin tai poliittisiin näkemyksiinsä (Marcuse oli tunnustuksellinen 
sosiaalidemokraatti). 

Katson, että kriittinen yhteiskuntateoria voi vastaisuudessa kohota 
esiin lähinnä eksistenssi- ja transsendentaalifilosofioiden suunnalta, sillä 
(1) vain ne pystyvät kiistämään yksiulotteistavien muovikupujen vallan; 
(2) ne voivat havahduttaa näkemään toiseen ihmiseen kätkeytyvän 
salaisuuden; (3) ne voivat piirtää esiin ihmisten ja yhteiskuntien erot, ja 
(4) tärkeimpänä tehtävänään transsendentaalifilosofiat osoittavat järjen 
kohtalokkaat rajat. Näin voidaan vastata siihen, mikä tekee niin 
Buberista, Levinasista kuin Frankfurtin piirin ajattelijoistakin jatkuvasti 
ajankohtaisia. Syy on, että elämme uudelleen 1930- ja 1950-lukujen 
konservatiivisessa yhteiskunnassa, jonka tuottamiin ongelmiin ei vastaa 
enää materialismi, vaan ratkaisuja on etsittävä muualta. On hyvä muis- 
taa, että sekä Levinas että Marcuse käyttivät transsendentin käsitettä 

myös merkityksessä kaiken lattean, tylsän ja yksiulotteisen vastakohta: 
persoonallisesti arvokas ja tärkeä”. 


3.5.6. Katsominen ja näkeminen 


Transsendentaalifilosofeille ominaisesti Levinas korosti näkyvän ja näky- 
mättömän maailman eroa. Teema on leimallinen myös kulttuurillemme 
yleensä. Metafyysinen ja idealisoiva ajattelu on opettanut meidät usko- 
maan, että kaikki todellinen on näkymätöntä. Henkisyyden korostaminen 
on koettu usein tappioksi lihallisuudelle, aineellisuudelle ja ylipäänsä 
muunlaiselle kokemiselle kuin näkemiselle. Myös Levinas operoi ajatte- 
lussaan dualismeilla, mutta häntä erottaa perinteestämme se, että näky- 
mätön ei ollut hänelle näkyvää arvokkaampaa. Näkyvän ja näkymättö- 
män välinen dialektiikka sallisi enemmän problematisointia kuin mitä 
kenelläkään yksittäisellä filosofilla olisi antaa. Levinas liittyi selvästi 
transsendentaalifilosofiseen perinteeseen, mutta pelkkä näkymättömän 
ja näkyvän maailman tieto-opillinen eritteleminen ei osuisi aivan hänen 
ajattelunsa ytimeen. Aistikykyä koskevan analyysin sijasta kiintoisaa 
onkin, miten katsominen ja näkeminen liittyvät ihmisten suhteisiin. 
Silmän ylivaltaa on arvosteltu paljon nykyajan filosofioissa. Toisaalta 
näkemisen ja katsomisen tärkeyttä on kiitetty ja korostettu. Kritiikkiä ja 
tärkeäksi tunnustamista ei ole aina erotettu toisistaan. Muiden muassa 
Maurice Merleau-Ponty pitää silmän kautta avautuvaa maailman aisti- 
mista kehityshistoriallisesti merkittävänä askeleena ihmisen evoluuti- 
ossa.?92? Hänen mielestään juuri etäälle ulottuva katse saattoi ohjata 
ihmisiä kuvitteelliseen ajatteluun ja sitä kautta aivokuoren kehittymi- 
seen, abstraktin ajattelun syntyyn. Vastaavaa pohdintaa kohtaa George 
H. Meadin kirjoituksissa, ja tällainen ajattelu on tietenkin naturalististen 
uskomusten varaista. Evolutiiviseen ajatteluun tukeutuen eräät tutkijat 
ovat päätyneet pitämään näköaistia ihmisen vallanhaluisten ominai- 
suuksien tukipilarina. Päätelmiin on yhdistetty myös kritiikkiä. Näkemi- 
nen pyrkii maailman haltuunottoon: paha silmä tarkkailee ja hallitsee. 
Kriitikoille on ollut leimallista, että he ovat olleet usein derridalaisia 
dekonstruktionisteja tai aktiivisia feministejä.299 Heidän mukaansa sil- 
millään tapittava katsoja on usein sekä näkijä että tekijä: hän on val- 
loituksenhaluinen mies. En voi täysin torjua epäilystäni, missä määrin 
näkemisen valtaa vastaan sohiminen ja sitä vastaava silmien puhko- 
minen ilmaisevat vain alkukantaista peniskateutta ja kastraatio- 
uhkausta. Näkemisellä itselläänhän voi olla myös Gelassenheit-asennetta 
alleviivaava rooli. Mystikot antoivat todellisuuden ikään kuin virrata 
silmän kautta sieluun. Siihen ei liittynyt haltuunottoa. Näkeminen on 
keskeinen osa fenomenologian metodikalustoa. Monet fenomenologisen 
filosofian keskeiskäsitteet, kuten ilmiö”, ”lmeneminen' ja paljastuminen”, 

kuvaavat maailmaa, joka avautuu silmien eteen spontaanisti. Tunte- 
mukset ja ääniärsykkeet harvoin ilmenevät tai paljastuvat. Ikääntyvä 
Sartre sanoi ”ajattelevansa silmillään” ja piti näkemistä tärkeimpänä 
työvälineenään aina sokeutumiseensa asti.29% 

Näkeminen ei ole välttämättä aktiivista tai valloittavaa. Näkeminen 
on suurenmoista filosofiaa. Ajatukset ovat sinänsä neutraaleja ”näke- 
myksiä”. ”Visioita” luonnostellaan ja luodaan. Sen sijaan näkemisellä ja 
sitä aktiivisemmalla katsomisella saattaa olla aste-ero. Katseita jo ”foku- 
soidaan”. Katsominen voi olla tarkkailemista ja valvontaa. Se mahdollis- 
taa haltuunottoa koskevan kritiikin yhteiskunnassa, jossa vakoilusatel- 
liittien kaikkinäkevästä katseesta on tullut yhä tärkeämpi väline 
modernille sotateknologialle. Nämä silmät ovat kuitenkin koneen silmät. 
Ne ovat pedon ja väkivallan anturit. Kärpäsen silmiin ei liity samaa 
merkitystä kuin inhimilliseen katseeseen. Levinasin mukaan ihmisen 
kasvoissa puhuttelevinta ovat juuri toisen ihmisen silmät, katsominen ja 
näkeminen. Ne ilmaisevat väkivallattomuuden ja rakkauden impera- 
tiiveja. Toisaalta hän yhtyy jonkin verran siihen kritiikkiin, jonka mu- 
kaan näkemisen ylikorostaminen voi haudata alleen muiden aistimuoto- 
jen aseman. Kuulemisen, tuntemisen, haistamisen ja maistamisen lai- 
minlyöminen tuskin olisikaan kokemusten monikerroksisuutta tähdentä- 
vän filosofian mukaista. 

Levinasin mielestä näkeminen on niin keskeisessä asemassa ihmisen 
kokemisessa, että puhumme näkemisestä, vaikka kyse olisi muun tyyppi- 
sestä aistimisesta. Kasvojakaan ei Levinasin mielestä varsinaisesti ”näh- 
dä”. Katsominen on luonteeltaan jonakin näkemistä. Se on näkemistä 
tietyssä horisontissa, sabluunan tai vääristävän lasin läpi. Se on Toisen 
tarkastelemista puitteellisella tavalla. Tätä Toisen eettinen vastarinta 
pyrkii jatkuvasti murtamaan. Totalite et infinissä Levinas sanoo olevan 
kiistämätöntä, että objektivointi esiintyy etuoikeutetussa asemassa kat- 
seessa.?95 Vasta Toisen ihmisen eettinen vastarinta asettaa tämän ob- 
jektivoinnin kyseenalaiseksi. Toisen ihmisen oleminen ei riipu katsomi- 
sesta eikä ole siihen palautettavissa. Pelkkä katse ei voi tavoittaa sitä 
peruuttamatonta erillisyyttä, joka sisältyy Toiseen. Levinas jatkaakin, 
että ”katse ei paljasta mitään, mikä Saman tuolla puolen olisi abso- 
luuttisen Toista, toisin sanoen itsessään.”2% Siksi pelkkä katseella tavoi- 
tettava ”näkemys” ei ole tie Toisen kohtaamiseen. Toisen olemassaolo on 
ulkopuolisuutta. 

Aktiivinen katsominen voi siis kuvastaa haltuunottoa. Laajemmin se 
symboloi paradigmaattista asennetta, kun taas näkeminen on jotakin, 
joka tapahtuu itsestään. Toisaalta sekä katsominen ja näkeminen sisäl- 
tävät aineksia vastarintaan. Toisen kasvoissa pysäyttävää ovat silmät. 
Tarkentunut katsominen voi jälleen palautua näkemiseksi. Myös ihmisen 
muilla aisteilla on ”eettistä vastarintaa” tuottavaa merkitystä. Levinasin 
kiinnostus tarpeisiin, haluun, kaipaamiseen ja nauttimiseen ilmentää 

hänen aistisuuskäsityksensä monipuolisuutta. Esimerkiksi seksuaalinen 
haluaminen ja nauttiminen eivät liity pelkkiin silmiin vaan mitä suu- 
rimmassa määrin koko ruumiin aistisuuteen. Silmän maailma on 
leimallisesti älyn ja ajattelun maailma. Mitä epäintellektuaalisempia 
nautinnot ovat, sitä varmemmin ne liittyvät muidenkin aistien kuin 
pelkän näköaistin piiriin. Myös Levinasin ajatuksessa ”olemisen painon” 
tuntemisesta kertautuu väite, että olemassaolon kokeminen on koko- 
naisvaltainen kehollinen kokemus, joka kohtaa ihmisen määrittele- 
mättömänä, ei-predikatiivisena kokemuksena, ja vastaava ajatus esiintyi 
myös Simone Weililla.297 


3.6. ETIIKAN LUONNE 


Länsimaisessa ajatteluperinteessä ihmiset ovat yleensä pitäneet toista 
ihmistä samanlaisena kuin itseään. Eettisen toiminnan lähtökohtana on 
pidetty samastumista ja tasa-arvoisuutta, jolloin myös toista ihmistä on 
tarkasteltu oman itseymmärryksen pohjalta. Tämä tuli esille jo Buberin 
ajattelussa: Toinen on Sinä, joka on itseään ymmärtävä Minä. Minä 
puolestani olen toiselle ihmiselle Sinä. Sama ajattelutapa näkyy kris- 
tillisessä kultaisen säännön etiikassa, joka kehottaa tekemään toiselle 
ihmiselle samalla tavoin kuin toivoisimme tehtävän itsellemme. Eikä 
Kantin kategorinen imperatiivikaan ole ajatuksesta kaukana. Maksiimi 
kehoittaa toimimaan niin, että voisimme toivoa kaikesta, mitä teemme, 
tulevan yleisen lain tai säännön.29 Myös tämä periaate asettaa etiikan 
mittapuuksi minän ja toisen symmetrisyyden. 

Levinas sen sijaan korosti minän ja toisen epäsymmetrisyyttä. Eräs 
syy tähän on se, että toinen on tietokykyni tuolla puolen, ulkopuolinen ja 
transsendentti. Toinen edustaa tunnettuna ja läheisenäkin vierautta, 
joka pysyy yllätyksellisenä eikä voi koskaan tulla lopullisesti tutuksi. 
Toista on mahdotonta muotoilla läpinäkyvästi tiedoksi. Toinen on aina 
enemmän kuin minä voi käsittää. Toisen kautta todellisuus jatkuu 
äärettömään eli sellaiseen, jolla ei ole rajoja. Teoksessa Totalite et infini 
tästä seuraa uudenlainen imperatiivi: ”Se, mitä minä voin vaatia 
itseltäni, ei ole verrattavissa siihen, mitä minulla on oikeus vaatia 
toiselta.”299 Tämä johtuu siitä, että minä ei voi puhua samassa mielessä 
itsestään ja toisesta. Väite estää sekä eettisen universalismin että oman 
kokemuksen metodisen yleistämisen ihmistieteissä. Toisaalta etiikkaa ei 
voida perustaa vain kahden ihmisen väliseen suhteeseen, vaan se 
edellyttää ”toisen” laajentamista ”toisiksi” eli kolmannen osapuolen huo- 
mioon ottamista. 

3.6.1. Epäsymmetria ja vastuullisuus 


Toisin kuin Buber, Levinas ei pidä suhdetta toiseuteen molemmin- 
puoleisena suhteena, jossa minuus lähes samastaisi itsensä toiseuteen ja 
säästyisi siten yksinäisyydeltään. Jo teoksessa Le temps et lautre 
olemiseen liitetään moniarvoisuus, joka korostuu juuri Levinasin käsit- 
teessä ”Toinen' (/”Autre). Levinasin mielestä toiseus on ”ulkopuolisuutta” 
(la exteriorite). Se on täydellistä toiseutta, jota ei voida palauttaa mihin- 
kään samuuteen eikä suhteeseen, edes Buberin kuvailemaksi Minä- 
Sinäksi.300 Näin muodoin filosofiassakaan ei pitäisi olla kyse tukah- 
duttavasta yhdenmukaistamisesta eli kaiken redusoimisesta Samaan (le 
Meme), vaan filosofian nimenomainen tehtävä olisi rohkaista esiin ih- 
misten omia mielipiteitä ja näkemyksiä. Onkin hämmästyttävää, miksi 
tiede on pitänyt ihanteenaan sitä, että tieteenharjoittajat samastuvat 
persoonattomiin instituutioihin, yliopistoihin, tutkimushankkeisiin ja 
viranomaisvaltaan, jotka eivät niinkään tue tieteellisiä vapausihanteita 
kuin rajoittavat ihmisten persoonaa ja pyrkivät tekemään ihmisistä 
pelkkiä toinen toisellaan korvattavia suorittajia. Levinas katsoo, että filo- 
sofia voisi olla se tie, joka johdattaa Toisen luokse, luonnollisen asenteen 
ja cogito-tiedon tuolle puolen. Tässä auttaa oivallus, että filosofian olemus 
on oman dialogisen luonteensa tunnustamisessa. 

Levinasin mielestä ihmisen suhde toiseen ei ole symmetrinen, kuten 
Buberin ja Heideggerin filosofiassa, vaan epäsymmetrinen. Tältä osin 
Buberin ja Levinasin ajatukset eroavat toisistaan eniten. Buber ei roh- 
jennut vaatia keneltäkään ihmiseltä suurempia myönnytyksiä Minä- 
Sinä-suhteessa, kuin mihin molemmat osapuolet ovat valmiit; kenenkään 
ei tarvitse olla edes periaatteessa toista parempi. Levinasin kanta on 
toisenlainen: jotta maailmassa voisi olla edes jotain hyvää, sen on perus- 
tuttava pyyteettömyyteen: yritykseen olla vastikkeettomasti eettinen, 
hyvä tai edes siedettävä ihmisten välisissä suhteissa. Hänen mielestään 
voin vaatia itseltäni sitä, mitä en voi vaatia toiselta. Toiselta en voi 
vaatia juuri mitään, mutta olen häneen nähden ”äärettömän vastuulli- 
nen”.301 Jos kyse on aikuisten ja täysivaltaisten ihmisten suhteesta, herää 
helposti epäilys, voiko tämänkaltainen itsestä luopuminen tai itsen 
kieltäminen tukea juuri minkäänlaisen eettisen suhteen syntymistä. 
Ihmissuhteet perustuvat suureksi osaksi vaihtoon, ja ilman molempia 
tyydyttävää vastavuoroisuutta on vaikea kuvitella toimivia ihmissuh- 
teita. 

Olennaisinta Levinasin ajatuksessa ei kenties olekaan tämä prag- 
maattinen näkökulma vaan se, että myös vaihtoon perustuvan, ”ostetun 
ja maksetun” ihmissuhteen moraali voi nopeasti minimoitua. Jos siis 
ihmisten kesken vallitsee jotakin onnellistuttavaa ja hyvää, sen täytyy 

olla lähtöisin siitä, että suhteen luonne näyttäytyy osapuolten kannalta 
epäsymmetrisenä, ja osapuolet pyrkivät omista lähtökohdistaan toisen 
parhaaseen tehden sen kumpikin omalla omituisella tavallaan. 

Kyse on myös priorisoimisesta. Levinas sanookin, että toinen on aina 
”ennen” minua: ”on olemassa jotain omaa elämääni tärkeämpää, ja se on 
Toisen elämä. ”302 On vaikea sanoa, miten uskottava tällainen ylevältä 
kuulostava julistus on, mutta muutamat havainnot ihmisten toiminnasta 
esimerkiksi kriisitilanteissa tukevat sen päätelmiä. Lisäksi edellä on 
puhuttu yksinomaan aikuisten maailmasta. Jos Levinasin ajatus yh- 
distetään aikuisten ja lasten suhteeseen, sille voi löytää nopeasti katetta. 
Suuri osa kasvatustyöstä ja perhe-elämästä perustuu yksipuoliseen pois- 
luovuttamiseen ilman minkään vastikkeen toivoa! 

Levinasin ajattelusta löytyy viisautta myös keskenään täysivaltaisten 
ja ainakin näennäisesti samanlaisten ja yhdenvertaisten aikuisten 
maailmaan yhdistettynä. Sen yleishavainnoksi elämän luonteesta pal- 
jastuu kenties hieman kyyninen johtopäätös, että ihmiset ovat luon- 
nostaan itsekkäitä oman edun tavoittelijoita, jotka kysyvät mielessään 
sitä, mitä hyötyä tästä tai tuostakin asiasta on juuri heille itselleen. 
Ihmiset kiinnostuvat yleensä jostakin vain sillä perusteella, että se tukee 
heidän oman persoonansa rakentamista. Ihmiset ovat siis pohjattomia 
egoisteja ja narsisteja — tai sentapaisia hobitteja, joita yhdistää vain 
hauskanpito. Tällaisista yksilöistä koostuvassa yhteiskunnassa voi me- 
nestystä saavuttaa lähinnä sellainen ihminen, joka antaa etusijan toiselle 
ja pyrkii toisten ihmisten hyvään. Ajatus sisältää toiveen, että tultuaan 
tyytyväiseksi toinen ihminen ajan oloon palkitsisi myös hänen etuaan 
ajatelleen ihmisen. Näkökulma vetoaa pohimmiltaan kiitollisuuden- 
velkaan, ja hämmästyttävää kyllä, usein tällainen hyväntahtoisuuden 
varaan rakentuva ajattelu myös toimii, eikä kulu kauan, kun toiset 
ihmiset käyttävät ensimmäistä tilaisuuttaan korjatakseen sosiaalisen 
pääoman vaihtoon liittyvän taseen. Ajatus ”toisesta ihmisestä ensim- 
mäisenä” on siis helposti ymmärrettävä ja sovellettavissa käytäntöön. 
Perimmältään se nojaa ajatuskulkuun, että jonkun ihmisen täytyy ensin 
aloittaa ”hyvän” tekeminen ja että alkuun päästyään inhimillinen hyvä 
monistuu aloittaen hyväntekeväisyyden kierteen. Taustalla vallitsee 
kaksi aksioomaa: ensinnäkin etiikan päämääränä on oltava inhimillinen 
hyvä, jota pitää edistää, ja toiseksi lähtöpisteenä on ajatus ihmisten 
välisen tilanteen epäsymmetrisyydestä eli siitä, että jonkun ihmisen 
täytyy aloittaa tuo hyvyyden ketju. Näkemys on perusteltu sikäli, että 
mistäpä eettisyys maailmaan syntyisi paitsi ihmisten hyvästä tahdosta. 

Entä poikkeaako edellä selitetty epäsymmetrisyyden etiikka paljoa- 
kaan kultaisen säännön mukaisesta vastavuoroisuuden periaatteesta, vai 
onko kyseessä vain kristillisen moraalin toisinto? Sen vallitessa myös 
hyväntekijä voi lähestyä toista ihmistä ketunhäntä kainalossa: tavoi- 
tellen itseltään pois luovuttamaansa suurempaa omaa etua. Toisaalta 

tuollaisesta pyytettömästä pyrkyristä saattaa tulla muiden silmissä sel- 
lainen ”avulias Aatu”, jota käytetään yksipuolisesti hyväksi, sillä hyvän- 
tekeväisyys ei velvoita ketään maksamaan velkojaan takaisin. Ja edun- 
saajien asema puolestaan voi olla jo alun perin sellainen, että he 
ansaitsisivat vielä enemmän, mutta hyväntekeväisyysinstituutio sinänsä 
alistaa heidät armopaloista riippuvaisiksi, kuten köyhät Kaliforniassa, 
jossa sosiaalisen oikeudenmukaisuuden ja hyvinvoinnin toteutuminen 
onkin jätetty paljolti filmitähtien harjoittaman suopeuden varaan. Kape- 
alla kauppiaan järjellä ajatellen kyseinen hyväntekeväisyyden logiikka 
toimii hyödyntäessään moraalin sydänverta eli ihmisten hyvää tahtoa, 
johon kaiken etiikan pitää perustua. Mutta jättäessään koko moraalin 
tuon periaatteen varaan siitä muotoutuu helposti kohtalokasta uskoa. 

Vaikka Levinasin ajattelussa on systemaattisen etiikan kannalta sel- 
viä puutteita, se joka tapauksessa valottaa ihmisen eettistä situaatiota, 
toisin sanoen niitä moraalifilosofisia tilanteita, joiden keskellä elämme. 
Tehdessään kyseistä epäsymmetriaa tietoiseksi Levinasin ajattelu voi 
auttaa hahmottamaan myös moraalisten valintojen luonnetta sinänsä, 
vaikka hänen etiikkansa ei pystyisikään ratkaisemaan moraalifilosofisia 
pulmia suuntaan eikä toiseen. Kyse on siis inhimillisen situaation 
hahmotuksesta ja antropologisesta kuvaamisesta. Levinasin tuotannosta 
voidaan tosin löytää vastauksia myös edellä esitettyihin vastaväitteisiin. 

Minän ja toisen ihmisen suhde on epäsymmetrinen ja yhteismitaton 
muun muassa siksi, että minän ja toisen aika ovat diakronisia. Ihmisten 
todellisuus saa merkityksiä siitä, että ihmisten kellot käyvät eri aikaa. 
Ajallinen epäsymmetria puolestaan käy ilmi vastuusta, ja Levinas 
viittaakin ajallisuuteen juuri havainnollistaakseen sitä, että vastuu on 
yhtä lukittu ihmisen situaatioon kuin ajallisuus. Vastuun käsite muo- 
dostaa argumentin edellä esitettyihin epäilyihin, sillä ihminen ei pääse 
pakoon moraalista vastuutaan eikä ihmiselle tyypillistä vastuun- 
tunnettaan. Vastaaminen ja vastuu lankeavat aina toiselle. Vastuu on 
luovuttamatonta, eikä kukaan voi asettua minän tilalle, ei hyvässä eikä 
pahassa. Toisaalta minän pitää olla vastuussa toisesta odottamatta 
vastavuoroisuutta. Jos jotakin hyvää elämässä ilmenee, sen on perus- 
tuttava hyvään tahtoon, aivan kuten Kantin etiikassa: ”Ei ole maail- 
massa eikä yleensä myöskään sen ulkopuolella mahdollista ajatella 
mitään muuta, mitä voitaisiin pitää hyvänä ilman rajoitusta, kuin yksin 
hyvä tahto.”303 Olisikin kai mahdotonta ajatella, että etiikan lähtö- 
kohtana olisi paha tahto tai sellainen välinpitämättömyys, jota edellä 
kuvailtiin. Ihmisten on siis oltava toisilleen hieman enemmän hyviä kuin 
pelkkä vastavuoroisuuden periaate ja palkkion toivo sallisivat. 

Levinasin mielestä etiikan epäsymmetrisyys ei ole helpottavaa mutta 
ei myöskään ihanteellista. Levinasia on syytetty usein idealismista. Hän 
tunnustaa myös itse, että tilanne on ongelmallinen. Hän puhuu Minän 
vankeudesta (l'hostage).3% Minä onkin toisen ”panttivanki” sikäli, että 

minä joutuu luottamaan arkielämässään toiseen mutta ei voi vapauttaa 
itseään omasta vastuustaan. Minä ei voi pelkällä päätöksellä irrottautua 
suhteestaan toiseen ihmiseen, koska vastuullisuus edeltää eettisiä tekoja, 
aivan kuten sanomisen pohjavire edeltää kielellistä aktia. Levinasille 
minä on toisen vanki, ja kaiken aikaa toinen nauttii minun ”hospi- 
taliteetistan?i”. 

Johtopäätös herättää nopeasti epäilyksen, voiko tällainen suhde toi- 
seuteen olla kovin hauskaa. Millä tavoin voimme tehdä ketään ihmistä 
onnelliseksi, jos suhde toiseuteen on tällaista keskitysleirifilosofiaa? 
Levinasin julistus näyttää hyvin tosikkomaiselta, eikä se näytä sallivan 
ihmisten olemukseen sisältyvää itsekkyyttä, ahneutta ja pahuutta. Se ei 
salli ihmisten pelleilevän ja kujeilevan toistensa kustannuksella. Se ei 
salli peliä eikä leikkiä. Herää kysymys, onko se omassa ihanteelli- 
suudessaan yhtä vaarallista kuin idealismit aina ovat. Ne kiistävät 
ihmisen pahuuden, kun turvallisempaa olisi myöntää ihmisen itsekkyys 
ja epätäydellisyys. Mahdollisuus juksata, pettää ja hämätä toisia sisältyy 
ihmisyyteen juuri siksi, että ihminen on toiselle ihmiselle tuntematon ja 
salattu, ja juuri tämähän oli Levinasin lähtökohta. Toisaalta esitetty 
kritiikki ei kumoa sitä tosiasiaa, että etiikassa on kyse aina elämän 
tärkeimmistä asioista, jotka usein palauttavat myös kasvot takaisin 
peruslukenille. 


3.6.2. Vastuu ja vastaaminen 


Mitä vastuu ja vastaaminen sitten ovat? ”Sanotun” ohella merkityksiä 
kantaa ”sanomisen” äänetön pohjavire. Dialogille on tärkeää se, mitä ei 
sanota lauseina. Hiljaisuudessaan toisen kasvot kutsuvat ihmistä vas- 
taukseen ja vastuullisuuteen. Nämä kaksi sanaa, vastaus (la röponse) ja 
vastuullisuus (la responsabilite) ovat lähellä toisiaan.30%5 Levinasin mu- 
kaan toisen kohtaamiselle on ominaista, että siihen liittyy kutsu keskus- 
teluun. Tämä ”vaatimus puheeseen”, on tosiasiassa ”sanomaton ensim- 
mäinen sana”, joka edeltää dialogia. Painiessaan kielen kanssa monet 
filosofit unohtavat, että semiotiikkaa, diskurssianalyysia ja analyyttista 
kielifilosofiaa ennen on jotakin, joka edeltää kieltä ja tekee sanomisen 
tarpeelliseksi. Levinasin mukaan puhe (la parole) edeltää konventionaa- 
lista kieltä (/a langue), kuten de Saussuren kieliteoriassa. Toisaalta 
kyseinen puhe ei ole samaa kuin ”sanominen”. Sanomisen (le dire) piiriin 
kuuluvaa dialogista puhetta voidaan luonnehtia sanomisen piileväksi 
motiiviksi; se on syy, joka tekee sanotun ja puhutun kielen tarpeelliseksi. 
Sanomisen syy on toisen toiseus, toisen haastavuuus, erilaisuus ja 
vieraus: toisen kasvojen lähettämä ”kutsu” keskusteluun, dialogiin. 
Tällainen alkuperäinen puhe rikkoo filosofisen logiikan kehän, sillä se 
on aina osoitettu tietylle toiselle ihmiselle. Samalla puhe rikkoo myös 

sovinnaisen mielipiteenvaihdon eli heideggerilaisittain ”lörpöttelyn” (das 
Gerede) normeja, kun vastauksia ei ole sosiaalisesti sovittuina tai val- 
miina. Tämä herkistää ihmiset kuuntelemaan toisiaan, ja Levinas sanoo- 
kin, että ”puhe kosketuksena koskee lähimmäistä ei-ideaalisessa yksey- 
dessään.”306 Kyse on aivan erityisestä sanomisesta, ei hyvän päivän 
toivotuksista tai julkisesta puheesta, jonka tehtävä on eristää oma 
minuus toisesta ja pitää toinen omine pyyteineen loitolla. Kyse voi olla 
myös julkisista keskusteluista, mutta dramaattiseen, toimivaan ja 
yllätyksiä sisältävään suhteeseen (sanasta drama, kreikk. = toiminta) 
päästään kovin harvoin medioissa. Huomionarvoista Levinasin ajatuk- 
sessa on sanomiseen liittyvä koskettamisen ajatus. Koskettaminen on 
kuvaannollinen ilmaus sanomisen vaikuttavuudelle, mutta Levinasin 
mielestä koskettaminen voi olla myös etiikan piirissä konkreettista. 
Sanomisen kautta toinen minussa alkaa elää; se on eettistä avoi- 
muutta toiseudelle. Itsen eettistä suhdetta Toiseen voidaan kuvata 
läheisyydeksi (la proximite).307 Läheisyys on Levinasin mielestä aina mer- 
kityksiä kantavaa, ja se vaikuttaa koskettamisen kautta, kun taas kes- 
kustelu edellyttää välimatkaa itsen ja toisen välillä. Toisaalta Levinasin 
etiikan positiivinen avain on keskusteluissa, eikä koskettamiseen ja 
läheisyyteen etiikan toteutumisyhteyksinä voi luottaa liikaa. Kehon ääri- 
viivoilla koettua kosketusta voidaan pitää lähinnä passiivisena takeena 
etiikalle: se kun vain muistuttaa ihmisten erillisyydestä ja toimii totali- 
soinnin vastaisena lähtökohtana. Sen sijaan dialogin ja sanomisen kautta 
voidaan luoda etiikkaa myös positiivisessa mielessä. Keskustelun tavoit- 
teena on, ettei ymmärtäminen ole koskaan vain ”itsen ymmärtämistä”, 
joka tieteellisissä yhteyksissä korostuu jo liikaakin, vaan myös vieraan ja 
ulkopuolisen ymmärtämistä. Kun keskustelusuhde on luotu, toinen ei voi 
olla minulle yhdentekevä. Perimmäinen, absoluuttinen transsendenssi, 
jos sellaista on, tulee julki Toisen kasvoissa. Eettinen suhde Toisen kas- 
voihin on sekä semanttisten merkitysten että arvomerkitysten lähde. 


3.6.3. Läheisyys ja etäisyys 


Läheisyyden ja fyysisen koskettamisen ajatuksilla oli Levinasin filosofi- 
assa niin merkityksellinen rooli, että ne ansaitsevat tulla tarkastelluiksi 
vielä esimerkkien valossa. Läheisyyden korostaminen saattaa ainakin 
ensikatsomalta näyttää tarpeettoman intiimiltä ollakseen tiedettä tai 
filosofiaa. Läheisyyden merkitys dialogisuudelle paljastuukin vasta- 
kohtien kautta. Etäisyys tuhoaa usein ymmärtämisen edellytykset. Kun 
osapuolet ovat fyysisesti kaukana toisistaan, he ymmärtävät toisiaan 
huonommin kuin jos he kohtaisivat arkipäivän kanssakäymisessä. 

Kun Yhdysvaltojen presidentti Ronald Reagan vieraili ensimmäistä 
kertaa Moskovassa toisen virkakautensa lopulla, hän totesi seisoessaan 

keskellä Punaista toria, että olot ja ihmiset Neuvostoliitossa näyttivätkin 
aivan humaaneilta. Sanotaan, että juuri tuolloin hänen päässään virisi 
ajatus, samanlainen, joka tuo käen ulos sveitsiläisestä Kuckucksuhrista, 
ja hän pani alulle merkittävän ydinaseriisuntaprosessin. Tämä tapahtui 
suurta kohua herättäneen ”Tähtien sota” -skenaarion esittelyllä Reykja- 
vikin huippukokouksessa lokakuussa vuonna 1986. Kyseessä oli ainakin 
näennäisesti loppuunsa kehitetty ase, Yhdysvaltojen kansallinen ohjus- 
puolustussuunnitelma SDI, joka toteuduttuaan olisi tehnyt kilpailevan 
suurvallan koko ydinasejärjestelmästä toimintakyvyttömän. Niinpä 
Reaganin aiemmin ”pahuuden valtakunnaksi” nimittämällä Neuvosto- 
liitolla ei ollut varaa hylätä Yhdysvaltojen ehdotusta ydinlatausten vä- 
hentämisestä puoleen silloisesta, minkä USA puolestaan oli asettanut 
SDI-hankkeesta luopumisen ehdoksi. Tosiasiassa ”Tähtien sota” -hanke 
oli luonnoksen asteella oleva suuruudenhullu projekti, paperitiikeri, jolle 
löytyy vertailukohtia lähinnä science fiction -elokuvien ja tietokonepelien 
maailmasta. Neuvostoliitossa hankkeen toteuttamiskelvottomuus mitä 
ilmeisimmin tiedettiin, sillä sitä epäilivät myös tuonaikainen lehdistö ja 
muut tiedostusvälineet, eikä hanketta ole tähän päivään mennessä 
toteutettu. Se antoi kuitenkin osapuolille mahdollisuuden luistella ulos 
mielettömäksi paisuneesta kilpavarustelukierteestä ilman tappion tun- 
nustamista tai joutumista toisen osapuolen nolaamaksi. Olihan vihollinen 
nyt enemmänkin hallinnasta riistäytyvä tekniikka kuin ideologinen tai 
persoonallinen vastustaja. Tapaus osoittaa, miten fiktion, draaman ja 
tietokonepelien ymmärtäminen auttaa ymmärtämään myös valtioiden 
välisiä suhteita. Toiseksi se todistaa, että älykkäät ihmiset eivät voi 
koskaan pettää toisiaan pitkään — eivät edes vaikka heidän uskotta- 
vuutensa vahvistuksena olisi suurikin määrä ydinsodan tarpeellisuutta 
painottamaan palkattuja haukkoja. 

Kun keskustelun osapuolet ovat etäisiä, heitä alkaa helposti leimata 
paranoia, vainoharhaisuus. Kylmän sodan aikana supervallat linnoittau- 
tuivat kukin omalle maailmankolkalleen, ja poliittisia asenteita leimasi 
epäluuloisuus, joka uhkasi tehdä lopun planeettamme jok'ikisestä olen- 
nosta. Ihmisyyden lisäksi tulisikin kunnioittaa myös muita luonto- 
kappaleita ja esimerkiksi ”apinuutta”. Tässä suhteessa meitä valaisee 
etologiasta polveutuva havainto simpanssiurosten käyttäytymisestä: kun 
simpanssiurokset ovat käyneet kamppailua lauman johtajuudesta, 
hävinnyt uros rapsuttaa hyvitykseksi voittaneen uroksen turkkia kovem- 
min kuin koskaan vielä saman päivän iltana!308 Alkeellisesti ajattelevien 
olentojen toiminta on usein vain symbolista. Niinpä sen ymmärtämi- 
nenkin edellyttää aina tulkintaa. Tämä esimerkki puolestaan osoittaa, 
kuinka tärkeää dialoginen filosofia on politiikalle, jotta lopputuloksena ei 
olisi pelkkä ”apinoiden planeetta”. 

Mutta läheisyyden tärkeys korostuu myös niissä arkielämän tilan- 
teissa, joissa ihmiset tavoittelevat etäisyyttä. Pysyttelemällä etäisinä 

ihmiset yrittävät kiistää toistensa viestintäresurssit. He asettavat toi- 
sensa kommunikaatiosaartoon. Mikä kävisi esimerkiksi kieroutuneesta 
kommunikaatiosta? Mikä ilmentäisi valta-argumentein tapahtuvaa vies- 
tintäsaartoa kirkkaammin kuin suomalaiskansallista vetäytymisen, kau- 
kaisuuden, jurouden ja etäisyyden metafysiikkaa heijasteleva lähestymis- 
kiellon käsite? Se osoittaa julkisen hallinnon, lainsäätäjän ja tuomio- 
istuinten kyvyttömyyttä käsitellä ja hoitaa ihmissuhteita. Ihmiset 
voidaan määrätä ”lähestymiskieltoon”, mikä tarkoittaa, että he eivät saisi 
edes lähestyä toisiaan selvittääkseen asioitaan. Tämä on kommuni- 
kaation kiistämistä, ja sille haetaan yhteiskunnan tuki. Nelosen TV- 
uutisissa valiteltiin hiljattain, että ”vain harvoin lähestymiskiellon 
rikkojalle tuomitaan sakkoja ankarampia rangaistuksia”.39 Kun kom- 
munikaatiosaartoon asettaminen käy jo sinänsä sosiaalisesta rangais- 
tuksesta, mitä muuta rangaistusta tarvitaankaan? Lähestymiskiellon 
käsite ei ainoastaan ilmaise viestinnän sairastumista, vaan se vahvistaa 
ja luo sairasta kommunikaatiota. Ilkeät aviopuolisot voivat hakea 
toisilleen lähestymiskieltoa esimerkiksi avioeron hetkellä, jotta he eivät 
repisi lapsiaan kappaleiksi. Lähestymiskieltoon voidaan määrätä syy- 
tetty, todistaja tai rakastunut ihminen. Lähestymiskielto osoittaa vies- 
tintäresurssien heikkotasoisuutta, ja se surkastuttaa myös määrääjänsä 
moraalisen aseman: se kiistää kommunikaation voimalla ja korvaa 
keskustelun vallalla. Lähestymiskiellon käsite on tyypillinen modernille 
yhteiskunnalle, jossa puhuminen on vieraantunutta. Sananvaihdolle 
antautumisen asemasta halutaan, että asioiden ympärillä heiluisi juristin 
nuija. 

Läheisyys ja etäisyys luovat ihmissuhteisiin jännitteisen akselin. Siksi 
läheisyyden ja etäisyyden suhteet ovat myös filosofisesti kiintoisia. 
Joskus etäisyys ja toisen poissaolo voivat tuoda toisen ihmisen uudella 
tavalla läheiseksi. Toinen voi tuntua läheiseltä sekä läsnä ollessaan että 
silloin kun hän ei ole enää tai vielä paikalla. Poissaoloon liittyvät usein 
kaipauksen, rakkauden ja toisen ihmisen tärkeäksi kokemisen elämykset. 
Puute paljastaa toisen ihmisen tarpeellisuuden. Myös konkreettiset 
fyysiset ja tilalliset suhteet voivat heijastella tunnetiloja. Ne saattavat 
antaa mahdollisuuksia ajatteluun. Esimerkiksi luonnon läheisyys ja 
toisten ihmisten kaukaisuus koetaan usein niin. Toisaalta on tiloja, joissa 
on tunnetusti vaikeaa ajatella. Sekä ajattelu että kehonkieli voivat olla 
pulpetin ja konttorituolin kangistamia. Ajattelumme ehdollistetaan luk- 
kiutumaan fyysisiin tiloihin ja asentoihin. Vallankäyttäjä puhuu opet- 
tajanpöydän, saarnatuolin tai luentokateederin takaa. Kuulijakunnan 
tehtävä määrittyy kuulijaksi ja vastaanottajaksi juuri tilallisen järjes- 
telyn kautta. Julkiset puheet ovat eri asia kuin keskustelut, mutta 
dialogisen filosofian näkökulmasta kaikki puhetilanteet sisältävät kes- 
kustelun vaatimuksen, myös monologit. 

Joskus etäisyyden korostaminen voi olla välttämätöntä dialogin 

toteutumiselle. Tunnettua on, että psykoterapeuttinen käytäntö korostaa 
analyytikon ja analysoitavan etäisyyttä. Osapuolten on pysyttävä etäi- 
sinä myös arkielämässä, jotta tunteensiirto olisi hallittavissa: jotta se 
toimisi. Kohtaaminen halutaan rajoittaa terapiaistuntoihin. Läheisyyden 
ja etäisyyden tiloista, asennoista ja suhteista on tosin vaikeaa ja tar- 
peetonta sanoa mitään yleispätevää ilman pelkoa syyllistymisestä 
idealisaatoihin tai tahattomaan komiikkaan. Sen hersyvimpänä hedel- 
mänä mainitsen työpaikallani Taideteollisessa korkeakoulussa näkemäni 
opiskelijaperformanssin ”Kun äiti huoraa pöpilääkärin kanssa”. Myös 
amerikkalaisissa camp-parodioissa terapeutit ja terapioitavat menevät 
lopulta keskenään naimisiin. 


3.6.4. Yhteisöllisyys ja filosofian epäonnistuminen 


Koska maailmassa on enemmän kuin kaksi ihmistä, pelkkä Minun ja 
Sinun välinen etiikka ei riitä, vaan lisäksi vaaditaan yleistä oikeuden- 
mukaisuutta. Eettinen suhde toiseen ihmiseen voi olla ristiriidassa 
minun ja kolmannen osapuolen (le tiers) välisen suhteen kanssa, mikä 
johtuu suhteiden alkuperäisestä epäsymmetrisyydestä. Ihmisiä saattaa 
kohdata tietynlainen vaihtovaje. Siksi olisi vastattava myös kysy- 
mykseen, miten selviytyä yhteisöissä kunnioittaen ja arvostaen toisen 
ihmisen toiseutta, jos muut eivät sitä tee. Vaikka kahden ihmisen välillä 
on suhteellisen helppoa löytää hyväksyttävä Minä-Sinä-yhteys tai koke- 
mus ”toisen kasvojen kohtaamisesta”, ongelmaksi tulee, miten menetellä 
yhteisössä, jonka ihmissuhderelaatiot ovat monenkirjavia ja joskus 
suorastaan käsittämättömiä. 

Yhteisöllisyyden ja kolmanniuden teema on Levinasin ajattelussa 
tärkeä, mutta sen merkitys jää helposti vain edifioivan filosofian eli 
suuntia, asteita ja etäisyyksiä mittaavan filosofian piiriin, jossa luotetaan 
asenteiden muutoksen voimaan. Helposti voidaan katsoa, että minän, 
toisen ja kolmannen välille piirtyy juuri sellainen kolmiodraama, joka 
antaa mahdollisuuden tulkita Levinasia psykoanalyyttisesti, aivan kuten 
olen tehnyt kirjassani Enkelirakkaus (2008). Levinasin puhe kolman- 
niudesta näyttää hyödyntävän lähinnä sitä samaa oidipuskompleksia, 
joka oli ominainen alkuyhteiskunnalle ja johon poikalauman halu 
surmata isänsä perustui. Juuri näin syntyivät Freudin mukaan tote- 
mismi, ontologinen jumalaoletus, insestikielto ja eksogamian normi, 
joiden varaan alkuyhteiskunnan elämänmeno perustui mutta joiden 
jäänteitä voidaan lukea myös kehittyneinä pidettyjen nyky-yhteiskuntien 
perustuslaeista. Valtioiden ja kansakuntien järjestyminen nojaa siis 
heteroseksuaaliseen tunnedynamiikkaan, jota voidaan myös tutkia ja 
kyseenalaistaa.310 Jos Levinasin ajattelu pysyy sokeana seksuaalisille 
motiiveille, se saattaa identifioitua osaksi tuota heteroseksuaalista valta- 

kulttuuria. Mutta muutoin Levinasin näkemykset kolmanniudesta ovat 
valaisevia, ja niillä on merkitystä ihmisen situaation kartoittamiselle. 

Levinasin ajattelun merkitys onkin mielestäni siinä suuntien etsimi- 
sessä, jonka hän heittää haasteeksi ihmisten yhteisöille. Levinas ei 
pyrkinyt oikeuttamaan itseään kiveen kirjoitetuin takuutodistuksin, 
vaan hän perusteli näkemyksensä asennemuutokseen tähtäävän filo- 
sofian kautta. Hän sanoo näin: 


Se seikka, että Toinen, minun lähimpäni, on kolmas suhteessaan 
Toiseen, joka myös on lähin, on ajattelun, tietoisuuden, oikeuden- 
mukaisuuden ja filosofian syntymä. Alkuperäinen rajoittamaton vas- 
tuullisuus, joka oikeuttaa tämän huolen oikeudenmukaisuudesta, itsestä 
ja filosofiasta, voidaan unohtaa. Tässä unohtamisessaan egoismi on 
puhdasta egoismia. Mutta egoismi ei ole ensimmäinen eikä lopullinen. 311 


Levinas katsoo, että filosofia kuin filosofia epäonnistuu kurottautuessaan 
systeemiksi, myös hänen oma filosofiansa. Egoismi on osa ihmisen 
situaatiota pysyvästi, mutta se ei kumoa kantilaista hyvän tahdon 
perustusta. Levinasin kirjoitukset ovat paradoksaalisia, koska olemme 
tottuneet siihen, että niiden pitäisi oikeuttaa itse itsensä. Hänen kir- 
joitustensa oikeutus näyttää kuitenkin olevan tekstien tuolla puolen, 
määrittelyjen tavoittamattomissa, platonisessa hyvän ideassa. 

Entä miten suhtautua Levinasin ajatuksiin filosofian epäonnistumi- 
sesta? Jo edellä totesimme kielifilosofiset lähestymistavat Levinasin 
näkökulmasta yksipuolisiksi, yksinkertaistaviksi ja lähtökohdiltaan 
epäonnistuneiksi. Mikäli kartesiolaisen ja rationalistisen filosofian pe- 
rinne on epäonnistunut omassa luottamuksessaan järkeen, niin miten on 
käynyt Levinasin omalle ajattelulle? Nähdäkseni myös Levinas on 
tavallaan ”epäonnistunut”: hän on epäonnistunut pyrkimyksessään tehdä 
kaikista filosofeista eksistenssifilosofeja. Toiseksi Levinas epäonnistui 
jonkin verran siksi, että monien kriitikoiden tavoin myös hän jäi vas- 
tustelemiensa kielifilosofisten noidankehien ja paradoksien vangiksi. 
Mutta jos huomataan, että epäonnistuessaan filosofia aina jo hieman 
”onnistuu”, voi Levinasin sanoa onnistuneen yrityksessään valaista filo- 
sofian harjoittamisen omaa luonnetta. 

Levinasin kirjoitukset ovat kuin kadotettujen jälkien merkkejä. Filo- 
sofinen diskurssi on pyrkinyt aina tuomaan esille sellaista, mitä ei voida 
käsitteellisesti ilmaista, kuten juuri ”hyvän idean itsessään”. Se on tyy- 
pillisesti käsitteellisen tiedon ulottumattomissa. Kuten Tommi Wallenius 
rohkeasti päättelee, käsitteellinen onkin merkityksetöntä, jos se ei 
lihallistu, toisin sanoen, ellei siirrytä toimintaan. 3!? Juuri tässä mielessä 
tulee ymmärrettäväksi Levinasin ajatus teorioinnin epäonnistumisesta. 
Keskusteluissaan Richard Kearneyn kanssa Levinas on todennut, että 
parasta filosofiassa ja tieteessä on juuri se, että ne epäonnistuvat, koska 

vain epäonnistumisen kautta voi paljastua etiikan asema ensimmäisenä 
filosofiana.313 Epäonnistuminen johtuu siitä, että tiede on ensisijaisesti 
kielellistä, ja kieli hypostasoi eli oliollistaa. Vaikka sanat voivat johtaa 
oivalluksiin, ne voivat viedä myös harhaan, jos huomioon ei oteta sitä, 
kuinka erilaisista lähtökohdista ihmiset sanottavansa sanovat. Tärkeää 
olisi tuntea niitä taustoja, joista ihmiset muodostavat omat mielipiteensä 
ja käsityksensä. Tieteellinen ajattelu on jatkuvasti, radikaalisti ja anar- 
kistisesti ylitettävä, sillä tiede saa merkityksensä vasta siitä, mikä on sen 
itsensä ulkopuolella, transsendentista. Anarkismi (sanoista an arkhe, 
kreikk. = ilman perustaa) ei tarkoita tällöin perustan kieltämistä vaan 
”perustaan asti menemistä” ja radikaalia ”juurilla olemista” (sanasta 
radix, lat. = juuri). Filosofia itsessään ei riitä, vaan se jää sofismiksi, jos 
se ei viittaa oman sulkeutuneisuutensa ulkopuolelle. 


3.6.5. Valittuna oleminen 


Mitä Levinasin luonnostelema vastuun ja vapauden filosofia sitten 
tarkalleen ottaen on hänen ajattelunsa kokonaisuuden valossa? Mitä se 
merkitsee käytännössä? Vastuullisuus näyttää olevan minän subjek- 
tiivista vastuuta, eikä sitä voida vierittää pois itseltä. Kukaan ei voi 
asettua paikalleni ja ottaa vastuutani kantaakseen. Näin perustettu 
etiikka on — ja sen täytyy olla — melko vierasta esimerkiksi terveystoimen 
hoitokäytännöille, joissa hoitajat ja lääkärit kohtaavat potilaita lähes 
liukuhihnanonmaisesti, vuorotyönä. Mutta tällaisessa pragmatiikassa ei 
lienekään Levinasin ajattelun ydin. Sen keskeinen sisältö on, että vain 
aiemmin kuvatulla tavalla ajateltuna ihminen voi olla Toisen koh- 
taamisessa persoona. Hoitajat ja lääkärit eivät useinkaan ole eivätkä 
halua olla potilailleen persoonia, aivan kuten heidän potilaansakaan 
eivät välttämättä näyttäydy persoonina hoitohenkilökunnalle. Niin on 
ajateltava, jotta ammattimainen suhde omaan työhön säilyisi. Toinen 
ihminen on pidettävä etäällä. Roolit on pidettävä voimassa. Potilaiden 
kaikkia mahdollisia murheita ei voi kantaa onilla harteilla. Ihmiset ovat 
vaihdettavissa, kuten tieteissä ajatellaan. 

Niinpä ihmisten vastuu rajoittuu yleensä vain professioon: laeissa ja 
asetuksissa määriteltyyn ammatilliseen vastuuseen. Tämä ei olekaan 
lopulta etiikan vaan moraalin toteutumisyhteys, sillä vastuullisuus voi 
toteutua alkuperäisenä vain persoonan valittuna olemisessa. Ammatilli- 
sen ja persoonallisen vastuun jako ei vaivaa moniakaan hoito- tai sosi- 
aalityön ammatilaisia, vaan sitä pidetään itsestäänselvyytenä. Tilannetta 
helpottaa, että koululääketieteessä ammatillisen ja persoonallisen etiikan 
välillä ei koeta useinkaan ristiriitoja. Mutta ristiriita voi olla todellinen jo 
eräillä harmailla alueilla, kuten sotilaslääketieteen piirissä, tai kaikki- 
alla siellä, missä ihmiset toimivat ilman lakien ja asetusten suojaa ja 

kuormaa. On mietittävä, milloin olemme tieteiden edustajia ja milloin 
olemme tietyn ammattikunnan jäseniä. Levinasin mielestä niiden erotta- 
minen on vaikeaa ja jopa tarpeetonta. Hänelle etiikka on aina vain per- 
soonallista vastuullisuutta. Ammattikäytäntöjä on mahdotonta erottaa 
omantunnon julistuksesta. Keskusteluissaan Francois Poirien kanssa 
Levinas glorifioi moraalin spontaania sydänverta, jota hänen oma 
suonistonsa pulppuaa ehtymättömästi: ”Hetkenä, jona olen vastuullinen 
Toiselle, olen myös ainutlaatuinen [unigue].”314 

Jos suhteen toiseuteen pitää olla näin velvoittavaa ja samalla toisen 
ihmisen ehdotonta itsemääräämisoikeutta korostavaa, voiko se antaa 
kovin realistista kuvaa moraalisista kyvyistämme? Onko autenttiseen 
etiikkaan syytä edes pyrkiä, jos luotu suhde voi tukea lähinnä hyvin 
epätasapainoisia ihmissuhteita? Teenkö Levinasin suosituksia noudatta- 
essani oikein enää itseäni kohtaan, jos etiikasta voi tulla huomattavaa 
minän kieltämistä ja suoranaista riistoa? Miksi kukaan toinen ihminen 
suostuisi omasta puolestaan tähän? Tärkeän kysymyksen muodostaa 
myös se, eikö ihmisten pitäisi varoa yliarvioimasta omia eettisiä kykyjään 
ja anteeksiantamisen taitoa, sillä niiden riittämättömyys voi yllättää 
meidät pahanpäiväisesti? Hyvyyden taakka on usein raskas kantaa. 
Näihin kysymyksiin Levinas ei vastaa: etiikka on hänelle sekä deskrip- 
tiota ihmisen asemasta että preskriptiota siitä, mihin se ohjaa. Epäile- 
mättä Levinasin filosofiassa on ajattelemisen aihetta nykyajan tie- 
teellistä ihmiskuvaa varten. Tiedettä kohtaan osoitettu kritiikki on suu- 
reksi osaksi ansaittua, mutta johtopäätösten ja toimintasuositusten teke- 
misessä hänen filosofiansa pohjalta tulee olla valikoiva. Levinasin ajat- 
telussa on paljon kehityskelpoista ainesta, mutta pinnallisesti ymmär- 
rettyinä hänen hyvät tarkoituksensa voivat muuttua nopeasti kyseen- 
alaisiksi. 

Levinasin ajattelun eräs merkitys lieneekin arvostelussa, jonka hän 
suuntasi positivismin ihmiskuvaa kohtaan. Sosiologisesti perustetussa 
yhteiskuntakybernetiikassa ihmiset ja tutkijat nähtiin vain välineen 
kaltaisina osatekijöinä yhteiskunnan suuressa rattaistossa, eikä filo- 
sofinen kriittisyys ole vieläkään saanut positivistisen tieteen ylilyöntejä 
täysin korjatuiksi. Välineellinen ajattelu elää edelleenkin voimakkaana 
yhteiskunnan laitoksissa monista taloudellisista ja tehokkuuden tavoitte- 
luun liittyvistä syistä. Levinasin esittämä arvostelu on edelleen valaise- 
vaa pohdittaessa esimerkiksi hoitohenkilökunnan, sosiaalipolitiikan 
arkkitehtien ja sosiaalitoimen työntekijöiden tasapainoilua oman persoo- 
nansa ja työnkuvansa välillä. Vastuullisuuden korostaminen ei tarkoita, 
että ihmisen pitäisi olla vastuussa kaikesta, vaan sitä, että ihmisen ei 
pitäisi pyrkiä keräämään ohjaksiinsa enempää vastuuta kuin hänen 
rajallinen vastuullisuutensa sallii. Huomautus sopii muistutukseksi 
vaikkapa poliitikoille tai teknologian kaikkivoipaisuudesta viehättyneille 
ydinvoimateknologeille. 

3.6.6. Politiikan mahdollisuus 


Levinas kritisoi Buberin Minä-Sinä-suhdetta itseriittoiseksi ja maail- 
mallisuuden unohtavaksi, ja samalla tavoin hän ajatteli Husserlin ja Hei- 
deggerin varhaisesta fenomenologiasta. Filosofia on unohtanut ajattele- 
misen ja politiikka vaihtoehtojen etsinnän. Levinasin esittämät politiikan 
kritiikit eivät kuitenkaan ole politiikan tuomitsemista tai siitä irti 
rimpuilemista, vaan hänen tarkoituksenaan oli tuoda eettinen näkö- 
kulma politiikkaan. Kysymys ei ole epäpoliittisuudesta mutta kylläkin 
sen kritisoimisesta, että vain kalkyloivalla rationalismilla voitaisiin vas- 
tata poliittisiin ongelmiin. Merkittävin vaara laskennallisessa ja punta- 
roivassa politikoinnissa on Toisen ihmisen ainutlaatuisuuden sivuutta- 
minen. Siitä johtuvat myös monet matemaattisen soveltamisen ongelmat. 
Levinasin mukaan etiikka velvoittaa meitä siksi, että se tarttuu 
meihin välittömästi edeltäen ymmärtämistä ja valintoja. Etiikka ei 
välttämättä perustu järjen loogiseen tai ontologiseen universaaliuteen, 
joka osoittaisi yleispätevät kriteerit toiminnalle, vaan moraalisen haas- 
teen ainutlaatuisuuteen: Toinen on lähempänä minua kuin tieto ja sen 
mukainen hallintaan tähtäävä politiikka. Keskeiseksi nousee jälleen 
kolmannen käsite. Kolmanniudessa on mukana koko ihmiskunta. Kyse ei 
ole vain lähimmäisestä (le prochain) vaan myös etäisestä (le lointain). 
Kolmas katsoo minua Toisen kasvoissa, ja siksi eettinen vastuuni Toiselle 
laajentuu kysymykseksi oikeudenmukaisuudesta.315 Oikeudenmukai- 
suuden vaatiminen puolestaan perustuu aatehistoriallisesti katsoen 
lähinnä vapauden, veljeyden ja tasa-arvoisuuden ihanteisiin. Esimerkiksi 
taannoisessa köyhien ihmisten protestissa rikkaiden rikastamista ja 
köyhien köyhdyttämistä kohtaan ei ollut välttämättä kyse subjektiivi- 
sesta tunteesta (”katkeruus”), johon viitaten valtiovarainministeri Sauli 
Niinistö peitteli tulorepeämää.316 Sen sijaan kyse oli yleisen oikeuden- 
mukaisuuden vaatimuksesta. Sama pätee myös kehittyneiden länsi- 
maiden ja niin sanotun kolmannen maailman suhteeseen. Suhteemme 
toiseuteen on aina epäsymmetrinen. Sen kautta avautuu näköala myös 
kolmanteen osapuoleen ja ihmiskuntaan kokonaisuudessaan, eli pää- 
määränä olevaan symmetriseen tasavertaisten yhteisöön. Tähän kysy- 
mykseen palataan tarkemmin kirjani kolmannessa osassa, mutta koros- 
tettakoon jo nyt, että symmetria ja tasa-arvo koskevat väistämättä vain 
ihmisarvoa, mutta muissa suhteissa ihmiset jäävät itsestään vallitsevan 
epäsymmetrian vuoksi eriarvoisiksi, niin kohtalokasta kuin se onkin. 
Etiikka voi johtaa politiikkaan, mutta politiikasta ei saa irti mitään 
etiikkaa ajatellen. Politiikan asema on pragmaattinen, se takaa hori- 
sontin elämälle, ja sen tarkoituksena on estää totalisointiyritykset. Siellä, 
missä politiikka eli vaihtoehtojen tunnustaminen lakkaa, alkavat totali- 

taarisesti hallitut valtiot. Toisaalta politiikka ei rakennu etiikan päälle, 
vaan Levinasille etiikka on alkuperäisesti poliittista. Simon Critchleyä 
seuraten voisi kärjistää, että etiikka on eettistä juuri poliittisuutensa 
vuoksi.31? Mutta jos poliitikot jätetään yksin, he puolustavat vain omia 
etujaan, eikä tulos ei ole kovin hyvä, sillä ”kolmansien” asema ei ole sen 
enempää symmetrinen kuin epäsymmetrinenkään vaan kielteisellä 
tavalla ”ulkopuolinen”. Tämä koskee yhtä hyvin oman maanosamme 
osattomia kuin niin sanottua kolmatta maailmaa. Jos asiaa ajattelee vain 
poliittisesti, on siis parempi olla joko symmetriseksi tai epäsymmetriseksi 
tunnustetun yhteisön osapuolena kuin kokonaan ulkopuolella. 


3.7. ETIIKKA JA TIEDON RAJAT 


”Bonum est faciendum et proseguendum, malum est vitandum”, totesi 
Tuomas Akvinolainen: ”Hyvä on suositeltavaa ja edistettävää, paha on 
vältettävää.”318 Myös Immanuel Kant lähti periaatteesta, että yleisen 
hyvän pitää olla kaiken etiikan päämääränä. Valistuksen ajoilta lähtien 
etiikan teorioissa on keskitytty pohtimaan, miten hyvän voisi tietää ja 
kuinka ihmiset voisivat toteuttaa näin selville saamaansa hyvää töissään 
ja toimissaan. Kysymys kuuluu, miten Levinasin ajattelu muutti tilan- 
netta? Mitä uudistavaa hän toi etiikan piiriin? Myös Levinasia pohditutti 
sama, mikä vaivasi jo apostoli Paavalia ja Pyhää Aurelius Augustinusta: 
”Miksi en tee sitä hyvää, mitä haluan, vaan sitä pahaa, mitä en tahdo?”319 
Juuri tästä refleksiivisestä pysähtyneisyyden tilasta olisi Levinasin mu- 
kaan korkea aika päästä irti. Etiikka ei ole pohjimmiltaan Järki- 
Jaakkojen laskento-oppia. Vielä Kant kiinnitti huomionsa siihen, miten 
hyvyyteen pyrkiminen voitaisiin perustella järjellisesti ja teoreettisesti. 
Levinasin mielenkiinto on käytännöllisempää mutta samalla myös peri- 
aatteellisesti uudistavaa. Hänelle eettisyys on ”tiedon asia” vain sikäli, 
kuin se on Toisen kasvoissa. 

Monet oman aikamme etiikat ovat keskittyneet tutkimaan lähinnä 
tekojen ja seurausten suhteita sekä sitä, tietääkö toimiva ihminen teko- 
jensa tulokset vai ei. Tietoisesti toimivaa ihmistä on pidetty vastuullisena 
teoistaan, ovatpa ne moraalisesti hyväksyttäviä tai tuomittavia. Siihen, 
mikä on moraalisesti hyväksyttävää tai moitittavaa, analyyttinen filo- 
sofia ja teonteoria ovat ottaneet harvoin kantaa. Ihminen nähdään olen- 
tona, joka valitsee ja toimii eri tapahtumakulkujen välillä informaation 
valaiseman rationaalisuutensa voimin. Levinasin filosofia ei ole tällaista. 
Levinas kuvaili, miten etiikka ja arvokokemus ilmenevät Minän ja Toisen 
välillä jo ennen kuin Minä on niistä perinteisen filosofian edellyttämällä 
tavalla tietoinen. Ihminen voi olla vastuullinen myös siitä, mitä hän ei ole 
tarkoittanut tai aikonut. Mistä syystä näin voidaan ajatella? 

Ratkaisu löytyy ihmiskuvan eroista. Perinteinen filosofia on kiinnit- 

tänyt suuria toiveita ihmisten valistuneisuuteen, siihen, että tunnemme 
toimintamme motiivit. Tämän mukaan ei ole mitään, mitä ei voitaisi 
tietää: ihminen hallitsee kaikkea ja itseään. Sama ajatus on lähtökohtana 
analyyttisen systeemifilosofian etiikkakäsityksissä, jotka ovat korkea- 
skolastiikan nykyaikainen jatke. Levinasin filosofiaa voidaan väittää 
kehittyneemmäksi, koska se toi eettisen keskustelun 1900-luvulle, jolloin 
tunnettiin jo sentään Nietzschen filosofia ja psykoanalyysi. Ihmisten 
motiivit eivät ole välttämättä tietoisia, ja heidän tarkoituksensa voivat 
olla pimeitä. Ihminen on lopulta vastuussa kaikesta. Sen enempää 
tietoinen toiminta kuin naiivi sokeus omille motiiveille eivät vapauta 
ihmisiä heidän vastuustaan. 

Vastuun merkitys ei ole kuitenkaan syyllistävä, mutta sen kautta 
valottuu lähinnä transsendentaalisen ihmiskäsityksen merkitys. Olisi 
myönnettävä, että ihminen on pohjimmiltaan salattu. Tämä jakaisi 
vastuun taakkaa, sillä kaikki ihmiset ovat keskenään yhtä vastuullisia. 
Kun toimintaamme luonnehtii epävarmuus ja epätietoisuus niin motii- 
veista kuin seurauksistakin, tämä filosofia ohjaa meitä varovaisuuteen. 
Ihminen ei ole vastuullinen vain siksi, että hän tietää tekojensa seu- 
raukset, vaan myös siksi, että hän ei tiedä. Filosofiankaan ei pitäisi olla 
kunnianhimoista eikä ohjaavaa. Sen ei pitäisi olla preskriptiivistä eikä 
sitoutua valtaan, ja niinpä tarvitaan ulkopuolisia ihmisiä, toisia ja 
vieraita, jotka osoittavat vastuun rajat. Perimmältään jokainen ihminen 
on tällainen toinen ja vieras, muukalainen myös itselleen. 


3.7.1. Perustan ongelma 


Entä mitä merkitystä Levinasin ajattelulla voi olla tieteenfilosofialle: 
käsityksille inhimillisen tiedon luonteesta ja asemasta? Halu löytää niin 
eettisiä kuin tiedon varmuudenkin takaavia perusteita on ollut tyy- 
pillinen länsimaiselle filosofialle aina rationalismin aikakaudelta ja sitä 
edeltäneeltä skolastiikan ajalta asti. Tiede on halunnut löytää juma- 
lallisen kaltaisia kiistattomia ja yleispäteviä periaatteita taatakseen 
tiedon varmuuden. Esimerkiksi uudella ajalla tätä hanketta edusti 
Descartes'n pyrkimysten lisäksi Leibnizilta tunnettu principium redden- 
dae rationis eli riittävän syyn ja perusteen periaate, jota on kutsuttu 
myös perustan periaatteeksi. Sen mukaan kaikilla tieteellisesti seli- 
tettävillä ilmiöillä pitää olla jokin syy tai peruste. Käsityskannan 
mukaan ”mikään ei ole ilman järjellistä perustetta” (nihil est sine 
ratione). Esimerkiksi Martin Heidegger piti tätä periaatetta merkkinä 
halusta löytää jumalallisia perusteita inhimilliselle tietämiselle, ja hän 
tulkitsikin sitä osaksi ”ontoteologista metafysiikkaa”, joka hyödynsi 
kristillistä jumalaoletusta ja loi siten objektivismin oletuksen tietee- 
seen.320 

Edellä esitetylle kehityskululle luonteenomaisesti nykyajan filosofi- 
sessa etiikassa ja tieteentutkimuksessa katsotaan laajalti, että tiedettä 
leimaa sama ilmiö kuin kansainvälistä oikeuttakin eli perustojen 
puuttuminen. Myös postmodernille ajalle tyypillinen kokemus perustojen 
puuttumisesta on oman vastakohtansa eli ontologiseen jumalauskoon 
nojaavan ajattelutavan leimaama. Tultuaan hyväksytyksi on käsitys pe- 
rustattomuudesta johtanut — paitsi fundamenttien poissaoloa koskevaan 
ahdistukseen — myös etiikkaa, tietoa ja politiikkaa koskevaan relati- 
vismiin. Esimerkiksi kansallisvaltioiden katsotaan nykyään olevan 
suvereeneja toimijoita, joiden pakottamiseksi ei ole muita keinoja kuin 
väkivalta. Samaan tapaan tieteenharjoittajat mielletään suvereeneiksi 
toimijoiksi, joiden käyttämä asiantuntijavalta paljastuu usein pelkäksi 
mielipidevallaksi. Ainoa fundamentti näyttää olevan silloin tuo relati- 
vismi itse. Tätä kautta fundamenttien puuttuminen on itse asiassa 
kääntynyt fundamentalismia tukevaksi tekijäksi myös tieteissä. Mitäpä 
yleinen relativismi eli näkemys kaiken suhteellisuudesta muuta tekisi- 
kään kuin vahvistaisi näkemystä, että valta ja raha ratkaisevat, onpa se 
jonkun mielestä oikein tai väärin, hyväksi tai pahaksi? Näytön tarjoaa 
naturalisteille ominainen taipumus oikeuttaa omia voittojaan vah- 
vemman oikeudella: käsityksellä, että tiedepoliittiset voitot ovat osoi- 
tuksia heidän oman tiedekäsityksensä oikeellisuudesta. Kyseessä on 
kuitenkin virhepäätelmä, jonka mukaan vallitsevasta tai toivotusta 
asiaintilasta johdellaan käsitys, että asiat niin ollessaan ovat myös 
oikein. 

Dialoginen filosofia poikkeaa relativismin mahdollistamasta funda- 
mentalismista, sillä hyväksyessään moniarvoisuuden se ei oikeuta vallan 
käyttöä. Sen sijaan dialoginen filosofia vastustaa kyseistä kohtalouskoa 
pyrkimällä varmistamaan argumentaatioaseman ja vapaan viestinnän 
kaikille filosofian osapuolille riippumatta siitä, miten ihminen on onnis- 
tunut hankkimaan ja säilyttämään paikan akateemisissa hierarkioissa 
tai ravintoketjun osana. Dialogiseen filosofiaan sisältyy myös se, että 
keskustelun osapuolille suodaan oikeus olla juuri sitä mieltä, mitä he itse 
ovat, eikä heitä yritetä taivutella. Vapaa kommunikaatio ja itsensä 
edustaminen ovat dialogisen filosofian lähtökohtia, eikä dialoginen 
filosofia olekaan perinteisen akateemisen ihanteen mukaista taivuttelua, 
tinkimistä tai kinastelua. Relativismia ei siis ymmärretä kilpailun eikä 
vallan tavoittelun välikappaleeksi vaan liberaalisti: moniarvoisuuden 
takaajaksi. Kun dialoginen filosofia pyrkii vahvistamaan vähemmistö- ja 
erityiskulttuurien argumentaatiomahdollisuuksia, ei ole pelkoa suistumi- 
sesta despoottimaiseen vallankäyttöön tai totalitarismiin. Tieteen ongel- 
mahan ei ole ollut niinkään vaihtoehtoisten totuuksien runsaus kuin 
yhden totuuden tavoittelu. Sitä puolestaan on pidetty ihanteena aate- 
historiallisista syistä, kun yksi suuri totuus on arvotettu paremmaksi 
kuin monta pientä. Totuus on ollut ”voittamista”. 

Levinasin esittämän totaliteettikritiikin valossa tieteen taipumusta 
yksiulotteisuuteen voidaan havainnollistaa myös sosiologi Marcel 
Maussin teoksessaan Essai sur le don (1925) käyttöön ottamalla 
totaalisen sosiaalisen faktan (fait social total) käsitteellä.321 Tieteiden 
yhteyteen sovellettuna sillä tarkoitetaan vallitsevaa paradigmaattista 
näkökantaa, jolle ei tunnusteta olevan vaihtoehtoja ja joka siten 
muistuttaa pikemminkin ideologiaa. Tieteitä on valitettavasti leimannut 
kunnianhimoinen pyrkimys ristiriidattomiin teorioihin, jotka yrittävät 
kattaa kaiken mutta tulevat usein jättäneiksi jotain olennaista ulko- 
puolelleen. Totaalisen sosiaalisen faktan sisällä elävillä ihmisillä puoles- 
taan ei ole keinoja eikä kieltä oman asemansa kuvaamiseksi, sillä he itse 
toimivat malleina. Tätä teosta kirjoittaessani olenkin yrittänyt toimia 
kyseiselle asenteelle vastakohtaisesti. En ole pyrkinyt analysoimaan 
jotain ”tieteelliseksi?” arvotettua tutkimusongelmaa paradigmaattisesti 
sisältä päin raportoidakseni tuloksia kyseiselle aiheelle omistetussa 
kansainvälisessä aikakauslehdessä, kuten eräät kollegani ovat toivoneet. 
Sen sijaan olen pyrkinyt asettumaan metafilosofiseen asemaan filosofian 
ulkopuolelle kysyäkseni, mitä filosofia sinänsä on: mistä filosofia syntyy, 
kuinka filosofiaa harjoitetaan ja miten sitä pitäisi harjoittaa, sekä mitä 
on tiedepoliittinen valta? Siten oma dialoginen filosofiani ja metodo- 
loginen anarkiani3? kytkeytyvät saumattomasti Levinasin ja Sartren 
edustaman ”käytännöllisen elämän ja olemisen anarkian” jatkeeksi 
pyrkien tekemään niistä tarpeellisia poikkeuksia ja konkretisoiden niitä 
filosofiseksi elämänkäytännöksi. 


3.7.2. Absolutismin ja objektivismin tuolle puolen 


Levinasin esittämä tiedekritiikki on pyritty useasti hautaamaan upotta- 
malla se hänen ulkopuolisuuteensa ja ”juutalaisuuteensa” — tai pyrki- 
mällä näkemään hänet vain jonkinlaisena uskonnollisena pohdiskelijana. 
Vaikka Levinasin argumentaation kärki kohdistuikin nimenomaan filo- 
sofian omaan luonteeseen ja edusti siten eettistä ja tieteenfilosofista 
tutkimusotetta, vertailu uskonnollisiin ajattelijoihin saattaa olla myös 
osuva; Levinas kun on nähty eräänlaisena ”juutalaisuuden paavina”. 
Mikä sitten erottaa häntä katolisen kirkon ja tieteen paaveista? Hiljat- 
tain virkaansa valittu paavi Benedictus XVI toimi uransa alkupuolella 
teologian professorina, joten myös hänelle on karttunut kokemuksia 
tieteellisestä vallasta. Edeltäjänsä Johannes Paavali II:n hautajaisissa 
Joseph Ratzinger kutsuikin fundamenttien puuttumisesta johtuvaa 
fundamentalismia ”relativismin diktatuuriksi”.323 Sille ovat ominaisia 
egoismi ja asiantuntija-auktoriteetin varjolla harjoitettava mielipidevalta 
sekä siitä seuraava despotia. Toisaalta paavin ajatus on ironisella tavalla 
paljastava, sillä hänen omia kannanottojaan voidaan pitää eräänlaisena 

”absolutismin diktatuurina”; paavihan syyllistyy itse aivan yhtä vaikutta- 
vaan vallankäyttöön kuin tieteen kaikkivoipaisuudesta juopuneet tieteen- 
harjoittajatkin. Tämä saattaa olla huonompi vaihtoehto, sillä erehty- 
essään pitämään valtaansa Jumalan valtana ihminen voi erehtyä äärim- 
mäisen paljon. 

Voidaan siis sanoa, että relativismin diktatuuria pyhittää subjekti- 
vismi ja absolutismin diktatuuria näennäinen objektivismi. Dialogisen 
filosofian näkökulmasta molemmat asenteet ovat seurauksia ihmisen 
asettumisesta edellytystensä ulkopuolelle, toisin sanoen ajautumisesta 
pitämään objektiivista tietoa ihanteena. Tuolloin omien mielipiteiden 
suhteellista asemaa ei tunnusteta lainkaan ja omia käsityksiä pidetään 
erehtymättömänä ”objektiivisena tietona” — tai sitten niitä vähätellään 
pitäen niitä vain henkilökohtaisina vaikutelmina ja tuntemuksina. Tulok- 
sena on joko itsen paisuttelua tai aiheetonta vähättelyä, jotka yhdessä 
varmistavat vallankäytön edellytykset. 

Dialogisen filosofian näkökulmasta ihmisjärjen rajallisuus ja suhteelli- 
suus leimaavat koko elämäämme, eikä muuta merkityksellistä näkö- 
kulmaa kuin inhimillisen tajunnan subjektiivinen ja relatiivinen näkö- 
kulma oikeastaan ole. Dialogisessa filosofiassa tältä pohjalta tehdään 
kuitenkin sellaiset johtopäätökset, jotka eivät anna aihetta muovata 
elämästämme relativismin diktatuuria. Mikäli tieteen subjektiivisuus 
tunnustetaan yhdeksi toimintamme taustaehdoksi, vältytään naamioi- 
masta mielipidevaltaa objektiivisuuden kaapuun, ja näin tehdään tilaa 
myös vaihtoehtoisille totuuksille. Jos siis objektivismi ei ole mahdollista, 
ei tarvita subjektiivisuuden käsitettäkään, sillä subjektivismi on osa 
elämäntilannettamme pysyvästi. Näin ollen myös tieteelle, aivan kuten 
uskonnoillekin, on myönnettävä vain suhteellinen asema. Tässä mielessä 
filosofi ei ainoastaan saa olla subjektivisti; hänen suorastaan täytyy olla 
subjektivisti. 

Entä merkitseekö yksilön tahdon ja aseman korostaminen relati- 
vismiin ja subjektivismiin liittyvän valta-aseman voimistamista? Tähän 
kysymykseen on vastattava kieltävästi. Tieteen ongelmahan ei ole ollut 
yksilöllisen ajattelun liiallisuus vaan sen upottaminen kollektiiviseen 
päätöksentekoon, riippuvuuteen ja ehdollistamiseen. Yksilö ei voi olla 
totaliteetti mutta yhteisö voi. Lisäksi yksilöidenkin käsissä oleva valta 
voi tulla vaikuttavaksi vain kollektiivisen vallan osana. Ehkä juuri 
vaikutusvallan tavoittelu on syy siihen, miksi tieteenharjoittajat usein 
tavoittelevat viranomaisasemaa ja uraa. Asioita korjattaessa olisi puu- 
tuttava siihen, miten yksilöllisyys ja toiseus pitää ymmärtää. Dia- 
logisessa filosofiassa tieteen ja filosofian toimijat mielletään yksilöiksi, ja 
heitä kohdellaan ainoastaan yksilöinä. Tämän mukaan jokainen ihminen 
voi puhua, kuunnella ja ottaa kantaa vain omissa nimissään. Sen sijaan 
totalitaarinen asenne syntyy, kun yksilöiden sallitaan naamioida omat 
mielipiteensä instituution, organisaation tai virka-aseman taakse, jolloin 

kyseiset henkilöt tulevat käyttäneiksi valtaa tieteen, yliopiston, kirkon, 
armeijan, valtion, politiikan tai liike-elämän edustajina. Tällöin inhi- 
milliset kasvot peitetään, ja yksilön ja subjektin asema ymmärretään 
perin juurin toisin kuin ihmisen alkuperäistä ja paljasta olemassaoloa 
korostavassa dialogisessa filosofiassa. Siksi olisi parempi, että tieteen ja 
filosofian toivottaisiin ja sallittaisiin koostuvan nimenomaan yksilö- 
toimijoista eikä kollektiivisesta mielipidevallasta. Samasta syystä kanna- 
tan myös yksilöllisyyden lisäämistä yliopistoissa: sitä, että yksilötoimijoi- 
den asema tieteellisen ajattelun lähtökohtana tunnustettaisiin ja sitä 
aktiivisesti tuettaisiin.324 

Tieteiden piirissä harjoitettavan vallan ongelmat ovat lyhyesti lau- 
suttuna seuraavat. Ensinnäkin tiede on mielletty nurinkurisella tavalla 
toiseudenvaraiseksi: dialogisuus on ymmärretty laumasieluisesti omien 
näkemysten altistamiseksi kontrollille, rajoituksille ja persoonan riistolle, 
eikä sitä ole suostuttu näkemään ihmisen omien artikulaatioresurssien 
vahvistamisena. Toiseksi tieteen kurjuus johtuu siitä, että tiede nojautuu 
suosion tavoitteluun omilta vastustajilta, kun vertaisarvioinnit ja referee- 
menettelyt perustuvat oikeutuksen pyytämiseen henkilöiltä, joiden 
näkemykset asioista ovat perin juurin erilaiset kuin omat, usein jopa 
päinvastaiset. Tosiasiassa professorien ja tutkijoiden keskinäiset vertais- 
arviot eivät voi olla puolueettomia, sillä ihmiset eivät ole vertaisasemassa 
vaan valta-asemassa. Tämän ongelman ratkaisemiseksi tieteissä turvau- 
dutaan usein auktoriteettiverfiointiin eli pyrkimykseen kirjoittautua 
historian hämärissä vaikuttaneiden gurujen taakse. Siitä puolestaan 
seuraa tieteen koulukuntaistumista. Kolmas ongelma on tieteen tehtä- 
väksi määritelty totuuden tavoittelu, joka on omiaan johtamaan joko 
relativistiseen päätelmään tai absolutismin diktatuuriin. Neljänneksi 
ongelmia aiheuttavat paradigmat ja niihin perustuvat virkanimitykset, 
mutta dialoginen filosofia keskittyy lähinnä ensin mainittujen viestin- 
nällisten ja asenteellisten pulmien ratkaisemiseen. Edellä mainituista 
lähtökohdista voidaan johdella lopputulos, että tieteellisinä pidettyjen 
periaatteiden noudattaminen ei sovi kovin hyvin filosofialle, joka on jo 
oman olemuksensa puolesta mielipiteidenvaraista ja jolla tulisi sen 
vuoksi olla erityisasema yliopistolaitoksen sisällä. Filosofian mielipiteen- 
varaisuus tulisi myös tunnustaa, jotta siihen liittyvä relativismi ei 
johtaisi tiedepoliittiseen diktatuuriin, eli mielipidevallan käyttämiseen 
asiantuntijavaltana. 

Samaan tapaan kuin paavinistuimella, myös tiedeyhteisössä relativis- 
min diktatuurin toteutuminen on arkipäivää. Tiedeyhteisö muistuttaa 
nyt elävästi papiston hallitsemia islamilaisia valtioita, joissa imaamit 
käyttävät poliittista valtaa. Siinä, missä tiedeyhteisö ei tunnusta funda- 
mentteja, se naamioi oman mielipidevaltansa objektiiviseksi ”asiantunti- 
juudeksi”, joka on eräs fundamentalismin muoto. Papit puolestaan 
näyttävät fundamentalisteilta, mutta heidän maallinen vallankäyttönsä 

ilmentää perimmältään fundamenttien puuttumista eli relativismia. Yhtä 
kaikki, molemmat operoivat totuuden oletuksella ja hyödyntävät sitä 
ajattelussaan. Objektiivinen totuus puolestaan oli jumala, jolle Friedrich 
Nietzsche soitteli kuolinkelloja jo Epäjumalten hämärässään. Niinpä se, 
joka vaatii ”fundamentalismin” poistamista tieteistä, voisi aloittaa 
itsestään. 


3.7.3. Tieteellisestä vallasta 


Tieteen keskeisimpiä ilmenemismuotoja on riita. Yleensä se johtuu 
resurssikiistoista tai tieteellisen relativismin kanavoitumisesta sosiaali- 
sen hyväksynnän tavoitteluksi. Kaiken taustalla vaikuttaa tieteen kom- 
munistiseksi käsitetty olemus. Se puolestaan koostuu ihanteesta, jonka 
mukaisesti ihmiset pakotetaan kerjäämään hyväksyntää omilta peri- 
aatteellisilta vastustajiltaan. Tämän mukaan ”sivistyksenä” pidetään 
ihmisten pakottamista kollektivismin mukaiseen ajattelutapaan. Yliopis- 
toissa ”sivistyksenä” pidetään yliopiston yksipuolista oikeutta vaatia 
yksityishenkilöiltä tieteelle uhrautumista, vaikka yliopisto itse ei tee 
mitään yksilöiden hyväksi saati että se turvaisi ihmisten toiminta- 
mahdollisuudet piirissään. Sen sijaan yliopisto kääntää yksilöille kyl- 
mästi selkänsä samalla, kun se pakottaa kansalaiset rahoittamaan oman 
ylläpitonsa. 

Ihmiselle saatetaan esimerkiksi vastata, että ”oikeus toimia yliopis- 
tossa ei ole subjektiivinen oikeus”. Ei voida kuitenkaan lähteä siitä, että 
ihmiset uhrautuisivat yliopistolaitoksen hyväksi yksin, vaan yli- 
opistonkin pitää hylätä näennäinen suvereniteettinsa ja ottaa jaettu 
vastuu yksilöiden onnistumisesta akateemisissa pyrkimyksissään. Totuus 
onkin se, että oikeuden toimia tiedeyhteisössä pitää olla subjektiivinen 
yksilön oikeus, sillä jos se ei sitä ole, yliopisto tekee itsestään jopa 
Neuvostoliittoa pahemman totalitarismin muodon. Missään muualla 
kyseinen kommunismi ei toimikaan yhtä tehokkaasti kuin yliopistossa, 
jossa se näyttää voivan edelleen hyvin. Perustuessaan mielipidevaltaan 
siinä on kyse eräänlaisesta väärin ymmärretystä relativismista ja 
objektivismista. Ollessaan kollektiivista yliopistollisessa tiedepolitiikassa 
on kyse absolutismin diktatuurista, ja tuloksena toimintaa, jonka ver- 
tauskuvaksi sopii Saatanan palvonta: ihmisten kunnianhimoon vedoten 
se vaatii uhreja mutta pettää tahallaan kaikki lupauksensa saattaen 
ihmisen kurjuuteen. Absoluutin asemassa olevan professorikunnan se 
puolestaan lahjoo näennäisellä vallalla asettaen sen kuitenkin tosi- 
asialliseen kontrolliin, kunnes se riistää myös tieteen korkeilta virka- 
miehiltä elämän heidän sorruttuaan tieteelliseen hybrikseen. 

Sen sijaan muualla maailmassa sivistys mielletään yksilön oikeuksien 
ja yksilöllisten toimintaresurssien varmistamiseksi. Tässä mielessä esi- 

merkiksi yrityselämä, demokratia ja vapaa markkinatalous toimivat 
aitojen sivistysorgaanien tavoin, sillä ne joutuvat ottamaan huomioon 
ihmisten erilaiset näkemykset ja ovat sen vuoksi yliopistollista kommu- 
nismia sivistyneempiä kulttuurimuodostelmia. Niin sanottu akateeminen 
sivistys ei taidakaan olla kovin syvällisen sivistyneisyyden merkki. 

Mihin sitten perustuvat tieteelliset vihollisuudet ja erimielisyydet? 
Niiden olemassaolo ja vaikutuksethan ovat ilmeisiä tosiasioita. Eräänä 
syynä on tietenkin edellä viitattu resurssien rajallisuus. Tämän totea- 
minen tosin muodostaa vain erään kuvauksen riitojen ilmenemistavasta, 
mutta se ei anna selitystä taustalla vaikuttaviin syihin. Sisällöllisen 
selityksen tarjoaa se, että tieteen olemukseen liittyy yleinen kiistan- 
alaisuus, jolloin erimielisyydet kääntyvät helposti riidoiksi ja arvovalta- 
kiistoiksi. Se, miksi osapuolet harvoin alistuvat noudattamaan tieteelli- 
sen itseään korjaavuuden periaatetta, johtuu tosiasiasta, että kyseinen 
ihanne on pelkkä kupla. Tieteenaloilla, joilla objektiivisia totuuksia ei ole 
olemassa, erimielisyydet johtuvat erilaisista tulkinnoista ja tiede- 
käsityksistä. Niiden taustalla voi olla kulttuuriin, kieleen, vallitseviin 
ideologioihin, uskonnollisiin sitoumuksiin, kansallisuuksiin ja jopa 
rotuun liittyviä eroja. Käytännön elämässä on saatu näyttöä siitä, että 
pienetkin symboliset erot voivat tuottaa suuria erimielisyyksiä. Kun 
näiden erojen vaikuttavuutta ei myönnetä vaan asiantuntijavaltaa 
käytetään mielipidevaltana näennäisen objektiivisuusihanteen varjolla, 
on seurauksena vihollisuuksia. Vihollinen on tällöin ihminen, jonka 
koetaan toimivan epäreilusti ja ymmärtämättömästi sekä omia arvo- 
lähtökohtiaan tunnustamattomasti. Vihollisuuksien syntymisessä on siis 
kyse tieteenharjoittajien kyvyttömyydestä ymmärtää toisiaan. 

Esimerkiksi kansainvälisessä arviointimenettelyssä kasvaa viholli- 
suuksien viljaa, sillä se jos mikä tukee ihmisten välistä ymmärtä- 
mättömyyttä. Lausuntojen laatiminen on etäistä ja anonyymia, ja ihan- 
teena pidetään sitä, etteivät osapuolet edes tunne toisiaan. Kun ihmiset 
eivät tunne eivätkä tunnista omien kantojensa arvosidonnaisuutta, he 
alkavat vihata toisiaan, ja näin kuva vihollisesta on valmis. Tapahtumien 
kulku on seuraava: tieteen arvosidonnaisuuden kiistäminen johtaa 
objektivistiseen tieteenihanteeseen, objektiivisuuden ihanne mielipide- 
vallan naamioimiseen asiantuntijavallaksi, asiantuntijavaltana käytetty 
mielipidevalta ymmärtämättömyyteen, ymmärtämättömyys epäoikeuden- 
mukaisuuteen ja epäoikeudenmukaisuus vihaan. 

Eksistenssifilosofisesti ajatellen objektivismin tavoitteluun ohjaa ole- 
massaolon ahdistus, joka juontaa juurensa ihmisen kuolevaisuudesta ja 
kuolevaisuutta koskevasta aavistuksesta. Eniten tieteenharjoittaja 
pelkää luonnollisesti Helvettiä, jolloin sana ”Helvetti” on ymmärrettävä 
metaforallisuutensa ohella myös tosiasiallisesti. Helvettihän on poh- 
jimmainen kadotus: se on olemattomuutta. Kadotuksessa puolestaan ei 
ole mitään — ei palkkaa, ei asemaa eikä edes kirjoittajan pääteoksia. 

Tieteenharjoittaja tekee siis toivotonta ja turhaa työtä taistellessaan 
aikaa ja olemattomuuden kammoaan vastaan. Sen sijaan hävinneille ja 
sorretuille kadotus on myönteinen tila, minkä merkiksi monet huo- 
mattavat filosofit ovat palanneet takaisin kadotuksesta jonkin yhden ja 
alun perin vähäpätöisenä pidetyn teoksensa turvin. Tultuaan tuomituiksi 
he väkevästi ovat. 

Mutta jumalat ovat allergisia kohtalon ironialle ja vitseille, ja paho- 
laisenkin sanotaan pelkäävän vain naurunalaiseksi joutumista. Myös 
meidän länsimaisessa yhteiskunnassamme on useita pyhiä arvoja, joita ei 
sovi pilkata ja jotka ovat samalla tavoin absoluutin asemassa kuin 
kuvakiellon kohteena oleva Allah. — Meidän kulttuurimme Allah on tiede. 
Menepä ja pilkkaa jotain tieteellistä asiantuntijaa tai kyseenalaista 
akateemisten arvioiden perusta. Epäile absoluutin asemaan kohotettua 
itseään korjaavuuden periaatetta, joka on tosiasiassa sangen suhteellinen 
asia. Väitä, että kyse on pelkästä puolueellisesta vallankäytöstä ja naura 
sille! Seuraus on, että joku tieteisuskovainen kiihkoilija langettaa sinulle 
fatwan ja julistaa, että kirjoittaja ”itse diskvalifioi itsensä”. Jos siis 
moralisoidaan esimerkiksi muslimien irrationaalisuutta, on syytä muis- 
taa, että vastaavanlaista outoa käyttäytymistä löytyy lähempääkin: 
länsimaisen yhteiskunnan perustana olevan tieteellisen ajattelun keski- 
östä. Tällä tavoin lausuessani en halua tosin puolustaa sen enempää 
islamia kuin tieteellistä objektivismiakaan, vaan kritisoin tasapuolisesti 
molempia. 

II 


METODI 


Minä en koskaan kysy mitään muuta kuin sitä, minkä jo tiedän, 
sillä se on ainoa keino selvittää, valehteleeko haastateltava. 


”Mattiesko Hytönen”325 


Valmistautukaa lähestymään tekijää siinä mielessä, että pääsette hänen 
tarkoitustensa perille, älkääkä löytääksenne omia käsityksiänne. 


John Ruskin326 


4. Dialogisuus ja tulkinta 


D ialoginen filosofia on toisen ihmisen ja todellisuuden tulkintaa. Niin- 
pä dialoginen filosofia muodostuu suhteesta: ei ole totuutta ilman 
suhdetta toiseuteen ja todellisuuteen. Silti totuus ei ole ilmaistavissa sen 
enempää korrespondenssin (eli tosiasiallisen vastaavuuden) kuin kohe- 
renssinkaan (eli historiallisen jatkuvuuden) avulla. Dialogisen filosofian 
totuuskäsitystä ei voida havainnollistaa liikkumalla absolutismin ja rela- 
tivismin akseleilla, sillä dialogisessa filosofiassa pyritään ylittämään 
oikeassa ja väärässä olemisen välinen kiistely, joka juontaa juurensa 
objektiivisen tiedon tavoittelusta. Niinpä kyse ei ole myöskään totuuden 
kiinnittämisestä tiedon subjektiin tai objektiin. Sen asemasta dialoginen 
filosofia alleviivaa, että totuus on alkuperäisesti suhde — ja siten suh- 
teellinen. Vaikka suhteen määritelmään sisältyy, että suhteessa on tiet- 
tyjä osapuolia, päästään subjektia ja objektia erottavan kuilun yli par- 
haiten ihmiskäsitystä koskevalla ratkaisulla tai keskittymällä tarkastele- 
maan pelkkää tulkitsemisen tilannetta osapuolten sijasta. Dialoginen 
filosofia valitsee molemmat vaihtoehdot. 

Jos ymmärtämisen paikaksi oletetaan Minä-Sinä-yhteys, kuten 
Buberin filosofiassa, ratkaisu on antropologinen, eikä totuussuhteessa ko- 
rostu tällöin ulkoisen todellisuuden ja yksilön tietoisuuden välinen kuilu 
tavalla, joka tekisi rajankäymisestä perinteistä transsendentaalifilo- 
sofista tieto-oppia. Toisaalta keskittyminen analysoimaan tulkinnan ja 
ymmärtämisen tilannetta merkitsee keskittymistä prosessiin osapuolten 
asemasta. Tällä tavoin perinteinen subjektien erillisyyttä korostava tieto- 
teoreettinen konstellaatio voidaan kiertää. Ensin mainittua olen jo käsi- 
tellyt, kun taas sitä, mitä tapahtuu ymmärtämisen prosessissa, valaisee 
hermeneuttinen tieteenfilosofia. 

4.1. DIALOGISEN JA HERMENEUTTISEN METODIN 
YHTEINEN PERUSTA 


Levinasin ajattelu jätti filosofian kierteiseen liikkeeseen ”sanotun” ja 
”sanomisen” välille. Täten se piirsi dialogisuudesta samanlaisen kuvan 
kuin Martin Buber, jolle filosofia oli heiluriliikettä kahden toisiinsa pa- 
lautumattoman tason, Minä-Sinä-yhteyden ja Minä-Se-suhteen, välillä. 
Levinasin käsitys dialogisuudesta vastaa hermeneuttisen filosofian 
ajatusta, että kehämäinen prosessi Minän ja Sinän kesken johtaa mo- 
lempia ihmisiä koskevan ymmärryksen kasvuun ja taustalla vallitsevan 
”olemisen” eli ihmisen situaation ja elämäntilanteen parempaan ymmär- 
tämiseen. 

”Hermeneutiikka”-sanan pohjana on kreikan kielen sana hermeneuein 
johdannaisineen. Verbin perusmerkitys on 'puhua' tai sanoa”. Kuitenkin 
jo antiikin ajoista lähtien sillä on tarkoitettu myös ilmaisua”, ?selittä- 
mistä” ja ”kääntämistä kieleltä kielelle?.327 ”Hermeneutiikka”-sana liittyy 
kreikkalaisen jumalan, Hermeksen, nimeen. Antiikin mytologisessa pe- 
rinteessä Hermes toimi jumalten lähettinä ja sanantuojana ihmisille. 
Hän oli myös kielen ja kirjoitustaidon luoja. Platonin filosofiassa herme- 
neuttinen taito merkitsi kykyä välittää jumalallinen tahto ihmisille, ja 
jotain sentapaista voi väittää tapahtuneen Sokrateen ja hänen oppilai- 
densa kohtaamisissa. Sokrates itse kiitti sananlahjoistaan sisäistä ään- 
tään, daimonia. Kontemplatiivisella keskittymisellä transsendenttien 
ideoiden katselemiseen olikin tärkeä merkitys totuuteen pyrkimisessä.328 
Se oli eräänlaista oman äänen kuuntelemista ja rehellisyyttä itselle. 
Tämä sopii myös dialogisen ajattelun lähtökohdaksi: ihmisen on koh- 
dattava ensin itsensä voidakseen käydä dialogia. Mutta transsendentaali- 
nen vertauskuva on osuva myös siksi, että Hermeksen vaikutuksesta 
ymmärtämistilanteen on katsottu ylittävän osatekijöidensä summan. Dia- 
loginen pyrkimys tietoon tuo osapuolten välille jotain ylimääräistä, jota 
keskustelijat eivät voisi löytää yksin. 

Hermekselle velkaa ovat paitsi Sokrates itse, myös hänen metodinsa. 
Sokrateen käymien keskustelujen virikkeenä oli yleensä jokin kuuluisan 
reettorin kirjoittama puhe, joka luettiin koolla oleville kuulijoille. Pelkkä 
papyruksesta toistettu teksti jätti kuitenkin yleisönsä usein kylmäksi ja 
hämmennyksen valtaan. Joko puhe ei avautunut tai kuulijat olivat 
epävarmoja omien tulkintojensa paikkansa pitävyydestä. Filosofisten 
tekstien ymmärtäminen oli jo sinänsä haastavaa, mutta epävarmuutta 
lisäsi, jos ihmisten piti tulkita puheita yksin. Myös subjektiiviset arviot 
voivat olla oikeita, mutta kokemuksesta tiedämme, että päätelmät 
saattavat ajautua myös harhaan, jos tekstien ja teosten ymmärtäminen ei 
ole yhteistä. Omia johtopäätöksiä oli syytä ainakin epäillä. Siksi Sokrates 

piti ymmärtämisen keskeisenä metodina dialogia. Dialogi ja herme- 
neutiikka kytkeytyivät yhteen sokraattisessa filosofiassa. Sokrates vertaa 
kirjoitetun puheen voimaa elävään keskusteluun ensin mainitun tap- 
pioksi: 


Kirjoitetussa tekstissä nimittäin on suuri virhe, samantapainen muuten 
kuin maalauksessa. Senkin luomukset ovat ikään kuin eläviä; mutta jos 
niille esittää kysymyksen, on vastauksena juhlallinen hiljaisuus. Sama 
koskee kirjoituksia: ne puhuvat kuin olisivat järjellisiä olentoja, mutta 
jos niiltä kysyy mitä ne sanoillaan tarkoittavat, ne vain toistavat yhtä ja 
samaa. Kun puhe kerran on kirjoitettu, se kiertää kaikkialle ja tavoittaa 
sekä sellaisia jotka ymmärtävät sen että sellaisia joille sitä ei ole tar- 
koitettu, eikä se itse ymmärrä kenelle sen pitäisi kohdistaa sanansa ja 
kenelle ei. Pahoin pideltynä ja väärin kohdeltuna se aina tarvitsee teki- 
jänsä apua: itse se ei voi itseänsä puolustaa tai auttaa.329 


Samoin on ihmisten laita. Sokrateen mukaan myös toisia ihmisiä voidaan 
parhaiten ymmärtää persoonallisesti kohdattuina ja kuultuina. Ihmiset, 
tekstit ja teokset voivat ”puhutella” toisiaan, ja ne voivat myös ”puhua” 
toisilleen, kuten Buber ajatteli. Puhuttu sana on eri tavalla elävää kuin 
kirjoitettu. Sama teema toistui Levinasin ajatuksessa, miten ”sanottu” (le 
dit) eroaa ”sanomisen” (le dire) esikielellisestä pohjavireestä.350 Sanomi- 
nen ei tyhjene pelkkiin ilmeisiin tai eleisiin. Se sisältää sanomisen koko 
intentionaalisen rakenteen, jossa kuulijat ja puhujat ovat olemassa toi- 
silleen sanomisen syinä, päämäärinä ja pyrkimyksinä. Oman panoksensa 
Levinasin käsittelemään problematiikkaan on antanut myös Jacgues 
Derridan ajatus logosentrismistä. Sillä tarkoitetaan kielen ylivaltaa ja 
merkitysten kiertymistä ”sanotun” ympärille. Elävän puheen esineellistä- 
minen merkeiksi ja teksteiksi ilmentää ihmisen pyrkimystä torjua eksis- 
tentiaalisia ahdistuksiaan, jotka johtuvat oman katoavaisuuden piilo- 
tajuisesta oivaltamisesta: tieteenharjoittajat yrittävät jatkaa elämäänsä 
kirjoituskoneen riveillä. Säilyttämisen pyrkimys kuitenkin vieraannuttaa 
puhetta. Siksi tarvitaan dialogista filosofiaa, jonka toteutumisyhteys on 
keskustelu. 


4.2. HERMENEUTTISEN FILOSOFIAN SISÄLTÖ JA RAJAT 


Hermeneutiikka liitettiin alun perin vain uskonnollisten tekstien tulkin- 
taan. Erityisesti tämä pätee Friedrich Schleiermacherin 1830-luvulla 
perustamaan varhaiseen hermeneutiikkaan, mutta nykyisin herme- 
neuttinen metodi ulottuu lähes kaikkeen tulkintatyöhön, kulttuurin- 
tutkimukseen sekä ihmis- ja yhteiskuntatieteisiin. 

Aivan kuten dialogisessa metodissa, myös Hans-Georg Gadamerin 
eksistenssihermeneutiikassa tulkitseminen käsitetään suhteeksi. Vaikka 

suhteen käsite herättää helposti ajatuksen, että tällaisessa tutki- 
muksessa edellytetään erikseen tiedon etsijä ja tiedon kohde, pystyy 
hermeneuttinen filosofia sulkeistamaan subjektin ja objektin ongelman. 
Myös hermeneutiikassa keskitytään enemmän tulkitsemisen tapahtu- 
maan kuin sen osapuoliin. Tulkinta käsitetään tällöin suhteeksi, jossa 
merkitys ilmenee. 


4.2.1. Hermeneuttinen kehä ja ymmärtämisen subjektiivisuus 


Hermeneutiikka esiintyy vuorovaikutuksena tulkitsijan ja tulkittavan 
välillä. Hermeneuttisen tiedon saavuttamista kutsutaan tällöin ymmärtä- 
miseksi (die Verständigung). Ymmärtäminen puolestaan on sekä itse- 
tuntemuksen että toiseen ihmiseen liittyvän tuntemisen kasvua. Olen- 
naista on, että ne vahvistuvat yhtä aikaa. Hermeneuttinen tutkija tulee 
väistämättä lisänneeksi jotain kohteeseensa, koska hän tulkitsee koh- 
dettaan aina oman maailmankuvansa kokonaisuudesta lähtien. Niinpä 
hänen tulee suhtautua tulkittavaan kriittisesti ja mahdollisia vasta- 
tulkintoja esittäen. Tutkimuksen aihe puolestaan muuttaa tutkijaa. 

Tutkimuksen alku ja loppu eivät kuitenkaan kohtaa sulkeutuvana 
ympyränä, jonka säde kiertyisi takaisin lähtökohtaansa, vaan tutkijan 
kohdatessa kohteensa uudestaan hän on jo oppinut ymmärtämään sekä 
itseään että kohdettaan aiempaa paremmin. Ympyrän säde ikään kuin 
pitenee, ja seurauksena on spiraali. Lopulta tutkija kokoaa osatekijät 
yhteen, ja näin syntyvä hermeneuttinen tulkintatapahtuma eli herme- 
neuttinen kehä on laajeneva: se lisää ymmärrystämme aiheesta. 

Mutta hermeneutiikassa pyritään myös tutkittavan kohteen histori- 
allisille alkulähteille haluten ymmärtää tulkittavan aiheen, tekstin tai 
ihmisen alkuperäinen sanoma. Hermeneutiikassa ollaan tietoisia siitä, 
että kieli ja käsitteet eivät koskaan voi sisältää tarkoitetun merkitys- 
suhteen koko laajuutta. Tähän liittyen Lauri Rauhala on painottanut, 
että myös tajunnan sisältö on aina erilainen kuin sitä vastaava käsit- 
teellinen ilmaus.331 Hermeneutiikassa tämä on oivallettu ajattelemalla, 
että hermeneuttista prosessia voidaan kyllä kuvailla pätevästi, mutta 
alkuperäistä merkitysten syntytapahtumaa on mahdotonta rekonstruoida 
uudelleen. Tästä seuraa, että ymmärtäminen on aina toisin ymmärtä- 
mistä. Tulkitsija väistämättä ymmärtää kohdettaan paremmin tai huo- 
nommin mutta ei koskaan täydellisesti. Hermeneuttinen tieteenfilosofia 
tunnustaa, että objektiiviseen historialliseen tai ihmistä koskevaan 
tietoon ei voida päästä. Lisäksi se myöntää, että myös väärinkäsitykset 
voivat rikastaa elämää, ja tämä käy ilmi esimerkiksi nykyaikaisen 
oopperanäytelmän historiasta. 1800-luvulla henkiin herätetyn laulunäy- 
telmän pyrkimyksenä oli elvyttää antiikin klassinen draamaperinne. 
Moderni ooppera syntyikin historiallisesta väärinkäsityksestä, joka oletti, 

että antiikin Kreikan teatterinäytöksissä vuorosanat laulettiin. Niin ei 
ollut laita, mutta kukaan tuskin voi arvostella oopperaa huonoksi kek- 
sinnöksi. 

Hermeneutiikkaan sisältyy ajatus, että suuri osa ihmisen tiedon- 
hankinnasta tapahtuu erehdyksistä oppimisen kautta, ja näin siihen 
liittyy tietty luovuutta tukeva elementti. Virheiden ja väärinkäsitysten 
eliminoiminen kuolettaisi helposti innovatiivisuuden. Niinpä Hans-Georg 
Gadamerin hermeneutiikkakaan ei suuntaudu pelkästään menneisyyteen 
tai vallitsevien olojen objektiiviseen tulkintaan. Se ei keskity pelkkään 
perinteiden auktoriteettina pitämiseen, josta sitä on usein syytelty. Se 
ottaa huomioon Husserlin ja Heideggerin filosofiasta välittyneen pro- 
tention suhteen: ihmisten suuntautuneisuuden tulevaisuuteen. Se, miten 
näemme eilisen asiat tänään, vaikuttaa väistämättä myös huomis- 
päivään. Tulevaisuudensuunnitelmat ja nykyinen tilanteemme puo- 
lestaan vaikuttavat siihen, mitä näkökohtia painotamme menneisyyden 
tai ajankohtaisilmiöiden tulkinnoissamme. Hermeneuttinen tieteenfilo- 
sofia tunnustaa tiedonhankinnan intressisidonnaisuuden. Se myöntää 
tiedonhankinnan motiivit mutta pyrkii samalla ideologioiden ja ten- 
denssien sulkeistamiseen. Vaikka hermeneutiikassa ei katsotakaan, että 
objektiivista tietoa voitaisiin saavuttaa, sitä kuitenkin pidetään ide- 
aalisena päämääränä, sillä onhan luonnollisesti parempi pyrkiä tietoa 
kohti kuin poispäin siitä. 

Hermeneuttinen filosofia rakentuu historialliseen totuuteen pyrkimi- 
selle, mutta se ei ole ensisijaisesti huolissaan tulkintojen objektiivisuu- 
desta. Siksi myös Gadamerin pääteoksen Wahrheit und Methode (”Totuus 
ja metodi”, 1960) nimi on ironinen. Teoksen mukaan objektiivista to- 
tuutta ei voida saavuttaa, eikä hermeneuttista suhdetta voida temati- 
soida menetelmäksi. Hermeneutikko pyrkiikin lähinnä luomaan koke- 
muksellisen suhteen kohteeseensa tai tulkittavaan aiheeseen. Hän pyrkii 
tietoisesti näkemään kohteen historiallisessa ja situationaalisessa yh- 
teydessään. Hermeneutikko pyrkii ylittämään aiheensa rajat saadakseen 
siitä viitteellistä lisätietoa, ja hän pyrkii elämykselliseen kohtaamiseen. 
Tätä hermeneutiikan perusajatusta voidaan pitää myös Buberille ja 
Levinasille yhtenevästi ”Sinän tai Toisen kohtaamisena”. 


4.2.2. Tiedon tulkinnanvaraisuus 


Hermeneuttisen käsityksen mukaan tieto saa merkityksensä vasta sub- 
jektiivisen maailmankuvan osana. Silloinkin, kun tieto koskee näennäi- 
sesti objektiivisia ja havaittavia asioita, kuten planeettojen kiertoratoja, 
se sisältää ainekset subjektin omaa asemaa koskeviin kannanottoihin. 
Sanotaan, että tekemällä retken elottomalle taivaankappaleelle, kuuhun, 
ihminen oikeastaan löysi oman kotinsa, maan, sekä paikkansa sen 

asukkaana. Tiedon lisääntymisen merkitys oli lähinnä sen oivaltami- 
sessa, miten vähän ihminen oikeastaan tietää ja että ihminen on täysin 
riippuvainen kotiplaneetastaan, joka leijuu tyhjän päällä äärettömän 
avaruuden halki. Samaan tapaan myös molekyylibiologian geeniraken- 
teita koskevat tosiasiat edellyttävät niiden sisällyttämistä ihmistä koske- 
vaan kokonaisteoriaan, jotta niiden pohjalta voitaisiin luoda merkityksel- 
listä tietoa. 

Tämä tarkoittaa, että yksityiskohdat pitää tulkita kokonaisuuden 
valossa. Pelkkä tutkimusdata ei ole oikeastaan tietoa ollenkaan, mikäli 
tiedolla tarkoitetaan sitä, että se merkitsee jotakin ihmisille. Merkitykset 
puolestaan voivat esiintyä vain subjektiivisessa tajunnassa maailman- 
kuvan osana. Niinpä tietäminen ei ole mahdollista ilman tulkintoja, jotka 
ovat arvo- ja subjektisidonnaisia. Tulkitseminen on siis osa kaikkea 
tiedonhankintaa, ja siksi on syytä pohtia lyhyesti myös sitä, mitä merki- 
tystä hermeneutiikalla voi olla informaatioteorioille. 

Jo tämän tutkimuksen alkupuolella totesin, että väite on sitä informa- 
tiivisempi, mitä epätodennäköisempi se on. Kun tutkimustulos on vai- 
keasti ennustettava tai yllättävä, se on voimakkaasti informatiivinen, 
sillä se lisää tietovarantoamme tuomalla siihen jotakin uutta. Toisaalta 
pelkkään yllättävyyteen vetoamalla on voitu perustella myös varsin hei- 
kosti uskottavien väitteiden informaatioarvoa, ja paikoin on ajauduttu 
tiedon ja ymmärryksen kakofoniaan. Hermeneuttinen filosofia selkeyttää 
tilannetta, sillä se ottaa kantaa tiedonmuodostuksen keskeiseen ongel- 
maan, tulkintatapahtumaan. 

Informaatioteorioiden mukaan lause on semanttisesti rikas, kun se 
sallii mahdollisimman vähän erilaisia tulkintoja. Tällainen on esi- 
merkiksi geometrian lause (i): '”Kolmion kulmien summa on satakah- 
deksankymmentä astetta. Toisaalta lause on merkitysopillisesti köyhä, 
kun se sallii paljon erilaisia tulkintoja. Näin on esimerkiksi lauseessa (ii): 
Me kohosimme helvetin liekeistä kipinäsateen keskellä ihastuttavan 
rauhaisalle, taivaalliselle Olympokselle.?332 

Informatiivisuus on tämän käsityksen mukaan samaa kuin yksi- 
selitteisyys ja lauseiden tarkkuus. Paljon tietoa sisältävä lause voi tulla 
ymmärretyksi vain yhdellä tavalla, ja vähän tietoa sisältävä lause 
määrittyy heikosti informatiiviseksi juuri siksi, että se voidaan ymmärtää 
useammallakin tavalla. Taustalla kummittelee objektivistisen tieteen- 
ihanteen mukainen yksikäsitteisyyden haamu. 

Sen sijaan hermeneuttinen filosofia lähtee siitä tosiasiasta, että yksi- 
selitteinen ymmärtäminen on sula mahdottomuus ja että kaikki tul- 
kitseminen muuntaa alkuperäistä ajatusta tulkitsijan oman tajunnan 
osana. Myös kielen ominaispiirteiden määritteleminen ajatuksia yksi- 
käsitteisesti välittäväksi ”mediumiksi” on idealisoiva ja välineellinen. Se 
ei vastaa edes pääpiirteittäin hermeneutikkojen ja eksistenssifilosofien 
ajatuksia. Heidän mukaansa kieli ei edellytä yhteisymmärrystä eikä 

yksiselitteisyyttä, vaan se on tulkitsemisen ja monimerkityksisyyden 
viidakko. Hermeneuttiselta kannalta katsoen tieteen informatiivisuus ja 
tietoa ilmaiseva rooli voidaankin lausua niin, että informatiivisuuden 
tavoitteleminen on semanttisen monimerkityksisyyden myöntämistä. 
Tämän mukaan lauseet ovat informatiivisia, kun ne sallivat paljon 
erilaisia tulkintoja (kuten lause ii). Semanttisesti tyhjiä ne ovat, kun ne 
sallivat mahdollisimman vähän erilaisia tulkintoja (lause i). Toisaalta 
myös lause i voidaan ymmärtää metaforallisesti, esimerkiksi osaksi 
modernia runoa. Metaforallisuudella on siis informaatiota lisäävä eikä 
vähentävä vaikutus. 

Dialogisen filosofian kannalta kiintoisaa on, kumpaa meidän pitäisi 
uskoa, analyyttisia systeemifilosofeja, joiden informatiivisuuskäsitys 
kiertyy pakkausnaruksi yksiselitteisyyden ympärille, vai perinteisiä 
hermeneutikkoja, jotka myöntäisivät tiedonmuodostukselle laajan tul- 
kinnallisen vapauden. Eräät filosofit ovat koettaneet ratkaista kysy- 
myksen kultaista keskitietä kulkien. Esimerkiksi Veikko Rantala on 
huomauttanut jämerästi, että keskeistä informaatiolle ja tyylille on 
tulkintojen oikea määrä: se, että teos sallii sopivasti erilaisia tulkin- 
toja. 383 Tätä kautta ongelmaksi nousee kuitenkin, mikä olisi oikea 
tulkintojen määrä ja mikä on sopivaa. Näkökantaa vaikeuttaa kysymys 
oikean ja sopivuuden kriteereistä. Dialogisen filosofian kannalta kes- 
keistä ei olekaan tulkintojen oikea määrä. Niiden analysoimisesta alkaisi 
upottava hetteikkö ja systeemifilosofian loputon suo, kyynisten nihilistien 
rakastama kysymys kriteerien kriteereistä. Mutta tärkeä on analyysin 
johtopäätös: tunnustamalla tiedon tulkinnanvaraisuus päädytään jälleen 
kysymykseen tiedon subjektiivisista merkityksistä ja laaduista sekä 
kantilaiseen kysymykseen arvostelukyvystä ja mausta. Niin kuin järjen 
järkevyyden takana voi olla vain järki itse, myös arvostelukyky voi perus- 
tua vain itseensä. Hyvän, oikean ja kauniin kriteereitä ei siis voida mää- 
rällistää eikä redusoida analyyttisen systeemifilosofian tai semiotiikan 
välineiksi. Levinasin käsitteitä käyttäen ne kuuluisivat jo ”sanotun” eli 
objektivoidun puheen ja kirjoituksen valtaan, kun taas ”sanominen” on 
yksiselitteisyyden ylittämistä niin tulkinnassa kuin tyylissäkin. 

Erään ongelman muodostaa, minkälainen kielikäsitys sisältyy jo ana- 
lyyttisten filosofien luonnehdintaan, jonka mukaan kieli sallii tulkintoja. 
Ajatuksen ilmaisema ”luvanvaraisuus” näyttäisi jo itsessään tunnustavan 
epäsuorasti, että kieli onkin pohjimmiltaan normatiivinen muodostelma 
ja että se koostuu erilaisista diskursseista eikä olekaan objektiivista tai 
yksikäsitteistä, kuten analyyttinen filosofia edellyttäisi. Tässäkin mieles- 
sä olisi väärin pitää kieltä tai tulkintatapahtumaa yksiaineksisena koh- 
teena, joka voidaan selittää. Kielen ja tulkintatapahtuman erottaminen 
toisistaan on jo sinänsä hermeneuttisen käsityksen vastaista. 

4.2.3. Mitä on väärin ymmärtäminen? 


Sekä kielen formalisoiminen että objektivoiminen voivat johtaa ajattelua 
harhaan. Myös jyrkkä jako siihen, milloin kieltä käsitellään formaalina 
”kalkyylina” ja milloin kieli muodostaa vain ”universaalin ilmaisu- 
keinon”, on jäykkä ja kielen olemusta vastaamaton. Kielitieteilijä Martin 
Kusch on analysoinut Gadamerin, Heideggerin, Husserlin ja Wittgen- 
steinin kielikäsityksiä yrittämällä sovittaa niitä professori Jaakko 
Hintikan kehittämän ”language as calcylus vs. language as universal 
medium” -luokittelun alaisuuteen. Kuschin ja Hintikan käsityksen mu- 
kaan Heideggerin, Gadamerin ja nuoren Wittgensteinin kielikäsitystä 
leimasi näkemys, että kieli muodostaa ”universaalin ilmaisuvälineen”, 
josta irroittautuminen on mahdotonta ulkokohtaista tutkimista varten. 
Sen sijaan Husserl ja myöhäisemmän kauden Wittgenstein olisivat 
Kuschin ja Hintikan mukaan edustaneet käsitystä, että kieli muodostaa 
”kalkyylin”, joka voidaan asettaa myös objektiivisen tutkimisen koh- 
teeksi.334 

Tällainen jako kahteen kategoriaan on yksinkertaistava ja jo sen 
vuoksi filosofien omaa ajattelua vastaamaton. Kuschin ja Hintikan teoria 
ei kuvaa kovin hyvin Gadamerin, Husserlin eikä Heideggerin käsitystä 
kielen luonteesta. Fenomenologinen filosofia ja sille rakentuva hermeneu- 
tiikka ovat kieltämättä pitäneet perusajatuksenaan tulkintatapahtuman 
situaatiosidonnaisuutta: kieltä ei voida objektivoida tarkastelujen koh- 
teeksi. Mutta edellä mainitun jaottelun kumoamiseksi riittää jo se tosi- 
asia, että sen enempää Gadamerin kuin Heideggerinkaan käsitys kielestä 
ei ollut merkitysopillisessa eikä sosiodynaamisessa mielessä ”universalis- 
tinen” (eli yleismaailmallinen), eikä kieli ei ollut Husserlille ”kalkyyli”, 
vaikka hän tuon sanan mainitseekin ohi mennen muutamassa yhtey- 
dessä. Kukin ajattelija käytti näitä käsitteitä hyvin harvoin ja aivan eri 
merkityksessä kuin Kusch ja Hintikka tarkoittavat. Myös Kuschin ja 
Hintikan Wittgenstein-käsitys on ongelmallinen. Ajatus, että maailma 
voitaisiin kuvata kalkyylia muistuttavan systeemin avulla, oli ominainen 
enemmänkin Tractatuksen Wittgensteinille kuin hänen myöhemmälle 
idealleen kielipeleistä. 

Jo Gödelin ja Tarskin kuuluisat epätäydellisyystulokset vahvistavat, 
että yritys määritellä ehdottomia totuuksia ja kielioppia kielessä itses- 
sään on epätoivoinen yritys. Se vaatisi aina entistä vahvemman meta- 
kielen, jossa ”objektikielen” ja maailman välisistä semanttisista suhteista 
voitaisiin puhua ja niin edelleen ad infinitum. Juuri tällaista ajattelua 
myös Levinas kritisoi arvostellessaan kielen objektivoimista, välineel- 
listämistä ja suistumista äärettömyyspekulaatioiden kautta avautuvaan 
kuiluun. Maailmojen moninkertaistaminen merkitsee perimmältään 

eräänlaista epätoivon myytin toteutumista, jota Kierkegaard kuvasi 
omassa filosofiassaan.355 Äärettömyydellä operoiminen on tuttua jo antii- 
kin atomisteilta ja Platonin ideaopin kritiikeistä.336 Ääretön regressio on 
ominaista filosofille, joka katsoo olevansa nero. Hän onkin älykäs, mutta 
omassa inhimillisessä roolissaan hän vetää väärästä narusta. Juuri tätä 
on Heideggerin kuvailema olemisen unohtaminen ja inhimillisen sidon- 
naisuuden kohtalokas ylitse käyminen. Sen vertauskuvaa on turhau- 
tuneen kivenpyörittäjän, Sisyfoksen, työ ja Prometheuksen kapina juma- 
luutta vastaan. Mahdollisten maailmojen keskellä käsiään räpytellen voi 
sitten pohtia, kuten Liisa Ihmemaassa kaninkoloon tipahdettuaan: 
”Mahdankohan pudota koko maapallon läpi. Olisipa hassua tupsahtaa 
niiden ihmisten keskelle, jotka kävelevät pää alaspäin!”337 

Metakielten ja äärettömyysspekulaatioidensa keskellä Hintikka pitää 
semantiikaa ilmaistavana ja tukeutuu pelastusjärjestelmäksi konstruoi- 
miensa ”äärettömien kielten” varaan. Ratkaisu on kuitenkin systeemi- 
filosofian sisäinen, eikä sillä voida vastata kysymykseen, mitä kielten 
objektivoiminen merkitsee ymmärtämis- ja puhetilanteiden kannalta. 
Pitäessään semantiikan ilmaistavuutta mahdollisena Hintikka onnistuu 
kohtelemaan kieltä mekaanisesti ”kalkyylina”, mutta samalla hän sortuu 
itse eräänlaiseen universalismiin. Universalismi on hänen omaa yri- 
tystään luoda kielioppeja kielen ulkopuolelta päin. Sitä, että Kusch ja 
Hintikka kutsuvat ”universalismiksi” kieleen sitoutuvaa ymmärtämistä 
ja käsitystä semantiikan lausumattomuudesta, onkin pidettävä risti- 
riitaisena. Universalismia ei ole Heideggerin, Wittgensteinin eikä Gada- 
merin edustama erityislaatujen ja yksityisyyden korostaminen. Sen 
sijaan semanttiseen, poliittiseen ja metodologiseen universalismiin johtaa 
yritys luoda yleispäteviä metatason merkitysoppeja tavalla, joka on 
Hintikalle ja hänen oppilailleen tyypillinen. 

Erimielisyys liittynee siihen, mitä universalismilla tarkoitetaan. Kun 
tässä tutkimuksessa kritisoidaan universalismia, arvostelu kohdistuu 
muun muassa sellaista kielikäsitystä vastaan, jota semantiikan ilmaista- 
vuuden kannattajat edustavat. Hermeneuttisen käsityksen mukaan 
kaikki kielellinen vuorovaikutus tapahtuu tietyssä tilanteessa, tulkinta- 
tapahtuman sisällä. Ymmärtäminen on raja-arvo, jota lähestytään, eikä 
ymmärtämisen ehtoihin voida vaikuttaa ymmärtämistilanteen ”ulko- 
puolelta”. Hermeneuttista kehää ei voida asettaa tarkastelujen kohteeksi 
ilman, että tutkija kiistää osapuolen asemansa ymmärtämisen prosessis- 
sa ja pyrkii etääntymään ymmärtämiseen tähtäävästä kanssakäymisestä. 

Metakielten poissulkeminen hermeneutiikasta ei toisaalta merkitse 
sitä, ettei kielen sisällä voitaisi esittää esimerkiksi poliittisten järjes- 
telmien kritiikkiä. Hermeneuttisen käsityksen mukaan tavanomainen 
puhe- ja toimintamaailma sisältää jo metakielen. Tällainen tutkimus 
liikkuu vielä tavanomaisen puhemaailman sisäpuolella eikä tarvitse 
mitään keinotekoista ”ylempää kieltä” selvittämään sitä kieltä, jota 

tutkitaan. Esimerkkinä voi olla vaikkapa sanomalehdistön juttuaineksen 
diskurssianalyysi. Se on hyvin mahdollista ilman objektivoivaa meta- 
kieltä, jossa olisi otettu huomioon vain semanttinen tai looginen selkeys. 
Itse asiassa on toivottavaa, että tutkimusta tehdään tavanomaisen puhe- 
maailman sisällä, sillä näin kieli saadaan itse ilmaisemaan myös sellai- 
nen ideologinen aines, jonka se muutoin salaisi ja sulkisi pois. Pyrkimys 
tähän käy selvästi ilmi Gadamerin teoksesta Wahrheit und Methode, eikä 
Gadameria koskevia käsityksiä tarvitse tältä osin sen kummemmin 
perustella, vaan todistelutaakan pitäisi olla niillä, jotka koettavat osoit- 
taa Gadamerin edustaneen jotakin muuta tai jotka yrittävät löytää hänen 
tuotannostaan viitteitä täysin toisenlaisiin käsityksiin. 

Hermeneuttisen filosofian oivallukset jättävät kielen objektivoimisesta 
viehättyneiden filosofien luokittelumallit kauaksi taakseen. Kritiikiltä ei 
säästy myöskään niin sanottu analyyttinen hermeneutiikka. Nimestään 
huolimatta se ei ole varsinaista hermeneutiikkaa ollenkaan vaan sys- 
teemifilosofista teonteoriaa ja siihen liittyvää tulkintaoppia, jossa kieli 
nähdään pelkkänä sosiaalisten tekojen välineenä. Analyyttista herme- 
neutiikkaa ovat Suomessa edustaneet Georg Henrik von Wright ja eräät 
lainoppineet oikeusfilosofit.338 Sitä luonnehtii Wittgensteinin myöhäis- 
kaudelta periytyvä käsitys, että yhteiskunnalliset teot rakentuvat kie- 
lellisesti kussakin sosiaalisessa yhteydessä. 

Pragmaattinen käsitys kielestä käytännöllisten tekojen välineenä ja 
ajatus merkitysten kontekstisidonnaisuudesta yhdistävät analyyttista 
hermeneutiikkaa sosiaaliseen konstruktionismiin. Ne kohtelevat kieltä, 
lauseita ja merkkejä rakennuselementtien kaltaisina välineinä, ja ihmis- 
ten kohtaamiseen liittyvä moniulotteisuus kavennetaan sosiaalisiksi 
normeiksi. Analyyttisessa hermeneutiikassa kielestä ajatellaan esimer- 
kiksi niin, että sanomalla naapureillemme ”hyvää päivää” toivotamme 
heille myötätuulta ja menestystä. Tosiasiassa toivotuksen tarkoituksena 
voi olla välillämme vallitsevan etäisyyden korostaminen ja lähimmäis- 
temme loitolla pitäminen. Kohteliaisuuksien lateleminen saattaa ilmaista 
myös tiedostumatonta aggressiota, joka on tuttua esimerkiksi lännenelo- 
kuvien naistenpalvonnasta ja uusherrasmiesmäisyydestä. Analyyttinen 
hermeneutiikka ei kuitenkaan etene näiden tulkintojen tasolle, vaan se 
tyytyy käsittelemään kieltä sosiaaliarkkitehtuurin rakennusaineksena, 
jossa lauseet ja merkit pitää ymmärtää yksiselitteisesti. 

Kritiikin ja tulkitsemisen asemasta analyyttinen hermeneutiikka 
sitoutuu normatiiviseen diskurssiin. Analyyttisen hermeneutiikan mu- 
kaan ymmärtäminen toteutuu esimerkiksi silloin kun kieliyhteisön 
jäsenet ymmärtävät yksiselitteisesti lauseen: ”Nostamalla oikean kätensä 
ylös poliisi käskee autoilijaa pysähtymään.” Kieli ja merkit ovat tekojen 
välineitä. Niitä tarkastellaan objektivoituina kohteina. Hermeneuttista 
ymmärtämistilannetta ei oikeastaan ole, koska ymmärtämisen subjekti- 
sidonnaisuus on kiistetty. Ihminen ei ole subjekti vaan objekti. ”Ym- 

märtäminen” on typistetty sosiaalisten normien tottelemiseksi. Se on 
kykyä noudattaa sääntöjä ja osallistua kieli-instituutioon. Ymmärtämisen 
kontekstina ja taustaehtona yhteisymmärrykselle toimii lakikirja, tapa ja 
tuomioistuin. Ihmiskuva on lähellä pragmatismin ja naturalismin ihmis- 
kuvaa, ja poliittisesti tällainen ajattelu sitoutuu aina valtakulttuureihin 
eikä jätä tilaa erilaisuudelle. 

Analyyttinen hermeneutiikka saattaa muodostaa jopa vastakohdan 
filosofiselle hermeneutiikalle. Analyyttinen hermeneutiikka tematisoi 
kielen pelkäksi rituaalipuheeksi, joka asettaa suoranaisia esteitä toisen 
ihmisen ymmärtämiselle. Se kaventaa kielen juuri siihen lokeroon, jota 
Levinas nimitti ”sanotuksi”. Lisäksi se keskittyy lähinnä havainnoimaan 
kielen normeja ja käyttöä näennäisestä ulkoisen tarkastelijan asemas- 
taan ja jättää pohtimatta muun muassa merkitysten alkuperää koskevan 
kysymyksen. Vaikka väitteet merkitysten alkuperästä eivät ole todistuvia 
vaan jäävät tietokykymme ulkopuolelle, on tällä johtopäätöksellä tärkeä 
filosofinen arvo, koska se puolustaa transsendentaalifilosofista näke- 
mystä merkitysten ainutlaatuisuudesta ja yksiselitteisestä määrittele- 
mättömyydestä. Dialogiseen filosofiaan ja transsendentaalifilosofiaan yh- 
distyessään hermeneuttinen tieteenfilosofia puolustaa subjektin asemaa. 

Hermeneutiikan nimisenä on esiintynyt niin erilaisia filosofioita, että 
joudutaan kysymään, onko hermeneutiikkaa itseään voitu ymmärtää 
väärin. Voiko hermeneuttinen filosofi syyllistyä työtapaturmaan ja 
ymmärtää oman menetelmänsä epäkoherentisti? Hermeneuttinen filo- 
sofia tukee ymmärtämisen moniarvoisuutta, ja siksi sen itsensä tulee 
pysyä avoimena erilaisille tulkinnoille ja kehittelyille. Niinpä myöskään 
hermeneutiikan muunnelmia ei voida yksiselitteisesti tuomita, mutta 
niitä voidaan kritisoida. 

Varsinaista ”väärin ymmärtämistä” ei alkuperäisen hermeneutiikan 
mukaan edes ole olemassa — on vain toinen toistaan parempia tai 
huonompia tulkintoja. Toisaalta ”väärin ymmärtämisen” ongelma on 
myös perustavanlaatuinen. Se esiintyy jo hermeneuttisen kehän raken- 
teessa: mikä takaisi, että ymmärtäminen etenee lähemmäksi tulkittavaa 
kohdetta eikä etäämmälle siitä? Mikä varmistaisi, ettei tulkitseminen 
etene systemaattisesti väärään suuntaan: huonojen arvausten kasaami- 
sena entisten päälle? Sen enempää Gadamer kuin muutkaan herme- 
neutikot eivät ole vastanneet näihin kysymyksiin suoraan. Se ei kui- 
tenkaan merkitse, ettei kriteereitä olisi. Ymmärtämisen laatuvaatimuk- 
set sisältyivät jo Gadamerin kokonaisteoriaan, ajatukseen vaikutus- 
historiallisesta tietoisuudesta ja situaatiosta. Omasta mielestäni muu- 
tamat analyyttisen hermeneutiikan edustajat ovat ymmärtäneet filo- 
sofisen hermeneutiikan ja eksistenssihermeneutiikan pääajatukset niin 
väärin, kuin se ylipäänsä on mahdollista. Tämä näkyy esimerkiksi siinä, 
että kieltä on objektivoitu ja avautuva ääretön kehä on pyritty välttä- 
mään aikaan sitoutumattomalla äärettömyyden tulkinnalla. 

4.2.4. Merkityksistä tarkoituksiin: vaikutushistoria ja situaatio 


Hermeneuttinen filosofia lähtee oletuksesta, että kaikki ymmärtäminen 
on historiallisuuden määrittämää. Tämä ei kuitenkaan merkitse pelkkää 
menneisyyteen sitoutumista tai oivallusta, että ihmisenä oleminen on 
vanhaa. Gadamerin filosofia pohjautuu Heideggerin teesiin, että kaikki 
oleminen on aikaa. ”Historiallisuuden” asemasta voitaisiinkin puhua 
tulkintatapahtuman ajallisuudesta. Ajallisuuteen sisältyy vastavuoroinen 
vaikuttaminen ihmisten ja maailman välillä. Ihmisen olemiseen sisältyy 
ajallisuus ja vuorovaikutuksessa oleminen kaiken sen kanssa, mitä on 
tässä ajassa. Tähän vuorovaikutukseen perustuu ihmisen paikka eli 
situaatio.339 Situaation asema on hermeneutiikassa tärkeä, koska kaikki 
tulkitseminen on sidoksissa ihmisen ajalliseen kontekstiin. Situaatio on 
tavallaan Minän synonyymi. Gadamer sanookin, että ”[kloska ihminen on 
itse osa situaatiotaan, ei situaatiosta tai Minästä voi olla objektiivista 
tietoa.”340 Tämä korostaa ymmärtämissuhteen tärkeyttä: ihminen voi 
oppia sekä itsetuntemusta että toiseuden tuntemista dialogisessa suh- 
teessa, mutta ehdoton tieteellinen tieto on saavuttamaton idealisaatio ja 
käytännössä mahdottomuus. Tulkitsemisen tapahtumaa voisi kuvata 
niin, että siinä ihmisten ennakko-oletukset ikään kuin testautuvat: niitä 
kokeillaan ja arvioidaan. Tarvittaessa niitä myös muutetaan tai vaih- 
detaan. Olennaista on, että koko ajan ymmärrys kasvaa, tulkinta on 
jatkuvaa, ja arvausten esittäminen on toistuvaa. Myös hermeneuttinen 
kehä sinänsä on ajallinen ja muuttuva; myös se piirtää omaa jälkeään 
historiaan. Vaikutushistoriallisen muutoksen yksi aspekti on tietoiseksi 
tuleminen omasta situaatiosta, omasta minästä ja siitä, kuinka oma 
persoona on syntynyt. Tämä on dialogisen suhteen yksi osa. Ilman sitä 
oikeiden tulkintalähtökohtien löytäminen on ongelmallista. Tutkijan on 
tunnettava itsensä. 

Toisaalta dialoginen suhde sisältää tulkitsijan ja tutkittavan välisen 
vuorovaikutuksen. Gadamer puhuu vaikutushistoriallisesta tietoisuudesta 
(wirkungsgeschichtliche Bewuftsein)3£ joka sisältää kolme näkökohtaa. 
Ensinnäkin kyseessä on vaikutus, jonka historia kohdistaa tietoisuuteen. 
Kyseessä voi olla yhtä hyvin poliittinen, taloudellinen, sosiaalinen kuin 
yksilön omaankin elämään liittyvä historia. Toiseksi, vaikutushistori- 
allisen tietoisuuden käsite viittaa vaikutuksenalaisuuden käsittämiseen, 
siihen, että tulkitsija oivaltaa olevansa osa historiallista situaatiotaan. Ja 
kolmanneksi, kyseessä on oivallus, että oman tietoisuuden toiminta itse 
myös vaikuttaa tuohon muuttuvaan historiaan ja ajallisuuteen 34% 

Keskeinen kysymys dialogisuuden kannalta on, kuinka historia vel- 
voittaa ihmistä, miten historian painolasti mahdollisesti sitoo meitä 
aikaan ja voidaanko historiaa pitää jopa rasitteena. Tässä dialogisen 

filosofian ja hermeneutiikan tiet kulkevat eri suuntiin. Subjektivismille 
avaamistaan ovista huolimatta Gadamer katsoi, että historiallisuudella 
on tulkinnan lähtökohtana auktoriteettiasema. Tämä koskee erityisesti 
tulkittavia tekstilähteitä ja käsitystä, että tulkinnan pitää olla histo- 
riallisesti koherenttia: sen tulee edetä historiaan nähden sopusoinnussa. 
Muutoksen mahdollisuus koskee lähinnä sitä, että tulkitsijan ja tul- 
kittavan sallitaan muuttaa toisiaan.343 

Dialoginen filosofia avaa hermeneutiikkaan merkittävän täydennyk- 
sen. Dialogisen filosofian maailmankuva ei ole deterministinen. Siihen 
sisältyy myös ajallisen, historiallisen ja yhteiskunnallisen muutoksen 
mahdollisuus. Varsinkin Levinasin filosofiassa tämä tuli selvästi esille. 
Levinas piti ihmisen vastuullisuutta keskeisenä toiminnan motiivina, ja 
Buberille merkitykset jäivät pelkiksi semioottisiksi ja alkuperäisistä 
kokemustilanteista abstrahoiduiksi merkityksiksi, jos merkityssuhteita ei 
projisoitu tarkoituksiksi. Kielelliset diskurssit, slangit ja jargonit eivät 
välttämättä lisääkään ymmärrystämme, vaan ne voivat suorastaan 
kaventaa suhdettamme todellisuuteen. Siksi sekä Levinas että Buber 
odottivat hermeneutiikalta merkitysten kanavoimista toiminnaksi. Toi- 
minta on myös se yhteys, jossa merkitykset alun perin ovat mielekkäinä 
olemassa. Tämä ajatus tuo eksistenssihermeneutiikan perusideat takai- 
sin lähtökohtaansa, Martin Heideggerin olemisanalytiikkaan, jossa ole- 
minen oli käsilläoloa, jotakin varten olemista: olemista arkipäivän toi- 
mien ja välineistöjen keskellä. 


4.3. MITEN DIALOGISUUS JA HERMENEUTIIKKA 
TÄYDENTÄVÄT TOISIAAN? 


Dialogisuutta, fenomenologiaa ja hermeneutiikkaa yhdistää se, että 
niissä kaikissa pyritään tulkintatapahtumien ja vaikutusyhteyksien 
paljastamiseen. Kyse on näkymättömän tekemisestä näkyväksi. Tämä on 
erityisen haastavaa jo siksi, että tulkintatapahtumaa ei voida erotella 
teoreettiseen ja käytännölliseen osaan. Tutkija ei voi muuta kuin hy- 
väksyä oman asemansa käytännöllisenä toimijana. Toisaalta juuri tämä 
piirre — tutkijan upottaminen osaksi omia viitekehyksiään — on saanut ja 
ansainnut eniten kritiikkiä hermeneuttisessa filosofiassa. Siinä, missä 
dialogiset filosofit opettavat, että tutkijan pitäisi vapautua ennakko- 
luuloistaan suhteessa tulkittavaan, hermeneutikot lähtevät siitä, että 
ennakkoluulot, ennakkokäsitykset ja arvostelmat ovat osa ymmärtämisen 
välttämättömiä ehtoja. Ennakko-oletusten hyväksymisessä osaksi ihmi- 
sen situaatiota on sekä perusteltuja että ongelmallisia puolia. Toisaalta 
ajatus ohjaa kohtalouskoon: jos ihminen on kiinteä osa maailmaansa, 
miten hän voisi vapautua sen sitoumuksista tutkimusta varten? Jos taas 
hän ei myönnä sidonnaisuuttaan, vapautuminen voi olla vieläkin vaike- 

ampaa. Hermeneutikot näyttävät ajattelevan jälkimmäisellä tavalla. 
Hermeneutiikan maailmankuva on ainakin jossain määrin konstruktiivi- 
nen eli rakentamaan pyrkivä — mutta myös konservatiivinen. Ennakko- 
oletukset antavat suunnan tutkimukselle. Varsinaisen tulkitsemisen 
tehtävä on sitten kyseenalaistaa ennakko-oletukset ja ylittää alkuperäi- 
nen esiymmärrys. 

Hermeneutiikan tie ymmärtämiseen on metodisesti kehittyneempi kuin 
dialogisen filosofian, koska dialogisessa filosofiassa ennakko-oletusten 
ylittämiseen arveltiin päästävän suoraan, ilman menetelmällisiä askelia. 
Toisaalta dialogisen filosofian kriittisyyttä korostaa, että se on ollut 
ennakkoluuloista myös ennakkoluuloja kohtaan. Tämä ilmentää juuri 
sitä yhteiskunnallista valppautta, jolle historiallista sidonnaisuutta ko- 
rostava hermeneutiikka hävisi jo auktoriteettiaseman painotuksissaan. 

Toisaalta hermeneuttinen filosofiakaan ei ole naiivia, eikä se pidä 
ennakko-oletuksia koskaan lopullisina. Voidaankin sanoa, että siinä, 
missä hermeneutiikka luonnostelee metodisen spiraalin, jossa ymmärtä- 
minen etenee laajenevan kehän tavoin, siinä dialoginen filosofia pyrkii 
ottamaan huomioon myös tutkimuksen etiikan ja lisäämään tiedollista 
emansipaatiota. Dialogisen filosofian ja hermeneutiikan käsittelemistä 
yhdessä puoltaakin se, että ne täydentävät toisiaan. Hermeneuttinen 
filosofia voi paikata dialogisen filosofian metodisia aukkoja, kun taas 
dialoginen filosofia voi antaa hermeneuttiselle tieteenfilosofialle eettisesti 
kestävän perustan. 


4.3.1. Elämyksellinen kokeminen 


Jo Martin Buberin filosofiaa tarkasteltaessa erotettiin toisistaan tieteelli- 
nen eli yleistettävissä oleva kokemus ja persoonallinen subjektiivinen 
kokemus. Tämä erottelu on perimmältään keinotekoinen, koska kokemus 
voi olla lähinnä vain persoonallista. On vaikea ajatella kokemusta ilman 
kokevaa subjektia. Mutta käsitteellisesti erottelu on tarpeellinen, sillä 
tiede puhuu usein kokemuksesta määrittelemättä, mitä sillä tarkoite- 
taan. Loogisen empirismin ja positivismin kritiikki on todistanut, ettei voi 
olla sellaista yleiskieltä, joka kuvaisi yksiselitteisesti ihmisten kaikkien 
subjektiivisten kokemusten merkitysvastineet.3%*! Tähän olen viitannut 
myös omalla universalismin kritiikilläni. Ongelma onkin, miten voitaisiin 
tavoittaa subjektiivinen kokemus tieteen keinoin. Keskustelun voimaan 
luottava dialoginen filosofia on pyrkinyt ratkomaan tätä ongelmaa par- 
haansa mukaan. 

Buberin käsitystä kokemisen monista ulottuvuuksista voidaan va- 
laista vertaamalla sitä Gadamerin käsitepariin erleben (eläminen) ja 
erfahren (kokeminen).3%5 Verbin erleben voitaisiin katsoa viittavan ”elä- 
mykselliseen kokemiseen”, kun taas ”kokemista” (erfahren) luonnehtii 


178 


tietojen keruu. Kokeminen on tällöin objektivoivaa, ja se suhtautuu toi- 
seuteen esineellisemmin kuin eläminen. Elämyksellinen kokeminen 
puolestaan on Toisen kohtaamista Sinänä. Gadamer sanookin, että 
elämyksellinen kokeminen eli eläminen on osa elämän kokonaisuutta.346 

Ollessaan elämyksellisessä suhteessa maailmaan myös tiede myöntää 
tiedonhankinnan hermeneuttisen luonteen. Sille on ominaista, että tie- 
teellinen ymmärrys etenee kehässä, jossa tulkitsija ja tulkittava muun- 
tavat tutkimuksen kuluessa toisiaan. Hermeneuttinen tutkimus ei eristä 
eikä esineellistä kohdettaan luonnollisesta ympäristöstään, vaikka täl- 
laista mahdollisuutta pidetäänkin aiheen rajauksen vuoksi mielessä. 
Hermeneuttinen tutkimus antaa kohteen vaikuttaa tutkijaan, mutta 
tutkijan tehtävä on toisaalta erotella tutkimustapahtumasta se, mikä 
siinä on esiteoreettista tai ennakko-oletusten kaltaista otaksumaa ja 
mikä tosiasiallisesti lisää tutkijan ymmärrystä kohteesta. 


4.3.2. Horisonttien sulautuminen 


Hermeneutiikasta ja dialogisesta filosofiasta tekee vieraiden kulttuurien 
tutkimiseen erityisen sopivaa ”horisonttien sulautumisen” (der Horizont- 
verschmelzung) ajatus. Gadamer kuvaa tällä metaforalla tiedon ja 
kokemuksen erottamattomuutta ja kokonaisvaltaisen merkityssuhteen 
syntyä tulkitsijan ja kohteen välille.347 Toisaalta on huomattava, että 
tulkitsemisen ei pitäisi koskaan sedimentoitua jo tulkittuun ainekseen 
eikä pitää sitä lopullisena. Niin käy usein esimerkiksi kulttuurikeskus- 
teluissa. Kun kriitikot saavat kulttuuriskandaalin käsiteltyä, se noste- 
taan kansakunnan kaapin päälle ja siitä tulee osa varjeltua kansallis- 
omaisuutta, kuten ”Lapualaisoopperasta” tai ”Jumalan teatterista”. 
Varsinkaan tutkijoiden ei pitäisi tyytyä jo tulkittuun, sillä koko kult- 
tuurinen viitekehys ja tulkitsijan situaatio muuttuvat. Aiemmin tulkittu 
aines saa yhä uusia merkityksiä. Tulkitsemista ei tulisikaan nähdä 
aktiivisen pyrkimisen tai tavoittelemisen välineenä. Siksi olisi kohtuu- 
tonta antaa tulkitsemiselle mitään normatiivia. Lähinnä voidaan sanoa, 
että tulkitsemisen tulisi elää omilla ehdoillaan, sen intressien pitäisi 
nousta aiheista itsestään, ja prosessin tulisi edetä omia aikojaan. Tämä 
on lähellä Buberin esittämää dialogisen filosofian ajatusta, sillä kes- 
kustelujen alullepanija on nimenomaan toisen ihmisen puhuttelu — tai 
taiteiden ja vieraiden kulttuurien kohdalla teoksen tai aiheen oma kutsu 
keskusteluun. 

Gadamerin mukaan tällainen suhde johtaa ”merkitysten tavoittelun 
syrjäyttämiseen”, jolloin paino on asetettava lauseen jokaiselle sanalle. 
Tutkimuksen keskiössä ei pitäisi nähdä enää pelkkiä merkityksiä, vaan 
sanoma, toteaa Gadamer.3%8 Hermeneutiikka ei tavoittele ymmärtämistä 
hinnalla millä hyvänsä, ja myös tiedolla ja totuudella tarkoitetaan eri 

asioita kuin objektivismissa: niiden valta-asema ikään kuin syrjäytetään. 
Viittaamalla ”sanomaan” Gadamer korostaa sitä, että merkitykset eivät 
ole pelkkiä kieliopillisia merkityksiä, vaan ne ovat osa subjektin elämän- 
yhteyttä. Kumpikaan ei riitä erikseen, mutta molempia tarvitaan. Sekä 
kielellisen merkityksen että subjektiivisen merkityksellisyyden (”sano- 
man”) pitää olla mukana, jotta dialogiin päästäisiin. Gadamer kutsuukin 
hermeneutiikkaa ”tapahtumisen tavaksi”3%9, ja hänen ajatuksensa on 
lähellä myös sitä, mitä Heidegger ajatteli tapahtumisesta (das Ereignis) 
maailman ilmenemismuotona.350 Tällaiseen todellisuussuhteeseen liittyy 
pakottomuus. Se ei korosta havainnoitsijan omaa aktiivisuutta, kuten 
empiirinen tiede. Toisaalta ”tapahtumisen” ajatus liittää ihmistä omille 
juurilleen: siihen sisältyy ajallisen ja situationaalisen olemisen idea (das 
Dasein). Aivan kuten Outi Korhonen on katsonut, oikein ymmärrettyinä 
hermeneutiikka ja dialoginen filosofia eivät edusta entistä monimutkai- 
sempaa menetelmää.351 Ne lähinnä kuvaavat situaatiota, jossa tutkija jo 
on. 


4.3.3. Keskustelu itsen kanssa 


Hermeneutiikan kannalta huomiota ansaitsee dialogin luonne. Pitääkö 
dialogin olla ääneen puhuttua keskustelua ja mielipiteidenvaihtoa, vai 
voiko se olla esimerkiksi tulkitsijan sisäistä puhetta itselleen? Voiko se 
olla kirjallista tai sähköistä etäiskommunikaatiota internetin välityk- 
sellä? Kommunikaatiotilanteen rakenne epäilemättä luo omat ehtonsa 
ymmärtämiselle. Buberin ja Levinasin mukaan persoonallista kohtaa- 
mista ei voita mikään. Mutta myös muissa dialogin muodoissa tärkeää 
on, että toisen osapuolen näkemykset otetaan vakavasti ja että omia 
ennakkoarvostelmia tarvittaessa muutetaan. Erona on, että dialogisessa 
filosofiassa tähtäimeen otetaan totuus, toisin kuin Gadamerin herme- 
neutiikassa, jossa totuuteen suhtauduttiin lähinnä ironisesti ja totuuden 
tavoittelu pyrittiin sivuuttamaan. Myös dialogisessa filosofiassa totuus 
muodostaa tosin vain ihanteellisen päämäärän, jota ei voida saavuttaa 
mutta jota kohti on järkevää kulkea. Se on siis kuin iso kala, jota 
kannattaa pyytää, vaikka ei saisikaan. 

Totuuden sijasta hermeneuttisessa ja dialogisessa filosofiassa saavu- 
tetaankin lähinnä yhteisymmärrystä (die Verständigung).352 Yhteis- 
ymmärrys sisältää myös vastakohtansa myöntämisen eli sen, että pääs- 
tään yhteisymmärrykseen myös eri mieltä olemisesta. Yhteisymmärrys ei 
ole samaa kuin yksimielisyys, sillä yhteisymmärrykseen liittyy vain se, 
että ihmiset ymmärtävät toistensa käsityksiä, vaikka he eivät olisikaan 
samaa mieltä itse asioista. 

Toisaalta dialogisuus ja hermeneutiikka eivät ole vailla totuudellista- 
kaan perustaa. Nämä filosofiat pohjautuvat ulkopuolisen toiseuden koh- 

taamiseen, vaikutushistorian annettuna olemiseen ja ihmisten situatio- 
naalisuuteen, joka löytää perustansa Buberin '”Minä-Sinä-yhteydestä' ja 
Levinasin ”Toiseudesta”. Tulkinnat kiinnittyvät tällöin kohtaamisiin, 
mikä saattaa rajoittaa soveliaiden tulkintojen ja kommunikaatio- 
kanavien valintaa. Silloin usein paljastuu, että jollakin tavallahan asiat 
lopulta ovat, eli havaitaan jälkiä totuudesta tai todellisuudesta, ja 
todellisuuden puolestaan katsotaan paljastuvan ihmisille kreikkalaisen 
aletheia-ajatuksen mukaisesti. Mikäli totuudellisuus kuvastuu kasvoista, 
ei persoonalliselle vuorovaikutukselle voida vetää vertoja millään väli- 
neellisellä vaikuttavuudella. 

Dialoginen filosofia ei eroaisi kovinkaan paljon Jiärgen Habermasin 
kommunikaatioteorioista, jos dialogi sisältäisi ainoastaan ulkoista kes- 
kustelua eli puhumista ilman ihmisen sisäisen kasvun ulottuvuutta. 
Pelkkä ulkoinen keskustelu on nähtävissä lähinnä käyttäytymistavaksi: 
kommunikaatoiksi jossakin tilanteessa tai pragmaattiseksi kyvyksi saada 
asiansa hoidetuksi. Jos dialogisuus ja hermeneutiikka olisivat vain tätä, 
ne epäilemättä altistuisivat myös perinteiden ja valtarakenteiden auk- 
toriteettiaseman myöntämiselle, joiden lietsomisesta Gadamerin filoso- 
fiaa arvostellaan. Historiallinen prosessi imaisisi tulkintatapahtuman 
valtaansa, niin kuin viemäriin kiertyvä pyörre kerää roskat mukaansa 
tiskialtaassa. Gadamer tuskin kuitenkaan korostaisi perinteiden auktori- 
teettiasemaa, jos hän katsoisi, että historiallisuus sitoo tulkitsijan ideo- 
logioihin. Sen sijaan perinteiden korostaminen on pikemminkin mennei- 
syyden tunnustamista, mikä seuraa rehellisyydestä omalle itselle ja 
johtaa vapauden kasvuun. 

Gadamer näkeekin, että dialogi ei voi olla koskaan pelkkää ulkoista 
puhetta: se ei ole julkista puhetta, se ei ole TV-puhetta, ei puhetta 
paikallisradion eetterissä. Dialogisuutta ei voi harjoitella opiskelemalla 
puheoppia tai analysoimalla puhetilanteita. Puheen on oltava aina myös 
sisäistä puhetta, keskustelua itsen kanssa. Tämä edellyttää ihmisen 
eksistenssin pohtimista ja ohjaa muovaamaan pelkäksi teonteoriaksi tai 
normien tulkinnaksi muutoin kaventuvasta analyyttisesta hermeneutii- 
kasta varsinaista eksistenssihermeneutiikkaa. Ajatus on yhteensopivaa 
sen kanssa, mitä päättelin itsetuntemuksen tärkeydestä Levinasin 
filosofiaa käsitellessäni: myös oma itse voi olla itselle vieras, salattu ja 
Toinen. Siksi on tärkeää tuntea myös omaa minuutta, jotta dialogi olisi 
hedelmällistä. Tiellä itsetuntemukseen Toinen puolestaan on välttämätön 
silmien avaaja ja uuden opettaja. Arabialainen sananlasku sanoo, että 
ilman opasta matkustava tarvitsee tuhat vuotta yhden päivän matkaa 
varten. Tämän ajatuksen oivaltaminen on lähtölaukaus dialogiseen filo- 
sofiaan. Matka toista kohti ja itseä kohti on perimmältään dialogia. 

Keskustelu koostuu aina sekä sisäisestä että ulkoisesta puheesta, 
vaikka kulttuurimme arvottaakin itsen kanssa keskustelemisen kieltei- 
sesti. Yhteiskuntamme ei palkitse kovin korkeasti henkilöä, joka mutisee 

yksin julkisella paikalla. Autogeenistä puhetta pidetään lasten ja höpe- 
röiden puuhana. Tästä sisäisessä puheessa ei olekaan kyse vaan siitä, 
että ihmisen ajattelu on aina suuntautunutta. Jo pelkät ajatukset 
edellyttävät sen, että ne viittaavat itsensä ulkopuolelle. Kuten näimme 
Levinasin filosofiaa käsiteltäessä, ”sanomisen” (le dire) intentionaaliseen 
rakenteeseen sisältyy, että ajatuksemme suuntautuvat ja viittaavat toi- 
seuteen: ne ovat olemassa toisten ihmisten kautta. Niinpä myöskään 
hermeneuttisessa filosofiassa tarkoitettu sisäinen puhe ei ole pelkkää 
introspektiota, itsen havainnointia. 

George H. Meadiltä peräisin olevia ”lähiminän” ja ”etäisminän” kä- 
sitteitä tutkinut Klaus Weckroth on kiinnittänyt huomiota siihen, miten 
toinen ihminen voi olla ”läsnä” niissä keskusteluissa, joita subjekti käy 
itsensä kanssa, kuten myös niissä, joita hän kuvittelee käyvänsä poissa- 
olevan toisen ihmisen kanssa.353 Ajatus ei ole uusi, vaan se on esitetty 
eksistenssifilosofioiden piirissä toistuvasti. Esimerkiksi Jean-Paul Sartre 
katsoi, että toinen ihminen voi olla ”poissa olevana paikalla”: hän voi olla 
läsnä ajatusten tai muistikuvien kautta. Sitä valaisee muun muassa 
Sartren analyysi ”Pierren poissaolosta kahvilassa”.354 Läheisen ystä- 
vämme läsnäolo voi tuntua tietoisuudessamme voimakkaasti juuri siksi, 
että hän loistaa poissaolollaan. Siinä, missä Levinas keskittyi arvioimaan 
vain toisen ihmisen intentionaalista olemassaoloa dialogiselle tapahtu- 
malle, siinä Sartrelle myös ”ei-mikään” (le Neant) oli jotain kertakaikki- 
sesti ja objektiivisesti olemassa olevaa ”poissaoloa tässä ja nyt”, siis 
paikalla. Yhteistä Levinasille ja Sartrelle on, että kumpikaan ei pidä 
toisen ihmisen poissaolon tunnistamista vain psykologisesti lähestyttä- 
vissä olevana piirteenä. Sen sijaan se on ihmisen tajunnan rakenteeseen 
sisältyvä ominaisuus, ja sillä on lähtökohtansa jo Kantin kategoriaopissa. 
Tietoisuutemme rakenteita leimaa kyky tunnistaa myös ei-oleminen ja 
puute. Keskustelu niin itsen kanssa kuin poissa olevan toisenkin kanssa 
on yhtenevää ”sanomisen” ontologisen pohjavireen kanssa. 

Hahmottuvatpa poissaolon merkitykset olevaisen suoraa eksistoimista 
tutkailevan tien kautta tai mutkikkaamman transsendentaalifilosofisen 
reitin tuloksena, sekä Levinasin että Sartren johtopäätökset saattavat 
vastata hyvin elämyksiämme poissaolosta. Myös itsensä kanssa puhu- 
minen voi olla erittäin tervettä, eikä yksinpuhujan tarvitse ostaa hands- 
freesettiä tai sanelukonetta kulissiksi jututtaessaan itseään julkisella 
paikalla. Itsen kanssa käytävä keskustelu on välttämätöntä sille, että 
ihminen voi edetä itsetuntemuksen tiellä ja kehittyä myös dialogisena 
keskustelijana. 

Tämän tutkimuksen alusta asti on tähdennetty sitä, että kaikki tiede 
tarvitsee keskustelua. Kvanttimekaniikan ajatussolmujen merkitys ei 
valkene ilman tiedon suhteuttamista ihmisten ja koko yhteisön maail- 
mankuvaan. Heideggeria ja Levinasia verrattaessa todettiin, miten ajan- 
kin merkitys voi paljastua lähinnä suhteessa toisten ihmisten aikaan. 

Sitä vastaavasti myös tieteenharjoittaja heijastelee tiedon ja totuuden 
tulkinnoissaan omia eksistentiaalisia tuntemuksiaan, ja kokonaisuutena 
tiede on yhtä hyvin henkilökohtaisen yksinäisyyden ja mietiskelyn kuin 
yhteisesti jaetun sosiaalisuudenkin leimaamaa. Eino Kaila kirjoitti 
näytelmällisiä tarkoituksia varten luomiensa keskustelukumppanusten, 
Eubuloksen ja Aristofiloksen, dialogista sen esipuheessa seuraavasti: 


Eläminen on olennaisesti yksinpuhelua, monologia. Silloinkin, kun se 
ulkonaisesti on dialogia, se on luonteeltaan tavallisesti monologia. [...] 
Jos elämämme monologia tarkastelee kuitenkin lähemmin, huomaa, että 
sillä on perimmältään sittenkin dialogin, ettemme sanoisi ”polylogin”, ts. 
monenvälisen keskustelun luonne. Meidän niin sanottu persoonallisuu- 
temme, jonka ilmausta tämä elämänmonologi on, ei näet lähestulkoon- 
kaan ole ehdoton ykseys. Päinvastoin, se rakentuu keskenään kommuni- 
koivista, niin sanoakseni osittaisista minuuksista, joista kukin voi 
tiettynä aikana vaatia olla ”todellinen minämme”. Jos dialogi platoni- 
sessa mielessä on edellisten osaminuuksiemme vuorovaikutuksen esittä- 
mistä, se ei enää ole kirjallinen fiktio, vaan osa elämänhistoriaamme, 
joka kenties kannustaa myös muita ihmisiä — varsinkin, jos heillä on 
takanaan samanlaisia näytöksiä elämän draamassa.355 


Eino Kaila tunnetaan loogisen positivismin eräänä luojana ja eksaktin 
tieteellisen ajattelun kannattajana, mutta hänkin näyttää myöntävän 
tiedon ja totuuden vuorovaikutuksellisen luonteen. Tiede sulautuu per- 
soonallisuuksiin, persoonat elämänhistorioihin ja elämänhistoriat fikti- 
oihin ja elämän suureen kokonaisdraamaan. Mitä muuta tämä on kuin 
dialogisen ajattelun julistusta ja kannanottoa sellaisen filosofian puo- 
lesta, jossa tiedollinen ja aistillinen, eksakti ja esitetty sekä tieteellinen ja 
taiteellinen ajattelu täydentävät toisiaan — aivan niin kuin Kailan omas- 
sa tuotannossakin? Huomattavaa on myös Kailan panostus siihen, että 
persoona ymmärrettäisiin moniulotteiseksi ”konstruktioksi”. Ajatukseen 
sopii osittain sama epäily, jota on voitu kohdistaa George H. Meadin 
käsitykseen minän sosiaalisesta rakentumisesta. Toisaalta siihen sopii 
kannustus, jota on voitu esittää kantilaisen transsendentaalisen egon 
puolesta.356 Teema toisen ihmisen epäsuorasta läsnäolosta sisäisessä 
puheessa on erittäin tärkeä dialogiselle metodille, jota kehitellään tämän 
teoksen luvussa 6. Samassa yhteydessä pohditaan tarkemmin, miten 
kirjallinen ja taiteellinen luominen ovat aina myös ihmisen sisäistä 
puhetta itselleen ja toisille ihmisille. 

4.4. IHMISEN DUALISTINEN OLEMUS JA LATENTIN MERKITYS 


Aristoteles jakoi inhimillisen elämän aktiviteetit alun perin kolmeen 
ryhmään, jotka ovat theoria, poiesis ja praksis. Nämä vastaavat kolmea 
eri tietämisen lajia: teoreettista, jonka päämääränä on totuus, poieettista, 
jonka päämäärä on tuotanto, ja käytännöllistä, jonka päämääränä on 
toiminta. Aristoteles jakoi myös käytännöllisen tiedon edelleen eettiseen, 
taloudelliseen ja poliittiseen tietoon. 

1) Teoreettista tietoa (theoria) vastaavat tässä jaottelussa episteme eli 
tieteellinen tieto sekä filosofien tavoittelema sofia eli viisaus. Jos filo- 
sofiaan luetaan mukaan myös kontemplaation tuloksena saavutetut 
oivallukset, voidaan teoreettiseen tietoon lukea lisäksi gnosis eli ”intui- 
tiivinen järki”. 

2) Teknisempiä ja tuotannollisempia päämääriä tavoittelevan poieet- 
tisen tiedon (potesis) piiriin voidaan puolestaan lukea tekhne eli ”taito- 
tieto”, jossa yhdistyi sekä teoreettisia että käytännöllisiä puolia. Platon 
katsoikin Sokrateen Diotima-papittarelta lainaamissaan viisauksissa, 
että poiesis voi olla esimerkiksi seksuaalista kanssakäymistä lajin säi- 
lyttämiseksi, mutta sen korkein päämäärä on sielun tavoittelema hyvän 
idea.357 Martin Heidegger taas viittasi poiesikseen selittäessään ”puit- 
teellisen” (das Gestell) eli ”paradigmaattisen” ajattelun luonnetta ja 
”eteen asettamista”, jonka mukaisesti tuotannolliseen tietoon sisältyy 
usein tiettyjä esioletuksia ja etukäteisasettamuksia.358 Vaikka poieetti- 
nen tieto voikin näin ollen helposti ideologisoitua, Heidegger joka tapauk- 
sessa antoi sen kaltaiselle tiedolle ihanteellisen ja optimistisen merkityk- 
sen verratessaan sitä esimerkiksi perhosen kuoriutumiseen kotilostaan ja 
vuoristopuron solinaan lumen sulaessa vedeksi. Poiesikseen liittyvä tuo- 
tannollinen näkökohta korostuikin juuri metamorfoosin ajatuksessa ja 
ekstaasissa eli ”paikoiltaan suistumisessa” (ek-stasis), jonka mukaisesti 
jokin järkkyy perustojaan myöten muuttuen joksikin muuksi. Poiesikseen 
liittyvä luovuutta korostava näkökohta yhdistää sitä jo sinänsä runou- 
teen eli poetiikkaan, joka juontaa juurensa samasta ”tekemistä' tarkoitta- 
vasta kreikan kielen verbistä poieo kuin substantiivi poiesiskin. 

3) Käytännöllinen tieto eli praksis puolestaan on selvästi poliittista, ja 
siihen liittyy /ronesis eli ”tapatieto”. Vaikka Aristoteles erottikin prak- 
siksen esimerkiksi filosofien tavoittelemasta sofiasta, hän ei kuitenkaan 
pitänyt sitä merkityksettömänä, mistä kuvaa antavat hänen teoksessaan 
Nikomakhoksen etiikka esittämänsä määritelmät. Jako teoreettiseen ja 
käytännölliseen tietoon sekä niiden välimuotoihin toistaa antiikin ajatte- 
lulle ominaisia ideaalisen ja materiaalisen, yleispätevän ja satunnaisen 
sekä älyllisen ja kokemuksellisen erotteluja, mutta myös käytännöllistä 
”tapatietoa” on Aristoteleen mukaan syytä arvostaa, sillä tieteellinen 

tieto vaikuttaa ihmisiä kahlehtivasti vaatiessaan yksiselitteisyyttä, kun 
taas hyvän elämän ja eudaimonian (eli onnellisuuden) kannalta tärkeitä 
ovat ihmisten omat valinnat ja kokemuksista oppiminen.359 

Mitä merkitystä tällä luokittelulla on dialogisen filosofian kannalta? 
Asia liittyy dialogiseen filosofiaan sikäli, että dialoginen filosofia pyrkii 
teoreettisen, poieettisen ja praktisen tiedon yhdistämiseen tai ainakin 
niiden näkemiseen harmonisesti yhdessä. Niitä ei ole syytä vasta- 
kohtaistaa, ja aivan kuten jo Levinas korosti: teorioimisen sopisi alkaa 
etiikasta. Tämä merkitsee, että eettinen tieto voisi lähteä praksiksen 
alueelta ja suunnata poiesiksen kautta teoretisoimisen piiriin. Dialoginen 
filosofia haluaakin nähdä tämän suhteen vastavuoroisena kokeilemisen 
ja oppimisen suhteena, eivätkä länsimaiselle ajatteluperinteelle tyypilli- 
set kahtiajaot ole sille ominaisia. Dialoginen filosofia pyrkii siis näke- 
mään praksikseen sisältyvän eettisen, taloudellisen ja poliittisen tiedon 
osana teoreettisen tietämisen edellytyksiä pyrkien siltä pohjalta noiden 
lähtökohtien kyseenalaistamiseen ja ideologiakritiikkiin. Toisaalta teo- 
reettisen tiedon halutaan olevan läsnä niin poiesiksen alaan kuuluvassa 
”taitotiedossa” (tekhne) kuin praksikseen liittyvässä ”tapatiedossakin” 
(fronesis). Silti näiden tasojen väliset erot on syytä jättää käsitteellisesti 
voimaan, sillä kyseisiin tietämisen tapoihin ja toteutumisyhteyksiin 
liittyy perin pohjin erilaisia intressejä. Tämän tunnustaminen puolestaan 
on filosofisen ajattelun, puolueettomuuden ja ideologiakriittisyyden ehto. 

Siinä, missä julkiseen puhumiseen liittyy tekninen ja laskelmoiva 
”taitotiedon” (tekhne) pyrkimys, sisäiseen keskusteluun itsen kanssa liit- 
tyy eettisen ”tapatiedon” (fronesis) ihanne. Tapatieto sisältää myös ”sano- 
misen” intentionaalisen rakenteen ja käsityksen siitä, mitä tapahtuu 
ihmisten kohdatessa. Tapatieto on käytännöllistä ja eettistä olematta 
välineellistä tai pragmaattista. Sen sijaan taitotieto on usein myös so- 
veltavaa, ja sitä leimaa teknisyys, joka aiheuttaa kitkaa sen ja dialogisen 
filosofian välille. Seuraavassa tarkastellaan, miten dialoginen filosofia 
pyrkii perinteistä filosofiaa leimaavan kahtiajakautuneisuuden ylittä- 
miseen, vaikka se toisaalta tunnustaakin ihmisen dualistisen olemuksen. 


4.4.1. Teknisen tiedonintressin ylittäminen 


Edellä selitetyistä käsitteistä — eli tekhnestä ja fronesiksesta — sekä niiden 
takana olevista filosofiaihanteista on kiistelty kauan tieteiden piirissä. 
Vaikka kummallakin on omat kannattajansa ja vastustajansa, lähes 
kaikki ovat arvostelleet teknisen tiedonintressin välineellisyyttä, tosin eri 
näkökulmista, eri perustein ja erilaisin tuloksin. Myös monet teknistä 
tiedonintressiä tukeneet ajattelutavat ovat pyrkineet kirjoittautumaan 
pois liiallisen teknisyyden nimistä, vaikka ne muutoin ovatkin pitäneet 
ihanteenaan laskennallista ja soveltavaa tietoa. Erään esimerkin tästä 

tarjoaa Jirgen Habermasin kommunikatiivinen teoria, joka yhtäältä 
tukee sosiaaliteknokraattista ajattelua mutta toisaalta pyrkii eroon 
välineellisistä tiedonintresseistä. 

Pelkkää teknistä tiedonintressiä vastustavat teoriat ovatkin olleet dia- 
logiseen filosofiaan verrattuina vielä varsin rajoittuneita ja systeemi- 
keskeisiä, ja ne ovat itse altistuneet turhalle ajattelun mekanisoimiselle. 
Frankfurtin koulukunnan ajattelijoita lähellä filosofoiva Jörgen Haber- 
mas onnistui kieltämättä kritisoimaan tieteiden ja tietämisen teknisiä 
motiiveja. Kommunikatiiviseen teoriaan sisältyvässä oikeuden diskurssi- 
teoriassaan (1992) Habermas katsoi, että totuus saavutetaan, kunhan 
asioista keskustellaan järkiperäisesti ja tarpeeksi kauan. Se poikkeaa 
kuitenkin dialogisesta filosofiasta oikeustieteellisen kontekstinsa ja ana- 
lyyttista hermeneutiikkaa sekä teonteoriaa hyödyntävän soveltamis- 
yhteytensä vuoksi. 

Habermas on pitänyt edelleenkin tavoitteena objektiivisesti määritet- 
tävissä olevien asiantilojen löytämistä, mikä toistaa positivistista tieteen- 
ihannetta. Myös ymmärtämisen konteksti mielletään juridisessa asia- 
yhteydessä usein vain normatiiviseksi. Tämän mukaan kieli nähdään 
suljettuna ja immanenttina diskurssina, kun taas Buber ja Levinas piti- 
vät puheen ei- ja esipredikatiivisia sekä paralingvistisiä (eli kielellisesti 
lausumattomia) piirteitä keskeisinä myös sisällön muodostumiselle. Niitä 
ovat paitsi viestinnän nonverhbaaliset piirteet, myös sanomisen yksilölli- 
set motiivit ja persoonalliset syyt. Samoin kantilainen transsendentin 
käsite oli sekä Buberille että Levinasille keskeinen. Tämän mukaan kieli 
ei ole kielen sisäisine eikä todellisuuteen liittyvine viittaussuhteineen 
täysin kuvattavissa eikä paljastettavissa, kuten ei toinen ihminenkään 
tai hänen tajuntansa. 

Koska kommunikatiivinen teoria pitäytyi tarkastelemaan ihmisten 
vuorovaikutusta pelkäksi ”viestinnäksi” kavennettuna, myös Habermas 
joutui täydentämään teoriaansa normatiivisilla näkökohdilla sekä edel- 
lyttämään ajatustensa takeeksi ”ideaalisen kommunikaation normin”, 
”häiriöttömän vuorovaikutuksen periaatteen” ja ”rationaalisen diskurssin 
toiveen” juuri siksi, että hänen filosofiansa ei sisältänyt ihmisten välisen 
kohtaamisen analyysia.360 Teoriaa jouduttiin siis täydentämään vapaan ja 
pakottoman kommunikaation normeilla, koska se, mitä tapahtuu subjek- 
tien välillä, oli laiminlyöty.361 Käytännössä tällaisella normittamisella voi 
olla useita kompleksisia seurauksia, joista yksi on monikulttuurisuuden 
ihanteen kiertyminen itsensä ympärille, luomukseksi, jonka tehtävä 
onkin sääntelevä, normittava ja sellaisena aitoa monikulttuurisuutta 
rajoittava. Kansanomainen ”tapatieto” voi tukea näissä yhteyksissä dia- 
logisuutta paremmin kuin sofistikoineempi ”taitotieto”. 

Dialogisella filosofialla on ollut vaikutusta myös luonnontieteiden ja 
systeemifilosofian piirissä, jossa tekhnen ja fronesiksen ero piirtyy esiin 
vielä selkeämmin. Systeemiteorian alueella dialogisuuden käsitettä on 

käyttänyt ensimmäistä atomipommia valmistelleessa Manhattan-pro- 
jektissakin toiminut ydinfyysikko David Bohm (1917—1992). Vuosina 
1985—1991 kirjoittamassaan teoksessa On Dialogue (1996) hän luon- 
nosteli Habermasin ajattelua muistuttavan vapaan kommunikaation 
teorian, joka on sittemmin tunnettu nimellä Bohm dialogue (myös 
Bohmian dialogue). Sen idea on, että 20—40 ihmistä istuvat piiriin ilman 
esityslistaa muutamaksi tunniksi useana päivänä peräkkäin assosioi- 
maan näkemyksiään vapaasti. Vapaan keskustelun tarkoitus on tällöin 
luoda ”vapaata tilaa” (free space), vaikka ryhmässä vallitseekin paine 
yksimielisyyteen. Bohm otaksui, että riittävän laajassa mitassa toteu- 
tettuna kyseinen ryhmätyömalli auttaisi ihmisiä ymmärtämään toistensa 
erilaisia arvoja. Hänen ideoitaan ovat myöhemmin kehitelleet William 
Isaacs, joka perustaa liikkeenjohdollisten dialogien jaottelunsa suoraan 
Bohmin teorialle,362 ja Peter Senge, joka toteaa rakentavansa organi- 
saatioteoriaansa juuri Bohmilta omaksutun ajattelun varaan kirjassaan 
The Fifth Discipline (1990). Tällöin lähestytään kuitenkin jälleen teknistä 
tiedonintressiä, jossa hallinto ja tiede on kytketty yhteen. 

Dialogisuuden käsitteestä on tullut organisaatio- ja systeemiteorian 
alueella eräänlainen muotisana samalla, kun dialogisuuden luonnontie- 
teellisiä sovellutuksia on popularisoitu kvanttifysiikan piiristä liikkeen- 
johdollisiin yhteyksiin. Tämä kuitenkin poikkeaa siitä käytöstä, joka 
dialogisuuden käsitteellä on humanistisen tieteenihanteen piirissä. Dia- 
logisella filosofialla onkin erilainen asema riippuen siitä, liittyykö se 
luonnontieteisiin vai ihmis- ja yhteiskuntatieteisiin. 

Dialogista filosofiaa koskevat näkemyserot toistavat osittain tieteen- 
filosofisen selittämisen ja ymmärtämisen välillä vallinnutta eroa — ja 
mahdollisesti myös sitä Buberin oivaltamaa ihmisen kaksitahoisuutta, 
joka leimaa koko olemassaoloamme. Sille on tyypillistä, että dialoginen 
sen enempää kuin hermeneuttinenkaan tieteenfilosofia eivät pysty 
ankkuroimaan kommunikaation ehtoja muuhun kuin subjekteihin 
itseensä. Subjektin ja objektin välinen jako jää siis voimaan aivan yhtä 
väistämättömänä osana olemassaoloamme kuin yksilön ja yhteiskunnan 
välinen rajapintakin. Tämä on tavallaan kohtalokasta, mutta sen tun- 
nustaminen voi olla kuitenkin realistisempaa kuin puhetilanteiden 
teknisluonteinen idealisoiminen. Dialoginen filosofia ja hermeneutiikka 
myöntävät, että absoluuttinen tieto ei ole inhimillistä ja että totuuden 
luonne on vuoroin peittyvä ja vuoroin paljastuva. Jo edellä todettiin, että 
dialoginen filosofia sallii ja tukee murteita, slangeja ja kansanomai- 
suutta, siis perimmältään fronesista. Idealisointi, systeemifilosofia ja 
monet diskursiiviset rationaalisuusehdot puolestaan koettavat eliminoida 
todellisuuden monimuotoisuutta, ristiriitaisuutta, erehdysten väistä- 
mättömyyttä ja merkitysten kerroksisuutta. Ne pyrkivät kiistämään 
vaikutushistoriallisuuden. Konstruoimalla ideaalisia puhetilanteita ja 
kuulijakuntia tullaan vastustaneiksi sosiaalisen todellisuuden dynaa- 

mista ja muuttuvaa luonnetta. Kuitenkin vasta ottamalla huomioon myös 
todellisuuden ”karkeat ja kansanomaiset” olemuspiirteet voidaan päästä 
dialogiin ja toisen ihmisen syvälliseen ymmärtämiseen. Tämä puoltaa siis 
oikeutuksen antamista sekä fronesiksen kaltaiselle että poieettiselle 
tiedolle: tapatiedolle ja runoudelle. 

Seuraavassa pohditaan, kuinka hermeneuttinen filosofia ja dialoginen 
prosessi voivat täydentää pelkät semanttiset merkitykset myös eettisiksi 
tarkoituksiksi. Keskeisiä ovat tällöin potentiaalisuuden ja aktuaalisuuden 
sekä toiminnan ja latentin käsitteet, jotka nojautuvat Buberin ajatukseen 
ihmisen ”kaksitahoisuudesta”. Ajatus liittyy myös siihen, mitä edellä on 
sanottu ihmisen ”olemisesta toisille? ja ”olemisesta itselle”. 


4.4.2. Potentiaalisen aktualisoituminen 


Buberin käsitys eettisestä Toisen ihmisen kohtaamisesta muistuttaa 
hermeneuttista tulkintatapahtumaa. Kuten jo luvussa 2 todettiin, Minän 
ja Sinän välinen suhde muodostuu ”olemuksella sanotusta perus- 
lauseesta”. Peruslause voi olla joko sanapari Minä-Sinä tai Minä-Se. 
Buberin mukaan peruslauseen sanominen on eräänlainen esitietoinen 
valinta, jonka mukaan suhtaudumme toiseuteen eettisesti tai väli- 
neellistäen. Valinta on esitietoinen ensinnäkin siksi, että se tapahtuu 
ennen kuin toisesta voi tietää mitään. Toiseksi, se perustuu kykyyn, jota 
ei ole voinut oppia. Ja kolmanneksi, sitä ei voida selittää pois tai tehdä 
tyhjäksi menetelmällisillä toimilla. Esiteoreettiset oletukset ja asen- 
teelliset ennakko-oletukset ovat ylitettävissä myöhemmällä tutkimuk- 
sella, mutta esitietoinen valinta Minä-Sinä-yhteyden ja Minä-Se-suhteen 
välillä on tutkimusta perustava ja välttämätön. 

Tutkija voi myöhemmin vaihtaa asenteellista otaksumaansa, mutta 
kummankaan peruspiirteet eivät ole korjailtavissa. Buberin mukaan dia- 
logisuus on dynaamista. Elämä on sykkivää prosessia Minä-Sinä- ja 
Minä-Se-suhteen välillä. Dialoginen ihmiskäsitys ei ole konstruktio tai 
metodi vaan kuvaus siitä, miten eläminen tapahtuu. Teoksessaan Das 
dialogische Prinzip Buber sanoo, että ”ihminen valitsee jokaisen esi- 
ymmärryksensä hahmona tulevan toisen kohdalla” ja että ”hahmossa on 
potentiaalisena sekä Sinä että Se”.363 Ihminen voi kuitenkin myös perua 
valintansa, ja tätä tapahtuu Buberin mielestä ihmissuhteissamme koko 
ajan. Erityistä huomiota toteamuksessa ansaitsee potentiaalisuuden 
käsite. 

Vaihtelu Minä-Sinä-yhteyden ja Minä-Se-suhteen välillä aiheuttaa 
todellisuuden paljastumista ja kätkeytymistä.364 Epätasapaino Minä-Se- 
suhteen hyväksi merkitsee kätkeytymistä ja pyrkimystä kiinnittää 
kohteita teoreettisiin rakennelmiin. Paljastuminen viittaa aktuaalisesti 
selviäviin merkityksiin, ja latentti eli piilevä taas tarkoittaa niitä mah- 

dollisuuksia, jotka voivat toteutua mutta jotka eivät vielä ole olemassa. 
Dialogisen ja hermeneuttisen tutkimuksen kiinnostavin tehtävä liittyy- 
kin juuri latentteihin mahdollisuuksiin. Kuten Heideggerkin korosti 
omassa olemisen ja ajallisuuden analytiikassaan, ihmisenä oleminen 
sisältää monenlaisia mahdollisuuksia, jotka eivät vielä ole todellistuneet. 
Inhimillinen toiminta saa mielekkyytensä juuri tulevaisuuden mahdolli- 
suuksien kautta. Ihminen on ikään kuin mahdollisuus, joka hän voi 
tulevaisuudessa olla. 

Myös Heideggerin käsitys ”ajattelemisesta” (das Denken) järjestelmä- 
filosofian ulkopuolisena ja paradigmaattiselle ajattelulle vieraana ”uuden 
ajattelemisena” on dialogisuuden kannalta tärkeä. Uuden ajattelemisen 
kautta piilevä voi paljastua ja potentiaalinen aktualisoitua. Vaikka tule- 
vaa ei ole vielä olemassa reaalisena, se voidaan tavoittaa intentionaali- 
sesti: siihen voidaan suuntautua tulevana mahdollisuutena. Dialogisessa 
suhteessa tavoitellaan nimenomaan mahdollisuuksien aktualisoitumista. 
Buberin mukaan koko inhimillisen nykyisyyden merkitys on riippuvaista 
mahdollisesta eli piilevästä. Hän sanoo, että nykyisyyden merkityksen 
vahvistus ja koko inhimillisen elämän tarkoitus sisältyvät mahdollisen eli 
toistaiseksi piilevän olemassaoloon.365 

Latentin käsitteen johtuminen Buberin filosofiaan lienee seurausta 
siitä, että Buber on antanut psykoanalyyttisen teorian vaikuttaa 
itseensä. Kuitenkaan hän ei toiminut Freudin kriittistenkään oppilaiden 
tavoin, eikä hän pyrkinyt tekemään psykoanalyysista transsenden- 
taalista, kuten Carl Gustav Jung. Hän ei pyrkinyt käsittämään ihmisessä 
piileviä mahdollisuuksia jumalallisiksi, eikä hänen antropologiansa 
myöskään jumaloi ihmistä. Se oli ominaista eräille Buberin oman ajan 
eksistenssiteologeille, jotka halusivat nähdä transsendenssin ihmisessä ja 
hänen arvoituksellisuudessaan. Buber ei tarkoittanut latentilla transsen- 
denttia vaan vain intentionaalisena mahdollisuutena olevaa. Niin 
muodoin ei ole tarpeen puhua mistään tietoisuuden ulkopuolella olevista 
objekteista. Buber sanoo, että kaikki tarpeellinen on läsnä, eikä muuta 
ole.366 


4.4.3. Tarkoitusten merkitykset: arvokkuus ja tärkeys 


Kun vielä Heideggerille koko oleminen sai merkityksensä ihmisen ajalli- 
suudesta, suuntautumisesta tulevaan ja elämän rajallisuudesta, Buber ja 
Levinas kiinnittivät elämän merkitykset nykyhetkeen. Toisaalta kumpi- 
kaan ei nähdäkseni onnistunut kiertämään Heideggerin olemisanalytiik- 
kaa, jossa olemassaolon merkitykset liitettiin ihmisen ajalliseen olemi- 
seen, Daseiniin. Inhimillinen oleminen sisältää väistämättä ajallisen 
ulottuvuuden, joka Husserlin valottamien ”retention” ja ”protention” 
tavoin avautuu sekä menneisyyteen että tulevaisuuteen. Mutta Buber ja 

Levinas toivat oppi-isiensä filosofiaan tärkeän täydennyksen. Olisi 
myönnettävä, että maailmassa on useita subjektiivisesti kuluvia aikoja ja 
että maailmalla on pysyvyys sekä subjektia edeltävänä että sen jälkeen 
tulevana maailmana. Buberin ja Levinasin mielestä aika ja ajatteleminen 
eivät saisi linnoittautua pelkkään subjektiin, joka Heideggerin filo- 
sofiassa sulki sisäänsä koko maailman. Tämä merkitsee, että suhtautu- 
misemme aikaan ei saisi olla eettisesti välinpitämätöntä. 

Ollakseen eettistä ajallisuudenkin pitäisi saada merkityksensä toiseu- 
desta. Se riippuu vastuusta ja Minä-Sinä-suhteen luomasta mahdolli- 
suuksien aktualisoitumisesta. Kun ihminen myöntää piilevien mahdolli- 
suuksien tärkeyden ja oivaltaa niiden voivan myös todellistua, on 
elämällä merkitys. Mutta tällöin ihmisen elämällä ei vielä ole tarkoitusta. 
Tarkoitukset muodostuvat vasta suuntautuneen toiminnan kautta. Siinä, 
missä merkitykset ovat pelkästään intentionaalisia eli suuntautuneita, 
tarkoitukset ovat intentioita toiminnassa. Ilman eettistä toimintaa 
päämäärien hyväksi ihmisen elämällä ei ole tarkoitusta. 

Teemaa on kehitellyt esimerkiksi Viktor E. Frankl, joka selviytyi 
keskitysleirin kauhuista keksimällä elämälleen tarkoituksen. Hänen piti 
saada tekeillä oleva kirjansa valmiiksi ja pitää sen sisältöä mielessään 
vapautumiseensa asti, sillä keskitysleirin komendantti oli takavarikoinut 
sofiaa yhdistää Franklin ajatteluun käsitys, että pelkät haaveet, utopiat 
ja ideaaliset merkitykset eivät vielä riitä tekemään elämästä tarkoi- 
tuksellista. Mahdollisuuksien ymmärtäminen voi kyllä antaa elämälle 
merkityksen, mutta pelkkiä merkityksiä vaivaa jähmettyminen. 

Kuten Ronald C. Arnett ja Dan Avnon toteavat Buber-tutkimuksis- 
saan, latenteilla mahdollisuuksilla ja potentiaalisuudella on Buberin 
filosofiassa tärkeä asema siksi, että vasta niiden kautta elämään voi 
muodostua jännitteitä, jotka ohjaavat ihmisiä toimintaan.368 Elämän 
merkityksellisyys on siis eri asia kuin sen tarkoituksellisuus. Elämällä ei 
ole välttämättä mitään tarkoitusta, mutta sillä pitää olla merkitys, jotta 
sen voisi kokea mielekkääksi. Sen sijaan tarkoitus on enemmän kuin 
pelkkä merkitys, sillä siihen sisältyy missio eli tehtävä, joka ohjaa toi- 
mintaan. Jokainen voi luonnollisesti löytää tai asettaa elämälleen myös 
tarkoituksen. Merkitysten muuttuminen tarkoituksiksi kulkee siis samaa 
tietä kuin mahdollisuuksien kanavoituminen toiminnaksi. 

Mitä sitten nuo tarkoitukset voivat olla? Elämisen tarkoitukset voivat 
olla monenkirjavia, ja käytännössä ne vastaavat suurin piirtein samaa 
kuin merkitykset. Dialogisen filosofian mukaan merkitykset ovat harvoin 
universaaleja tai neutraaleja; niihin liittyy väistämättä myös arvo- 
ulottuvuus. On ajateltavissa merkityksiä, jotka ovat vain semanttisia, 
mutta useimmiten merkitys tarkoittaa samaa kuin 'arvokkuus' ja 
tärkeys”. Tätä kautta merkitykset ja tarkoitukset lankeavat yhteen. 

Elämisen tarkoituksia ei pitäisi Buberin mielestä ymmärtää vain muo- 

dollisiksi, kuten naturalismissa ja romanttisessa filosofiassa ajateltiin. 
Lajinsäilytysstrategisesti elämän ainoa tehtävä on pitää itseään yllä. 
Elämän tarkoitus on elämä itse. Niin ajattelivat muiden muassa Goethe 
ja Nietzsche. Sen sijaan Buberin mielestä tarkoitusten on oltava mielek- 
käitä, ja niillä pitää olla sisältö. Elämällä on kyllä itseisarvo, joka kieltää 
vahingoittamasta elämää, mutta se ei vielä vastaa kysymykseen, mitä 
positiivisia syitä ihmisellä olisi pysyä hengissä. Toisten ihmisten ja yhtei- 
söjen, kuten uskontojen, meille valitsemat tarkoitukset voivat jäädä yhtä 
tyhjänpäiväisiksi kuin naturalismin säätämät lisääntymistehtävätkin. 

Buberin tarjoama haaste on, että tarkoitukset on asetettava tai löy- 
dettävä itse. Ne on myös valittava omiksi arvoiksi toimimalla unelmien 
toteuttamiseksi. Vastaavasti ajatteli myös Sartre ”kahden tason refleksi- 
ossaan”: ihmisen on ensin luotava arvot ja sitten valittava ne ”omiksi 
arvoiksi” antamalla niille kuhunkin tilanteeseen soveltuva tulkinta. 

Vaikka Buberin ajattelu korostaa käytäntöä siinä missä natura- 
lismikin, häntä ei voida syyttää materialismista eikä tulevien mah- 
dollisuuksien esineellistämisestä. Buberin mukaan ihminen tavoittelee 
kyllä toiminnassaan kestävyyttä ja luo sen vuoksi myös objekteja. 
Kuitenkin aktualisoituneet merkitykset ovat hetkellisiä, aivan kuten 
saavutettu tieto ihmisten kulutustottumuksista tai kesäinen jäätelö- 
tötterö. Niiden pysyväksi luuleminen johtaa väistämättä väärinkäsi- 
tyksiin. Piilevään suuntautumisessa ei ensinkään saavuteta kiinteitä ob- 
jekteja. Lisäksi eettisessä toiminnassa olennaista on jatkuva suuntautu- 
minen uutta kohti, ei pysähtyminen katselemaan jo saavutettua. Olen- 
naista on jatkuva prosessi, suuntautuminen ja muutos kohti tulevaa. 

Vastaava johtopäätös näkyy myös Buberin filosofiaa koskevassa tul- 
kinnassa. Yksityiskohtaiset kielelliset muotoilut eivät voi pysäyttää 
muutosta eivätkä kuvata tyhjentävästi sitä, mistä filosofisessa tiedon- 
muodostuksessa ja elämisessä on kyse. Ne eivät voi määritellä dialogista 
filosofiaa lopullisesti. Kaikki vallitsevan järjestelmän ehdot ylittävä 
uuden muotoileminen on vihjeiden ja viittausten varaista ja joutuu tur- 
vautumaan metaforiin. Metaforallisuuden tunnustamisella puolestaan on 
keskeinen asema, kun pohditaan kertomusten ja tarinoiden merkitystä 
tiedonmuodostuksen rakenteina ja välineinä. Ennen siirtymistä dialogi- 
sen metodin muotoiluun luon katsauksen siihen, miten perinteinen 
empiirinen metodologia ja sen haastaja, dialoginen filosofia, voivat 
konflikoitua. Tätä kautta valottuu toivoakseni se, minkälaisiin ongelmiin 
dialogisen filosofian ihmiskäsitys pyrkii vastaamaan. 

Linnuista olisimme voineet oppia 
että vapautta ei ole. 


Pentti Saarikoski369 


Tuhat vuotta olemme haalineet kalanpäitä, mutta nyt meillä on syytä 
olemassaoloomme: voimme oppia, saada selville, tulla vapaiksi! 


Lokki Joonatan370 


5. Dialoginen filosofia ja 
ihmistutkimuksen haasteet 


T ämän kirjan lähtökohtana on pidetty käsitystä, että toinen ihminen 
on toiselle arvoitus. Ihmisen tutkiminen on perimmältään ainut- 
laatuisuuden, erilaisuuden ja vierauden kohtaamista. Se on selittä- 
mättömän selittämistä. Tästä johtuu, että transsendentaalifilosofisen 
ajattelun, vähemmistötutkimuksen ja toiseutta koskevan tutkimisen tiet 
kulkevat samaan suuntaan. Paikoin ne voivat myös yhdistyä. Toisen 
toiseus, todellisuuden salaperäisyys ja yksilölliset erot leimaavat kaikkea 
ihmisen tutkimista. 

Tässä luvussa pohditaan, mitä apua dialogisen filosofian ihmiskäsi- 
tyksestä voisi olla ihmistieteiden ja vähemmistötutkimuksen menetel- 
mille. Dialogisen filosofian kautta esitettyä kritiikkiä havainnollistetaan 
seksuaalivähemmistöihin liittyvillä esimerkeillä. Samalla arvioidaan 
myös empiirisen tutkimusasenteen metodologisia karikoita. 


5.1. SEKSUAALIVÄHEMMISTÖT TIETEIDEN VALTAVIRRASSA 


Sana ”etnos” on kreikan kieltä ja merkitsee tunnetusti 'kansaa”. Kansojen 
piiriin lukeutuu hyvin erilaisia kansan osia, jotka erottuvat omiksi ryh- 
mikseen kovinkin erilaisin ja vaikeasti tunnistettavin piirtein. Sekä 
Buber että Levinas painottivat, että olennaista on toiseus kokonaisuu- 
dessaan, ei vain se, mikä erottuu erilaiseksi ulkoisesti. Tärkeää olisi 
myöntää, että toinen ihminen on aina enemmän kuin tietomme hänestä, 
sillä näin vältämme suhtautumasta toiseuteen totaliteetinomaisesti. Jos 
tutkimusten aiheina ovat kulttuurinen erilaisuus ja eriarvoisuus, on 
syytä muistuttaa syrjinnän näkymättömyydestä. Syrjinnän olemus on 
näkymättömyys. Kulttuurikasvo Kaj Kalin tilittää arkielämän kokemuk- 
siaan ja havaintojaan internetmuotoisessa verkkokirjassaan Sivuikkuna. 

Kirjoittaja perustelee tarkkanäköisesti, miten virallisformaalit organi- 
saatiot, kuten päiväkotien tädit ja sosiaaliviranomaiset, voivat tuottaa 
kielteistä ulkopuolisuutta määrittelemällä eräät syrjinnän muodot kes- 
keisiksi ja tärkeiksi eliminoinnin aiheiksi samalla, kun he vaikenevat 
muista syrjinnän lajeista. Hän kirjoittaa näin: 


Päiväkodin pihalla kuuluu iloinen ja heleä huuto: ”Homo! Homo!” 
Huutajat ovat iloisia lapsukaisia, ja he hoilaavat lapaset tanassa. 
Hilpeän huudon kohde painaa kylkeään valkoista lautaseinää vasten ja 
yrittää potkia loskaista soraa huutajien suuntaan. Lapsethan siinä vain 
leikkivät. Valvojatädit eivät ole millänsäkään. Näin se alkaa. Rituali- 
soitu vähättely. Alistamisen ja eristämisen small talk. Aivan viatto- 
masti. Leikisti. Ikään kuin ei yhtään minään. Mutta mistä vähän päälle 
viisivuotiaat ovat jo saaneet käyttöön ”homo”-sanaan liittyvän halventa- 
van ja nolaavan merkityksen? 

Kun päiväkodin tai koulun pihalta kuuluu energinen ja itsevarma 
homoksi huutaminen, on se, mitä kuulemme, ilmaus yhteiskunnallisen 
järjestyksen ritualisoinnistaa Enemmistövarmuus siinä taas kerran 
valikoi erilaisuutta ja vahvistaa käsitystä homoseksuaalisuudesta 
pelkkänä ”väärinkäsityksenä”. 

Olen katsellut päiväkodin tätien ja peruskoulun opettajien kasvoja 
hetkellä, jolloin ”homoksi” saartamisen rituaali on käynnissä. Vilkaisu, 
katse huudon suuntaan, pelkkä silmän liike pysähtyneissä vartaloissa. 
Niin tavallista, niin arkipäiväistä, sellaista lasten ja nuorten puhetta. 
Pedagogisen valinnan hetki: puuttumattomuus.371 


Tässä lähes sartrelaisessa kuvauksessa enemmistövarmuuden valikoi- 
vasta katseesta kiteytyy syrjinnän olemus. Rasismia ei tarvitse opettaa 
kenellekään, jotta se uusiutuisi. Riittää, kun sen annetaan elättää 
itseään. Väistyvät sukupolvet siirtävät omat asenteensa seuraaville 
sukupolville osana valtakulttuurien voimaa, jos kukaan ei puutu asioihin. 
Passiivinen piittaamattomuus on aktiivista hyväksymistä. Syrjintä on 
”näkymätöntä”. Jos se näkyy liiaksi päälle, katsojat peittävät silmänsä. 
Vastaavanlainen diskriminaatio ei ole ominaista vain takapihojen aka- 
temioille, vaan se ulottuu myös niiden esikuviin yhteiskunnassa. Kaj 
Kalin on itse joutunut syrjityksi, kun valtaklikkiytymä potkaisi hänet 
pois Taideteollisuusmuseon yli-intendentin virasta syynä ”erimielisyys 
tiedotuspolitiikasta”. Hiljaisen ja näkymättömän marginalisoinnin voi 
väittää muuttuvan näkyväksi myös yliopistollisissa käytännöissä, kun 
syrjintää, eriarvoisuutta ja etnisiä suhteita käsittelevään Suomen 
Akatemian Syreeni-ohjelmaan ei suostuttu hyväksymään yhtään han- 
ketta, jossa puhuttaisiin homoihin ja lesboihin kohdistuvasta syrjinnästä. 

Kaj Kalinin ajattelulle voi löytää jatkoa Jukka Lehtosen artikkeleista 
”Nuoret suomalaiset heterokoulussa” ja ”Pojista miehiä koulun hetero- 
järjestyksessä”372, Hänen havaintojensa mukaan seksuaalinen syrjintä ei 

ilmene vain yksittäisissä ja konkreettisissa teoissa tai laiminlyönneissä. 
Koko yhteiskunnallinen arvo- ja symboliuniversumi, jossa tärkeäksi mää- 
ritellään lajinsäilytys, hyötyminen ja oman edun tavoittelu, on perim- 
mältään heteroseksuaalisen valtakulttuurin leimaama. Opettamalla 
nuorisolle heteroseksuaalisia seurustelunormeja on pyritty kiistämään 
ihmisten seksuaalinen subjektiviteetti. Käytännöllisen tiedonintressin 
sävyttämien tieteiden, kuten kasvatustieteen ja lääketieteen, kautta 
heteroseksuaaliset normit ja ideologiat yhdistyvät niin teorioihin itseensä 
kuin arkisiin käytäntöihinkin. Tuskin mikään on yhtä egoistisesti toi- 
miva yhteiskunnan yksikkö kuin juuri heteroseksuaalinen lapsiperhe. 
Kalinia ja Lehtosta seuraten voidaan väittää, että tuskin mikään on yhtä 
selvästi heteroideologinen tieteenala kuin kasvatustiede. Jo sen muo- 
dollinen tehtävä kytkeytyy heteroseksuaalisiin arvoihin ja päämääriin, 
mutta myös sen sisällöt ja keinot ovat aina olleet syvästi ideologisia. 
Käytännön ongelmien ja syrjinnän keskellä kamppailevat yhtä hyvin 
homoseksuaaliset oppilaat kuin heidän homoseksuaaliset opettajansakin, 
jotka eivät tiedä, uskaltaisivatko he edes puhua omasta elämästään 
avoimesti vai eivät. Sitä vastaava vaikenemisen politiikka antaa Lehto- 
selle aiheen puhua ”heterokoulusta”. 

Tämän tutkimuksen keskeisiä väitteitä on, että vaikuttavinta syr- 
jintää on se, josta ei puhuta ja josta tiedekin puhuu vain sulkeissa. Tasa- 
arvoksi tunnustetaan sukupuolten välinen tasa-arvo, kuten tasa-arvo- 
laissa ja Suomen Akatemian tasa-arvosuunnitelmassa. Rangaistavaa on 
etnisten perusteiden kautta näkyvä syrjiminen, mutta tasa-arvo- 
suunnitelmat eivät suostu tunnustamaan diskriminaatiota, joka perustuu 
erilaisiin arvoihin ja symboliuniversumeihin esimerkiksi homoseksuaali- 
sen ja heteroseksuaalisen kulttuurin välillä. Ne vaikenevat hetero- 
seksismistä, joka on kirjoitettu luonnontieteelliseen teorianmuodostuk- 
seen ja symboliikkaan, vaikka juuri ne kaikkein selvimmin ilmaisevat 
heteromiesten näkökulmaa: luonto valloitetaan niin kuin nainen val- 
loitetaan. Kaj Kalin menee jopa niin pitkälle, että hän väittää tiede- 
yhteisöä hallitsevien perinteiden olevan kirjoitettuna tieteellisten asen- 
teiden sisään. Hän sanoo, että ”jos virallista arvostusta nauttiva hetero- 
seksuaalisuus on empirismiä, on siihen vertautuva homoseksuaalisuus 
fenomenologiaa.”873 Naturalismi onkin symboliarvoiltaan nimenomaan 
heteroseksististä filosofiaa. 

Symbolista ajattelua tunnustamaton diskriminaatio on naiivia, mutta 
epäsuoruutensa vuoksi se voi olla hyvin vaikuttavaa. Sen epä-älyllisyys 
näkyy esimerkiksi Helsingin yliopiston uudessa tasa-arvosuunnitel- 
massa, johon vasta vuonna 2001 suostuttiin sisällyttämään maininta 
myös seksuaaliseen suuntautumiseen perustuvasta syrjinnästä. Niin 
tehdessään yliopisto teki tosiasiassa homoille ja lesboille karhunpalve- 
luksen, sillä se kavensi kysymyksen homoseksuaalisen ja heteroseksu- 
aalisen kulttuurin eroista pelkäksi kysymykseksi siitä, kuinka avoin 

homo yliopistossa saa tai voi olla. Taustalla on vanhakantainen oletus, 
että homoseksuaalisuudessa on jotain peiteltävää. Se vastaa lähinnä 
Yhdysvaltojen armeijan 1990-luvulla omaksumaa näennäisliberaalia 
”dont ask, don? tell” -politiikkaa, jonka mukaan seksuaaliseen suun- 
tautumiseen perustuvaa erilaisuutta ei saa ilmaista millään tavalla. 
Tällainen defensiivisyys edustaa taantumuksellisuutta. Se sivuuttaa teo- 
reettisesti kiintoisamman kysymyksen, kuinka jo tieteellisten instituu- 
tioiden omat arvot ja symbolirakenteet voivat olla heteroseksuaalisen 
valtakulttuurin leimaamia. Ne ovat ennallaan, vaikka 2020-luvulla syr- 
jintä onkin kääntynyt nurin voimistuneen identiteettipolitiikan vuoksi. 

Syrjintäaiheiden valikoiminen saattaa vaietut vähemmistöt kaksin- 
kertaisesti alistettuun asemaan, jolloin ainoastaan valtakulttuurit eivät 
syrji meitä, vaan myös syrjinnän eliminointiin tähtäävät toimet ja 
vähemmistötutkimus itse joko tuottavat kerjuuna ilmenevää alisteisuutta 
tai kääntävät meille kokonaan selkänsä. Entä mitä merkitystä yllä 
sanotulla voi olla tieteellisen ajattelun kannalta? Aiheessa yhdistyvät 
Buberille ja Levinasille rakkaat kohtaamisten ja identiteettikysymysten 
haasteet. Aihe on tärkeä, koska seksuaalivähemmistöjä ei alisteta vain 
hallinnollisesti, vaan elämme kaksinkertaisessa regressiossa aina, kun 
olemme syrjäseutujen asukkaita, köyhiä, vanhuksia, sairaita tai jätettyjä 
osattomiksi siitä oravanpyöränä surisevasta valtarakenteesta, joka on 
suunniteltu palvelemaan vain heteroseksuaalisen valtakulttuurin tar- 
peita ja jota sanotaan työelämäksi. Luettaessa kertomuksia luokka- 
nousun strategioista ja köyhien ihmisten muuttoliikkeestä kaupunkeihin 
harvoin ajatellaan sitä, että jokainen maalta muuttava homo on väistä- 
mättä aina myös seksipakolainen. Myös minä olen pakolainen: olen 
seksuaalipoliittinen pakolainen ja olen tiedepoliittinen pakolainen, olen 
pakolainen omassa maassani. Suurimpien kaupunkien ulkopuolella ho- 
moilta, lesboilta ja muilta seksuaalivähemmistöiltä kiistetään käytän- 
nöllisesti katsoen kaikki elämisen ja olemisen toteutumisyhteydet. Sa- 
moin tehdään luonnollisesti myös kulttuurin, sivistyksen ja talouselämän 
keskuksissa, mutta vain sofistikoituneemmin, kun seksuaalivähemmistöt 
huomaavat lyövän päänsä niin sanottuun lasikattoon. 

Yllä sanotulla on yleistä tieteenfilosofista merkitystä, koska sen kaut- 
ta valottuu, miksi tieteiden tulisi tarkastella itseään jatkuvan ideologia- 
kritiikin keinoin. Jokaisen tieteenalan, myös sosiologian, kasvatustieteen 
ja psykologian, tulisi sisältää itseään koskevaa filosofiaa. Olisi tärkeää, 
että tutkimus ei toistaisi stereotypioita missään yhteydessä, ei puhut- 
taessa onnellisuudesta tai kurjuudesta, rumuudesta tai kauneudesta, 
hyvyydestä tai pahuudesta taikka elämän tarkoituksista, merkityksistä 
ja arvoista, sillä sitä kautta voidaan päätyä vain normaaliuden tärkeyttä 
ja maailman kauheutta siunailevien taivastelijoiden yksinkertaisuuteen. 
Syrjäytymisen ja eriarvoisuuden tutkiminen on haastavaa ja monen- 
kirjavaa, ja myös tutkijalla on edessään monta asenteellista ansaa. 

5.2. LA GAYA SCIENZA: 
JUMALA EI OLE KUOLLUT - HÄN ON HOMO 


Buberin, Levinasin ja marginalisoitujen vähemmistöjen tie on yhteinen. 
Heidän filosofiansa oikeuttaa vähemmistöjen sisältä päin tapahtuvaa 
tutkimista. Entä ilmeneekö homoseksuaaliseen vähemmistöön kohdistu- 
van syrjinnän kautta joitakin tiedepoliittisia pyrkimyksiä, tai onko 
seksuaalisella rasismilla rajoittavia tehtäviä tieteissä? Samalla kun 
homoseksuaalisuutta on pidetty yhteiskunnallisesti kiellettynä asiana, 
sen merkitystä tieteille ja filosofialle ei ole haluttu tunnustaa eikä 
analysoida. Ei ole pohdittu homoseksuaalisuuden asemaa ihmisen koko 
merkityskonstituution kannalta. Tiede on usein valinnut alkupisteekseen 
ja selitysperustakseen jonkin yhden asian, kuten Jumalan (teologia), 
olemisen (eksistenssifilosofia), järjen (valistus), biologisen lajinsäily- 
tyksen (naturalismi) tai heteroseksuaalisen viettiteorian (psykoanalyysi). 

Homoseksuaalisuudesta vaikenemisen kautta on sivuutettu kysymys, 
mitä saman sukupuolen yhteinen kokemusmaailma ja siihen perustuva 
merkitysten muotoutuminen ovat, kun niitä tarkastellaan osana filo- 
sofiaa ja luovaa henkistä toimintaa. Ei ole pohdittu, miten homoseksu- 
aalisuus on voinut toimittaa edellä mainitun kiinteän pisteen virkaa ja 
kuinka miesten välinen rakkaus on toiminut filosofian kulmakivenä aina 
aikojen alusta asti. Väitänkin, että suuri osa filosofiasta, taiteista, tie- 
teistä sekä ihmisen intellektuaalisesta aktiivisuudesta hyödyntää saman 
sukupuolen yhteistä merkityskonstituutiota, jossa homoseksuaalisella 
kokemisella on tärkeä osa. Ihmisen henkiset ja teoreettiset pyrkimykset 
perustuvat homoseksuaaliselle tai homososiaaliselle merkitysten samuu- 
delle, joka puolestaan nojaa kokemuksellisesti ja kehollisesti yhteiseen 
merkitysten oppimiseen. 

Ihmisten yhteisymmärrystä henkisten ja teoreettisten intressien 
piirissä voidaan selittää homoeroottisesti perustuvalla merkitysten yhtä- 
pitävyydellä.374 Tässä mielessä ”God is gay”. Amerikkalaisen vapautus- 
liikkeen slogan viittaa kolmeen asiaan. Ensinnäkin se muistuttaa, että 
merkityksen käsitettä on halki historian pidetty transsendentaalisena ja 
jumalallisena. Merkitykset on ymmärretty transsendenteiksi, vaikka 
niiden alkuperä palautuu sukupuolen yhteiseen kokemiseen, aivan kuten 
kielen oppiminenkin.375 Toiseksi, filosofian ja teologian suosima selitys- 
perusta (Jumala) on perimmältään homososiaalisuuden sublimaatiota ja 
homoseksuaalisen kiinnostuksen vertauskuvaa. Kolmanneksi, ”Jumala” 
onkin siis pohjimmiltaan ihmisyyden (hominis lat. = ihminen; homo, lat. 
= miespuolinen ihminen) metaforaa, aivan niin kuin kristillinen uskon- 
tokin on perimmältään ylevöitettyä homoseksuaalista rakkautta. 

Lause ”Jumala on homo” ei siis merkitse yritystä horjuttaa transsen- 

denssin olemassaoloa; jumalallinen rakkaus ja filosofinen spiritualiteetti 
ansaitsisivat suorastaan paremman aseman käytännöllisen elämän 
piirissä. Sen sijaan lause viittaa tosiasiaan, että pelkille käytännöllisille 
intresseille rakentuva arvouniversumi jää väistämättä köyhäksi. Hetero- 
seksuaalisen valtakulttuurin ja homoseksuaalisen erityiskulttuurin väli- 
nen konflikti heijasteleekin lähinnä materialistisen arvomaailman ja 
henkisen elämän ristiriitaa, joka on luonteeltaan ideologinen. Merki- 
tykset voivat jäädä sinänsä transsendenteiksi, mutta homoerotiikkaan 
perustuvan elämänkäytännön kautta ne voivat löytää filosofisen toteu- 
tumisyhteyden. 

Jumala, joka ennen oli pelkkää homoerotiikan sublimaatiota, on 
nykyaikana tullut eläväksi lihaksi, aivan niin kuin itse Kristus Elisabeth 
Ohlsonin Jeesus-aiheisissa valokuvissa. Toisaalta sublimaatioon perus- 
tuvan transsendenssin tämänpuoleistamista ei voida pelkästään kiittää, 
sillä transsendentaalisen rakkauden typistyminen pelkäksi seksiksi 
vaivaa avoimuudestaan ylpeää gay-kulttuuria ehkä enemmän kuin 
heterokulttuuria, jossa yhä on sublimaatiota tuottavia rajoitteita. Kenties 
juuri tästä johtuu, että homokulttuuria vaivaa nykyään myös kau- 
pallisuus ja materialismi, ja monet homot valittavatkin gay-kulttuurin 
ikävyyttä ja iloisuuden poissaoloa. Juuri siitä sikiävät mainetta niittä- 
neen Anti-gay-kokoelman esseet, joissa puidaan alakulttuurista ylä- 
kulttuuriksi kohonneen homoelämän uusia varjopuolia.37% Niitä ovat 
pinnallisuus, ihmissuhteiden välittyminen kuluttamisen kautta, toivei- 
den alistaminen stereotypioille ja sisäisen yhteishengen puuttuminen. 
Yhteisellä hengellä viittaan ensinnäkin siihen merkitysten ja kokemus- 
maailman yhteyteen, jonka varassa samaa sukupuolta olevien keski- 
näinen ymmärtäminen on mahdollista. Toisaalta viittaan homorakkau- 
den transsendentaalisuuteen, johon kuuluu herkistyminen intellektuaali- 
sille päämäärille. Intellektuaaliselle elämälle omistautumisen vähäisyys 
onkin modernina aikana johtunut sekä avoimen homoseksuaalisen 
elämäntavan että pelkän miesten välisen ystävyyden kielteisestä nor- 
mittamisesta. 

Korostin jo kreikkalaisen antiikin poikarakkautta käsittelevässä 
artikkelissani ”Alkibiades, Eros ja itsestä huolehtimisen taito”, että 
homoseksuaalisuuden torjumisessa on ollut kyse saman sukupuolen 
sisällä toteutuvan seksuaalisen nautinnon, miesten välisen kulttuurin ja 
yhteisen merkityskonstituution kieltämisestä.377 Homoseksuaalisuuden 
eliminoiminen on ollut hyökkäys sellaista filosofista ajattelua ja elämän- 
tapaa vastaan, joka kieltäytyy sitoutumasta heteroseksuaalisiin ja lajin- 
säilytystrategisiin päämääriin. Kirkkaimmin väite kiteytyy sitaatissa, 
jossa The Advocate -lehden toimittajat keskustelevat Michel Foucault'n 
kanssa seksuaalisuuden ja mielihyvän tarkoituksista. Foucault selittää 
Seksuaalisuuden historiansa ensimmäisessä osassa esittämiään ajatuksia 
näin: 

Vuosisatojen ajan, antiikista lähtien, ystävyys on ollut hyvin tärkeä 
yhteiskunnallinen suhde, jonka suojissa miehillä oli tietty vapaus, 
eräänlainen valinta. Se oli samanaikaisesti myös hyvin voimakas tunne- 
peräinen suhde. Uskon, että 1500- ja 1600-luvuilla tällainen ystävyys 
katosi, ainakin maskuliinisessa yhteiskunnassa. Eräs olettamukseni on, 
että homoseksuaalisuus, seksi miesten kesken, tuli ongelmaksi 1700- 
luvulla. [...] Uskoakseni syynä sen yhteiskunnalliseen ongelmallisuuteen 
oli, että ystävyys oli kadonnut. Niin kauan kuin ystävyys oli tärkeää ja 
yhteiskunnallisesti hyväksyttyä, kukaan ei piitannut siitä, että miehet 
rakastelivat keskenään. Ei ollut merkitystä, rakastelivatko he vai eivät. 
Mutta kun ystävyys katosi kulttuurisesti hyväksyttynä suhteena, syntyi 
ongelma: ”Mitähän miehet puuhaavat keskenään?” Olen varma, että 
ystävyyden katoaminen yhteiskunnallisena suhteena ja homoseksuaali- 
suuden julistaminen yhteiskunnalliseksi, poliittiseksi ja lääketietelli- 
seksi ongelmaksi ovat yhtä ja samaa prosessia.378 


Tässä mielessä myös filosofisen toimeliaisuuden kutistuminen pelkiksi 
akateemisiksi riiteiksi ja merkityksistä tyhjiksi valtasuhteiksi johtuu 
filosofian elävän ytimen, eli ystävyyden ja poikarakkauden, laimin- 
lyömisestä tieteellisissä käytännöissä. Oma käsitykseni on, että maamme 
opetusviranomaiset pitivät myös filosofian kouluopetusta pitkään pan- 
nassa sen vuoksi, että näin välteltiin kertomasta heteronormistoon 
manipuloitaville nuorille, kuinka kiinteästi viisauden, hyveen ja tiedon 
harjoittaminen liittyi antiikin yhteiskunnissa nimenomaan homoerootti- 
seen arvo- ja symboliuniversumiin. Tieteellisen ja filosofisen ajattelun 
homososiaalisuudella puolestaan on perustansa saman sukupuolen yhtei- 
sessä merkityskonstituutiossa. 

Mitä merkitystä edellä sanotulla on dialogisen filosofian kautta 
jäsentyvälle tiedekritiikille? Lauseet lankeavat yhteen Buberin ja 
Levinasin ajattelun kanssa. Hekin halusivat löytää tieteille perustan, 
joka tunnustaisi sensitiivisyyden, aistisuuden ja läheisyyden merkityksen. 
Heidän ajatteluaan voidaan pitää paluuna erääseen kauan sitten mene- 
tettyyn tulevaisuuteen, jossa tunteet ja subjektiiviset kokemukset saivat 
merkityksen saman sukupuolen yhteisessä arvo- ja merkitysmaailmassa. 
Kyse on eräänlaisesta aisti-iloisen antiikin renessanssista, joka tunnus- 
taa saman sukupuolen yhteisestä kokemusmaailmasta nousevien merki- 
tysten homososiaalisen alkuperän.37? Tosiolevaisen filosofinen kirkastu- 
minen on silloin kuin viittaan verhotun pojankauneuden paljastuminen 
kreikkalaisten miesten puheillallisilla Sokrateen ja Platonin seurassa.380 

Eikä niin sanotun naistutkimuksenkaan tarvitse hävitä viisautensa 
syvällisyydessä platoniselle poikarakkaudelle. Feministisen liikkeen 
piirissä on tullut tavaksi puhua ”lesbopolitiikasta”381 ja luoda filosofiaa, 
joka rakentuu sapfisen mytologian ympärille. Kuten esimerkiksi Saara 
Lilja todistaa, Lesbos-saarella eläneen runoilija Sapfon ajattelu kietoutui 

yhtä voimakkaasti oman (eli saman) sukupuolen merkitysmaailmaan ja 
filosofiaan kuin Platoninkin.382 

Tätä kautta herää luonnollisesti kysymys, mitä sukupuolten välisen 
eroavaisuuden tunnustaminen voi merkitä tieteellisen yhteisön kannalta? 
Merkitseekö se sukupuolieron kanavoimista ymmärtämiskuiluksi ja siten 
myös sukupuolieron vaikutusvallan syventämistä? Nähdäkseni se mer- 
kitsee vain sukupuolieron myöntämistä. Se puolestaan voi myös edistää 
tasa-arvoa sukupuolten välillä. Homokulttuuri sinänsä on sukupuolten 
kesken hyvin tasa-arvoinen. Sukupuolten tasa-arvoon tähyilemisellä lie- 
neekin merkitystä lähinnä heteroseksuaalisessa valtakulttuurissa, jonka 
instituutiot edellyttävät sukupuolten näennäistä yhteensovittamista 
perheen, työelämän ja sodankäynnin yhteyksissä. Homo- ja lesbokult- 
tuurit eivät käännä sukupuolista eroa sukupuolten väliseksi aggressioksi 
tavalla, joka oli ominaista esimerkiksi antiikin Kreikassa eläneille 
amatsoneille. Vapaat homoseksuaaliset miehet puolestaan eivät ole enää 
senkaltaisia ”kaleeriorjia”, joihin Max Horkheimer ja Theodor W. Adorno 
vertasivat kapitalistisen yhteiskunnan arvopäämäärille alistettuja mie- 
hiä teoksessaan ”Valistuksen dialektiikka”.383 He eivät ole enää merki- 
tyksettömän tuotteliaisuuden ideologialle alistettuja uhreja, eikä heidän 
tarvitse soutaa kapitalismin orjalaivaa. Pitämällä omaa vertaustaan 
deterministisenä kuvauksena modernista yhteiskunnasta Horkheimer ja 
Adorno tulivatkin itse asiassa vahvistaneiksi tuota heteroseksististä 
alisteisuutta. Sukupuolten eroon perustuvan filosofian näkökulmasta 
myös seireenien laulua voi pysähtyä kuuntelemaan, sillä sukupuoliero ei 
näyttäydy uhkana, joka jättäisi merellä kulkevan laivan ajelehtimaan. Jo 
nautintojen päämäärä on alun perin toinen: se tukee sukupuolen sisäisen 
arvomaailman rakentumista, kun vieras sukupuoli ei uhkaa eikä alista. 

Yhtä hyvin kuin antaa feministien pitää poliittiset päämääränsä, 
voitaisiin myöntää myös ”miesten tieteen” hom[mloloogisuus (ranskan 
'ihmistä? ja sanaa tarkoittavista sanoista muodostettu termi hom/m/o- 
logue), jolla käsitteellä eräät ranskalaiset feministit ovat viitanneet 
miesten yhteiseen merkityskonstituutioon tieteissä?384 Tässä mielessä 
Buberin ja Levinasin ajattelu muodostaa lähtölaukauksen seksuaali- 
vähemmistöjen omaan filosofiaan, joka perustuu esipredikatiiviseen 
merkitysten yhtäpitävyyteen. Toisaalta filosofia voi tavoittaa myös trans- 
sendentaaliset päämääränsä, kun yhteisen kehollisen kokemusmaailman 
kautta päästään lähemmäksi merkityksiä, jotka sinänsä ovat ideaalisia. 
Perimmältään ajatus konkretisoi myös Platonin ”Valtio”-dialogiin kirjoi- 
tetun manifestin siitä, miten filosofinen ajattelu voisi vapautua vieraiden 
luulojen ja harhakäsitysten luolasta,385 johon pragmaattisia lajinsäilytys- 
päämääriä korostava heterotiede on kahlinnut sen moniksi sadoiksi 
vuosiksi. 

Kristillisestä yhteydestä tuttu kehotus ”katso ihmistä” (ecce homo) 
paljastaa objektivoivan katseen kohteeksi asetetun ihmisen kärsimyksen, 

kun taas dialogisen filosofian päämääränä on homo philosophus, filo- 
sofoiva ihminen. Nimitänkin sellaista filosofiaa, joka yhdistää saman 
sukupuolen sisäistä merkityskonstituutiota dialogiseen kohtaamiseen, 
latinankielisellä sanaparilla philosophia homosexualis, homoseksuaali- 
nen filosofia. Etuliitteessä ”homo” täyttyy silloin sekä latinan kielen 
'ihmistä' tarkoittava ajatussisältö että sanan kreikankielisen alkuperäis- 
muodon (homoios) merkitys 'sama. Se merkitsee paluuta Nietzschen 
viitoittamaan la gaya scienzaan, ”iloiseen tieteeseen”.386 Dialoginen filo- 
sofia on sokraattista perinnettä jatkavaa homofilosofiaa. Täten se muo- 
dostaa vastakohdan ja kilpailijan modernille seksuaalisuutta koskevalle 
”tieteelle”, scientia sexualikselle, jolla oli juurensa kristillisessä uskon- 
nossa ja joka luokitteli, medikalisoi ja naturalisoi ihmisen seksuaalisuu- 
den muodot 1800-luvulla. 

Philosophia homosexualis lähestyy myös Michel Foucault'n kehittele- 
mää ”rakkauden taidetta”, ars eroticaa.387 Sen mukaan totuus seksuaali- 
suudesta rakentuu mielihyvän ja rakastamisen taidosta. Philosophia 
homosexualis täydentää ars eroticaa sikäli, että se antaa rakastamisen 
taidoille merkityksenteoreettisen perustelun ja luo seksuaalivähemmis- 
töille filosofisen ohjelman. Philosophia homosexualis kattaa seksuaalisuu- 
den käsitteen osalta saman kuin Emmanuel Levinasin analysoima 
eroksen käsite. Siksi voitaisiin puhua myös eroottisesta filosofiasta tai 
filosofisesta sensualismista. Myös latinan kielen käsitteellä socius 
(ystävä) on usein viitattu sekä viisauden ystävyyteen että sen mukaiseen 
eroottiseen käyttäytymiseen. Philosophia homosexualis on samaa suku- 
puolta olevien viisauden rakastajien ystävyyttä. 

Sukupuolisidonnaisten merkitysmaailmojen myöntämisestä on lyhyt 
matka käytännön toteutumisyhteyksiin. Samaan sukupuoleen ja keholli- 
seen kokemiseen perustuva merkitysten yhtäpitävyys yhdistää esteetti- 
siä, käsitteellisiä ja tieteellisiä tehtäviä. Esteettisten merkitysraken- 
teiden ja sukupuolisen suuntautumisen välillä on kehollinen vastaavuus. 
Kun merkitykset opitaan identifioitumalla yhteiseen sukupuolisidonnai- 
seen merkitysuniversumiin, leimaa merkitysten projekteja, kuten taiteita 
ja tieteitä, homososiaalisuus ja merkitysten sukupuolittuminen. Se ei ole 
kielteisesti arvotettava asia vaan osa situaatiotamme pysyvästi. Tässä 
mielessä maskuliinista integraatiota edistäisikin varmimmin samastumi- 
nen omaan sukupuoleen sen tyyppisissä ilmaisun toteutumisyhteyksissä, 
jotka ovat antinaturalistisia ja epäpragmaattisia ja joissa oman suku- 
puolen merkitystä ei arvoteta kielteisesti kilpailun ja epäintellektuali- 
soimisen kautta. 

Heteroseksuaalinen valtakulttuuri on keskittynyt kasaamaan esteitä 
filosofisten, taiteellisten ja teoreettisten intressien tielle ja ollut viitseliäi- 
syydessään mestarillinen. Se on alistanut filosofisen kiinnostuksen 
yksinomaan käytännöllisille päämäärille, jotka ovat palvelleet yhteis- 
kunnan etua, hyötyajattelua ja lajinsäilytystä. Se ei ole kysynyt, mitä 

ihmiset todella haluavat. Suuri osa itseään heteroina pitävistä miehistä 
onkin vain heteroseksuaalisen propagandan uhreja. Esimerkiksi monet 
kasvatusideologiat ovat jo varhain taivutelleet nuorisoa heteroseksu- 
aaliseen käyttäytymiseen kiistämällä miesten keskinäisen yhteenkuulu- 
vuuden tunteet ja asettamalla ne väkivallan tai joukkuehengen palve- 
lukseen urheilussa ja armeijassa. 

Myös miestutkimus on ollut yksipuolisen heteroseksististä. Asiaa ei ole 
parantanut feministien heristely, että mikäli miestutkimusta tehdään, 
sen pitää olla niin sanottua kriittistä miestutkimusta. Oletus on ollut 
ikään kuin kaikki tutkimus ei olisikaan kriittistä. Mutta myös erityis- 
kohtelua nauttiva ”kriittinen miestutkimus” on etsinyt oikeutusta valta- 
virtojen piiristä. Se on rakentunut tyypiteltyjen heteroelämäkertojen 
ympärille, kuten Mikko Lehtosen Pikku jättiläisissä,388 tai se on kes- 
kittynyt suolaamaan niin sanottujen keskivertoheteromiesten haavoja, 
kuten Juha Siltalan tutkimuksissa.389 Heterotieteen instituutiot ovat 
ymmärtäneet myös feministien pyrkimykset yksipuolisesti eristäen nais- 
tutkimusyksiköt omalle saarelleen, esimerkiksi Helsingin yliopistossa 
toimivaan Kristiina-instituuttiin. Naistutkimuksen helmoihin on karko- 
tettu lisäksi suuri osa homo- ja lesbotutkimuksesta, vaikka naistutki- 
muksella ja homoseksuaalisuuteen liittyvällä tutkimuksella ei ole 
sinänsä tekemistä keskenään. Isolaatiota voidaan pitää merkkinä ympä- 
ristön kielteisestä asennoitumisesta. Heteroseksististä vallanjako-oppia 
suosien maahamme on perustettu useita naistutkimuksen professuureja 
mutta ei yhtään miestutkimuksen virkaa. Yksiköistämisen ollessa nyky- 
trendi ehdotankin, että vastapainoksi yliopistoomme perustettaisiin eri- 
tyisesti mies- ja seksuaalivähemmistötutkimukseen keskittyvä Tom of 
Finland -instituutti, ja tarjoan oman työpanokseni sen käytettäväksi. 

Se, mitä tieteissä ajatellaan, heijastuu suoraan yhteiskuntaan. Per- 
heenisät, opettajat ja muu normituskoneisto pitävät tasapainoisen tunne- 
elämän ilmaisuna sitä, että ”pojat pelaavat jalkapalloa”. Se on heille 
integraation menetelmä. Myös Nuorisotutkimusverkoston toimitilat on 
sijoitettu Suomessa Olympiastadionin suojiin. Sen henkisenä johtajana 
toimii takapihalla seisova Tahko Pihkala, jonka motivaatio pesäpallon 
kehittämiseen oli puhtaasti sotilaallinen: vahvistaa nuorison kuntoa 
sotien välillä. Tieteen ja kasvatuksen organisaatiot ottavat harvoin 
huomioon, että jalkapallo, pesäpallo, jääkiekko ja nyrkkeily ovat 
väkivallan välineitä niiden poikien ja nuorten miesten kannalta, jotka 
eivät halua samastua heteroseksistiseen arvo- ja symboliuniversumiin. 
Monet homokundit hakeutuvatkin mieluummin esteettisten harrastusten 
piiriin sen asemasta, että he mukiloisivat toisiaan nyrkkeilykehässä, 
jääkiekkokaukalossa tai lähiöravintolassa. Sukupuolten sisäinen merki- 
tyskonstituutio kukoistaa filosofiassa merkitysrakenteiden ja arvopää- 
määrien hom[mloloogisuutena, kuten valppaat feministit ovat nähneet. 
Myös Buberin ja Levinasin julistamassa tunteiden, aistisuuden ja sensi- 

tivisyyden esiinkuulutuksessa olisi kaikki ainekset sukupuolisen rasis- 
min murtamiseen. Omalla tavallaan se vastaa kysymykseen, ollako mie- 
luummin Sokrates vai sika. Seuraavissa luvuissa tarkastellaan yksityis- 
kohtaisesti seksuaalivähemmistöjen tieteelliseen tutkimiseen liittyviä 
ongelmia. 


5.3. YLEISTÄMISEN HYBRIS 


Käytännön ongelmana syrjäytymisen ja eriarvoisuuden tutkimisessa on 
usein se, että valtakulttuurien ja enemmistöjen tutkimisesta periytyvä 
metodologia siirretään erityiskulttuurien tutkimiseen suoraan. Mene- 
telmät, jotka jo lähtökohdissaan hyödyntävät tilastollista yleistämistä, 
sopivat huonosti vähemmistöjen kohtaamiseen. Lisäksi niiden ongelmana 
on määrällisiin menetelmiin sisältyvä välineellisyyden suhde ja pelkkä 
soveltamisen ja käyttämisen asema. Menetelmä otetaan ”annettuna” eli 
esioletettuna, ja sitten sitä mekanistisesti sovelletaan. Jos metodologian 
periaatteellista sopivuutta epäillään, lisätään vain otoksen laajuutta, 
tihennetään seurantahaastatteluja tai parannellaan muita varmistimia. 

Käytännön esimerkkinä selvästi ongelmallisesta metodologiasta voi 
mainita Elina Haavio-Mannilan ja Osmo Kontulan suuren suomalaisen 
seksitutkimuksen.3% Tutkimus perustui satunnaisotantaan, jonka mukai- 
sesti homoseksuaalien osuudeksi koko väestöstä saatiin vain noin 0,6 
prosenttia, kun taas esimerkiksi Kinseyn tekemät sadan prosentin 
ositettuun otantaan perustuvat tutkimukset antavat homoseksuaalien 
osuudeksi noin 4-10 prosenttia väestöstä.39! Erilaisuus pakenee tutki- 
musta, ja variaatiot katoavat helposti satunnaisotannan yleistävyy- 
teen.39? Mutta sitäkin ongelmallisempaa Haavio-Mannilan ja Kontulan 
tutkimuksessa on, että koko seksuaalikäyttäytymisen kirjavuus on alis- 
tettuna yhden jo sinänsä stereotyyppisen käsityksen, heteroseksuaalisen 
yhdyntäkuvauksen, alaisuuteen. Tämä oletus oli yksipuolisesti tarjolla 
kaikille lomakekyselyn vastaajille. Universalistisen tutkimusotteen vai- 
kutus on upottava, ja tällaisen tutkimuksen piirissä myös erilaisuus 
erottuu helposti ”poikkeavuudeksi”: erityiskulttuurin edustajana sinä olet 
jatkuvien erityistoimien ja poikkeustematisaatioiden kohde. 

Yleispätevyyttä tavoitteleva tutkimus voi itse tuottaa syrjäytymistä ja 
ulkopuolisuutta myös tieteissä uusintamalla ja vahvistamalla syrjäyty- 
misilmiöitä oman metodikalustonsa kautta. Tämä saattaa näkyä jo siinä, 
kun mielenkiinnon kohteeksi valitaan rajattu erityisryhmä tai -ominai- 
suus. Tarkasteltavan erityiskulttuurin tai vähemmistön jäsenenä sinua 
tutkitaan sitten erityistoimin, ja yleistäminen pätee — jos ei suhteessa 
muuhun väestöön — niin ainakin tutkitun vähemmistön sisäisenä yleistä- 
misenä: sinua tarkkaillaan. 

Tällaisissa yhteyksissä voidaan tehdä ja on myös tehty alkeellisia 

virheitä. Asiaa voidaan havainnollistaa vaikkapa sellaisen tutkimuksen 
avulla, jossa tutkitaan ensin tiettyä erityisryhmää, kuten romaneja esi- 
merkiksi vankilassa, ja todetaan, että kaikilla tutkituilla henkilöillä on 
yksi tietty ominaisuus: rikollisuus. Tästä johdetaan yleistys, jonka mu- 
kaan kaikki romanit ovat rikollisia. Rasistinen pilkkakirves on valmis, ja 
se on tutkijan omassa kädessä. Toisaalta on syytä muistaa, että rikolli- 
suus on väestömäärään suhteutettuna huomattavasti yleisempää roma- 
nien keskuudessa kuin suomalaisten keskuudessa yleensä, ja myös 
tämän tilastollinen tutkimus paljastaa. Olennaista on, että ymmärtääk- 
semme tilastoja niitä pitää tulkita oikein, mikä puolestaan johdattaa 
empiirisetkin tutkijat takaisin laadullisten tulkintakysymysten äärelle. 
Tällöin voidaan pohtia esimerkiksi sitä, mitkä yhteiskunnalliset tekijät 
(kuten köyhyys tai rikkaus) voivat olla (osa)syinä siihen, että vaikkapa 
rikollisuus on joissakin kansanryhmissä yleisempää kuin muualla. 

Harmillista on, että tulkitsemiseen liittyviä virheitä on tehty tie- 
teelliseksi itseään nimittävän ajattelun piirissä useita, aivan kuten Olli 
Stälström osoittaa homoseksuaalisuuden sairausleimoja käsittelevässä 
tutkimuksessaan.399 Ongelma tulee esiin aina, kun ihmistä tulkitaan 
yleistäen, tilastollisesti tai keskiarvoluomusten perusteella, eikä huo- 
miota kiinnitetä yksilöiden eroihin. Stälström raportoi tapauksia, joissa 
eräät psykiatrit olivat tehneet pitkälle meneviä johtopäätöksiä ja 
yleistyksiä homojen elämästä ja ajattelusta pelkän oman potilasmate- 
riaalinsa perusteella.39% Psykiatrien luoma kielteinen kuva seksuaali- 
vähemmistöistä on erilaisten oppikirjojen ja tietoteosten kautta levitetty 
sittemmin osaksi yleisiä asenteita. Kyse on ollut käyttäytymisilmiön 
medikalisoimisesta: selittämisestä lääketieteellisin termein. Niinpä 
homot leimattiin virallisesti sairaiksi aina vuoteen 1993 asti, jolloin 
sairausmääritelmä poistettiin viimeisistäkin WHO:n papereista.395 

Psykiatrien mieleen ei tullut pohtia, miten heidän vastaanotoilleen 
saapuva aines oli jo sinänsä valikoitunutta; itsensä terveeksi tunteva 
ihminen harvoin hakeutuu lääkäriin. He eivät suostuneet pohtimaan, 
miten heidän oma ammattikäytäntönsä leimaa ihmisiä. Toisaalta myös 
näiden päättelyvirheiden kumoaminen vertailututkimusten ja normali- 
sointitutkimusten keinoin on ollut puolustuksellista ja merkinnyt altistu- 
mista lääketieteelliselle diskurssille. Se, miten vastustetaan, on usein sen 
leimaamaa, mitä vastaan käydään. Psykiatrisen ammattikäytännön 
kautta ilmiö kuin ilmiö on vaarassa tematisoitua sairaudeksi. Lukiessa 
esimerkiksi Veikko Aalbergin ja Martti A. Siimeksen uudehkoa nuoriso- 
kasvatuksen kirjaa ei voi välttyä vaikutelmalta, että nuoruuskin on 
jonkinlainen sairaus.396 Empiirisen tutkimusotteen käytännöllisiä ongel- 
mia kiintoisampaa on naturalistisen ihmistutkimuksen takana piilevä 
filosofia, ja siksi on syytä kiinnittää katseita syyn käsitteeseen. 

5.4. NATURALISMIN JA DETERMINISMIN ONGELMIA 


Kuten jo edellä mainitsin, länsimainen filosofia on uudelta ajalta asti 
pitänyt keskeisenä opinkappaleenaan Gottfried Leibnizin lausetta, jonka 
mukaan kaikilla selitettävillä ilmiöillä pitää olla syy tai peruste. Tämä 
periaate tunnetaan ”riittävän syyn ja perusteen periaatteena” (principi- 
um reddendae rationis). Selittäminen tarvitsee syyn, kun taas ymmärtä- 
minen käy päinsä ilman syyllä selittämistä. Syyn pohtimiseen liitetään 
helposti syyllistämisen ajatus: ihminen katsotaan syypääksi johonkin. 
Mutta syiden etsiminen on ongelmallista myös ilman, että syyn käsitettä 
laajennetaan tieteellisen selittämisen alueelta psykologisiin syyllisyyden 
tuntemuksiin. Syyllä selittäminen on ongelmallista, koska syy edellyttää 
aina vaikutusyhteyden ilmiön ja sen oletetun aiheuttajan välille. Tutkijan 
olisi voitava osoittaa, että selitettävä ilmiö johtuu sen oletetuista syistä. 

Tällainen selittäminen on determinististä. Sen ehtona on, että samojen 
syiden vallitessa myös vaikutusten pitää olla samanlaisia. Samoissa 
olosuhteissa on aina tapahduttava samaa, kuten latinankielinen ceteris 
paribus -periaate sanoo. Kysymyksessä on kausaalinen eli syy-yhteyteen 
nojautuva selittäminen ja vaikuttavan syyn käsite. Niitä vastaava 
tutkimusasenne sopii kieltämättä luonnonilmiöiden selittämiseen. Se 
sisältyy esimerkiksi newtonilaiseen fysiikkaan, jonka mukaan kappaleet 
putoavat saman putoamiskiihtyvyyden vallitessa samalla nopeudella. 
Mutta ihmisten kyseessä ollessa ei samoissa oloissa tapahdukaan aina 
samaa. — Miksi? 

Ihmisen elämää luonnehtii tietoisuus päämääristä, tavoitteista ja 
tulevaisuudesta; ihmisen elämää leimaa ajallisuus. Ihmisen elämä ei 
koostu ”käyttäytymiseksi” luonnehdittavista teoista, kuten asia on 
muiden luonnonolioiden kohdalla. Sanomme, että eläimet käyttäytyvät, 
kun taas ihmiset toimivat. Ihmisen ajattelua luonnehtii intentionaali- 
suus, aivan niin kuin fenomenologiset filosofit ovat painottaneet. 
Tietoista ja päämääriä asettavaa käyttäytymistä sanotaan toiminnaksi. 
Toiminnan on oltava tietoista, ja toiminta edellyttää valitsemisen useista 
mahdollisista vaihtoehdoista. Ihmisen toimintaa luonnehtii tahdon 
vapaus. Tämän vuoksi ihmisen toiminta ei ole determinoitua. Sitä ei 
voida selittää eikä valaista kausaalisen teonteorian eikä vaikuttavan 
syyn avulla. Ihmisen toimintaa on selitettävä finaalisen teonteorian sekä 
päämääriin ja tarkoituksiin viittaavan syyn analyysin avulla. Tällöin 
kyseessä on teleologinen, tulevaisuuteen viittaava selittäminen, mikä 
vastaa paremmin myös fenomenologisen filosofian ideaa ihmisen pää- 
määräsuuntautuneisuudesta. 

Riippumatta siitä, onko ihmisen tahto metafyysisesti ajatellen vapaa 
vai ei, hänen on joka tapauksessa voitava olettaa, että hän on ainakin 

jossakin määrin vapaa voidakseen ylipäänsä toimia yhteiskunnassa. Se 
tosiasia, että ihmiset toimivat, puoltaa johtopäätöstä, että ihminen on 
ainakin suhteellisesti ottaen vapaa. Hänen koko eksistenssinsä viittaa 
tulevaisuuteen ja saa merkityksensä tulevaisuuden vaihtoehdoista. 
Koska hänen persoonallinen tulevaisuutensa on väistämättä avoin, ei 
hänen toimintansa tutkimisesta tulisikaan käyttää ehdottoman ja mää- 
räävän sävyistä ”selittämisen” käsitettä. Ihmisen toimintaa tarkastelta- 
essa puhutaan mieluummin ymmärtämisestä. Ymmärtämisellä tarkoi- 
tetaan tällöin nimenomaan tarkoitusten ja merkitysten ymmärtämistä 
erotuksena pelkkää psykologista asennetta kuvaavasta ymmärtämisestä 
merkityksessä ”hyväksyminen”. Mutta ne voivat myös yhdistyä tutki- 
muksessa, jolloin tieteellinen ymmärtäminen vahvistaa asenteellistakin 
ymmärtämistä eli hyväksymistä. 


5.4.1. Syiden oletuksenvaraisuus ja selitystasojen kuilu 


Ongelmallista on, että suuri osa ihmistieteellisestä tutkimuksesta 
suhtautuu ihmiseen edelleenkin naturalistisen, positivistisen tai empi- 
ristisen asenteen mukaisesti. Ne pyrkivät löytämään kausaalisia syitä ja 
ehdottomia vaikutusyhteyksiä. Ne nojautuvat determinismiin ja näkevät 
ihmisen samanlaisena luonnonoliona kuin muutkin biologisen luonnon 
olennot. Ihmisen toiminnan perusteet johdetaan biologisen, kemiallisen 
tai fysikaalisen tason ilmiöistä. Nämä tieteet pitävät ihanteenaan pyr- 
kimystä täsmällisiin määrällisiin tuloksiin, sitovaan todisteluun ja 
mahdollisimman suureen yleistettävyyteen, universalismiin. Tämä 
tapahtuu usein tutkimusaiheen eli ihmisen kustannuksella. Varsinkin 
eräät uusina ja lupaavina pidetyt tieteellisen tutkimuksen lajit, kuten 
aivotutkimus ja geeniteknologia, toistavat naturalistista, positivistista ja 
empirististä ihmiskuvaa. Ne yrittävät johtaa ihmisen toiminnan ilmiöitä 
biologisen tason, fysiologisen tason ja jopa molekyylitason tapahtumista. 
Kollegani Jyri Puhakainen on todistellut terävästi teoksessaan Persoonan 
kieltäjät (1998), miten tällaiset yritykset sortuvat omaan kunnianhimoi- 
suuteensa jo siksi, että toiminnallisen tason ja biologisen tason välisen 
rotkon yli kuljetaan heiveröistä siltaa pitkin. Lopulta alla ei ole mitään. 
Tämän voimme todeta äärimmilleen vietynä siinä, kun biologialla 
pyritään selittämään ihmisen seksuaaliseen käyttäytymiseen liittyviä 
merkityksiä ja kauneuden kokemuksia.397 

Geeniteknologia ja aivotutkimus unohtavat helposti ihmisen tahdon 
vapauden, hänen tulevaisuuteen suuntautuvan eksistenssinsä ja persoo- 
nallisen yksilöllisyyden, joita dialoginen filosofia ja fenomenologia puo- 
lestaan alleviivaavat. Ennen muuta ne unohtavat ihmisen monikerroksi- 
suuden. Monikerroksisuudella viittaan siihen, mitä Buber tarkoitti 
ihmisen monimuotoisella ja kaksinkertaisella olemuksella. Ihmisessä 

todellistuu useita eri kerroksia: esimerkiksi biologinen ja fysikaalinen 
sekä persoonallinen tai henkinen taso. Eri filosofit ovat kuvailleet 
ihmisen monikerroksisuutta eri käsittein. Tunnetuimpia on suomalaisen 
filosofin, Lauri Rauhalan, jako ihmisen keholliseen, tajunnalliseen ja 
situationaaliseen (eli sosiaaliseen ja historialliseen) tasoon.398 Nämä tasot 
eivät luonnollisestikaan ole erillisiä, sillä ne esiintyvät kokonaisuudessa 
nimeltä ihminen. Sen sijaan ne nimeävät tieteellisen tematisointitavan eli 
näkökulman, jonka mukaisesti tiede asettaa ihmisen tutkittavaksi. Kyse 
on siis eräänlaisista kohdevaloista tai ikkunoista, joiden kautta ihmisen 
kokonaisuus näyttäytyy tietynlaisena. 

Minkä vuoksi tällaisia tematisaatioita sitten tehdään? Ne syntyvät 
kuin itsestään erityistieteiden omista mielenkiinnon aiheista. Olennaista 
on, että tutkijoiden pitäisi tiedostaa omien selitystasojensa pätevyysala. 
Muuten voidaan päätyä hullunkurisiin yleistyksiin, kuten siinä ta- 
pauksessa, että aivotutkija selittää elämän mielekkyyden kokemuksia 
aivokemian ilmiöillä tai biologi rakastumisen ilmiöitä geenien ominai- 
suuksilla. Aivan kuten Lauri Rauhala on huomauttanut, tällainen selittä- 
minen olisi perimmältään samanlaista kuin se, että taloustieteilijä 
sanoisi inflaation johtuvan kolikon fysikaalisesta tai kemiallisesta raken- 
teesta. Todellisuudessa kyseessä on tietenkin ihmisten käyttäytymisestä 
johtuva ilmiö, jonka selittämiseen kansantaloustiede tarjoaa sopivamman 
lähestymistavan kuin metallurgia.39 

Edellä sanottu ei tarkoita sitä, että erityistieteiden pitäisi rajoittua 
tarkastelemaan ihmistä vain omille pätevyysalueilleen tai omien mene- 
telmiensä piiriin eristettynä: biologian biologisella tasolla, psykologian 
psyykkisellä tasolla ja yhteiskuntatieteiden situationaalisella tasolla. Sen 
sijaan se merkitsee, että erityistieteiden pitäisi tunnustaa oman tiedon- 
muodostuksensa suhteellinen luonne: tieto on voimassa vain tietyin 
ehdoin, eikä erityistieteiden selitysvoima tavoita useinkaan ilmiöiden 
kokonaisuutta saati sitä, mitä tai mikä ihminen oikeastaan on. Geenit 
esiintyvät organismeissa ja organismit sosiaalisissa kokonaisuuksissa, 
joten on hyvin vaikea sanoa, missä jokin ilmiö tai ihmisyys sinänsä alkaa, 
ja missä se loppuu. Niinpä esimerkiksi seksuaalisen käyttäytymisen 
eristäminen laboratoriossa tutkittavaksi rikkoo jo lähtökohtaisesti tätä 
filosofista havaintoa vastaan. Kantilaiseen kysymykseen ”Was ist der 
Mensch?” voikin onnistuneesti vastata lähinnä sellainen filosofia, jonka 
mukaan ihminen on transsendentalia: tyhjentävälle määrittelylle antau- 
tumaton olento, jota koskevaa tietoa vain lähestytään mutta jota ei voida 
saavuttaa. Lisäksi on muistettava, että selitystasojen välisten syy- ja vai- 
kutusyhteyksien osoittaminen on usein hyvin hankalaa, jopa mahdotonta. 

Tärkeää on, että ihmisen toimintaa pyrittäisiin ymmärtämään sa- 
malla tasolla, jolla havaittava toimintakin ilmenee. Tähän on kaksi 
perustetta. Ensimmäinen liittyy kausaalisuhteen kritiikkin. Syysuhde 
tutkittavan ilmiön ja vaikuttavan syyn välillä on aina oletuksenvarainen. 

Jo David Hume totesi 1700-luvulla, että kausaalisuhde pätee ainoastaan 
ihmisen oman ymmärryksen asettamana järjestyksenä. Todellisuudessa 
asioilla ei ole välttämättä mitään vaikutusta toisiinsa; ne vain esiintyvät 
yhdessä. Tunnettu on vahingoniloinen huomautus ”mitä enemmän palo- 
kuntaa, sitä suuremmat vahingot”. Siitä, että asiat esiintyvät yhdessä, ei 
voida vielä päätellä, että toinen olisi toisen syy ja toinen seuraus. 

Olennaista on, että kausaaliyhteys pätee aina vain tilastollisena yleis- 
tyksenä. Tavallaan se jo selittääkin tilastollisen tutkimusotteen suosiota 
ihmistieteissä: jos syy-yhteyttä ei ole, se voidaan asettaa todellisuuteen 
toteamalla, että havaittujen ilmiöiden yhteydessä havaitaan aina samat 
oletetut aiheuttajat. Tämä mahdollistaa hypoteesien todistamisen hel- 
posti oikeiksi. Tällainen selittäminen ei ole kuitenkaan loogisesti päte- 
vää, koska syiksi ja vaikutuksiksi luonnehditut yhteydet eivät välttä- 
mättä ole todellisia. Ne eivät kuvaa johtumista jostakin. Ne ovat vain 
tilastollisia yhteisesiintymisiä. Kyse ei ole syystä. 

Toiseksi, käyttäytymistason ja biologisen tason välinen kuilu on peri- 
aatteellisesti ylittämätön. Homoseksuaalisuuden empiirinen tutkiminen 
soveltuu jälleen esimerkiksi, koska kyseessä on käyttäytymisilmiö, jolle ei 
ole kyetty runsaista ponnisteluista huolimatta löytämään mitään vai- 
kuttavaa syytä. Olemme voineet lukea toistuvasti sanomalehdistä, että 
jokin lääketieteellinen tutkijaryhmä on todistanut homoseksuaalisuuden 
johtuvan geeneistä. Seuraavan viikon lehdessä onkin uutinen, jossa 
kerrotaan toisen tutkijaryhmän kumonneen edellisen viikon totuuden. 
Miten tämä on mahdollista? Selitys löytyy kausaalisuhteen kritiikistä ja 
selitystasojen kaukaisuudesta. Ihmisen käyttäytymisilmiötä on yritetty 
selittää biologisen tason ilmiöillä. Tällainen yhteys voi olla enintään 
tilastollinen, koska biologisessa rakenteessa, geeneissä, kromosomeissa 
tai hormoneissa, ei ole sellaista havaittavaa tosiseikkaa, joka olisi käyt- 
täytymisominaisuus. 

Tämä pätee useimpien käyttäytymisominaisuuksien selittämiseen. 


+?» 2 


Geeniin ei ole kirjoitettu: ”minä olen homogeeni”, ”minä olen sosiaalisuus- 
geeni”, ”minä olen rikollisuusgeeni” tai ”minä olen ystävällisyysgeen?”. 
Kyseessä on sinänsä merkitystä vailla oleva biologinen rakenne, jolle 
tutkija itse antaa merkityksen. Hän löytää tietyn biologisen rakenteen ja 
olettaa sen korreloivan tilastollisesti jonkin käyttäytymispiirteen kanssa. 
Jos korrelaatio voidaan löytää, hän tekee yleistyksen ja lisää syyn 
käsitteen: hän sanoo, että tietty biologinen rakenne on havaitun käyt- 
täytymisen syy. Hän nimeää geenin käyttäytymisilmiön mukaan, mikä 
sisältää kehäpäätelmän. Hän sanoo, että homogeeni on homoseksuaalisen 
käyttäytymisen syy. Tällainen väite on kumottavissa jo viittaamalla 
siihen, että päättely ei ollut pätevää. Syyn käsite lisättiin yleistykseen, 
joka oli alun perin pelkästään tilastollinen. Lisäksi selitystasojen välinen 
kuilu ylitettiin ottamatta huomioon biologisen tason ja käyttäytymistason 
laadullista eroavuutta. Eri puolilta tulleen tutkimustiedon mukaan 

tiedeyhteisö on nykyään yksimielinen siitä, että esimerkiksi ihmisen 
homo- tai heteroseksuaalisuutta ei voida selittää mistään yhdestä 
geenistä vaan enintään geenien kombinaatioista johtuvaksi, ja kyseisten 
biologisten rakenteiden ilmenemismuoto eri yksilöiden käyttäytymisessä 
on loppujenkin lopuksi yksilöllinen ja vaihteleva. 

Malliesimerkin naturalistisesta hölynpölystä tarjoaa Ilta-Sanomien 
lööppijuttu ”Tiedemaailmassa kohistaan homokärpäsistä” vuodelta 2002. 
Uutinen perustui kokeelliseen tutkimustulokseen, jonka mukaan geeni- 
muunnellut banaanikärpäset ”alkoivat käyttäytyä homoseksuaalisesti, 
kun niitä lämmitettiin”.400 Tästä pääteltiin, että ne ovat homoseksu- 
aalisia ja että homoseksuaalinen käyttäytyminen on geneettinen omi- 
naisuus. Kriitikot puolestaan totesivat, että oikeastaan geenimuuntelu 
vaikuttikin vain kärpästen maku- ja hajuaistin hermojärjestelmään, 
jonka perusteella koiras erottaa naaraan koiraasta. Havaittu ”homo- 
seksuaalisuus” oli johtunut kärpäsen aistijärjestelmän pimenemisestä, 
eikä sillä ollut mitään tekemistä banaanikärpästen seksuaalisuuden 
kanssa. Juttua varten haastateltu dosentti Tapio Heino huomautti 
lisäksi, että kärpästen yhteydessä ei voida puhua seksuaalikäyttäyty- 
misestä samassa merkityksessä kuin ihmisten yhteydessä. 

Sen sijaan huolestuttava oli jutun kirjoittaneen toimittaja Tuomas 
Mannisen imarteleva toteamus: ”Mikäli homoseksuaalisuus on geeneissä, 
kaikenlainen syyllistäminen voidaan vihdoin lopettaa.” Taustaoletuksena 
oli, että luonnon ominaisuutta ja determinoitua käyttäytymistä ei voitaisi 
arvostella mutta valittua tai merkityksellistä toimintaa muka voidaan ja 
että se sen vuoksi on pahaa. Tämän mukaan vasta syyntakeettomuus 
olisi vapauttavaa ja tekisi ihmisen onnelliseksi. Lauseessa oli jälleen 
sekoitettu syyn käsite. Kaikki merkityksellinen seksuaalinen toiminta on 
yhtä vähän syyllistettävää kuin kehuttavaa. Homoseksuaalisuutta ei siis 
voitaisi ”syyllistää” sen enempää syyttelevässä kuin selittäviä syitäkään 
etsivässä merkityksessä. Eihän heteroseksuaalista käyttäytymistäkään 
ole ”syyllistetty” sillä perusteella, että sitä vastaavaa ominaisuutta ei ole 
voitu löytää geeneistä. ”Banaanikärpästen lämmittämisellä” hehkut- 
televa juttu päättyikin hersyvään vitsiin, ”miten voi erottaa kaksi ruotsa- 
laismiestä toisistaan saunassa?” Vastaus: ”Rautakangella.” Seuraavan 
päivän lööpistä saatoimmekin jo löytää kissan kokoisilla kirjamilla kirjoi- 
tetut sanat: ”Kaksi suomalaismiestä kuoli saunaan”!401 


5.4.2. Naturalismin ideologiset lähtökohdat ja seuraukset 
Uusiksi ja vallankumouksellisiksi mainostetut aivotutkimuksen ja geeni- 
teknologian lohkot toistavat samaa mittaavaa ja laskennallista asen- 


netta, joka oli ominainen varhaiselle positivismille ja empirismille. Ne 
toteuttavat olemusajattelua ja suostuttelevat ihmisiä otaksumaan, ettei 

heidän toimintansa johdukaan heidän omasta harkinnastaan vaan on 
määrättyä ja geeneihin kirjoitettua. Ne kiistävät ihmisen vapauden. 
Omaksuttuina oppeina ne johdattavat ihmisiä väistelemään myös omaa 
vastuutaan, kun käyttäytyminen nähdään ennalta päätettynä. Tämän 
mukaan ihminen ei ole rikollinen siksi, että hän on köyhä ja yhteiskunta 
sortaa häntä, vaan siksi, että hänellä on rikollisen olemus ja geenit. 
Ihminen ei harrasta seksin eri muotoja siksi, että hän tavoittelisi 
nautintoa toimintansa päämääränä, vaan hänen käyttäytymisensä johtuu 
siitä, että hänellä on homo- tai heterogeeni. Ihminen ei ole luonteeltaan 
iloinen ja sosiaalisesti aktiivinen siksi, että hänellä on paljon (tai liian 
vähän) myönteisiä kokemuksia, vaan hänen sosiaalisuutensa syy on se, 
että hänellä on kanssakäymistä aiheuttava geeni. Tällainen ajattelu on 
yleistävää ja yksinkertaistavaa. Se kohtelee ihmistä ”massojen ja joukko- 
kohtausten osana”, aivan kuten Buber kuvaili. Tämä on ihmisten 
hallitsemiseen tähtäävän tieteen mukaista. Kun ihmisen olemus on 
leimattu hänen otsaansa, voidaan murentaa pohjaa filosofialta, joka etsii 
toiminnan motiiveja sosiaalisten ja taloudellisen suhteiden, vallankäytön 
tai esteettisten merkitysten piiristä. 

Asian voi sanoa myös niin, että jos yhteiskunnallisen erilaisuuden ja 
erimielisyyden väitetään johtuvan geeneistä, niitä ei tarvitse enää 
ymmärtää vaan parantaa, ja yhteiskuntakriitikoiden suut tukitaan 
päänsärkypillereillä. Sellaista ajattelua vastaan hyökkäsivät Michel 
Foucault ja luonnontieteellisen psykiatrian kriitikkona tunnettu Thomas 
Szasz sekä heidän lukuisat oppilaansa molemmin puolin Atlantia jo 1960- 
luvulla.4f0? Maailma, jossa elämme, on silti aina vain amerikkalaisempi. 
Runsaan ja kalliiksi käyvän aivotutkimuksen ohella aivoja käytetään yhä 
vähemmän. Geeniteknologia ja aivotutkimus olivat 1990-luvun uus- 
ideologioita, joilla 1950-luvun positivistista ihmiskuvaa yritettiin tuoda 
takaisin. Kyseistä pyrkimystä voidaan kuvata myös vastareaktioksi, jolla 
60-luvun yhteiskunnallistumistendenssi yritettiin kääntää 90-luvun 
olemusajatteluksi. 

Onnellisuuspillereiden ja aivomanipulaation tuloksena lähestymme 
jälleen yhteiskuntaa, jossa kaikki voi olla sairautta, ja sairaus on vain 
väärä ajatus. Väitteeni on, että biologistinen olemusajattelu muodostaa 
nykyisin erään keskeisen uhan kehittyneelle sosiaalitieteelliselle tutki- 
mukselle. Tämän toteaminen ei ole vain tulkintojenvaraista, vaan natura- 
listisen ajattelun seuraukset voidaan lukea suoraan aivotutkijoiden ja 
geeniteknologien ohjelmanjulistuksista. Niistä eivät ole valtakulttuurien 
ehdoilla tapahtuva rodunjalostus ja käyttäytymisominaisuuksien vali- 
kointikaan kaukana. Tamperelainen neurologian professori Harri Frey 
valaa geeniteknologian innokkaimpiin odottajiin uskoa seuraavin sanoin: 


Tästä on kuitenkin vielä pitkä taival kuljettavana, ennen kuin aivo- 
tutkimus voi tuoda apua moniin ihmiskunnan säilymisen kannalta 

keskeisen tärkeisiin kysymyksiin, jotka liittyvät väkivaltaisen käyt- 
täyttymisen, sotien, seksuaalisten poikkeavuuksien ja monien muiden 


KKETIO 


Kirjoittajan varauksellisuus lienee nähtävissä enemmänkin rohkaisuksi 
kuin epäilyksi. Aivotutkimuksen tarkoitusperiä ei kyseenalaisteta. Tä- 
män mukaan väkivaltainen käyttäytyminen on uhka mutta eivät sen 
yhteiskunnalliset syyt. Kirjoittaja kieltäytyy tunnustamasta itseään sen 
yhteiskunnan jäseneksi, joka tuota väkivaltaa tuottaa. Seksuaalivähem- 
mistöt ovat hänen mielestään vaarallisia ”poikkeavuuksia”, jotka on 
eliminoitava, vaikka tosiasiassa juuri heteroseksuaalisen valtakulttuurin 
aiheuttama väestöräjähdys uhkaa ”ihmiskunnan säilymistä” enemmän 
kuin mikään muu. Freyn lausetta lukiessa toivoisi, että aivotutkimus 
olisi keksinyt parannuskeinon ennen kaikkea kielioppivirheiden korjaa- 
miseen. 

Lauselma tuo mieleen myös vanhan totuuden siitä, ketkä olivat 
kansallissosialistisessa Saksassa toimeenpannun natsilääketieteen oppi- 
mestareita. Fenomenologi Martin Heideggeria on usein syytelty siitä, että 
hän toimi oman kotikaupunkinsa, Freiburgin, yliopiston rehtorina 
aikana, jolloin natsit olivat nousseet valtaan, eikä hän paennut monien 
muiden tavoin ulkomaille. Kriitikoiden mielestä professori, joka ei pakene 
fasismin edessä, ei ole hyvä ihminen.104 Kuten Lauri Rauhala osoittaa, 
Heideggerin filosofian sisällöillä ei ollut tekemistä kansallissosialistisen 
fasismin kanssa,f%5 mutta suomalaisella lääketieteellä sen sijaan on. 
Oletettavasti monet empiristit syyttävätkin fenomenologeja ”natsismista” 
lähinnä peitelläkseen omaa osuuttaan asiassa. Pari vuotta sitten 
suomalaista tiede-elämää kohahdutti TV-dokumentti, jossa osoitettiin, 
että natsilääketieteen jäljet johtivat myös arkkiatri Arvo Ylpön 
työpöydälle.*06 Ohjelma todisti, että eräät suomalaiset empiristit olivat 
osallisina natsilääketieteen toimeenpanemiin vivisektioihin eli ihmis- 
kokeisiin. Kyseenalaiseen asemaan joutui myös lääkäri Mauno 
Vannaksen maine. Kuten Olli Stälström huomauttaa, hänet oli jopa 
valittu Suomen varafihreriksi sitä silmällä pitäen, että Saksa sodan 
kuluessa miehittää Suomen.407 Fysiologi Yrjö Reenpäällä väitetään olleen 
yhteyksiä natsien lääketieteellisiin kokeisiin. Ernst Nevanlinna piti yllä 
jatkuvia kontakteja Saksan äärioikeistoon 1930-luvulla, ja samassa 
asemassa katsotaan myös Edwin Linkomiehen toimineen. 

Tätä taustaa vasten ei ole ihme, että Levinasin filosofia oli sekä 
naturalismin että ihmistä kaiken mittana korostavan humanismin 
vastaista, olihan sen alkutekijät luotu keskitysleirillä. Samassa valossa 
voidaan ymmärtää myös Heideggerin esittämiä naturalismin ja huma- 
nismin kritiikkejä, jotka olivat pohjimmiltaan fasisminvastaisia. Juo- 
puminen kokeellisen tieteen edistysaskeleista tuotti yrityksen jalostaa 
ihmisistä tietyn ideologian kannalta ”parempia”. Se oli osa mekanistis- 

materialistista persoonanmuodostusta ja johti hirmutekoihin ihmistä 
tutkivissa laboratorioissa. Mutta yhä edelleen monet empiristit puhuvat 
”väestönseulonnasta”, ”ei-toivottujen käyttäytymisominaisuuksien kar- 
sinnasta” ja ”selektiosta” ikään kuin he eivät ymmärtäisi näiden käsittei- 
den ideologisuutta. 

Naturalismin ja fenomenologian ihmiskuvaa erottaa toisistaan myös 
se, että empiiristen tieteiden tulokset ovat usein sovellettavissa sodan- 
käynnin tarkoituksiin toisin kuin fenomenologian. Suuri osa empiirisen 
psykologian innovaatioista on suorastaan peräisin sodankäynnin piiristä. 
Esimerkiksi entisessä Neuvostoliitossa kiinnitettiin suuria toiveita ihmi- 
sen aistikyvyn tutkimiseen, koska arveltiin, että audiovisuaalisin keinoin 
ihmisen aisteja voidaan jatkaa ja terästää sodankäynnin kannalta yli- 
vertaisiksi. Tällainen tutkiminen ei ollut transsendentaalista, vaikka sen 
kohteena olikin ihmisen aistikyky. Tosiasiassa transsendentin merkitys 
oli kokonaan kiistetty, ja tutkimuksessa keskityttiin analysoimaan vain 
aisteille avautuvaa immanenttia maailmaa. Tuloksena on saatu laa- 
dukkaita kiikareita, mikrofoneja ja sotilaskypäriä, joiden verhoamat 
”kasvot kaasunaamari on muuttanut pirunkasvoiksi”, kuten Hermann 
Hesse sanoo romaanissaan Arosusi.f'%8 Länsimaisten tieteiden historia on 
täynnä kertomuksia laboratory habit of mind -professorista, joka oli 
”oikein tunnollinen tieteenharjoittaja” ja joka myös sodassa noudatti 
käskyjä todellisella ”tiedemiehen tarkkuudella”! 


5.4.3. Ihmisen ja luonnon ero: susi sudelle ihminen? 


Ihmisen toimintaa pitäisi ymmärtää ihmistieteen keinoin, kun taas 
fysikaalisen luonnon ilmiöitä selittää luonnontiede. Jos ihmisen toiminta 
tematisoidaan luonnonilmiöksi, tiede väistämättä objektivoi ihmistä. Se 
kohtelee ihmisiä samaan tapaan kuin muitakin luonnonolioita, vailla 
moraalia. 

Myöskään eräiden nykyajan filosofien tuntema huoli eläinten oikeuk- 
sista ei välttämättä merkitse ihmistä koskevan etiikan siirtämistä 
eläinten kohteluun. Mutta se voi heijastella naturalistisen filosofian 
ylivaltaa, jonka mukaan ihmistä ja eläintä pidetään keskenään vertailu- 
kelpoisina. Eläinten oikeuksia puolustavassa filosofiassa onkin kyse 
enemmän siitä, että ihminen on ensin oletettu eläimen kaltaiseksi 
olennoksi, ja etiikkaa on luotu naturalististen oletusten varaan. Sitten on 
ryhdytty perustamaan ”ihmisoikeuksia” myös eläimille. Eläinten asemaa 
siirtymäobjekteina ja tunteensiirron välineinä en pidä tässä yhteydessä 
kommentoimisen arvoisena (paitsi että kettujen suojelussa menee hyvää 
hepanhoitoaikaa hukkaan). Riittänee kun totean, että eläinaktivismi 
heijastelee ihmisen ja eläimen keinotekoista vertailukelpoistamista. 
Merkittävin vahinko, jonka eläinaktivismi saa aikaan, eivät ole turkis- 

tarhojen tuhot, vaan ihmiskuvan naturalisoiminen. Se on ihmisen ja 
eläimen välisen eron hämärtämistä, ja se voi saada myös koomisia muo- 
toja. Amerikkalaisten väkivaltaelokuvien lopputeksteistä voi löytää totea- 
muksen: ”No animals were harmed during the making of this film.” Juuri 
ihmiskuva on se osapuoli, joka kärsii eniten inflaatiota huolessa eläinten 
oikeuksista. 

Toisaalta kaikkien luontokappaleiden hyvinvointi on elämän koko- 
naisuudelle tärkeää. Se on sitä sinänsä ja symbolisesti. Eläinten teolli- 
sessa hyödyntämisessä saattaa heijastua jotakin myös siitä, miten 
suhtaudumme ihmiseen. Mutta ihmisen ja eläimen analogia on filo- 
sofisesti katsoen erittäin kompleksinen ja johtaa helposti paradokseihin. 
Ensinnäkin, ihmistä ei voitane pitää kovin inhimillisenä, jos hän 
suhtautuu välinpitämättömästi eläimiin. Myös naturalistisen analogian 
vastustaminen saattaa siis tuottaa ihmiskuvan, joka on epähumaani. 
Toiseksi, jos tutkija perustaa etiikkaansa ihmisen ja eläimen analogiaan, 
katoaa ihmisen ja eläimen välinen ero. Jos esimerkiksi hyväksymme 
ihmisen petoluonteen (”ihminen on ihmiselle susi”), hyväksymme samalla 
ajatuksen, että ihminen on lihansyöjä ja että hänen kelpaa syödä eläimiä. 
Johtopäätöksenä on, että niin ihmisen ja eläimen vertailukelpoistaminen 
kuin sen vastustaminenkin voivat johtaa epäsuoraan naturalisoimiseen 
ja dehumanisoimiseen. Tämä on nähdäkseni Leena Vilkan esittämien 
eläinanalogioiden keskeinen heikkous.109 Ihmiskäsitykseen liittyviä vai- 
kutuksia ja lähtökohtia ei ole pohdittu, toisin sanoen on laiminlyöty 
tutkimuskohteen tai -aiheen ontologinen analyysi ja jätetty huomiotta 
selitystasojen erot sekä tutkimusotteen pätevyysala. 

Edellä sanottu herättää kysymyksen, miten filosofien olisi vastattava 
siihen ihmiskuvan naturalisoimiseen, joka eläinanalogioista seuraa. 
Naturalistille luonto petoeläimineen ja bakteereineen on ollut yleensä 
joko ihmisen pysyvä vihollinen tai hartaan palvonnan kohde. Toisaalta 
pelkkä humanistinen asennoituminen saattaa olla sekin vahingollista, 
sillä se asettaa ihmisen yksipuolisesti kaiken mitaksi. Professori Antti 
Eskola toteaakin eräässä vastauksessaan kalastaja Pentti Linkolalle, että 
”minulle puut ovat puita ja elukat elukoita ja vasta ihminen antaa niille 
arvon ja merkityksen”.410 Tässä mielipiteessä on hyväksyttävää ajatus 
ihmisen ja muiden luonnonolentojen erilaisuudesta: ihmisen toiminta ei 
ole reaktionomaista kuten eläimen, vaan sitä luonnehtivat tietoisuus ja 
arvovalinnat. Toisaalta arveluttavaa on toteamuksen ihmiskeskeisyys. 
Vastaukset naturalismin ja humanismin väliseen rajankäyntiin löyty- 
vätkin persoonan käsitteen kautta. Lauri Rauhala on todennut selkeästi, 
että ”eläin ei voi olla persoona”, ja Martin Buber painottaa samaa asiaa 
teoksessaan ”Minä ja Sinä”. Sen mukaan ihmistä ja eläintä erottaa 
eläimen mahdottomuus olla Minä-Sinä-suhteessa: eläin ei voi olla 
dialoginen. Buber sanoo näin: 

Eläin ei ole niin kuin ihminen, kaksitahoinen. Perussanojen Minä-Sinä 
ja Minä-Se kaksitahoisuus on niille vieras, vaikkakin ne voivat sekä 
kääntyä toisen olennon puoleen että myös tarkastella esineitä.4!! 


Tämän mukaan olisi väärin sanoa, että eläimeltä puuttuu persoona. Jo 
keskiajan filosofit ajattelivat, että Jumala ja eläimet ovat itsessään 
täydellisiä. Heiltä ei puutu mitään. Sen sijaan ihmisellä on oman 
luontonsa keskellä tietoisuus myös täydellisestä, hyvästä ja kauniista. 
Ihmisen eksistenssiä leimaa epätäydellisyyden kokemus. Juuri tämä 
eroavuus tekee ihmisistä ihmisiä ja eläimistä eläimiä. Eräs totuus lienee 
lausuttu myös kielessä. Jos ihmiset olisivat eläimiä ja eläimet ihmisiä, 
mihin me tarvitsisimme niitä erottavia käsitteitä? 


5.5. MIKSI SYSTEEMIFILOSOFIAT EIVÄT TAVOITA DIALOGIA? 


Naturalismissa sinänsä ei ole moittimista, jos sillä tarkoitetaan vain 
ihmisen ja luonnon välistä symbioosia ja ekologisia periaatteita. Mutta 
ihmisen toiminnan luonnontieteellinen selittäminen muodostaa uuden 
uhkakuvan kehittyneelle sosiaali- ja ihmistieteelliselle ajattelulle. Se 
tekee mahdolliseksi myös manipulaation, joka voi olla yhtä hyvin ge- 
neettistä kuin asenteellisestikin vaikuttavaa. 

Ihmiskuvat ja ideologiat ovat usein lähellä toisiaan. Tieteellinen 
ajattelu sisältää aina jonkinlaisen ihmiskuvan. Se ottaa kantaa poliitti- 
siin ja elämänkatsomuksellisiin kysymyksiin. Tärkeää olisi kiskoa ne 
esiin metodologisen ammattikielen alta. Monet tutkijat eivät edes itse 
tiedä, minkälaiseen filosofiaan heidän työnsä perustuu. Esimerkiksi aivo- 
tutkimusta ja tekoälyntutkimusta on leimannut vulgaarimaterialismi, 
jota tutkijat eivät itse tiedosta lainkaan. Lääketiede on edelleen viritetty 
yksipuolisesti somaattisen, konkreettisia löydöksiä etsivän, tutkimuksen 
varaan. Saman totesi jo Elias Lönnrot väitöskirjassaan vuonna 1832.412 
Merkittäviä ihmiskuvaa koskevia valintoja tehdään näennäisesti vähä- 
pätöisilläkin menetelmällisillä ratkaisuilla. Niiden ei tarvitse olla syvästi 
periaatteellisia sen enempää hyvässä kuin pahassa. Dialoginen filosofia 
on väistämättä ideologiakriittistä. Se ottaa kantaa myös ihmiskuvaa 
koskeviin oletuksiin ja tieteen omiin sitoumuksiin. 


5.5.1. Empiirisen tutkimisen karikoita 
Tutkimuksessa, jossa tutkija kerää tietoja lomakkeella, ei useinkaan tulla 
pohtineiksi järjestelyn ihmiskuvaa ja tiedekäsitystä. Tutkija ei useinkaan 


huomaa, että jo siinä, kun tutkittava vastaa lomakkeen kysymyksiin, hän 
suorittaa oman elämänsä arviointia ja tulkintaa. Näin on, vaikka mo- 

derni sosiologia ja psykologia eivät pidäkään ihmisten omia arvioita 
omasta elämästään luotettavina. Juuri pyrkimys subjektiivisuuden kier- 
tämiseen on johtanut kokeelliseen, empiiriseen ja objektiiviseen tieteen- 
ihanteeseen, johon yhdistetään tilastollista yleistämistä. Sen mukaan 
pidetään suorastaan suotavana, että ihmisten omat tulkinnat katoaisivat 
otokseen ja tilastollinen keskiarvoluomus sovittaisi ihmisten omasta 
elämästään tekemien johtopäätösten vaihtelut. 

Tosiasiassa ihmiset saattavat antaa hyvinkin erilaisia tulkintoja koke- 
milleen asioille. Jos ihmisiltä kysytään esimerkiksi syrjintäkokemuksiin 
liittyviä asioita lomakkeella, vastaajat saattavat yhtä hyvin liioitella kuin 
vähätellä kokemuksiaan. Sitä, mitä tosiasiassa tapahtuu, ei voida tietää 
yksilöiden kohdalla, jos asiaa tutkitaan tilastollisesti. Olennaista on, että 
vaihtelut eivät ole pelkkiä aste-eroja, vaan ne ilmentävät periaatteellista 
ongelmaa: ihmisen yksilöllinen kokeminen ja kokemukset, joista empiiri- 
set tieteet puhuvat, ovat eri asioita. Ihmisen subjektiivinen kokemus 
sisältää sekä semanttisia että arvomerkityksiä, kun taas empiirisessä 
tutkimuksessa tilastollisesti yleistetty ”kokemus” on pelkkä abstraktio ja 
idealisaatio, johon ei liity persoonallisia merkityksiä. Kysymys on sub- 
jektiivisen kokemuksen ja yleistämällä saadun kokemuksen erosta. 
Ongelma on, miten tavoittaa subjektiivinen kokemus tieteen keinoin. 
Kuten olemme nähneet, sekä Buber, Levinas että Gadamer ajattelivat 
sen olevan mahdotonta ja jopa tarpeetonta. Nämä tasot voidaan ja 
pitäisikin jättää erilleen. Empiiristä tutkimusta voidaankin pitää oikeu- 
tettuna juuri ja vain tasojen välisen kuilun periaatteellisen silloitta- 
mattomuuden vuoksi hieman samalla tavoin kuin pakon edessä tehtyä 
rikosta. 

Mikäli asiaa katsotaan etiikan kannalta, olisi hyväksi, jos ihmisten 
sallittaisiin olla asiantuntijoita myös itseään koskevissa asioissa toisin 
kuin tieteessä ja julkisessa hallinnossa yleensä. Näin tunnustettaisiin 
ihmisten oma vaikutusvaltaisuus, ja tieteen yhteistyökumppaneille 
luovutettaisiin subjektin asema. Samalla tiede saattaisi tutkimuksessa 
tuotetun tiedon tukemaan myös tutkittavien ihmisten omaa itse- 
ymmärrystä. Tutkijan pyrkimys näennäiseen objektiivisuuteen ei tuota 
sen parempaa tulosta, vaikka se omalla metodikalustollaan tavoitteli- 
sikin subjektin asemasta johtuvan erityisyyden ja ainutlaatuisuuden 
eliminoimista. Tutkija ei tällöin huomaa, että jo kysymällä tietyllä tavoin 
eli asettamalla kysymykset itse tutkija käyttää valtaa ja luo siten omia 
merkityksiään tutkijan ja tutkittavan väliseen suhteeseen. 

Tällaista epäilyä vastaan voidaan huomauttaa, että pitäisikö empiiri- 
nen tutkimus jättää sitten kokonaan suorittamatta. Olisiko se peräti 
parempi tieteen kannalta? Kysymykseen voidaan vastata, että ehkä 
pitäisikin, jos empiria ja lakko olisivat ainoat vaihtoehdot, mutta 
vaihtoehtoja on onneksi muitakin. Filosofisesti katsoen tutkimuksen ei 
tulisi olla tieteenharjoittajan johtama koe, peli eikä kysely, vaan tutki- 

mus on perimmältään merkityksenantoprosessi, jossa merkitykset luo 
tutkittava itse. Empiirisessä ja lomakehaastatteluihin perustuvassa 
tutkimisessa on vaara, että merkitykset luo tutkija samalla, kun kysely- 
lomake painetaan. Vaikutus voi olla objektivoiva ja merkityksiä tukah- 
duttava. Taustalla vaikuttaa juuri se välineellistävä ihmiskuva, jota 
Buber ja Levinas arvostelivat. Heidän mielestään ihmistä tutkittaessa ei 
ole tärkeää vain se, mitä ihmisestä tiedetään. Eettistä suhtautumista 
ohjaa nimenomaan se, mitä ihmisestä ei tiedetä. Jos asioihin suh- 
taudutaan ilman turhaa tieteellistä kunnianhimoa, huomataan nopeasti, 
että juuri se ihmisessä on mielenkiintoista, mikä hänessä on arvoituk- 
sellista, vaikeasti tavoitettavaa ja paradoksaalista. Tutkimus pääsee 
kiintoisampiin näköaloihin, jos se myöntää oman rajallisuutensa ja sen, 
että tieteellinen tutkimus jää ihmisyyden kohdalla väistämättä kesken- 
eräiseksi ja aukolliseksi. 

Näennäisesti ”epäonnistuessaan” tiede voi onnistua filosofisessa 
ihmisen lähestymisessään parhaiten. Huolestuttavaa onkin, että ihmistä 
koskevat tutkimukset ovat usein niin täydellisiä kuin ovat. Tieteellinen 
tuloksellisuuden vaatimus ohjaa tutkijoita yhä kovemmin ”onnistumaan” 
omien hypoteesiensa todistelussa. Tästä kertovat esimerkiksi Helsingin 
yliopistossa järjestetyt ”Onnistumisen filosofia ja psykologia” -luennot.4!3 
Onnistumisen käsite on idealistinen ja objektivistinen; se edellyttää 
absoluutin, ihanteen, johon saavutuksia verrataan. Pahimnillaan se voi 
johtaa ideologisuuteen ja epä-älyllisyyteen. Huolestuttavaa on, että 
vaikka epätäydellisiä ja luonnosmaisia tutkimuksia kohtaakin usein, 
harvoin kohtaa kuitenkaan sellaista tutkimusta, jossa todettaisiin, että 
hypoteesit johtivat perustavaa laatua oleviin ongelmiin ja niiden 
selvittelyyn. Harvoin kohtaa tutkimusta, jossa todettaisiin, että ilmiötä 
sellaisena kuin se oletettiin tutkimuksen alussa, ei ole edes olemassa: 
jotain meni pieleen, ja asiaa jouduttiin ajattelemaan uusiksi. Kuitenkin 
juuri tällaiset luonnoksenomaiset, pohdiskelevat ja perustoja kyseen- 
alaistavat tutkimukset ovat niitä, jotka vievät eteenpäin sekä tekijänsä 
omaa kehitystä että tieteellistä ajattelua yleensä. 


5.5.2. Dialogi — Kysymistä ja vastaamista? 


Buberin ja Levinasin filosofiassa dialogi ei ole metodi. Se on osa trans- 
sendentaalisen ihmiskäsityksen mukaista toiseuden kohtaamista. Sellai- 
sena se sopii ihmis- ja yhteiskuntatieteiden filosofiseksi perustaksi. 
Teemahaastattelu, narratiivisuus, puolistrukturoidut kyselyt ja osallis- 
tuva havainnointi voivat hyötyä dialogiseen kohtaamiseen perustuvasta 
ihmiskäsityksestä. Kuten Buber ja Levinas painottivat, keskeinen kysy- 
mys koskee kokemuksen asemaa. He katsoivat, että ihmisestä ei voida 
saada kokemusta kokonaisuutena, sillä tietoisuutemme ei pääse käsiksi 

toistemme kokemuksiin. Toinen jää absoluuttisesti toiseksi, vieraaksi. 
Kun tunnistamme toisen ihmisen erilaiseksi, tiedämme kuitenkin jo 
jotain hänestä. 

Tärkeää on, että kokemus, josta empiirisissä tieteissä puhutaan, ei ole 
sama kokemus kuin ihmisen oma kokemus. Empiirisissä tieteissä 
kokemus on hypostasoitu: siitä on tehty laskettava kokemusyksikkö 
tilastoimista varten. Tämä on ollut positivistisen asenteen lähtökohta. 
Ihmisestä on tehty laskettava kokemusyksikkö, jota voidaan mitata ja 
luokitella. Positivistinen asenne reifioi, se esineellistää. Positivismia 
lähellä on empirismi, joka väittää puhuvansa kokemuksesta mutta joka 
tosiasiassa tekee kokemuksesta tieteen sisäisen kokemusyksikön. Positi- 
vismi on tieteenfilosofinen asenne, ja empirismi on sen mukainen meto- 
dologia. Ne ovat ohjanneet myös ajallisesti myöhäisempää pragmatismia 
puhumaan ”tieteen sisäisistä totuuksista” (tieteellinen realismi), joiden 
valossa totuus ajatellaan teoriariippuvaiseksi, ”teorioiden sisäiseksi”.1f!4 

Ajatus totuuden teoriariippuvuudesta voi ensikatsomalta näyttää 
transsendentaalifilosofioiden mukaiselta, koska se tunnustaa todelli- 
suuden transsendenttiuden ja havaintojemme teoriapitoisuuden. Tosi- 
asiassa teoriariippuvuuteen ja uuskantilaisuuteen kytkeytyvä tieteel- 
linen universalismi on transsendentaalisen asenteen vastainen. Siihen 
sisältyy otaksuma, että tieteellisen kielen kautta tematisoitu kokemus on 
kaikille yleispätevää ja samanlaista. Tämän mukaan tavat puhua asioista 
nähdään yleispätevinä ja kaikille yhteisinä. Luonnontieteellinen asenne 
ja teoriakieli on siirretty ihmisen tutkimiseen. Tällainen tiede pyrkii 
omistamaan tiedon: tiede hallitsee. Se on mekanistista ongelmanratkai- 
sua, kun taas transsendentaalinen ihmistiede pyrkii pitämään toiseuden 
avoimena tutkittavien omalle merkitystenannolle. Alkuperäisessä trans- 
sendentaalifilosofiassa kokemusten myönnetään jäävän viime kädessä 
tieteiden tavoittamattomiin. Eikä vain ihminen sinänsä ole tutkimukselle 
transsendentti, vaan myös käsitteet ja merkitykset ovat pohjimmiltaan 
transsendentteja. Tämän mukaisesti myös ymmärtäminen pitää mieltää 
raja-arvoksi, jota inhimillisessä kommunikaatiossa lähestytään. 

Realismi eri muotoineen muodostaa tietenkin paitsi tieteenfilosofisen 
katsantokannan, myös kirjallisen ja taiteellisen tyylisuunnan. Yhtä 
kaikki, tieteellinen asenne sinänsä on eräänlainen realismin laji sikäli, 
että se suhtautuu maailmaan yksitotisesti ja totuuteen pyrkien. Näin 
ollen on kysyttävä, tekeekö tieteen huomaamaton määritteleminen jo 
alkuperäisesti ”realismiksi” hyvää filosofialle, jonka pitäisi koostua 
merkityksistä sekä tajunnallisista tulkinnoista ja jolle luova komponentti 
on keskeinen. Dialogisen filosofianm mukainen filosofiakäsitys pyrkii 
kumoamaan tieteellisen ja realistisen kokonaiskuvan mahdollisuuden ja 
esittää, että todellisuus on monesta osatekijästä ja näkökulmasta 
koostuva peli — Heideggerilta tunnetun ”nelinpelin” tavoin. Siinä osa- 
puolina olivat maa, taivas, kuolevaiset ja jumalat, kun taas filosofian, 

tieteen ja kirjallisuuden osapuolina ovat minä, sinä, kolmannet ihmiset ja 
niin sanottu todellisuus sekä sen eri tulkinnat. Realismin ongelma on, 
että se pyrkii totuuteen ja kuulostaa siten poliittiselta ohjelmalta, jonka 
mukaan oma käsitys todellisuudesta halutaan osoittaa ainoaksi oikeaksi. 

Naturalistisesta innostuksesta on olemassa huvittaviakin esimerkkejä. 
Ne kertovat meille, mitä seuraa, jos myös luontoon suhtaudutaan väli- 
neellisesti. On olemassa tieteenfilosofeja, jotka näkevät tiedonmuodos- 
tuksen selitysvoimaisimmat ja kehityskelpoisimmat mahdollisuudet niin 
sanotussa tieteellisen tiedon interrogatiivimallissa eli kysymiseen ja 
vastaamiseen perustuvassa dialektiikassa: ihminen ”kysyy” ja luonto 
”vastaa”.415 Vaikka tämä näennäisesti muistuttaakin dialogia, sen perus- 
asenne ei ole dialogisen kohtaamisen mukainen. Asenteita erottaa jo se, 
että interrogatiivimallissa ihmisen laajenemaan pyrkivä hallitsemisen 
halu asettaa kysymykset omalla metodologisesti määrätyllä tavallaan. 
Edes vastausten ”korjaava” vaikutus kysymysten asettamiseen ei riitä 
parantamaan tilannetta, kun kysymiseen liittyvä dualismi jo sinänsä 
objektivoi ja rajaa pois inhimillisesti tärkeitä piirteitä tutkimusaiheiden 
olemuksesta. Interrogatiivinen tutkimusasenne onkin kotoisin luonnon- 
tieteiden piiristä, ja sen toteutumisyhteys on naturalistinen. 

Interrogatiivimallin onttous paljastuu käytännön esimerkkien kautta. 
Tässä yhteydessä voidaan tarkastella vaikkapa tuholaismyrkky DDT:n 
ympäristövaikutuksia. DDT:n käyttöönotto ja suosio olivat osa 1960- 
luvun tieteellistä innostuneisuutta, päihtymistä tieteen kaikkivoipaisuus- 
kuvitelmista. Ihminen kysyi: ”Tuhoaako DDT lehtikirvat?” Ja luonto 
vastasi: ”Kyllä tuhoaa.” Se, mitä ihminen ei huomannut kysyä, oli: 
”Kasautuuko DDT myös ravintoketjuun?” Seuraukset tunnemme. 
Haitoista päästiin eroon — tosin hitaassa tahdissa — vain lopettamalla 
myrkyn käyttö, mutta monien nykyaikaisten keksintöjen seuraukset ovat 
peruuttamattomia. Esimerkiksi geenimuuntelun tulokset ovat kerran 
luontoon päästettyinä lopullisia, eikä niitä saada koskaan luonnon 
kiertokulusta pois. Myöskään se, että geenimuunnellun soijan mutaatiot 
eivät välity eläinten ruoansulatuselimistön kautta eläimeen ja eläimen 
kautta ihmiseen, ei ole kiistatonta.1!6 

Samanlainen ajattelu toistuu luottamuksessa teknisten tieteiden 
voimaan. Ydinvoiman tarpeellisuudesta vakuuttuneet teknokraatit eivät 
halua ajatella tiedon perusteita eettiseltä kannalta. Ydinvoimasta suostu- 
taan tunnustamaan vain tämänhetkisen tietämyksen varassa valottuvat 
”tosiasiat”, kuten taloudellinen hyöty ja riskirajojen alittuminen, joka 
pätee, jos ja vain jos kaikki sujuu niin kuin on suunniteltu. Kuin 
sattumalta jätetään huomiotta, että maailmassa kaikki ”tosiasiat” ovat 
vain todennäköisyyksiä; ne pätevät tietyin ehdoin. Ja aktiivisesti 
unohdetaan se, että ydinvoiman käyttö sitoo tulevat sukupolvet ydin- 
saasteiden aiheuttamiin sairauksiin ja riskeihin vuosituhansiksi eteen- 
päin. Ydinvoiman kannattajat pitäytyvätkin näennäisesti ”todistetta- 

vissa” olevassa tiedossa, joka tosiasiallisesti koostuu vain ehdollisista 
todennäköisyyksistä. Voiton saattaa lopulta viedä luonto omalla yllättä- 
vyydellään, kun laskuista jätetään pois sivuseuraukset.1!7 

Analyyttinen tieteenfilosofi ei yleensä suostu kysymään oman peli- 
teoreettisen asenteensa ennakkoehtoja, joiden varassa hänen mallinsa 
toimii tai kaatuu. Hän pitää tärkeänä vain sitä, mikä voidaan todistaa 
hänen oman ajattelunsa sisällä. Hän sanoo, että on eleganttia pitäytyä 
teoreettisessa konseptiossa, koska ”totuus on teorioiden sisäistä”. Hän 
välttää puhumasta mitään maailmasta, jota hän epäsuorasti manipuloi ja 
jonka hän joka päivä kohtaa. Kuitenkin vasta periaatteellisten ongelmien 
tunnustamisesta alkaisi varsinainen filosofia. Amerikansuomalaisen 
tiedemiehen, Jaakko Hintikan, kehittelemä kysymisen ja vastaamisen 
interrogatiivimalli toistaa perimmältään samaa asennetta kuin G. H. von 
Wrightin praktinen syllogismi: se jättää ottamatta huomioon ei-aiotut ja 
ei-tarkoitetut sivuseuraukset. 

Hintikan kehittelemän interrogatiivimallin pääajatus on edellä seli- 
tetty periaate, että ihminen esittää luonnolle kysymyksiä, joihin luonto 
”vastaa”.418 Dialogisen filosofian näkökulmasta interrogatiivimalleja 
voidaan sanoa katekeettisiksi, sillä niissä tiedonhankintaan tähdätään 
strategisten kysymysten ja vastausten mukaisien oppijärjestelmien 
avulla. Induktiivisen ja deduktiivisen päättelyn asemasta tällainen 
ajattelu pyrkii hyödyntämään abduktiivisen päättelyn mallia, jonka 
mukaan kysyminen ja vastaaminen nähdään itseään muovaavana, täy- 
dentävänä ja korjaavana prosessina. Tällaisen toiminnan tuloksena ei 
kuitenkaan ole aito keskustelu vaan pikemminkin kuulustelu. 

Esimerkiksi luontoon kohdistuvaa interrogatiivisen tiedonhankinnan 
strategiaa alkaa helposti leimata perinteinen subjekti-objekti-jako sekä 
haltuunoton ja valloittamisen pyrkimys, jolloin tutkija tulee rajanneeksi 
kysymykset vain utilitarististen hyötymisnäkökohtien mukaisiksi luoden 
siten välineellisen käyttösuhteen luontoon. Tämäntyyppinen kysyminen 
ei ole perimmältään sokraattista, vaan se toistaa Francis Baconilta tuttua 
”tieto on valtaa” -asennetta. Jo kysymysten asettamiseen sinänsä voidaan 
katsoa liittyvän vallan käyttöä, kun taas sokraattinen kysyminen luo- 
vuttaa vallan foiselle ihmiselle, joka saa tilaisuuden vastata. Koska 
luonto ei voi olla subjekti, luonnolla ei ole tietoisen vastaamisen mahdolli- 
suutta, vaan tutkija tulee väistämättä itse asettaneeksi mielen todelli- 
suuteen kysymyksillään. Siksi interrogatiivinen ajattelu saattaa toistaa 
imperialismin ajalle tyypillistä todellisuuskäsitystä ja on vaarassa 
välineellistää aineellisen luonnon vielä esineellistävämmin kuin toisen 
ihmisen. 

Sen sijaan tutkijan suhdetta toiseen ihmiseen pitäisi leimata puhdas 
ymmärtämisen ja tietämisen halu — tai ihmis- ja yhteiskuntatieteille 
yleisesti myönnetty pyrkimys olojen rakentavaan korjaamiseen. Inter- 
rogatiivimalleissa painotetun systeemiteorian sijasta dialogisuus pitäisi 

myöntää osaksi laajempaa transsendentaalifilosofista ihmiskäsitystä, 
etiikkaa ja antropologiaa Buberin ja Levinasin tapaan. Käytännössä tämä 
tarkoittaa, että tutkijoiden pitäisi ottaa huomioon myös se, mikä tahtoo 
jäädä heidän oman ymmärryksensä ja tietokykynsä sekä hypoteesien 
muodostamisensa ulkopuolelle, toisin sanoen kaikki sellainen, mitä 
tutkimuksen kohteesta ei voida tietää. Juuri se, mitä ei tiedetä, on 
filosofisesti yhtä tärkeää ja jopa tärkeämpää kuin se, mitä tiedetään. 
Kuinka siis tiedämme ja osaamme esittää oikeat kysymykset? Vastausta 
tähän ongelmaan ei ole, mutta tilanteeseen voi varautua transsen- 
dentaalisen ihmiskäsityksen keinoin. Sen lisäksi, että ihmiset ovat 
suhteessa toisiin ihmisiin ja ulkoiseen todellisuuteen (joka Buberin ja 
Levinasin tapaan mielletään transsendentiksi), ihminen on dialogisessa 
suhteessa myös omaan itseensä ja historiaansa. Ja juuri tämä luo 
perusteen teesilleni: ”Kohtele ihmisyyttä itsessäsi ja toisissa ihmisissä 
aina suurena arvoituksena.” 

Entä mitä merkitystä edellä mainituilla luonnontieteistä saaduilla 
opetuksilla on ihmistieteille? DDT:n ympäristövaikutuksia vastaava 
tilanne ihmistutkimuksen piirissä toteutuu, kun tutkija tekee rasti- 
kyselyä tutkittaville. Lomakkeessa on väite ”Edustan ja kannatan moni- 
arvoisuutta ja toivon sen lisääntyvän yhteiskunnassamme”, johon 
vastaavat erilaiset ihmiset. Vastausvaihtoehdot ovat ”kyllä” ja ”ei”. Kun 
ulkomaalainen maahanmuuttaja vastaa kysymykseen, hän panee rastin 
ruutuun ”kyllä”, koska hän toivoo toleranssin lisääntyvän Suomessa 
asuvia ulkomaalaisia kohtaan. Kun suomalainen skinhead-järjestön 
aktivisti vastaa samaan kysymykseen, hänkin laitaa rastin ruutuun 
”kyllä”, koska hän toivoo suvaitsevaisuutta omalle joukkueelleen. Kun 
tutkija lukee lomakkeita, hän ei välttämättä tiedä, minkälaisen maail- 
mankuvan taholta vastaukset on muodostettu ja minkälaisiin elämän- 
asenteisiin ne liittyvät. Näin voi olla varsinkin, jos kysymykset esitetään 
laajan, survey-tyyppisen satunnaisotannan keinoin. Rastit ovat ruudussa 
”kyllä”, mutta vastaukset eivät kerro käytännöllisesti katsoen mitään 
vastaajien ajatuksista. Sen sijaan vastausten vieminen sellaisinaan tilas- 
toihin saattaa johtaa tulkintoja pahasti harhaan, eikä epäluotettavuutta 
sovita edes tilastollisen yleistämisen voima. Päinvastoin: se lisää sitä. 

Vaalien jälkeen monet tilastotieteilijät usein sanovat, että ihmisten 
poliittiset mielipiteet eivät ole muuttuneet, jos puolueiden voimasuhteet 
ovat suunnilleen samat kuin ennenkin. Tosiasiassa on mahdollista, että 
puolueiden välillä on käynyt vilske, ja äänestäjiä on virrannut puolueesta 
toiseen, mutta vain lopputulos on säilynyt ennallaan. Tilastollisen asen- 
teen ongelma ei yleensäkään ole induktion pätevyys sinänsä (yksittäi- 
sestä yleistämisen epäloogisuus) eikä tilastollisen luotettavuuden varmis- 
telu, vaan ongelma on perustava: miten tavoittaa yksilöllinen maailman- 
kuva ja merkitysyhteys, josta vastauksia annetaan? Tässä mielessä 
ihminen on tutkimukselle suuri kysymysmerkki. Transsendentaalinen 

ihmiskäsitys myöntää toisen ihmisen ja todellisuuden tavoittamatto- 
muuden. Se myöntää myös, että on turha yrittää pukea todellisuutta 
metodisen yleistämisen pakkopaitaan. 


5.5.3. Naturalisoimisesta ja pragmatisoimisesta 


Transsendentaalifilosofioita arvostellaan usein siitä, että ne nojautuvat 
tiedon aukkoihin ja rajoihin. Tieteessä on totuttu ajattelemaan, että 
negatiivinen todistus ei ole pätevä. Tulos, jonka mukaan tutkijan tekemä 
oletus tai väite osoittautuu epätodeksi, ei lisää tutkimuskohdetta koske- 
vaa informaatiota. Ajatellaan, että tärkeää tietoa on vain se, mikä 
voidaan positiivisesti osoittaa todeksi. Tällainen johtopäätös on yksin- 
kertaistava, mekanisoiva ja vaarallinen. Negatiivisella todistuksella on 
merkitystä aina, kun se rajaa pois vastaoletuksen. Kaksiarvoisessa tilan- 
teessa oletus on tällöin tosi. Esimerkiksi jos ihminen ei ole kuollut, hän 
todistettavasti elää, koska kukaan ei voine olla vain osittain kuollut. 
Mutta negatiivisella todistuksella on arvoa ennen kaikkea tiedon- 
hankinnan asenteisiin. Olisi tärkeää tunnustaa informaatiota lisääväksi 
viisausvarannoksi myös se, mitä ei tiedetä. Tähän perustuu transsenden- 
taalifilosofinen ajattelu ja etiikka. Ihminen ja luonto eivät ole perim- 
miltään tiedettävissä. Toisen ihmisen ja luonnon myöntäminen transsen- 
dentiksi on eettistä, koska se estää asettamasta toista ihmistä ja luontoa 
hyödynnettäviksi välineellisiin tarkoituksiin. 

Edes tieteellisen universaalikielen oletus ei muuta eettistä ohjetta, 
jonka todellisuuden transsendenttius tutkijoille antaa. Eräät tieteen- 
filosofit ovat yrittäneet sovittaa transsendentaalifilosofista ajattelua 
naturalismiin olettamalla merkitysopillisen universalismin, jonka va- 
rassa tieteellisten teorioiden sisäisistä totuuksista ajatellaan voitavan 
päästä yhteisymmärrykseen. He puhuvat transsendentaalifilosofioiden 
naturalisoimisesta ja olettavat merkitysten selviävän pragmaattisissa 
kielenkäyttötilanteissa. 

Esimerkin tarjoaa Sami Pihlström, joka on pyrkinyt ”naturalisoimaan” 
transsendentaalifilosofioita.f!? Paljastavaa hänen asenteessaan on pakon- 
omaista manipulaatiota ilmaiseva sanamuoto, jonka mukaan transsen- 
dentaalifilosofioita ”naturalisoidaan”. Taivutteleva asenne seurannee 
tosiasiasta, että naturalismilla ja transsendentaalifilosofioilla itsellään ei 
ole juuri mitään yhteistä. Tosiasiassa naturalisoitu transsendentaali- 
filosofia merkitsisi vain transsendentaalifilosofisen ihmiskäsityksen hau- 
taamista massakulttuurien ja luonnontieteistä tutun universalismin alle. 
Pragmatistisen yhteisymmärryksen haaveena on tieteellinen idealisaatio 
aivan kuten kokemusten yleistäminenkin. Se pätee vain normina ja 
toteuttaa tieteellisen esiymmärryksen tapaa tematisoida tutkimusaihe 
objektiksi. 

Buberin ja Levinasin tavoin olen sitä mieltä, että naturalistisiin ole- 
tuksiin nojaava sosiaali- ja ihmistiede olisi päinvastoin transsendentali- 
soitava, jotta ihmisen vapaus, vastuu, itsemääräämisoikeus ja altistu- 
mattomuus objektivoimiselle saataisiin esiin näennäistieteellisen yleistä- 
misen, immanenssin ja massakulttuurien alta. Olisi pyrittävä kohti 
transsendentaalista ihmistiedettä ja sosiaalitutkimusta, ja niitä edustaa 
tämä kriittinen työ kokonaisuudessaan. 


5.5.4. Vuorovaikutusteorioiden riittämättömyys 


Dialoginen ajattelu eroaa monin tavoin myös niin sanotusta toiminnan 
psykologiasta.?20 Vuorovaikutusteorioissa toiminnan käsite vain korvaa 
behaviorismista tutun käyttäytymisen käsitteen ärsykkeiden ja reakti- 
oiden välisessä kaavassa. Toiminnan psykologiassa vuorovaikutuksen 
katsotaan olevan välittynyttä tietoisella ja toimijan omat valinnat mah- 
dollistavalla tavalla, kuten dialogisessa filosofiassakin. Mutta dialogisen 
käsityksen mukaan ihmisen tunteilla, ajatuksilla, eleillä ja teoilla on 
merkitystä myös silloin kun niihin ei liity toimintaa. Esimerkkeinä 
tällaisista intentionaalisista mielen tiloista ovat esteettiset elämykset 
sekä toiveet ja tunteet, kuten ilo ja suru. Myös tietäminen ja tahtominen 
kelpaavat esimerkeiksi. Niilläkään ei ole välttämättä vastinetta ulkoi- 
sessa todellisuudessa, mutta niillä on merkitys ihmisen tajunnassa. Lauri 
Rauhala muistuttaa myös siitä, että tieteellinen kiinnostus toiminnallis- 
ten vastineiden löytämiseksi ja paljastamiseksi tutkimuksessa voi joskus 
jopa tuhota kokemusten sisäiset merkitykset.?2! Näin on varsinkin, jos 
tutkimukseen liittyy manipulointia, ja se on aktiivista tiedonhankintaa. 
Dialogista filosofiaa erottaa toiminnan psykologiasta se, että toi- 
minnalliset ilmiöt ovat eri asioita kuin niiden merkitykset. Filosofiassa 
ajatellaan, että käsite vastaa aina jollakin tavoin sitä todellisuuden 
ilmiötä, johon se empiirisessä todellisuudessa viittaa, mutta käsite ja sen 
merkitys eivät koskaan ole identtisiä kokemustodellisuuden ilmiön 
kanssa. Loogikko Gottlob Fregen klassinen esimerkki on, että merkitykset 
Venus-planeetasta (”aamutähti” ja ”iltatähti”) eivät ole Venus-planeetta. 
Vastaavasti käsitykset rikollisuudesta eivät ole rikollisuus, ja käsitykset 
prostituutiosta eivät ole prostituutiota. Reijo Kupiainen sanoo Heidegger- 
tutkimuksessaan sattuvasti, että ”sormi, joka osoittaa kuuta, ei suinkaan 
ole kuu.”422 Behaviorismissa ja toiminnan psykologiassa ei päästä näiden 
oivallusten tasolle, koska niissä ei myönnetä, että merkityksiä on 
tutkittava ei-empiirisellä tasolla. Marxilais-leniniläisessä tietoteoriassa, 
jota toiminnan psykologiakin suureksi osaksi seuraili, katsottiin, että 
ihmisen tajunnan ilmiöt ja merkitykset ovat pelkkää heijastusta ulkoi- 
sesta todellisuudesta ja että ne siten vastaavat aineellista todellisuutta. 
Tämän hyväksyminen veisi kuitenkin pohjan käsitteellisten merkitysten 

tutkimiselta. Kaikki inhimillisen tajunnan merkitykset eivät ole löydettä- 
vissä empiirisestä tai pragmaattisesta todellisuudesta, kuten jo platoni- 
nen filosofia osoitti. 

Varoittavan esimerkin siitä, miten tieteisuskoinen esiymmärrys pyrkii 
asettumaan filosofian normiksi, tarjoaa suomalaisen tieteellisen realistin 
Raimo Tuomelan käsitys, jonka mukaan tieteellisen tutkimuksen piiristä 
pitäisi sulkeistaa pois kaikki mentaaliset ilmiöt.23 Mielen ilmiöitä 
kuvaavien käsitteiden eliminointi tai johtaminen takaisin behavioristi- 
seen psykologiaan eivät ole kuitenkaan pystyneet valaisemaan tajun- 
nallisten merkitysten olemusta. Behaviorismissa tavoitellaan tilastollisia 
keskiarvolakeja ihmisestä. Niitä tarvitaan yhteiskunnan suunnittelussa, 
kun pyritään ennustamaan, miten koulutuksen, sairaanhoidon tai 
energian tarve tulevaisuudessa kehittyvät, mutta ihmisen yksilöllisten 
ongelmien selvittelyssä keskiarvot ja tilastot ovat usein merkityksettö- 
miä, ja tarvitaan ihmisen ainutlaatuisuuden ja erityisyyden ymmärtä- 
mistä. 

Behaviorismille ovatkin ominaisia ulkoisen ennustettavuuden ja hal- 
littavuuden vaatimukset. Behaviorismilla on ollut merkitystä lähinnä 
sellaiselle toimeliaisuudelle, joka pyrkii yhteiskunnalliseen edunvalvon- 
taan ja selektioon ihmisten välillä. Sillä on ollut vahva asema esimerkiksi 
henkilöstövalinnoissa, testaamisessa ja differentiaalipsykologiassa, kun 
ihmisiä erotellaan eri luokkiin yhteiskunnan tai yritysten tarpeita 
varten. Tällainen tutkimus on väistämättä ideologista. Sitä on hyödyn- 
netty myös kasvatustieteissä ja koulumaailmassa, kun oppilaita ja 
opiskelijoita on valikoitu ja ”seulottu” yhteiskunnan asettamilla kritee- 
reillä yhteiskunnan edun mukaisiin asemiin. Näkökulma on ollut koko 
ajan yhteisöjen asettamien arvosteluperiaatteiden puolella. 

Vain harvat ihmiset katsovat tulevansa ymmärretyiksi behavioristi- 
sissa kokeissa ja testeissä. Monet suostuvat tekemään omituisiakin 
temppuja vain tullakseen hyväksytyiksi pääsykokeissa ja personal! 
management -konsultaatioissa. Behavioristisen ajattelun menetelmistä 
on dialoginen ihmiskäsitys kaukana. Behavioristisen ajattelun motivaatio 
on useimmiten kollektiivien puolella. Ennusteet ja suunnitelmat saatta- 
vat suorastaan vahingoittaa ihmisten itseymmärrystä. Ne eivät ole 
neutraaleita suhteessa kohteisiinsa. Sekä myönteiset että kielteiset 
lausunnot voivat häiritä ihmisten elämän luonnollista kulkua. Kuten 
Lauri Rauhala toteaa, kielteinen ennuste voi johtaa tarpeettomaan 
kärsimiseen ja epätoivoisiin tekoihin, kun ihminen pyrkii välttämään 
ennustettua kohtaloaan. Myönteinen ennuste taas voi ohjata välin- 
pitämättömyyteen ja passiiviseen odottamiseen, mistä voi seurata, että 
ennuste ei toteudukaan.1 Toisaalta ennusteilla voi olla myös rakentavia 
vaikutuksia, ja ihminen voi toimia sekä tietoisesti että piilotajuisesti 
hänelle uskoteltuja käsityksiä vastaan. Olennaista on, että niin beha- 
viorismi kuin toiminnan psykologiakin ovat olemassa toiminnan ennusta- 

mista sekä syiden ja motiivien selittämistä varten. Niitä sovelletaan 
ihmisten hallinnassa ja manipulaatiossa, ja niillä tehdään myös suuria 
määriä rahaa. Epätieteelliseksi moitittu dialoginen filosofia onkin itse 
asiassa lähempänä yliopistollisen tiedonmuodostuksen ihanteita, koska 
tarkoituksena on ihmisyksilön ymmärtäminen ilman tieteen ulkoisia 
päämääriä. Onneksi akateemisessa ajattelussa on viime aikoina havah- 
duttu yhä selvemmin myöntämään ihmisen persoonallisen ymmärtä- 
misen välttämättömyys. 

Kun Zarathustra oli näin puhunut, huusi eräs kansan joukosta: 
”Olemme jo kuulleet kylliksi nuorallatanssijasta; nyt teidän on 
aika näyttää hänet meille!” Ja kaikki ihmiset nauroivat 
Zarathustralle. Mutta nuorallatanssija, joka luuli, 
että tuo sana tarkoitti häntä, ryhtyi työhönsä. 


Friedrich Nietzsche125 


6. Dialoginen metodi 


ähän mennessä lienee valotettu riittävästi sitä, mitä dialoginen 

filosofia ei ole. Dialogisen ihmiskuvan edustaja kohtaa usein totea- 
muksen: ”Hienoja trailereita tulevaa tutkimusta ajatellen, mutta mitä 
siitä seuraa?” Tai: ”Kyllähän minäkin osaan ihmisten kanssa keskustella, 
mutta entä sitten?” — ”Ja vaikka jotakin valkenisi tutkijalle itselleen, niin 
miten koko tiede hyötyy siitä?” Onkin sanottava, että dialogisuus, 
narratiivisuus ja transsendentaalinen ihmiskuva liittyvät toisiinsa sikäli, 
että ne tunnustavat näkymättömän ja toistaiseksi todistamattoman 
aineksen merkityksen. Ne tunnustavat tieteen subjektiivisuuden. Myös- 
kään mystiikka ei ole transsendentaalifilosofioista kaukana, mutta mys- 
tiikan merkitys ei ole metodinen vaan yksinomaan eettisesti ohjeellinen. 

Sana ”mystiikka” perustuu kreikan kielen sanoihin mythein ja myein. 
Niistä ensin mainittu tarkoittaa lähinnä samaa kuin 'kertoa tarinoita”, 
kun taas jälkimmäinen merkitsee 'silmät kiinn?' viitaten ei-aistillisesti eli 
ajattelun kautta saavutettavaan tietoon. Tarinat ovat mystisiä. Usein 
sanotaan, että koko inhimillinen kulttuuri ja ajattelu perustuvat kerto- 
muksiin. Elämme tiettyjen kertomusrakenteiden sisällä. Nämä kertomus- 
rakenteet ovat luonteeltaan myyttisiä, niin kuin tarinat ovat. Kerto- 
muksia on tunnetusti suuria ja pieniä. Kun ihmisten oma elämä koostuu 
tarinoista, myyttisyys toteutuu pienessä mittakaavassa ihmisten elä- 
mässä. Kertomuksellisuus ei ole silti mitään ”suurten kertomusten” 
toistamista, ja varsinkin vähemmistötutkimuksessa voi tulla eteen monia 
ennalta arvaamattomia tilanteita, joissa valtakulttuurin asemassa olevan 
kertomuksen ja ihmisen oman tarinan juoni joutuvat konfliktiin. Tapah- 
tuu säröytyminen, joka voi olla kokonaan uuden ”juonen” tai kehitys- 
kaaren alku ihmisen elämässä: se on oivalluksen hetki. 

Esimerkiksi kun 15-vuotias Nathan Maloney ymmärsi TV-sarjassa 
Rueer as Folk, että hänen oma tulevaisuutensa ei tulisikaan noudattele- 
maan keskivertoheteromiehen elämänkaarta, joutuivat hänen oman 
todellisuutensa ja ”normaaliksi” arvotetun heteronormatiivin juoni konf- 
liktiin. Säröytymistä seurasi nuoren miehen seksuaalinen vapautuminen 

erilaisten identiteettihämmennysten kautta, mutta siitä olisi voinut seu- 
rata myös erilaisia kriisejä. Elokuvaproduktio oli suunnattu rakennus- 
ainekseksi seksuaalivähemmistöjen omalle identiteettityölle, ja siksi se 
lievästi myötäili oletettua yleisöä. 

Toisenlaisen esimerkin tarjoaa kohtaus Krzysztof Kieslowskin väri- 
trilogian osasta ”Sininen”. Siinä puolisonsa ja lapsensa auto-onnetto- 
muudessa menettänyt nainen löytää elämänsä merkityksen viimeistel- 
lessään mieheltään keskeneräiseksi jääneen sävellystyön valmiiksi. Hän 
oivaltaa, että ihmisen vapaus ei voi perustua suunnitelmallisuuteen, 
menneisyyden kieltämiseen eikä välinpitämättömyyteen. Lopulta hänen 
sulkeutuneisuutensa ja patoutumansa murtuivat, ja seurauksena oli 
uuden elämän alku. Tämä merkitsi sen tunnustamista, että elämä sattu- 
mineen ja haasteineen on aina ihmisen omaa mittakaavaa suurempi. 
Siksi sitä vastaan taisteleminen on turhaa, ja parempi on ottaa kaikki 
häivähdyksen mittaiseen elämäämme mahtuva lahjana. Pateettisuutta 
tavoittelematta voi sanoa, että kyseessä ovat epifanisen momentin eli 
”oivalluksen hetken” esimerkkitapaukset, joista katsoja voi löytää myös 
itsensä. 

Sana ”epifaninen hetki” (epifanic moment) on lähtöisin James Joycelta, 
ja se on tullut tunnetuksi myös symbolisen interaktionismin käyttämänä. 
Sillä tarkoitetaan oivalluksen tai säröytymisen hetkiä, jotka paikantuvat 
ratkaisujen, konfliktien tai erilaisten elämänsolmujen avautumisen koh- 
diksi ihmisten elämässä.16 Vastaavanlaisia oivalluksen hetkiä voi tulla 
eteen yhtä hyvin tutkittaville kuin tutkijoille. Ne kuuluvat siihen dia- 
logisesti tapahtuvaan oman elämän kertailemiseen, joka sisältyy ihmisen 
narratiiviseen tutkimiseen. Siksi olisi kohtuutonta pyrkiä kumoamaan 
tai tekemään tyhjäksi ihmisten elämäntarinoissa ja niiden ratkaisu- 
kohdissa olevaa epäennustettavuutta, salaperäisyyttä ja arvoitukselli- 
suutta. Varsinainen ”mystikko” kielteisessä mielessä olisikin se, joka 
väittäisi jo ennalta tietävänsä kaiken tarpeellisen niin, että tutkimuksen 
tulokset olisivat jo valmiiksi tiedossa, eikä kohtaamisen dialogista 
luonnetta tarvitsisi tunnustaa. Dialogisen filosofian tärkeimpiä varus- 
teita ovatkin uteliaisuus, ihmettely ja alttius uuden oppimiselle. 

Kuten jo edellisissä luvuissa selitettiin, dialogi ei ole luonteeltaan 
arkipuhetta. Dialogisuutta on turha yrittää epäintellektualisoida totea- 
muksella, että se on jokapäiväisyyden osa eikä tarvitse toteutuakseen 
mitään muuta. Esimerkiksi Buberin käsityksessä Minä-Sinä-yhteyden 
hetkellisyydestä tuli esille, että dialogin haasteellisuus on tavassa, jonka 
mukaisesti se poikkeaa arkipuheesta. Tämä tarkoittaa, että dialogi on 
luonteeltaan tunnustuksellista. Tunnustuksellisessa puheessa ihminen 
kertoo itsestään jotain sellaista, jota hän ei muuten sanoisi. Hän kertoo 
jotain, mitä hän pitää itsessään ja omassa tai läheistensä elämässä 
arvokkaana ja tärkeänä. Tällaiseen puheeseen harvoin päästään arkisen 
asiointipuheen tai lennokkaan huulenheiton lomassa. Puheen tunnus- 

tuksellisuuden ei toisaalta pidä merkitä sitä, että keskustelu altistet- 
taisiin Michel Foucault'n arvostelemille ”tunnustustekniikoille”, joiden 
kautta ihmisten eräät yksityisasiat leimattiin päivänvaloa sietämättö- 
miksi ja heidät kytkettiin sosiaalisen kontrollin kahleisiin.?2? Tunnus- 
tuksellisuuden vaatimuksesta ei saa tulla piilevän vallankäytön ja tark- 
kailun muoto, kuten katolisesta rippikäytännöstä. 

Tunnustuksellisen puheen edellytys on, että puhujan ja kuulijan 
välillä vallitsee luottamus. Koska luottamus voi parhaiten vallita mah- 
dollisimman pienen ryhmän sisällä, on hyväksi, jos dialoginen puhe- 
tilanne on kahdenvälinen. On osoituksia siitä, että luottamuksen tunne 
voi vallita myös hyvin suuressa ryhmässä, mutta luottamuksen osoi- 
tukset ovat tuolloin auktoriteettikeskeisiä. Perimmältään dialoginen 
suhde on kahdenvälinen, mutta se ei ole suljettu. Kuten Levinas painotti, 
dialoginen suhde avautuu väistämättä kolmanteen osapuoleen, sillä 
ihmisen elämään sisältyvät hänen kaikki ihmissuhteensa. Dialoginen 
kohtaaminen ei siis ole ripittäytymistä, eikä se ole myöskään terapia- 
muoto, vaikka dialogiseen kohtaamiseen sopiikin valikoitu osa psyko- 
logisten terapioiden sisältämästä kirjallisuudesta. Yksi esimerkki on 
symbolisen interaktionismin ympärille rakentunut tutkimusperinne, joka 
katsoo, että ihmistutkimuksella ei oikeastaan voi olla kohdetta dialogisen 
kohtaamisen ulkopuolella. Ei ole olemassa kohdetta nimeltä ”ihminen”, 
vaan tutkimus on luonteeltaan prosessi, jossa kohtaavat erilaiset ihmiset, 
maailmankuvat ja oletukset. Tutkimus on parhaimmillaan kumppa- 
nuutta. 

Tunnustuksellisuus, luottamus ja kumppanuus — niistä koostuu dia- 
loginen tilanne. Ne vastaavat perimmältään samaa kuin logos, pathos ja 
ethos sokraattisessa dialogissa. Olisi kuitenkin hätiköityä johdella siitä, 
miten asioiden pitäisi olla, se, miten ne ovat. Tunnustuksellisuuden, 
luottamuksellisuuden ja kumppanuuden aikaansaamisessa on paljon 
haastetta ja työtä myös kokeneille tutkijoille, mutta eivät ne ylivoimaisia 
haasteita ole, ja ihmisen perusluonteeseen näyttää sisältyvän halu tulla 
ymmärretyksi. Ymmärretyksi tuleminen arvotetaan hyvin tärkeäksi asi- 
aksi, ja suuri osa kaikesta tieteellisestä toimeliaisuudesta saa motiivinsa 
juuri siitä. Jos tutkittavalle ihmiselle puolestaan annetaan tilaisuus tulla 
kuulluksi ja ymmärretyksi, vain harvoin tätä tilaisuutta jätetään käyttä- 
mättä. Suoranaista rangaistusta ihmissuhteissa vastaakin se, jos 
ihminen asetetaan hänen oman tahtonsa vastaisesti jonkinlaiseen mieli- 
pidesaartoon tai paitsioon omien ajatusten esittämisen suhteen. 

6.1. MITÄ TARKOITAMME, KUN TARKOITAMME 
TIETEEN DIALOGISEKSI? 


Dialoginen tutkimus tarjoaa ihmiselle mahdollisuuden puhua; se tarjoaa 
mahdollisuuden tulla ymmärretyksi. Ajatuksena on, että keskustelu- 
kumppania ei johdatella, suostutella tai manipuloida puhumaan vain 
niistä asioista, joista tutkija itse haluaisi kuulla. Dialogista puhe- 
tilannetta luonnehtii vapaan assosioimisen normi, joka on tuttu psyko- 
terapeuttisesta käytännöstä. Keskustelun edetessä käy yleensä niin, että 
puhuminen keskittyy: se kiertyy tiettyjen kysymysten ympärille. Ne 
voivat tosin alkaa kiertää myös kehää, joka ei ole hermeneuttista, eikä 
keskustelu johdakaan parempaan ymmärtämiseen. Toisaalta kokemus 
ymmärtämisen vaikeudesta voi olla pelkkä vaikutelma, joka johtuu 
edessä olevan tien kivikkoisuudesta. Tunnettua on, että erilaiset ihmiset 
puhuvat toistensa ohi. Joskus ohipuhuminen ja toisen ajatusten tavoitta- 
mattomuus voi jäädä pysyväksi. Keskustelun olisi kuitenkin edettävä 
pakottomuuden ja vapaan mielipiteidenvaihdon pohjalta. Myöskään louk- 
kauksista ei pitäisi loukkaantua, vaan ne tulisi ymmärtää osaksi dialogin 
haastavuutta ja ymmärtämisprosessin vaikeutta. 

Dialogin luonne riippuu siitä, kenen tai keiden kanssa keskustelua 
käydään. Tutkijatkaan eivät ole samanlaisia, vaikka objektivistinen tie- 
teenihanne on opettanut, että tutkijoiden pitäisi olla keskenään vaih- 
dettavissa ja kaikkien pitäisi ymmärtää kaikkia. Dialoginen filosofia 
tunnustaa jo alun perin sen, että sitä ei voida paketoida metodiksi. 
Kuitenkin joitakin menetelmällisiä ohjeita voidaan antaa. Dialogisen 
tutkijan ei tulisi ensisijaisesti johdatella keskustelua vaan lähinnä tarjota 
keskustelulle suuntia, etäisyyksiä ja asteita. Hänen ei tulisi edetä 
määrittelemällä aktiivisesti edes keskustelujen aiheita. Keskustelu on 
toiseen ihmiseen tutustumista, ja usein marginaalisiltakin tuntuvat 
puheenaiheet voivat tuoda esille keskeistä ainesta niistä kysymyksistä, 
jotka kiinnostavat tutkijaa. Toisaalta puhe ”pääasiasta” ei ole aina valai- 
sevaa pääaiheen kannalta, kun suuri osa ihmistä koskevasta tiedosta on 
vihjeenvaraista ja epäsuoraa, symbolista. 

Keskustelu voi edetä esimerkiksi yleisten arvoväittämien kautta. 
Tutkija voi esittää keskustelukumppanilleen provosoivia väitteitä siitä, 
mikä on hyvää tai pahaa, mikä on kaunista tai rumaa, ja mikä on oikeaa 
tai väärää. Hän voi pyytää keskustelukumppaniaan kommentoimaan 
näitä väitteitä. Niitä voivat olla esimerkiksi: ”on oikein viedä puolisolle 
ruusuja vähintään kerran viikossa”, ”teologian taso on Suomessa aina 
ollut korkea”, ”Butlerkin erehtyi muutamissa asioissa”, ”lokakuljetusten 
ympärillä pyörii suunnaton bisnes” tai ”näkötornit ovat rumia”. Aihe- 
yhteydestä riippuen ehdotelmat voivat olla useanlaisia. Tutkijan itsensä 

tulisi pidättäytyä kannanotoista. Hänen tulisi lähinnä vain rekisteröidä 
tutkittavan ajatuksia ja tehdä johtopäätöksiä niistä. Tätä tehtävää ei 
tulisi paljastaa, vaikka keskusteltava saattaa sen arvata. Asia tulisi 
jättää sikseen. Tutkija voi painottaa, että kyse on pelistä tai leikistä. 
Puhumisen on oltava pakotonta ja vapaata. 

Dialoginen filosofia suhtautuu epäilevästi niin sanottuihin puhutta- 
misstrategioihin, jotka ovat tuttuja sosiaalipsykologisen arkikäytännön 
piiristä. Ne puolestaan eivät edusta ehdottavaa kysymistä ja vastaamista, 
vaan ne ovat toisen ihmisen painostamista puhumaan. Niiden tarkoi- 
tuksena on esimerkiksi taivutella Kallea kannanottoihin vaihtamalla 
Kallea koskevia mielipiteitä Pekan kanssa silloin kun Kalle itsekin on 
paikalla. Tutkija saattaa lausua myös kahdenvälisessä keskustelussa 
Kallea itseään koskevia mielipiteitä, joiden tarkoitus on taivutella kes- 
kustelukumppania puhumaan. Tämä ei ole dialogisuutta, vaan se on 
toisen ihmisen kiusaamista. On useita esimerkkejä siitä, että ihmiset 
ovat tulleet epäileviksi suhteessaan sosiologeihin ja psykologeihin, koska 
edellä kuvatun kaltaisissa puhuttamisstrategioissa ihmiset ovat kokeneet 
itsensä alistetuiksi. Heitä on taivuteltu. Heille saatettu antaa peite- 
informaatiota tutkimuksen tavoitteista, jotta luotettava informaation- 
keruu olisi ollut mahdollista. Joissakin tutkimisen muodoissa ihmiset 
ajetaan jopa psykoosiin. Tällainen ei ole dialogisen filosofian mukaista, 
vaan se on henkistä väkivaltaa. Monet tieteenharjoittajat tietävät, 
kuinka allergisiksi ihmiset tulevat, jos tutkija kertoo heille olevansa 
sosiologi tai psykologi tai sanoo vain olevansa tutkija. Ihmiset pyrkivät 
vastustamaan objektivointia ja säilyttämään subjektiviteettinsa Levi- 
nasin kuvaileman ”eettisen vastarinnan” kautta. Tätä vastarintaa ei 
pitäisi pyrkiä murtamaan, vaan se pitäisi käsittää ihmisen pyrki- 
mykseksi tulla ymmärretyksi omana itsenään. Vastaamalla siihen tutkija 
voi kääntää etäiseltä tuntuvan ammattiasemansa myös edukseen. Dia- 
logisen tutkijan tulisi kohdata kumppaninsa pieteetillä. 


6.2. KESKUSTELUN REUNAEHDOT 


Dialogisen filosofian tulee asettua arkiseen aseman, lähelle ihmisten elä- 
mää. Keskustelemalla asioita saadaan selviksi suoremmin kuin hämäyk- 
seen, peiteinformaatioon tai salamielisyyteen perustuvilla tempuilla. 
Keskustelu voi olla näennäisesti kevyttä, mutta se voi olla myös kantaa 
ottavaa. Sen tulee sallia voimakkaita mielipiteitä ja tunteenpurkauksia. 
Tutkijasta itsestään riippuu, miten hän ottaa ne vastaan. Levinasin 
ajatuksen mukaisesti tutkijan on tunnettava riittävästi myös omaa 
itseään voidakseen toimia toisen ihmisen elämän valaisijana. Keskustelu 
saattaa edetä yksinkertaisten objektien ja asioiden kautta. John Stein- 
beckin romaani Helmi kertoo, millä tavoin arvokkaan helmen löytyminen 


229 


muutti köyhien helmenkalastajien elämän ja mihin suuntaan.f8 Myös 
ihmisten omissa elämäkerroissa voi olla konkreettisia kiinnekohtia ja 
esineitä, eräänlaisia novellin haukkoja, joista alkaa kokonainen tarina. 
Yksityiskohdat ovat usein ratkaisevia pääjuonen kannalta. 

Dialogisuuden tärkeimpiä piirteitä on, että puhetilannetta luonnehtii 
vapauden ilmapiiri, keskustelua ei sidota tutkijan puolelta omiin mieli- 
piteisiin ja että kenenkään ei ole pakko puhua mistään tietyistä asioista. 
Keskustelun aiheet ja objektit voivat olla vähäarvoisia sinänsä. Keskeistä 
on niiden sijoittuminen ihmisten omaan elämäntarinaan ja niiden sym- 
boliarvo. Tärkeää on, että keskustelun edetessä vallitsee luottamus, 
tunnustuksellisuus ja kumppanuus. Jos taustalla on persoonallisia tai 
sosiaalisia ongelmia, dialoginen filosofia alleviivaa koeteltua totuutta, 
että ihminen itse löytää ratkaisun omiin ongelmiinsa, kun hän saa puhua 
niistä jonkun kanssa. Ihmiset tietävät usein itse, kummassa kengässä 
kivi on. Esimerkiksi ammatinvalintahuoliensa keskellä painiskeleva 
nuori saattaa tietää, mitä hän haluaisi, mutta hänellä on joko liikaa tai 
liian vähän vaihtoehtoja, tai hän ei luota mahdollisuuksiinsa tarpeeksi. 
Alkoholisti ja narkomaani tietävät hyvin, mitä heidän pitäisi tehdä tai 
jättää tekemättä uidakseen kuiville. Praktisen syllogismin käytännölli- 
nen ongelmanratkaisukyky sopii kieltämättä tähän. Tutkijan tehtävänä 
olisikin tällöin kiinnittää oikea naru kanssakeskustelijan käteen ja tukea 
häntä vetämään siitä. Dialoginen tutkimus ei ole terapiakäytäntö, mutta 
suuri osa ihmistä koskevasta viisaudesta on lähtöisin tieteellisen tutki- 
muksen taholta, joten tutkijalla ei ole syytä peittää myöskään eettistä ja 
moraalista tietoaan. Muutoin dialogisen tutkijan tehtävänä on vain 
esittää arvioita siitä, mikä on realistista ja mikä on mahdollista, sekä 
tulkita tutkittavalle itselleen epäselviä merkityksiä. 

Keskeisen haasteen dialogiselle tutkijalle muodostaa sen tunnista- 
minen, mihin tutkittava puheillaan tosiasiallisesti pyrkii. Psykologisissa 
terapioissa keskeinen ongelma on usein se, miten terapioitava saisi 
kasvojaan menettämättä tunnustetuksi terpeutilleen hulluuden, joka 
häntä vaivaa. Kyseessä voi olla esimerkiksi fobia, mania tai neuroosi, 
jonka oire tai ilmenemistapa voi olla ainakin näennäisesti järjetön. 
Lakimiehet puolestaan tietävät, että heidän syytteessä olevat asiak- 
kaansa voivat viimeiseen asti välttää tunnustamasta tekemäänsä rikosta 
edes omille puolustusasianajajilleen, vaikka näitä sitoo vaitiolovelvolli- 
suus. Sama tulee ottaa huomioon myös dialogisessa tutkimisessa. Jos 
tutkimuksen aiheena ovat esimerkiksi syrjäytymisen kokemukset, on 
epäiltävä, että kokemuksia salataan — tai vaihtoehtoisesti liioitellaan 
jonkin intressin vuoksi. Siksi myös dialogisessa tutkimustilanteessa tulee 
pyrkiä täyteen luottamukseen ja vapautumisen ilmapiiriin, jotta avoin 
tietojen vaihto olisi mahdollista. On muistettava, että ihmiset eivät pyri 
puhunalla vain ilmaisemaan itseään vaan myös peittelemään itseään ja 
testaamaan vuorovaikutuksen edellytyksiä. 

Jo Levinasin ajattelua tarkasteltaessa painotettiin eroa ”sanotun” (le 
dit) ja ”sanomisen” (le dire) välillä. Sanomisen ala on laajempi kuin 
sanotun. Sanottu koskee vain puhuttua ja painettua sanaa: totuutta, joka 
jo tiedetään. Sanomiseen taas sisältyy ihmisen koko intentionaalinen 
rakenne: kaikki, mikä ihmisessä viittaa siihen, että hänen sanansa ovat 
suunnatut jollekin toiselle ihmiselle. Sanominen yhdistyy olemisen (i! y a) 
vaimeaan pohjavireeseen. Se on enemmän kuin puheen logopedisesti 
paljastuvat piirteet, paralingvistiikka. Myös sanomiseen tulee kiinnittää 
huomiota dialogisessa tilanteessa. Kuten jo Levinasin käsitys ihmisen 
äänestä ”olemisen” ilmaisijana korosti, ääni ja puhe eivät ole vain 
välineitä tai metaforia. Äänen kautta ihminen on olemassa ja ulottaa 
itseään kehollisten rajojensa ulkopuolelle. Äänellään ihminen ei aino- 
astaan ilmaise persoonallisuuttaan, vaan ääni on osa ihmisen persoo- 
nallisuutta. Keskeistä keskusteluissa ei ole näin ollen vain se, mitä 
ihminen semanttisesti ottaen sanoo, vaan se, kuinka hän sanoo. Tällöin 
puheen ääni ja sävy voivat olla merkityksellisiä. Esimerkiksi hyvin 
hiljaisella äänellä puhuminen on voitu diagnosoida syntymättömyyden 
toiveeksi. Psykologisointien ei tulisi toisaalta johtaa ylitulkintoihin. Esi- 
merkiksi puheen narina saattaa ilmaista yhtä hyvin pyromaanisia 
taipumuksia kuin pelkkää epävarmuutta puhetilanteessa. 

Levinas antoi filosofiassaan koskettamiselle tärkeän merkityksen. 
Sillä on tärkeä merkitys myös ihmisten elämässä. Kosketus on ihmisen 
ensimmäinen suhde maailmaan. Usein se on myös viimeinen. Kosketta- 
misen kautta tiedämme, rakastetaanko meitä. Tämä filosofia liikkuu ihon 
ääriviivoilla, ja sikäli se on hyvin pinnallista, mutta itse ajatus on 
syvällinen. Juuri tällaista on ihmiskasvoinen tiede ja ajattelu. Tätä on 
arkielämän dialoginen filosofia. Intiaanien viisaus sanoo: kosketelkaa 
ystäviänne kaksin käsin. Toisaalta koskettamisen käyttämiseen tutki- 
muksellissa keskusteluissa olisi suhtauduttava pidättyvästi. Ajatus saat- 
taa epäilyksen alaiseksi sen, mitä Buber ja Levinas asiasta sanoivat: 
ihmisen tulisi olla tutkimuksellisissa yhteyksissä samanlainen kuin 
muissakin elämänyhteyksissä. Buberin ja Levinasin argumentti kohdis- 
tuneekin lähinnä siihen, millaista elämänkäytännöllisen filosofian tulisi 
olla, miten filosofia saadaan hengittämään vapaasti ja miten tieteen- 
harjoittajista itsestään voidaan tehdä täysipainoisia tuntevia ihmisiä. 

Jos asiaa ajatellaan pelkästään metodologiselta kannalta, tilanne on 
toisenlainen. Koskettaminen voidaan kokea luontevaksi, mutta siitä ei 
tule tehdä suosittavaa normia. Vähemmistötutkija huomaa helposti, 
miten eri tavoin kulttuurit suhtautuvat koskettamiseen. Esimerkiksi 
Intiassa poliisipartiot kulkevat huolettomasti käsi toistensa olkapäillä, 
”vaikka he ovat samaa sukupuolta, eivät ole homoseksuaaleja eivätkä 
juovuksissa”, kuten OueerTV-ajankohtaisohjelma raportoi Sub-kana- 
valla.f?9? Ennestään tuntematon kosketuskulttuuri voi olla joillekin 
ihmisille myös shokki. Jo siitä syystä tutkijan tulisi asennoitua kosketta- 

miseen tietoisesti ja harkitusti. Koskemattomuuden ylläpitoa puoltavat 
samat syyt kuin psykoterapeuttistakin etäisyydenpitoa. Toisaalta tutki- 
muksellista positiota tukee se, että tutkija ja hänen keskustelukumppa- 
ninsa eivät tule liian etäisiksi. Myös läheisyys voidaan kokea joissakin 
oloissa vapauttavana. 


6.3. NARRATIIVISUUS JA EPIFANINEN HETKI 


Hermeneutiikan tärkein muistutus dialogiselle filosofialle on se, että 
ymmärtäminen sitoutuu historiaan. Ymmärtämisen tilanne kantaa 
mukanaan kulttuurin koko kuvaa. Länsimaalaisen on turha käydä 
keskusteluja muslimin kanssa, jos hän ei osaa Koraanin kieltä, toisin 
sanoen, jos hän ei tunne kulttuuria, jolle hänen keskustelukumppaninsa 
perustaa merkityksiä. Sekä merkitysten että tapakulttuurin tunteminen 
on tärkeää. On tärkeää tietää, miksi moskeijaan ei saa mennä kengät 
jalassa tai mikä on fatwa. Ja on hyvä huomata, että arabimaissa puhujan 
tuleminen aivan kumppaninsa viereen keskusteltaessa on aivan yleinen 
tapa. Samaan tapaan muslimin on syytä ymmärtää Kalevalan kerto- 
muksia tunteakseen riittävästi suomalaista ajatteluperinnettä sekä 
integroituakseen suomalaiseen kulttuuriin. Tätä kautta valottuu, että 
aidossa dialogisuudessa kyse ei ole vain siitä, mitä voimme tehdä 
yksityiselämässäämme, vaan myös siitä, että yhteisissä asioissa meidän 
täytyy pyrkiä yhteisymmärrykseen ja noudattaa yhteisiä sääntöjä. 

Esimerkiksi minä kunnioitan mielelläni uskovia ihmisiä ottamalla 
lakin päästäni, jos menen käymään mihin tahansa synagogaan, moskei- 
jaan tai kirkkoon. Mutta jos joku uskovainen vaatii minua noudattamaan 
hänen sääntöjään myös kaikkialla arkielämässä, hän ei pyydäkään 
minulta enää kohteliaisuutta eikä kunnioitusta vaan alistumista. Ja se 
taas ei sovi yhteen järkiperäisen yhteiskuntamme eikä sen mukaisen 
dialogisen kohtaamisen kanssa. 

Eri kulttuureista tulevat ihmiset eivät saa myöskään pakottaa muita 
ihmisiä pyrkimällä laajentamaan omia sääntöjään kaikkialle julkisen 
elämän alueelle. Myös suomalaista vierautta ja erityislaatuisuutta pitäisi 
kunnioittaa ja arvostaa, sillä me olemme vähemmistönä maailmassa, ja 
pieni kansamme on usein ollut ulkovaltojen ja vieraiden kansojen 
uhkaama. Näiden yleishavaintojen pohjalta voidaan päätellä, että dia- 
logiseen yhteisymmärrykseen pyrkiminen on historiallinen ja poliittinen 
— oppimista ja sopeutumista vaativa — prosessi, aivan niin kuin herme- 
neutiikankin piirissä on ajateltu. 

Dialoginen filosofia ei tyhjene pelkkien yksityiskohtien tai puheen 
ulkoisten piirteiden erittelyyn. Niiden ohella on tärkeää, että vierasta 
kulttuuria edustavan ihmisen koko merkityskonstituutio ja minäkuva 
ovat useiden mallien ja esikuvien muotoilemia. Nämä esikuvat ovat 

voineet leimata ihmisen omaa itseymmärrystä ja persoonallisuuden 
rakentamista roolinoton ja mallioppimisen kautta tavalla, jota esi- 
merkiksi symbolisen interaktionismin teoria kuvailee selitysvoimaisesti. 
Dialogisen filosofian tehtävä on pikemminkin näiden identiteettiraken- 
teiden paljastaminen ja purkaminen kuin pelkkä selittävä tutkiminen. 
Jos dialogista ajattelua yhdistetään vieraita kulttuureja edustavien 
ihmisten tutkimiseen, ei voida välttää tarkastelemasta koko sitä kult- 
tuurista viitekehystä, joka on lyönyt leimansa toiseutta, vierautta ja eri- 
laisuutta edustaviin ihmisiin. 

Kulttuurin käsite ei ole tällöin yksiselitteinen. Se tapa, jolla ihmiset 
ilmaisevat itseään ja ovat olemassa itselleen, on osa heitä muovanneen 
metafysiikan perinnettä. Heidän malliensa ja esikuviensa kohtalot ja 
kertomusrakenteet toistuvat ihmisyksilöiden tavassa luoda ja ymmärtää 
itseään. Nämä kertomukset opetetaan meille usein jo lapsena. Esi- 
merkiksi Raamatun keskeiset kertomukset opetetaan kristillisiin seura- 
kuntiin kuuluville lapsille jo koulun ensimmäiseltä luokalta alkaen. 
Niiden kautta oppilaiden tajuntaan piirretään kuvaa siitä, mikä on oikein 
tai väärin ja mikä on eettisesti hyvää ja mikä pahaa. Tällaisia ovat 
kertomukset Aatamista ja Eevasta, vedenpaisumuksesta, Baabelin tor- 
nista, Juudas Iskariotista ja Jeesuksen pelastushistoriasta. Yhtä hyvin 
meille voitaisiin opettaa ensimmäiseltä luokalta lähtien myös Sokrateen 
ja hänen oppilaidensa moraalikäsityksiä — tai Siddhartha Gautama 
Buddhan. 

Olennaista on, että käsityksemme hyvästä, oikeasta ja kauniista ovat 
myyttisten kertomusrakenteiden välittämiä. Myös arkielämän valintojen 
keskellä ajattelumme nojautuu historiallisiin tai sepitettyhin tapahtuma- 
seuraantoihin, jotka vaikuttavat meissä piilotajuisesti. Ajattelumme on 
ehdollistettu toimimaan niin, että omien elämäntilanteidemme tulkitse- 
miseksi ja ymmärtämiseksi otamme apuneuvoksi meille tarjotut kerto- 
mukset. Kertomukset tarjoutuvat malleiksi siksi, että ne sisältävät 
juonen. Ne eivät ole vain staattisia kuvia, vaan niihin liittyy draamaa: 
toimintaa ja tapahtumista. Ne soveltuvat käytännön malleiksi, koska ne 
sallivat rooleihin ja tilanteisiin samastuville ihmisille mahdollisuuden 
joko osallistua tapahtumien kulkuun ja ohjata niitä tai yksinomaan toi- 
voa, että omassakin elämässä kävisi samoin kuin kertomuksen sankarin 
elämässä. Myyttien ja kertomusten vetonaula on juuri siinä: mahdollisuu- 
dessa osallistua aktiivisesti tai passiivisesti jo olemassa olevaan ja tun- 
nettuun tapahtumien seuraantoon. Mallin tai esikuvan ei tarvitse olla 
sen enempää uskonnollinen tai mytologinen kuin ovat ne elokuvat, joissa 
Arnold Schwarzenegger esittää pääosaa. Tosin myös ne, aivan kuten 
George Lucasin Star Wars -saaga, maalaavat eteemme jo useasti aiemmin 
näkemäämme ”suurta kertomusta”, jonka esittäjä on voinut olla yhtä 
hyvin Ronald Reagan ”tähtien sota” -skenaariollaan kuin Sigmund Freud 
”oidipaalista kompleksia” koskevalla representaatiollaan. 

Intiaanien viisaus opettaa, että tarinoilla on parantava vaikutus. Kun 
ihminen kuuntelee tai kertoo tarinoita, hän voi alkaa elää niissä ja antaa 
omalle elämälleen uusia merkityksiä. Tarinoiden kautta voidaan ilmaista 
myös pahoinvointia, ahdistusta ja pelkoja. Kauhutarinat mahdollistavat 
turvalliselta tuntuvan pelkokokemuksen ja sitä kautta pelkojen hal- 
linnan. Mystiikka auttaa irroittautumaan arkipäivästä ja antaa tilaa 
mielikuvitukselle. Niin sanotut kaupunkitarinat kantavat useasti muka- 
naan epäsuoraa varoitusta, käyttäytymiskoodin ilmausta tai sosiaalista 
normia. 

Nykyajan ihmiset katsovat elokuvia ja televisiota. Elokuvateoria 
käyttää ”epifanisen momentin” nimeä sellaisista reseptiotilanteen het- 
kistä, joiden kautta katsojat löytävät itsensä elokuvan rooleista tai 
tilanteista. Epifaninen hetki voi olla kaksisuuntainen. Toisaalta katsoja 
ymmärtää elokuvan juonen juuri sellaisen ”horisonttien yhteensulau- 
tumisen” kautta, josta hermeneutiikan yhteydessä oli puhe. Hänen 
tajunnassaan ovat tietyt oletukset valmiina, ja elokuvan tekijät ikään 
kuin vain lähestyvät katsojan oletettua tieto- ja arvomaailmaa teok- 
sessaan. Näin katsojan on mahdollista samastua elokuvaan, ymmärtää 
sen juonta, henkilöitä ja tapahtumia. Tämä on epifanisen siirtymän yksi 
suunta. Mutta katsoja voi myös tulkita omaa elämäänsä elokuvassa 
näkemänsä kautta. Elokuva voi liikuttaa, ja se voi herättää ihmisessä 
prosesseja, joiden tuloksena hän ymmärtää uudestaan omaa elämäänsä. 
Taide voi toimia virikkeenä uusien ajatuskulkujen avaamiseen. Elokuva- 
ohjaaja James Cameron onkin sanonut, että hänen toiveensa toteutuu 
lopputekstien ystävissä. Heitä ovat ihmiset, joissa jokin on liikahtanut ja 
jotka jäävät paikoilleen elokuvan päätyttyä. Eräs elokuvateatterin pitäjä 
puolestaan sanoi, ettei hän ole koskaan nähnyt niin paljon lopputekstien 
ystäviä kuin Krzysztof Kieslowskin elokuvissa. 

Mutta myyttien, kertomusten ja taideteosten tarjoama virikkeellisyys 
ei ole olennaisin asia kertomusten ja niiden tulkitsijoiden suhteessa. 
Olennaista on, että uskontojen, myyttien ja taiteen kantamat kerto- 
mukset toistuvat ihmisten elämässä välttämättä. Ne toistuvat tavassa, 
jolla ihmiset suhtautuvat itseensä ja ymmärtävät toisia ihmisiä ja 
maailmaa. Kyseessä ovat yhtäältä metafyysinen ja kulttuurinen makro- 
taso sekä toisaalta yksittäisen ihmisen elämän liittyvä mikrotaso. Näitä 
tasoja leimaa suunnaton mittakaavaero, eikä niiden välillä ole useinkaan 
välimuotoja. Myös taideteoksia luovat ihmiset yleensä vain toistavat jo 
olemassa olevia aiheita ja teemoja, jotka ovat kulttuurisesti annettuja. 
Vain harvat voivat väittää olevansa riippumattomia esikuvista tai vai- 
kutushistoriasta, ja kyseessä täytyykin silloin olla maailmankuuluisuus. 

Voidaksemme ymmärtää yksittäistä ihmistä meidän pitää tuntea 
hänen tietoisuuttaan leimaava kulttuurinen perintö. Kertomukset, 
myytit ja metafysiikat heijastuvat ihmisten omassa historiassa ja itsensä 
ymmärtämisessä. Ihminen itse voi monin tavoin ilmentää satuja, 

myyttejä ja tarinoita. Joskus puhutaan jopa kohtalosta. Sanomme, että 
”hänen elämäntarinansa on erittäin oidipaalinen” tai ”heidän suhteensa 
oli kuin Abelardin ja Heloisen”, ”pääministerimme oli 1990-luvun talous- 
Mooses” ja ”Suomen hiihtojoukkue saavutti Pyrrhoksen voiton Lahden 
MM-kisoissa vuonna 2001”. Mutta elämäntarinoiden lähtökohtana voivat 
olla myös vähemmän arkipäiväiset ja kliseenomaiset tarinat. Kuten jo 
Buberin filosofiaa käsiteltäessä huomautin, nämä kertomukset voivat olla 
ihmisille itselleen piileviä tai esitietoisia. Tulkitsija, joka tuntee moni- 
puolisesti myyttistä todellisuutta, voi auttaa ja ohjata ihmisiä näkemään, 
mitkä mahdolliset elämänkohtalot heidän elämässään toistuvat. Tällöin 
pitää varoa joutumasta myyttien vangiksi, niin kuin voi käydä oikea- 
oppisen psykoanalyytikon sohvalla. Tärkeää on huomata, että myyttien ja 
kertomusten vaikutusyhteys ihmisten elämään on yksisuuntainen: ne 
vaikuttavat meihin, mutta me emme voi tuhansia vuosia vanhoille kerto- 
muksille mitään. Ne ovat. 

Tästä johtunee sekin, miksi satujen, myyttien ja klassisten kerto- 
musten lumovoimalla ei ole äärtä eikä rajaa. Esimerkiksi Oxfordin 
yliopiston kirjallisuuden professorin, J. R. R. Tolkienin, kirjoittama keski- 
ajalle sijoittuva ”Taru sormusten herrasta” veti katsomot täyteen myös 
elokuvaversiona jouluna 2001. Toisaalta satujen ja tarinoiden roolit 
voivat olla hyvin stereotyyppisiä, ja niiden vaikutus voi olla ideologinen. 
Saduista ei löydy juurikaan homoseksuaalisia hahmoja tai ihmissuhteita, 
vaan roolit ja kehyskertomukset ovat yleensä heteroseksistisiä. Jopa Tove 
Janssonin itselleen luomaa Muumi-maailmaa voidaan pitää heteroseksu- 
aalisen perheen ja sen mukaisten roolien toisintona. Joskus erilaiset 
vähemmistökulttuurit arvotetaan jopa kielteisesti saduissa ja tarinoissa. 
Niistä tehdään marginaalisia ryhmiä, jotka tematisoidaan pahan edus- 
tajaksi. James Bond -elokuvissa niin sanotun pahiksen ”oikea käsi” 
lavastetaan yleensä stereotyyppiseksi homoseksuaaliksi. Steven Spiel- 
bergin elokuvassa Hook puolestaan vihjaillaan, että lasten ja nuorten 
suosiota tavoitteleva merirosvokapteeni onkin itseasiassa homoseksuaali, 
joka peilailee itseään narsistisesti merirosvolaivan kabinetissa, kadehtii 
ydinperheitä ja kärsii yksinäisyydestään. Jos haluamme välttää joutu- 
mista henkisen väkivallan kohteeksi, meidän on varottava erityisesti 
lapsille suunnattuja satuja! Vaihtoehtoisesti olisi luotava kokonaan uusia 
hyvän, pahan ja onnellisuuden representaatioita. 

Kertomuksellisuuteen liittyvän filosofisen tutkimuksen tehtävä olisi 
paitsi tutustuttaa ihmisiä myyttisiin rakenteisiin, myös vapauttaa ihmi- 
siä tarinoiden kahlitsevista rooleista. Niin kristityt kuin muslimit ja 
muidenkin uskontojen kannattajat samastuvat hämmästyttävän helposti 
auktoriteettiasemaan nostettujen kertomusten hahmoihin, mikä johtunee 
siitä, että tarinoiden ja vertauskuvien kautta tie monimutkaista eettistä 
harkintaa vaativiin ajatuskulkuihin on lyhyt. Yhdelle on tärkeää, mitä 
Paavali sanoi, toiselle, miten Muhammed eli, ja kolmannelle, mitä Kon- 

futse ja Laotse ajattelivat toisistaan. Suurin osa julistajista ja profeetoista 
ei ollut kuitenkaan dialogisia ajattelijoita. Heitä ei arvostettaisi nykyi- 
sellä tavalla, mikäli heihin olisi voitu kohdistaa dialogista kritiikkiä. 
Niinpä tuo uskonvaraisuus ei ole heidän seuraajilleen välttämättä hy- 
väksi, ja nykyisen dialogisen filosofian tehtävä onkin johdattaa osapuolia 
juuri sellaisten ristiriitojen havaitsemiseen, jotka epifanisen hetken pal- 
jastuminen luo. 

Kertomuksien välityksellä tapahtuvaa toiseuden kohtaamista ja tutki- 
mista nimitettään narratiiviseksi. Sen yhteyteen soveltuu kaikki, mitä 
olen sanonut dialogisuudesta ja hermeneutiikasta. Jätän tässä kirjassa 
avoimeksi sen, minkälaisten vaiheiden kautta narratiivista tutkimusta 
käytännössä suoritetaan. Tutkimusaiheiden erityispiirteet määrävät kul- 
loinkin yksityiskohtaisen metodologian. Asenteelliseksi avuksi kaikessa 
narratiivisessa tutkimisessa voi olla se, mikä on dialogisen filosofian ja 
hermeneutiikan mukaista. Keskeinen täydennys, jonka narratiivinen 
ajattelu antaa dialogisuudelle, on huomautus, etteivät ymmärtämisen 
puitteet ole koskaan pelkästään yksilön sisäisiä, tiedollisia tai yleis- 
tettävissä olevalla tavalla ”kulttuurisia”. Sen sijaan ne ovat monin tavoin 
emotionaalisia, esteettisiä ja mielikuvituksellisia. Ne ovat myös järjen 
päättelyssääntöjä uhmaavia ja samalla vetoavia. Ne edellyttävät 
tutkijoilta niiden uskontojen, filosofioiden ja taiteellisten esitysten tunte- 
mista, joiden tulosta myös meidän oma persoonamme on. Jos taas pi- 
dämme niitä pysyvänä osana kulttuuriamme, olemme helposti myto- 
logian vankeja. Se voi olla yksilöiden kannalta rasite. Mutta onneksi 
suuri osa kulttuurin kuormasta on myös kumottavissa. 


6.4. MYYTTIEN OLEMASSAOLO: VALTIO JA TOTEMISMI 


Levinasista tekee psykoanalyyttiselle teorialle myöntyväisen se, että hän 
näyttää pitävän ihmisen psyykkisessä tajunnassa ilmeneviä merkityksiä 
todellisina ja olemassa olevina suhteina. Tämä ei koske vain tietoisuutta; 
hänen mielestään todellisuuteen sisältyvät lisäksi ei-tietoiset ja latentit 
merkitykset. Myös Lauri Rauhala on jaksanut väsymättömästi tähdentää 
tajunnan ja tietoisuuden käsitteellistä erottelua: tajunta sisältää tietoi- 
suuden lisäksi myös ei-tietoiset, piilotajuiset ja aktualisoitumistaan odot- 
tavat intentionaaliset merkitykset.1?80 Levinas puolestaan lähentyi omas- 
sa ajattelussaan enemmänkin mystiikkaa ja uskontoa ja samalla myös 
psykoanalyyttisia opinkappaleita. Keskusteluissaan Philippe Nemon 
kanssa Levinas tunnusti pitävänsä mytologisia psykodynamiikan re- 
presentaatioita todellisina: ”Uskon, että psykologiset satunnaisuudet ovat 
tapoja, joilla ontologiset suhteet näyttäytyvät. Psykologiset seikat eivät 
ole sattumanvaraisia.”431 

Ihmisen psykodynaamiset suhteet, kuten oidipaalinen kompleksi, 

isänmurha, totemismi ja eksogamian normi, olisivat tämän mukaan yhtä 
olemassa olevia ja historiallisesti tai sosiaalisesti määrättyjä ilmiöitä 
kuin mitkä tahansa muutkin kulttuuriobjektit. Puhumme huolettomasti 
”yhteiskunnasta” ja ”valtiosta”, vaikka tiedämme, ettei niitä vastaa mi- 
kään konkreettinen esine tai olio. Miksi emme puhuisi yhtä luotta- 
vaisesti niiden psykoanalyyttisista vastineista, kuten ”tunteiden ambi- 
valenssista”, ”insestikiellosta” tai ”klaanijärjestelmästä”? 

Levinas on mielestäni oikeassa siinä, että ihmisen psykodynamiikkaa 
ja sen tieteellisiä selityksiä voidaan pitää ilmiötasolla olemassa olevina 
kulttuuriluomuksina. Tällöin ne sijoittuisivat ontologisessa suhteessa 
Karl Popperin maailmaan 3, jossa eksistoivat ajattelun tuotteet (ajattelun 
itsensä sijoittuessa maailmaan 2 ja sen materiaalisen perustan eli aivo- 
toiminnan sisältyessä maailmaan 1).932 Mutta jos selityksiä ja ymmärtä- 
misen tapoja aletaan pitää faktisesti olemassa olevina tosiasioina, ajau- 
dutaan mielestäni kohtalouskoon. Seurauksena on yhden totuuden oppeja 
ja ainakin näennäisesti kumoamiskelvottomia teorioita, jollainen psyko- 
analyyttinen teoriakin on. Sitä se on jo siksi, että myös teorian kriti- 
soiminen on psykologisoitu ”vastarinnaksi” ja sisällytetty teoriaan. Psyko- 
analyyttisen teorian mukaan vastarinnan herääminen vain osoittaisi, 
kuinka oikeassa teoria on. 

Kenties Popperin filosofia ei ole kovin vertailukelpoinen haastajapari 
juuri psykoanalyysille, mutta hänen ajattelunsa on opettavaista ainakin 
yhdessä suhteessa. Popperin käsityksen mukaan tieteellisen teorian tulee 
olla kumottavissa, sillä muutoin se ei enää puhu maailmasta vaan 
itsestään.483 Periaatteellisesti kumoamaton teoria on itse itsensä selit- 
tävä, aivan kuten psykoanalyyttinen teoria on. Tällaisen teorian totuus- 
arvoa tai -asemaa ei voida edes periaatteessa koetella. Kyseisenlainen 
teoria ei perustu teorian itsensä ja ulkomaailman väliseen suhteeseen, 
jossa vertailu olisi mahdollista, vaan muodostaa kokonaan oman hypo- 
teettisen ehdotuksensa sille, minkälaisia ihmisten suhteet välttämättä 
ovat. Tämän näköalan kautta avautuva maisema voi olla myös vääris- 
tynyt. Psykoanalyyttisen teoriaperinteen ehdotelmat ihmisten vietti- 
yllykkeistä eivät vastaakaan kaikkien ihmisten elämään liittyviä merki- 
tyksiä. Psykoanalyyttinen teoriaperinne tarjoaa malliesimerkin siitä, 
miten ennakko-oletukset ja esiteoreettiset normit voivat kaapata vallan 
tieteellisissä selityksissä. Asiaa ei korjaa myöhemmin mikään metodo- 
loginen täydennys, jossa toisen ihmisen tulkitsemisen ja terapeuttisen 
käytännön sanottaisiin noudattavan hermeneuttista tai dialogista toinen 
toiseltaan oppimisen normia. Dialogisuus ei ole psykoanalyysia, eikä se 
paranna dogmaattisen psykoanalyyttisen teorian heikkouksia. Kumotta- 
vuuden periaatteeseen sisältyvä toinen tärkeä piirre on, että jos teoria 
voidaan kumota, se sallii itsensä ohella myös vaihtoehtoja. Tämä olisi 
tarkalleen ottaen myös Levinasin alkuperäisten tarkoitusten mukaista. 
”Totuudelle” pitää olla vaihtoehto. 

6.5. DIALOGINEN TILANNE 


Tämä filosofinen teos ei ole ensisijaisesti metodikirjallisuutta, enkä täh- 
tää yksityiskohtaisten sen enempää kuin yleispätevienkään neuvojen 
antamiseen siitä, miten dialogista tutkimusta pitäisi käytännössä 
suorittaa. Tilanteet ovat yksilöllisiä ja erilaisia. Mutta dialogisen koh- 
taamisen rakennetta voidaan kuvailla Emil Toden romaanissaan 
Enkelten siemen antaman mallin avulla.434 Kriitikoiden ja lehtimiesten 
valaisemina tiedämme, että ”Emil Tode” oli teoksen todellisen kirjoit- 
tajan, Tönu Onnepalun, salanimi. Teoksessa hän osoitti sanansa kuvit- 
telemalleen lukijalle, Angelolle, kirjemuotoisesti. Kirjallisuuden teoriassa 
kirjoittajan ja lukijan välistä tilannetta on usein tarkasteltu 'impli- 
siittisen kirjoittajan ja 'implisiittisen lukijan? käsitteiden kautta. Ne 
kuvailevat osapuolia, jotka ajatellaan todellisen kirjoittajan ja todellisen 
lukijan väliin: katsotaan, että kirjoittaminen ja lukeminen ovat välitty- 
neitä. Implisiittinen kirjoittaja ja implisiittinen lukija ovat konstrukti- 
oita, jotka todellinen kirjoittaja rakentaa kirjoittajan ja lukijan väliseen 
tilanteeseen. Joskus puhutaan myös ihannekirjoittajasta ja ihanne- 
lukijasta. Ne ovat idealisaatioita. 

Implisiittinen kirjoittaja on sellainen, jollaiseksi todellinen kirjoittaja 
kuvittelee tai tematisoi itsensä tekstissään: Tönu Önnepalu loi ”Emil 
Toden”. Implisiittinen lukija puolestaan on todellisen kirjoittajan kuvit- 
telema ihannelukija, jolle hän suuntaa sanansa. Tässä asemassa oli 
Enkelten siemenen Angelo. Todellista lukijaa ei ainakaan laajasti julkai- 
seva kirjoittaja voi useinkaan tuntea, ja siksi kuviteltu tekstin vastaan- 
ottaja on välttämätön, jotta kirjoittamisen suhde voisi toteutua. Tekstissä 
ovat vuorovaikutuksessa implisiittinen kirjoittaja ja implisiittinen lukija: 
kirjoittajaminä ja sen kuviteltu vastaanottaja. Tämä ei toisaalta merkitse 
minuuden halkaisemista kahteen osaan tavalla, joka on tunnettua esi- 
merkiksi klassisesta symbolisesta interaktionismista. Kyseessä ovat 
teoreettiset käsitteet, joita ei vastaa mikään reaalinen entiteetti.4$55 

Seuraava kuvio 1 esittää, miten todellinen kirjoittaja konstruoi impli- 
siittisen kirjoittajan ja implisiittisen lukijan. Tämä tapahtuu niiden ar- 
vausten, oletusten ja toiveiden perusteella, jotka todellisella kirjoittajalla 
on todellisesta lukijasta. Samalla kaavio osoittaa, miten taiteellisen luo- 
misen suunta kohdistuu todelliselta tasolta kuvitteelliseen. Kuvitteelli- 
nen aines on se, joka luodaan. Tutkimisen suunta voi puolestaan koh- 
distua kuvitteelliseen tai reaaliseen ainekseen tai molempiin riippuen 
siitä, onko kyseessä 

A) teokseen kohdistuva taiteiden tutkiminen (suuntautuu luotuun 
teokseen tai tekoprosessiin) vai 

B) reseption eli vastaanoton tutkiminen (suuntautuu sekä reaalisiin 
tekijä- ja vastaanottajaosapuoliin että teokseen ja sen implisiittisiin sub- 
jekteihin). 

C) Niin sanottu taiteellinen tutkiminen eli taiteen keinoin tapahtuva 
tutkiminen puolestaan samastuu osittain taiteelliseen luomiseen mutta 
suuntautuu tutkimusta koskevilta osiltaan myös todelliseen maailmaan, 
josta taidekin ammentaa aiheitaan ja motiiveitaan. 


Ovat olemassa narraatioina 


Implisiittinen <> | !mplisiittinen 


kirjoittaja 


Ä Konstruoi- 
daan 


Todellinen 


Todellinen 
lukija 


Tutkimisen suunta 
Luomisen suunta 


kirjoittaja 


Ovat olemassa reaalisesti 


Kuvio 1 


Yllä oleva kuvio havainnollistaa, miten taiteellinen luominen suuntautuu 
todellisen arkielämän tasolta taiteelliseen teokseen. Roolit ja arkielämän 
representaatiot ovat olemassa teoksessa narraatioina. Taiteellinen 
tutkiminen puolestaan hyödyntää sitä heiluriliikettä, jota luova ja 
tutkiva subjekti kokee todellisen elämänsä ja sen taiteellisten esitysten 
välillä. Mielenkiinnon kohde voi vaihdella todellisen minän ja taiteellisen 
työn tekemiseksi konstruoidun implisiittisen rooliminän välillä. Impli- 
siittinen ihannekirjoittaja tai ”ihanneminä” on taiteellisen tekemisen 
työväline. Itsetuntemuksen kasvu tapahtuu dialogissa ”todellisen” minän 
ja implisiittisen minän kanssa. Ajatus vastaa Martin Buberin käsitystä 
siitä, miten ihmisen persoona muotoutuu edestakaisessa liikkeessä 
todellisen minuuden ja sen objektivoitujen vastineiden välillä. 

Myös varsinaisessa dialogisessa kohtaamisessa toteutuvat saman- 
tyyppiset osapuolet. Ne ovat toisiinsa nähden vastaavanlaisessa ase- 
massa. On olemassa todellinen puhuja ja todellinen kuulija. Niiden 
lisäksi keskustelutilanteessa ovat implisiittinen puhuja ja implisiittinen 

kuulija. Erona tekstin tai muun taideteoksen sisältävään tilanteeseen on, 
että kohtaamisen implisiittisiä osapuolia ei luoda. Niitä ei aktiivisesti tai 
tiedostamattomasti konstruoida keskusteluun, vaan juuri ne ovat ole- 
massa ilmeisinä ja itsestään. Ne ovat odotuksia tai rooleja. Dialogisessa 
kohtaamisessa pyritäänkin implisiittisen rooliolemisen ja rooliodotusten 
taakse, siihen mitä ajattelevat ja minkälaisia ovat todellinen puhuja ja 
todellinen kuulija. Juuri todellisuushakuisuus tekee kohtaamisesta filo- 
sofisen. 

Sekä kirjallisuudessa että elävissä esitys- ja puhetilanteissa on kysy- 
mys narratiivisuudesta: kertomalla olemisesta ja välittämisestä. Olemi- 
nen on epäsuoraa. Taiteiden ja kirjallisuuden tehtävä onkin represen- 
toida, esittää elämä uudelleen. Joskus se tapahtuu myös ajallisesti 
etukäteen, jos kyse on suunnitelmista tai utopioista. Mutta filosofisen 
tutkimisen tehtävä on erisuuntainen kuin taiteellisen, kirjallisen tai 
kertomuksellisen metodin. Se on myös laajempi kuin taiteiden tutkimuk- 
sen tehtävä. Dialoginen filosofia voi yhtyä osittain taiteelliseen tutkimi- 
seen sisältyvän monisuuntaisuuden kanssa. Tämä toteuttaa dialogisuu- 
den alkuperäistä ajatusta. Metodina voi olla kirjallisen kertomuksen tai 
roolien rakentaminen. Se on olemista implisiittisinä entiteetteinä, ihan- 
nekirjoittajana ja ihannelukijana — tai vastaavasti implisiittisenä puhu- 
jana tai implisiittisenä lukijana. Mutta tämän kirjoitus- tai puhetilanteen 
aikaansaamisen jälkeen filosofisen tutkimuksen pitäisi kääntyä todelli- 
sen kirjoittajan ja todellisen lukijan suuntaan. Dialogista tutkimusta 
erottaa taiteellisesta tutkimisesta se, että filosofinen mielenkiinto koh- 
distuu taiteelliselle tutkimiselle ominaisen monisuuntaisuuden asemasta 
todelliseen puhujaan ja todellisen kuulijaan. 

Kuvio 2 havainnollistaa, miten implisiittiset arkiroolit nähdään reaali- 
sesti olemassa olevina. Luova elementti liittyy nyt todelliseen kuulijaan 
ja puhujaan, jotka konstruoituvat osapuolten vuorovaikutuksessa. Myös 
tutkimuksen mielenkiinto kohdistuu ensisijaisesti minuuksiin, jotka ovat 
implisiittisten roolien takana. Puhujan oman minuuden jäljittämistä voi- 
daan sanoa identiteettityöksi. 


240 


Ovat olemassa reaalisesti esim. arkirooleina 


Dialogi 
<-> 


Implisiittinen 


Implisiittinen 


puhuja kuulija 


Z Identiteettityö 


Todellinen Konstruoidaan / Todellinen 
puhuja ETTE TIT kuulija 


Tutkimisen suunta 
Luomisen suunta 


ö Ovat olemassa konstruktioina 
Kuvio 2 


Ajatus kirjoittaja- tai puhujaminästä sekä implisiittisestä vastaanotta- 
jasta on yleistettävissä koskemaan lähes kaikkea taiteellisen esittämisen 
ja reseption suhdetta. Mikäli tutkimuksen aiheena on esimerkiksi se, 
miten taiteellisin keinoin voidaan tukea ihmisten itseymmärrystä, on 
avuksi, jos taiteellinen teos nähdään epäsuorasti ilmaistuna minän tai 
toisen ihmisen representaationa. Tällöin taide nähdään itsetuntemuksen 
välineenä. Tutkimusmenetelmän tavoitteena on osallistua teoksen luomi- 
seen, jotta minuuden ja toiseuden ilmaisut saataisiin esiin. Osallistu- 
minen tarkoittaa lähinnä spontaaniuden tukemista. Dialogisen suhteen 
aikaansaamisen jälkeen tutkimisen pitäisi ikään kuin vaihtaa suuntaa ja 
pyrkiä lähestymään tulkitsevalla metatasolla sitä kohdetta, jonka luomi- 
sessa se ensin avusti. Tällöin siirrytään taiteellisen tutkimisen alueelta 
varsinaisen dialogisen filosofian piiriin. 

Dialogisen tutkimisen tehtävä on myös itsereflektiivinen. Itsereflek- 
tiivisyyttä ei ole kuitenkaan syytä korostaa liikaa. Tärkeää onkin, että 
tutkija ja tutkittava pohtivat yhdessä, mitä merkityksiä luotuun teokseen 
sisältyy. Sen lisäksi tutkijalle on tärkeää myös etäännytys, jonka varassa 
hän voi vetäytyä tekemään analyysia keskustelusta tai teoksesta. Tämä 
on tutkimisen toinen vaihe. Silloin tutkija voi luottaa paljolti ensimmäi- 
sessä vaiheessa saamiinsa havaintoihin ja kokemuksiin, eikä teoksen tai 
dialogin pysyvyysarvolla ole suurta merkitystä. Se katoaa, aivan niin 
kuin Buberin kuvailema Minä-Sinä-yhteys muuttui Minä-Se-suhteeksi 
tai Levinasin ”sanominen” ”sanotuksi”. 

Filosofisen analyysin tehtävä ei ole luokitteleva eikä raportoiva, joten 
tärkeää ei ole niinkään dokumentaation ehdoton oikeellisuus kuin se, 

mitä subjektiivisia merkityksiä ja tulkintoja tutkija onnistuu saamaan 
kohtaamisista esiin. Kuten jo Buberin ja Levinasin ajattelua tarkastelta- 
essa tuli ilmi, dialogin ydintä, sitä, mikä keskusteluissa on merkityk- 
sellistä, ei voida säilyttää tai ”pakastaa” myöhempää erittelyä varten. 
Tärkeämpää olisi välittää havainnot sellaisina kuin ne koskettavat 
tutkijaa dialogisessa tilanteessa. Tallennusmenetelmällä ja ylöskirjaami- 
sella on tällöin pelkästään muistiinpanomainen rooli, eikä välineelliseen 
vaikuttavuuteen tulisi uhrata liikaa huomiota tai resursseja. 

Taiteellisen luomisen tapahtumassa implisiittiset osapuolet ovat pelk- 
kiä fiktioita muiden ollessa olemassa luonnostaan. Mutta puhetilanteille 
on ominaista se, että kaikkein ilmeisimmin ovat olemassa roolit. Mie- 
lenkiinto kohdistuukin nyt siihen, mitä on roolien takana: todelliseen 
itseen, todelliseen minään. Jo Buberia ja Levinasia käsiteltäessä to- 
dettiin, että ihminen on tältä osin arvoitus, eikä autenttiseen minuuteen 
ole pääsyä välttämättä edes ihmisellä itsellään. Sen sijaan yllä selitetty 
rakennekuva dialogisesta kohtaamisesta voi auttaa näkemään, mikä 
tutkittavassa ilmiössä on autenttista ja representoimalla tematisoitua, 
mikä on tutkimuksen asema ja millainen on tutkimuksen dekonstruoiva 
ja uudelleen konstruoiva tehtävä. Tärkeää on huomata tutkimuksellisen 
mielenkiinnon suunnat ja niiden vaihtuminen tutkimuksen alkaessa 
suuntautua ”todellisiin minuuksiin”. 

Tutkittavan ihmisen kannalta tärkeintä on objektiivisina ja impli- 
siittisinä annettujen roolien riitautuminen hänen subjektiivisten koke- 
mustensa kanssa. Esimerkiksi sopii vaikkapa Oueer as Folk -sarjan 
Nathanin oivallus, ettei hänestä tulisi koskaan ainakaan tavallista 
heteromiestä, joka voi samastua sosiaalisena normina ja odotuksena 
luotuun heteromiehen rooliin. Epifanisen hetken kautta oivallus voi 
johdattaa myös TV-sarjan katsojaa tunnustamaan ristiriitoja joko omassa 
elämässään tai oman elämänsä ja Oueer as Folk -sarjassa tyypitellyn 
elämän välillä. Katsoja saattaa esimerkiksi ”löytää itsensä” Nathanin 
tilanteesta tai hän voi pitää sitä vain stereotyyppisenä roolimallin 
kuvauksena. Samassa asemassa voi toimia vaikkapa ”Salatut elämät” 
TV-sarjasta tuttu Laitelan Kalle, jonka armeijakokemuksista on kirjoi- 
tettu kirjakin.486 Kahden teinipojan välisestä ensirakkaudesta kertova 
The Beautiful Thing -elokuva puolestaan oli identiteettipoliittisesti moti- 
voituneen elokuvakerronnan malliesimerkillinen ohjaustyö. Toisenlaista 
kerrontatietä edustaa River Phoenixin ja Keanu Reevesin tähdittämä 
kirjailijoille ominaista villiä ja vapaata elämäntapaa myös seksuaalisen 
manifestaation mallina. Trendeistä riippumatonta, kiinnostavaa ja kestä- 
vää näissä tuotannoissa on katsojalle esitetty omakohtaisen ajattele- 
misen haaste. 

Taideteoksen esittämän roolin riitautuminen ihmisen oman elämän- 
tarinan kanssa vastaa nyt täsmälleen sitä, minkä totesin jo luvussa 2 

Minä-Sinä-yhteyden ja Minä-Se-objektivoituman suhteesta: niiden väli- 
sen konfliktin ratkaiseminen voi viitoittaa tietä ihmisen subjektiiviseen 
minuuteen ja emansipaatioon. Eräs dialogisen tutkimisen päämääristä 
tuleekin saavutettua jo silloin kun se tukee tai vahvistaa ihmisen omaa 
itseymmärrystä. Toinen keskeinen tulos koskee subjektiivisten merki- 
tysten paljastumista tieteille, kun näkyviin saadaan se, miten ihmisten 
persoonalliset minuudet ja itseymmärryksen tavat rakentuvat ja purkau- 
tuvat ihmisten omassa elämässään kohtaamien konfliktien kautta. 

Käsittelemäni esimerkit koskevat lähinnä kulttuurisesti annettujen 
representaatioiden ja minuuden välistä suhdetta. Toisaalta dialogiseen 
filosofiaan sisältyy, että tutkittava ihminen itse on kertomuksen tai 
taideteoksen tekijä. Tällöin tutkiminen voi olla lähinnä itsereflektiivistä, 
ja tutkijan asenteessa korostuu kumppanuus. Tutkimalla esimerkiksi 
tietyn taiteilijan teoksissa tapahtuvaa historiallista muutosta ja sen 
suhdetta tekijän omaan minään taiteilijan on mahdollista syväluodata ja 
kokea uudelleen niitä mahdollisia ristiriitoja, joita hän on kokenut suh- 
teessaan todellisuuteen ja toisiin ihmisiin — tai suhteessa omaan itseensä. 
Tällaisessa suhteessa tutkittava voi olla ja usein on samalla myös tutkija. 
Myös tällöin on kysymys Minä-Sinä-yhteyden ja Minä-Se-objektivoitu- 
man välisestä vuorottelusta. 

Ilppo Pohjola on soveltanut taiteellisen tutkimisen ja sosiologisen 
muistelumetodin yhdistelytyötä lämminhenkisellä tavalla elokuvassaan 
Tom of Finlandista.437 Siinä Suomen kansainvälisesti tunnetuin ja teos- 
tensa levinnäisyyteen verrattuna myös ”tuntemattomin” kuvataiteilija 
Touko Laaksonen luotaa omaa elämäänsä, teoksiaan ja maailman muut- 
tumista. Pohjolan elokuva on produktio, joka antaa taiteilijalle tilai- 
suuden tutkia oman elämänsä vaiheita ja pohtia teostensa yhdistymistä 
erilaisiin arvokonflikteihin ja niiden ratkaisemiseen. Kukaan ei voine 
väittää, etteivät Tomin piirrokset olisi vaikuttaneet sekä yleisiin asen- 
teisiin että yksilöiden käsityksiin itsestään. 

Taiteellinen tutkiminen toteutuu ensinnäkin Laaksosen pohtiessa 
implisiittisen tekijäpersoonansa, Tomin, ja hänen yleisönsä suhteita. 
Taiteellinen tutkimusote toteutuu myös Pohjolan omassa työssä. ”Impli- 
siittisen tekijän” asemassa on piirtäjä-Tom ja ”implisiittisen vastaan- 
ottajan” asemassa hänen oletettu yleisönsä. Dialogisen tilanteen kan- 
nalta ”todellisen puhujan” asemassa on teosten luoja Touko Laaksonen ja 
kuulijan asemassa hänen haastattelijansa ja kanssatutkijansa Ilppo 
Pohjola. Epifaninen hetki on se, josta elokuvan katsoja voi löytää itsensä 
— joko vertauskuvallisesti tai todella — taustanaan keskustelijoiden 
käymä muistelutyö. Kirjallisella tasolla vastaavanlaisena analyysina 
voidaan pitää F. Valentine Hoovenin kirjoittamaa Tom of Finland 
-elämäkertaa. Myös se perustuu kasvokkaiseen kohtaamiseen ja kertoo 
pikkukaupunkien kasvatin tiestä kansainväliseen arvostukseen.138 

Keskeistä dialogisen identiteettityön onnistumiselle on epifanisen 

hetken toteutuminen. Ajattelun haastetta ei ole ilman arvo- ja normi- 
konfliktia. Pelkkä elämyksen kokeminen ei ole vielä epifaninen mo- 
mentti. Teos voi puhutella yleisöä, vaikka se ei toisi ihmisten arvo- 
tajuntaan olennaista uutta. Taide sisältää epifanisen hetken, viihde ei. 
Olli Saarelan elokuva Rukajärven tie viihtyy tällä rajalla hyvin. Yhtäältä 
se sisältää korkeakulttuurisia aiheita ja transsendentaalisia symboleita 
alkaen Donizettin Una furtiva lagrima -aariasta päätyen kuolleen 
isoäidin tuvassa helisevään lamppuun, jonka tunnemme jo Kieslowskin 
”Sinisestä”. Toisaalta elokuvan kehyskertomus koostuu siitä, kun suoma- 
lainen mies ampuu konepistoolilla Karjalassa, pohtii isäsuhdettaan 
Karjalassa ja on herkkä Karjalassa. Kotiinviemiseksi elokuva tarjoaa 
täsmälleen saman sisällön kuin Pekka Parikan Talvisota tai Edvin 
Laineen ja Rauni Mollbergin versiot Tuntemattomasta sotilaasta. Kiin- 
nostavaa on, toteutuuko epifaninen hetki, vai vahvistaako elokuva vain 
sitä tunnetilaa ja identiteettirakennetta, joka on jo osa suomalaisten 
ihmisten kollektiivista tajuntaa. Taideteos voi olla myös käänteisesti 
epifaninen: katsojalla ja tekijällä ei ole omaa kokemusta aiheesta, 
konflikteja ei esiinny, ja vastaanotto on vain yksiselitteistä samastumista 
jo hyväksyttyyn valtakulttuuriin. 


6.6. TAITEET VÄLILLISYYDEN TILANA 


Dialogista filosofiaansa täydentävässä kirjoituksessa Beiträge zu einer 
philosophischen Antropologie Buber korosti taiteiden tehtävää aistitiedon 
ja käsitteellisen ymmärryksen sekä minän ja toisen ihmisen välisenä 
kohtaamispaikkana. Hän sanoo näin: 


Taide ei ole luonnollisen sen enempää kuin sielullisenkaan objektii- 
visuuden ilmentymää, vaan se on ihmisyyden olemuksen [substantia 
humanal] ja asioiden olemuksen |substantia rerum] välisen suhteen työtä 
ja kuvaa, välillisyyden tila, joka on tullut hahmoksi.f9 


Buberin mukaan taiteessa ihmisyyden olemus ja asioiden olemus koh- 
taavat toisensa. Se, että eräät ihmiset ovat taiteilijoita, ei Buberin 
käsityksen mukaan ole mitään satunnaista vaan pikemminkin ilmausta 
siitä, mitä ihminen olennaisesti on. Taideteosten kautta tapahtuva 
maailman hahmottaminen on yhtä keskeinen osa maailmasuhdettamme 
kuin aistisuutemme yleensäkin. Buberin mukaan taide syntyy koh- 
taamisen tapahtumasta ja voi toimia kohtaamisen välineenä. Siksi myös 
taiteellisen tekemisen ja tutkimisen kautta tapahtuva dialogi vastaa 
tarkoin sitä liikettä, vuorottelua ja jännitettä, joka persoonanmuodos- 
tuksessamme vallitsee Minä-Sinä-yhteyden ja Minä-Se-objektivoituman 
välillä. 

Minuuden epäsuorilla representaatioilla on tässä prosessissa tärkeä 
asema. Voitaisiin jopa väittää, että ne ovat jokaisen ammattitaitoisen 
taiteilijan välttämättömiä työvälineitä. Implisiittisiä kirjoittajia olivat 
esimerkiksi Sgren Kierkegaardin monet salanimet, kuten Victor Eremita, 
Johannes de Silentio, Constantin Constantius, Vigilius Haufniensis, 
Nicolaus Notabene, Johannes Climacus ja Hilarius Bogbinder, joiden 
käyttämiseen liittyvää logiikkaa hän selittää Päättävässä epätieteelli- 
sessä jälkikirjoituksessaan. Sokraattisesti hän sanoo: 


[...] minun suhteeni kirjoitettuun on vielä ulkokohtaisempi kuin kir- 
jailijan, joka runoilee henkilönsä ja esittäytyy kuitenkin itse esipuheessa 
kirjan kirjoittajaksi. Minä olen nimittäin epäpersoonallisesti tai persoo- 
nallisesti kolmannessa persoonassa kuiskaaja, joka on kaunokirjallisesti 
luonut kirjailijoita, joiden esipuheet kuitenkin ovat heidän tuotteitaan 
kuten jopa heidän nimensäkin .?*0 


Implisiittiset kirjoittajat eivät ole siis kirjailijan epäpersonifikaatioita 
vaan pikemminkin Kierkegaardin kuvailemia ”kuiskaajia”, joiden kautta 
taide ”tapahtuu”, aivan niin kuin Heideggerkin ajatteli. Niinpä esi- 
merkiksi Kierkegaardin ”Hilarius Bogbinder” tarkoittaa sananmukaisesti 
vain 'onnellista kirjansitojaa”. Myös kaikkien dialogien mestari Sokrates 
saattoi olla suureksi osaksi Platonin luoma kirjallinen figuuri, hahmo 
hänen omia tarkoituksiaan varten. Implisiittinen kirjoittaja on luovan 
taiteilijan alter ego, toinen minä ja apupersoona, jolla hän hallitsee 
tekemisiään, aivan niin kuin tieteenharjoittaja hallitsee menetelmillään 
tutkimusaihettaan. 

Tuo toinen minä oli Nietzschelle hänen oma Zarathustransa, joka 
opetti, miten tärkeää on, ettei ihminen myöskään pysähdy ja jää riippu- 
maan eri persooniensa välille. Dialogi ja teos ovat implisiittisen esittäjän 
ja sen kuvitellun vastaanottajan välille jännitetty nuora. Nämä kaksi 
eivät ole mitään todella olemassa olevia olentoja, vaan ne ovat puhtaita 
fiktioita, joiden olevaiseksi luuleminen voi johtaa vain hallinnan mene- 
tykseen. Taiteet ovat persoonalla operoimista ja persoonan manipulaa- 
tiota, sekä oman että toisten. Siksi niitä on käsiteltävä varoen kuin sulaa 
kultaa kauhassa. Implisiittisen esittämisen pitää olla tietoista. Tai- 
teellisen ilmaisemisen vaikeus onkin aina ollut se, miten säilyttää tasa- 
paino epäsuoraa esittämistä varten konstruoitujen tietoisten persoonien 
ja niiden piilotajuisten ja metaforallisten motiivien välillä. Helposti puhu- 
taan ylinäyttelemisestä, omien teosten alleviivaamisesta tai vihjaus- 
tekniikoiden osoittelevuudesta. Minuuden muunnelnillaan työskentelevä 
taiteilija saattaa joutua myös pakenemaan varieteeltaan ”paholainen 
kintereillään”: 

Mutta sitten tapahtui jotain, mikä sai kaikki suut mykistymään ja 
kaikki silmät jäykistymään. Tällä välin näet oli nuorallatanssija aloit- 
tanut työnsä: hän oli astunut ulos pienestä ovesta ja kulki pitkin 
nuoraa, joka oli vedetty kahden tornin välille niin, että se riippui torin ja 
kokoontuneen kansan yläpuolella. [...] Mutta tämä, nähdessään kilpaili- 
jansa voittavan, häkeltyi ja menetti tasapainonsa; hän viskasi pois 
tankonsa ja syöksyi sitä vinhemmin syvyyteen, kädet ja jalat sätkivänä 
sekamelskana.1*! 


Esittävälle taiteilijalle käy harvoin niin huonosti — tai niin armollisesti — 
että hän lätsähtää, kuten Nietzschen trapetsitaiteilija, kuolleena keskelle 
toria: suoraan Zarathustran jalkojen juureen. Sillä maasta, joka antoi 
meille viiksekkään kynäniekan, tulee myös fenomenologinen tieteen- 
filosofia. Sen mukaan persoonamme ja todellisuutemme on havaitsevaa, 
tuntevaa ja tahtovaa ydinihmisyyttämme lukuun ottamatta kuvitelmaa, 
lavastetta, haaveilua ja unta. Miten ne voisivat tuhoutua? Se, mitä ei ole 
”oikeastaan olemassa”, ei voi myöskään lakata olemasta. Roolifiktioiden 
mentyä ja viimeisenkin parraslyhdyn sammutua voivat implisiittiset 
persoonat ja tekijät jatkaa elämäänsä myös teoksen vastaanottajissa. 

Taiteellinen esittäminen ja tiedekin ovat usein tuota kuvitelmaa ja 
unta, joka voi tarpeen tullen muuttua myös todellisuudeksi. Tärkeää ei 
ole vain taiteellinen representoiminen vaan myös sosiologinen mielikuvi- 
tus, kuten C. Wright Mills on huomauttanut.?? Maailman tekeminen 
paremmaksi paikaksi elää on usein juuri tuota utopian ja toden välillä 
risteilemistä, navigointia ja etsintää. Vain tieto ei ole valtaa, vaan myös 
taide, taito ja luulo — niin hyvässä kuin pahassa. Taiteellinen esittäminen 
ja taiteiden avulla tutkiminen eivät ole unelmien pumpulia vaan vel- 
voittavaa arkipäivää. 

Fiktion ja taideteoksen asema tutkimisen välikappaleena on tärkeä 
siksi, että se avaa tietä myös tekijänsä autenttisen sielunmaiseman ja 
transsendentaalisen egon valaisemiseen. Keskeistä ei ole tällöin pyrki- 
mys vastata perinteisen transsendentaalifilosofian ongelmaan, joka kos- 
kee sitä, minkälainen olemassaolo on todellista. Jo Levinas piti ”todelli- 
suuden ytimeen” tähtäävän ontologian ylitse käymistä tärkeänä. Itse asi- 
assa koettu, luotu, narratiivinen ja representoitu aines onkin se reaalinen 
elämä, josta todellisuus koostuu. Myös sananlasku sanoo, että elämäker- 
taa voi aina vääristellä, mutta fiktio on totta: se paljastaa tekijänsä aina. 

Vaikka dialogisen metodin mukainen fenomenologian konkretisointi 
saattaa vaikuttaa perinteiselle fenomenologialle etäiseltä, se tosiasiassa 
sisältää fenomenologisen filosofian käytännöllisen vahvistuksen. Dialogi- 
sen mallin mukainen tutkimus noudattelee Edmund Husserlin ideaa fe- 
nomenologisen tutkimisen vaiheista. Husserlin kehittämä fenomenologi- 
sen metodin idea onkin edelleen elinvoimainen ja luotettava dialogisen 
filosofian kivijalka Buberin ja Levinasin tuottamien lisäysten ohella. 

6.7. FENOMENOLOGINEN ASENNE 
DIALOGISEN METODIN OSANA 


Husserlin mukaan fenomenologisen tutkimuksen tarkoituksena on pyrkiä 
ennakkoehdottomaan ja omat erityisintressinsä sulkeistavaan tietoon. 
Tämä tapahtuu pidättäytymällä omista mielipiteistä, joita ovat maail- 
mankatsomukselliset, aatteelliset ja ideologiset ehdot ja sitoumukset. 
Ideen-teoksissaan Husserl käytti tällaisesta toimenpiteestä nimitystä 
epookki. Hän jäljitteli käsitteellään kreikan kielen sanaa epokhe, joka 
tarkoittaa mielipiteistä pidättäytymistä ja ennakkokäsitysten sulkeista- 
mista.%!3 Pyrkimyksenä oli päästä ilmiöiden (fainomenon) todellisen ole- 
muksen näkemiseen ”olemusten katselussa”? (die Wesensschau). Tällai- 
seen päämäärään johdattaa kolme vaihetta. 

Niistä ensimmäinen on (1) fenomenologinen reduktio, jossa tutkittava 
ilmiö palautetaan (eli redusoidaan) osaksi sitä todellisuutta, jossa se jo 
luonnostaan on (osaksi ”elämismaailmaa” eli Lebensweltiä). Käytännössä 
tämä tarkoittaa, että tutkimuksen kohde säilytetään sille ominaisessa 
ympäristössä ja että aihetta lähestytään sellaisin asentein ja keinoin, 
jotka ovat tutkittavan ilmiön kannalta vastaavia. Tällöin ne eivät peitä 
eivätkä hävitä tutkimuksen kohteesta sille ominaisia olemuksia. Husserl 
katsoi, että tutkimuksen kohteella eli ilmiöllä on väistämättä tietty sille 
ominainen olemus, joka on ontologisesti olemassa. Hän ajatteli, että 
tieteelliset tematisaatiot voivat myös kätkeä ilmiöiden olemuksen, ja siksi 
niitä pitää purkaa auki. Reduktiota voidaankin pitää eräänlaisena 
purkutyönä. Platonin idealismista viehättynyt Husserl käytti ilmiöiden 
olemuksesta kreikkalaisperäistä nimitystä eidos, ja sama käsite viittasi 
olemusten ohella myös platonisiin ideoihin. Keskeistä dialogiselle 
ajattelulle on seuraava. Fenomenologinen reduktio vastaa dialogisen 
filosofian pyrkimystä tavoittaa implisiittisesti olemassa olevien roolien ja 
maskien takana oleva todellisuus: todellinen ihminen, puhuja ja kuulija. 

Tämä kytkee dialogisen filosofian Platonin luolavertaukseenf? ja 
Sokrateen käymiin keskusteluihin. Kyse oli pyrkimyksestä saattaa 
näkyville tosiolevainen todellisuus. Juuri siihen myös Heidegger viittasi 
aletheia-tulkinnoillaan.4%5 Toisaalta sitoutuminen platoniseen filosofiaan 
ei merkitse dialogisille filosofeille todellisuuden metafyysistä jakamista. 
Platonille ideat muodostivat ainoan tosiolevaisen: ideathan olivat 
”eläviä”, kuten hän katsoi myöhäisfilosofiassaan. 

Kun tutkija on fenomenologisen reduktion myötä saanut varman 
otteen kohteesta, hän voi pyrkiä ilmiön aktiiviseen ymmärtämiseen (2) 
fenomenologisessa konstruktiossa. Fenomenologisella konstruktiolla tar- 
koitetaan vaihetta, jossa tutkija /uo kohteelle (tai löytää tutkittavasta 
ilmiöstä) sellaisia olemuspiirteitä, jotka ovat tutkimuksen mielenkiinnon 

kannalta keskeisiä. Tieteellinen tiedonmuodostus toteutuu tässä vai- 
heessa parhaiten, jos tutkija yllättyy, mikä onkin eräs osoitus myös 
fenomenologisen asenteen toteutumisesta. Sitten tutkija ikään kuin luo 
uudestaan tutkimuskohteen, mutta hän tekee sen tutkittavan ilmiön 
ehdoilla. Fenomenologinen tutkimus ei ole tärkeimmiltä osiltaan pelkkää 
ennakkoehdotonta havainnointia, kuvausta tai periksi antamista, kuten 
joskus virheellisesti oletetaan. Tutkijalla on lupa ja oikeus rakentaa ha- 
vainnon kohde uudestaan sen tietonsa ja ymmärryksensä perusteella, 
jonka hän on saanut fenomenologisessa konstruktiossa. Dialogisen filo- 
sofian kannalta fenomenologinen konstruktio on tutkijan tekemää tulkin- 
taa ja tutkittavan elämästä löytyneiden merkitysten filosofista uudelleen- 
arviointia. 

Fenomenologiseen reduktioon ja fenomenologiseen konstruktioon liit- 
tyy kolmantena vaiheena (3) fenomenologinen destruktio. Se ei tosin 
seuraa edeltäneitä vaiheita järjestyksessä, kuten konstruktio seurasi 
reduktiota. Fenomenologinen destruktio on mukana kriittisenä asenteena 
sekä reduktiossa että konstruktiossa. Fenomenologinen destruktio on osa 
filosofista asennetta ja kaiken epäilemistä. Se on kriittistä koettelemista 
ja kyseenalaistamista — se on tutkijan henkilökohtainen moraalinen 
haaste: ”Olenko näin tehdessäni oikeassa vai teenkö mahdollisesti jotain 
perinpohjaisesti väärin?” Husserl asetti tieteelle ankarat menetelmälliset 
vaatimukset, ja tätä lähtökohtaansa seuraten hän nimesi erään kir- 
joituksensakin sanoin ”Filosofia ankarana tieteenä” (Philosophie als 
strenge Wissenschaft).?46 Dialogisen filosofian kannalta fenomenologinen 
destruktio tarkoittaa, että analysoidessaan tutkittavan ihmisen elämää 
hän ei saa tehdä tulkintojaan tavalla, joka olisi epäkriittinen tai eettisesti 
vääristelevä. Merkitysten mahdollinen uudelleenmäärittely on tehtävä 
tavalla, jolla ihmisen subjektiviteettia kunnioitetaan. 


6.8. DIALOGISEN TUTKIMISEN YLEISPERIAATTEITA 


Vaikka Husserlin ajatuksia voidaan arvostella siitä, että ne toteuttivat 
vielä kartesiolaisen tieteen ihannetta ja tyydyttivät siten myös tie- 
teellisen tutkimisen omaa kunnianhimoa,44? ovat hänen pyrkimyksensä 
totuuteen ja toisen ihmisen syvälliseen ymmärtämiseen aina ajan- 
kohtaisia, eikä niitä kumoa mikään aatehistoriallinen kritiikki. Kun 
laadullinen tutkija lähestyy tutkimaansa ilmiötä narratiivisuuden näkö- 
kulmasta ja dialogisin ehdoin, hänellä on edessään samantyyppinen 
tilanne kuin fenomenologilla. Hän haluaisi porautua todellisuuden sy- 
vempään ytimeen. Hän haluaisi päästä maskien ja naamioiden taakse; 
häntä kiinnostavat ilmiöt ja todellisuus an sich. Hänelle sopivat menetel- 
mällisiksi ohjeiksi Maija Lehtovaaran, Lauri Rauhalan ja Juha Varton 
sovellutukset alkuperäisestä fenomenologisesta metodista.*!8 Ne sopivat 

huomioon otettaviksi kaikessa sellaisessa tutkimisessa, joka tähtää niin 
ihmisyksilön ymmärtämiseen kuin tieteelliseen tiedonmuodostukseen 
yleensä. Dialogista tutkijaa saattaa hyödyttää myös C. Wright Millsin 
laatima ”intellektuaalisen ammattitaidon” huoneentaulu. Sen mukaan 
intellektuaaliseen ammattitaitoon sisältyy ”kyky yhdistää toisiinsa liitty- 
mättömiä asioita” ja ”kyky liikkua analyysin eri tasoilla”. Intellektuelli ei 
erota työtään elämästään, näkee asiat ja aiheet osana niiden omaa aika- 
kautta, kehittelee menetelmiä ja keskustelee avoimesti niiden ongelmista 
ja löydöistään.4!9 Seuraavassa esitellään fenomenologisen filosofian yleis- 
periaatteita, joilla voi olla merkitystä dialogiselle ihmistieteelle. 


1. Tutkimuksen alussa tutkijan tulee artikuloida ja eritellä oma tie- 
teellinen esiymmärryksensä. Tällä tarkoitetaan sen kuvaamista, 
kuinka tutkija on ennen tutkimiseen ryhtymistä ymmärtänyt tutki- 
muskohteensa ja -aiheensa ja miten hän on aiemmin tematisoinut 
kohteen eli asettanut ilmiön tutkittavaksi. 


2. Tutkimuksessa on tärkeää huomata, että ainoastaan empiirinen eli 
kokemusperäinen tutkimusongelma ei ole ongelma vaan myös itse 
tutkimus. Tieteellä on tällöin kaksi osatehtävää: ontologinen ja 
tieto-opillinen analyysi. Edellinen selvittää, mitä tutkimuskohde 
perusluonteeltaan on. Jälkimmäinen puolestaan analysoi tutkimus- 
prosessin tulosta, tiedonmuodostuksen ehtoja, oletusten vastaa- 
vuutta ilmiön luonteen kanssa sekä tiedon oikeellisuutta ja to- 
tuutta. Kuten Lauri Rauhala painottaa, ontologinen analyysi on 
loogisesti ensisijaisempaa, sillä tutkijan on ensin tunnettava tut- 
kittavan ilmiön olemus voidakseen asettaa kohteelleen mielekkäitä 
kysymyksiä ja oletuksia. 

Ilman tietoista ontologista ratkaisua oletukset ja menetelmät 
tekevät ontologisen ratkaistun tutkijan puolesta. Tulos on se, minkä 
Buber esitti empirian kritiikeissään. Ontologista ratkaisuntekoa ei 
voida kiertää eikä hylätä, kuten tieteellisessä realismissa ja positi- 
vismissa ajateltiin. On loogisesti mahdotonta asettaa oletuksia, ellei 
ensin edellytetä, että on jotakin jollakin tavoin olemassa olevana, 
johon tutkimus voi sitten kohdistua. Empiirisen tieteen avulla ei 
voida tehdä ontologiaa, vaan filosofiset perusratkaisut on pohditta- 
va ensin erikseen.%50 Tämän periaatteen laiminlyöminen on näkynyt 
esimerkiksi sukupuolisuuden tutkimisessa, kun sukupuolen keholli- 
nen olemus on pyritty sivuuttamaan ja sukupuoli on yritetty 
johdella esimerkiksi pukeutumisesta tai sosiaalisista normeista. On 
siis sekoitettu ihmisen kehollinen, tajunnallinen ja situationaali- 
nen tutkimustaso. 

3. Ontologista ratkaisua seuraa hypoteesien eli otaksumien asettami- 
nen. Hypoteesit on syytä valita niin, että ne vastaavat tutkittavan 
ilmiön ontologista luonnetta. Hypoteesien asettamisessa tulee olla 
säästeliäs. Myös näennäisesti turhia ja pelkästään testaaviakin 
oletuksia voi kokeilla, mutta ne eivät saa peittää kohteen olemusta, 
eivätkä koejärjestelyt tai oletukset saa toimia tutkittavia ihmisiä 
vastaan. Myös peiteinformaation antamiseen eli tutkijoiden harras- 
tamaan ”valehteluun” keskustelu- tai koetilanteessa on suhtaudut- 
tava varauksellisesti. Jos nuo näennäisesti viattomalta vaikuttavat 
harhautukset muodostuvat tutkijoita leimaaviksi käytännöiksi, 
tutkimukselta katoaa ennen pitkää luottamus ja pohja.%5! Sama 
koskee esimerkiksi lääketieteellisissä vertailuryhmissä harrastet- 
tua lumelääkityksen antamista. 


4. Ajattelun ekonomisuuteen liittyy husserlilainen ankaran tieteen 
normi. Kuten Juha Varto selittää, ihmistieteiden ankaruus tar- 
koittaa, että ihmistä tutkivissa tieteissä ei ole lupa tehdä sellaisia 
toimia, jotka esineellistävät tai ohentavat tutkimuskohdetta ideali- 
saatioin.f2? Kokemusta ei ole syytä siirtää kokemista itseään vas- 
aamattomalle tutkimustasolle. Koska ihmisten toimet ja kulttuurin 
ilmiöt ilmenevät laatuina ja merkityksinä, on niitä tutkittava osana 
tutkijan ja tutkittavan välistä merkityskokonaisuutta, dialogisesti. 
Laatuja ei voida määrällistää eikä tilastoida ilman, että niihin so- 
velletaan idealisointia ja operationalisointia, jolloin niiden olemus 
hämärretään. 


5. Tutkijan tulee myöntää kulttuurinen sidonnaisuutensa omiin arvoi- 
hinsa ja asenteisiinsa. Hän voi suunnata tieteellisen aiheenvalin- 
tansa omien kiinnostustensa mukaisesti ja tarkastella tutkittavaa 
ilmiötä myös ”sisältä päin”, mutta niin tehdessään hänen tulee 
myöntää ja kertoa tutkimuksensa mahdollinen arvosidonnaisuus. 
Hänen tulee pyrkiä sulkeistamaan subjektiivisesta näkökulmasta 
johtuvat riskit ja pohtia, mitä etua sisältä päin tapahtuvasta tar- 
kastelusta voi olla tiedonmuodostukselle.453 


6. Intressi- ja osallisuusjääviyksien eliminoimisessa on oltava tark- 
kana. Tämä ei tarkoita, että tutkijan pitäisi jäävätä itsensä tutki- 
masta asiaa vain siksi, että hän itse on tutkittavan yhteisön jäsen 
tai että tutkimukseen liittyy hänen oma etunsa. Niin meneteltäisiin 
lähinnä tuomioistuimissa ja julkisessa hallinnossa. Sen sijaan 
tieteellisessä ajattelussa katsotaan, että tutkijan tehtävään sisältyy 
aina myös itsekriittisyys ja moraalinen velvollisuudentunto — muu- 
tenhan mistään tutkimuksesta ei voisi tulla mitään. Jääviys tar- 
koittaakin yleensä vain sitä, että tutkija saa heittää hyvästit tutki- 

musaiheelle, jos se on hänen oma perheensä tai työpaikkansa. 
Tällöin puhutaan sukulaisuus- ja palvelussuhdejääviydestä. 

Liiallisen varovaisuuden ei siis tule antaa torpedoida sisältä päin 
tapahtuvaa vähemmistötutkimusta. Käytännössä tutkija joutuu 
usein varomaan enemmänkin samastumista tutkijoiden valtavir- 
taan kuin omaa asemaansa vähemmistökansalaisena tai erityis- 
kulttuurin edustajana. Tutkimuksen tyypillinen heikkous on, että 
myös ilmiötä sisältä päin tarkasteleva tutkija pyrkii oikeuttamaan 
omaa tutkimustaan omaksumalla valtakulttuurin asemassa olevan 
metodikaluston suoraan osaksi omaa metodologiaansa. Tutkijasta 
tulee helposti suojattua elämää viettävä hyvinvointikansalainen, 
joka on kova myös omiaan kohtaan voidakseen oikeuttaa asemaan- 
sa tiedeyhteisön jäsenenä. Hänelle tapahtuu sama kuin Paavali 
Tarsolaiselle ”Damaskoksen tiellä”, eikä hän aidon käännynnäisen 
tavoin voi hyväksyä enää mitään siitä, mihin hän entisessä elä- 
mässään pani kaiken toivonsa. Maailma on täynnä vähemmistö- 
intresseistä edenneitä ja marginaaleista ylenneitä tutkijoita, joista 
on tieteen piirissä tullut paljon ahdasmielisempiä kuin niistä, jotka 
ovat alun perinkin katselleet asioita jostakin aristokraatin näkö- 
kulmasta — puhumattakaan henkilöistä, jotka eivät koskaan ole 
tunteneet mitään tieteellistä mielenkiintoa. Mutta tosiasia on, että 
sisältä päin tapahtuvaan tutkimukseen voi liittyä myös eettinen 
tarkoitus tai tehtävä, missio. Arvottaminen ja arvosidonnaisuuden 
tunnustaminen ovat tosiasioiden ymmärtämistä. 


. Tutkijan tulee selvittää tutkimuksensa rajallisuus ja ehdollisuus ja 
se, mitä tutkimuksen kautta ei ole voitu tyydyttävästi selvittää. 
Virheiden ja epäonnistuneiden tulkintojenkin esille tuominen on 
tärkeää, koska tutkimuksen pätevyysalue ja yleistämisen voima 
määrittyvät tutkimuksen rajoista. On tärkeää raportoida myös 
hypoteesien vastaiset tulokset. Vain harvoin kohtaa tutkimusta, 
jossa kerrottaisiin, että ilmiötä oletetun kaltaisena ei ollenkaan 
esiinny, että alkuperäiset hypoteesit osoittautuivat tutkimusta 
tehtäessä epäsopiviksi tai että tutkimuksen mielenkiinto suuntau- 
tui myöhemmin toisin.f54 Kuitenkin juuri tällaiset tutkimukset 
vievät tieteellistä tiedonmuodostusta ennakkoluulottomimmin 
eteenpäin. Virheiden tunnustaminen kirkastaa tutkimusten tietoa 
lisäävän merkityksen. 


. Tutkimuksen kohdetta mahdollisesti muuntavat vaikutukset on 
selvitettävä. Tutkimus ei voi kohdata kohdettaan neutraalisti, 
mutta vaikutukset voi minimoida tai kääntää eduksi, jos tutkija 
pystyy lisäämään tutkittavien itseymmärrystä. Emansipoiva eli 
ihmisiä vapauttava vaikutus voi olla tieteen yksi päämäärä. 

9. Tieteellisen tiedon pitäisi lopulta palautua tutkimuskohteiden ja 


10. 


tutkittujen ihmisten oman elämismaailman yhteyteen. Tutkimuk- 
sessa on selvitettävä tutkimuksen kerrannaisvaikutukset tutkimuk- 
sen kohteelle: se, mitä merkitystä tiedolla voi olla tutkituille 
ihmisille tai kuinka se saattaa edesauttaa tutkittujen ihmisten 
tapoja kohdata maailma ja oma itsensä maailman osana. Varsinkin 
taiteellinen tutkiminen on tässä suhteessa haastavaa. 

Taiteellisen tutkimisen tuottama tieto on väistämättä persoo- 
nallista ja subjektiivista. Siinä yhdistyvät aistisen ja älyllisen 
ymmärtämisen maailmat. Varsinkin esittävät taiteet vetoavat use- 
ammin aisteihin kuin esimerkiksi kirjalliset teokset, jotka ovat 
käsitteellisiä ja vetoavat lähinnä intellektiin. Taiteellisen ja tutki- 
muksellisen asenteen yhdistäminen sisältää suuren mahdolli- 
suuden rikastaa tietokäsitystämme, mutta tekijän kannalta siihen 
liittyy riski: ihminen jääkin kahden maailman kansalaiseksi aisti- 
sen ja intellektuaalisen todellisuuden välille. Tähän haasteeseen 
tarttujalle voinkin antaa neuvon: varokaa niitä, jotka esittävät 
kannustuksensa vaatimuksina, ja kuunnelkaa niitä, jotka esittävät 
vaatimuksensa kannustuksena. 


Dialogisen, fenomenologisen ja eksistenssihermeneuttisen käsi- 
tyksen mukaan tieteiden päämääränä on rikastaa inhimillistä ole- 
massaoloa ja syventää ymmärrystämme itsestä ja maailmasta. Jos 
tutkimus onnistuu pienessä ja vaatimattomassa mittakaavassa 
lisäämään yksilöiden itseymmärrystä ja maailman ymmärtämistä, 
ei ole estettä sille, että tutkimuksella voi olla yleistäkin tieteellistä 
merkitystä. 

HII 


POLITIIKKA 


Se että jostakin uudistuksesta tai muutoksesta ”keskustellaan”, 
tarkoittaa yleensä sitä että muutos on jo tapahtunut, 
tai se keskustelun tuloksena vääjäämättä tapahtuu. 


Ultra Bra 


No minä nyt olen kaikkein viimeinen ihminen keskustelua rajoittamaan... 


Martti Ahtisaari?6 


1. Dialogisuus, tiede ja politiikka 


M artin Buber ja Emmanuel Levinas kuuluivat 1900-luvun merkittä- 
vimpiin filosofeihin. Heitä siteerataan ja heihin viitataan jatku- 
vasti, sillä he pystyivät ravistelemaan ja uudistamaan tieteellisiä 
ajattelutottumuksia. Heidän filosofiansa ei ollut perinteiden opiskelua 
eikä lauseiden jäljentelyä. Normaalitiede ja tavanomainen standardi- 
ajattelu olivat heidän filosofiastaan kaukana. Tämä ei merkitse, ettei 
esimerkiksi Husserlin ja Heideggerin ajattelussa olisi edelleen paljon 
opiksi otettavaa. Yhteistä heille olikin ehdoton luottamus omien näke- 
mystensä oikeutukseen. Myönnyttely ja alttius kriitikoiden vaatimuksille 
ovat tuottaneet huonoja esimerkkejä niin filosofiassa kuin varsinaisessa 
rakkaudessakin. Filosofiaa leimaavat intohimo ja omistautuminen. 

Kuten jo tämän tutkimuksen ensimmäisessä pääluvussa (1) viittasin, 
Buberin ja Levinasin filosofiassa toteutui fenomenologian radikalisoitu- 
minen. Oli pohdittava tarkemmin, miten tieteellinen ajattelu ja kriittinen 
filosofia voisivat pureutua teknologiseen ja massakulttuurien läpäise- 
mään elämänkäytäntöön. Oli mietittävä ihmisen asemaa uudestaan. Oli 
pohdittava, mistä filosofia oikeastaan alkaa: tietämisen vai hyvän elämän 
itseisarvosta. Usein ne on liitetty yhteen, ja tietämiselle on annettu etu- 
sija hyvän elämän tavoittelemisessa. Levinas ei kiistänyt järjen eikä 
tiedon merkitystä, mutta hän halusi saattaa teknologiset tieteet palvele- 
maan hyvän elämän päämääriä. Etiikan tuli hallita tiedon ja tieteen väli- 
neitä. Sen vuoksi ei voida sivuuttaa kysymystä, mikä ihmisen eettisyyttä 
ohjaa. Etiikan ensisijaisuus näyttää kiertyvän tieteen kautta takaisin 
lähtökohtaansa: hyvän elämän ja arvojen filosofiseen määrittelyyn. Jos 
etiikka on ensimmäistä filosofiaa, se on myös viimesijaista filosofiaa. 

Levinasin etiikka ei ollut hyve-etiikkaa eikä moraaliteoriaa, mutta 
hänen oma kohtaamisetiikkansa luo ohjenuoransa tutkimukselle. Jos 
tieteellinen tiedonmuodostus on eettinen prosessi, se tuottaa tietoa ja 
ymmärrystä, jolla on yhteiskunnallista merkitystä. Ihmistieteellisen 

tutkimuksen lähtökohtana voidaan pitää (a) dialogista kohtaamista, toi- 
sena vaiheena (b) kriittistä fenomenologista tiedonmuodostusta ja kol- 
mantena vaiheena (c) tiedon ja ymmärryksen palautumista ihmisten 
elämismaailmaan. Tilanne voidaan nähdä hermeneuttisena kehänä, kun 
tutkimus palaa takaisin alkupisteeseensä: eettisten ratkaisujen tekoon ja 
poliittiseen mielipiteenmuodostukseen. Olemme edenneet Buberin ja 
Levinasin filosofiaa tarkastelevasta primääritutkimuksesta (luvut 2 ja 3) 
pohtimaan heidän filosofiansa antia hermeneuttiselle perinteelle (luku 4) 
sekä ihmistieteiden ja sosiaalitutkimuksen metodologioille (luvut 5 ja 6). 
Avoimeksi Buberin ja Levinasin tutkijoille on jäänyt usein se, miten 
metodologiset uudistukset heijastuvat takaisin alkuperäiseen eettiseen 
lähtökohdanmäärittelyyn, mielipiteisiin ja valintoihin. Tähän kysymyk- 
seen on tärkeää vastata, mikäli etiikan väitetään olevan tieteellisen 
tutkimisen alku ja juuri. 

Hyväksyessämme tieteen olevan osa sosiaalista elämää olemme jo 
hyväksyneet sen, että arvosidonnaisuuden myöntäminen ja epäileminen 
ovat eettisempiä ja rehellisempiä ratkaisuja kuin arvosidonnaisuuden 
idealisoiva kiistäminen. Miten siis dialogisuus ohjaa etiikkaa? Kuinka 
dialogi korjaa asenteita ja arvovalintoja? Nämä kysymykset liittyvät 
yhteisten asioiden hoitamiseen, politiikkaan. Heideggeria tutkinut 
Philippe Lacoue-Labarthe lieneekin oikeassa väittäessään, että rajoja 
käsittelevä ja koetteleva transsendentaalifilosofia voi päätyä vain poli- 
tiikkaan, niin hyvässä kuin pahassa.%57 Kaikella ihmistieteellisellä ja 
sosiaalitieteellisellä tutkimisella on suhde poliittisiin asioihin. Se voi olla 
sitoutuva, välttelevä tai neutraaliuttaan korostava, mutta se on. Tässä 
tutkimuksen viimeisessä pääluvussa pohditaan, miten filosofia yleensä ja 
dialoginen filosofia erityisesti suhteutuvat poliittiseen ajatteluun. Missä 
on tieteen, missä politiikan paikka? 


7.1. TIETEELLISESTÄ UNIVERSALISMISTA 
MONIARVOISUUTEEN 


Tieteellinen ja metodologinen universalismi on torjuttu viimeksi kulu- 
neen vuosikymmenen aikana monelta taholta. On nähty, että yleis- 
pätevyyksien kritisoimisessa heijastuisi suurten poliittisten ja talou- 
dellisten järjestelmien rapistuminen, sosialismin romahdus ja sotien 
seurauksena luodun etupiirijaon lopullinen luhistuminen Euroopassa. 
Myös kiinnostusta Buberin ja Levinasin edustamaan totaliteettien vastai- 
suuteen voidaan ymmärtää tämän poliittisen kehityksen rinnakkais- 
ilmiönä. Mutta suurten poliittisten ja taloudellisten organisaatioiden 
määräysvalta ei ole päättynyt historiaan. Myöskään historia ei ole 
päättynyt, vaikka Yhdysvaltojen ulkoasiainministeriön korkea virkamies 
Francis Fukuyama tulkitsikin liberalistisen talousjärjestelmän tuoneen 

länsimaisen ihmisen onnensa satamaan: kaikkea on, ja kaikkia tarpeita 
voidaan tyydyttää.458 Tämä koskee kuitenkin vain osaa ihmiskunnasta. 
Lisäksi talous on jatkanut keskittymistään. Suuret organisaatiot eivät ole 
kadonneet. Euroopan integraatio on laajenevaa, jopa aggressiivista. 
Taloustieteilijä David C. Korten puhuukin ”maailmasta suuryhtiöiden 
vallassa”.459 

Poliittiset, hallinnolliset ja taloudelliset totaliteetit ovat osa arkipäivää 
tilanteessa, jossa kapitalismin kaikkivoipaisuudelta on kadonnut vasta- 
voima. Länsimaisen rikkauden tuoma ”hyvä” on kylvänyt oheensa myös 
kielteisiä ilmiöitä, kuten tehokkuusajattelun tuottamaa stressiä, elintaso- 
sairauksia ja turhautumisen tunteita. Nämä olivat tuttuja ilmiöitä 1970- 
ja 1980-luvun hyvinvointi-Suomessa. Mutta myös pohjoismaisiin yhteis- 
kuntiin ovat pesiytyneet uudestaan asuntokurjuus, köyhyys ja sosi- 
aalinen syrjäytyminen. Ranskalaista yhteiskuntaa ja luokkajakoa tutki- 
nut Pierre Bourdieu luonnehti sotien jälkeisen ajan elämää sattuvasti 
”suuren kurjuuden” (la grande misere) yhteiskunnaksi.160 Oli pulaa 
alkeellisimmistakin perushyödykkeistä: asunnoista, huonekaluista ja 
leivästä. Vuosituhannen loppua kohti siirryttiin niin sanottuun ”pienen 
kurjuuden” (la petite misere) yhteiskuntaan, jossa perushyvinvointia 
riitti, mutta ihmiset voivat henkisesti pahoin. He kärsivät turhautumi- 
sesta ja elintason tuomista sairauksista. 

Vaikka Bourdieun haastattelemat ihmiset olivatkin ranskalaisia ja 
hänen tutkimuksensa koski vain ranskalaista yhteiskuntaa, hänen 
avaamiaan näköaloja voidaan pitää valaisevina myös arvioitaessa 
suomalaisen yhteiskunnan nykytilaa. 2000-luvulla Suomen voi väittää 
jälleen olevan matkalla kohti suuren kurjuuden yhteiskuntaa. Työttö- 
myys on jätetty osaksi työmarkkinapolitiikkaa. Siitä on tullut ase 
työnantajien kädessä. Jo puolet työvoimasta on tuomittu uusintamaan 
olemassaoloaan niin sanotuissa pätkätöissä, jotka on hyväksytty sosi- 
aalisten rakenteiden osaksi. Vaikka talouselämällä meneekin nyt parem- 
min kuin koskaan, asuntojen hinnat ovat karanneet keskituloisten 
ihmisten ulottuvilta, eivätkä useimpien ihmisten rahat tunnu riittävän 
enää mihinkään. Tämä tuntuu oudolta, sillä vielä 1970-luvulla niin 
duunari kuin valkokaulusköyhälistöönkin kuuluva ihminen pystyi 
ostamaan palkallaan omakotitalon pääkaupunkiseudulta, vaikka kansan- 
tuotteen ja elintason sanottiin olevan paljon alempi. Enää se ei ole 
mahdollista. Lisäksi yhteiskunnassamme elää pysyvästi syrjäytyneitä tai 
syrjäytymisvaarassa olevia ihmisiä enemmän kuin pitkään aikaan.461 

Muutos ei ole ollut vain sosiaalista tai taloudellista. Taloudellinen 
differentoituminen saattaa johtua siitä, että yhteiskuntamme ei kestänyt 
asenteellista ja yksiarvoista universalismia. Keskeinen kysymys onkin, 
miten jatkaa hyvinvointiyhteiskunnan ylläpitoa niin, että universalis- 
mista poimitaan talteen kehityskelpoinen aines ja tulevaisuudessa yhteis- 
kuntaa rakennetaan erilaisuuden ja moniarvoisuuden ympärille. Sosiaali- 

poliittinen, aluepoliittinen ja koulutuspoliittinen universalismi ovat olleet 
jatkuvan hyvinvoinnin lähteitä. Erilaistuminen ei saa merkitä eriarvois- 
tumista. Tässä uudistumisessa tieteiden ei pidä jäädä sivustakatsojiksi, 
eikä tieteellinen ajattelu saa olla ensimmäisten syrjään siirrettyjen 
joukossa. Filosofisen yhteiskuntakritiikin pitää varmistaa, ettei pahoin- 
voinnin ja syrjäytyneiden määrä millään yhteiskunnan lohkolla kasva. 


7.1.1. Tieteelliset asenteet aatteiden ja ideologioiden osana 


Ne tieteenharjoittajat, jotka tunnustavat edustavansa individualistista 
ihmiskuvaa, yksilön itsemääräämisoikeutta ja vapausihanteita, ovat 
edustaneet menetelmällisinä valintoinaan usein empirismiä ja positi- 
vismia, joissa ihmisen yksilöllinen kokemus surkastetaan tilasto- 
yksiköksi. Individualismin ideologia toimii kuitenkin kollektivistisesti ja 
yksilön arvoa vähentävästi, jos se siirretään menetelmäopiksi. Tilas- 
tollinen yleistäminen peittää yksilöllisen kokemisen. Tämä näyttää 
paradoksaaliselta, mutta se noudattelee aatehistoriallisten oppien jo 
sinänsä kompleksisia kehityskulkuja. Empirismi ja positivismi kuuluvat 
yhteen ideologisesti. Ne ovat toistensa aateveljiä. Ne hyödyntävät ajatte- 
lua, jonka mukaan yksilö tulee parhaiten ymmärretyksi massojen ja 
valtakulttuurien osana. Myös modernin yhteiskunnan tunnuspiirteenä 
voidaan pitää sitä, että yksilöiden oikeuksia luodaan nimenomaan valti- 
oiden, joukkojen ja poliittisen vallan kautta. Tämän ajattelun heikkous 
on, että se palvelee yksinomaan massakulttuurin ja enemmistöjen etuja. 

Modernille ajalle pidetään tunnusmerkillisenä sitä, että mittaamiseen 
perustuvan tieteen kautta voitiin luoda massakulttuuria, jossa vapauden, 
veljeyden ja tasa-arvoisuuden ihanteet ainakin näennäisesti toteutuivat. 
Kaikille annosteltiin samaa ja saman mittalusikan mukaan. Oletus, että 
kaikilla ihmisillä on samanlaisia tarpeita ja että niitä voidaan ravita 
laskemalla sosiaaliturva matemaattisesti oikein, oli vain alkeellista 
lukumystiikkaa, aivan kuten Frankfurtin piirin filosofit totesivat. Moder- 
nin tieteen mittarimato ei edes yrittänyt pohtia ihmisten onnellisuutta 
sinänsä eikä laskenut paljoa subjektiivisten kokemusten varaan, vaan 
mittaaminen tapahtui parhaimmillaan aina markkona ja penneinä, tai 
kuten nykyisin: euroina ja sentteinä. Niin sanottu postmoderni aika on 
kyseenalaistanut mittaavan universalismin sekä metodologisesti että 
yhteiskuntafilosofisesti. Ihmisten todellisuus on niin monenkirjavaa, ettei 
sitä voida hallita eikä ymmärtää kaikille yhteiseksi oletetun tarpeiston ja 
arvomaailman kautta. 

Esimerkkinä arvofilosofisesta hajaannuksesta on, että luottamus 
edustukselliseen demokratiaan horjuu ja nauttii alhaista suosiota. 
Ihmiset kokevat, että he eivät voi edistää asioitaan yleispuolueiden tai 
niin sanotun enemmistödiktatuuriin perustuvan järjestelmän kautta. 

Suomessa kahden kolmasosan diktatuurilla on viitattu siihen, että 
hyvinvoiviin valtakulttuureihin kuuluva kaksi kolmannesta väestöstä 
legitimoi omia oikeuksiaan (esimerkiksi oikeutta pysyvään työhön) 
poliittisen vallan avulla. Vähemmistön diktatuurilla puolestaan on tar- 
koitettu edustuksellisen demokratian ominaisuutta, jonka mukaisesti 
kansanedustuslaitos itse pyrkii hallitsemaan muita ihmisiä laeilla. Edus- 
tuksellinen demokratia on aina harvainvaltaa. Sen ulkopuolelle jää 
äänetön vähemmistö, joka ei halua enää edes äänestää. Luultavasti suuri 
osa poliittisesta vetäytymisestä ei olekaan pelkkää välinpitämätöntä 
passiivisuutta vaan turhautuneisuutta, jonka takana kytevät pettymys ja 
raivo. 

Yhteiskunnalliset protestiliikkeet ovat yleensä toimineet lähinnä 
vasemmistopuolueiden kautta. Nykyisin erityisesti syrjäytyneet ja vä- 
hemmistöihin kuuluvat ihmiset tuntevat poliittista vieraantuneisuutta, 
sillä vasemmistopuolueet perustavat aatteensa kollektivistisen ja uni- 
versalistisen ihmiskuvan varaan. Tämän mukaisesti on totuttu ajattele- 
maan, että parlamenttien vasemmalla siivellä istuvat köyhiä edustavat 
kollektivistit ja oikealla rikkaiden etua vaalivat individualistit. Suurin 
osa ihmisistä on kuitenkin köyhiä tai vähävaraisia yksilöllisen elämän 
sekä yksityisomaisuuden tavoittelijoita, joten keskeinen kysymys kuuluu: 
mikä poliittinen ryhmä ajaisi köyhien individualistien asiaa? Kysymys 
voidaan esittää myös muodossa: kuinka tuota vasemmiston paheksumaa 
yksityisomaisuutta saataisiin mahdollisimman monille eikä harvoille, 
mihin oikeiston edustajat puolestaan tuntuvat pyrkivän?462 


7.1.2. Metodologisen universalismin haaksirikko 


Universalismi ja kollektivismi ovat tulleet tiensä päähän. Sosiaalipoliitti- 
sessa universalismissa oli paljon myönteistä, mutta nyky-yhteiskunnassa 
se ei enää toimi, sillä ihmisten elämä on moniarvoistunut ja kirjavoitu- 
nut. Tämä on huomattu myös tieteissä. 

Tieteellinen positivismi sisälsi oletuksen, että on olemassa tosiasioita, 
joita voidaan kuvailla yksinkertaisilla tieteen lauseilla, ja että näin 
ihmisiäkin voidaan ymmärtää yksiselitteisesti. Positivismi muodosti osan 
modernin hyvinvointiyhteiskunnan perusrakennusaineksista. Sen mu- 
kaan oletettiin, että yhteiskuntaa voidaan ohjata kyberneettisesti: 
tunnetut tosiasiat tiedostaen ja niiden antamat yksiselitteiset johto- 
päätökset loppuun saattaen.463 Nykyinen tieteenfilosofia ja logiikka ovat 
todistaneet, että positivismilta horjuu pohja. Logiikka on esimerkiksi 
osoittanut, että persoonallisia propositionaalisia asenteita koskeville 
kielen ilmaisuille ei voida luoda yksikäsitteistä merkitysoppia.464t Emme 
voi yksiselitteisesti määritellä, mitä toiset ihmiset tarkoittavat tietä- 
misen, tuntemisen, tahtomisen tai toivomisen asenteita kuvaavilla kielen 

ilmaisuillaan, joten yksiselitteinen ymmärtäminenkin on sula mahdotto- 
muus. Ymmärtämisellä on raja-arvomainen luonne: sitä enintään lähes- 
tytään, ja vain kaikkein vannoutuneimmat positivistit pitävät kiinni 
käsityksestään, jonka mukaan kieli määrää (kartesiolaisena ideali- 
saationa) myös inhimillistä kokemista. 

Kuitenkin kielen kokemusvastineet ovat väistämättä yksilöllisiä ja 
ainutlaatuisia. Myös kielen alkuperä on sekä lajihistoriallisesti että 
yksilönkehityksen kannalta sillä tavoin kokemuksellinen, että tosiasiassa 
esipredikatiivinen kokemus määrää merkitysten muotoutumista eivätkä 
käsitteet ja kieli kokemuksiamme. Jos laitamme kielemme pakkasella 
kiinni jäiseen rautaan ja repäisemme sen irti, ymmärrämme heti koke- 
muksemme merkityksen, emmekä tarvitse siihen nimiä emmekä käsit- 
teellistä kieltä. Esikielellinen kokemus tuottaa tietoa suoraan ilman, että 
sitä tarvitsee jäsentää intellektuaalisen (eli älyllisen) tai kognitiivisen (eli 
tiedollisen) ajattelun kautta. Lisäksi kokemustemme merkitykset ovat 
aina yksilöllisiä. Koemme eri tavoin sen, minkälainen on mielestämme 
hyvä voileipä, huono säätila, kipeä löyly tai nautittava seksi. Kokemuk- 
semme siitä, minkälainen on oikeudenmukainen yhteiskunta, vaihte- 
levat, vaikka yhteiskunta olisi objektiivisesti kaikille samanlainen. Myös- 
kään hyvän, kauniin ja oikeudenmukaisen käsitteitä sinänsä ei ole pys- 
tytty määrittelemään yksiselitteisesti. 

Tämä on sopusoinnussa transsendentaalisen tietoteorian kanssa. 
Toisen ihmisen tietoisuus on meille tuntematon, eikä tiedekään voi 
selvittää eikä päättää toisten ihmisten puolesta, mitä tutkittava oike- 
astaan tarkoittaa, kun hän vastaa jossakin lomakekyselyssä ”kyllä” tai 
”ei”. Ei ole olemassa kaikille yhteistä ymmärtämisen tapaa eikä kieltä. 
Emme voi tarkalleen tietää, miten tutkittava ihminen muodostaa merki- 
tyksiä. Sen selvittäminen olisi ihmisen koko merkityskonstituutioon 
kohdistuva tehtävä ja sellaisena ylivoimainen. Saman asian ovat feno- 
menologien ja eksistenssifilosofien lisäksi todenneet myös dekonstruktio- 
nistit ja postmodernistit. Lähes kaikki filosofit esiintyvät nykyisin 
yhdessä rintamassa universalistista metodologiaa vastaan. 

Erityistieteissä heidän sanomansa on tullut hyväksytyksi hitaasti, 
sillä niiden piirissä on alettu vasta nyt oppia filosofien opettama edelli- 
nen läksy, 1950- ja 1960-lukujen universalismi. Kriittisen tietoteorian ja 
transsendentaalifilosofian hyväksymistä sosiaalitieteissä ovatkin jarrut- 
taneet lähinnä vain oikeauskoiset marxilaiset, jotka yhdistivät omat 
yliyksilöllisyysteesinsä positivismin saarnaamaan universalismiin. Sen 
sijaan tieteellinen asenne vaatisi metodologisen ja poliittisen universa- 
lismin hylkäämistä. 

Entä mitä merkitystä tieteellisen ajattelun muuttumisella on ollut 
sosiaalipoliittiselle fragmentoitumiselle? Kyseessä on ollut poliittisten 
suuntausten rinnakkaisilmiö. Tieteellisen mielenkiinnon kohdistuminen 
yksilöllisiin merkityksiin ja laatuihin ilmaisee siirtymistä sosiaalipoliit- 

tisesta universalismista sosiaalipoliittiseen diversiteettiin. Tämä muutos 
on yhteiskunnallinen tosiasia, eikä siinä ei ole mitään arvostelemista. 
Keskeinen ongelma onkin, millä tavoin laajeneva yksilöllistymistendenssi 
voitaisiin hyväksyä ilman, että sen taustalla oleva moniarvoisuuden ja 
erilaisuuden hyväksyminen muuttuu taloudelliseksi eriarvoisuudeksi. 
Tässä teoksessa esitetyillä laadullisen tutkimuksen kehitysaskelilla on 
pyritty luomaan sellaisia asenteita ja välineitä, joiden kautta voidaan 
kohdata kulttuurista erilaisuutta ja vähentää sosiaalista eriarvoistu- 
mista. Dialogisessa filosofiassa on kyse sekä yksilöllistymistendenssin 
hyväksymisestä että tasa-arvoisuuden yhtäaikaisesta lisäämisestä. 


7.1.3. Tasa-arvo lähtökohtana, vapaus päämääränä 


Tasa-arvoisuuden, vapauden ja demokratian käsitteet eivät ole yksi- 
selitteisiä, vaan ne vaativat filosofista analyysia tullakseen ymmärre- 
tyiksi. Tasa-arvoa — aivan niin kuin demokratiaakin — on usein yritetty 
perustaa massakulttuurin ja yhdenmukaistamisen varaan. Jos tasa-arvoa 
ja yhdenvertaisuutta koetetaan valaa samanlaisuuden olettamukselle, 
katoaa kuitenkin peruste, miksi tasa-arvon pitäisi vallita. Tuo peruste on 
erilaisuus. Todellinen tasa-arvo on siis erilaisuuden myöntämistä. Tasa- 
arvoisuuden tavoitteenahan on puolustaa juuri erilaisena olemisen 
oikeutta, eikä tasa-arvoa sen vuoksi voida luoda samanlaistamisen 
kautta. Se olisi myös vastoin todellisuutta, sillä ihmisethän eivät ole 
samanlaisia. Esimerkiksi Maon Kiinassa samanlaistamiseen perustuva 
tasa-arvon luominen koettiin ahdistavaksi. 

Todellisuudessa ihmisten välillä on myös suuria arvostuseroja, toisin 
sanoen ihmisiä pidetään eriarvoisina eri yhteyksissä — ja vieläpä virallis- 
formaalein keinoin: tieten tahtoen. Olemme eri tavoin rakastettavia tai 
vihattavia sekä hyödyllisiä tai haitallisia esimerkiksi työelämän, koulu- 
tuksen ja omien ihmissuhteidemme käänteissä. Tämä arvostelun koh- 
teeksi joutuminen on osa ihmisen situaatiota. Mutta silti ihmisarvon 
täytyisi pysyä voimassa. Ihmisarvo onkin luovuttamaton ja ehdoton, eikä 
sitä pitäisi koskaan kyseenalaistaa. Sen sijaan tasa-arvo on vain suh- 
teellinen, ja se riippuu enemmänkin subjektiivista arvostuksista kuin 
ehdottomista arvoista. 

Entä miten valistuksen ajan toinen hieno periaate, vapaus, suhteutuu 
tasa-arvoisuuteen ja sitä lähellä olevaan veljeyden ihanteeseen? Tasa- 
arvon ihanteella on koetettu edistää ihmisten vapautta valistuksen 
vuosista asti. Keskeisen kysymyksen on meidän päiviimme saakka 
muodostanut se, sopivatko tasa-arvo ja vapaus paremmin politiikan 
lähtökohdiksi vai lopputuloksiksi. 1970-luvulla mahdollisuuksien tasa- 
arvoa pidettiin lähtöviivana, jolle ihmiset asetettiin, ja maalisuoralla 
kangasteli mahdollisimman suuri vapaus. Tämän päämäärän saavutta- 

misessa onnistuttiin osittain. 2000-luvulla vapautta on pidetty lähtö- 
viivana ja tasa-arvoa päämääränä, mutta lopputuloksena ei olekaan ollut 
tasa-arvo vaan sekä tasa-arvon että vapauden hautautuminen. 

Kyseessä ei ole ollut vain akateemiselle ajattelulle ominainen ilmiö, 
vaan ihmisille ajateltua olemusvapautta on käytetty yhteiskuntapoli- 
tiikassa aina, kun on haluttu vähentää ihmisten todellisia toiminta- 
vapauksia. Esimerkiksi sosiaaliturvan purkaminen on tapahtunut niin 
sanotun luopumisvaatimusten kakofonian kautta: ihmisille ajateltuun 
olemusvapauteen vedoten. Mahdollisuuksien tasa-arvo ei siis ole ollut 
parhaimnillaan lopputulokseksi vaan lähtökohdaksi asetettuna. Vapaus 
puolestaan ei ole sopinut luontevimmin lähtökohdaksi vaan päämääräksi 
ja sellaisen tasa-arvon seuraukseksi, joka ei sisällä tasapäistämisen 
ihannetta. 

Pidettäessä ihmistä lähtökohtaisesti vapaana syyllistyttäisiin helposti 
olemusajatteluun (mikä rikkoisi vapauden omaa olemusta vastaan). Jos 
ihmistä pidettäisiin olemukseltaan eli lähtökohtaisesti vapaana, kat- 
sottaisiin helposti, että ihminen tulee vapaaksi, kunhan häntä sanotaan 
vapaaksi. Tosiasiassa vapautta ei voi olla muutoin kuin tekojen seu- 
rauksena, ja siitäkään syystä vapautta ei ole syytä pitää ihmisten 
elämään luonnostaan kuuluvana lähtökohtana eikä tasa-arvoa pää- 
määränä. Tätäkin kautta valottuu, että vapauden pitää olla päämäärä ja 
tasa-arvoisuuden lähtökohta. Tällöin voidaan tuottaa demokratiaa, kun 
taas päämääräksi asetetun tasa-arvon varjolla ihmisiä on pyritty vain 
yhdenmukaistamaan. Silloin ei ole tunnustettu, että ihmiset ovat jo 
valmiiksi tasa-arvoisia, kunhan vain heidän erilaisuutensa hyväksytään. 
Omasta mielestäni ihminen ei siis ole tasa-arvoinen siksi, että hän on 
samanlainen, vaan tasa-arvopyrkimyksille antaa merkitystä vasta se, 
että ihmisten tunnustetaan olevan erilaisia, ja se puolestaan perustuu 
yksilöllisyyden kunnioittamiseen. 

Miten nämä asenteet ovat sitten näkyneet politiikassa? Aikana, jolloin 
tasa-arvo asetettiin päämääräksi, siihen voitiin pyrkiä vain siirtämällä 
etuja tai oikeuksia poliittisen vallan kautta ihmisryhmältä toiselle. 
Toisaalta vapauden pitäminen lähtökohtana oli virheellistä, sillä ihmiset 
eivät olleet lähtökohtaisesti kovin vapaita. Myös poliittisen toiminnan 
alkupisteenä olisi siis parasta pitää mahdollisuuksien tasa-arvoa eli 
pelkkää ihmisarvoa sinänsä ja päämääränä ihmiskunnan mahdollisim- 
man suurta vapautta. 

Havainnollistavia esimerkkejä löytyy seksuaalivähemmistöpolitiikan 
piiristä. Puhuttaessa ”seksuaalisesta tasa-arvosta” ihmisten vapaus näh- 
dään usein virheellisesti lähtökohtana ja tasa-arvo päämääränä. 
Tosiasiassa se, mihin seksuaalivähemmistöliike pyrkii, ei ole tasa-arvo 
vaan seksuaalinen vapaus, jonka vallitessa yksilöt voivat toteuttaa 
itseään haluamallaan tavalla. Liberalistiselta kannalta puhutaankin 
mieluummin seksuaalisesta vapautusliikkeestä kuin seksuaalisesta tasa- 

vertaisuudesta. Tämä edellyttää, ettei politiikkaa nähdä yliyksilöllisten 
oikeuksien julisteluna vaan käytännöllisenä yksilöitten elämään vai- 
kuttavana toimintana. Tasa-arvoon vetoaminen on seksuaalisuuden yh- 
teydessä muutoinkin epäluontevaa, sillä rakastumisen ja seksuaalisen 
kanssakäymisen olemushan on se, ettei seksuaalisesti kiinnostavaa 
ihmistä nähdä ”Ytasa-arvoisena” vaan poikkeuksellisen erottuvana tai 
kiihottavana. 


7.1.4. Länsimaat ja kolmas maailma 


Yksilöllisyyden puolustaminen on eriarvoistumista lieventävää siksi, että 
sosiaalisia oikeuksia ei ole enää pitkään aikaan voitu luoda yhden- 
mukaistamisen kautta. Pelkkä vapauden, veljeyden ja tasa-arvon ihan- 
teiden puolustaminen olisi jo saavutetun asiaintilan vaatimista. Poliit- 
tisten järjestelmien nykytilan huomioon ottaen se olisi myöhäistä ja 
abstraktia. Valistuksen ideaalit ovat kukkineet massoille. Valistuksen 
ihanteita edistäisikin eniten niiden ulottaminen myös marginalisoitujen 
vähemmistöjen piiriin ja niin sanottuun kolmanteen maailmaan. Siksi 
tasa-arvoisuuden puolustamisen pitää olla väistämättä yksilöllisyyden 
puolustamista ja liberaalin demokratian rakentamista. 

Ihmisoikeuksia ei voida edistää myöskään kehitysmaissa pitämällä 
niitä erilliskysymyksinä. Ihmisoikeuksia voidaan luoda ja edistää vain 
poliittisen järjestelmän kautta, ja siksi olisi tärkeää kumota monissa 
kehittyvissä maissa vallitseva totalitaristinen, yleensä sosialistinen tai 
islamjohtoinen järjestelmä sekä korvata se vapaalla länsimaisella 
demokratialla. Asian voi sanoa myös niin, että kehittyviin maihin pysty- 
tään luomaan hyvinvointia vain, jos kapitalismi ja liberalismi saadaan 
toimimaan täydellä teholla myös näissä maissa. 

Käytännössä tämä näkyy Intiassa ja Kiinassa, joista on tulossa 
talouden suurvaltoja. Oman kansallisen strategiansa puitteissa Intia ja 
Kiina ovat pystyneet jopa käyttämään hyväkseen kansainvälisiä suur- 
yrityksiä, joiden läsnäolo on palvellut kaikkien yhteistyöosapuolten etua. 
Vaikka esimerkiksi ihmisten työoloissa on edelleen parantamisen varaa, 
ilman kyseisten yritysten panostusta kehitysmaihin niiden asukkaat 
eivät olisi saaneet edes sellaista elintasoa, joka heillä nyt on. Käytän- 
nössä tämä merkitsee vaatimusta siirtyä kehitysavun antamisesta 
kehitysyhteistyöhön. Yksipuolisesti pois annettu kehitysapu on osoittau- 
tunut tehottomaksi: se on köyhdyttänyt luovuttajia, eikä ole johtanut 
saajiakaan yritteliäisyyteen ja dynaamiseen kehitykseen. Suhteessa kol- 
manteen maailmaan olisi siirryttävä win-win-tyyppiseen strategiaan, 
jonka mukaisesti yhteistyöstä toivotaan hyötyä molemmille osapuolille. 
Niin yksilöiden väliset suhteet kuin valtioidenkin väliset suhteet voivat 
toimia vain siltä pohjalta, että ne tyydyttävät kaikkien osapuolten etua. 

Tätä kautta valottuu keskeinen filosofian asemaa ja tehtäviä koskeva 
teesini: vapauden, demokratian ja tasa-arvon toteuttamista koskeviin 
ongelmiin voidaan tätä nykyä vastata lähinnä talouden ja politiikan 
ilmiöitä analysoivan filosofian kautta. Erityisen haasteen tässä proses- 
sissa muodostaa se, että kehittyvissä maissa korkean teknologian kult- 
tuuriin siirrytään suoraan agraarisista oloista. Välistä jää tällöin pois 
Euroopalle ja Pohjois-Amerikalle ominainen teollistumisen vaihe. Näin 
ollen myös liberaali ja moniarvoinen yhteiskunta pitäisi saavuttaa — ja 
toivon mukaan myös toteutetaan — niissä suoraan, ilman 1800-luvun 
Euroopalle tyypillistä massakulttuurin ja yhdenmukaistamisen vaihetta. 

Itse en usko paljoakaan niihin vastaväitteisiin, joiden kautta epäillään 
kolmannen maailman asenteellista valmiutta liberaaliin yhteiskunta- 
järjestelmään. On tietenkin mahdollista, että kehityksen tiellä kohdataan 
samanlaisia pulmia, joita esimerkiksi Erich Fromm on kuvannut analy- 
soidessaan länsimaisen ihmisen vapauskriisejä sekä niiden seuraus- 
ilmiöksi tulkitsemaansa eurooppalaista totalitarismia.165 Mutta yhtä 
hyvin itäeurooppalaisten kuin irakilaistenkin myönteinen asennoitu- 
minen läntisiä vapauttajiaan kohtaan on osoittanut, ettei kyseisten 
maiden kansalaisia ole tarvinnut vapauteen paljon houkutella, vaan 
vapaus on itse kutsunut heidät pois ideologisesta orjuudesta. 

Empirismi, mitattavuus ja laskettavuus olivat osa savupiipputeolli- 
suuden ihmiskuvaa ja yhteiskuntaa. Ne olivat osa kaiken hallittavuutta 
ja paikalleenpantavuutta, eikä niillä ole enää merkitystä siinä tavassa, 
jolla ihmisten yksilöllisyys ja ainutlaatuisuus kohdataan erityiskulttuu- 
reista koostuvassa yhteiskunnassa. Siinä, missä nykyistä yhteiskuntaa 
rakennettiin yleistettävyyden peruskivelle, siinä tulevaisuuden yhteis- 
kuntaa rakennetaan erilaisuudesta nousevien voimavarojen ympärille. 
Yhteiskuntateoria, joka ei tunnusta yksilöllisyyden, erityisyyden ja ainut- 
laatuisuuden merkitystä, ei voi menestyä. 


7.2. ETNINEN MONIKULTTUURISUUS 


Yhteiskuntien erilaistuminen ei ole sen enempää rikkautta kuin köy- 
hyyttäkään, vaikka sen usein väitetään olevan jompaakumpaa. Erilaistu- 
miseen ei liity filosofisesti katsoen mitään itseisarvoa. Se on yksin- 
kertainen tosiasia. Mutta onko kyseessä hyödyllinen vai haitallinen 
tosiasia? Erilaistumiseen ja monipuolistumiseen liittyy varmasti sekä 
etuja että haittoja. Jos erilaisuutta siedetään paremmin, erilaisuuden 
arvossapito helpottaa ”erilaisiksi” leimattujen ihmisten elämää ja lisää 
sitä kautta useimpien muidenkin ihmisten hyvinvointia ja onnellisuuden 
kokemuksia. 

Myös monikulttuurisuudesta puhutaan usein aivan kuin kyseessä olisi 
itseisarvo. Mutta onko asia näin? On syytä muistaa, ettei monikult- 

tuurisuuskaan ole arvo sinänsä, vaikka siihen poliittisessa retoriikassa 
usein suhtaudutaankin kyseenalaistamattomasti. Jos monikulttuuriuus 
olisi itseisarvo, sen voitaisiin sanoa olevan ”hyvää sinänsä”. Moni- 
kulttuurisuuden ei voida kuitenkaan osoittaa olevan hyvää sinänsä, vaan 
sitä voidaan arvioida vain sillä perusteella, miten se toimii käytännössä. 
Toistaiseksi monikulttuurisuuteen liittyvästä erilaistumisesta on ollut 
hyötyä sikäli, että sen hyväksyminen on parantanut vähemmistöihin 
kuuluvien ihmisten elämänlaatua, eikä se ole liioin vaikeuttanut muiden 
ihmisten elämää. Esimerkiksi seksuaalisten ja etnisten vähemmistöjen 
hyväksyminen työelämässä on ollut enimmäkseen sekä yksilöiden että 
yhteiskunnan kokonaisedun mukaista. 

On kuitenkin ilmennyt, että monikulttuuristumiseen liittyy myös 
ongelmia. Ne eivät koske niinkään monikulttuurisuuden ihannetta si- 
nänsä kuin erästä sen osatekijää: länsimaihin kohdistuvaa maahan- 
muuttoa. Monikulttuurisuuden ihanne ja maahanmuutto onkin syytä 
pitää käsitteellisesti erillään, ja aihe kaipaa sekä filosofista analyysia 
että kriittisten johtopäätösten tekoa. Tässä luvussa koetan luoda kat- 
sauksen siihen, millaisia haasteita ja näköaloja monikulttuurisuuden 
ihanteeseen ja käytännön toteuttamiseen länsimaissa liittyy. Tarkastelen 
aihetta seuraavaksi lähinnä etnistä erilaisuutta sekä maahanmuuttoa 
koskevien kysymysten kautta. 


7.2.1. Monikulttuurisuuden käsitteellisiä paradokseja 


Demokratian idea on, että se sallii itsensä lisäksi myös muita vaihto- 
ehtoja. Tämä on ansa, jota demokratian vastustajat voivat käyttää 
hyväkseen, jos demokratia itse kärsii kriisistä. Esiin voi nousta hyvin 
yksipuolisia ja yksitotisia liikkeitä Demokratian ajatusperintö on 
sinänsä edelleen elinvoimainen. Se voisi kuitenkin uudistaa pää- 
määränsä. Demokratia on näihin päiviin asti perustunut universalismiin: 
kaikille samaa tai lähes samaa. Oikeudenmukaisuuden kannalta näin on 
syytä edelleenkin ajatella. Mutta demokraattisten päätöksentekojärjes- 
telmien olisi tunnustettava, että kansalaisilla ja koko väestöllä on 
erilaisia arvoja ja tarpeita. Poliittisen vallan käyttöä ei ole enää syytä 
perustaa yksiarvoisuuden varaan. Muun muassa siksi on tullut tavaksi 
puhua monikulttuurisuudesta. 

Monikulttuurisuuden käsite on niin selvä muoti-ilmaus, että sen 
voidaan sanoa olevan jo hieman pois muodista. On vaikea nähdä, mitä 
kaikkea monikulttuurisuuden käsitteen kautta halutaan sanoa. Joka 
tapauksessa kyseessä on kieliopillisesti huono sana, johon liittyy myös 
muoto-ongelmia.466 Käsitteen sisällön kannalta keskeinen kysymys 
kuuluu, miten olla monikulttuurinen maassa, jossa erilaisuus, poikkea- 
vuus ja omaleimainen käyttäytyminen ovat tyypillisesti pelkkiä häiriöitä: 

torjunnan ja poisselittämisen kohteita. Me suomalaiset elämme jo luon- 
nostaan niin yksiaineksisessa kulttuurissa, että emme välttämättä tun- 
nista tämän yhtenäiskulttuurimme luonnetta. Monikulttuurisuudesta 
puhutaan paljon, mutta kysyttävä on, missä monikulttuurisuus näkyy: 
missä on näkyvissä erilaisuus? Meillä on valikoima sofistikoituneita 
teorioita, mutta ovatko ne vaikutusvaltaisia tai selitysvoimaisina vai- 
kuttavia? Miten tieteellinen ymmärrys palautuu kansalaisyhteiskun- 
taan, vai palautuuko se? Ongelma on sama sekä tieteessä että yhteis- 
kunnassa, jossa ollaan yleisellä tasolla hyväksyviä ja suvaitsevia, mutta 
heti, kun asiat alkavat koskettaa itseä, suhtautuminen muuttuu. Erityi- 
sesti tämä näkyy asennoitumisessa seksuaalivähemmistöihin. Äidit, isät 
ja työnantajat hyväksyvät kaiken kyllä yleisellä tasolla, mutta usein 
heidän liberaalisuutensa liukenee konkreettisiin kosketuskohtiin: kun 
oma läheinen onkin lesbo tai homo. Oletettavaa on, että sama pätee myös 
etnisiin vähemmistöihin. 

Toisaalta myös monikulttuurisuuden arvo voi sulkea pois erilaisuutta. 
Monikulttuurisuuden käsitteen taustalla ovat hyväksymisen ja suvaitse- 
misen ihanteet. Sekä hyväksyminen että suvaitseminen ovat kompleksi- 
sia asenteita. Hyväksymisen tavoitteleminen merkitsee oikeuksien ker- 
juuta. Se on vallan luovuttamista niille, joilta oikeuksia anotaan. Su- 
vaitseminen puolestaan on sietämistä vastoin todellisia asenteita. Se 
merkitsee samaa kuin ”en hyväksy, mutta siedän”. Hyväksymisen ja 
suvaitsevaisuuden tavoitteleminen ovat vallalle altistumista, ja ne 
merkitsevät anojilleen nöyryytystä. Todelliset oikeudet tulevat harvoin 
kerjuun kautta. Ne on aina otettu itse.467 

Kansanvaltaan liittyy oikeus olla kansalaistottelematon: oikeus 
mielenilmauksiin ja poliittiset päätöksentekoelimet kiertävään anar- 
kismiin. Jos olen aidosti monikulttuurinen, minun on hyväksyttävä myös 
se, että kulttuuriimme kuuluu ehdotonta ja suvaitsemattomana pidettyä 
anarkismia. Sitä taas ei voida kitkeä pois olematta asenteellisesti 
poissulkeva ja tarjoamatta anarkismille kasvualustaa. Toisaalta anar- 
kismin itsensä saa näyttämään anarkismilta juuri toisten ihmisten ja 
yhteiskunnan monoliittisyys. Näin ollen myös desentralisoidun eli ”hajau- 
tetun ja moniarvoisen” ajattelun vaikutus voi olla erilaisuutta ja moni- 
kulttuurisuutta poissulkevaa, sillä sen tapainen monokulttuurisuuden 
ihanne pyrkii itse määrittelemään soveliaan ja epäsoveliaan erilaisuuden 
rajat.468 

Kyseessä ovat aidot filosofiset dilemmat. Toimiessasi jonkin eettisen 
maksiimin eduksi tulet tahattomasti toimineeksi sitä vastaan. Eräs 
tieteellinen aikakauslehti mainosti aikoinaan sloganilla: ”Kritiikki on 
luvallista, jopa suotavaa.”469 Tekemällä mielenilmaisuista odotettuja ja 
toivottuja niiltä katkaistaan terävin kärki. Psykologisesti arvioiden 
kyseessä ovat double bind -rakenteet. Niiden kautta ihmisten väliseen 
vuorovaikutukseen tuotetaan tilanne, jossa kehotuksen vastustaminen 

toteuttaa sen toivetta yhtä tehokkaasti kuin tarkka noudattaminenkin. 
Tässä asemassa monet etniset ja seksuaalivähemmistöt on taivuteltu 
toimimaan: vapausoikeuksia on pakko anoa, jotta kansalaisuus ja so- 
peuttaminen toteutuisivat. 

Monikulttuurisuuden arvo voi lietsoa esiin myös itsensä vastaisia 
suuntia, jos se ymmärretään pelkäksi normatiiviseksi ohjeeksi. Tulos on, 
että monikulttuurisuuden arvon nimissä ihmisiä velvoitetaan sietämään 
myös sellaisia ilmiöitä, joille ei ole kestäviä perusteita. Esimerkiksi 
muslimit ovat vaatineet islamilaisen ja erittäin epähumaanin sharia-lain 
voimaansaattamista Euroopan maissa pelkkään monikulttuurisuuden 
ihanteeseen vedoten.f/0 Todellisuudessa tällaisen monikulttuurisuuden 
kannattaminen saattaisi johtaa liberaalin monikulttuurisuuden kumou- 
tumiseen. Vastaavasti jokin uusnatsi voi vaatia oikeutusta omalle toimin- 
nalleen monikulttuurisuuden nimissä aivan niin kuin ulkomaalainen 
maahanmuuttajakin. Kyseessä on aito filosofinen ongelma. 

Tämän lisäksi esiintyy niin sanottua anteeksi pyytävää monikulttuuri- 
suutta, jolla tarkoitetaan sitä, että monikulttuurisuutta pyritään edis- 
tämään vetoamalla kantaväestöön kuuluvien ihmisten jäsenyyteen 
jossakin muussa kuin etnisessä vähemmistössä tai viittaamalla vain 
”yleiseen suvaitsevaisuuteen”. Esimerkiksi seksuaalivähemmistöön kuu- 
luvilta ihmisiltä saatetaan odottaa tai jopa vaatia maahanmuuton ja 
monikulttuurisuuden kannattamista sillä perusteella, että olemme itse jo 
yhden vähemmistön jäseniä. Oletus on, että meidän pitäisi sillä perus- 
teella olla ”yleisesti suvaitsevia” eli pyytää ikään kuin anteeksi omaa 
erilaisuuttamme hyväksymällä sen pantiksi kaikenlainen erilaisuus. 

Tosiasiassa tällainen ajattelutapa ei ole loogisesti pätevää, sillä jo 
suvaitseminen sisänsä sisältää edellä selitetyn ristiriitaisen intention. 
Toiseksi monikulttuurisuutta voidaan pitää epäjohdonmukaisena ajatus- 
rakennelmana, koska kukaan ei voi uskottavasti kannattaa yhtä aikaa 
useaa keskenään ristiriitaista kulttuuria. Esimerkiksi islamilainen 
kulttuuri suhtautuu kielteisesti homoseksuaaleihin, ja niinpä myöskään 
homoseksuaalien ei kannattaisi pyrkiä edistämään islamin leviämiseen 
liittyvää monikulttuurisuutta. Ja kolmanneksi on vastattava siihen, mitä 
”yleinen suvaitsevaisuus” merkitsisi. Sikäli kuin se voi vallita vain 
ristiriitojen tuottamisen, voimassapitämisen ja sietämisen kautta, kyse 
onkin oikeastaan välinpitämättömyydestä. Se taas herättää kysymyksen, 
onko kansalliseen etuun liittyvissä kysymyksissä syytä olla välinpitä- 
mätön, varsinkaan, kun kansallista etua koskevat asiat nousevat esiin 
heti valtioiden tai kansanryhmien ajauduttua konflikteihin. Kyseessä 
ovat tärkeät arvot sekä niiden menettämisen uhat. 

Monikulttuurisuus ei merkitse välttämättä kulttuurien rikastumista, 
kuten usein väitetään, mutta johtaessaan etnisiin tai normatiivisiin 
ristiriitoihin se saattaa köyhdyttää alkuperäiskulttuureita niin talou- 
dellisesti kuin kulttuurisestikin. Erään esimerkin tarjoavat suomen 

kielen kaltaiseen vähemmistökieleen kohdistetut väistymisvaatimukset, 
jotka johtuvat kosmopoliittiseksi valtakulttuuriksi muodostuneen moni- 
kulttuurisuuden leviämisestä: paineesta sopeuttaa lisääntyneestä kan- 
sainvälisyydestä johtuvien konfliktien käsittely jonkin laajalti puhutta- 
van kielen, kuten englannin kielen, alaisuuteen. Monikulttuurisuuden 
oikea nimi on tässä tapauksessa ”sekamelska”. Kansalliset omaleimai- 
suudet ja ihmisten yksilölliset lähtökohdat kiistävä monikulttuurisuuden 
ihanne ei tue aitoa dialogista kohtaamista vaan haittaa sitä. 


7.2.2. Maahanmuuttopolitiikan ongelmallisuus 


Monikulttuuristumisesta voi olla myös vahinkoa, jos sen varjolla ei enää 
ainoastaan ratkaista ristiriitoja vaan tuotetaan niitä. Käytännössä 
tällainen tilanne saattaa syntyä esimerkiksi silloin kun maahanmuuttoa 
lisätään harkitsemattomasti niin, että sekä kantaväestöön kuuluvat 
ihmiset että maahanmuuttajat syrjäytyvät ja joutuvat kamppailemaan 
työpaikoista tai muista eduista ja oikeuksista. Useista professoreista 
kokoonpantu asiantuntijatyöryhmä totesi vuoden 2007 lopulla julkaise- 
massaan tutkimuksessa, että pohjoismaista hyvinvointiyhteiskuntaa ei 
pystytä säilyttämään eikä huoltosuhdetta parantamaan työperäistä 
maahanmuuttoa lisäämällä.47! Tutkimuksessa on käynyt ilmi, että maa- 
hanmuuttajien keskuudessa työttömyysprosentti on huomattavasti kor- 
keampi kuin kantaväestön keskuudessa. Sen sijaan huoltosuhdetta 
voitaisiin parantaa vain, jos työllisyysprosentti olisi maahanmuuttajien 
keskuudessa parempi kuin kantaväestön keskuudessa. Sitä paitsi 
maahanmuuttajaperheissä on enemmän huollettavia yhtä työntekijää 
kohti, joten maahanmuutto on itse asiassa huonontanut tilannetta 
Suomessa.1?2 Eurostatin syksyllä 2007 julkaiseman tutkimuksen mukaan 
mukaan Euroopan epäedullisin huoltosuhde löytyy tätä nykyä Britan- 
niasta, Ranskasta ja Ruotsista, jotka ovat olleet avosylisimpiä maahan- 
muuttajien houkuttelijoita pakolaispolitiikallaan ja erilaisilla perheen- 
yhdistämisohjelmillaan, kun taas paras huoltosuhde on Latviassa ja 
Slovakiassa, jotka ovat olleet nihkeimpiä maahanmuuttajien rekrytoijia 
ja sopeuttajia. Lohdutonta on, että tutkimus ennustaa Suomen huolto- 
suhteen olevan Euroopan unionin huonoin vuonna 2030.473 

En voi esittää tämän oman tutkimukseni puitteissa riittävää koko- 
naisarviota siitä, ovatko monikulttuurisuus ja siihen usein liitetty 
maahanmuutto hyödyllisiä vai haitallisia ilmiöitä — tai missä suhteessa 
hyödyt ja haitat ovat keskenään. Joka tapauksessa asiaa pitää tarkas- 
tella vähintään viiden käytännöllisen osakysymyksen ympärillä. Niistä 
ensimmäisen (1) muodostaa työvoimapolitiikka: onko väestöjen liikku- 
vuus perusteltua työpoliittisista syistä? Toisen (2) muodostaa Euroopassa 
leviävän islamin suhde läntiseen rationalismiin, toisin sanoen se, mitä 

islamin haastavuus merkitsee järkiperäiseen ajatteluun perustuvalle 
tieteelle, poliittiselle järjestelmälle ja oikeudenkäytölle. Kolmas (3) ongel- 
ma koskee konfliktien lisääntymistä eli maahanmuuttoon ja kulttuurien 
yhteentörmäyksiin liittyvää katurikollisuutta sekä järjestynyttä väki- 
valtaa.f74 Neljäntenä (4) asiakysymyksenä pitää punnita sitä, millä 
tavoin monikulttuurisuustendenssi on onnistunut tai epäonnistunut (a) 
kansallisena strategiana ja (b) yleiseurooppalaisen politiikan osana. 
Viidenneksi (5) on arvioitava ihmisten ja kansojen liikkumiseen liittyviä 
demografisia eli väestöllisiä muutoksia, jotka ovat kerran tapahduttuaan 
peruuttamattomia. Koska pyrin tässä kirjassani puhtaasti tieteelliseen 
esitykseen, näihin kysymyksiin vastaaminen jää jonkin toisen, ehkä 
poliittisemman kirjan aiheeksi — tai lukijan omaksi tehtäväksi. 

Joka tapauksessa väestöllisistä muutoksista on viime aikoina saatu 
kiinnostavaa uutta tietoa. Esimerkiksi belgialaisen UCL-yliopiston sosio- 
logi Olivier Servais on ennustanut, että nykyisen maahanmuutto- 
politiikan jatkuessa Euroopan unionin pääkaupunkina pidetty Bryssel 
muuttuu muslimienemmistöiseksi kahdessakymmenessä vuodessa kysei- 
sen väestöryhmän suuren syntyvyyden vuoksi.45 Samaan tapaan Yhdys- 
valtojen väestörekisteri on laskenut, että Yhdysvalloissa afrikkalais- 
peräisen, aasialaisen sekä latinoväestön määrä ylittää vuonna 2042 
eurooppalaisperäisen väestön, joka ennusteen toteutuessa jää vähemmis- 
töksi.4/6 Koska suuri osa muutoksista tapahtuu joko laillisen tai laitto- 
man siirtolaisuuden tuloksena eikä luonnostaan, on kysyttävä, miten 
toivottu tai ei-toivottu tällainen tulos on. Asiasta päättäminenhän on joka 
tapauksessa poliittisen tahdonmuodostuksen piiriin kuuluva asia eikä 
luonnonlaki. Myös Suomessa on esitetty ennusteita, joiden mukaan 
maahanmuuttajaväestön keskuudessa lapsiluku kasvaa niin, että vuonna 
2025 muita kieliä kuin suomea tai ruotsia äidinkielenään puhuvien 
oppilaiden osuus on lähes neljännes eli 23,3 prosenttia Helsingin koulu- 
laisista.4?? Keväällä 2008 puolestaan pohdittiin, pitäisikö kiinteistöjen 
myyntiä ulkomaalaisille rajoittaa Suomessa, kun Ilta-Sanomien julkai- 
seman ennusteen mukaan venäläiset ovat ostaneet puolet Imatran kau- 
pungista vuoteen 2015 mennessä.f?8 Suomalaiset sen sijaan eivät voi 
yleensä ostaa kiinteistöjä Viipurista eivätkä muualtakaan Karjalan alu- 
eelta, saati että puhuttaisiin Karjalan palauttamisesta Suomelle tai 
ryhdyttäisiin sen tapaiseen omaisuuden palautusprosessiin, joka on käyn- 
nissä monissa Itä-Euroopan maissa. 

Maahanmuuton volyymia koskevan kyseenalaistamisen ohella toinen 
tärkeä kysymys koskee sitä, mistä maahanmuuttajien olennaisesti suu- 
rempi syntyvyys johtuu. Asiaan vaikuttanee se, että Suomen sosiaali- 
turvajärjestelmä tukee suhteellisesti paremmin maahanmuuttajia kuin 
kantaväestöön kuuluvia omia kansalaisia. Käytännössä tämä näkyy 
siinä, että suomalainen kantaväestöön kuuluva perhe tai yksittäinen 
ihminen ei ole pääsääntöisesti oikeutettu toimeentulotukeen eikä tie- 

tyissä tapauksissa myöskään työmarkkinatukeen, mikäli sillä on vähän- 
kin varallisuutta, kuten oma asunto tai auto. Sosiaalietuuksia saadak- 
seen ihmisten pitäisi ensin hankkiutua rutiköyhiksi. Koska kolmannesta 
maailmasta tulevat maahanmuuttajat puolestaan ovat maahan saapues- 
saan yleensä varattomia, he saavat sosiaalitoimen taholta kaiken mah- 
dollisen huolenpidon, mikä takaa heille suotuisat edellytykset lisääntymi- 
seen. Tulos on, että kantaväestöön kuuluvat ihmiset eivät saa sosiaali- 
toimen taholta tukea, vaikka heidät pakotetaan maksamaan veroina koko 
omistamis- ja yrittämisvihamielisen sosiaaliturvajärjestelmämme yllä- 
pito. Hyödyn puolestaan korjaavat maahanmuuttajat, joilla ei ole kau- 
saalista eikä meritokraattiseen ansaitsemisperiaatteeseen perustuvaa 
oikeutusta järjestelmästä hyötymiseen. 

Kyseistä hyväntekeväisyyttä on länsimaissa perusteltu yleensä sillä, 
että armeliaisuuden kautta länsimaat maksavat takaisin siirtomaa-ajalta 
kertyneitä velkojaan. Mutta kuinka perusteltu tämä ajattelutapa to- 
dellisuudessa on? Mikäli asiaa katsotaan filosofisesti, joudutaan totea- 
maan, että nykyisin elävillä länsimaisilla ihmisillä ei ole kausaalista syy- 
yhteyttä pari sataa vuotta sitten harjoitettuun siirtomaapolitiikkaan. 
Niinpä esimerkiksi Yhdysvalloissa voimassa oleva säädös, joka antaa 
etusijan ei-valkoihoisille niin asuntojonoissa, terveydenhoidossa kuin 
koulutuksessakin, on perusteeton eikä vastaa nykypäivän tilannetta. 
Tosiasiassa etuoikeuttamalla ei voida tuottaa tasa-arvoa. Balanssoimisen 
yritykset johtavat väistämättä käänteiseen rasismiin, jonka kohteena 
onkin valkoihoinen eurooppalaisperäinen ihminen — aivan niin kuin 
nykyisessä Etelä-Afrikassa, jossa valkoisen apartheidin tilalle on astunut 
mustien harjoittama rotusorto. Jos me suomalaiset kysymme eräisiin 
rikkaimpiinkin arabimaihin matkustaessamme, onko meillä siellä olles- 
samme oikeus ilmaiseen sairaanhoitoon tai sosiaaliturvaan, vastaus on 
yksiselitteisesti ”ei”. Sen sijaan esimerkiksi Saudi-Arabiassa voi joutua 
pidätetyksi, jos pitää ristiä kaulassa tai Raamattua laukussa tai on 
homoseksuaali, kun taas muslimit voivat meidän oloissamme ylläpitää 
omia moskeijoitaan, hautausmaitaan, koulujaan sekä radioasemiaan. 
Pohjoiseurooppalainen sosiaaliturvamalli onkin omassa avokätisyydes- 
sään yleismaailmallinen harvinaisuus. Vaikka Suomea usein moititaan 
siitä, ettei maahanmuuttajien kohtelu ole ollut Suomessa täydellistä, se 
on kuitenkin ollut parasta, mitä koko maailmassa on ollut tarjolla. 

Siirtomaa-ajan velkoihin vetoava oikeuttaminen on pohjimmiltaan 
kostoa. Kyseessä on eräänlainen keinulautaefekti eli vastavääryys, jonka 
mukaisesti yhden ryhmän asemaa koetetaan nyt parantaa toisen kus- 
tannuksella. Aristoteles sanoi sitä aikoinaan hybrikseksi, joka ”Ars 
Rhetorica”-kirjan mukaan tarkoittaa sitä, että joku ihminen haluaa ylen- 
tää itseään muita alentamalla. Todellisuudessa tällainen kompen- 
sointiyritys johtaa aktiiviseen syrjintään. Paljastavaa on, että rodullinen 
erotteluperuste hyväksytään argumentiksi silloin kun sillä puolustetaan 

”etnisiä vähemmistöjä” ja moititaan valkoihoisia eurooppalaisia tai 
pohjoisamerikkalaisia. Mutta vihjauksetkin ihmisrotuhin halutaan sul- 
kea visusti kaiken argumentaation ulkopuolelle, mikäli tarkoituksena on 
esittää huomautuksia globaaliksi vähemmistöksi muodostuneen valko- 
ihoisen väestön puolesta — tai puuttua etuoikeuttamisen ongelmalli- 
suuteen sinänsä.480 Tämä osoittaa, kuinka puolueellista ja poliittiselle 
korrektiudelle alistettua kyseinen ajattelu on. 


7.2.3. Aatteista vaarallisin: poliittinen korrektius 


Epäilemättä on olemassa tieteellisiä ja filosofisia kriteereitä sille, minkä- 
lainen monikulttuurisuuden vaatimus ansaitsee olemassaolon oikeu- 
tuksen. Jokainen eetos jää pinnalliseksi, jos se ei selitä. Niinpä moni- 
kulttuurisuuden ihannekaan ei voi levätä pelkän normatiivisen säännön 
varassa, vaan ennen pitkää joudutaan klassisten hyvyyttä, kauneutta, 
oikeudenmukaisuutta ja arvostelukykyä koskevien kysymysten eteen. Ne 
puolestaan liittyvät teoreettiseen järkeen ja kysymykseen subjektin 
asemasta. Tämä tie voi johtaa lähinnä kantilaisen filosofian piiriin, 
siihen, että ihmisyys nähdään päämääränä sinänsä, ja pohdittava on, 
miten yhteiskuntaan voitaisiin juurruttaa sellaiset asenteet, että eettisen 
arvostelukyvyn toteuttaminen olisi kaikissa tilanteissa mahdollista. 

Toisena vaihtoehtona on pelkäksi normatiiviksi kavennettu moni- 
kulttuurisuuden tendenssi, joka sisältää ainekset monoliittiseen yhte- 
näiskulttuuriin. Sen tuloksena saatamme lopulta elää monikulttuuri- 
sessa Euroopassa, jossa mikään ei ole niin valvottua, sanktioitua ja 
poliisihallinnollisesti varmistettua kuin juuri monikulttuurisuuden arvo. 
Yksi mahdollisuus on perustaa sitä varten asiamies ja asiamiestä varten 
virasto. Suomessa toimii nykyäänkin kuluttaja-asiamies, tasa-arvo- 
valtuutettu ja kilpailuvirasto, joiden tehtävä on kaikin keinoin torjua, 
kiistää ja lievittää todellisuuden monimuotoisuudesta ja sisäisestä risti- 
riitaisuudesta johtuvaa shokeeraavuutta.181 Tämä voi tarkoittaa lähinnä 
todellisen omaleimaisuuden riistämistä ja hallinnoimista das Man -ihan- 
teen alle. Tulos on, että aito monikulttuurisuus kieroutuu tätäkin kautta 
monokulttuurisuudeksi. 

Sen takeena on poliittisen korrektiuden normi, joka on aatteista 
vaarallisin. Ensinnäkin se pyrkii kieltämään vapaan keskustelun useilla 
normatiivisen sensuurin vaatimuksillaan. Niistä on saatu näyttöä 
valtionsyyttäjän haastettua käräjille muutamia maahanmuuttoon kriitti- 
sesti suhtautuvia tahoja. Eräskin kirjoittaja tuomittiin syytteen mukai- 
sesti vain siksi, että hän oli toistanut omilla internetkotisivuillaan 
tiedotusvälineissä aiemmin julkaistuja uutisia maahanmuuttajien teke- 
mistä rikoksista.182 Tosiasiassa hänenkään kriittisyytensä kohteena eivät 
olleet maahanmuuttajat sinänsä vaan avoin maahanmuuttopolitiikka. 

Kun suomalaisia kantaväestöön kuuluvia henkilöitä on syytetty ”rasis- 
tisina” pidetyistä rikoksista, tuomioistuimet ovat ottaneet ja antaneet 
päätöksensä huolestuttavan usein suoraan valtionsyyttäjä Mika Illmanin 
tai tutkintapyyntöjä tehneen vähemmistövaltuutettu Mikko Puumalaisen 
kädestä.183 Käytännössä käräjäoikeudet ovat tuominneet syytetyt lähes 
aina valtionsyyttäjän esittämien syytteiden mukaan. Syytteissä mainittu 
”kiihottaminen kansanryhmää vastaan” on kuitenkin toteutunut lähinnä 
vähemmistövaltuutetun omassa kiihottuneisuudessa, jonka vaikutuk- 
sesta myös neekerin kuvilla varustetut lakritsipatukat saatiin katoa- 
maan kaupoista.484 Sen sijaan etnisten ryhmien omat mielenilmaukset 
rodullisten ominaispiirteiden kaupallista hyödyntämistä vastaan ovat 
jääneet huomattavan vähäisiksi, onpa kyse ollut sitten Uncle Ben's 
-riisistä, Geisha-patukoista, Pringles-purkeista, Sun Maid -rusinoista, 
Eloveena-tytöstä, ”Vaahtounelmista” tai nyt jo menetetyiksi tuomituista 
Mustan Pekan pelikorteista, joiden pakkauksessa lukee enää vain ”Pekan 
pelikortit? (entisenlaisena säilytetyn kuvituksen lisäksi). 

Vähemmistövaltuutetun ja muiden viranomaistahojen ajattelun köm- 
pelyyttä osoittaa se, että ne puuttuvat kovin ottein pelkkiin symbolisiin 
yksityiskohtiin, joiden merkitys myös etnisille vähemmistöille itselleen on 
marginaalinen. Mutta viranomaiset eivät pohdi eivätkä puutu siihen, 
mitä diskriminaatio oikeastaan on, mikä on sen filosofinen olemus ja 
kuinka vähemmistöjä nöyryytetään myös puolustelemalla niitä. Viran- 
omaiset itse loukkaavat sananvapautta, aliarvioivat sekä julkaisijoita 
että yleisöjä ja loukkaavat ”rasismin” kohteiksi väitettyjä ryhmiä kiis- 
tämällä heidän kompetenssinsa itse puolustaa itseään. Perusotaksuma on 
tällöin se, että etniset vähemmistöt tarvitsevat julkista holhousta. Se 
puolestaan saa vähemmistöt näyttämään muita huonomnilta, jota ne 
eivät ilman viranomaisten toimia olisi. Myös Jouko Turkka vetosi taan- 
noin erään vammaisia ironisoivan näytelmänsä puolustuspuheessa 
siihen, että jos vammaisia ei saa arvostella samalla tavoin kuin muitakin 
ihmisiä, he eivät voi kokea olevansa tasa-arvoisia. 

Viranomaisvallan piirissä syvällisemmät filosofiset ja sosiodynaamiset 
kysymykset sivuutetaan ja typistetään joko hallinnollisen tiedonjaon 
ongelmiksi tai koordinaation kysymyksiksi. Sen jälkeen ihmetellään, 
miksi etniset vähemmistöt ja kantaväestöön kuuluvat ihmiset eivät 
tottelekaan viranomaisia vaan nauravat heille yhdessä, ”vaikka asiasta 
on olemassa tietoa”. Tosiasiassa kyseinen ”tieto” koostuu vain viran- 
omaisten itsensä säätämistä normeista, joilla toteutetaan poliittista 
korrektiutta ja kavennetaan sananvapautta. Hallintodiskursiivinen tasa- 
arvoasioiden käsittely ei ainoastaan tyhmistä, vaan useimmiten se vai- 
kuttaa kuolettavasti myös ihmisryhmien väliseen luottamukseen. Se 
kylvää eripuraa kyseenalaistaessaan kansalaisten oman arvostelukyvyn 
ja mahdollisuuden itse valita tarjolla olevasta tiedosta sen, mitä pitää 
valitsemisen arvoisena. Sananvapaushan ei ole viranomaisen oikeutta 

päättää, mitä saa julkaista, vaan se on yksilön oikeutta ilmaista aja- 
tuksensa ja yleisön oikeutta saada niistä tieto. 

Myös tutkimusten kautta saatu tieto, joka koskee etnisten vähem- 
mistöjen kokemuksia nimittelystä, ei kelpaa sellaisenaan johtopäätösten 
perustaksi, sillä on mahdollista, että etnisiin vähemmistöihin kuuluvat 
ihmiset eivät itsekään tiedä heihin liittyvien ilmausten tai kuvausten 
merkitystä. Lisäksi nuo merkitykset riippuvat asiayhteyksistä, joissa 
niitä esitetään, toisin sanoen dialogisen ”sanomisen” pohjavireestä. Esi- 
merkiksi sana ”neekeri” ei ole halventava, sillä alun perin sana on kul- 
keutunut suomen kieleen latinan sanasta ”niger”, 'musta'. Se tarkoittaa 
siis yksinkertaisesti värillistä ihmistä? ja vastaa myös poliittisesti 
korrektin kielenkäytön vaatimuksia. Sen sijaan englannin kielen sanoja 
”negro” ja ”nigger” voidaan pitää halventavina, sillä ne edustavat vähät- 
televää slangi-ilmausta ”nekru”. On kuitenkin huomattava, että vaikka 
monetkin kielen ilmaukset toistavat ”rasismiksi” väitettyjä ilmiöitä ker- 
tomalla ihmisrotujen eroista, nuo erot sinänsä ovat objektiivisia tosi- 
asioita, joita ei voida kumota pesemällä kieltä. Rasismiahan olisi oikeas- 
taan se, jos ihmisellä ei olisi oikeutta olla nimenomaan neekeri tai valko- 
ihoinen: siis ylipäänsä erilainen ihminen. Siksi myös rodullisten piir- 
teiden avointa esittämistä voidaan pitää yhteiskunnallisen luottamuk- 
sen ja yksilönä olemisen takeina ja tunnusmerkkeinä — toisin kuin poliit- 
tiseen korrektiuteen paimentava lainopillinen uuskielisyys väittää. 

Edistyksellisen esimerkin tarjoaa jälleen seksuaalivähemmistöpoli- 
tiikka. Sen piirissä pidetään yksiselitteisesti vanhentuneena ja rasis- 
tisena sellaista ajattelutapaa, jonka mukaan ihmiset eivät saisi olla 
avoimesti sitä mitä he ovat, eli emme voisi sanoa toisiamme yhtä hyvin 
homoiksi kuin heteroiksikin. Tasa-arvon ja rakkauden tunnusmerkkinä 
pidetään tässä yhteydessä sitä, että homoseksuaalisuus voidaan esittää 
kulttuurisissa representaatioissa, kuten tuotemerkeissä, ja ihmiset voivat 
tuntea jopa ylpeyttä siitä. Orwellilaiseen kieleen ohjaaminen näyttääkin 
olevan hallintoylimystön taholta vain jonkinlainen ylhäältä johdetun 
suopeuden ja siten myös yleisen ajattelemattomuuden sekä huonon 
omantunnon tunnustus. 

Poliittinen korrektius on eräs petoksen ja itsepetoksen muoto. Asioita 
kyseenalaistamaton poliittinen korrektius on ideologioista pahin, sillä se 
vaatii ihmistä valehtelemaan itselleen ja toisille ihmisille. Asian voi 
sanoa niin, että juuri mikään ei ole filosofisesti ja tieteellisesti niin 
epäkorrektia kuin poliittinen korrektius. Mikä sitten erottaa poliittisen 
korrektiuden muista poliittisista ideologioista? Erottavana tekijänä ovat 
mielipiteen- ja sananvapauteen liittyvät muotorajoitukset, jotka kohdis- 
tuvat keskustelujen käymiseen sinänsä. Niitä esiintyy tietysti myös 
aatteellisia arvoarvostelmia sisältävissä poliittisissa ideologioissa — 
mutta ei yhtä hallitsevina tai yksinomaisina. Filosofiselta kannalta 
katsellen esimerkiksi kommunistia tai kapitalistia voi vielä kunnioittaa, 

jos tuo ihminen itse uskoo aatteeseensa, asettaa sen avoimesti tarkas- 
teltavaksi ja sallii saman kilpaileville näkemyksille. Mutta vaatiessaan 
ihmistä salaamaan todellisia ajatuksiaan poliittinen korrektius ja sen 
mukaiset hyssyttelyn vaatimukset ovat tuhoisia filosofialle, tieteelle ja 
vapaalle ajattelulle. Ne kieltävät myös rationaalisen argumentaation. Jos 
selvästi virheellisiäkään näkemyksiä ei saa esittää vapaasti, niitä ei 
voida sen enempää kumota kuin osoittaa oikeiksi avoimessa keskuste- 
lussa. Väitteiden ja mielipiteiden kumottavuus puolestaan on tieteellisen 
totuuden tavoittelun tärkeä periaate, jota esimerkiksi Karl Popper perus- 
teli teoksissaan.185 

Itävaltalais-brittiläinen ja London School of Economics -yliopistossa 
professorina toiminut Popper katsoi omassa ”fallibilismissaan” eli väit- 
teiden kumottavuutta koskevassa teoriassaan, että väitteiden pitää olla 
osoitettavissa tosiksi, epätosiksi tai mielettömiksi. Hänen mukaansa 
kumottavuus on tieteellisten teorioiden tärkeä ominaisuus. Voimassa 
ollessaan väitteen kumottavuus ei alenna sen arvoa, sillä ehdottomia 
totuuksia voidaan yleensäkin saavuttaa vain formaalien järjestelmien 
sisällä, kuten matematiikassa. Ja jotta ajatusten kumottavuutta tai kan- 
natettavuutta voitaisiin edes pohtia, ajatukset pitää voida sanoa. 

Pahinta sananvapauden riistossa on, että jos tiettyjä väitteitä ei saa 
sanoa vapaasti, silloin niitä ei voida myöskään kumota, ja ne jäävät 
voimaan eräänlaisina ”kiellettyinä totuuksina”. Tämä puolestaan saattaa 
vahvistaa niiden kannatuspohjaa myös siinä tapauksessa, että ne ovat 
vääriä. Kumoaminen tai vahvistaminen käy mahdottomaksi, jos kukaan 
ei saa kuulla argumentteja. Tästä syystä kielitieteilijä Noam Chomsky 
kannatti jopa holokaustin kieltäneen ranskalaisprofessori Robert 
Faurissonin oikeutta sanoa asiansa, sillä täytyyhän ihmiselle antaa 
tilaisuus puhua itsensä pussiin.486 Sen sijaan oikeusistuinten harjoittama 
tuomitseva eetos tekee karhunpalveluksen myös omille tendensseilleen 
ensinnäkin siksi, että se estää asioiden kriittisen tarkastelun ja tyytyy 
ratkaisemaan ne pelkästään normatiivisesti: pakkotoimin ja valtaa 
käyttämällä. Toiseksi se kaventaa sananvapautta sinänsä. Chomskyn 
tavoin en minäkään puolusta edellä mainittujen syytettyjen mielipiteitä, 
mutta filosofisesti katsoen joudun puoltamaan heidän oikeuttaan sanoa 
ne. Sananvapauteen palataan erikseen vielä seuraavassa luvussa. 

Lopputuloksena edellä esitetystä voidaan todeta, että etnisiin vä- 
hemmistöihin ja maahanmuuttoon liittyvä laittomuus on lopetettava. 
Tämä merkitsee, että sen enempää maahanmuuton kriitikot kuin 
maahanmuuttajatkaan eivät saa suhtautua välinpitämättömästi yhtei- 
seen oikeusjärjestelmään. Niinpä myöskään oma kritiikkini ei ole koh- 
distunut maahanmuuttajiin vaan liian avoimeksi muodostuneeseen maa- 
hanmuuttopolitiikkaan, joka on johtanut rikollisuuden kasvuun. Trans- 
sendentaalifilosofeille ominaisesti katson, että kaikella, myös maahan- 
muutolla, pitää olla selvät rajat. 

7.2.4. Siirtolaisuuden retoriikka 


Islam ja sen aggressiivinen levittäytymispolitiikka muodostaa Euroopalle 
aivan toisentyyppisen poliittisen haasteen kuin esimerkiksi Intian ja 
Kiinan nousu talouden suurvalloiksi. Intian, Kiinan ja Kaukoidän maiden 
tärkeimpiä vientituotteita ovat pitkälle jalostetut tavarat, kuten elektro- 
niset koneet ja laitteet, joita toimittamalla nämä maat palvelevat sekä 
lännen etua että omaa etuaan. Sen sijaan Afrikan ja Lähi-idän muslimi- 
maiden keskeisiä mutta yksipuolisia vientituotteita ovat öljyn lisäksi 
ihmiset. Polkemalla naisten oikeuksia ja asemaa islam on pystynyt hyö- 
dyntämään länsimaissa tapahtunutta feminististä vallankumousta, jonka 
tuloksena kristityt ja uskonnottomat naiset eivät lisäänny yhtä fertiilisti 
kuin islaminuskoiset. Tätä kautta islam on pystynyt vastaamaan siihen 
keskeiseen pulaan, jota länsimaihin on väitetty syntyneen: työvoima- 
pulaan. Lisäväestön tarpeesta vallitsee kuitenkin erimielisyys myös Suo- 
messa, ja puhe työvoimapulasta onkin suureksi osaksi työnantajien temp- 
pu, jolla ne yrittävät polkea palkkoja. Kolmannesta maailmasta tuotetun 
työvoiman orjuuttaminen työskentelemään huonoilla työehdoilla ei ole 
sen enempää siirtolaisten kuin kantaväestönkään etujen mukaista. Puhe 
”työperäisestä maahanmuutosta” on suureksi osaksi vain siirtolaisuutta 
suosivaa retoriikkaa. 

Liian avoin maahanmuuttopolitiikka ei ole yhteiskunnallisen koko- 
naisedun mukaista. On väärin uskotella ulkomaalaisille, että Suomessa 
vallitsee työvoimapula, sillä sitä esiintyy lähinnä sellaisissa tehtävissä, 
joita monet suomalaiset eivät itse haluaisi suorittaa, kuten siivous- 
alalla.f?87 Työvoiman houkuttelu suorittamaan vain vähäarvoisiksi koet- 
tuja tehtäviä toistaa siirtomaa-aikaista politikkaa. Aito kansainvälisyys- 
hän olisi sitä, että maahan saapuisi ulkomaalaisia insinöörejä, lääkäreitä 
ja muita koulutettuja ihmisiä tekemään jotain omista tai työnantajiensa 
motiiveista, eikä maahanmuuttoa pyrittäisi edistämään julkisen vallan 
taholta puhumalla alleviivatusti ”työperäisestä maahanmuutosta”. Eihän 
vierailevaa professoriakaan sanota ”työperäiseksi maahanmuuttajaksi” 
vaan yksinkertaisesti professoriksi. Vaikuttaakin siltä, että julkinen 
valta eli poliitikot ja valtionhallinto puhuvat ”työperäisestä maahan- 
muutosta” korostaakseen, että maahanmuuton edistäminen ei perustu 
työvoimapulaan, vaan sen syyt löytyvät Euroopan unionin matkustus- 
politiikasta. Väestön ”vapaa liikkuvuus”, joka monille ihmisille ilmenee 
pakkona siirtyä työn perässä ulkomaille, yritetään lavastaa EU-poli- 
tiikalle suopeasti ”toivotuksi” asiaksi. Näin haluttaneen alentaa työ- 
voiman hintaa työnantajatahojen eduksi ja kantaväestöön kuuluvien 
työntekijöiden haitaksi. Jos valtiovalta ei enää huolehdikaan ensisijai- 
sesti omien kansalaistensa eduista vaan pyrkii ajamaan yritysten etua, 

yksilöiden etu saattaa tietyin edellytyksin toteutua myös tämän poli- 
tiikan sivuseurauksena. Mutta moraalifilosofisesti ongelmallista on, että 
valta luovutetaan tällöin yksinomaan taloudelle, eikä poliittisella tahdon- 
muodostuksella katsota voitavan ohjata talouden ilmiöitä. Valtio ei siis 
aja omien kansalaistensa asiaa tunnustautumalla kansallisen edun 
poliittiseksi edistäjäksi, vaan se luovuttaa vallan ainoastaan taloudelli- 
sille suhdanteille ja tyytyy myötäilemään niitä kohtalouskoisesti. 

Todellisuudessa Suomessa ei ole määrällistä työvoimapulaa, mutta 
eräillä aloilla, kuten terveydenhuollossa, esiintyy väestön vanhenemi- 
sesta johtuvaa tilapäistä pulaa koulutetusta ja kielitaitoisesta työ- 
voimasta. Ei ole kuitenkaan hyväksi, että maahanmuuttajatkin joutuvat 
kilpailemaan työpaikoista sekä keskenään että suomalaisten kanssa tai 
että he suostuvat työskentelemään minimipalkkoja alhaisemmalla tasolla 
suomalaisen ay-liikkeen vahingoksi. Niinpä nämä johtopäätökset kehot- 
tavat lisäämään liberaalin demokratian ihanteeseen kansallisten intres- 
sien tunnustamisen. 

Myös kehittyvät maat rakentavat nykyisin omaa identiteettiään, tule- 
vaisuudenstrategioitaan ja hyvinvointiaan kansallismielisyydelle, ja tu- 
levaisuudessa taloudellinen kilpailuasetelma koettaneenkin juuri län- 
tisten maiden ja entisten kehitysmaiden välillä. Tämä näkyy jo nyt 
monien sellaisten eurooppalaisten ja amerikkalaisten elämässä, jotka 
ovat joutuneet työttömiksi, kun työpaikkoja on siirretty kolmanteen 
maailmaan pääoman ja työpaikkojen kansainvälisen, rajoista piittaa- 
mattoman, liikkumisen vuoksi. Syy ei ole tällöin kapitalismin eikä libera- 
lismin eli vapaan poliittisen ja taloudellisen järjestelmän. Syy on niihin 
keinotekoisesti liitetyssä rajojen avaamisessa sekä liberalismiin ja kapi- 
talismiin alun perin kuuluneiden kansallisten arvojen, kuten kansan- 
talouden kokonaisedun, laiminlyömisessä. 


7.2.5. Esimerkkejä Euroopasta 


Monikulttuurisuus ei koostu pelkästään maahanmuutosta, vaikka julki- 
sessa sanassa nämä asiat usein kytketäänkin yhteen. Joissain tapauk- 
sissa aktiivinen maahanmuuttopolitiikka voi jopa vaarantaa moni- 
kulttuurisen ja liberaalin yhteiskunnan toteutumisen. Näyttöä tästä on 
saatu suurissa kaupungeissa, kuten Pariisissa, Lontoossa ja Amster- 
damissa, syntyneiden siirtolaismellakoiden myötä. Varsinkin islamilai- 
nen kulttuuri on osoittautunut tinkimättömän monoliittiseksi. On muis- 
tettava, että etnistä alkuperää olevat maahanmuuttajat ovat pyrkineet 
myös aktiivisesti vastustamaan sopeutumista, ja ne karkottavat omasta 
piiristään yksilön, joka mukautuu vallitseviin oloihin. Esimerkiksi soma- 
lien enemmistöryhmittymät sanovat omista traditioistaan luopuvaa so- 
peutujaa halveksuvasti ”ketuksi”. Nationalismi voi siis olla myös vä- 

hemmistöryhmien sisäistä, ja terrorismin vastaista sotaa käydään niin 
rationalismin ja islamin välillä kuin islamilaisen kulttuurin sisälläkin. 

Tutkimuksellisesti tärkeää ei ole pohtia vain sitä, miten vähemmistöt 
menestyvät suhteessa valtakulttuureihin. Sen asian selvittämistä voi- 
daan pitää tieteellisesti mielenkiinnottomana sekä tuloksia ennalta 
arvattavina ja sikäli vähäarvoisina. Kiintoisamman näkökulman tarjoaa 
kysymys, miten yksilöt menestyvät vähemmistöryhmien sisällä, esi- 
merkiksi musliminaiset islamilaisessa kulttuurissa. Tämä auttaa arvioi- 
maan myös kulttuurien kohtaamista ja ristiriitoja sekä luo tietopohjaa 
poliittiselle dialogille. 

Hyvän näköalan siihen tarjoaa Ayaan Hirsi Ali, hollantilainen polii- 
tikko ja sekularisoitunut musliminainen, joka tunnetaan eräänlaisena 
islamilaisen ja länsimaisen kulttuurin femme fatalena. Somalian dikta- 
tuuria 1980-luvulla Etiopian, Kenian ja Saksan liittotasavallan kautta 
paennut nuori nainen haki oleskelulupaa ja kansalaisuutta Alanko- 
maista, ja humanitaarisista syistä ne hänelle myönnettiin 1990-luvun 
alussa. Hirsi Ali katsoi kuuluneensa radikaalimuslimeihin vielä 1980- 
luvun puolivälissä, ja hän käytti muun muassa pitkää kaapua, mutta 
opiskeltuaan yhteiskuntatieteitä Leidenin yliopistossa hänen mieli- 
piteensä muuttuivat, ja hän alkoi kritisoida muslimiyhteisön perinteisiä 
näkemyksiä naisten asemasta. Kyseistä arvostelua voidaan pitää femi- 
nistiselle kulttuurikritiikille tyypillisenä, mutta se sai poikkeuksellisen 
merkityksen ja esimerkinomaista vaikutusvaltaa, sillä lausuja oli itse 
muslimi ja nainen. Niinpä muslimiyhteisö alkoi pitää häntä käännyn- 
näisenä. 

Vuonna 2002 julkaisemassaan kirjassa Hirsi Ali arvosteli muun 
muassa Somaliassa käytössä olevaa naisten ympärileikkausta, ja sittem- 
hän paheksui naisiin kohdistettettua väkivaltaa, pakkoavioliittoja ja 
islamille tyypillisiä ankaria rangaistuksia.188 Jo elokuvan nimi sisälsi 
islamkritiikkiä, sillä sana ”islam” merkitsee 'alistumista”. Filmissä esiin- 
tyneiden naisnäyttelijöiden vartaloon oli kirjoitettu Koraanin säkeitä, 
joilla naisten pahoinpitelemistä ja syrjintää on puolusteltu. Kirjansa 
ilmestymisvuonna Hirsi Ali sanoi radiohaastattelussa, että vaikka hän 
olikin identiteetiltään muslimi, hän ei enää uskonut islamin Jumalaan, 
mikä nosti muslimien taholta häntä vastaan suunnattujen tappo- 
uhkausten aallon. Asiaa pahensi vielä se, että Hirsi Ali oli arvostellut 
muslimien pyhänä pitämää Muhammedia väittäen tätä pervertikoksi 
profeetalla epäiltyjen lapsiseksisuhteiden vuoksi. Hirsi Alin mielipiteet 
herättivät kiistelyä paitsi muslimiyhteisössä, myös Alankomaiden työ- 
väenpuolueessa, jonka piirissä Hirsi Ali toimi. Lopulta hän päätti jättää 
puolueen, joka ei hänen mielestään antanut tarpeeksi tilaa siirtolais- 
yhteisöjen aiheuttamien kielteisten seurausten kritiikille. Ayaan Hirsi 
Ali loikkasi lokakuussa 2002 liberaaliin kansanpuolueeseen, jonka 

parlamenttivaalilistalle hänet otettiin ehdokkaaksi, ja tammikuun 2003 
vaaleissa hänet valittiin Hollannin alahuoneen jäseneksi. 

Hirsi Alin käsikirjoittaman Submission-elokuvan esittäminen televisi- 
ossa vuonna 2004 johti sittemmin Vincent van Goghin sukulaisena ja 
elokuvan ohjaajana mainetta saaneen Theo van Goghin murhaan, jonka 
suorittajaksi paljastui marokkolaistaustainen äärimuslimi. Murhaaja 
vieläpä kiinnitti van Goghin ruumiiseen Hirsi Alille suunnatun ”avoimen 
kirjeen”, jossa hän julisti tuhoa Amerikalle, Euroopalle, Alankomaille, 
uskottomille fundamentalisteille ja Ayaan Hirsi Alille, jolle hän totesi: 
”Sinä olet seuraava.”489 Hirsi Ali oli joutunut elämään ympärivuoro- 
kautisessa poliisivartiossa jo syyskussa 2002 esittämiensä kannanottojen 
jälkeen, mutta van Goghin murhan tulkittiin merkitsevän kuoliniskua 
paitsi Hirsi Alin poliittisille vapauksille, myös avoimen yhteiskunnan 
toteutumiselle perinteisesti vapaamielisessä Hollannissa. Asiaa korosti 
toukokuussa 2002 tapahtunut sosiologian professorin ja islamia kriti- 
soineen kansanedustajaehdokkaan Pim Fortuynin murha, joka tapahtui 
samalla tavoin katuteloituksena erään poliittisen fanaatikon ampuessa 
”professori-Pimin” hengiltä hilversumilaisen radioaseman edessä hänen 
ollessaan poistumassa studiosta.f99 Tämä puolestaan siivitti ”Lijst Pim 
Fortuyn” -ryhmittymän voittoon seuraavissa vaaleissa, joissa puolue sai 
peräti 17 prosentin ääniosuuden aiheuttaen sosiaalidemokraattiselle 
puolueelle tappion sekä pakottamalla sosiaalidemokraatit väistymään 
hallituksesta. 

Yhteisistä vastustajista huolimatta on liberaalin Ayaan Hirsi Alin ja 
konservatiivisemman LPF:n yhteistyö ollut kankeaa. Toukokuussa 2006 
alankomaalainen televisio-ohjelma Zembla otti uudelleen esiin Hirsi Alin 
turvapaikkahakemukseen liittyvät epäselvyydet. Lijst Pim Fortuynin 
johtajan Hilbrand Nawijinin vaatimuksesta asiaa alettiin tutkia, jolloin 
kävi ilmi, että Hirsi Ali oli turvapaikkaa hakiessaan valehdellut oikean 
nimensä, ikänsä ja maan, josta hän saapui. Valehtelun motiivina oli 
välttää pakkoavioliitto ja saada turvapaikka Hollannista. Turvapaikan 
saamiseksi Hirsi Alin oli esitettävä tulevansa sotaa pakoon Somaliasta, 
mikä pitikin paikkansa. Hän oli kuitenkin kertonut syntymävuodekseen 
1967, vaikka hän oli syntynyt vuonna 1969, ja hänen oikea nimensä oli 
Ayaan Hirsi Magan. Loppupäätelmä oli, että Hirsi Ali ei ollut saanut 
Alankomaiden kansalaisuutta valehdeltuaan ikänsä ja syntymäaikansa, 
ja näin ollen Hirsi Ali tulkittiin laittomaksi siirtolaiseksi. Toukokuussa 
2006 Hirsi Ali erosi parlamentista myönnettyään valehdelleensa turva- 
paikkahakemuksessa, mutta pari päivää sen jälkeen Hollannin pakolais- 
ministeri sanoi, ettei Hirsi Ali menettäisi kansalaisuuttaan muotoseikan 
vuoksi. Vaikka maan hallitus päätti kesäkuussa 2007, että Hirsi Ali saa 
pitää kansalaisuuden, hän seuraavana syksynä ilmoitti muuttavansa 
Yhdysvaltoihin, jossa hän on toiminut asiantuntijatehtävissä nauttien 
Washingtonin suojelua. Kansalaisuuskohu johti lopulta myös Alanko- 

maiden hallituksen kaatumiseen, kun koalition pienin puolue veti tu- 
kensa yhteistyöltä. 

Ayaan Hirsi Alin, Theo van Goghin ja Pim Fortuynin elämään (ja 
viimeksi mainittujen väkivaltaiseen kuolemaan) liittyvä kohu ei ole 
merkki politiikan väitetystä ”popularisoitumisesta” vaan islamilaisen ja 
rationaalisen kulttuurin välisistä aidoista konflikteista. Ne antavat 
näyttöä monikulttuurisuuden ihanteen ongelmallisuudesta. Rotterdamin 
Erasmus-yliopistossa professorina toimineen Fortuynin mielestä jatkuva 
muslimien virtaaminen maahan uhkasi hollantilaisen yhteiskunnan 
vapaamielisyyttä.?9! Hänen mukaansa muslimien kulttuurissa ei ollut 
tapahtunut minkäänlaista uudistumista eikä nykyaikaistumista esi- 
merkiksi näkemyksissä demokratiasta sekä naisten ja seksuaalisten 
vähemmistöjen asemasta.!? Hirsi Alin poliittista valppautta ei puoles- 
taan kirkasta hänen feministisyytensä vaan hänen rohkeutensa poiketa 
vertaisyhteisön sitovuudesta ja ajatella toisin. Niinpä hänen toimintansa 
ei glorifioi ensisijaisesti feminististä liikettä, joka osoittikin huomattavan 
vähän tukea poliittisen vasemmiston jättäneelle monikulttuurisuuden 
kriitikolle. Se, että kritiikin esittäjä on nainen, on ymmärrettävää, sillä 
kriittisiä ajatuksia esittävät yleensäkin ne ryhmät, jotka yhteisössä ovat 
alistettuina. 

Avoimesti homoseksuaalina elänyt Fortuyn puolestaan pelkäsi, että 
liberaali hollantilainen lainsäädäntö korvautuisi aikaa myöten islamilai- 
sella sharia-lailla, jonka mukaisesti vapaan seksin harjoittajia kivitet- 
täisiin ja varkailta katkottaisiin kädet — aivan niin kuin homoseksuaaleja 
tuomitaan ja teloitetaan myös kaikkein länsimaalaistuneimmissa arabi- 
maissa tänäkin päivänä. Avoin maahanmuuttopolitiikka ja islamisoitu- 
minen saattavat siten johtaa monikulttuurisuuden ihanteen kumoutu- 
miseen. Islamin vastareaktiona nousseen konservatismin myötä onkin 
alettu suhtautua entistä kielteisemmin myös kantaväestöön kuuluviin 
vähemmistöihin, kuten homohin. Tämä näkyy esimerkiksi kristillisten ja 
arvokonservatiivisten puolueiden kannatuksen kasvuna Euroopassa. 
Heittäytyminen yhden uskonnon ketunraudoista toisen uskonnon sylei- 
lyyn ei ole kuitenkaan filosofisesti toivottu vaihtoehto, ja kyseisenlainen 
mielipiteiden klusteroituminen on jo sinänsä epäjohdonmukaista. Tämä 
puoltaa sitä omaa johtopäätöstäni, että seksuaalivähemmistöjen asemaa 
ja oikeuksia on parhaiten voitu edistää ja edistetään jatkossakin nimen- 
omaan länsimaisen kulttuurin ja elämäntavan sisällä sekä vahvan ja 
yhtenäisen kansallisvaltion puitteissa. 

Hirsi Alin, van Goghin ja Fortuynin esittämä arvostelu ei ollut rotuun 
liittyvää vaan kulttuurieroihin perustuvaa. Kulttuurisiin eroavuuksiin 
sisältyvät konfliktit osoittavat, minkälaisten ideologisten kahleiden 
murtamista monikulttuurisuuden toteuttaminen edellyttää, mikäli sitä 
halutaan edelleen edistää. Ensinnäkään valtakulttuuriin sopeutuminen 
ei tapahdu itsestään. Varsinkin muslimit ovat pitäneet sitkeästi omat 

arvonsa ja elämäntapansa, jotka ovat johtaneet kulttuurisiin kahnauksiin 
ja poikkeamisiin lailliselta tieltä. Toisaalta myös suvaitsemiseen perus- 
tuva rinnakkainelo on osoittautunut vaikeaksi. Monia maahanmuuttajia 
sitovat näkymättömät uskonnolliset kahleet, mutta eurooppalaiset ovat 
naiivisti kuvitelleet, että monikulttuurinen yhteiselo voi toteutua ilman 
konflikteja. Suurten ristiriitojen ja mellakoiden tuloksena on valottunut, 
että suhteissaan ihmisoikeuksiin kulttuurit ovat objektiivisesti parempia 
tai huonompia, ja siksi kulttuureita pitää kehittää. Länsimaiden pitää 
siis auttaa muslimeja vapautumaan irrationalismin kahleista. Moraali- 
sen oikeutuksen tähän antaa se, että läntinen apu saattaa olla monelle 
oman ryhmänsä sisällä alistetulle ihmiselle viimeinen ja samalla ensim- 
mäinen toivon kipinä tiellä vapauteen. Demokraattisten länsimaiden 
pitää puolustaa vapautta ja demokratiaa nykyistä ehdottomammin, aivan 
niin kuin Karl Popper katsoi: suvaitsemattomuutta ei pidä suvaita. 
Läntisen kulttuurin vaarallisin vihollinen onkin usein ollut sen oma 
hyväuskoisuus ja luottamus vieraiden ihmisten tarkoitusperiin. 

Kyseiset havainnot ovat saaneet aikaan sen, että Alankomaiden 
maahanmuuttopolitiikka on nykyisin yksi Euroopan unionin tiukimpia. 
Kritiikitön monikulttuurisuuden edistäminen on tunnustettu virheeksi. 
Ongelmalliseen käyttäytymiseen on maahanmuuttajista syyllistynyt 
tietysti vain osa, mutta puhjenneet konfliktit ovat seuranneet aktiivisena 
maahanmuuttopolitiikkana tunnetusta kokonaisilmiöstä. Ilman pyrki- 
mystä monikulttuurisuuteen ei kyseisiä ongelmia olisi esiintynyt lain- 
kaan. Monikulttuuristaminen on tässä tapauksessa perustunut ongelma- 
hakuiseen politiikantekoon, joka puolestaan on vastannut länsimaissa 
vallinnutta pitkästynyttä ja välinpitämätöntä peruskokemusta elämästä. 
Sen sijaan ehdottomille arvoille, tinkimättömyydelle ja laajenemaan 
pyrkivälle väestöpolitiikalle rakentuva islam on perimässä Euroopasta 
voiton. Vaikka sharia-lain merkitystä on vähätelty julkisessa sanassa 
pitäen sitä marginaalisena teemana tai irrallisena ilmiönä, jokainen 
muslimi voi vahvistaa, että siihen liittyvä kuri ja rangaistukset ovat 
keskeinen osa islamia. 

Uskomusten varassa toimivan kulttuurin uudistaminen on usein 
vaikeaa, ja uudistuminen tapahtuukin yleensä kumousten kautta. Esi- 
merkiksi Itä-Euroopassa kommunismista päästiin eroon, kun järjestelmä 
korvattiin toisella, mutta islam muodostaa paljon suuremman haasteen. 
Monien uskontojen tavoin se orjuuttaa ihmisiä kuolemanpelolla, joka 
sisältyy lähtemättömästi ihmisenä olemiseen ja on siten vaikeammin 
osoitettavissa turhaksi. Ja väestölliset muutokset puolestaan ovat pe- 
ruuttamattomia. 

Oman vakaumuksensa marttyyrinä pidettyä Pim Fortuynia on kiitelty 
Hollannin poliittisen ilmapiirin uudistamisesta. Dialogi on nyt vapau- 
tunut poliittisen korrektiuden kahleista, ja Fortuynin ajatusten suosiosta 
kertoo se, että hänet valittiin ”suurimmaksi alankomaalaiseksi” tele- 

vision katsojaäänestyksessä vuonna 2004.45 Samaan tapaan Ayaan Hirsi 
Alille on ehdotettu ja myönnetty useita kansainvälisiä palkintoja. Heidän 
työnsä osoittaa, että parhaimmillaan aidon monikulttuurisuuden edistä- 
minen ei ole postmodernismille ominaista hajottamista eikä länsimaisen 
ajatteluperinteen kiistämistä vaan rakentamista ja avointa dialogia sekä 
toinen toiseltaan oppimista. Järkiperäinen länsimainen kulttuuri on 
ihmiskunnan tärkeintä omaisuutta ja uhanalaiseksi jouduttuaan myös 
suojelemisen arvoinen asia. 


7.2.6. Historian todistus 


Tässä luvussa etnistä monikulttuurisuutta on tarkasteltu yleiseurooppa- 
laisena nykyilmiönä. Entä miltä asia näyttää historian näkökulmasta? 
Globalisaation, internationalismin ja monikulttuurisuuden ihanteet juon- 
tavat juurensa kommunismin kukistumisesta. Sen lähtölaukauksia olivat 
Berliinin muurin murtuminen 9. marraskuuta 1989 sekä kaksi vuotta 
myöhemmin tapahtunut Neuvostoliiton hajoaminen. Jotkut puhuivat 
tuolloin kommunismin ja fasismin paiskaamisesta lopullisesti historian 
romukoppaan — eräät jopa ”historian lopusta”, mihin liittyi oletus, että 
kapitalismi, liberalismi ja demokratia olivat vakiintuneet pysyväksi ja 
ikuiseksi yhteiselon muodoksi. G. W. F. Hegelin idealismista alkanut 
nationalismi oli heidän mielestään tullut päätepisteeseensä, kun sen 
vastareaktio eli kommunismi luhistui. Mutta tilalle astui uusi ihan- 
teellisuus, joka näyttää menevän yhtä pahasti mönkään kuin sitä edel- 
täneetkin oppijärjestelmät. Kapitalismi ja globalisaatio synnyttivät 
rajoista piittaamattoman pakkokansainvälistämisen sekä siirtolaisuutta 
ja kansainvaelluksia lietsovan monikulttuurisuuden ihanteen. Historia ja 
sen dynaamista liikettä aiheuttavat tekijät, kuten etniset ja ideologiset 
erot, jäivät edelleenkin voimaan, ja niinpä myös historia on jatkanut 
oman itsensä toistamista. Esimerkin siitä tarjoavat entisen Jugoslavian 
alueella koetut konfliktit. 

Onkin pelättävissä, että 2000-luvun globalisaatio johtaa samanlaisiin 
heimosotiin, jotka leimasivat viime vuosisadan puoliväliä ja joille kyl- 
vettiin siemen jo ensimmäistä maailmansotaa edeltäneenä modernin 
teollistumisen ja siihen liittyneen globalisaation aikakaudella. Ei ole 
ihme, että myös Euroopan annus mirabilis — vuosi 1989 — johdatti 
Balkanin maat takaisin vuoden 1914 tilanteeseen: ratkomaan etnisiä 
kiistoja sisällissodan keinoin. Ei ollut kulunut kauaa Sarajevossa vuonna 
1984 järjestetyistä rauhaa ja harmoniaa symboloivista olympialaisista, 
kun kaupungin kaduilla virtasi jälleen veri. Tämä osoittaa, kuinka no- 
peasti monikulttuurisen kanssakäymisen hauras pintasilaus saattaa 
karista pois osoittauduttuaan vain keinotekoiseksi kulissiksi. Väki- 
vallanteot eivät johtuneet ainoastaan Slobodan MiloSevicin toimeen- 

panemasta nationalismin lietsonnasta, jolla hänen arveltiin pönkittäneen 
omaa asemaansa ja välttäneen muissa kommunistimaissa väistymään 
joutuneiden johtajien kohtalon. Bosnia-Hertsegovinan vuosina 1992—1995 
käyty sota heijastelee ensisijaisesti sitä, että etnisten erojen sisältämät 
merkitykset, kulttuurierot ja kansallismielisyys elävät syvällä ihmisten 
tajunnassa ja lihassa. 

Myös ennen ensimmäistä maailmansotaa Balkanin maat muodostivat 
samanlaisen puskurivyöhykkeen ja etnisesti monikulttuurisen yhteis- 
kunnan kuin esimerkiksi Puola tai Indokiinan siirtomaat Kambodza ja 
Vietnam. Siksi ei liene sattuma, että verisimmät julmuudet on pantu 
toimeen juuri noissa monikulttuurisissa maissa, joissa ihmiset kylläs- 
tyivät kulttuuriseen sekamelskaan. Myös Jugoslavia oli monikulttuu- 
rinen yhteiskunta serbeineen, kroaatteineen, muslimeineen ja kristittyi- 
neen. Kun päälle lisättiin vielä eräänlaista pseudouskontoa eli kommu- 
nismia, pöytä väkivallanteoille oli katettu. 

Aivan niin kuin vuosi 1989 muodosti totalitarismien toivotun pääte- 
pisteen, antoivat vuoden 2001 terrori-iskut lähtölaukauksen kuluvalle 
vuosisadalle. Ne olivat siis uudet ”Sarajevon laukaukset”. Usein sano- 
taan, että poliitikot vetoavat nykyään nationalistisiin tunteisiin vain 
kääntääkseen huomion pois ”olennaisista asioista”. Toisaalta poliitik- 
kojen väitetään käyttävän nationalismia myös hyväkseen. Tosiasiassa 
etniset ja kansalliset erot sekä intressit eivät ole tekosyitä, vaan ne ovat 
itse juuri noita olennaisia asioita. On pelättävissä, että 2000-luvun 
globalisaatio johtaa samanlaisiin vuosikymmeniä kestäviin sotiin kuin 
lisääntynyt kansainvälistyminen ennen ensimmäisen maailmansodan 
alkua. Kommunismista ja fasismista vapautumisen kausi jäisi siten 
ainoastaan tilapäiseksi hengähdystauoksi, ja edessä olisi uusi vainojen ja 
etnisten levottomuuksien aika. 

Historiallisesti katsoen monikulttuurisuuden vaatiminen on uusi 
ilmiö. Historia ei tunne tapauksia, joissa monta kulttuuria tai etnistä 
kansakuntaa eläisi sulassa sovussa keskenään. Menneisyyden tarjoamaa 
todistusta ei tietenkään voida pitää osoituksena siitä, että asiat niin 
ollessaan olisivat välttämättä oikeudenmukaisesti. Mutta se antaa 
näytön siitä, että ihmiset eivät ole ainakaan vapaaehtoisesti järjestyneet 
monikulttuurisen mallin mukaisesti: he eivät ole perustaneet sellaista 
monikulttuurista yhteiskuntaa, jossa eri kansat, kulttuurit ja rodut 
eläisivät harmonisesti yhdessä, tai ainakaan se ei ole onnistunut ilman 
riitoja ja uhrauksia. 

Näyttöä siitä antavat entisen Jugoslavian alueella koetut etniset 
puhdistukset, Etelä-Afrikan rotusorto sekä jo alun perin ”monikulttuu- 
risen” Yhdysvaltain liittovaltion sisäiset sodat ja rotulevottomuudet. 
Monikulttuurisuuden toteuttaminen on vaatinut ponnistuksia ja voima- 
varoja, eikä sen elämää rikastuttavista eduista ole etnisissä yhteyksissä 
paljoakaan näyttöä. Monikulttuurisuus on useasti johtanut konflikteihin, 

jotka ovat vain heikentäneet kansakuntien toimintakykyä. Tiesivätkö 
muka Pohjois-Amerikan intiaanit asuvansa USA:ssa ennen Kolumbuksen 
jälkeistä aikaa? Entä ymmärsivätkö Australian aborginaalit oman kult- 
tuurinsa alkeellisuutta ennen James Cookin rantautumista heidän koti- 
tanhuvilleen? Monta kulttuuria yhdessä ja samassa paikassa näyttää 
olevan mahdottomuus ilman, että niiden välille syntyy kilpailua ja tais- 
telu voitosta. Myös siirtolaisuus on pohjimmiltaan valloittamista, tapah- 
tuupa se sitten löytöretkien tai ”työperäisen maahanmuuton” veruk- 
keella. Siksi on ihmeellistä, että muutamat poliittiset tahot koettavat 
edistää etnistä monikulttuurisuutta ja maahanmuuttoa jopa erilaisin 
pakkotoimin. Edessä lienee aika, jolloin kissanpoikien silmät avautuvat 
myös monikulttuurisuutta rakentamaan pyrkivässä Euroopan unionissa. 


7.3. MONIKULTTUURISUUS SUOMESSA 


Monikulttuurisuuden käsite merkitsee haastetta ennen kaikkea subjekti- 
käsityksille. Monikulttuurisuuden ihanne on usein yhdistetty niin sa- 
nottuun postmodernismiin, joka pyrkii kiistämään kiinteät identiteetit. 
Kiinteillä identiteeteillä ei ole tällöin tarkoitettu vain sosiaalisia raken- 
teita vaan yksilöiden persoonallisia ja ajasta aikaan jatkuvia minuuksia. 
Postmodernistien mukaan ihmiset eivät ole pysyvästi miehiä, naisia, 
homoja, lesboja tai heteroita. Postmodernistien väitteet eivät kestä sen 
paremmin käytännöllisperäistä kuin tieto-opillistakaan arvostelua, mutta 
postmodernismi ei toimi myöskään poliittisesti. Postmodernistien ihan- 
noima hajautettu identiteettikäsitys saattaa luoda tarpeita yhtenäis- 
kulttuurien piiriin hakeutumiseen. Jo Martin Buberin ja Erich Frommin 
filosofiaa tarkasteltaessa korostettiin, että ihmisten epävarmuus omasta 
minuudestaan voi johtaa lähinnä auktoriteeteille altistumiseen. Itsestään 
epävarma ihminen suostuu helposti aatteiden ja oppien johdateltavaksi, 
kun taas yhtenäinen ja kiinteä identiteetti voi sisältää parhaat ainekset 
myös monikulttuuriseen kanssakäymiseen. 

Monikulttuurisuus ei edellytä identiteettien pirstaloimista, eikä vah- 
van subjektin korostamisesta seuraa yksiaineksista yhteiskuntaa. Päin- 
vastoin: tietoisuus pysyvistä ja kiinteistä identiteeteistä voi sisältää 
parhaat mahdollisuudet monikulttuurisessa maailmassa menestymiseen. 
Vai oletteko koskaan kuulleet, että sen enempää etniset, seksuaaliset 
kuin kielivähemmistötkään olisivat menestyneet yhteiskunnassa siksi, 
että heillä on heikko ego? Luultavasti demokratiakin toimii parhaiten 
vahvan yksilöidentiteetin varassa, kun ihminen pystyy kohtaamaan 
erilaisuuteen liittyviä konflikteja ilman, että hänen oma identiteettinsä 
joutuu kyseenalaistetuksi tai uhatuksi. 

Monilla ihmisillä on taipumus tehdä asioita toisin kuin mihin heitä on 
kehotettu tai ohjattu. Tämä johtunee siitä, että vain näin inhimillinen 

vapaus ja sen myötä ihmisen koko subjektiviteetti ovat mahdollisia 
säilyttää. Aito monikulttuurisuus voi kasvaa vain omia aikojaan. ”Älä ole 
niin tottelevainen” on tyypillinen double bind -rakenne. Jos noudatan sitä 
ja olen tottelematon, tulen itse asiassa olleeksi tottelevainen. Ollessani 
vastustamatta sitä toteutan jo alun perin tottelevaista asennetta. Moni- 
kulttuurisuuden normi ei näytä paljoa valoisammalta. Aito monikult- 
tuurisuus elää sen ulkopuolella, mikä on jo hyväksytty monikulttuuri- 
seksi. Toisaalta kulttuuriin sinänsä sisältyy ajatus kulttuurien moneu- 
desta. Olisikin otettava todesta Nietzschen neuvo: Paetkaa kaikkia kult- 
tuurin muotoja!19%6 Suomessa, jossa kaikki on kulttuuria, on tosin vaikea 
löytää mitään, mikä ei olisi kulttuuria. Jo sana ”kulttuuri” synnyttää 
mielikuvan korkeakulttuurista, ja siksi sillä on voitu puolustella lähes 
minkä tahansa ilmiön oikeutusta. Niinpä meillä kukoistavat nyt yhtä 
hyvin ravintolakulttuuri, rikoskulttuuri, roskakulttuuri ja prostituutio- 
kulttuuri kuin kusi-, paska- ja oksennuskulttuurikin. Eikä niissä olisi 
sinänsä mitään vikaa, ellei niitä kaikkia yhdistäisi omassa romanttis- 
dekadentissa sekavuudessaan yksi sana: ”massakulttuuri”. Monikult- 
tuurisuutta ja monokulttuurisuutta ruokkii sama rehu. Ne voivat muo- 
dostua kumpikin omaksi esteekseen ja linnoittautua yhdenmukaisuuden 
ihanteen alle. 

Niin voi käydä yhtäältä silloin kun moniarvoisuutta perustetaan 
pelkän hajautetun subjektikäsityksen varaan ja individualismi nähdään 
monoliittisen kulttuurin ominaisuutena. Toisaalta niin voi käydä jo moni- 
arvoisuuden ihanteeseen sisältyvien paradoksien vuoksi: jos moniarvoi- 
suus asetetaan tasalaatuistavaksi normiksi. Monikulttuurisuuden käsite 
on aina jo kokoava, keinotekoisesti eheyttävä ja dominoimaan pyrkivä 
termi. Seuraavassa tarkastellaan monikulttuurisuutta eräiden käytän- 
nön esimerkkien valossa, ja keskityn jatkossa lähinnä seksuaalivähem- 
mistöjen ja taiteilijayhteisöjen ympärille. 


7.3.1. Esteettinen ekskursio: älä ihannoi nomadeja! 


Romanttisen taidekäsityksen valossa taiteita ja taidelaitoksia on pidetty 
moniarvoisuuden Mekkana. Tosiasiassa taiteet ja taiteilijayhteisöt pal- 
jastuvat hyvin normatiivisiksi elämänalueiksi. Se, mitä pidetään hyvänä, 
kauniina ja oikeana, tunnustetaan subjektiiviseksi ja persoonalliseksi 
asiaksi, mutta taiteiden opetusta ja taidepiirejä leimaa usein koulukun- 
taisuus. Niitä sävyttävät tarkat normit siitä, mitä pidetään hyvänä ja 
oikeana ja kenet hyväksytään taiteilijayhteisön jäseneksi. Nämä normit 
ovat kirjoittamattomia, mutta epäsuorina ne ovat myös hyvin vai- 
kuttavia. Elintilasta on taisteltava. Etabloitumisen hyväksi pitää tehdä 
paljon työtä, eikä tunnustuksen saaminen yhdenlaisille töille vielä 
merkitse, että sama taiteilija saisi tunnustusta muille töilleen. Esi- 

merkiksi Alvar Gullichsen tunnetaan lähinnä modernia teollista kult- 
tuuria karrikoivasta mielikuvitusyrityksestä, Bonkista. Kaj Stenvall 
mainitaan Ankka-kuvistaan. Vesa-Matti Loiri on tuomittu risteilemään 
Turhapuro-roolinsa ja Leino-tulkintojensa vankina. Eikä ole varmuutta 
siitä, osaisiko Juhani Palmu maalata mitään muita maisemia kuin poh- 
jalaisia latoasetelmia ja Porvoonjoen reunaa. Taiteilijayhteisöjä luon- 
nehtivat ainakin näennäisesti suvaitsevaisuus ja vapaamielisyys, mutta 
ne muodostavat myös oikeaoppisuuden koulukuntia siinä missä us- 
konnolliset ja tieteelliset yhteisötkin. Entä miten taiteet ja monikult- 
tuurisuuden ihanteet voivat liittyä toisiinsa? 

Työpöydälläni ajelehtii Jukka O. Miettisen toimittaman Miesten 
kesken -antologian kansipaperi. Takakannesta erottuvat sanat: ”Miesten 
välinen rakkaus maailmankirjallisuuden valossa”. Jäljellä on pelkkä 
kansipaperi, koska 18-vuotias ystäväni Tuomo vei kirjan kotiinsa luetta- 
vaksi. Niinpä en voi juuri nyt siteerata teosta, mutta olen kyllä var- 
mistanut, että se on vielä tallella.?9? Mitä on kannessa mainittu maail- 
mankirjallisuus? Sanapari ”maailman kirjallisuus” viittaisi kaiken maail- 
man kirjallisuuteen tarkoittaen esimerkiksi ”koko maailman kirjalli- 
suutta”. Se on mittaava ilmaus: ”maailma” on tällöin substantiivia täs- 
mentävä määre. Mutta yhdyssana ”maailmankirjallisuus? on substan- 
tiivi. Herää kysymys, mitä käsite 'maailmankirjallisuus* merkitsee, ja 
mihin se viittaa? Miksi on tarpeen puhua ”maailmankirjallisuudesta” 
gay-kirjallisuuden yhteydessä? Mitä järkeä olisi puhua ”miesten välisestä 
rakkaudesta kansalliskirjallisuutemme valossa”? 

Lohduton totuus on, että kansallinen kirjallisuutemme on homo- 
seksuaalisuuden esittämisen osalta lähes täyttä nollaa, vaikka homo- 
seksuaalisia kirjailijoita ja runoilijoita meillä kyllä on riittänyt. Yksi 
voitti Finlandian,?98 mutta muu onkin sitten vaiettua tai nahistuneina 
omakustanteina levitettyä. Tämä johtuu lähinnä kustannuspolitiikan 
konservatiivisuudesta. Esimerkiksi pseudonyymi Camille Brumontin? ja 
tunnetumman Markku Pirin*%9 loisteliaat teokset tulivat painosta oma- 
kustanteina: kirjoittajan on oltava 1950-luvun modernisti saadakseen 
työnsä edes julkaistuksi. ”Homokirjallisuudesta maailmankirjallisuuden 
valossa” puhutaankin ilmeisesti siksi, että kansallista toteutumisyhteyttä 
homoseksuaalisuuden representaatioille ei ole olemassa. Kuvataiteiden 
kohdalla tilanne on toisenlainen, koska aisteihin vetoavat taiteet sisäl- 
tävät enemmän seksuaalisia aiheita kuin käsitteelliset sanataiteet. Kuva 
on esillä, kuten leikkiviä poikia rannalla esittävä Albert Edelfeltin maa- 
laus (1885). Vielä paremmin latentti homoerotiikka kuvastuu Magnus 
Enckellin maalauksista, joiden kuulas sarasteisuus ja verevä hehku läpi- 
valaisevat myös tekijänsä toiveita ja ajatuksia. 

Homoseksuaalisuuden esittämisyhteydeksi asetetaan abstrakti ja 
etäinen ”maailmankirjallisuus”, koska homoseksuaalisuutta ei tunnusteta 
osaksi kansallista kulttuuria. Homoseksuaalisuuden esittäminen yrite- 

tään siirtää kansallisten ja paikallisten identiteettien piiristä epämääräi- 
seen ”maailmankirjallisuuteen”, mikä osoittaa lähinnä kirjallisten eliitti- 
piirien hämmennystä. Homoseksuaalisuus on yhä jotakin vierasta, outoa, 
ulkopuolista ja eksentristä, ja se yritetään häivyttää monikulttuuri- 
suuden merkityksettömään avaruuteen. Käytännössä se tukee vain vä- 
hemmistöjen mytologisoimista ja arkipäiväisien totuuksien kiertämistä. 
Hämärtäminen voi saada solkikenkäisten tätien mielikuvituksessa koo- 
misiakin piirteitä, kun se yhdistyy myyttiseen taiteilijakuvaan. Tosiasia, 
että gay-kirjallisuudelle ei tunnusteta asemaa kansallisessa ajattelussa, 
ei ole sen enempää ongelma kuin (kulttuurielämämme ilmeinen pystyyn- 
kuolleisuus huomioon ottaen) rikkauskaan. 

Ovatko seksuaalivähemmistöt sitten ansainneet tämän? Olemmeko 
jollakin tavoin aidosti monikulttuurisia, mitä yritti entinen pankkiiri 
Jukka Keitele kirjoittamalla kosmopoliittisia kolumneita Z-lehteen? En 
usko. Homoseksuaalisuuden yhteydessä puhutaan New Yorkista, Parii- 
sista ja Tokiosta vain siksi, että meillä ei ole omaakaan kansallista iden- 
titeettiä. Olisi nimittäin ajateltavissa, että vaikeus identifioitua valtiolli- 
siin rajoihin loisi homoyhteisölle kansallista yhteenkuuluvuudentun- 
netta, vaikka emme identifioituisikaan mihinkään fyysiseen tilaan tai 
paikkaan. Olisimme lippu ja kansakunta ilman valtiota. Mutta tämäkään 
ei näytä uskottavalta. 

Uskottavinta on, että homoja pidetään osana ”maailmankirjallisuutta” 
vain siksi, että meidät on potkaistu ulos kansallisista valtioista: osaksi 
vaeltavaa ja koditonta heimoa, jolla ei ole, mihin päänsä kallistaisi — ei 
sijaa majatalossa. Myös Emil Toden romaania Piiririik voidaan kiittää 
tämän politiikan hedelmänä. Sillä enemmistövallan varaan vannovat 
massakulttuurit ovat makaabereita mädännäisyyden luomuksia, joissa 
pesivät madot, lahonneisuus ja kalman löyhkä. Meillä tätä kulttuuri- 
omaisuutta ei onneksi ole, vaan meidät on tuomittu elämään nomadisina, 
vaeltavina paimentolaisina virallisesti hyväksytyn kulttuurin ulkopuo- 
lella. Taiteilijaelämän se kyllä takaa tavalla, joka on tuttu Ismo Alangon 
laulusta, mutta muuta kadehdittavaa siinä ei ole. Niinpä olenkin itse 
ehdottanut oman kansallisvaltion perustamista myös meille homoseksu- 
aaleille. 

Homokulttuuri ja sen taiteelliset representaatiot sopivat monikult- 
tuurisen sietokyvyn arvioimiseen siksi, että molempiin liittyy näennäinen 
normittomuus, anomia. Mahdottomuus määritellä perustavasti ”oikeaa” 
seksiä tai ”oikeaa” taidetta ei kanavoidu monikulttuurisuuden vahvis- 
tukseksi vaan siirto-operaatioksi, jolla kulttuurisesti vaikeat ongelma- 
palat kyyditetään kansainvälisen kiertolaisuuden rekeen. Uskon, että 
sama koskee myös tiedettä, filosofiaa ja etnisiä vähemmistöjä. Myös 
niiden piirissä tukeudutaan kansainvälisyyteen vain siksi, että kansalli- 
nen kateus ja mustasukkaisuus tuhoavat niin filosofien ja tieteen- 
harjoittajien kuin vähemmistöjenkin toimintaedellytykset omalla maa- 

perällä. Kansainvälisyydellä pyritään luomaan tieteelle puolueeton 
leima. Samalla annetaan kuitenkin kuolinisku semanttiselle rikkaudelle 
ja pilataan kieli. Jos samastumme niin sanottuun monikulttuurisuuteen 
tai globaaliin maailmanyhteisöön, emme samastu mihinkään. Merkityk- 
set ovat paikallisia ja ryhmäkohtaisia. 

Näin on saatu vastaus myös siihen, miksi kaunokirjailijat kirjoittavat 
kotikielellään, vaikka Mukkulan kesäkokous valitteleekin toistuvasti 
tapaa, jolla suurten kielialueiden kirjoittajat levittelevät maailmalla 
verkkojaan. Tieteenharjoittajan ehdotusta julkaista englanniksi pidetään 
naiivina, koska jokainen ammattitaitoinen sanankäyttäjä tietää, että 
tekstin ilmaisuvoima on sidottu kirjoittajan äidinkieleen. Ajattelun huono 
viihtyvyys vieraassa kielessä selittänee myös sitä, miksi kansainvälisiin 
yhteyksiin pakkosyötetty filosofiakin voi muodostua lähinnä ritualisti- 
seksi ja mitäänsanomattomaksi. Englanniksi julkaisemisen vaatimus voi 
tukea lähinnä erityistieteitä, kuten matematiikkaa, joissa kielellä on 
pelkkä mekanistinen, ajatuksia välittävä rooli. Viime vuosisadan huo- 
mattavista filosofeista sen enempää Heidegger kuin Wittgensteinkaan 
eivät olleet tekemisissä ”kansainvälisen tiedeyhteisön” kanssa, eivät 
osallistuneet kansainvälisiin seminaareihin eivätkä julkaisseet mitään 
englanniksi. On kielteistä, jos kansainvälisyydeksi mielletään vain eng- 
lanniksi julkaiseminen ja vaikutusyhteyksien vientipuoli. Kysymykseen, 
miksi Eino Kaila oli kuuluisa, voidaan vastata: hän toi Suomeen jotakin 
sellaista, mitä täällä ei vielä ollut. Myös ajatusten maahantuonti on 
tärkeä osa kansainvälisyyttä, kunhan se ei johda tiede- ja taidepoliitti- 
seen yksinvaltaan. Suomeksi sanominen on suomeksi tekemistä. 

Asioiden tarkempi tarkastelu paljastaa, että mitään ”maailmankirjalli- 
suutta” ei ole edes olemassa. Ei ole olemassa myöskään ”maailman- 
musiikkia” muualla kuin asiantuntemattomien levyliikkeiden myyntiteli- 
neissä. ”Maailmanmusiikilla” viitataan eri maiden kansanmusiikkia 
yhdistelevään etnomusiikin lajiin. Myös sen lähtökohdat ovat kuitenkin 
aina kansallisia. Ilmeisesti käsite onkin johdettu virheellisesti latinan 
kielen termistä musica mundi, joka suoraan käännettynä tarkoittaisi 
”maailmanmusiikkia”. Tosiasiassa se merkitsee ”sfäärien harmoniaa”, 
jota nykyään jäljittelee transsendentaalisen teknomusiikin astraali- ja 
ambiencegenre. 


7.3.2. Säilytä erilaisuus 


Syrjintäilmiöiden taustalla vaikuttaa käsitys ihmisten eriarvoisuudesta. 
Eriarvoisuutta puolestaan on koetettu lieventää vaatimalla tasa-arvoa, 
johon on pyritty samanlaisuuden ihanteella. Tällöin eriarvoisuutta on 
koetettu poistaa vähentämällä niitä tekijöitä, jotka luovat ja pysyttävät 
yhteiskunnassamme erilaisuutta. Kuitenkin se, että maailmassa voi 

vallita arvoja, arvostuksia ja etiikkaa, edellyttää asioilta ja ilmiöiltä sekä 
erilaisuutta että eriarvoisuutta. Ilman eriarvoisuutta ei voi olla hyvää 
eikä pahaa, oikeaa eikä väärää. On myös ristiriitaista, jos eriarvoisuutta 
koetetaan poistaa tukahduttamalla ihmisyksilöiden välillä vallitsevaa 
erilaisuutta. Tällöin tasa-arvon vaatiminen tuhoaisi yhdenvertaisuuden 
keskeisen motiivin: luvan olla erilainen. Aito tasa-arvoisuus tunnustaa 
arvojen ja arvostusten erot. Erilaisuus ja eriarvoisuus ovat myös eri 
asioita kuin epäoikeudenmukaisuus. 

Jo Aristoteles tiesi, että ihmiset ovat taidoiltaan ja tiedoiltaan eri- 
laisia. Hänen mukaansa yhteiskunta on oikeudenmukainen silloin kun 
sen jäsenet toimivat kukin tietojaan, taitojaan ja kiinnostuksiaan vas- 
taavissa tehtävissä.50 Taidollinen ja tiedollinen erilaisuus ja siihen 
perustuva eriarvoisuus ovat välttämättömiä yhteiskuntien toiminnalle. 
Erilaisuus on yhteiskunnallinen tosiasia, ja sen varassa lepää muun 
muassa työnjako. On olemassa kokonaisia instituutioita, joiden keskeinen 
tehtävä on vahvistaa ihmisten tiedollisia ja taidollisia eroja ja tuottaa 
selvää eriarvoisuutta. Esimerkeiksi kelpaavat koulujärjestelmä ja yli- 
opistolaitos. Koulun tehtävä on valikoiva; sen koko olemus on syrjivä, 
hierarkioita ja ulkopuolisuutta tuottava. Tämä ei kuitenkaan merkitse, 
että opillisessa sivistyksessä tai sen edistämisessä olisi jotakin vikaa. 
Eriarvoisuus ei ole niin yksiselitteisen tuomittava asia kuin pelkissä 
tasa-arvoisuuden julistuksissa on nähty. Eriarvoisuus voi perustua esi- 
merkiksi tietojen ja taitojen erilaisuuteen. Sen on lupa koskea ihmisten 
yksilöllisiä ominaisuuksia, mutta se ei saisi heikentää ihmisarvoa. 

Erään keskeisen kysymyksen muodostaakin, voidaanko ihmisarvoa 
edistää kritisoimalla pelkkää eriarvoisuutta. Läntisissä demokratioissa 
ihmisillä on jo periaatteessa samat ihmisoikeudet ja ihmisarvo. Toisaalta 
piilosyrjinnän ominaisuus on aina näkymättömyys, eikä tasa-arvoisuuden 
kirjaaminen lakeihin vielä merkitse, että se välttämättä toteutuu. Eri- 
arvoisuus on osa elämäämme pysyvästi; se on yhteiskunnallisen toimin- 
nan primus motor. Jos taas halutaan edistää ihmisarvon toteutumista, on 
epäiltävä pelkän tasa-arvon anomisen tehokkuutta. Esimerkkinä ihmis- 
arvoon liittyvästä kysymyksestä voidaan mainita seksuaalivähemmistö- 
liikkeiden ponnistukset samaa sukupuolta olevien avio-oikeuden luomi- 
seksi ja parisuhteiden virallistamiseksi. Kyseessä ei ole vain suhteellinen 
oikeus vaan ihmisoikeus, jonka myöntämisen ja voimassaolon pitäisi olla 
ehdotonta. Julkinen valta ja kirkko kuitenkin relativoivat asian kieltä- 
mällä homopareilta avioliiton ja perustamalla b-luokan varjoinstituution 
nimeltä rekisteröity parisuhde”. 

Myös julkisen vallan interventio (eli puuttuminen) yksilöiden välisiin 
suhteisiin on jo lähtökohtaisesti ongelmallista, ja seksuaalivähemmistö- 
liike menettelikin epäviisaasti ryhtymällä kerjäämään ”oikeuksia”. 
Parisuhteiden rekisteröimistä koskevalla lainsäädännöllä seksuaaliset 
diversiteetit alistettiin viranomaiskontrollin piiriin. Tällöin meitä itse 

asiassa suostuteltiin anomaan viranomaisvallalta tiettyä statusta, jonka 
todellinen olemus ei ole niinkään mikään oikeus kuin yhteiskunnalliseksi 
välttämättömyydeksi naamioitu velvollisuus. Se on yhteiskunnan itsensä 
säätämä pakko tilanteessa, jossa perintöveroprosentit, tapaamisoikeudet 
ja sukulaisuussuhteet on sidottu ideologisesti rasitteelliseen avioliitto- 
insitituutioon. Kenties olisikin ollut parempi, että avioliittoinstituutio 
olisi kokonaan lopetettu. Rakkaudesta ja intohimosta tehdään kokonaan 
muita asioita kuin mennään naimisiin, ja avioliitto solmitaan yleensä 
vain taloudellisista syistä. Onneksi on olemassa muitakin tapoja toimia. 

Tämän teoksen lähtökohtana on alusta asti ollut se, että kuka tahansa 
ihminen voi kokea itsensä jossakin elämänvaiheessaan ulkopuoliseksi tai 
syrjäytyneeksi. Ei ole ihmistä, jota ei olisi syrjitty, ja siksi syrjinnästä 
puhuminen herättää suuria tunteita. Syrjintätutkimuksen ongelma ei 
olekaan vain syrjäytymisilmiö itse vaan myös se, miten selvitä syrjintää 
koskevasta mielipiteidenvaihdosta. Opiskelija voi kokea itsensä syrji- 
tyksi, sillä hänet pakotetaan tekemään syömävelkaa samanaikaisesti, 
kun hänen ikätoverinsa kellistelevät työttöminä täysimääräisen toimeen- 
tulotuen turvin. Pienyrittäjä, joka vastaa yksin sekä työntekijöistään että 
riskeistään, voi kokea itsensä syrjityksi, jos yhteiskunta, jolle hän mak- 
saa veronsa, ei tue hänen toimintaansa punaisella puupennillä. Samassa 
asemassa voi olla myös akateeminen tutkija. Syrjäytyminen voi olla 
etnistä, taloudellista, poliittista, kielellistä, seksuaalista, ikään liittyvää 
tai alueellista. Syrjintäpääomaa kartutetaan ja moraalista karismaa ke- 
rätään uhriutumalla ja itseään marttyyrisoimalla. Lisäksi yhteiskuntam- 
me sisältää ainekset siihen, että kukaan ei ole välttämättä pysyvästi 
syrjäytynyt, eikä kukaan elä pysyvästi onnen auvoisessa siimeksessä. 
Ihmisen elämänkaaren aikana ehtii tapahtua paljon. Syrjäytyminen ja 
onni voivat tulla lähes jokaisen ihmisen osaksi. 

Syrjäytymisen eliminoimisessa voitaisiinkin jatkuvan voivottelun ase- 
masta pohtia erilaisuuden ja marginaalissa elämisen myönteisiä puolia. 
Seksuaalivähemmistöön kuuluvana tiedän, kuinka paljon tiedotus- ja 
julistustyötä täytyy tehdä, että pystyy vakuuttamaan niin sanotut valta- 
kulttuurit elämäntapamme tosiasiallisesta loistavuudesta. On hämmäs- 
tyttävää, että monet etnisiin vähemmistöihin kuuluvat ulkomaalaiset 
joutuvat opettamaan suomalaisille tuota samaa. Voisi olla jopa louk- 
kaavaa ryhtyä vähättelemään tai puolustelemaan etnisiin vähemmis- 
töihin kuuluvien ihmisten asemaa, tapoja tai kulttuuriperintöä, joka on 
kukoistanut satoja vuosia ennen kuin esi-isämme Suomessa ovat 
osanneet edes paistaa nuotiolla kalaa. Ulkomailta tulevat ihmiset nau- 
ravat partaansa suomalaisille, jotka asennoituvat afrikkalaisiin, persia- 
laisiin ja turkkilaisiin ikään kuin kaikki sivistys olisi lähtöisin nimen- 
omaan Suomesta. Sopeuttaminen kulttuuriin voi olla ongelmallista, 
mutta en epäile ettei sitäkin tarvittaisi. Suomalaisten yritteliäisyys ja 
aikaansaavuus on merkittävää tässä roudan ja pakkasen runtelemassa 


289 


maassa, ja Suomessa asiat ovat kunnossa juuri siksi, että tämä ei ole 
mikään moraalifilosofian Absurdistan. 


7.3.3. Sananvapaudesta ja syrjinnän vähentämisestä 


On hyvä, jos syrjintä yhteiskunnassamme vähenee, mutta tendenssin- 
omaiseen syrjinnän vähentämiseen pitää suhtautua kriittisesti. Syrjinnän 
vastustaminen synnyttää helposti vastareaktioita psykodynaamisista 
syistä. Siksi en usko tendenssimäisen tiedonintressin toimivuuteen. Eräs 
psykoanalyytikko totesikin kerran, että parhaimmillaan niin sanottu 
valistus on yleensä silloin kun se ei lainkaan vaikuta, ja kyse oli tuolloin 
huumevalistuksesta. Kieltely tekee kielletyistä hedelmistä entistäkin 
houkuttelevampia. Ihmiset ajattelevat, että niitä pitää kokeilla oman 
vapauden toteuttamisen vuoksi eli yksilöiden oman subjektiviteetin 
tuottamiseksi ja vahvistamiseksi. Tämän ihminen saattaa päätyä teke- 
mään myös oman itsesäilytyksensä hinnalla, jos hänelle on kielloin tai 
suosituksin tuotettu psykologisten kaksoissidosten tapaisia ristiriitoja. 

Mikäli kyseisenlaisista itsesäilytyksen pyrkimyksistä on haittaa 
ihmisen itsesäilytykselle, vastuun kannalta keskeiseen asemaan nousee 
se, millaisia identiteetin luomisen ja pysyttämisen tilanteita yhteiskun- 
nassa luodaan ja asetetaan tarjolle. Esimerkiksi kieltämällä huumeet 
ankarasti annetaan viesti, että huumeet ovat hyviä, kun kerran ne on 
täytynyt kieltää useimpien muidenkin nautintojen tavoin. Siten katetaan 
pöytä huumeiden haluttavuudelle ja käytölle. Kokeileminen puolestaan 
mielletään välttämättömäksi oman subjektiviteetin luomiselle, vaikka 
narkomaaniksi ajautuminen johtaakin ihmisen vapauden ja minuuden 
tuhoutumiseen. Kieltämällä väkivaltaelokuvien katsominen lapsilta ja 
nuorilta television täti tulee teroittaneeksi heidän mieliinsä, että on 
aikuismaista nauttia väkivallasta. Koska nuoren koko elämä suuntautuu 
aikuiseksi varttumiseen, nuoret päättelevät, että väkivaltaelokuvien 
katselu ja sen mukainen ikärajojen ylittäminen on suorastaan välttä- 
mätöntä aikuisuuden osoittamiseksi. Tätä kautta väkivaltaelokuvien 
kieltäminen ja ikärajojen asettaminen saattavat suosittaa kokeilemaan 
väkivaltaisia toimintamalleja myös käytännössä. Ja aivan samaan 
tapaan rasismin kieltäminen voi johtaa rasismin suosion kasvuun. 

Koska ihmisen psyyke rakentuu itsesäilytyksen ja itsesäilytys vapau- 
den tavoittelun varaan, tuottavat rajoittaminen, kieltely ja poliittisen 
korrektiuden vaaliminen yleensä huonoa jälkeä sekä yksilöiden elämässä 
että yhteiskuntapolitiikassa. Kieltelyyn syyllistyvätkin elämästä vieraan- 
tuneiden virkkuumummujen lisäksi yleensä ne poliittista valtaa käyt- 
tävät lainoppineet tahot, joiden mielipiteenmuodostus liikkuu pelkästään 
normatiivisen eetoksen tasolla ja joilta puuttuu filosofinen ja psyko- 
loginen asiantuntemus. 

Nyky-yhteiskunnalle on tyypillistä, että monien filosofien vetäydyttyä 
tärkeiden maailmaa koskevien kysymysten käsittelystä on eettisiä 
ongelmia päädytty tarkastelemaan vain hallinnollisessa diskurssissa: 
normatiivisella tasolla. Silloin on sovellettu ajatuskulkua, jonka mukaan 
”hyvä tarkoitus” pyhittää keinot. Esimerkiksi Suomessa on puolusteltu 
sananvapauden rajoituksia ja lapsipornon leviämisen estotoimia sillä, 
että ”tarkoitus on hyvä”.5%2 Näin on jätetty huomiotta muun muassa se, 
että lapsipornon keskeinen käyttäjäryhmä ovat lapset itse eli ne ala- 
ikäiset, jotka mielellään katselevat toisten ikäistensä alastonkuvia. Se 
puolestaan on heidän identiteetilleen psykologisesti hyväksi, vaikka 
julkinen valta näkeekin hyvänä vain omat rajoitustoimensa. Esimerkki 
havainnollistaa ensinnäkin sen, että hyvän käsite on moniselitteinen. Ja 
toiseksi: normeista ei voida koskaan johtaa arvoja eli päätellä eettistä 
hyvää, mutta arvoista sen sijaan voitaisiin johtaa normeja. Sekoitettaessa 
arvot normeihin valjastetaan kärryt hevosen eteen, niin kuin aina silloin 
kun suunnittelemisen katsotaan olevan osa tekemistä, tutkimiseen sekoi- 
tetaan poliittisesti ”velvoittavia” intressejä ja poliisi toimii poliitikkona 
tavoitellen oikeutusta yleistoimivallan käyttöön, kunhan ”tarkoitus on 
hyvä”. 

Filosofisen arvoanalyysin tulisi edeltää johtopäätösten tekoa eikä 
päinvastoin. Erityisen tärkeä merkitys tällä asialla on sananvapauden 
kannalta, jolloin argumentaation pätevyysasteessa voidaan erottaa 
seuraavat tasot. Tarkastelujen alimmaksi tasoksi erottuu (1) juridinen 
taso, jonka keskeisiä käsitteitä ovat "laillinen? ja laiton”. Toisen portaan 
muodostaa (2) moraalinen taso, jolla vallitsevat niin ikään relatiiviset 
'oikea' ja 'väärä'. Kaiken yläpuolella on (3) eettinen taso, jolla vastataan 
kysymyksiin siitä, mikä on hyvää tai pahaa sinänsä. Sen ymmärtä- 
miseksi on pohdittava filosofisesti, mitä puheena olevat ilmiöt ovat. Vain 
eettisellä tasolla voidaan käsitellä arvoja, kun taas moraaliselle tasolle 
liittyvät subjektiiviset arvostukset. Niistä puolestaan voidaan johdella 
normeja, mutta normeista ei koskaan voida johdella arvostuksia eikä 
arvoja. Siksi juridiikan pitää olla alistettuna filosofialle eikä päinvastoin, 
ja se taas edellyttää, että kaiken saa vapaasti ajatella, esittää, ilmaista ja 
sanoa. Sen sijaan viranomaiskeskusteluissa tätä periaatetta on rikottu 
pitäytymällä pelkkään juridiseen diskurssiin. 

Filosofisen ja eettisen arvoanalyysin lisäksi asialla on myös psyko- 
loginen puoli. Sananvapauden riipiminen kun yleensä vain vahvistaa 
normatiivisen eetoksen leviämistä, ja erityisen alttiita perustelematto- 
man eetoksen roihahtamiselle ovatkin sellaiset asiayhteydet, jotka 
koetaan tabuiksi. Niitä ovat olleet sukupuolten kanssakäymiseen ja 
etnisiin vähemmistöhin liittyvät asiat, joita käsiteltäessä ihmisten aivot 
menevät usein lukkoon, ja omia arvostuksia aletaan pitää filosofisina 
arvoina. Ihmiset saattavat esimerkiksi vaatia ”arvokeskustelua” asiasta 
kuin asiasta, mutta keskustelun käynnistyttyä he eivät puhukaan ar- 

voista vaan omista arvostuksistaan ja tarkoittavat ”keskustelulla” pelk- 
kää tuomitsemista. Politiikassa jokin puolue saattaa vedota siihen, että 
sen taustalla on ”vahva arvo, josta vallitsee syvä yksimielisyys”, vaikka 
tosiasiassa se koettaa niin tehdessään peittää ajavansa omaa etuaan. Jo 
arvon käsitteen monitulkintaisuus sisältää mahdollisuuden siihen, että 
jokin ryhmä voi ”arvopuolueeksi” (eikä etujärjestöksi) julistautumalla 
saavuttaa suuren kannatuksen. Tavallinen ihminen voi tällöin yhdistää 
omat mielipiteensä väärin ja olettaa, että arvopuolue edustaa juuri hänen 
subjektiivisia arvostuksiaan, vaikka niin ei olisikaan laita. 

Arvostusten sekoittaminen arvoihin näkyy uusvakavuuden ja tosikko- 
maisuuden leviämisessä. Ne johtuvat juuri siitä pettymysten dramatii- 
kasta, jota arvostusten sekoittaminen arvoihin tuottaa. Kyse on suh- 
teellisuudentajun menettämisestä sekä absolutismin ja fundamenta- 
lismin lisääntymisestä. Niinpä myöskään irrallisten vitsien tai pahaa 
tarkoittamattoman nipistelyn tuomitsemisessa ei pitäisi tulla allergi- 
seksi. Kulttuurista toleranssia ilmentää sekin, minkä verran kanssa- 
käyminen sietää huumoria. Nauru on perimmältään psyykkisen stressin 
purkamista. Pyhinä pidettyjä uskomuksia rienaavat narrit ovat aina 
kuuluneet inhimilliseen kulttuuriin, mutta huolestuttavaa on, että 
nykyään narrien itsensä haluttaisiin olevan hauskoja. Todellisuudessa 
narrien tehtävänä ei ole koskaan ollut tekeytyä itse huvittaviksi, vaan 
heidän vastuullaan on ollut saattaa lähimmäisensä pilkallisesti nauretta- 
viksi. Logiikka on ollut se, että narri provosoi kohteensa paljastamaan 
sen dogmaattisen arvojärjestyksen, johon hän uskoo. Tällaisen satiirin 
mestari oli tietysti Sokrates, joka dialogisin keinoin johdatteli kanssa- 
keskustelijansa totuuden äärelle. 

Vähemmistöjen identiteetin vahvuutta osoittaa nykyisin se, kuinka 
hyvin vähemmistö sallii keskuudessaan kritiikkiä. Kun itse jaksan 
kuunnella homovitsit loppuun, teen sen uteliaisuudesta kuullakseni, mitä 
ne ovat tai pääsenkö niihin mukaan. Kun afrikkalainen ystäväni ei suutu 
vaan hymyilee lämpimästi, kun sanon rakastavani myös heidän ruo- 
kaansa, tämä osoittaa lähinnä molemminpuolista luottamusta. Sen sijaan 
tuomioistuimet ovat jakaneet sakkoja ja vahingonkorvaustuomioita 
irrallisten vitsien ja vähäpätöisien huomautusten perusteella niin, että 
voidaan kysyä, onko tarkoituksena ollut enemmänkin korvausten lypsä- 
minen kuin kärsimysten kompensoiminen. 

Latinan kielen ja Rooman kirjallisuuden dosentti Juhani Sarsila sanoo 
Keskusteleva filosofia -teoksen artikkelissaan, että ”ironiantaju jos mikä 
on osoitus jonkinlaisesta henkisestä kypsyydestä”.598 Hän harmittelee, 
että uusvakavana nykyaikana ihmiset ymmärtävät entistä vähemmän 
ironiaa. Rasistinen vitsi itse asiassa paljastaa rasismin luonteen ja toimii 
siten rasismin vastaisesti. Vitsi paljastaa yhteytensä piilotajuntaan. Tie- 
dostusopin emeritusprofessori Pertti Hemänus antaa erään romaani- 
henkilönsä lausua mehevän vitsinsä päätteeksi, että ”kertomalla hirveim- 

mät rasistiset puheet me teemme rasismin vihattavaksi ja paljastamme 
sen olemuksen”.504 Sen sijaan lainkäyttöä leimaavat tosikkomaisuus ja 
ymmärtämättömyys. Kohtalokasta on, jos poliisimieliala leviää yhteis- 
kunnassa. Se heijastelee epäluottamusta ja idättää aitoa rasismia. En 
ymmärrä, miksi neekerinpusut eivät saa olla neekerinpusuja, vaan niiden 
täytyy olla ”*Yaahtounelmia”: mitä pahaa on neekerin suukoissa?505 

Niinpä kaikkien ei tarvitsisi olla yhtä debiilejä kuin Ajoneuvohallinto- 
keskuksen, joka poisti uusien EU-rekisterilaattojen joukosta ne, jotka 
”voisivat loukata jotakuta”.506 Poistettujen mukana meni muun muassa 
pedon lukuna tunnettu numero 666, josta Vanhan testamentin Ilmestys- 
kirja sanoo näin: 


Se peto pakottaa kaikki [...] ottamaan oikeaan käteensä tai otsaansa 
merkin. Kenenkään ei ole lupa ostaa eikä myydä mitään ellei hänellä ole 
tätä merkkiä, joka on pedon nimi tai sen nimen luku. [...] Se on erään 
ihmisen luku ja se luku on 666.507 


Minun henkilötunnuksessani on pyhä luku 3, kaksi nollaa ja pedon luku 
666. Pitäisikö minunkin loukkaantua siitä, että matemaattista lukua 
pidetään pedon merkkinä ja haastaa Väestörekisterikeskus oikeuteen? 
On kysyttävä, miten enää mitenkään voidaan parantaa mieltä, jota jo 
rekisterilaatatkin saattaisivat ”loukata”. Loukkaantumisesta onkin tullut 
eräänlainen kansanhuvi, jolla ihmiset kiusaavat jo toisiaan, kun kan- 
salaiset ovat työllistäneet poliisia, syyttäjälaitosta ja tuomioistuimia 
kunnianloukkauksia koskevilla tutkintapyynnöillä, joita on tehty tu- 
hansin kappalein vuodessa. Jotkut ovat olleet aiheellisia, mutta suuressa 
osassa ei ole ollut mitään järkeä. 

Hiihtäjä Jari Räsänen puolestaan kehtasi loukkaantua perättömäksi 
tuomitusta doping-epäilystä muutamaa vuotta ennen Lahden kisojen 
doping-skandaalia. Hän sai mittavat vahingonkorvaukset samoin kuin 
koko Hiihtoliiton johtokunta, vaikka oman ilmoituksensa mukaan heillä 
ei ollut asian kanssa edes mitään tekemistä.5%8 16.7.1999 antamassaan 
tuomiossa Helsingin käräjäoikeus tuomitsi uutisen julkaisemisesta vas- 
taavan Suomen Tietotoimiston johtajan, Kari Väisäsen, 45 päivän ehdolli- 
seen vankeuteen ja yli 25 000 markan sakkoon sekä doping-uutisen 
laatineen toimittaja Johanna Aatsalo-Sallisen 45 päivän ehdolliseen 
vankeuteen ja noin 3 000 markan sakkoon. Lisäksi se katsoi molempien 
syyllistyneen 19 julkiseen herjaukseen ja tuomitsi Suomen Tietotoimiston 
maksamaan Räsäselle ja Hiihtoliiton johtohenkilöille yhteensä 1 570 000 
markan vahingonkorvaukset henkisestä kärsimyksestä! Suurimpien 
kipurahojen saajia olivat Räsäsen (350 000 markkaa) lisäksi Hiihtoliiton 
puheenjohtaja Esko Aho (100 000 markkaa) ja toimitusjohtaja Esa Klinga 
(100 000 markkaa). Vaikka hovioikeus alensikin korvaussummia, on itse 
tuomio kyseenalaistunut uuden informaation valossa monta kertaa. 

Kun Helsingin Sanomat tuomittiin maksamaan riitajutussa turkulai- 
selle Nostokonepalvelulle yhteensä noin 15 miljoonan markan vahingon- 
korvaukset perättömäksi osoittautuneen verotusepäselvyyden julkaise- 
misesta, totesi Julkisen Sanan Neuvoston puheenjohtaja professori Olli 
Mäenpää seuraavaa: ”Tällainen korvaustaso on uhka lehdistön vapau- 
delle.”509 Hänen mielestään myös ”STT:n korvausjuttu olisi pitänyt ottaa 
KKO:n käsittelyyn, sillä nyt alempien oikeuksien päätökset voivat olla 
yllättäviä, kun ennakkoratkaisuja ei ole”.510 Onkin eettisesti kestämä- 
töntä, että sananvapaus kahlitaan kaakinpuuhun samalla, kun vaikean 
vamman tai invaliditeetin tuottamisesta on suomalaisissa tuomioistui- 
missa määrätty vain muutamien tuhansien eurojen korvaukset. 

Sananvapaus on paitsi demokratian, myös tieteen ja filosofian tärkeä 
toimintaehto, ja sen vuoksi se on aivan liian tärkeä asia jätettäväksi 
juristien toimivallan piiriin. Sananvapautta ei pitäisi yleensäkään tehdä 
”sananvapauden asiantuntijoista” riippuvaiseksi eikä nähdä sitä asian- 
tuntijavallan kautta. Sen sijaan sananvapaus pitäisi myöntää ehdotto- 
maksi oikeudeksi, sillä sananvapauden rajoittaminen uhkaa auto- 
maattisesti sananvapauden omaa ideaa. Jos sananvapautta rajoitetaan, 
keskeiseksi kysymykseksi nousee, millä perusteilla rajoittaminen tapah- 
tuu ja missä raja kulkee. Koska kriteerinä voi toimia vain vallan käyttö, 
merkitsee vähäinenkin sananvapauden rajoitus loukkausta sananvapau- 
den omaa olemusta kohtaan. Tästä syystä Suomen ja useimpien mui- 
denkin sivistysmaiden perustuslait kieltävät ennakkosensuurin.51! Myös 
jälkikäteissensuuria koskevan uhan on oivallettu ennakolta vahingoit- 
tavan ihmisten halua sanoa tiettyjä asioita, ja siksi kaikkea sensuuria on 
syytä pitää filosofian vastaisena. Aiheellista huolta ovat herättäneet 
viime aikoina Suomessakin yleistyneet pyrkimykset sensuurin lisäämi- 
seen.512 


7.3.4. Suomettumisen pilakuvat 


Sensuuripaineiden lisääntymisestä kansainvälisissä yhteyksissä ovat 
näyttöä antaneet profeetta Muhammedia esittävien pilakuvien pohjalta 
nousseet mellakat, jotka saivat näkyvyyttä kaikissa medioissa syksyllä 
2005 ja keväällä 2006. Tanskan runsaslevikkisin sanomalehti Jyllands- 
Posten sai tuolloin enemmän globaalia julkisuutta, kuin mihin se olisi 
koskaan yltänyt pelkkien tilauskampanjoidensa perusteella.513 Jupakka 
näkyi neljällä tasolla. 

Ensinnäkin taiteilija Kurt Westergaard, joka oli piirtänyt Muham- 
medin turbaanin paikalle tikittävän pommin, ajettiin tappouhkausten 
saattelemana poliisin suojeluun ja pakolaiseksi omassa maassaan; muun 
muassa terroristijärjestö Talebanin eräs johtaja lupasi pilapiirtäjien 
murhaamisesta sata kilogrammaa kultaa.51t Toiseksi, pilapiirroksissa 

kuvattu väkivallan ja islamin yhdistyminen toteutui kohtalokkaasti 
siinä, kun Jyllands-Postenin toimitalo jouduttiin evakuoimaan useita 
kertoja pommiuhkausten vuoksi, ja kaikkiaan lehti sai 104 rekisteröityä 
uhkausta. Kolmanneksi, kiistaa oli lähestytty diplomaattisesti, kun 11 
muslimimaan suurlähettiläät pyysivät päästä tapaamaan Tanskan pää- 
ministeriä esittääkseen anteeksipyynnön vaatimuksen, mihin liberaa- 
lista puoluetta edustava Anders Fogh Rasmussen ei suostunut vedoten 
siihen, ettei poliitikkojen pidä puuttua lehdistön vapauteen.515 Neljän- 
neksi, islamilaiset ääriryhmät oivalsivat mahdollisuutensa provosoida 
länsimaiden vastaista mielialaa arabimaissa, joissa länsimaat olivat 
muutenkin epäsuosittuja Irakin sodan vuoksi. Kun tanskalaiset aktiivi- 
muslimit onnistuivat saamaan asialleen ääri-imaamien tuen, syttyivät 
maailmanlaajuiset Tanskan-vastaiset mellakat ja ostoboikotit, jotka 
veivät arabimaiden lapsilta muun muassa Arla-maidot ja Lego-palikat 
tammikuusta 2006 lähtien. 

Suomessa kuvat julkaisi kansallismielinen järjestö Suomen Sisu 
internetsivuillaan pian sen jälkeen, kun kuvat Ruotsissa julkaisseen 
Sverigedemokraterna-puolueen sivut oli suljettu viranomaisten toi- 
mesta.516 Pohjoissuomalainen kulttuurilehti Kaltio puolestaan julkaisi 
Muhammed-piirrosjupakkaa käsittelevän sarjakuvan, jonka oli piirtänyt 
Ville Ranta,5!7 mutta viisi päivää myöhemmin Kaltion hallitus erotti 
päätoimittaja Jussi Vilkunan. Lehden hallitus oli hermostunut siitä, että 
vakituiset ilmoittajat, kuten Pohjola, Sampo ja Tapiola, olivat vetäneet 
mainoksensa pois lehdestä pilakuvan ilmestymisen jälkeen. Lisäksi 
Oulun kaupunki rankaisi Ville Rantaa perumalla häneltä jo aiemmin 
tilaamansa kuvituksen J. V. Snellmania käsittelevään juhlakirjaan.518 

Vaikka kyseessä olikin sinänsä marginaalinen tapaus, se antaa selvän 
näytön, mitä tapahtuu, kun sananvapaus ja totuuden tavoittelu 
alistetaan poliittisille tai kaupallisille intresseille. Asian merkitystä 
korostaa, että mittasuhteiltaan vähäpätöinen asia sai pian myös kansain- 
välistä julkisuutta, ja tapaukseen jälkeen saksalainen Frankfurter 
Allgemeine Zeitung kutsuikin Suomea maaksi, jossa ”valitettavasti on 
pelkurimaisuuden ja itsesensuurin perinne”.5!? Tätä kautta Muhammed- 
karrikatyyrit kääntyivät monien keskieuroppalaisten ihmisten tajun- 
nassa eräänlaiksi pilakuviksi suomettumisesta, minkä yhteydessä vii- 
tattiin myös Alexandr Solzenitsynin Vankileirien saaristoon. Suomen 
Sisun tempaisema kuvien julkaiseminen päättyi tosin apulaisvalta- 
kunnansyyttäjä Jorma Kalskeen ratkaisuun jättää syyttämättä järjestöä 
”uskonrauhan rikkomisesta”. Kuvien julkaiseminen todettiin siis lailli- 
seksi, sillä syyttäjän mukaan sisulaisten tarkoituksena ei ollut loukata 
uskonnollisia tunteita vaan puolustaa sananvapautta.520 

Toisen kansainvälistä huomiota herättäneen näytön sananvapauden 
suomettumisesta antoi se, kun Yleisradio hyllytti pilakuvajupakkaa 
analysoineen tanskalaisdokumentin De förbandede tegninger (suom. 

”Kirotut pilapiirrokset”) vielä syksyllä 2007, jolloin kiistan laineet olivat 
jo laantuneet. Leimaavaa Suomen kannalta oli se, että elokuva oli osa 
maailman suurinta kansainvälistä dokumenttiprojektia nimeltä ”Why 
Democracy?”, jonka sensuroiminen Suomessa herätti myös työn ohjaajan 
Karsten Kjarnin puolustamaan teostaan.521 ”Suomalaisten” toimintaa 
arvosteltaessa on tosin hyvä muistaa sama, mikä usein mainitaan 
siirtolaisista: syy ei ole suinkaan kaikkien, vaan ainoastaan osan heistä. 
Sensuurimyönteiset suomalaiset koostuvat yleensä viranomaisvallasta. 

Entä mitä merkitystä näillä tapauksilla on, ja millä tavoin ne 
ilmentävät sananvapauteen liittyviä ongelmia? Muhammedin pilakuva- 
mellakoita voidaan tarkastella taidehistoriallisen, tiedotusopillisen, lain- 
opillisen ja politiikan tutkimuksen kannalta. Kahden ensimmäisen näkö- 
kulmasta keskeinen oli konfliktin esiin nostama tulos: sananvapauden ja 
uskonnon ristiriitaisuus. Jupakan yhteydessä vedottiin luonnollisesti 
sekä ”uskonrauhaan” että vakaumukseen olla uskonnoton, vaikka aina 
nämä kannat eivät olleet edes ristiriidassa. Jotkut lehdet, kuten jor- 
danialainen viikkolehti Al-Shinan, laittoi kuvat sivuilleen kertoakseen, 
mistä kiistassa oli kyse, ja toiset, kuten arvovaltainen saksalainen Die 
Welt, puolustaakseen sananvapautta ja vastustaakseen pelottelua sekä 
sensuurin vaatimuksia.522 

Myös Jyllands-Posten ilmoitti, että se oli laittanut pilakuvat sivuilleen 
testatakseen ilmaisunvapauden rajoja. Lehti oli ärsyyntynyt muun 
muassa Göteborgin taidemuseon ja lontoolaisen Tate Modern -taide- 
museon tavasta poistaa näyttelyistään sellaisia esineitä, jotka ”saattai- 
sivat ärsyttää muslimeja”, ja niinpä kulttuuritoimituksen esimies 
Flemming Rose tilasi Muhammedia esittäviä kuvia usealta piirtäjältä 
selvittäkseen, miten he asian kuvittaisivat, ja osa heistä tarttuikin tilai- 
suuteen.523 Lehti siis onnistui pyrkimyksessään herättää keskustelua 
siitä, onko läntinen maailma tinkimässä sananvapaudestaan mielistele- 
mällä uskonnollisia kiihkoilijoita ja hyssytellessään kritiikin esittäjiä. 

Toisaalta se kielsi tähdänneensä mihinkään muuhun kuin itse ase- 
tettujen ilmaisunvapauden rajojen työntämiseen loitommaksi, ja Rosen 
mukaan media sensuroikin itseään omasta aloitteestaan joka päivä. 
Tämä ”taiteellisen tutkimuksen kokeilu” oli siis myös alkuperäisiltä 
aikeiltaan eettinen — toimittajan omin sanoin: 


Meillä on satiirin perinne käsitellessämme kuninkaallista perhettä ja 
muita julkisuuden hahmoja, ja se heijastui myös näihin piirroksiin. 
Piirtäjät kohtelivat islamia samaan tapaan kuin kristinuskoa, buddha- 
laisuutta, hindulaisuutta ja muita uskontoja. Ja kohtelemalla muslimeja 
yhdenvertaisina he antoivat viestin: yhdistämme teidät tanskalaiseen 
satiirin perinteeseen, koska olette osa meidän yhteiskuntaamme ettekä 
muukalaisia. Pilapiirrokset ottivat muslimit mukaan, eivät sulkeneet 
heitä pois.524 

Journalistisesti ja eettisesti asia on siis kunnossa, eikä lehteä voida 
moittia ainakaan fundamentalistiseksi sananvapauden puolustajaksi. 
Sen tavoitteet osoittautuivat myös rakentaviksi, sillä Tanskassa ja 
monissa muissa maissa käytiin tämän jälkeen avointa keskustelua 
ilmaisunvapaudesta, uskonnosta ja kunnianloukkausten vaarallisuudesta 
sekä välttämättömyydestä. Koskaan aiemmin niin monet ihmiset eivät 
olleet osallistuneet julkisiin keskusteluihin tuossa tuhat vuotta täyt- 
täneessä kuningaskunnassa. Myöskään mellakat eivät olleet syttyneet 
suoraan syyskussa vuonna 2005 julkaistuista kuvista vaan vasta ääri- 
muslimien harjoittaman kiihotuskampanjan perusteella kevättalvella 
2006. Nykypäivänä Tanskan radikaali-imaamit on työnnetty marginaa- 
liin, eivätkä he puhu enää koko muslimiyhteisön puolesta. Sen sijaan 
maltilliset muslimit, jotka kiistävät sharia-lain ja mukautuvat viralliseen 
oikeusjärjestelmään, ovat alkaneet puhua heitä vastaan. Tämä osoittaa, 
että kansainvälisen politiikan kannalta kiistelyn raja ei kulkenut 
”heidän” ja ”meidän” eli muslimien ja ei-muslimien välissä vaan demo- 
kratiaan sitoutuneiden ja muiden ihmisten välillä. 

Poliittisen koneiston oman toiminnan arvioimista vaikeuttaa se, että 
joskus poliitikot kyseenalaistavat sananvapauden puolustaakseen us- 
kontoa, ja toisinaan he asettavat sananvapauden vaakalaudalle vain 
rauhoittaakseen tilannetta. On siis vaikea päätellä, mitä poliitikot todella 
ajattelevat ja milloin he suorastaan valehtelevat pelatakseen propa- 
gandasodassa diplomaattisen voiton. Kiistahan oli joka tapauksessa 
syvästi symbolinen. Esimerkiksi Erkki Tuomioja tunnusti jälkeenpäin 
harmitelleensa sitä, että ulkoministerinä toimiessaan hän joutui kyseen- 
alaistamaan sananvapauden vain ”rauhoittaakseen tilannetta”, vaikka 
hän yksityisesti kiistikin uskonnollisista syistä tapahtuvat sanan- 
vapauden rajoitukset.525 

Oikeusfilosofian ja etiikan näkökulmasta asioihin voidaan vastata 
suoraan, sillä eettiset ja moraaliset pulmakysymykset on ratkaistu jo 
etukäteen periaatteellisella tasolla. Vaikka kolmannen maailman kansa- 
laisten ja siirtolaisten asema saattaakin vaatia korjauksia, ei muslimien 
pyrkimyksiin sensuroida julkista sanaa pidä suostua. Mikäli sensuuri- 
vaatimuksiin taivuttaisiin, se veisi pohjan ennen pitkää tieteelliseltäkin 
uskontokritiikiltä eikä tukisi dialogista kohtaamista. Uskonnot puoles- 
taan ovat huomattavia vallankäyttäjiä, ja siksi niitä pitää kritisoida yhtä 
purevasti ja jopa purevammin, kuin ne pitävät ihmisiä otteessaan. Myös 
shokeeraavien ja loukkaavien kannanottojen esittäminen pitää sallia, 
sillä nämä keinot kuuluvat muun muassa taiteen metodeihin. Silmien 
avaaminen saattaa olla hyväksi myös loukatuille ihmisille itselleen, jotka 
saavat siten tilaisuuden ajatella toisin. Dialogisesti ajatellen loukkaantu- 
minen on kestettävä hintana siitä, että jokaisella ihmisellä on vasta- 
vuoroinen oikeus kiistää toisten osapuolten näkemyksiä. 

Poliittisesti keskeistä olisi vastata siihen, mikä oikeuttaisi pitämään 

uskonnon varjolla tapahtuvaa väkivaltaista alistamista sen perustellum- 
pana kuin pelkkää pilakuvaa, joka ainoastaan kyseenalaistaa tuon väki- 
vallan. Ikävästä suomettumisesta kertoi se, että niin Suomen pää- 
ministeri, presidentti kuin luterilainen arkkipiispa Jukka Paarmakin 
pyytelivät anteeksi pilakuvien julkaisemista mutta eivät selvästi 
tuominneet vihan lietsontaa, lippujen polttamisia eivätkä hyökkäyksiä 
lähetystöihin.526 Uhattuina eivät ole olleet vain sananvapaus vaan myös 
yksityisyyteen liittyvät arvot, kun esimerkiksi Salman Rushdielle lange- 
tetun fatwan tapaisilla uhkauksilla on voitu pilata yksityisen ihmisen 
koko ura ja elämä. Eivätkö ne muka ole yhtä tärkeitä asioita kuin 
uskonrauha? Voihan jokainen ihminen pitää uskontonsa siitä huolimatta, 
että sitä kohtaan esitetään kritiikkiä, ja monet suuret uskonnot suo- 
sittavatkin tekemään niin. Jos taas uskonnon varjolla päädytään väki- 
valtaan, on parempi olla ilman uskontoa. 

Pelko tekee ihmisestä hiiren. Sen vuoksi asioita ei pitäisi tarkastella 
vain poliittis-pragmaattiselta kannalta silloin kun niihin liittyy tärkeitä 
periaatteellisia arvoja. Esimerkiksi Mika Illmanin kannanotto, että 
ulkomaalaisten arvosteleminen on hyväksyttävä vain, ”jos sitä ei ääneen 
lausuta”,527 tai Mikko Puumalaisen havainto, että ”eurooppalaisessa 
arjessa on olemassa rasistisia latauksia, jotka yksittäisetkin teot voivat 
räjäyttää”,528 eivät pysty perustelemaan sensuuria millään tavalla. 
Päinvastoin: jos ongelmiin ei puututa, juuri se johtaa uhkakuvien toteutu- 
miseen. On hyvin vaikea ymmärtää, millä tavoin kansanryhmiä tai 
kulttuureita voidaan ylipäänsäkään vertailla, jos vertailujen kohde pitää 
”jättää sanomatta”. Ja entäpä, jos vertailut ovat todenperäisiä ja niiden 
tulokset tosia, kuten esimerkiksi Richard Lynnin ja Tatu Vanhasen 
tekemät tutkimukset todennäköisesti ovat?52 Illmanin ja Puumalaisen 
ihanteiden toteutuessa yhteiskunnallisesti ”oikeana” pidetyn ainoa 
määrittäjä olisi tuomioistuin tai viranomainen itse, minkä seurauksena 
myös Mika joutuisi elämään ilman vapautta. 

En ainakaan minä halua Euroopasta sellaista miinakenttää, jossa 
ihmisten pitää sipsutella varpaillaan ja varoa henkeään pidätellen 
lausumasta yhtään kriittistä kannanottoa siirtolaisuuden välttämättö- 
myydestä. On järkiperäiselle ajattelulle vahingoksi, että tiedotusvälineet 
kuohivat sananvapautta omasta aloitteestaan ja että läntinen maailma 
heittäytyy terrorismin edessä polvilleen sallien uhkaukset, joilla va- 
hingoitetaan demokratiaa. Demokratian olemukseen kuuluu se, että 
kukaan tai mikään taho ei omista totuutta eikä sen lopullista tulkintaa, 
vaan kaiken saa kyseenalaistaa. Ayaan Hirsi Alin sanoin: pilakuva- 
jupakan tuloksena muslimien integroituminen eurooppalaisiin yhteis- 
kuntiin on edistynyt 300 vuodella, minkä ansiosta Euroopassa ei ehkä 
tarvitsekaan käydä valistustaistelua toiseen kertaan.530 


298 


7.3.5. Totuuden vaara toisessa 


Muhammedilla vaikuttaa olevan tätä nykyä pahempiakin imago- 
ongelmia kuin hänestä piirretyt kuvat. Islamin suurimpaan suuntauk- 
seen eli perinteitä korostavaan sunnalaisuuteen liittyvä ikonoklasmi eli 
kuvakielto määrää tunnetusti kaikki profeettoina pidettyjä henkilöitä 
koskevat kuvat ja patsaat pannaan. Sen kohteena ovat niin Muhammed 
kuin Mooses ja Jeesuskin. Uskontojen sisäpuolella kuvien on pelätty 
johtavan kuvainpalvontaan, mutta tieteellisesti katsoen kuvakieltoa 
voidaan pitää uskonnollisille kulteille tyypillisenä tabusääntönä, johon 
vetoamalla ilmaistaan kansainväliseen politiikkaan ja koettuihin epä- 
oikeudenmukaisuuksiin liittyviä tunteita. 

Islamille ominainen kuvakielto muistuttaa siis lestadiolaista funda- 
mentalismia sikäli, että myös lestadiolaisissa kodeissa ainoa sallittu laite, 
johon tulee kuva, on peili (vaikka muutoin uskonto ei sisälläkään paljoa 
itsereflektiota). Ankara normittaminen saattaa olla myös eräänlainen 
ritualisoidun aggression muoto.531 Sillä puolestaan tarkoitetaan köyhien 
ja ulkopuolisten ihmisten halua luoda itse omat arvojärjestyksensä tilan- 
teissa, joissa yhteiskunta ei tunnu toimivan oikeudenmukaisesti, ja tämä 
avaakin polun kiinnostavien ekisistentiaalisten kysymysten porteille. 

Mikä tekee kunniasta, uskonnosta ja loukkaamattomuudesta niin 
rakasta, että ihminen tekee vaikka itsemurhaiskun niiden vuoksi?532 
Vastaus saattaa olla katkeruus ja kostonhimo mutta myös oikeuden- 
mukaisuuden ja kuulluksi tulemisen kaipuu, siis halu dialogiin. Esi- 
merkiksi terrorismia voidaan ymmärtää siltä pohjalta, että terroristeilla 
ei ole mitään muuta jäljellä kuin tuo heille tärkeä islam, usko ja sen 
sanelema totuus. Mikäli joku kyseenalaistaa ne, alkaa tuntua, kuin heiltä 
olisi viety kaikki. Siksi vihamielisyys kohdistuu myös islamin kyseen- 
alaistamiseen sinänsä. Kiistan ikuisuuden (ja myös sen voittamisen 
mahdollisuuden) takaa puolestaan se, että muslimeilla on profeetta, 
mutta lännellä ei onneksi ole. 

Myös dialogin mahdollisuudet avautuvat tabuinstituution ymmärtä- 
misen kautta. Tabuksihan ei tule vain jotain jumalallista sääntöä rikko- 
nut tai uskonnollisessa kanssakäymisessä, ehkä jopa jumalyhteydessä, 
vihkiytynyt henkilö. Tabuksi tulee jokainen, joka on tekemisissä tuon 
henkilön kanssa, eli tabu tarttuu. 

Myös yliopistomaailmassa ja sen hierarkkisissa rakenteissa on useita 
tabusääntöjä, joita ei sovi rikkoa joutumatta akateemisten sanktioiden ja 
yhteisön ulkopuolelle sulkemisen kohteeksi. Tämä johtuu siitä, että 
sääntöjen rikkomukset houkuttelevat esimerkillään seuraamaan rikko- 
neita, ja niinpä monet ihmiset pyrkivät välttämään kiusauksen kat- 
kaisemalla välinsä tabusäännön rikkojaan ja määrittelemällä hänet 

kielletyksi, tabuksi. Usein sellainen henkilö on hyvin älykäs ja itsenäinen 
ihminen. 

Tässä suhteessa uskonnot ovat samanlaisia kuin tiede sosiaalisena 
instituutiona. Ihmiset vieroksuvat toisiaan välttääkseen joutumasta 
kyseenalaistamaan itselleen tärkeitä arvoja, joista osa on objektiivisesti 
parempia, osa huonoja. Esimerkiksi muslimit voivat kadehtia ja tavoitella 
länsimaisten ihmisten vapautta mutta kokevat, että eivät siihen itse 
kykene, ja siksi he sulkevat asian mielestään linnoittautumalla islamin 
oppien taakse. Vastaavasti länsimaiset ihmiset voivat kadehtia musli- 
mien omistautumista, sitoutumista ja sen kaltaista uskon varaan 
heittäytymistä, josta Soren Kierkegaard kirjoitti tuotannossaan — mutta 
josta ei näy jälkeäkään nykyisessä kristillisyydessä. Heitä saattaa 
huolettaa se, että muslimeilla on elämälleen ja kuolemalleen ehdoton 
perusta, olkoon se kuinka kurja ja kämäinen tahansa, mutta se on. 

Yhtä kaikki, molempia osapuolia vaivaavat sekä epäluulo että ne 
toinen toisessaan näkemänsä piirteet, joita he pelkäävät itsessään. Mo- 
lemmat kärsivät samasta asiasta: rakkaudettomuudesta ja ymmärretyksi 
tulemisen puutteesta sekä siitä pitkästyneestä peruskokemuksesta ja 
ahdistuksesta, joka kaikkeen elämään liittyy. 

Kun siis epäluulo ja uhkakuvat vallitsevat ikään kuin elämään kuulu- 
vasti kaikkialla, herää ajatus, onko ihmissieluun tai sen itsensä yllä- 
pitämisen mekanismeihin kirjoitettu sellainen asia kuin pahuus — kysy- 
mys, johon toivon voivani vielä palata. Dialogin mahdollisuudet liittyvät 
tällöin kykyyn nähdä ja tunnustaa tuo pahuus sekä itsessä että toisessa. 
Tähän saakkahan taistelevat osapuolet ovat katsoneet tekevänsä ja tar- 
koittavansa vain hyvää. 


7.4. KUNNIAN JA OMANTUNNON KAUTTA 


Seuraavissa esimerkeissä palaan jälleen asioihin itseensä: seksin ja 
politiikan yhteyksiin. Ihmisiä motivoivat seksi, valta ja raha. Koska ne 
koetaan tavoittelemisen arvoisiksi, monet niitä vaille jääneet ihmiset 
tulevat kateellisiksi, ja siksi niiden hankintaa koetetaan rajoittaa. Ne 
ihmiset, joilla seksiä, valtaa ja rahaa on, tulevat puolestaan ahneiksi, 
sillä heitä varjostaa menetyksen pelko. Siihen taas kanavoituu kuoleman 
kammo, ja siksi he haalivat tuota kaikkea aina vain lisää, vaikka sitä 
olisi jo yllin kyllin. He siis haluavat puskuroida oman elämänsä kuo- 
leman uhkaa vastaan, mikä vaikuttaa halvaannuttavasti. Huolissaan he 
ovat vain kunniastaan, jonka he saattavat menettää ahneutensa vuoksi. 
Paikoin tuo puolustuksellisuus saa koomisiakin piirteitä. Siitä kerto- 
vat esimerkiksi ne epäsuorat syyllisyyden kokemukset, jotka liittyvät 
kuluttamiseen ja joita käsitellään eräässä oman aikamme esineellisyyttä 
ilmentävässä teoksessa nimeltä Omatuntotalous.555 Jo kirjan otsikossa 

myönnetään, että talouden ilmiöt ovat tekemisissä ihmisten moraalisen 
omantunnon kanssa. Toisaalta katsotaan, että moraalikin on vain 
talousilmiöiden kaltainen laskettavissa oleva asia, joka voidaan panna 
puntariin ja jota voidaan mitata tilintarkastajakamreerien nippeli- 
logiikalla. Tosiasiassa moraalisia arvostelmia voidaan esittää vain 
dialogisuuden alueella eli filosofian piirissä. Ihmisten omatunnot voivat 
poiketa toisistaan hyvinkin paljon, ja siksi omatuntotalouden käsite 
kelpaa korkeintaan mainosmiesten pragmaattiseksi apuvälineeksi, jonka 
kautta arvioidaan esimerkiksi sitä, miten syyllisyyden kokemukset vai- 
kuttavat tuotteiden kysyntään. Tämän tarkastelutavan ulkopuolelle 
jäävät etiikka, moraali ja oikeudenmukaisuus. 

Omatuntotalouden ja ihmisten sosiaalisilla suhteilla operoivan ”huo- 
miotalouden”534 lisäksi samaa ajattelutapaa ilmentää sosiaalisen pää- 
oman käsite. Myös tämä termi sisältää ajatuksen, että ihmiset ovat 
esineenkaltaisia olentoja, joilla pelataan ja käydään kauppaa. Ihmisarvon 
määrittäjäksi muodostuu näin ollen helposti vain se, miten kukin on- 
nistuu myymään itsensä tämän maailman markkinoilla. Koska ihmis- 
arvon pitää olla luovuttamaton eli kiistämätön, on mittaaminen ihmis- 
arvon vastaista. Kun todellisuus kuitenkin täyttyy ”omatuntotalouden”, 
”huomiotalouden” ja ”sosiaalisen pääoman” tärkeyttä korostavista pu- 
heista, monet ihmiset pyrkivät puolustautumaan hätäilemällä oman 
loukkaamattomuutensa vuoksi sekä peräämällä omaa kunniaansa tässä 
vuorottaisten itkuun pillahdusten ja pellehyppelyjen show'ssa. 

Suomalainen sananlasku sanoo, että vain huorat ja varkaat huutavat 
kunniansa perään. Jokainen kunniallinen kansalainen huolehtii mai- 
neestaan itse. Loukkaantumisesta on kuitenkin tullut suosittu viihteen 
muoto myös Suomessa. Oikeuteen voi joutua viattomasta ja irrallisesta 
kommentista, joka tulkitaan milloin ”herjaukseksi”, ”solvaukseksi”, 
”kunnianloukkaukseksi” tai ”rasismiksi” — milloin taas ”seksuaaliseksi 
ahdisteluksi”. Sanoihin takertuminen on semanttista kissanhännänvetoa. 
Tuomiot voivat pelotella ihmisiä ja ohjata heitä liioiteltuun itsesensuu- 
riin. Se taas on huono lähtökohta mille tahansa yhteiselämälle, ja tulok- 
sena onkin dialogisuuden sairastuminen. 


7.4.1. Sensuuri ja seksi 


Varoittavan esimerkin loukkaantumisella politikoimisesta tarjoaa sosio- 
logi Olli Stälströmiä vastaan nostettu kanne, jossa häntä syytettiin siitä, 
että hän oli käyttänyt sanaa ”asiantuntija” lainausmerkeissä kritisoi- 
dessaan väitöskirjassaan erään psykiatrin mielipiteitä.535 Vaikka viralli- 
sen syyttäjän nostama rikoskanne mittavine vahingonkorvausvaati- 
muksineen kumottiinkin oikeudessa,536 se vaikuttaa argumentaatio- 
resursseja sensuroivasti, mikäli tutkijakunta säikähtää ja ryhtyy jo 

ennakolta rajoittamaan omia sanomisiaan. Juuri näiden syiden vuoksi 
sananvapauden itsensä pitää olla rajoittamatonta tai ainakin mahdolli- 
simman loukkaamatonta ja pyhää, aivan niin kuin jo pilakuvajupakkaa 
käsiteltäessä tuli ilmi. 

Oikeuden päätös, että tieteellisessä tekstissä saa kärjistää ja polemi- 
soida, ei korjaa vahinkoa, joka tiedeyhteisölle syntyy, kun tieteellinen 
argumentaatio alistetaan tieteen ulkoisien normien määräämille rajoi- 
tuksille. Omasta auktoriteetistaan tarkka lääkärikunta näytti ajattele- 
van, että kritiikki on helposti kumottavissa — jos ei muuten niin tuomio- 
istuimen voimalla — kun kritiikin esittäjä on vaivainen homoseksuaali. 
Tieteellistä asiantuntemusta osoittaisi halu ottaa opikseen esitetystä 
kritiikistä ja taito korjata omia mielipiteitä, jos ne eivät kritiikkiä kestä. 
19.12.1999 päättyneen prosessin tuloksena voi vain yhtyä Stälströmin 
puolustusasianajajan, Matti Wuoren, toteamukseen syyttämiskynnyksen 
ylittymisestä sananvapauden kustannuksella: ”Tällä hetkellä häpeän olla 
suomalainen.”537 Sarkastisesti voi iloita siitä, ettei syytteen vaatima 
väitöskirjojen tuhoaminen toteutunutkaan ja että kirjaroviot eivät sytty- 
neet ainakaan viranomaisvallan soihduista. 

Oikeuksien tuomiot eivät vähennä, muuta tai poista periaatteellisia 
asenteita, onpa kyse sitten yksityisyyden suojasta, sankarimyytin varje- 
lusta, voiton kirkastavasta häviäjän antisankaruudesta tai julkisesta 
häpeästä, kuten Lahden kisoissa. Kaiken tämän tapahtuessa tapahtuu 
paljon muutakin. On asioita, joita ei saa häpäistä, aivan niin kuin 
veritankattujen latulentäjien kunnia. Mudanheitto ja oman pesän likaa- 
minen ovat ehdottomasti kiellettyjä silloinkin, kun ne olisivat ansaittuja. 
Mutta kuka vaivautuisi kysymään, miten paljon homoja annettiin lyödä 
vasten naamaa eduskunnan istunnoissa aina parilain viimeiseen 
käsittelypäivään asti? Tämä on periaatteellista rasismia. Pienet pykälät 
ovat sen edessä voimattomia. Periaatteellinen rasismi on niin suurta ja 
lähellä, että sen olemassaoloa ei vieressä seisova aina huomaa. Peri- 
aatteellinen rasismi sallitaan. 

Kun meteorologi Juha Föhr epäili julkisesti, syyllistyivätkö eräät 
kansanedustajat ”kiihottamiseen kansanryhmää vastaan” parilain 
ensimmäisessä käsittelyssä keväällä 1996, asia eteni takaovien kautta 
puolueista Yleisradioon. Föhriä ei nähdä enää televisiossa. Parla- 
mentaarisesti hallittu Yleisradio korvasi suositun TV-kasvon seinä- 
kalenterin tytöllä. Videotreffit-ohjelmaa tuottava Filmiteollisuus Oy puo- 
lestaan ei ehtinyt saada valmiiksi suunnitteilla olleita homovideotreffejä 
ennen kuin esittävän kanavan, TV2:n, virkamiehet jermuilivat lopputilin 
koko ohjelmalle.538 Pelkkä työsyrjintä ja eriarvoistaminen eivät kui- 
tenkaan paljoa merkitse. Vielä 1700-luvulla homoseksuaalit poltettiin 
roviolla, ja keskitysleireillä tapettiin monia myöhemminkin, joten kyllä 
yhteiskunta kehittynyt on! 

Sen sijaan Yhdysvalloissa homojen vastaiset ajojahdit saavat edelleen 

suorastaan vainoharhaisia muotoja. Poplaulaja George Michael tuo- 
mittiin miljoonien dollarien sakkoihin vain siksi, että hän harjoitti seksiä 
julkisessa vessassa.539 Näyttelijä Tom Cruise uhkaa kahta losangelesi- 
laismiestä herjaussyytteellä ja sadan miljoonan dollarin vahingon- 
korvauskanteella vain siksi, että he epäilivät Cruisen olevan homo.540 
Michael Jackson tuomittiin 20 miljoonan dollarin sakkoon ”pedofiliasta” 
vain siksi, että hän harjoitti seksiä teini-ikäisen pojan kanssa, vaikka 
esimerkiksi Espanjassa 13 vuotta on kaikkien laillisten seksisuhteiden 
alaikäraja.5!! Sony Music rajoitti George Michaelin taiteellista vapautta 
mutta halusi pitää kiinni hänen 18-vuotiaana allekirjoittamastaan sopi- 
muksesta, joka takasi yhtiölle elinikäisen oikeuden hänen kaikkeen 
tuotantoonsa. Osapuolet ajautuivat oikeusriitaan. 

Suurin osa historiallisesti rasitteellisesta seksuaalinormistosta on 
lähtöisin heteroseksuaalisen valtakulttuurin taholta, ja siitä kärsivät 
myös heterot itse. Presidentti Bill Clinton haastettiin oikeuteen vain 
siksi, että hän harjoitti seksiä sihteerinsä kanssa.542 Voiko siis kuka 
tahansa täysivaltainen ihminen, joka on ollut vapaaehtoisesti seksu- 
aalisessa kanssakäymisessä, yhtäkkiä syyttää toista osapuolta seksuaali- 
sesta moraalittomuudesta? Koko viime vuosisadan jatkunut tasa- 
arvokeskustelu voidaan heittää roskiin, jos nainen itse arvioi itsensä 
älyttömäksi seksi-idiootiksi, jolla ei ole omaa tahtoa, älyä eikä päätös- 
valtaa. Kun julkinen valta sekaantuu konfliktiin, se syyllistyy järjettö- 
myyteen, joka on osa amerikkalaista oikeuskäytäntöä: epäilty on syylli- 
nen, ellei häntä todisteta syyttömäksi, ja yhden ihmisen kiukuttelusta 
tehdään syy toisen ihmisen poliittisen uran lynkkaamiseen. Tämä selit- 
tää myös poliittista korrektiutta vaativien normien helpon esiinnousun. 
Yhdysvallat ja Iso-Britannia ovat ahdistuneita ja konservatiivisia kult- 
tuureita juuri siksi, että niitä sitoo tapaoikeuden moralistinen kuristus- 
ote. 

Seksuaalisuus on asia, johon kenelläkään ei pitäisi olla valituslupaa. 
Eikö esimerkiksi presidentti saisi olla seksuaalinen? Eikö ihmisillä saisi 
olla intohimoja? Mitä pahaa on yleisissä tiloissa tai luonnossa harjoi- 
tetussa seksissä? Eikö ihmisten seksuaalista suuntautumista saisi 
kyseenalaistaa? Edellä mainitut esimerkit osoittavat sen, kuinka kiel- 
letty asia uomo naturale, luonnollinen ihminen, on. Pahinta ei ole 
luonnollisuuden torjuminen vaan siihen sisältyvä kaksinaismoralismi ja 
valheellisuus: ihmiset tuomitsevat sen, mitä he itse haluavat. Emme elä 
lähelläkään Aldous Huxleyn kuvailemaa ”uutta uljasta maailmaa”, jossa 
seksistä kieltäytyminen olisi ankara rikos.543 

7.4.2. Onnellisuus pelinä: 
miljoonien epätasaisesta jakautumisesta 


Valistusfilosofi Jean-Jacgues Rousseau oivalsi aikoinaan, että eriarvoi- 
suus on kaiken yhteiskunnallisen pahan alku ja juuri.5% 1960-luvun 
Suomessa vaadittiin tasa-arvoa samanlaistamisen nimissä. Nykyään 
tasa-arvoa vaaditaan erilaisuuden säilyttämisen nimissä. Tämä kertoo, 
kuinka yhteiskunta on muuttunut. Eriarvoisuus ei ole poistunut, mutta 
olot ovat yhdenmukaistuneet niin, että epäoikeudenmukaisuus on vä- 
hentynyt. Myös erilaisuuden säilyttäminen ja vahvistaminen on tärkeää, 
koska jatkuvalla yhdenmukaisuuteen pyrkimisellä ei ole enää paljoakaan 
annettavaa vapauteen, veljeyteen ja tasa-arvoon tähdättäessä. On tullut 
muodikkaaksi vaatia takaisin myös eriarvoisuutta. Eräät ministerit ja 
työnantajat haluaisivat lisätä tuloeroja perusteenaan väittämä, että vain 
sitä kautta työn tekemisestä voidaan tehdä kannattavampaa työn 
tekijöille. Mikäpä siinä, jos yksien rikastuttaminen ei tapahdu toisia 
köyhdyttämällä. Suomen hallitukset ovat toistaiseksi pyrkineet tulo- 
erojen lisäämiseen lähinnä vain sosiaaliturvaa leikkaamalla ja perus- 
palveluja huonontamalla. Myös tuloveroasteikon kevennykset ja alhainen 
pääomatuloveroasteikko ovat yhteisvaikutukseltaan lisänneet varakkai- 
den hyvinvointia.545 

Sanotaan, että Suomessa pitää voida myös rikastua ja että köyhty- 
minen on jokaisen omaa syytä. Talous on luonteeltaan suhde. Se perustuu 
vaihtoon. Siksi taloudessa ei voida laittaa ketään yksittäistä ihmistä 
syytteeseen omasta köyhyydestään, eikä ketään voida sanottavasti 
kiittää omasta rikastumisestaan. Olennaisia ovat ehdot, joiden puitteissa 
toimitaan: koko talousjärjestelmä. Se voi olla epäoikeudenmukainenkin. 
Se voi myös pyhittää sattumaa ja lietsoa peli-intoisia hasardiin. Talou- 
dellisesti turvattu päänalunen löytyy onnenkantamoisen kautta — tai 
sitten ei. Ennen vanhaan sitä vastasi syntyminen oikeaan perheeseen. 

Nykyajankin yhteiskunnassa rikastuminen riippuu rouva Fortunasta. 
Omalla työllä ei ole ollut kovin paljon merkitystä uusrikkaiden varain- 
hankinnalle. Kymmenien miljoonien eurojen omaisuusmassat ylittävät 
moninkertaisesti yhden ihmisen työpanoksen arvon, vaikka hän huhkisi 
hiki hatussa koko elämänsä aamusta iltaan. Jorma Ollila voisi ostaa 
optiosalkkunsa arvolla uuden 16 000 euroa maksavan auton joka arki- 
päivä kymmenen vuoden ajan.5%6 Onnettaren toiminnasta antavat näyt- 
töä valtionyhtiö Fortumin toimitusjohtajan Mikael Liliuksen optiot, joi- 
den arvoa yrityksen johto hinasi ylöspäin muun muassa sähkön hintaa 
nostamalla, ja maksajaksi pakotettiin Suomen kansa.54 Professori Pentti 
Kouri puolestaan oli kasinotalouden guru; hänen omaisuutensa arvo on 
mittaamaton. Mutta ei heidänkään työpanoksensa tämän yhteiskunnan 
rakentamiseksi noin korvaamatonta ole. Rikastuminen on onnenpyörän 

pyörähdystä. Omalla työllä ja työn arvon mukaisilla ansioilla ei ole enää 
tulonjakoa säätelevää merkitystä, vaan työn ja ansioiden oikeuden- 
mukainen kausaaliketju on lyöty poikki. Jos kansantalouteen ei virtaa 
jostain lisää pääomaa, on toisten vaurastuminen väistämättä toisilta pois. 

Tämän kaiken tapahtuessa televisioyhtiöt pitävät yllä miljonääri- 
huumaa. Miljonääripelejä, joihin katsojat voivat päästä osallistumaan, 
tulvii lähes joka kanavalta. Tämä ei liene sattumaa. Päinvastoin: 
sattuman käsite on otettu käyttöön sen uskottelemiseksi, mikä halutaan 
esittää yhteiskunnallisesti välttämättömänä. Miljonääripelien semiootti- 
nen viesti on selkeä. Neloskanavan ”Haluatko miljonääriksi?” -ohjelman 
ja MTV3:n ”Greed”-pelin5% piiloviestinä on suostutella ihmisiä ajattele- 
maan, (1) että rikastuminen on tavoiteltavaa, (2) että rikkaaksi tullaan 
sattumalta hyvän onnen ja pelisilmän ansiosta, (3) että kuka tahansa voi 
olla miljonääri ja (4) että rikastumisen oikeutusta ei sidota ansioon vaan 
hyvään onneen. Se puolestaan pyritään naamioimaan sivistyksen savu- 
verhoon esittämällä arvaukset tiedon roolissa. Tarkoitus on todistella, 
että rikastuminen perustuu kykyihin ja on sen vuoksi oikeutettua. 
Tosiasiassa kyseessä on enemmänkin näennäistieto kuin mikään ansio. 
Tämä on rikastumisen mystifiointia. 

Mihin tällaista asennemuokkausta tarvitaan? Pelit, joissa panos on 
suuri mutta kukaan ei voita, on tarkoitettu muovaamaan asenteita suosi- 
ollisiksi sietämään rikkaita yhteiskunnassa. Tämä tapahtuu asettamalla 
rikkauden tavoittelu näkyville julkisesti, televisiossa. Tarkoituksena on 
oikeuttaa ahneutta (greed) yhteiskunnalliseksi asenteeksi todistelemalla, 
että ihmiset ovat luonnostaan oman voiton ja hyödyn tavoittelijoita. 
Riippumatta siitä, onko niin vai ei, miljonääripelit palvelevat niiden etua, 
jotka jo ovat rikkaan asemassa. Miljonääripelit pyrkivät takaamaan 
miljonääreille yhteiskunnallisen hyväksynnän ja oikeuttamaan rikkau- 
den ja köyhyyden välisen kuilun. Ne ovat kuin tilattuja palvelemaan 
optiomiljonäärien etua. Rikastuminen yhdistetään onneen, ja se on 
omiaan kääntämään huomiota pois kysymyksestä, olisivatko rikkaat 
yritysjohtajat ansainneet optioitaan vai eivät. Jos rikkaus ei riipu 
onnesta, uskotellaan, että taustalla on jokin salainen ”tieto”, niin kuin 
usein onkin yrityskauppoja ja osakeanteja koskevan sisäpiiritiedon 
muodossa. 

Miljonääripelien ja kasinotalouden mukaiset ideologiat ovat kohtalo- 
uskoisia. Ne vetoavat kiihkoilulle alttiiseen mieleen, ja ne operoivat 
kristillistä uskontoa muistuttavilla vastakohtien dualismeilla. Onnen 
käsitteeseen kuuluu se, että onnea tavoittelevan ihmisen on luovuttava 
elämänsä rakentamisesta varmalle perustalle. Onni on mahdollinen vain 
epäonnistumisen riskin kautta. Mitä enemmän ihminen panostaa, sitä 
suurempi on riski, mutta sitä armeliaampi voi olla onnikin. Onnen käsite 
on kompleksinen, koska onni on voimassa vastakohtansa kautta. Ei liene 
yllätys, että kristillinen kertomusperinne on täynnä tarinoita, joissa 

onnen soturi uhraa kaiken, mutta taivas on hänelle suosiollinen, ja 
ihmistä kohtaa lopulta onni. Itse Jumala käski Abrahamia uhraamaan 
poikansa Iisakin mutta säästi hänet viime hetkellä pysyviltä oman- 
tunnonvaivoilta.549 Saara synnytti, vaikka nauroi.550 Kertomusten opetus 
ei ole filosofisesti katsoen se, mitä papit alleviivaavat: että sillä tavoin 
koeteltiin uskoa ja että usko teki ihmisen autuaaksi. Entä jos uskon 
takana ei olekaan mitään? Pelkkä intensiivinen uskomisen akti tuskin 
tekee ketään onnelliseksi, vaikka Kierkegaard omassa pateettisuudes- 
saan niin ajattelikin. Onni voisi olla mahdollinen myös ilman tällaista 
kiusaamista. 

Herää kysymys, onko pelinhimon kautta toteutuvalla ”onnella” onnel- 
listuttavaa merkitystä. Ihmisen subjektiiviset onnellisuuden kokemukset 
kun ovat eri asia kuin sattuman satona saatu onni. Se, mihin ”onnistu- 
mista” painottava filosofia ohjaa, onkin: luovu elämäsi hallinnasta, 
suunnitelmallisuudesta ja järkiperäisyydestä. Tämä ei ole dialogisen 
filosofian mukaista. Luottamus omiin kykyihin on pelkän uskonvaraisuu- 
den vastakohta. Mutta riskien ottamisessa on toki jotain myönteistäkin: 
tässä maailmassa tuskin olisi tehty mitään, jos olisi aina tiedetty niin 
sanotut lopulliset kustannukset. 

Miljonääripelit tekevät onnistumisen käsitteellisistä ominaisuuksista 
arkipäivää. Miljonääripelit hyödyntävät ihmisten alttiutta mielikuvi- 
tuksellisiin spekulaatioihin. Miljonääripelit ovat mediakulttuurin lansee- 
raama nykyversio Blaise Pascalin ”uhkapelurin strategiasta”. Ihmiset 
eivät kenties ole luonnostaan ahneita, mutta riskinottoon heitä ohjaa 
tilanteen rakenne. On rationaalisesti perusteltua jatkaa ”Greediä”, koska 
saavutettu palkkio on vielä pieni mutta mahdollinen voittosumma suuri. 
Lisäksi riskinotossa ei menetä mitään jos ei voitakaan, mutta mah- 
dollisuutta saavuttaa huomattava päävoitto ei tule elämässä eteen monta 
kertaa. Vastaava asetelma toistui Pascalilla, joka katsoi, että ollessaan 
uskomatta Jumalaan ihminen ottaa epärationaalisen suuren riskin.551 
Hän voi menettää kaiken, jos Jumala on, mutta ei voita mitään, jos Ju- 
malaa ei ole. Uskominen ei paljon vaadi, mutta palkkiona voi olla pysyvä 
ilo taivaallisissa bakkanaaleissa. Jos taas uskova jotakin menettää, 
seurauksena on enintään hurskas elämä turhaan. Toisaalta pelkkä kes- 
kittyminen rationaaliseen puntarointiin saattaa peittää niin uskonnon 
kuin onnellisuudenkin keskeisen sisällön. ”Greedin” katsojat voivat to- 
deta, miten pelaajat menevät systemaattisesti lankaan. 


7.4.3. Poliitikkojen ulkopuolisuus 
Miljonääripelien ohella myös poliittiset komediat nauttivat nykyisin 


suosiota, vaikka ohjelmien sisältö on nähty useasti aikaisemminkin. 
Komedialla tarkoitetaan tunnetusti huvinäytelmää ja tragedialla murhe- 

näytelmää. Varietee puolestaan on näyttämö, jolla esitetään kevyttä 
laulu-, tanssi- tai muuta ohjelmaa. Revyy on se, mitä pannaan näyttä- 
mölle: viihteellinen musiikki-, puhe- tai tanssiesitys. Poliittiset komediat 
ovat usein sekä satiirisia, eli pilkallisia, että parodisia eli mukailevasti 
ivallisia. Sarkasmin ja ironian ero taas on siinä, että sarkasmi on purevaa 
ivaa, kun taas ironia on epäsuoraa ivaa. Poliittinen komedia hyödyntää 
niitä kaikkia. Mutta mistä johtuu komedioiden suosio? Vastaukseni on: 
puotiloiden on peilailtava poliitikkoja, sillä politiikka ei itse enää näyt- 
tele. 

Kysymyksen herättää, minkälainen on poliitikko ja mitä ovat po- 
litiikan sisäpiirit? Mitä on poliittinen ulkopuolisuus? Ongelma on, että 
ihmiset elävät todellista elämää, mutta poliitikot pyrkivät asettumaan 
sen ulkopuolelle. Ennen vanhaan poliittinen teatteri oli sitä, että polii- 
tikot vaivautuivat näyttelemään köyhää, hyväntahtoista ja kansanystä- 
vää seurojentalon satiireissa. Kun maassa oli työttömyyttä, kurjuutta ja 
lamaa, Kekkonen tiesi, mikä naula vetää. Hän pani amerikanrautansa 
naftaliiniin ja siirtyi Saabiin. Tosiasiassa toimenpide lisäsi presidentin- 
kanslian menoja hieman, mutta viesti meni perille: poliittinen johtaja 
tietää, missä mennään. Kyseessä oli symbolinen ele. Nykyajan poliittinen 
teatteri on sellainen, jossa poliitikot eivät vaivaudu näyttelemään. He 
uskaltavat olla avoimesti ahneita, itsekkäitä ja välinpitämättömiä. He 
korottavat palkkojaan puuttuvan äänestysprosentin verran, kuten 
kansanedustajat552 ja Helsingin kaupungin korkeimmat virkamiehet.553 
He jakavat virkoja toisilleen palkinnoiksi poliittisesta urasta, aivan kuten 
oli käydä Suomen Pankin nimitysruleteissa.554 He pitävät syrjäytymistä, 
työttömyyttä ja sosiaalisia ongelmia itsestäänselvyyksinä. He legitimoi- 
vat pätkätyöjärjestelmää suostuttelemalla ihmisiä haalimaan leipänsä 
irrallisista palasista tavalla, jonka tuloksena toimeentulotuen saajan 
”kannattaa kerätä käteensä jokainen markka”, kuten ministeri Satu 
Hassi neuvoi.555 

Vihreät ovat city-vihreitä. Punaiset ovat sinipunaisia. Ja Ahtisaari on 
aivan omaa luokkaansa. He eivät näyttele. Nykyajan poliittisessa teat- 
terissa kansalainen pakotetaan näyttelemään: näyttelemään, että hyvin 
menee, vaikka työuupumus uhkaa — näyttelemään, että opiskelen 
tunnollisesti ja ahkerasti, vaikka yhteiskunta kiistää tutkintoni arvon 
työmarkkinoilla — näyttelemään, että kansanvalta toimii, vaikka enää 
puolet kansasta äänestää — ja näyttelemään, että valtiolla on vielä 
legitimiteetti. Se, kuka milloinkin näyttelee, osoittaa, kenellä on valta. 
Näyttelijän työ on viihdyttää, näyttelijän työ on hauskuttaa, näyttelijän 
työnä on tehdä rooli ja kaiken tämän kautta sovittaa myös yhteis- 
kunnallisia konflikteja. Ennen vanhaan poliitikot tekivät tämän työn — 
nyt he istuvat katsomossa. Juuri tässä näkyy uusvakavoitumisen kes- 
keinen piirre: narrin rooli on kääntynyt kumoon, eivätkä klovnit saa 
naurattaa enää ivaamalla muita, vaan heidän odotetaan hauskuttavan 

toisia ihmisiä omalla itsellään. Samanaikaisesti uusvakava yhteiskun- 
tamme on muuttunut omassa tosikkomaisuudessaan niin absurdiksi, että 
objektiivista todellisuutta ei voi enää erottaa Pahkasika-lehdestä, joka 
kaiketi sen takia onkin täytynyt lopettaa.556 

Poliitikot vetäytyvät, hakeutuvat syrjään ja syrjivät meitä. Laajalle on 
levinnyt ajattelu, että ”valtio ei olekaan kansalaisten palvelija vaan 
kansalaisten komentaja”, kuten Timo Airaksinen sanoi A-studiossa 
homoparilain hyväksymispäivänä vuonna 2001.557 On jäänyt taka-alalle 
latinan kielen opettama läksy: ”minister on palvelija, ei herra”, kuten 
arkkipiispa John Vikström saarnasi vallan ja viisauden keskuksessa, 
Helsingin Senaatintorin laidalle majoittuneessa juhlajumalan palveluk- 
sessa vuonna 1987.558 On unohtunut se, minkä Timo Airaksinen totesi 
Metro-lehdessä 10.5.2001: ”Työttömyyttä ei voida poistaa, siksi se on siis 
hyväksyttävä.” Häneltä puolestaan on unohtunut, että tosiasia ei ole 
oikeassa olemisen peruste. On unohtunut, että ”kansalaisten perusturvaa 
ei voida rakentaa vain armeliaisuuden varaan”, niin kuin Martti 
Ahtisaari lausui TV-puheessaan avatessaan kirkon yhteisvastuu- 
keräyksen vuonna 1997.559 On unohtunut, kuinka julmia armopalat 
voivat olla varsinkin silloin kun ne ovat teollisuusyhtiöiden optioita.560 Ja 
on unohtunut, kuinka kaksinaismoralistisia puheet voivat olla. 

Syrjäytymisen ja eriarvoisuuden tutkijaa kiinnostaa se, miten nyky- 
aikana voi olla enää kunnon poliitikkoja, kun ei ole politiikkaakaan. 
Politiikka oli vaihtoehtojen vertailua ja valintaa. Yhden totuuden yhteis- 
kunnassa ei ole vaihtoehtoja. Markkinat määräävät. Poliitikko on kuollut 
ihminen: hänet on siirretty kommunikaation tuolle puolen. Hän on 
siirtynyt itsestään. Hänen kanssaan ei voi eikä saa keskustella. Hän 
antaa vain ”lausuntoja”. Julkinen sana haastattelee häntä. Hän on 
naftaliinissa ja tärkissä; ei sellaiselle voi kukaan ihminen puhua. Hän on 
olemassa viran puolesta. Musta ruumisauto tuo ja vie häntä. Hänen 
todellisuuspakonsa on liukas kuin ministerimersun takapyörä, joka 
jäljentää kuvionsa slummialueiden asfalttiin pikaisen tutustumiskäynnin 
jälkeen. Siksi siteeraan vielä John Vikströmin saarnaa valtioneuvostolle 
ja toivon, että myös kirkon miehet itse muistaisivat sen keskeisen 
sisällön: 


Saamasi virka ei ole sinua itseäsi varten vaan sitä yhteisöä varten, joka 
on ottanut sinut palvelukseensa. Et saa käyttää virkaasi ja valtaasi 
omien henkilökohtaisten etujesi tai oman ryhmäsi etujen ajamiseen. 
Virka ei ole sinun; eikä virka ole sinun ryhmäsi virka. Valta ei ole sinun; 
eikä valta ole sinun ryhmäsi valtaa. [...] Näin virkamies on loppuun asti 
palvelija, ei herra. Tämän olemme olleet unohtamaisillamme. Meistä 
virkamiehistä on tullut kunnianarvoisia herroja ja rouvia. On kirkko- 
herra ja maaherra; herra pääjohtaja, herra kansliapäällikkö ja herra 
piispa. Latinan kielen palvelijaa tarkoittava sana on minister. [...] Sa- 
malla tavalla maan hallituksen jäsenet saavat löytää tehtävänsä ja 

identiteettinsä sanasta minister. [...] Kaikki virkamiehet ovat siis pal- 
velijoita, ministereitä.561 


Kuinka ironisilta nämä sanat kuulostavatkaan yhteiskunnassamme 
tänään. Moraalista on huolissaan vain eläkkeellä oleva arkkipiispa ja 
hänkin luultavasti virkansa ja taivasosuutensa puolesta. 

Kirkko on aina opettanut, että kerjäläisyys tekee hyvää sielulle. 
Piispan kanssa kilpailemaan sopiikin eettisten solmujen ”Ensio Itkosen”, 
filosofi Timo Airaksisen arvio siitä, miksi alistumismieliala, kurjuus ja 
kerjäläisyys ovat lisääntyneet maassamme: 


TIMO AIRAKSINEN: Kun antaa kerjäläiselle rahaa, niin samalla tukee 
tätä kerjäläistoimintaa. Mitä enemmän kerjäläisille annetaan, sitä 
enemmän on kerjäläisiä. Sana leviää, että kannattaa kerjätä, joten 
yrittäjiä tulee lisää; nämä ovat markkinatalouden lait. Kun tarjontaa on, 
niin kysyntääkin löytyy. Toisaalta sivistyneen ihmisen kuuluu joskus 
antaa sopiville kerjäläisille vähän niin kuin symbolisesti, hyväntahtoi- 
suutensa osoitukseksi. En näe mahdottomaksi, että olisi tilanteita, 
joissa pitäisi antaa ja kannattaa antaa huonompiosaisille pikku lahja. 

HANNU KARPO: Milloin te olitte tällä tavalla sivistynyt ihminen 
viimeksi? 

TIMO AIRAKSINEN: Latviassa Riikassa pari viikkoa sitten tuossa 
joulukuun alussa. Siellä oli pakkasessa kapeilla kaduilla niin surkean 
näköisiä mummoja kerjäämässä, että täytyy myöntää, että annoin muu- 
taman latin.562 


Airaksisen ajatuksissa hyväksyttävää on epäilys, joka kohdistuu almujen 
anomisen oikeutukseen: on väärin tukea kerjäläisyyden ja kurjuuden 
legitimoitumista instituutioksi. Muutoin hänen mielipiteensä täyttävät 
ne Pierre Bourdieun luettelemat tunnusmerkit, joiden kautta yhteis- 
kunnallisen jalomielisyyden ja hyväntahtoisuuden (la bonne volonte 
sociale) osoitukset muuttuvat julmuuden välineiksi.563 

Juuri tätä on yhteiskunnallinen sorto: köyhyyden syitä ei kysytä, 
hyväosaisuuden ja huono-osaisuuden asemia pidetään itsestään selvinä ja 
pysyvinä, periaatteellista kritiikkiä ei esitetä, ja kerjäläisyys nähdään 
vain markkinamekanismien ohjailemana hyötymistoimintana eikä ihmis- 
arvoa nöyryyttävänä pakkona. ”Hyväntahtoisuuden” kautta ihmisiä 
taivutellaan siis kerjäämään oikeuksia, jotka tosiasiassa alittavat sen, 
mikä heille oikeudenmukaisesti kuuluisi. Tässä jonossa seisoo nykyisin 
sekä duunareita että tohtoreita. Ohjaamalla ihmisiä anomaan alisteista 
asiaintilaa toivotaan, että he eivät huomaisi, kuinka epäoikeuden- 
mukainen tilanne tosiasiassa on. Olisi mielenkiintoista tietää, mistä 
Airaksinen on saanut tietonsa kerjäläisyyden kannattavuudesta — va- 
rattomilta apurahatutkijoiltaankohan? 

7.5. KAPINAN MAHDOLLISUUDESTA 


Dialoginen filosofia vakuuttaa lukijansa korkeilla päämäärillään. Se 
tuottaa helposti myös idealismin vaikutelman. Tämä idealismi ei ole 
kuitenkaan haaveilua tai hempeyttä vaan kriittistä määrätietoisuutta. 
Dialogisia filosofeja leimaa poliittinen anarkismi, halu pureutua oikeu- 
denmukaisuuden alkulähteille. Dialogista filosofiaa luonnehtii myös 
metodologinen anarkismi. Se ei tosin tarkoita samaa kuin Paul Feyer- 
abendin periaate ”anything goes” (”kaikki käy”).564 Myöskään Feyerabend 
ei tarkoittanut lauseellaan, että kaikki tieteenä esiintyvä olisi tiedettä, 
mutta tieteen historiaan tukeutuen hän väitti, että tieteelle ei voida 
esittää ristiriidatonta säännöstöä, ja jos sellainen halutaan välttämättä 
esittää, pitäisi hyväksyä kaikki. Koska yleisiä kriteerejä tieteen ja ei- 
tieteen erottamiseen ei ole, myös tieteentekijöiden pitää alistaa väit- 
teensä vapaaseen, demokraattiseen ja poliittiseen keskusteluun samoin 
ehdoin kuin muidenkin. Tämä yhdistää Feyerabendia dialogiseen filo- 
sofiaan samalla tavoin kuin hänen käsityksensä, että vapaiden kansa- 
laisten pitäisi olla itse tarpeeksi valistuneita huolehtiakseen filosofiasta 
ilman virkamiesfilosofeja.565 

Dialogiset ja fenomenologiset filosofit eivät kiistä tieteen tuloksia 
mutta kritisoivat tieteen instituutioita valtavirtojen myötäilemisestä ja 
virkasuksessioiden seurailusta. Dialogiset ja fenomenologiset filosofit 
asettavat tieteelle korkeat laatuvaatimukset. Tieteellinen anarkismi 
koostuu tällöin (1) tieteen subjekteille asetettavista henkilökohtaisen ke- 
hittymisen haasteista. Anarkismi merkitsee, että tieteenharjoittajan pitää 
kehittyä myös persoonallisesti: hänen tulee kokea aiheet ja metodit 
itselleen tutuiksi. Hänen tulee tietää, miksi hän toimii tutkijana, filo- 
sofina tai tiedemiehenä. Epäselvyys omista motiiveista ja lähtökohdista 
johtaa käsittämättömyyteen myös tutkimusten tulosten suhteen. 

Dialogisten filosofien anarkistisuus on lisäksi (2) tyylillistä. Se on 
vaativaa, kriittistä ja jopa hyökkäävää. Se ilmentää uskomusta, että juuri 
periaatteellisten kysymysten kysymisestä filosofia oikeastaan alkaa. 
Anarkismin kautta toteutuu myös (3) ajattelun rohkeus. Tuskin mikään 
vahvistaa tutkijan identiteettiä paremmin kuin rohkea asioihin tarttu- 
minen ja yleinen toisinajatteleminen. Ne kuorivat elämän eri kerroksista 
turhia pelkoja. Herran nuhteessa viihtyminen on yksi kriittisen ajattelun 
este ja varmin matkakumppani tiellä puolivillaisuuteen — aivan kuten 
Immanuel Kant asian ilmaisi: filosofian ainoat viholliset ovat laiskuus ja 
hengen heikkous.566 

7.5.1. Veljeydestä ja yhteisestä järjestä 


Vatikaanin toisen konsiilin pastoraalikonstituutiossa korostetaan ihmis- 
luonnon, inhimillisyyden ja ihmiskunnan kolmiyhteyttä: ”Kun kaikilla 
ihmisillä on järki ja sielu, ja kun heidät on luotu Jumalan kuvaksi, on 
heillä myös sama luonto ja alkuperä.”567 Tämän mukaan kaikilla ihmi- 
sillä on sama tehtävä, inhimillisen yhteiskunnan rakentaminen ja 
kaikkien ihmisten pyhän veljeyden aikaansaaminen. Paitsi että ajatus 
täydentää valistushenkisellä tavalla edellä esittämiäni pohdintoja ”tasa- 
arvosta lähtökohtana ja vapaudesta päämääränä”, se ei ole kaukana 
myöskään Euroopan unionin liturgiasta: veljeyden pitäisi olla muutakin 
kuin yksi niistä ranskalaisista pastilleista, jotka liittyvät rationalismin 
ajan hokemaan ”Liberte, Egalite, Fraternite” — lauselmaan, joka vastaa 
kristillisten kirkkojen opetusta kolmiyhteisestä Jumalasta. 

Veljeys on tässä valistushenkisessä hankkeessa vähän niin kuin hyvä 
tahto Kantin etiikassa: perusta, jota ilman etiikka on mahdotonta. Siitä 
huolimatta ihmiset ajautuvat joka päivä konflikteihin kokemuksellisen 
elämänsä tasolla. Se tapahtuu silloin kun ihmiset eivät humaaneista ja 
jaloista päämääristään huolimatta voita toisiaan erottavia partikulaare- 
ja tekijöitä: rotua, yhteiskuntaluokkaa, puoluetta, valtiota tai kansalli- 
suutta. Buberin ja Levinasin mielestä etiikan tehtävä ei olisikaan eri- 
laisuuden poistaminen vaan sellaisen ajattelutavan poiskitkeminen, joka 
epäinhimillisellä tavalla rikkoo tuon ihmisten välisen veljeyden. Kuten 
praktinen eetikko Urpo Harva terävästi alleviivaa, ristiriita syntyy myös 
siinä, kun jokin yhteiskuntajärjestelmä yksin julistautuu ihmiskunnan 
ideaalin todellistumaksi olematta sellainen ja asettaa ihmiskunnan 
nimissä yksilöille sellaisia velvollisuuksia ja vapauden rajoituksia, jotka 
ovat ihmisen olemuksen vastaisia.568 

Kaikki tietävät, että niin Euroopan unionin, uskontojen kuin sotilas- 
liittojen ja tieteellisten paradigmojenkin olemus on ekspansiivinen. Kysy- 
mykset asetetaan muodossa ”Pitäisikö unionin laajentua siihen ilman- 
suuntaan tai tuohon?”, kun oikea muoto olisi: ”Haluavatko itsenäiset 
valtiot hakea EU:n jäsenyyttä?” — Tai haluavatko ihmiset ylipäänsä 
kuulua heitä määrääviin valtioihin, valtioliittoihin tai kirkkoon. Filo- 
sofeilla on siis paljon tehtävää Euroopan integraation keskellä. 

Monet filosofit ja kansalaiskeskustelijat, kuten Thomas Wallgren ja 
Heikki Mäki-Kulmala, ovat muistuttaneet universaalin järjen rajalli- 
suudesta, kun taas suuri osa virkamiesfilosofeista on korostanut valtio- 
filosofisissa viisauksissaan tieteellisen universalismin toistettavuutta 
poliittisella tasolla. Professori Timo Airaksinen on edustanut Euroopan 
unionille myönteistä uusliberalistista kantaa, kun taas Ilkka Niiniluoto 
on liputtanut maapalloistumisen tendenssin puolesta.569 Molemmat 

viimeksi mainitut filosofit ajattelevat asioista toisin kuin Levinas ja toisin 
kuin itse ajattelen. Ero on sekä asenteissa että johtopäätöksissä. Niinpä 
nykyajan filosofiassa yleistynyt väite, jonka mukaan filosofien kesken ei 
vallitsisi enää todellisia mielipide-eroja, voi olla ennenaikainen. Varsin- 
kin Niiniluodon päätelmät niin sanotun ”tieteellisen maailmankuvan” 
autuuttavuudesta ovat olleet arveluttavia. Juuri tämän tieteellisen 
yleispätevyyden ihanteen sekä siihen liittyvän valistusoptimismin ja 
järkeisuskon varaan rakentuu myös poliittisen yhdentymisen taustalla 
oleva harmonian havina: näkemys monikulttuurisesta maailmasta. 

Niiniluodon mukaan ”tieteelliseen maailmankuvaan” sisältyy ”I...] 
luontokuva eli käsitys objektiivisesta todellisuudesta, joka koostuu 
elottamasta ja elollisesta luonnosta, sen rakenteista ja säännönmukai- 
suuksista.”570 Toiseksi, tieteelliseen ”[...] maailmankuvaan kuuluu ihmis- 
kuva eli näkemys ihmisen perusolemuksesta ja luonteesta sekä asemasta 
maailman osana.”571 Maailmankuva puolestaan on Niiniluodon mukaan 
tieteellinen, kun ”I...] kaikki siihen kuuluvat väitteet ovat tieteellisin 
menetelmin hankittuja ja perusteltuja sekä tiedeyhteisön muodostaman 
tiedeyhteisön hyväksymiä.”572 Jo Niiniluodon tekstin universalistisuus 
osoittaa sen väitteiden mahdottomuuden. Kuten tamperelainen filosofi 
Heikki Mäki-Kulmala toteaa, eivät kenenkään ihmisen kaikki todelli- 
suutta ja omaa itseä koskevat väitteet voi olla ”tiedemiesten muodosta- 
man tiedeyhteisön hyväksymiä”, vaan jokainen ihmistä koskeva tieteelli- 
nen väite ottaa tiedollisten kysymysten ohella kantaa myös metafyysisiin, 
ontologisiin, eettisiin ja esteettisiin kysymyksiin, joiden vastaukset eivät 
ole perimmältään todistuvia.573 

Tässä mielessä monikulttuurista yhteiskuntaa ei voitaisi perustaa 
ainakaan tieteellisen maailmankatsomuksen eikä universalismin varaan, 
sillä monikulttuurisuuden ihanne taistelee aktiivisesti tuota moniarvoi- 
suuden ihannetta vastaan, aivan kuten tiede itsekin omassa ristiriidatto- 
muuden tavoittelussaan. Monet tiedemiehet pitävät kuitenkin universaa- 
lia tieteellistä maailmankatsomusta mahdollisena. Toistaiseksi he sen 
enempää kuin Niiniluotokaan eivät ole kertoneet meille, mikä on tiede- 
miesten muodostaman tiedeyhteisön kanta esimerkiksi rauhanomaiseen 
yhteiskuntaan tai minkälaista olisi tieteellisen maailmankatsomuksen 
mukainen seksi. 

Tieteellisen vertailukelpoisuuden periaate lieneekin joko nerokkainta 
tai tylsämielisintä, mitä tieteellinen ajattelu on pystynyt keksimään, 
riippuen tietysti siitä, miten suhtaudumme tieteenharjoittajien kykyihin 
yleensä. Heille sopii evääksi rationalismin ajan kirjailijan epäilys oman 
aikansa piispojen ja professorien edistysuskosta: ”Ei heillä ole henkistä 
ravintoa; he ovat vain turvoksissa tuulesta!”57 Oman persoonan raken- 
taminen pelkän tieteellisen maailmankuvan varaan johdattaa kysymään, 
mitä muuta ”tietäminen” on kuin pinnallisen filosofian yksi eksistenssi- 
taso. 

7.5.2. Omasta järjestä 


Rationalismiin eli järkeisuskoon on usein liitetty myös ihmisten ano- 
nyymiyden ja keskinäisen vaihdettavuuden periaate. Järkeä on pidetty 
tasa-arvoisuuden takeena. Jo tämän kirjan kolmannen osan alussa 
todisteltiin, miksi universalismi ei ole eettinen eikä edes realistinen 
vaihtoehto yhteiskunnassa, joka rakentuu erilaisuudelle. Mutta myös 
järjen rooli ihmiskunnan onnellistuttajana on kyseenalainen. Niin sano- 
tun Frankfurtin piirin filosofit ovat osoittaneet loisteliaasti, miten fasismi 
ja natsismi hyödynsivät nimenomaan rationalismin ja protestanttisen 
työmoraalin imperatiiveja. Järjelle annettiin pelkkä välinerationaalinen 
asema, ja ihmiset valjastettiin työskentelemään totalitaarisesti säädetty- 
jen päämäärien hyväksi. Mutta myös fasismin ojatussisällöt nojautuivat 
tieteen kaikkivoipaisuuskuvitelmiin, katteettomaan tulevaisuususkoon ja 
kunnianhimoon. Esimerkeiksi kelpaavat hbiologien toimeenpanemat 
ihmiskokeet, joissa järki muuttui järjettömyydeksi — ellei se sitä jo alun 
perin ollutkin. ”Järki” teki pahaa tuhoa myös sosialistisiksi opeiksi kään- 
nettynä, eivätkä ne puolestaan poikenneet paljoakaan uskontojen dog- 
maattisuudesta. Leonid Brezhnev ja Erich Honecker olivat päämääris- 
tään yhtä varmoja kuin heidän tiedemiehensä ja neuvonantajansa. Ny- 
kyisin myös järjen kiistäminen on tullut järkeväksi, ja esimerkiksi kelpaa 
terrorismin logiikka. Se havainnollistaa, miksi myös järkeen uskominen 
voi olla yhtä vaarallista kuin jumalten varaan vannova sodankäynti. 
Afganistanilaisten kamikaze-lentäjien isku New Yorkin sydämeen tuli 
sotilaille suurena yllätyksenä. Yllätys on sodankäynnissä mahtava etu. 
Suurimmat voitot on saavutettu tekemällä vastapuolen aseet ja strategiat 
kerralla vanhanaikaisiksi. Ajalleen uudenlaista saartotaktiikkaa hyö- 
dynsi karthagolainen Hannibal, joka kukisti taitavalla piirityksellä 
roomalaisen Varron legioonat Cannaen taistelussa vuonna 216 eaa. 
Blitzkriegiä eli salamasodankäyntiä hyödynsi Adolf Hitler kiertäessään 
Maginot-linjan Belgian kautta vuonna 1940. Nämä ovat rationalismin 
hedelmiä. Vielä heidän aikanaan ajateltiin, että kansakuntien vaikutus- 
valta on yhtä suuri kuin niiden armeijoiden koko. Nykyisin kansakuntia 
ei hallita enää armeijoiden koolla eikä taidokkailla taktiikoilla vaan 
terroristisella mielivallalla, kapitalismin aseilla, keskinäisriippuvuudella 
ja näkymättömien uhkien, kuten biologisten tuhoaseiden, tappavuudella. 
Jo Viipurin pamauksesta asti ongelmana on ollut se, mihin suuria 
pommeja voisi käyttää — ne kun tuhoavat kaupungit, omaisuudet ja 
sotasaaliin. Lisäksi ne keräävät kaikkien huomion, jäävät ihmisten 
mieleen ja ansaitsevat moraalisen närkästyksen. Järkiperäisen ajattelun 
valossa laaja sodankäynti on osoittautunut kannattamattomaksi. Terro- 
rismin myötä joukkotuhoaseille on kuitenkin keksitty niiden omaan 

logiikkaan ja rationaliteettiin sopiva soveltamisyhteys. Vain täydellisen 
irrationaaliselta näyttävä uhka, kuten sokea terrorismi, on voinut murtaa 
kauhun tasapainolle ominaisen näennäisesti ”paremman” logiikan. 

Yhdistyessään mielivaltaan joukkotuhoase löytää johdonmukaisen 
käyttötarkoituksen: päämääränä ei olekaan voittaa sotaa vaan yksin- 
omaan rikkoa, tuhota ja tehdä loppu kaikesta. Tulevaisuudenusko ja etu- 
oikeuksien menettämisen pelko ovat pidätelleet supervaltoja käyttä- 
mästä mahtavia pommejaan, mutta toisin on toivottomien hallitusten 
laita. Ne voivat käyttää joukkotuhoaseita oman epätoivonsa edessä, ja 
sitä sanotaan järjettömäksi, vaikka kyse on samasta asiasta kuin 
”rationaalisena” pidettyjen suurvaltojenkin välillä. Kauhun tasapaino oli 
omassa harmonisessa ”järkevyydessään” jo yhtä järjetöntä kuin nyt ovat 
terroristien järkeilemät ”irrationaaliset? suunnitelmat. Tämän logiikan 
valossa myös järjen kieltäminen on ymmärrettävissä järkeväksi. Paljas- 
tuu, että järjellä ei olekaan mitään yksiselitteistä sisältöä. Jos torjumme 
tämän ajatuksen, seurauksena on yleensä vihan voimistuminen ja ajautu- 
minen entistä hankalampiin selkkauksiin. Rationaalista voi siis olla myös 
”rationaalisuuden” kiistäminen, kun hyökkäys länsimaista ”järkeä” vas- 
taan ei ole suurvaltojen yllä pitämää ydinaseuhkaa hullumpaa. 

Siksi onkin suhtauduttava äärimmäisen oudoksuvasti niihin, jotka 
asennoituvat ”järkeen” ja ”tieteellisyyteen” hyväuskoisen kritiikittömästi 
ja suorastaan palvovasti. Monien omaan järkeensä uskovien ihmisten on 
ollut vaikea myöntää, että myös Hitler oli rationaalisesti laskelmoiva 
terroristi. Suomessa muiden muassa Ilkka Niiniluoto on pyrkinyt 
torjumaan sen, että järjen kieltäminen on voitu hyväksyä järkeväksi. Hän 
pyrkii puolustelemaan järjen nuhteettomuutta esimerkiksi Maailman 
henkinen tila -kokoelmassa julkaistussa artikkelissaan seuraavin sanoin: 


[...] näkemys Hitleristä jonkinlaisena valistuksen ja rationalismin edus- 
tajana on suorastaan absurdi. [...] kansallissosialismi perustui vallan- 
himoon, kaunantunteisiin ja irrationaalisiin rotuoppeihin, joilla ei ole 
mitään tieteellistä perustaa. Sen lisäksi, että tavoitteet olivat järjen- 
vastaisia, myös käytettyjen keinojen välinerationaalisuus on kyseen- 
alainen. 575 


Pinnalta katsoen asia kenties onkin Niiniluodon kuvailemalla tavalla — 
tosin fasismin ”rationaalisuutta” arvostelleet tahot eivät ole koskaan 
väittäneet Hitleriä sinänsä valistuksen ja rationalismin edustajaksi. 
Mutta fasistien toiminta ylipäänsä oli aivan yhtä rationaalisesti organi- 
soitua kuin natsivaltaa purkaneiden ydinasevaltojenkin. 

Niiniluodon esittämä kritiikki kohdistui etupäässä Frankfurtin piirin 
filosofien näkemykseen, että fasismiin oli johtanut järjen sisällöllinen 
määrittelemättömyys ja kriteerien puuttuminen. Mutta myös tätä 
tulkintaa voidaan arvostella. Frankfurtin piirin filosofien mielestä järki 

oli altistunut liiaksi käytännöllisille intresseille, jotka veivät voiton 
sivistyksen ja barbarismin välisessä kilpajuoksussa. Pragmatismi lietsoi 
välinerationalismia, ja lopulta järki kääntyi myös itseään vastaan, kun 
järkevän tieteellisen ajattelun tuotteet sotakoneineen johtivat yleiseen 
mielettömyyteen. Kun järki oli näin osoitettu järjettömäksi, ei ollut enää 
väärin hallita järkeen sisältyvää järjettömyyttä yhä uudella järjettö- 
myydellä. Samaan tapaan terroristit pitävät nykyisin länsimaita pelossa 
oman aikamme ”järjen” sanelemalla mielettömyydellä eli ydinsodan 
uhalla, ja niinpä Frankfurtin koulun filosofien ajatukset vaikuttavat tältä 
osin varsin hyväksyttäviltä. 

Kiintoisaa Niiniluodon esittämässä kritiikissä onkin hänen torjun- 
tansa suoruus, jonka mukaan näkemys Hitleristä rationalismin edusta- 
jana on vain ”absurdi”. Kuunnellaanpa, kuinka esimerkiksi Herbert 
Marcuse valistaa Niiniluotoa ja meitä muitakin teoksessaan Yksi- 
ulotteinen ihminen. Hän sanoo: 


[...] kielianalyyttisen filosofian vakaa järki puhuu varsin ennakko- 
luuloista ja tunneperäistä kieltä — vanhojen ja nuorten vihaisten 
miesten kieltä. Sanasto on tulvillaan sellaisia ilmauksia kuin ”asiaton”, 
”kummallinen”, absurdi”, ”sekava”, ”hämärä”, ”sotkuinen” jne. Asiatto- 
mat ja sekoittavat kummallisuudet on poistettava jos mielitään päästä 


järkevään ymmärrettävyyteen.576 


Marcuse kuvaa tekstissään sitä, kuinka akateeminen järkevyys asennoi- 
tuu irrationalismin ongelmaan. Hämmästyttävää on Niiniluodon luotta- 
mus ”terveeseen järkeen”. Se todistaa oikeaksi Marcusen käsityksen, että 
rationalismin nimeen vannovat filosofit pyrkivät poistamaan järkevyyden 
perästä kysymysmerkit vain leimaamalla itselleen epämieluisat ajattelu- 
suunnat ”järjenvastaisiksi”. 

Vakavin puute Niiniluodon ajattelussa on, että kiistettäessä hul- 
luuteen sisältyvä järkevyys jätetään huomiotta ihmisen toimintaa 
ohjaava psykodynamiikka. Kuten jo Frommin ja Buberin yhteyksiin 
viitaten totesin, fasismin kylvötyö perustui ihmisten vapautumisen dia- 
lektiikkaan: järki vapautti ihmiset teknologian ja autoritaarisesti jär- 
jestetyn yhteiskunnan orjuuteen. Sellaisessa yhteiskunnassa Hitlerin 
kaltainen persoonallisuus kuolee useimmiten arvostettuna ja työlleen 
omistautuneena perheenisänä — todellisena rationalistina. 

Niiniluodon toteamukset ovatkin mahdollisia vain hyvin yksiulotteisen 
rationaalisuuskäsityksen valossa. Järjelle oletetaan automaattisesti tiet- 
tyjä myönteisiä ja humaaneja ominaisuuksia, joiden mukaisesti järki 
perustelee itse itsensä ja on yksiselitteisesti hyvää, kun taas kaikki muu 
on kyseenalaista ja pahaa. Tällöin järkeä ei vielä edes määritellä 
mitenkään. Ei pohdita, mitä järkevyys on. Luotetaan järjen voimaan 
tavalla, jota Max Horkheimer ja Theodor W. Adorno kuvailivat tulki- 

tessaan järjen valtaa yhdeksi auktoriteettiuskoisuuden kohteeksi ja 
välineeksi. Juuri se oli osa fasismin metodologiaa. Keskitysleirit ja 
ihmiskokeet olivat rationalistisen harkinnan ja puntaroinnin hedelmiä, 
toisin kuin Niiniluoto ”järkeä” kohtaan osoitettuja syytöksiä torjuessaan 
väittää. Vartijat, asetehtailijat ja yhteiskuntateknokraatit toteuttivat 
toimiaan yhtä ”viileän harkitsevasti” (Niiniluodon ilmaus järkevälle 
ajattelulle)577 kuin biologit, jotka tunkeutuivat ihmisen lihaan piikin ja 
pipetin avulla holokaustia varten rakennetuissa laboratorioissa. Argu- 
mentaatio, joka pyrkii puolustelemaan rationalismia vain kääntämällä 
syytösten keihäitä pois rationalismin ja fasismin kytköksistä, ei yllä 
Horkheimerin, Adornon, Marcusen eikä Frommin analyysien tasolle vaan 
jää lähinnä normittavaksi ja toteavaksi. 

Fasismi ei ollut järjettömyyden vaan järjen tuote. Siinä yhdistyivät 
”terve järki” ja ”terveet elämäntavat”. Se oli tavallisen ihmisen ja massa- 
kulttuurin diktatuuria. Toisaalta myös järkeen kohdistuvat epäilyt, 
kuten G. H. von Wrightin kaupittelemat kulttuurisen itsetuhon julis- 
tukset,578 voivat olla yhtä dogmaattisia pessimismin ja todellisuuspaon 
muotoja kuin Niiniluodon jälkioptimismi on ollut turvallisuuden luomisen 
muoto. Sekä järjen kiistäminen että sen palvominen ajavat samaa asiaa. 
Vaikka esitänkin tässä kirjassa monien filosofien mielipiteistä paljon 
pitemmälle meneviä epäilyjä kuin oletan heidän kärsivällisyytensä 
sietävän, ei käsitykseni heidän ajattelustaan tyhjene pelkkään kritiikki- 
tynnyriin. Parasta Niiniluodon universalismissa onkin hyvä tarkoitus ja 
hyvä tahto; suuri osa virassa istuvista filosofeista ei ole vaivautunut 
sanomaan ihmistä ja yhteiskuntaa koskevista asioista mitään. 


7.5.3. Rationalismi kuin rauhanturvajoukot 


Järjen ja hulluuden yhteyksien pohtimista ei pidä jättää pelkkiin väit- 
teisiin tai vastaväitteisiin siitä, tekeekö järki hyvää vai pahaa. Pelkkä 
arvottava eetos ei selitä, mistä fasismissa oli kyse, eikä se kumoa 
järkeisuskoa kohtaan esitettyä kritiikkiä. Myös rajoittuminen ”hyvän” ja 
”pahan” leimoihin voi saada fasistisen ilmeen. Johdonmukaisempaa 
olisikin pyrkiä tulkitsemaan, millaista järjen puolesta ja sitä vastaan 
esitetty kinastelu on ollut, ja mistä se perimmältään kertoo. Fasismin 
varjolla tapahtuva järjen kritisoiminen ja sen puolusteleminen ovat 
äärimmäisen yksinkertaisia tapoja tuottaa moraalista oikeutusta. Luet- 
telen seuraavassa neljä tärkeintä johtopäätöstä. 

1) Mikään ei ole helpompaa kuin tekeytyä eettiseksi moittimalla fa- 
sismia. Fasismi on laajalti tunnustettu ”pahaksi”, joten se kelpaa 
uskottavasti myös arvosteltavaksi. Tällöin sivuutetaan kuitenkin kysy- 
mys niin järjen kuin fasisminkin olemuksesta. 

2) Kiistettäessä tai kiitettäessä sitä, että valistus ja fasismi olivat 

järjen valtaa, sivuutetaan frommilainen psykopatologia, joka opettaa, 
että fasismi olikin osa länsimaisen ihmisen persoonanmuodostusta. 
Ideologisperäinen järkevyyskäsitys, auktoriteettiuskoisuus ja fasismi liit- 
tyivät toisiinsa sen persoonallisuustyypin kautta, jota Erich Fromm 
kuvasi nekrofiiliseksi: koneita, kylmää laskelmointia ja kuollutta mate- 
riaa rakastavaksi persoonallisuudeksi.5? Sivuuttamalla psykodyna- 
miikka on toimittu uskollisen rationalistin tavoin ja siistitty näkyvistä se 
tosiasia, että räjäyttämisen, repimisen ja rikkilyömisen intohimo sisältyy 
meihin kaikkiin, myönnämmepä sitä tai emme. 

3) Analyyttinen systeemifilosofia ja soveltava etiikka epäonnistuvat, 
koska yhteistä käsitystä sen enempää ”järjestä” kuin ”tieteellisestä 
maailmankuvastakaan” ei ole. ”Järkevyys” on idealisaatio, jonka taakse 
on turvallista paeta, kun ympäröivä maailma näyttää liian uhkaavalta. 
Näin monet filosofit tyynnyttelevät tietoisuuttaan siitä, että juuri he itse 
tekevät mahdolliseksi tämän maailman ja jatkavat toiminnallaan sen 
ylläpitämistä. Niin sanottu soveltava etiikka on puolestaan kyseen- 
alaistettava siksi, että ei ole olemassa erikseen teoriaa ja käytäntöä, ei 
mallia eikä soveltamista. Juuri niiden erottaminen on johtanut siihen 
välineellisyyteen, jota kuvattiin pohdittaessa Levinasin käsityksiä 
teoreettisen ajattelun ja maailman välisistä jännitteistä. Myös Buberin 
yhteydessä viitattu, Erik Ahlmanin tekemä erottelu arvojen ja välineiden 
välille, on ongelmallinen, sillä arvojen idealisoiminen käytännöistä 
erillisiksi ihanteiksi saattaa tehdä ne entistäkin alttiimmiksi objekti- 
voitumiselle ja sen myötä myös piilovälineellistymiselle. Välinerationa- 
lismin ongelmaan ei liene parempia ratkaisuja kuin kartesiolaisesta 
dualismista ja dogmaattisesta järkeisuskosta luopuminen, jota Buber ja 
Levinas korostivat filosofiassaan. 

4) Järkeä puolustavien filosofien oma asenne ilmentää auktoriteetti- 
uskoisuutta, joka oli myös fasismin käyttövoima. Jos järki on pelkkä 
akateeminen abstraktio eikä sitä pystytä määrittelemään muilla kuin 
laveanluonteisilla korulauseilla, peittyy ihmisten ja kulttuurien moni- 
muotoisuus. Järki on turvallinen päänalunen uniselle nukkujalle, mutta 
se voi merkitä myös pään laittamista pensaikkoon. Järjen edustajat 
tekevät tällöin itse itsestään vallan ja viisauden alkupisteen. Järkeisusko 
valaa perustaa tieteellisille auktoriteeteille itselleen, vaikka auktori- 
teettiuskoisuus sinänsä on kaiken järkevyyden vastaista. Kun mitään 
ehdotonta kriteeriä järkevyydelle ei ole, voi järkenä esiintyä lopulta mikä 
tahansa. 

Edellä esitetty ei tarkoita, ettei järkevyys olisi tärkeää. Mutta tämän 
ideologiakritiikin kautta valottuu, miksi valistuksen ihanteet ovat olleet 
ongelmallisia ja miksi niiden takana olevat järkeisuskon ja yleismaail- 
mallisuuden ihanteet ovat johtaneet ristiriitaan sen kanssa, mitä niillä on 
koetettu edistää, toisin sanoen monikulttuurisuutta. Rationalismin opin- 
kappaleita paremmin etiikan takeeksi sopisi nähdäkseni suora politiikka 

ja ”etiikan alkaminen elämästä”. Vaikka ei siis kannattaisi järkeisuskoa, 
on syytä puolustaa demokratiaa, kuten olen tehnyt edellä. 

Myös heideggerilaiseen metafysiikakritiikkiin viitaten voidaan todeta, 
että järkeisuskolla puolusteleminen ilmentää kristillistä teologiaa aivan 
yhtä selvästi kuin muslimien vetoaminen Allahiin ilmentää islamilaista 
teologiaa. Molempien taustalla vaikuttaa ”totuuden”, ”järkevyyden” ja 
”yleismaailmallisuuden” ihanne, joka on heijastus ontologisesta jumala- 
oletuksesta. Myös valistus ja rationalismi epäonnistuivat siksi, että ne 
luottivat liiaksi ihmisen hyvyyteen, aivan niin kuin uskonnotkin. Ne 
eivät tunnustaneet dialogisen filosofian tavoin, että ihmisen olemus on 
ristiriitainen. 

Järkeisuskon riittämättömyyttä voidaan näiden tarkastelujen lopuksi 
havainnollistaa vielä empiirisesti. Stanley Milgramin kuuluisa tottelevai- 
suuskoe vahvistaa edellä tehtyjä johtopäätöksiä.580 Hänen tutkimuksensa 
on yhteiskuntatieteen klassikko, ja se valottaa edelleen sitä, miten 
alttiita tavalliset ihmiset ovat tottelemaan moraalittomiakin määräyksiä 
pelkän tieteellisen auktoriteetin lumoissa. Milgram onnistui houkuttele- 
maan testiinsä tavallisia kadunmiehiä, kiinnitti assistenttinsa sähkö- 
tuoliin ja käski paikalle saapuneita antamaan sähköshokkeja tuolissa 
istuvalle. Koehenkilöille uskoteltiin, että kyse oli muka sen tutkimisesta, 
miten rangaistuksen uhka vaikuttaisi sähkötuolissa istuvan oppimis- 
kykyyn. Todellisuudessa kokeen tarkoituksena oli selvittää, miten pit- 
källe koehenkilöt suostuisivat tottelemaan kokeen johtajan määräyksiä 
tilanteessa, jossa käskyt olisivat selvästi epäinhimillisiä. Tulos oli, että 
tavalliset kadunmiehet suostuivat sysäämään sähkötuolissa istuvan ran- 
teisiin kuolettavia volttilukuja tieteellisen auktoriteetin lumoissa vain 
siksi, että kokeen johtaja sitä heiltä vaati. 

Niin voi käydä, jos ihmiset toimivat kyseenalaistamattoman järkeis- 
uskonsa vallassa ja tieteellisen auktoriteetin voimalla. Keskustelu ja 
kritiikki korvataan yksisuuntaisella ”järkevyyden” ja ”tieteellisyyden” 
julistamisella: ”Tämä on tieteellis-rationaalinen koe: en voi estää Teitä 
lopettamasta, mutta Teidän pitää noudattaa määräyksiä! — Antakaa vielä 
kolmesataa!” Tosiasiassa kokeen avustaja ei saanut sähköiskuja vaan 
hän vain teeskenteli saavansa niitä äänekkäästi valittaen, potkien ja 
hampaitaan purren. Asioiden todellinen laita kerrottiin myös koehenki- 
löille testin jälkeen. Nykyään tällainen tutkimus ei olisi enää mahdolli- 
nen siksi, että siihen liittyvä petkutus tuomittaisiin epämoraalisena ja 
tieteen omaa uskottavuutta heikentävänä. Totuuden kertominen edes 
testin lopuksi ei tee tyhjäksi sitä, että pakottaminen kuvatunlaisiin 
”Sofien valintoihin” saattaa jäädä koehenkilöiden mieleen pysyvänä 
traumana.58! Milgramin testissä ihmiset suostuivatkin tottelemaan juuri 
siksi, että kyseessä oli empiirisen tieteenihanteen mukainen koe, jossa 
periaatteellista dialogia ei käyty. Mutta käydäänkö sitä poliittisissakaan 
yhteyksissä? Sitä pohditaan seuraavassa. 

7.5.4. Mitä terrorismi on? 


Oikeuksistaan taisteleville järjestöille ja ryhmille on usein turhauttavaa 
suostua diplomaattista etikettiä noudatteleviin keskusteluihin, jos nämä 
pikaiset tuokiot muodostuvat lähinnä gentlemannien cocktail-tilai- 
suuksiksi, joiden jälkeen osapuolet palaavat, toiset valta-asemiinsa ja 
toiset oman vaikutusvallattomuutensa tuottamaan ahdistukseen. Niinpä 
siitä, missä dialogi päättyy, alkaa suora toiminta. Kun asioista vielä 
keskustellaan, ne ovat avoimia. Kun asioista ei enää keskustella, on 
johtopäätösten aika. Asenteet on lyöty lukkoon, kun keskustelu on päät- 
tynyt. Aina sopuun ei päästä, eikä edes konfliktin luonteesta vallitse 
yhteisymmärrystä. Elämää ei jatketa yhteisten normien tai sopimusten 
varassa. Anarkismi on lainsäädäntövallan ja toimeenpanovallan otta- 
mista omiin käsiin. Anarkismia on turha moittia omavaltaisuudesta, sillä 
kaikki yhteiskunnallinen vallankäyttö on perimmältään anarkistista: 
ihmiset ovat yksinkertaisesti anastaneet käsiinsä jonkin verran itse- 
näistä päätösvaltaa. 

Myös Suomi on poliittis-hallinnollisena käsitteenä anarkistista alku- 
perää. Marsalkka Mannerheim, joka oli Venäjän kannalta maanpetturi, 
oli suomalaisten silmissä kansallissankari. Hän otti vallan omiin käsiinsä 
kansalaisten tuella. Kansalaissodan punaiset puolestaan olivat ”anar- 
kisteja? marsalkan näkökulmasta, eikä Marski koskaan luovuttanut 
kansalaissodalle mitään legitiimin sodan statusta. Se oli hänelle 
”kapinan kukistaminen” aina talvisodan päiviin asti. Kun Suomen 
poliittinen johto tuolloin vihdoin sai (Stalinin lupauksen mukaisesti) 
kansalaisten kaikki äänet, olivat sekä punaiset että valkoiset nyt ”terro- 
risteja” Molotovin mielestä. Meidän kansallinen historiamme ja identi- 
teettimme on valettu terroritekojen perustalle. Paikkansa pitää siis 
vanha väite, että jos tapat yhden, olet murhaaja, mutta surmatessasi 
tuhansia oletkin sankari, ja yhden terroristi on toisten vapaustaistelija. 

Anarkismista on terrorismiin lyhyt matka. Anarkismin ei tarvitse olla 
väkivaltaista, mutta terrorismi aina jo on. 1800-luvun anarkistit käytti- 
vät suorasta toiminnasta nimitystä ”tekojen propaganda”. Myös teot 
voivat käydä dialogia; ne puhuvat puolestaan. Jos anarkismi on ajattelun 
antioksidanttia, on terrorismi filosofista Viagraa. Niitä suosittelen nyt 
valtio-opin professori Matti Wibergille, jonka mielestä anarkistijärjes- 
töjen toiminta on vain sitä, että ”nuoret pitävät keskenään hauskaa”.582 
Anarkismi ja terrorismi ovat vakavammin otettavia ilmiöitä. 

Olemme nähneet jo osan globalisaation tuloksista. Hyvinvointiyhteis- 
kuntien rinnalle ja sisälle syntyy ryhmiä, jotka kokevat asemansa uha- 
tuksi. Terrorismi lisääntyy. Vastareaktiona valtiot kiristävät normejaan. 
Yli äyräiden paisutetusta monikulttuurisuudesta voikin olla seurauksena 

tiukkaa järjestystä ja valvontaa harjoittava kontrolliyhteiskunta. Vaikka 
olot olisivat ainakin näennäisesti rauhalliset ja väkivallattomat, uhrina 
on vapaus. Poliittinen terrorismi on yksilöllisyyden ja mielipiteenvapau- 
den äärimmäinen ilmaus. Vain harvoin se on suunnattu yksilönsuojaa 
vastaan. Terrorismi johtaakin perusoikeuksien rikkomiseen lähinnä 
lieveilmiöidensä kautta. Terrorismin torjumisella loukataan yksilöiden 
perusoikeuksia yhtä paljon kuin terrorismilla itsellään. Esimerkiksi 
poliisin puhelin- ja nettitarkkailuoikeuksien laajentaminen on väärä 
reaktio terrorismiin. Se tukee kontrolliyhteiskuntaa, joka syö omaa avoi- 
muuttaan. Viranomaisvallan kannattaisi kuunnella ennemminkin sitä, 
mitä poliittista sanottavaa eri mieltä olevilla ihmisillä on, kuin kuunnella 
kansalaisten puhelimia. Lääkäri ei saa syyllistyä samaan kuin tauti. 

Terrorismi on vihan hedelmä. Yhteiskunnallinen pelko ja turhautu- 
minen houkuttelevat syrjäytyneitä ihmisiä hakeutumaan suoran toi- 
minnan liikkeisiin, anarkisteihin ja terroristeihin. Tämä voi olla perus- 
teltuakin. Kuitenkin vähemmän ajatellaan yhteiskunnan ulkopuolelle 
joutumisesta tai asettumisesta syntyviä seurauksia. Ensinnäkin yhteis- 
kunta katkaisee välinsä syrjäytyneeseen. Toisaalta ryhmä, johon liity- 
tään, edellyttää jäseneltään uskollisuuden valan, jonka rikkomisesta voi 
olla vain yksi tuomio. Tämä johtaa fatalismiin, jonka valossa voidaan 
ymmärtää sinänsä käsittämättömältä näyttäviä itsemurhaiskuja ja 
uhrautumista abstraktille aatteelle, autoritaarisen keulakuvan hyväksi. 
Ihmisellä ei ole kotimaata. 

Voi olla yhtä lohduttavaa kuin onnetontakin se, että terroristi on 
melkein aina oikeassa. Pahoittelen, että Hollywood-elokuvissa ”hyvä” 
aina voittaa. Palestiinalaiset, IRA ja Taleban puolustavat vain etujaan ja 
oikeuksiaan. Valtakulttuurit, kuten kristillinen lähimmäisenrakkaus ja 
angloamerikkalainen tehokkuuden turbotendenssi, pyrkivät asettamaan 
kysymyksensä vain omasta näkökulmastaan ja leimaamaan toisinajatte- 
lijat terroristeiksi. Niille terrorismin torjuminen on samaa kuin analyytti- 
selle filosofille kilpailijoiden karkottaminen filosofian laitokselta. Tämä 
edustaa juuri sitä totaliteetin periaatetta, jota Buber ja Levinas arvoste- 
livat. 

Olennaista ei ole toiminnan mittakaava vaan ajattelutapa. Ihminen 
voi päätyä anarkistin tai terroristin maineeseen ilman omaa syytään: 
jouduttuaan kohdelluksi väärin, juututtuaan byrokratian rattaisiin tai 
tultuaan litistetyksi latistuksen mankelissa. Moni ambivalentti suhde on 
tällöin mahdollinen: voi olla yksilö vastaan oikeuslaitos, yliopisto vastaan 
tutkija, vanki vastaan vankila. Instituutioiden edessä ihminen on voi- 
maton. Organisaatio tekee työtä yötä päivää, ja vastustajasi vaihdetaan, 
mutta yksilön on oltava jatkuvasti hereillä. Hänellä ei ole mitään muuta 
mahdollisuutta kuin hävitä, jos hän on organisaatioiden kanssa eri 
mieltä. Hävitessään taloudellisesti tai hallinnollisesti hän saattaa kui- 
tenkin voittaa filosofisesti. 

Yksimielisyyden ja keskusteltavuuden normi voi olla filosofian kan- 
nalta jopa vaarallisempi kuin käsitys, jonka mukaan yksimielisyyteen ja 
keskusteluun ei voida päästä. Intellektuellina pidetään ihmistä, joka 
uskaltaa arvostella myös sitä yhteisöä, jossa hän itse toimii. Siksi on 
huolestuttavaa, jos niin sanottu kulttuurinen älymystö ja akateeminen 
eliitti identifioituvat valtaan. Toisaalta se, että älymystöllä on omaa 
valtaa, ei ole läheskään yhtä kielteinen asia kuin se, että älymystö 
sitoutuu olemassa olevaan poliittiseen tai taloudelliseen valtaan. Uni- 
versalismin vaatimus lietsoo erimielisyyttä varmemmin kuin ongelmien 
myöntäminen. Moniarvoisuuden ihanne tukahduttaa alkuperäistä moni- 
arvoisuutta, jos osapuolet eivät suvaitse minkään jäävän oman suvaitse- 
vaisuutensa ulkopuolelle. 

Teoreettisen filosofian professori Ilkka Niiniluoto lausui vähää ennen 
viisarin värähtämistä uuden vuosituhannen puolelle, että ”[plyrkimys 
mahdollisimman globaaliin yksimielisyyteen voi osaltaan edesauttaa 
eettisen yhdenvertaisuuden vaatimuksen toteutumista” ja että näin luotu 
eettinen universalismi ”vastustaa fundamentalistista kiihkoilua ja su- 
vaitsee ihmisen ajattelun vapautta ja erilaisuutta”.585 Oma kantani 
näihin uljaisiin julistuksiin on seuraava: tuskin on suorempaa tietä 
kolonialismiin, siirtomaavaltaan ja globaaliin kulttuuri-imperialismiin 
kuin se, jossa yhdenvertaisuus kytketään yksimielisyyteen, eikä mikään 
ole nolompaa kuin olla suvaittu.584 Vielä parikymmentä vuotta sitten 
myös seksuaalivähemmistöjen kansalaisoikeuspyrkimykset olivat monille 
ihmisille vain tuota ”fundamentalistista kiihkoilua”. 

Meistä filosofeista mainitaan usein, että filosofia on hullujen hie- 
nostelua. Mutta kyllä sama pätee myös käytännön toteuttajiin. Voittajien 
kirjoittama historia ei ole koskaan ollut entistä parempaa, eivätkä 
ihmiset ole päässeet moraalisesti paljoa eteenpäin siitä, mitä kirjoitettu 
historia kertoo. Sama valtio, joka avusti natsien keskitysleirien vapautta- 
misessa, paistoi ihmisiä elävältä Hiroshiman ja Nagasakin kuoleman- 
kaupungeissa. Siihen, mikä esiintyy universaalioikeutena, ei voi aina 
luottaa. Luulen, että terrorismiakin vaarallisempaa on terrorismin 
torjuminen. Se elättää varsinaista terrorismia ja luo sokeaa uskoa siihen, 
että asiat voivat olla ongelmattomasti, järjestyksessä ja hyvin. Tämä 
vaikuttaa kovin epäfilosofiselta asenteelta. Järkeisusko on vaarallista 
silloin, jos järkevyydessä ei olekaan järkeä. Usko kaikkien asioiden 
keskusteltavuuteen ja soviteltavuuteen rajaa pois ne asiat, joista ehkä ei 
voidaakaan keskustella tai sopia. Luottamus yhteiskunnan ongelmatto- 
muuteen ja sujuvuuteen kuolettaa filosofian, joka voi perustua vain 
erimielisyyden tunnustamiseen, siihen, että on olemassa vähintään kaksi 
periaatteellisesti eri mieltä olevaa osapuolta. Tätä valtakulttuurit eivät 
tee. 

Sananlasku sanoo, että vain väkivallan miehet osoittavat tien rau- 
haan. Kun nuoret orit viedään keväisin saareen, ne tappelevat keskenään 

arvojärjestyksen selväksi. Nietzschen mielestä sota on inhimillisen 
kanssakäymisen syvin muoto. Psykoanalyyttinen viisaus varoittaa luotta- 
masta ihmisyyden valoisiin puoliin ja pitää esillä pimeää. Tuskin mikään 
on saanut aikaan niin paljon yhteiskunnallista kärsimystä kuin 
ihanteellisuus, sillä rationalismi on aina subjektin omaa rationalismia, 
eikä järjen järkevyyttä kysytä. Seurauksena olisi vain kehäpäätelmiä ja 
”kyynistä nihilismiä”, aivan kuten professori sanoo. Entä jos jäljelle 
jääkin järjen monenkirjavuus, vaihtoehto, jonka mukaan rationaliteetteja 
on useita, eikä mikään ole välttämättä toisia parempi? Ehdottomia 
totuuksia voidaan löytää vain formaalisen logiikan systeemifilosofisista 
taulukoista. Maailmassa kaikki pätee tietyin ehdoin. — Muistaakseni 
Michel Foucault sanoi jotakin tällaista jo 1960-luvun kirjoituksissaan. 

Vaikka kritisoinkin yksipuolista järkeisuskoa, pidän rationalismia 
sinänsä tärkeänä, kunhan se perustuisi demokraattiseen vuoropuheluun. 
Sen sijaan ongelmattomuutta, huolettomuutta, sujuvuutta ja tehokasta 
viestintää painottava kulttuuri on matkapuhelinkauppiaiden filosofiaa. 
Viestinnän ja tiedonvälityksen tehokkuus ei vielä takaa, että keskustelu 
olisi dialogia eli ajatuksia välittävää vuoropuhelua. Merkillepantavaa on, 
että ”hyvän” lähettiläät pitävät itseään usein ”hyvän” edustajina. Tämä 
on yksisuuntaista ”hyvän” julistusta. Juuri tällä asenteella valtakulttuu- 
rit lähestyvät vähemmistöjä, kun ne tarjoavat yhteistyötä. He itse ovat 
omasta mielestään ”hyviä”. Jos vähemmistöt eivät alistu tähän yksipuoli- 
seen kädenojennukseen, vähemmistöt ovatkin sitten äkkiä ”pahoja”. 

Niinpä terrorismi ei ole pelkkä nimi. Se on suhdekäsite. Se on mah- 
dollinen ainoastaan viittauskohteidensa kautta. Ei ole olemassa terroris- 
mia ilman uhan käsitettä, ja keskeinen kysymys kuuluu: kuka terro- 
rismin kautta uhkaa ketä? Terrorismia ei ole myöskään ilman vihollisen 
käsitettä, sillä uhka ilmaisee aina jonkinasteisen vihollissuhteen. Tämä 
johdattaa kysymään, kuka oikeastaan oli terroristi: USA vai Taleban, 
Molotov vai Mannerheim? 


7.6. ANARKISMI JA KANSAINVÄLINEN PERUSTATTOMUUS 


Politiikan yleistilannetta koskevan analyysin pohjalta voidaan jälleen 
syventyä tarkastelemaan, mitä edellä esitetyt haasteet merkitsevät dia- 
logisen filosofian ja sen edustaman metodologian kannalta. Filosofien 
näkemykset siitä, miten keskusteluja tulisi käydä yksilöiden, yhteisöjen 
ja valtioiden välillä, vaihtelevat huomattavasti. Ne ulottuvat niin sanotun 
ideaalisen puhetilanteen ja häiriöttömän kommunikaation periaatteista 
käsitykseen, jonka mukaan mikään rationaalinen mielipiteidenvaihto ei 
ole eri arvolähtökohdista etenevien osapuolten välillä mahdollinen.585 
Erityisesti tämä tulee esille kansainvälisessä politiikassa, jota leimaa 
perustattomuus enemmän kuin kansallisvaltioiden omaa politiikkaa ja 

lainkäyttöä. Kansallisvaltioilla on selvemmät arvolähtökohdat, sovittelu- 
mekanismit ja keinot konfliktien ratkaisemiseen. Kansainvälistä poli- 
tiikkaa ja mielipiteidenvaihtoa luonnehtiikin usein pelkkä eloonjäämis- 
strategia ja anarkia. Anarkian käsitteestä valottuvat tällöin sen molem- 
mat puolet: toisaalta se on sanan alkuperäisen merkityksen (an arkhe, 
kreikk. = ei perustaa) mukaisesti ”perustattomuutta”, ja toisaalta se 
merkitsee radikaalia eli juuriin asti (radix, lat. = juuri) menevää pyrki- 
mystä etiikan ja oikeudenmukaisuuden lähteille. Perustattomuuden ole- 
tus voi mahdollistaa sekä kaiken kieltävän nihilismin, ja jos se osoittau- 
tuu vain näennäiseksi, myös perusarvoihin vannovan fundamentalismin. 

Buber ja Levinas eivät joudu pulaan perustattomuuden edessä. Mo- 
lemmille fundamenttien puuttuminen oli näennäistä. Vaikka kansain- 
välisen oikeuden piirissä ei olekaan kyetty luomaan mitään universaali- 
oikeutta, etiikalla on perustansa ihmisyydessä itsessään. Tilanne ei ole 
ainakaan niin kohtalokas kuin epätoivoisimmat nihilistit väittävät kiistä- 
essään maailmanyhteisön koko moraalisen perustan. Sekä ideaalisella 
kommunikaatiolla että perustattomuudella operoivat ajatussuunnat 
ajatuvat harhaan, koska ne joko idealisoivat tai kieltävät etiikan lähes 
yhtä fundamentalistisesti. Ongelma onkin pyrkimyksessä sovitteluun, 
harmoniaan, yhteisymmärrykseen ja tasapainoon. 

Dialoginen filosofia lähtee siitä, että yhteisymmärrykseen ei voida 
aina päästä mutta sitä kannattaa lähestyä. Sekä perustan kiistäminen 
että sen vaatiminen ovat pulmallisia asenteita. Viimeksi mainittuun si- 
sältyy oletus, että on jotakin, joka on ehdottoman oikein ja joka kelpaa 
malliksi kaikille ihmisille. Dialoginen filosofia pyrkii murtamaan kan- 
sainvälisen politiikan umpikujia huomauttamalla, että toinen ihminen 
omine mielipiteineen on luovuttamattoman arvokas ja että kaikkia ihmi- 
siä ei voida tarkastella saman moraalisabluunan lävitse. Käytännössä 
olisi siis opittava enemmänkin yhteiseloa kuin konfliktien ratkaisua. Ar- 
vostuserojen määrittäminen konflikteiksi ja niiden ratkaiseminen sisäl- 
tävät jo poisselittämistä, mitätöimistä ja vallankäyttöä. Ongelma ei ole 
tällöin erilaisuuden tai erilaisten arvolähtökohtien olemassaolo. Ongelma 
ei ole fundamentalismi eivätkä ääriryhmät. Ongelma ei ole se, että koh- 
taamisella ei ole hallittavissa olevaa perustaa. Ongelma on, että ihmiset 
eivät tunnusta eivätkä tunnista toiseuden arvoituksellista asemaa ja 
luonnetta. Myös monikulttuurisuuden vaatiminen ja pyrkimys sovitte- 
luun sisältävät juuri sitä fundamentalismia, jota ne itse moittivat. Oletus 
on, että yksimielisyys voidaan joka tapauksessa saavuttaa. 

Etniset pulmakysymykset ovat dialogisuuden kannalta erityisen 
haastavia, sillä dialogisuuden pitäisi venyä kansainvälisistä konflikteista 
yksilöiden välisiin suhteisiin. Yksilöiden kohtaamat ongelmat sisältävät 
kansainvälisiä kysymyksiä, ja kansainväliset jännitteet heijastuvat yksi- 
löiden ihmissuhteisiin. Nähdäkseni dialoginen filosofia pystyy kuitenkin 
tekemään jotain sellaista, mihin muut lähestymistavat eivät ole kyen- 

neet. Se ei pidä universaalia perustattomuutta ja fundamentaalioppeja 
ongelmana vaan opettaa, miten niiden kanssa tulisi elää. Martin Buberin 
Minä-Sinä-yhteys on suhde, joka kuvaa jatkuvaa ristiriitatilanteessa 
olemista, uuden oppimista, erehtymistä ja toisen ihmisen arvoitukselli- 
suutta. Se kuvaa myös subjektiivisia tuntemuksia: hyvyyttä, rakkautta, 
loistokkutta ja arvokkuutta. Levinasin käsite Toinen muistuttaa meille, 
että toinen ihminen on salaisuus ja että yksilöt eivät ole kohdeltavissa 
ryhminä tai massoina, osana kollektiiveja. Erilaisuudesta johtuvien risti- 
riitojen yksioikoinen kiistäminen tai tuomitseminen ohjaakin ajattelua 
harhaan. Olisi tunnustettava perusta, joka on toisen kasvoissa, ja se on: 
minä olen erilainen, aivan kuten sinä, koettakaamme ymmärtää toisi- 
amme, ja jos emme ymmärrä, suonemme toisillemme mahdollisuuden 
elää ja voida hyvin. 

Tässä valossa myös yhteiskunnallinen anarkismi saa uuden merki- 
tyksen. Anarkismi on rakkautta perustoihin, se on pyrkimystä varsinai- 
sen olemisen sydämeen. Anarkismi on järjen ja vapauden avioliitto. On 
todennäköistä, että poliittinen anarkismi piirtyy tulevaisuudessa esiin 
yhä voimakkaammin, kun näennäinen yhdenmukaistaminen Euroopan 
unionin ja globaalitalouden paineessa kasvaa. Tämän keskellä ei tulisi 
niinkään opettaa monikulttuurisuutta, konfliktien ratkaisemista tai so- 
peuttamista normatiivisina oppeina. Yhteiskunnalliseen oikeudenmukai- 
suuteen voidaan päästä paremminkin ihmiskäsitystä koskevien ratkai- 
sujen kautta. Kun ihminen ymmärtää, että kohdatessaan toisen ihmisen 
hän kohtaa kokonaan erilaisen maailman, on erilaisuuden hyväksymi- 
sellä toteutumisyhteys. Yhteisymmärrystä voidaan rakentaa paremmin- 
kin ihmisten välille kuin kollektiivien välille. Toisen, erilaisen ja vieraan 
tunteminen edellyttää irroittautumista massasta ja omasta viite- 
ryhmästä. Oletteko koskaan kuulleet, että kaksi yksilöä olisi käynyt 
keskenään rasistista sotaa? 


7.6.1. Keskusteluista kieltäytyminen dialogisuuden osana 


Tämän kirjan lähtökohtana on pidetty tosiasiaa, että keskustelu ei ole 
vain yhteisymmärrykseen pyrkimistä. Keskustelutilanteet ovat sidok- 
sissa valtaan. Valtapoliittiset ristiriidat tuottavat tarpeen keskustella 
asioista. Keskustelut luovat ja purkavat valta-asetelmia. Jos asioista 
voidaan keskustella, osapuolten on vaikeampaa vetäytyä pelkän auktori- 
teettiaseman taakse vastuutaan piiloon. Tässä mielessä Levinasin ajat- 
telu on länsimaisen rationalismin mukaista. Vallan sijasta ratkaisee 
järki. Toisaalta Levinas halusi monin tavoin arvostella pelkkään järjelli- 
syyteen luottavaa kulttuuriamme. Häntä kiinnosti se, miten voidaan 
käydä keskusteluja maailmassa, jossa keskustelujen kautta ei välitykään 
pyrkimys yhteisymmärrykseen. Kun tieteenharjoittajat eivät ole enää 

pitkään aikaan edes yrittäneet ymmärtää toisiaan,586 niin minkälainen 
onkaan tieteen periaatteiden mukaan järjestetty maailma? 

Politiikassa keskusteluja käydään eri periaattein kuin tieteissä, 
filosofiassa ja yksilöiden välillä. Niiden normit ovat erilaiset. Tieteissä ja 
filosofiassa valta-asetelmat eivät ole yhtä selviä ja tunnustettuja kuin 
politiikassa. Niistä voidaan suorastaan pyrkiä eroon. Tämä ei kuitenkaan 
merkitse, ettei niitä olisi. Piilevinä ne voivat olla myös hyvin vaikuttavia. 
Sen sijaan poliittisissa keskusteluissa valta-asetelmat tunnustetaan suo- 
raan. Se on osa poliittisten keskustelujen ideaa. Keskustelujen asemasta 
puhutaankin neuvotteluista silloin kun keskusteluihin liittyy valta- 
intressejä. Neuvotteluilla on tietyt tavoitteet ja päämäärät, jotka pyritään 
salaamaan. Julki tuodaan vain sellaisia asioita, joilla on merkitystä 
toisen osapuolen taivuttelussa ja vakuuttelussa. Toinen koetaan vas- 
tustajana. Lisäksi tarkoitus on vaikuttaa kolmanteen osapuoleen, esimer- 
kiksi julkiseen sanaan. Myös neuvotteluja sanotaan usein keskusteluiksi, 
vaikka neuvottelut ovat vain yksi puhetilanteiden muoto. 

Niiden lisäksi puhetilanteisiin sisältyvät väittelyt, jotka ovat osittain 
keskusteluja, kuten neuvottelutkin. Väittelyt eivät kuitenkaan kuulu 
neuvottelujen alaan. Neuvotteluja leimaa yhteinen intressi, mutta väit- 
telyissä osapuolet edustavat kukin omaa etuaan. Väittelyissä ja neuvotte- 
luissa voidaan pyrkiä dialogiin, mutta kummankaan päämäärät eivät tue 
avoimen vuorovaikutuksen syntymistä. Dialogisten tilanteiden ohella 
myös monologimaiset puhetilanteet voivat sisältää dialogisuuden ainek- 
sia, kun toinen ihminen on läsnä yleisönä tai kuviteltuna puheen vas- 
taanottajana. Seuraava kuvio havainnollistaa puhetilanteiden suhteita, 
ja jatkossa eri puhetilanteiden eroja valaistaan myös esimerkkien avulla. 


Puhetilanteet 


SES 


Kuvio 3 

Julkisessa sanassa puhutaan usein keskusteluista silloinkin, kun tosi- 
asiassa kyse on neuvotteluista. Taustalla voivat olla ankarat ristiriidat, 
valtapyrkimykset ja jopa sodan uhka. Sotilasliitto Naton tunnuslause 
sanoo ironisesti: ”Animus in consulendo liber” (”Neuvotteluissa on oltava 
vapaa henki”).587 Todellisuudessa tavoitteet kuitenkin salataan. Joskus 
käsitettä ”keskustelu' käytetään hämäämistarkoituksessa peittelemään 
sitä, että kyse on painostuksesta. On tunnettua, että suomalaisten 
enemmistö on suhtautunut torjuvasti mahdollisuuteen, että maamme 
hakisi puolustusliitto Naton jäsenyyttä. Asiasta on tehty toistuvia mieli- 
pidetiedusteluja ja puolustuspoliittisia selontekoja, jotka osoittavat 
samaa: Suomen pitäisi pysytellä liittoutumattomana valtiona.588 Silti on 
yhä intressiryhmiä, jotka jatkuvasti vaativat uusia puolustuspoliittisia 
selontekoja. He vaativat jatkuvia kannatusmittauksia. Miksi? Siksi, että 
entiset eivät tyydytä heitä, koska niiden tulos ei ole heidän oman mieli- 
piteensä mukainen. Sama nähtiin myös suhtautumisessa viidennen ydin- 
voimalan rakentamiseen. Ydinvoiman kannattajat olivat pitäneet tar- 
peellisena, että asiasta ”keskusteltaisiin” ja tehtäisiin jatkuvia mielipide- 
mittauksia ja selontekoja, jotta edes joskus saataisiin viisari värähtä- 
mään enemmistökannatuksen puolelle.589 Sitten voitiin sanoa, että lisä- 
ydinvoimalla onkin kannatusta ja että mielipiteenmuodostus ei ole miten- 
kään yksiselitteistä vaan mahdollisimman sekavaa. Tämä puolsi johto- 
päätöstä, että keskusteluja oli jatkettava. Keskustelujen jatkaminen mer- 
kitsee asian altistamista mielipiteiden vaihtumiselle. Keskustelu on täl- 
löin muuttunut taivutteluksi, ja siitä on tullut propagandan väline. 

On hyvä, että asioista, jotka koetaan tabuiksi, käydään perinpohjaisia 
keskusteluja. Mutta mielipiteenmuodostus ja ajatustenvaihto voivat 
muuttua myös puliveivaamiseksi. Adolf Hitler järjesti uudet vaalit 1930- 
luvun Saksassa aina niin kauan, kunnes osa kansasta väsyi, ja äänestä- 
mässä kävivät enää vain hänen omat kannattajansa. Lopulta saatiin 
heitä tyydyttävä tulos, kun Hitler valittiin valtakunnankansleriksi ”täy- 
sin demokraattisin keinoin”. On olemassa asioita, joista ei saa keskus- 
tella, kuten Suomen Karjala-kysymys. Kun Venäjän presidentti Vladimir 
Putin vieraili Suomessa syksyllä vuonna 2001, hän oli ilmoittanut jo 
etukäteen, että tästä asiasta ei sitten keskustella.599 Keskusteluun antau- 
tuminen on ensimmäinen askel tiellä neuvotteluun. Kenties ajatus viime 
sodissa menetettyjen alueiden palauttamisesta Suomelle ei ole kovin rea- 
listinen eikä edes Suomen poliittisten ja taloudellisten etujen mukainen. 
Mutta aiheen kiertäminen osoittaa, kuinka vaikutusvaltaiseksi asiaksi jo 
keskusteleminen sinänsä koetaan. On valtioita, joissa asioista keskustel- 
laan. Israelin ja palestiinalaisten välillä käydään jatkuvasti mielipitei- 
den- ja laukaustenvaihtoa. Luovutetuista alueista kiistellään. Myös me 
suomalaiset voisimme elää tietyllä tavalla ”Palestiinassa”. 

Mitä merkitystä edellä sanotulla on dialogiselle filosofialle? Dialogi- 
suus ei ole sama asia kuin keskustelu. Dialogisuuden ala on laajempi. Se 

sisältää yhteisymmärryksen periaatteen ja sellaisen asenneilmaston, joka 
on vapaa panettelusta, manipulaatiosta ja taivuttelusta. Sen sijaan neu- 
votteluissa ei pysähdytä pohtimaan, vaan niissä edetään tavoitteisiin. 
Myöskään kenttä, jolla neuvotteluja käydään, ei ole avoin kuten keskus- 
teluissa, vaan neuvotteluja leimaavat tietyt lähtökohta-asetelmat, joiden 
mukaisesti osapuolet ovat poteroissaan. Neuvotteluissa ei esimerkiksi 
voida palata 70/1 back -periaatteen mukaisesti takaisin lähtökohtiin, vaan 
status guo, vallitseva tilanne, määrää reaali- eli valtapolitiikan tavoin 
ehdot. Neuvottelujen lähtökohta on siten pelipöydällä vallitseva tilanne. 
Jos esimerkiksi maa on vallattu, ei enää voida esittää vaatimusta, ettei 
sitä vallattaisi, vaan enintään, että miehitys purettaisiin. Juuri siksi 
vahinkoja ei pitäisi päästää tapahtumaan: ne nimittäin sanelevat puhu- 
misen ehdot myös jatkotilanteissa, ja siksi missään asiassa ei ole myö- 
hästyminen niin pahasta kuin sodassa. 

Tärkeää on, kuten Buber painotti, että dialogisuuteen ei voida aina 
päästä. Vallan mittasuhteet eivät tue dialogisuuden toteutumista. Kysee- 
seen voi tulla jopa keskusteluista kieltäytyminen. Keskusteluista kiel- 
täytyminen ei ole dialogisuudesta kieltäytymistä. Se on lähinnä uskon 
horjuttamista siihen oletukseen, että dialogisuus toteutuu itsestään. 
Keskusteluista kieltäytyminen voi jopa edesauttaa dialogiin pääsemistä. 
Keskusteluista kieltäytymiselle olennaista on, kenen aloitteesta kiel- 
täytyminen tapahtuu. Ratkaisevaa on valta-aseman voimakkuus. Tarkas- 
tellaan seuraavaksi kahta esimerkkiä. Ne ovat: heikomman osapuolen 
aloitteesta tapahtuva keskusteluista kieltäytyminen ja vahvemman osa- 
puolen aloitteesta tapahtuva keskusteluista kieltäytyminen. 


HEIKOMMAN OSAPUOLEN ALOITTEESTA TAPAHTUVA KESKUSTE- 
LUISTA KIELTÄYTYMINEN. Kansainvälistä kapitalismia ja globalisoitu- 
mista vastustava Attac-järjestö kieltäytyi Euroopan unionin tarjoamista 
keskusteluista juuri ennen EU:n Göteborgin-kokousta. Sen yhteydessä 
järjestetyt mellakat johtivat useiden mielenosoittajien loukkaantumiseen 
ja pahoinpitelyyn poliisin toimesta keväällä 2001.59 Attac-järjestössä 
koettiin, että heidän oma taloudellinen, poliittinen ja ideologinen vaiku- 
tusvaltansa oli vähäistä EU:n vaikutusvaltaan verrattuna. Kyseessä oli 
heikomman osapuolen aloitteesta tapahtuva kommunikaatiosta kieltäyty- 
minen. Jos Attacin aktivistit olisivat suostuneet keskusteluihin EU:n 
virkakoneiston kanssa, seurauksena olisi voinut olla lähinnä se, että 
EU:n päättäjät olisivat käyttäneet keskusteluja perusteena omalle välin- 
pitämättömyydelleen. EU:n virkakoneisto olisi voinut uskotella julkiselle 
sanalle, että ”asioista on jo keskusteltu” ja että Attacin päämääriä tai 
tarkoituksia ei ole enää syytä ajatella. Asianosaisia on kuultu, ja heidän 
mielipiteensä on jo otettu huomioon. Koska keskusteluihin on menty 
yhteisymmärryksessä, Attacin aktivistit ovat asettuneet EU:ssa tapahtu- 
van päätöksenteon taakse: hekin ovat samaa mieltä, ja ainakin he hyväk- 

syvät EU:n menettelymuodot. Tämän jälkeen osapuolet olisivat palanneet 
valta-asetelmiinsa: EU:n pankkiirit virkaistuimilleen ja opiskelijaradika- 
listit pulpettiensa ääreen. Tämä olisi ollut rationalismin perinteiden mu- 
kaista. Keskustelun, yhteisymmärryksen ja rationalismin käsitteistä olisi 
tullut näennäisoikeutuksia valta-asetelmien jatkumiselle. 

Attac-järjestössä tämä oivallettiin. Oli johdonmukaista kieltäytyä kes- 
kusteluista, koska ne olisivat tukeneet vastustajaksi koetun osapuolen 
intressejä. Olisi käyty pelkkiä näennäiskeskusteluja. Dialogiin ja yhteis- 
ymmärryksen ei olisi päästy. Euroopan unionin massiivinen tiedotus- 
osasto olisi voidellut julkisen sanan omilla lausunnoillaan. Radikalistien 
pyrkimys markkinatalouden, globalisoitumisen ja ihmisoikeusrikkomus- 
ten kritisoimiseen olisi surkastunut pelkäksi alaviitteeksi jossakin komi- 
teamietinnössä. Asettamalla asiansa näkyville mielenosoituksessa Attac 
pääsi tavoitteeseensa. Se sai runsaasti näkyvyyttä tiedotusvälineissä, 
poliittiset toimielimet ottivat Attacin vakavasti ja ihmiset pohtivat yh- 
teiskunnallista oikeudenmukaisuutta tarkemmin, kun he huomasivat, 
että EU:n politiikalle on olemassa myös vaihtoehtoja. Vallan sanelema 
vaihtoehdottomuus on moniarvoisuutta heikentävää politiikkaa. 

Johtopäätöksenä Attacin toiminnasta on, että keskusteluista kieltäyty- 
minen voi olla oikein, jos se tapahtuu heikomman osapuolen aloitteesta. 
Kaikista asioista voidaan periaatteessa keskustella, mutta ei kaikissa 
tilanteissa. Tässä yhteydessä ei ole tarpeen vetää rajaa siihen, miten 
oikeutettuja osapuolten pyrkimykset sinänsä ovat tai mistä puhutaan. 
Keskeistä on kommunikaatiotilanteen rakenne. Jos viestintätilanteen 
rakenne ei tue dialogisuutta, on perusteltua, että heikompi osapuoli kiel- 
täytyy kommunikaatiosta ja valitsee suoran toiminnan tien loputtomien 
keskustelujen sijaan. Ne kun kaatuvat yleensä lahjana vahvempien 
syliin. 


VAHVEMMAN OSAPUOLEN ALOITTEESTA TAPAHTUVA KESKUSTE- 
LUISTA KIELTÄYTYMINEN. Vahvemman osapuolen kieltäytyminen 
kommunikaatiosta onkin sitten ongelmallisempi asia. Yhdysvaltojen 
suhtautuminen eräisiin arabiterroristeiksi nimeämiinsä ryhmiin ja valti- 
oihin muodostaa tämän valtasuhteen esimerkkitapauksen. Yhdysvaltojen 
politiikka on ollut hyvin kaksijakoista suhteessa islamilaisiin Lähi-idän 
valtioihin. Muslimienemmistöisiä valtioita yhdistää yhteiseksi koettu 
uskonnollisuus ja arvomaailma. Siksi näissä maissa ei hyväksytä sitä, 
että Yhdysvallat tukee voimakkaasti Israelia, joka koetaan arabi- 
valtioiden vastustajaksi, ja sitä, että toisella kädellään Yhdysvallat pitää 
liittolaisenaan esimerkiksi Saudi-Arabiaa. Isänmaallisissa muslimi- 
piireissä Yhdysvaltojen näennäisen epäjohdonmukaisuuden katsotaan 
johtuvan vain siitä, että Yhdysvallat pyrkii hajottamaan arabien keski- 
näisen yhteenkuuluvuuden tunteen ja käyttämään öljyvaltioiden luon- 
nonvaroja hyväkseen. Johtopäätös voi olla oikeakin. Yhdysvaltojen yhtä- 

aikainen tuki keskinäisille vihollisille ei voi olla vain humanitaarista. 
Tämä synnyttää katkeruutta niiden muslimien keskuudessa, jotka eivät 
pääse nauttimaan korkean elintason suomista rikkauksista. He ovat öljy- 
imperiumien pystyssä pitämisen uhreja. He ovat sodan jalkoihin jääneitä 
aikuisia, lapsia, kokonaisia sukupolvia ja valtioita. Eniten kärsineitä ovat 
Jordania, Libanon ja Syyria. Myös muissa köyhissä maissa katkeruus 
koetaan yhteiseksi, ja syntyy Yhdysvaltojen ja rikkaiden länsivaltioiden 
vastaisia ääriliikkeitä. 

Onnetonta on, että teollistuneina sivistysvaltioina itseään pitävissä 
maissa tätä mielipiteenmuodostusta ei ymmärretä eikä haluta ymmärtää. 
Ajattelu paljastuu filosofisesti ja sosiaalipsykologisesti alkeelliseksi. Ääri- 
ryhmittymät ja fundamentalismi leimataan terrorismiksi. Yhdysvallat ja 
Englanti, nuo maailmanpolitiikan Iso-Antti ja Rannanjärvi, pitävät ulko- 
politiikkansa keskeisenä opinkappaleena lauselmaa: ”We dont negotiate 
with terrorists.” Pohjimmiltaan kyse on siitä, että ne eivät hyväksy eri- 
laisia elämäntapoja. Ei ymmärretä kokonaan toisenlaisia arvomaailmoja 
ja symboliuniversumeita, vaan ainoastaan niitä, jotka sopivat länsi- 
maisen ajattelun piiriin. Erilaisten arvomaailmojen ja elämäntapojen hy- 
väksyminen on puolestaan eri asia kuin teknis-taloudellinen taantu- 
muksellisuus tai ihmisoikeusrikkomusten salliminen, joista vieraita kult- 
tuureita usein syytetään. Mutta ei kulttuurisen erilaisuuden sitä tarvitse 
ollakaan. Ihmisoikeudellisia periaatteita on noudatettava kulttuurista 
riippumatta. 

Moralismia kylväessään todellinen rikollinen tekee kaikkensa paljas- 
taakseen itsensä, ja näin voidaan ymmärtää myös sitä, miksi lyhin askel 
maailmassa on aina askel ”hyvästä” pahaan. Väkivalta ei kuitenkaan 
koskaan tue dialogisuutta, onpa kyse sitten järjestyneestä väkivallasta 
tai terrorismista. Sekä terroristien että terrorismin vastustajien voiman- 
käyttö edustaa barbaarisuutta, ja se pienentää harjoittajansa moraalisen 
aseman. Myös tämän asian toteaminen voi olla moralismia. Maailmassa 
ei ole sivullisia, vaan tietyn kulttuurin jäseninä me olemme kaikki osa- 
puolia. 

Dialogisen filosofian valossa ei ole erikseen sotilaita ja siviilejä. Siviili 
on ihminen, joka pitää tätä maailmaa yllä, eikä sotilaskaan ole mikään 
kasvoton epäihminen, kuten Levinas huomautti. Siviilin ja sotilaan eron 
korostaminen on ideologista hämärtämistä, jolla ihmisarvoa riistetään 
sotilaalta, ja siviilin päälle asetetaan viattomuuden leima. Sotilaan ja 
siviilin ero voi ilmentää myös heteroseksuaalisen valtakulttuurin jakoa 
miehen ja naisen perinteisiin rooleihin, kun sodan käy perinteisesti mies. 
Sotilaan ja siviilin eroon vetoaminen on aivan yhtä moraalista kuin 
naisten ja lasten ajaminen ensiksi heikoille jäille. Millä tavoin muka 
miessotilaan henki olisi vähäarvoisempi kuin naisen tai lapsen? Ihmis- 
arvo yritetään tällöin peittää viittaamalla sotilaan rooliin, joka ei ole edes 
itse valittu vaan seuraus pakottamisesta. Mitä rauhantahtoisuuteen 


329 


tulee, sotilaat ovatkin yleensä todellisia kyyhkyjä, kun taas siviilihepe- 
nissään juonittelevat poliitikot paljastuvat usein varsinaisiksi haukoiksi. 
Olennaista on, että ihmiset, jotka tuomitsevat voimankäytön, ovat moraa- 
liselta asemaltaan yhtä selitysvoimattomia kuin ne, jotka käyttävät val- 
taa oman moraalisen asemansa vahvistamiseksi. Tarvitaan siis eri kult- 
tuurien filosofista ymmärtämistä, ennen kuin mihinkään dialogiin voi- 
daan päästä. 

Jos kommunikaation edellytyksiä ei vallitse ja ajaudutaan keskuste- 
luista kieltäytymiseen, on voimankäyttö tehotonta. Yhdysvallat ei onnis- 
tunut estämään sinänsä raakaa kommunistista vallankumousta Pohjois- 
Koreassa eikä Vietnamissa käymällä näissä maissa veristä sotaa. Yhdys- 
vallat ei onnistunut suistamaan Irakin hallitsijaa Saddam Husseinia 
vallasta Persianlahden sodassa, vaikka se kieltämättä onnistuikin pois- 
tamaan Irakin joukot Kuwaitista, vaan diktaattorin valta kesti vielä 
kaksitoista vuotta. Yhdysvallat ei onnistunut koko Atlantinliitonkaan 
voimalla syöksemään vallasta Jugoslavian liittovaltion diktaattoria 
Slobodan MilosSeviciä, vaan hänkin istui vallassa aina lokakuun 5. päi- 
vään vuoteen 2000, jolloin hän suostui tunnustamaan vaaleissa kärsi- 
mänsä tappion maanmiehelleen Voijslav Kostunicalle.5? Yhdysvallat ei 
ole pystynyt saattamaan New Yorkin terrori-iskuista syytettyä Osama 
bin Ladenia oikeuden eteen, vaikka se on moukaroinut pommikoneillaan 
lähes maan tasalle koko Afganistanin onnettoman vuoristovaltion, joka 
vain paria vuosikymmentä aiemmin oli joutunut toisen suurvallan, 
Neuvostoliiton, runtelemaksi. Tämä on suurvaltojen ihmisoikeuspoli- 
tiikkaa. Sitä edeltää vahvemman osapuolen saneludiplomatia ja kieltäy- 
tyminen keskusteluista. Ja tämä on väkivallan vaikutus ja teho: se lisää 
katkeruutta ja luo oikeutuksen heikomman osapuolen kieltäytymiselle 
kommunikaatiosta. 

Lopulta saattaa käydä niin, että väkivaltaisen suhteen vahvempi osa- 
puoli tekee omasta terrorisminvastaisuudestaan ideologisen aseen ja 
tekosyyn väkivallan jatkamiselle. Tällöin ollaan lähellä sitä kauheaa 
mahdollisuutta, että esimerkiksi USA ei pyrikään enää vain rankaise- 
maan terroristeja ja raivaamaan tilaa demokratioille. Sen sijaan suur- 
valta käyttää tilaisuuttaan vallan ja aggression osoittamiseen, oman kan- 
sallisen yhtenäisyytensä pönkittämiseen sekä siihen poliittisten ja 
sotilaallisten sankareiden laakeroimiseen, jonka uusi sotaretki aina tuo. 
Kun Venäjä puolestaan kalistelee aseitaan Kaukasian köyhissä maissa, 
kuten Tshetsheniassa ja Georgiassa, sen sanotaan sillä tavoin lisäävän 
kansallista itsetuntoaan ja pullistelevan Euroopan maille. Tällainen po- 
liittinen opportunismi ja pragmatismi saattavat vahvistaa hallitsijoiden 
suosiota, mutta ne keräävät yhteen myös vastustajien rivejä. Vasta- 
hyökkäykset elättävät väkivallan noidankehää. Demokratian luominen 
Irakin, Libyan ja Saudi-Arabian kaltaisiin maihin ei voi edistyä ulkoa 
päin pakottamalla, vaan kestävä mahdollisuus on, että kuningashoveissa 

kaivattu lakaisutyö alkaisi kansakunnan omasta aloitteesta: valtioiden 
sisältä. Kansainvälinen valvonta ja tuki voivat olla tarpeellisia, mutta ne 
eivät saisi johtaa saneludiplomatiaan. Myös Venäjä pitää Tshetsheniassa 
asuvia kansalaisia ”terroristeina”, vaikka tosiasiassa tshetsheenit ovat 
saamelaisten kaltainen kansakunta eteläisellä Venäjällä, eikä heidän 
autonomiastaan olisi Venäjälle sen enempää harmia kuin sotatoimien 
aiheuttamasta kielteisestä julkisuudestakaan. Jos terrorismin taustalla 
olevaa eriarvoistamista, sortoa ja nälkäkeskitysleirejä ei ajatella ajoissa, 
joudutaan asiaa pohtimaan World Trade Centerin jäljiltä ammottavan 
montun pohjalta. Parhaiten asiaa valaisee silloin enää trubaduuri M. A. 
Nummisen kirpeänsynkkä huumori: ”On talo pilalla ja kuoppa tilalla, 
mut kookospähkinä on aina ehjä vain.”593 

Entä mitä johtopäätöksiä edellä esitetyn perusteella voidaan tehdä? 
Diplomatiassa ei tunneta viimeistä sanaa eikä aina ensimmäistäkään 
sanaa. Kommunikaatiosta kieltäytymisellä voi olla oikeutus, jos se 
tapahtuu heikomman osapuolen aloitteesta. Se on vaihtoehto, joka jää 
jäljelle, kun keskustelulle ei ole edellytyksiä. On välttämätöntä odottaa 
parempia aikoja ja toisen osapuolen pehmenemistä. Kansainvälisessä 
politiikassa toistuvat makrotasolla samanlaiset suhteet, jotka ovat 
voimassa ihmisyksilöiden kesken, mikrotasolla. Jos ollaan vähän aikaa 
hiljaa, keskusteluun kenties päästään tulevaisuudessa paremmin. Valtio- 
neuvos Harri Holkeri kertoi toiminnastaan Yhdistyneiden kansakuntien 
yleiskokouksen puheenjohtajana TV2:n ”Punainen lanka” -ohjelmassa. 
Siinä suhteellisen jurona ja suoraselkäisenä miehenä tunnettu entinen 
pääministerimme kertoi, miten tarpeellinen joviaalin sovittelijan tehtävä 
voi olla rakennettaessa yhteisymmärrystä sellaisten osapuolten välille, 
joiden kiista on lukkiutunut auktoriteettiasemiin ja joiden kesken val- 
litsee etupäässä symbolinen ja periaatteellinen arvovaltakonflikti.594 
Tarvitaan välittäjä, kolmas, aivan kuten Levinas ajatteli. 

Myös valtioneuvoksen selittämässä IRA:n ja brittihallinnon sovittelu- 
tapauksessa neuvotteluyhteyden katkaisseet osapuolet alkoivat ensin 
puhua asioistaan välittäjälle toinen toistaan syyttäen. Vasta jään alettua 
sulaa he alkoivat käydä keskustelua keskenään. Vaikka dialogi tar- 
koittaa yleensä kahdenvälistä keskustelua, on keskustelun totuudelli- 
suudelle tarpeellista, että sitä arvioi myös kolmas osapuoli. Se voi olla 
niin sanottu kolmas valtiomahti eli julkinen sana, tai se voi olla puo- 
lueeton diplomaattinen välittäjä. Olennaista on, että maailma ei lopu 
keskusteleviin osapuoliin, vaan puhuessani sinulle, siis jollekin tietylle 
ihmiselle, puhun aina myös jollekin kolmannelle ihmiselle. Sanomani 
oikeutus riippuu siitä, mitä artikulaatioasemastani yleensä ajatellaan. 
Kenenkään vaikutusvallattomuus ja mahti eivät rajoitu vain omaan 
asemaan tai toiseuden objektivoimiseen, vaan mukana on aina myös 
kolmas osapuoli, joka kansainvälisten suhteiden kyseessä ollessa voi 
tarkoittaa koko ihmiskuntaa. Tämä on sekä Buberin että Levinasin 

filosofian mukaista. Kommunikaation valtasuhteissa heijastuu keskus- 
teluosapuolten epäsymmetrisyys, jota ei tulisi peittää näkyvistä, vaan 
epäsymmetria pitäisi tunnustaa osaksi ihmisten ja yhteisöjemme situ- 
aatiota. Epäsymmetrisyyttä ei pitäisi hyväksyä, mutta sitä tulisi ymmär- 
tää pyrittäessä oikeudenmukaisempaan maailmaan. 


7.6.2. Miksi kansallista politiikkaa tarvitaan? 


Kansainvälisen tason ja yksilötason väliin jää kansallinen taso. Kan- 
sallinen tapahtumataso on myös etnisten konfliktien merkittävä toteu- 
tumisyhteys. Kansainvälisyyden käsitteen tekee mahdolliseksi juuri 
kansallisuuden käsite. Ei ole kansojenvälisyyttä eikä monikansallisuutta 
ilman kansoja ja kansallisuuksia. Kansallinen kulttuuri on ehto sille, että 
kansainvälisyydellä voi olla sisältö. Kansallisten identiteettien hämärty- 
minen ja kansallisen tapahtumatason marginalisoiminen ovat seurauksia 
siitä, että kansainvälisiä tapahtumia hallitsevat pelkät muodot. Syitä 
siihen on kaksi. Toinen on kapitalismin levittäytyminen maailmanlaajui- 
seksi ideologiaksi, ja toinen on Euroopassa vallitseva poliittinen inte- 
graatio. Niitä yhdistää, paitsi toinen toistaan tukeva vaikutus, myös se 
että ne molemmat voivat karata kansallisen päätöksenteon hallinnasta. 

Markkinatalouteen on usein liitetty taloudellisia ja poliittisia vapaus- 
ihanteita. Euroopan valtiot ovatkin tähän asti pysyneet uskollisina poliit- 
tiselle tahdonmuodostukselle eli omille kansalaisilleen. Euroopan uni- 
onissa poliittinen päätöksenteko kuitenkin etääntyy kansalaisista ja 
korvautuu vähitellen valtiokapitalismilla. Valtiokapitalismilla tarkoite- 
taan sitä, että valtio ei enää huolehdikaan kansalaisten eduista ja sosi- 
aalisesta oikeudenmukaisuudesta vaan pyrkii vain turvaamaan kapitalis- 
mille mahdollisimman suotuisat toimintaedellytykset. Kun valtio ja ka- 
pitalismi lankeavat Euroopan unionissa yhteen, EU:lle voi käydä kuten 
noidan oppipojalle, joka ryhtyi kokeilemaan taitojaan mestarin poissa 
ollessa. Hän onnistui lietsomaan henget liikkeelle mutta ei kyennytkään 
lopulta pysäyttämään niitä. 

Poliittiselta kannalta merkittävimmät etniset konfliktit kohdataan 
joko kansainvälisellä tasolla tai yksilötasolla ihmisten ajautuessa toisi- 
aan vastaan arkipäivän elämässä. Seurauksena on ollut valtioiden välisiä 
erimielisyyksiä tai suuria poliittisia sopimuksia, joiden merkitys valkenee 
vasta, kun on nähty niiden toimivuus käytännössä. Toisaalta seurauk- 
sena on ollut arkipäivän rasismia, kun kansalliset intressit ovat ajautu- 
neet konfliktiin ihmisten henkilökohtaisessa elämässä. Kansallinen taso 
ei ole niin helposti sivuutettavissa, kuin on luultu. Epäoikeudenmukaista 
on, että valtioiden itsemääräämisoikeutta puolustavat henkilöt voidaan 
pyrkiä leimaamaan yksiselitteisesti ”äärioikeistolaisiksi”, vaikka kansal- 
lisen itsemääräämisoikeuden kannattajat ammentaisivat motiivinsa 

esimerkiksi kansallisfilosofimme J. V. Snellmanin viitoittamasta ajattelu- 
perinteestä. Varsinkin nykyisissä akateemisissa piireissä on yleistynyt 
sellainen käsitys, että tieteenharjoittajien pitäisi ikään kuin automaatti- 
sesti ja kyseenalaistamattomasti edustaa monikulttuurisuutta, tai muu- 
ten heidät määritellään epäeettisiksi. Todellista vastuuttomuutta on mie- 
lestäni kuitenkin kansallisvaltioiden halveksuminen ja se, että kansain- 
välisyyteen yritetään pakottaa. Kulttuurien moneutta edustavat par- 
haiten itsenäiset kansallisvaltiot, kun taas kansainvälistymisen vaati- 
muksiin kritiikittömästi suhtautuvia yksilöitä ja viranomaisia on tapana 
kutsua internationalisteiksi, eli internatseiksi. 

Dialogisuuden kannalta on tärkeää, että keskusteluja voidaan käydä 
tasolla, johon yksilöiden ja ryhmien taso on liian suppea ja kansain- 
välinen taso liian mahtipontinen, etäinen ja mittasuhteiltaan väärä. 
Tämä taso on kansallisvaltion taso. On kielteistä, jos Suomessakin kaikki 
keskeiset kysymykset ihmisten sosiaaliturvasta, sairaanhoidosta, van- 
hustenhuollosta ja aluepolitiikasta asetetaan vain kansainvälisessä viite- 
kehyksessä, toisin sanoen Euroopan unionin näkökulmasta. Normien 
universalisoiminen voi olla meille haitaksikin, sillä se on usein merkinnyt 
standardien ja tavoitetasojen höllentämistä. Näin on käynyt esimerkiksi 
sosiaaliturvan kohdalla. Vahingollista on, jos ihmisten eriarvoisuus 
lisääntyy kansallisella tasolla. Tällöin kohdattavat konfliktit eivät ole 
ensisijaisesti kansainvälisiä tai pelkästään yksilöiden välisiä. Myös oman 
maan poliittinen hallinto voi eksyä kansallista etua puolustavasta roo- 
listaan. Voidaan kokea, ettei poliittinen hallinto edustakaan kansalais- 
ten mielipiteitä ja intressejä vaan vieraiden valtioiden tai liittovaltion 
intressejä. Ne voivat olla kaukana kansalaisten omista päämääristä ja 
tavoitteista. 

Näennäisesti yhtenäiseen kansakuntaan kuuluvat ihmiset voivat ko- 
kea itsensä syrjäytetyiksi omassa maassaan. Suomessa tällaista kansal- 
lista repeytymistä on pelätty, koska viimeisestä kansallisesta konflik- 
tistamme ei ole ehtinyt kulua vielä sataakaan vuotta. Juuri siksi eri- 
arvoisuus on maassamme arka puheenaihe, johon helposti reagoidaan. 
Maamme saarivaltiomaisuus, omaleimainen kieli ja aseveliakseli ovat 
pitäneet huolta kansallisesta yhteenkuuluvuuden tunteesta. 2000-luvulle 
tultaessa monet ihmiset ovat arvostelleet uutta taloudellista ja sosiaalista 
repeytymää. Luokkajako on astunut uudelleen voimaan. Ruuhka-Suomen 
ja muuttotappiokuntien välinen elintasokuilu heijastelee syrjäseutujen 
leimautumista entistäkin syrjäisemmiksi. Seurauksena on katkeruutta ja 
haluttomuutta osallistua poliittiseen vaikuttamiseen. Jos koko diskurssi 
käydään vain kansainvälisyyden ehdoilla, jääkö kansalliselle ajattelulle 
ja filosofialle tilaa? Kuitenkin hyvinvointi, joka maahamme on luotu, on 
tuotettu nimenomaan kansallisen politiikan kautta. Kansallista pääomaa 
olivat Sonera, Kemira, Neste ja Imatran Voima. Kansallisia ratkaisuja ja 
ponnistuksia on vaatinut yliopistoverkoston ulottaminen koko maan 

laajuiseksi. Kansallisessa puitteessa on tehty onnistunutta alue-, sosiaali- 
ja koulutuspolitiikkaa. 

Suolaa sanotaan hiljaiseksi tappajaksi, koska se voi tuottaa veren- 
painetaudin ilman, että ihminen itse huomaa mitään. Myös näennäisesti 
yhtenäinen kansallisvaltio, kuten Suomi, voi vähitellen ajautua sisäisen 
pirstoutuneisuuden tilaan. Kansallisen tason sisäpuolella tapahtuva syr- 
jäytyminen, poliittinen vieraantuminen ja asenteiden lukkiutuminen ovat 
tärkeimpiä syitä myös muissa valtioissa kohdattuihin sisäisiin konflik- 
teihin ja pakolaisvirtoihin. Kansallinen tapahtumataso, avoin kansalli- 
nen dialogi, kritiikki ja filosofia ovat hyvinvointiyhteiskunnan kivijalka. 

Edustuksellinen vallankäyttö on aina harvainvaltaa kansanvallan 
nimissä. Siksi kansallisen politiikan ongelma on aina keskustelun 
ongelma. Tilanne ei ole kovin erilainen moderneissa kansallisvaltioissa 
kuin se oli Ateenan kaupunkivaltiossa, jossa demokratian esiairueet 
tervehtivät sodasta palaavia orjia Pallas Athenen kultainen kilpi 
auringossa kimmeltäen. Myös nykyisin monet ihmiset deprivoituvat ja 
kieltäytyvät poliittisesta kommunikaatiosta. ”Ei ole mitään hyötyä 
vaikuttaa, jos ei ole mitään hyötyä vaikuttaa.” He kieltäytyvät ilmaise- 
masta näkemyksiään vaaleissa, vaikka juuri se olisi se ainoa mieli- 
piteiden ilmaisemisen foorumi. Kommunikaatiosta kieltäytyminen tapah- 
tuu tällöin heikomman osapuolen aloitteesta. Sitä on pidettävä oikeu- 
tettuna mutta myös oireellisena lopputulosta ajatellen. Seurauksena on 
syrjäytymistä, joka elättää itseään. 

Haluttomuus poliittiseen vaikuttamiseen voi heijastella myös ihmisten 
yksilöllistymistä. Äänestämisen karttaminen voi kertoa siitä, että ihmiset 
eivät halua päättää yhdessä, vaan he haluaisivat päättää itse. Olisikin 
tehtävä kuten ihmiset haluavat ja jaettava päätösvaltaa niin, että 
ihmiset olisivat yhä vaikutusvaltaisempia omissa asioissaan, eikä 
oikeudenmukaisuutta tarvitsisi perustaa keskiarvopäätösten varaan. 
Tasa-arvoa pitäisi luoda erilaisuuden eikä samanlaisuuden ideaalin 
kautta. Tasa-arvoisuuden rakentamisessa yksilöllisyyden varaan pitää 
kuitenkin olla kriittinen, sillä myös omiin poteroihin kaivautumista 
voidaan pitää defensiona uhkaavaa maailmaa vastaan. 

Mitä pienempiä poliittiset yksiköt ovat, sitä suurempaa on yksilön 
pienikin vapaus. Monikansallisissa valtioissa demokratia on keskitettyä 
kansanvaltaa, kun taas kansallisvaltiossa demokratia on hajautettua, 
aitoa kansanvaltaa. Tämä on hyvä muistaa liittovaltioon integroituvassa 
EU-Suomessa. Toisaalta en usko mihinkään ”matkapuhelindemokrati- 
aan”, jonka mukaisesti ihmiset äänestäisivät pikkuasioista esimerkiksi 
digi-TV:n tai internetin välityksellä. Se johtaisi vain ryhmäkuntaistu- 
miseen, ja purjevenesatamien rakentamisesta kiinnostuisivat lähinnä 
kokoomuslaiset — sosiaaliturvasta sosialistit. Intressiryhmien mukaan 
jakautuva osallistujaotos ei edustaisi todellisia poliittisia voimasuhteita. 
Siksi vain edustuksellinen demokratia voi taata mielipidevallan totuu- 

denmukaisen jakautumisen. Poliittisen vaikuttamisen vaikeus ei olekaan 
välineellinen. Demokratian ongelma on keskustelun ongelma: miten 
mielipiteet saataisiin kanavoitumaan demokraattisten päätöksenteko- 
elinten kautta? Erityisen tärkeitä olisivat suorat yhteydenotot luottamus- 
henkilöihin. Tulevaisuudessa pitäisikin yhdistellä edustuksellisen demo- 
kratian, lähidemokratian ja suoran demokratian muotoja, ja pitäisi ra- 
kentaa avoimen keskustelun foorumeita. Kreikkalaisessa kaupunki- 
valtiossa sellaisena toimi agora, tori, jolla ihmiset saattoivat kohdata ja 
vaihtaa ajatuksia. Internet ja sähköisen äänestämisen järjestelmä pitäi- 
sikin ottaa käyttöön edustuksellisen kansanvallan neuvoa-antavina väli- 
neinä, ja pitäisi kouluttaa erityisesti poliittisten edustajien kuuntelu- 
kykyä. Poliitikkoa ja krokotiilia yhdistää nykyisin se, että molemmilla on 
suuri suu mutta ei korvia ollenkaan. 


7.7. ETNINEN SYRJINTÄ JA EUROOPAN UNI 


Transsendentaalifilosofiat ovat tekemisissä rajojen kanssa. Transsenden- 
taalifilosofioissa on kyse rajoista, toiseudesta, vieraudesta, erilaisuudesta 
ja eroista. Maailmaan sisältyy uskomattoman paljon enemmän eroavai- 
suuksia ja erilaisuutta kuin suomalaisesta näkökulmasta voisi ajatella. 
Lähtökohtana monikulttuurisessa Euroopassa on, että säilytetään ja 
tuetaan erilaisuutta. Keskeiseksi kysymykseksi muodostuu, miksi pyrkiä 
tekemään Suomesta etnisesti monikulttuurista valtiota, kun maailma 
sinänsä on jo monikulttuurinen. Kulttuurien moninaisuutta puolestaan 
edistää se, että maailmassa on omaleimaisia ja kansallisesti itsenäisiä 
maita, kuten Suomi. Toinen tarkastelun arvoinen aihe on se, miten 
voitaisiin pitää yllä erilaisuutta keinoin, jotka eivät johda konflikteihin, 
kun suuri osa erilaisuudesta sisältää mahdollisuuden kulttuurisiin 
ristiriitoihin. Kuten edellä on useasti todettu, ”moniarvoinen” tarkoittaa 
yleensä samaa kuin ”sisäisesti ristiriitainen”. 

Tässä mielessä on ajateltava myös Syreeni-ohjelman päämääriä ja 
tavoitteita. Suomen Akatemia on poliittisesti johdettu organisaatio. Sen 
toimikunnat valitsee ja nimittää valtioneuvosto. Suomen Akatemian 
ohjelmat ja hankkeet ovat sen oman määritelmän mukaisesti ”tiede- 
politiikan instrumentteja” eli välineitä. Tiedepolitiikan ja instrumentin 
käsitteet ovat paljastavia. Ne suorastaan tarjoavat kriitikon eteen 
väitteen, että tutkimus onkin tendenssinomaista. Siksi on varottava 
mahdollisuutta, että ohjelmat ja hankkeet muodostuvatkin instrumen- 
teiksi, joiden kautta poliittinen hallinto ”ostaa” tutkijakunnalta halua- 
miaan mielipiteitä kilpailuttamalla rahapulassa olevia tutkijoita keske- 
nään. Tieteenharjoittajan on joskus hyvä myös itse kieltäytyä vastaan- 
ottamasta tutkimusrahoitusta, jos se vaatii sitoutumaan vieraisiin 
poliittisiin pyrkimyksiin tai estää esittämästä omia yhteiskunnallisia 


335 


mielipiteitä. Ongelmallista tässä vaihtoehdossa on se, että juuri vaikene- 
mista tiedepolitiikan viranomaiset saattavat tutkijakunnalta toivoa. 


7.7.1. Poliittiset puskurit ja valtiolliset välittäjät 


Syreeni-ohjelman pyrkimys syrjinnän vähentämiseen on osa Suomen 
hallituksen Eurooppa-politiikkaa. Se on osa hallituksen poliittista koneis- 
toa, jolla koetetaan paikata liittovaltiopolitiikan tuottamia vaurioita. 
Niitä syntyy, kun kansallisia raja-aitoja murskataan, kansallisvaltioita 
romutetaan ja kansainvälinen kapitalismi vaatii väestöjen ja työvoiman 
pakkosiirtoja. Siksi myös tieteellisistä ohjelmista voi helposti tulla poli- 
tiikan työkaluja ja käsikassaroita. Myös Syreeni on erittäin pitkälle prag- 
maattiseksi suunniteltu ohjelma. Se tähtää juuri niiden sivuseurausten 
korjailuun ja lieventelyyn, joita Euroopan unionin liittovaltiopolitiikka 
tuottaa. 

Suomen ulkopolitiikan tärkeimpiä tuloksia on, että meidän maas- 
samme ei ole merkittäviä etnisiä konflikteja. Sellaisia on esimerkiksi 
Irlannissa, Itävallassa, Saksassa, Venäjällä, Virossa, Yhdysvalloissa ja 
monessa muussa maassa. Meidän maassamme etniset pulmat eivät ole 
olleet suuri ongelma. Tästä tuloksesta on hyvä pitää kiinni. EU:n liitto- 
valtiopolitiikan myötä tätä tulosta ollaan horjuttamassa. Kyse ei ole vain 
koulutetun työvoiman liikkumisesta EU:ssa vaan myös siitä, mitä ta- 
pahtuu, jos esimerkiksi Turkki liittyy Euroopan unionin jäseneksi tai EU 
poistaa viisumipakon venäläisiltä. Tämä saattaisi merkitä sitä, että 
Suomeen virtaisi tuhansia tai jopa kymmeniä tuhansia maahanmuutta- 
jia, joilla on EU:n legitimoima oikeus elää ja asua maassamme. On vaikea 
ennustaa, miten silloin kävisi. Etniset barrikadit saatettaisiin pystyttää 
raja-asemien sijasta yrityksiin, yhteisöihin ja ihmisten välisiin suhteisiin, 
keskelle kansalaisyhteiskuntaa. Tuloksena voisi olla, että esimerkiksi 
yritykset valitsisivat työntekijänsä entistä tarkemmin perustein. On 
vaikea sanoa, kuka silloin olisi syrjityn asemassa, suomalainenko, joka 
häviäisi itsensä alihinnoittelevalle halpatyövoimalle, vai ulkomailta 
tullut, jota ei kelpuutettaisi työhön esimerkiksi heikon kielitaidon vuoksi. 
Seksityöläiset, hiv ja huumeet ovat joka tapauksessa liikkuneet rajojen 
yli kiivaaseen tahtiin vielä tullimuodollisuuksienkin aikana. 

Tärkeää on, mitä tiedämme ihmisten käyttäytymisestä kokemus- 
temme perusteella: rajat pystytettäisiin todennäköisesti johonkin. Jos ne 
eivät ole valtioiden rajoja, ihmiset pystyttävät omat rajansa. Ne voivat 
olla asenteellisia, taloudellisia tai jopa rasistisia. Tällöin on tarpeen muis- 
tuttaa myös rasismin käsitteen alkuperästä. Sana rasismi juontuu eng- 
lannin kielen sanasta race, joka tarkoittaa ”rotua”. Sama sana tarkoittaa 
myös ”kilpailua”, kuten lauseessa ”Let's begin the race” (”Kilpailu alka- 
koon”). Nykyäänkin on olemassa tieteenharjoittajia, jotka pitävät rotu- 

oppia pätevänä. Biologian näkökulmasta ihmisrodut ovat tieteellisiä tosi- 
asioita. Ihmiskunta luokitellaan euripidiseen, mongolidiseen ja negroidi- 
seen rotuun. 595 Rodut ovat yhtä selviä biologisia tosiasioita kuin kilpailu 
on yhteiskunnallinen tosiasia. Olen itse esittänyt kritiikkiä kilpailuun 
perustuvia luokitteluja ja naturalismia vastaan. Toisaalta pelkkä biologi- 
nen jako ihmisrotuihin ei synnytä vielä rasismia. Rasismi onkin rotujen 
välistä syrjintää, joka perustuu kilpailuun. Rasismi ei synny rotuopista, 
etnisyydestä eikä erilaisuuden tunnustamisesta sinänsä vaan niihin 
liitettävästä kilpailuideologiasta. Siksi ei pitäisikään tukea sellaisia 
maailmankatsomuksia, jotka haluavat edistää kilpailun legitimoitumista 
yhteiskunnalliseksi valikoitumisperiaatteeksi. Racing johtaa rasismiin. 
Tämä merkitsee sitä, että myös konflikteja lietsovalle rajojen purkutyölle 
pitää asettaa rajat. 

Rasismi on puolustusreaktio. Se on ilmiö, jota kukaan ei toivo. Sen 
vuoksi on hyvä palauttaa mieleen, että politiikka on valitsemista monesta 
sellaisesta vaihtoehdosta, joka sisältää sekä hyviä että huonoja puolia. 
Politiikka on kompromissien etsintää. Onko parempi, että on olemassa 
kansallisvaltioiden Eurooppa ja etniset konfliktit pyritään kohtaamaan 
valtioiden välillä ja rajoilla? Vai onko parempi, että kansallisvaltiot 
häivytetään ja etniset konfliktit siirretään osaksi kansalaisyhteiskuntaa, 
ihmisten suhteita ja organisaatioita? Kenties muitakin mahdollisuuksia 
on olemassa, jos ihmiset suostuvat muuttamaan asenteitaan, mutta 
kuinka pitkälle se voi onnistua poliittisen realismin valossa? Tässä 
mielessä Buber ja Levinas olivat hieman epärealistisia filosofeja. Heidän 
ajattelunsa piirtää etiikan sektorille pysyvästi merkityksellistä oikeuden- 
mukaisen yhteiselämän kuvaa, mutta etnisiä konflikteja ei voitane 
siirtää ratkaistaviksi yksilöiden välisiin suhteisiin. Tarvitaan valtiollisia 
välittäjiä ja poliittisia puskureita. 

Siksi ajattelen etnisten ongelmien kansainvälisestä kohtaamisesta 
maltillisemmin kuin Levinas. Varsinkin ihmisoikeusongelmat paljasta- 
vat, että jokin yhteinen käsitys hyväksyttävästä ja tuomittavasta on 
oltava. Tässä mielessä Levinas ja Buber pystyivät valaisemaan kansain- 
välisen etiikan antropologista perustaa. Dialoginen ajattelu ei kenties 
kykene venymään ihmisten kohtaamisesta kansainvälisten pulmatilan- 
teiden ratkaisemiseen, mutta se voi auttaa ymmärtämään niitäkin. 
Dialogisen metodin soveltamisala päättyy siinä, missä valtioiden rajat 
alkavat. 

Vaikka pidänkin monikulttuurisuuden ihannetta hienona, joudun 
oman analyysini pohjalta suhtautumaan siirtolaisuuteen torjuvasti. Näin 
teen tukeakseni sellaista monikulttuurisuutta, joka avautuu itsenäisten 
kansallisvaltioiden vahvistamisen kautta ja joka takaa paremmat mah- 
dollisuudet aitoon eurooppalaiseen moniarvoisuuteen ja kulttuurien 
moneuteen. 

Kuten jo tämän pääluvun alussa huomautin, transsendentaalinen 

reflektio päät(t)yy aina politiikkaan. Se ei johdu niinkään siitä, että 
politiikka olisi filosofeille erityisen houkutteleva aihe, tai siitä, että 
transsendentaalifilosofiat itse olisivat poliittisia. Transsendentaalifilo- 
sofioiden päätyminen politiikkaan johtunee enemmänkin filosofian mah- 
dollisuuksien päättymisestä, minkä Levinas totesi myös itse. Politiikka 
jää väistämättä transsendentaalisen filosofian ulkopuolelle, ja poliittisten 
kysymysten ratkaisemiseen on edettävä toista tietä. 


7.7.2. Pienten erojen politiikka ja läheisyyshypoteesi 


Entä mitä tuo kansalliseen omaleimaisuuteen liittyvä politiikanteko on? 
Onko kansojen välillä eroja, ja miksi niiden välillä olisi tarpeen pitää 
etäisyyttä? Miksi ne ovat omasta aloitteestaan tehneet niin, ja yrite- 
täänkö kanssakäymistä lisäämällä vain kääntää jokien kulkusuuntaa? 
Historian valossa Jenisein virtaussuunnan vaihtaminen onkin osoittautu- 
nut melko helpoksi hankkeeksi, jos sitä verrataan yrityksiin muuttaa 
ihmisten hyvin itsekästä ja oman edun tavoitteluun tähtäävää luontoa. 
Ihmisluonnolla en tarkoita tällöin niinkään biologisia olemuspiirteitä 
kuin suoraan ihmisten käyttäytymisestä luettavissa olevia historiallisia 
seikkoja. 

Kansainvälisen kanssakäymisen ja monikulttuurisuuden lisäämiseen 
tähtäävää politikkaa on usein koetettu perustella kritisoimalla niin 
sanottua ”pienten erojen politiikkaa”. ”Pienten erojen politiikalla” tar- 
koitetaan sitä, että kansakunnat muistuttavat pitkälti toisiaan ja että 
niiden välillä ei ole suuria eroavuuksia, mutta keskinäisen läheisyytensä 
vuoksi ne korostavat omalle identiteetilleen tärkeitä erityispiirteitä ja 
ajautuvat sen vuoksi riitoihin. Esimerkkinä käytetään usein Suomen ja 
Ruotsin välisiä suhteita — tai islamilaisen ja kristityn maailman suhdetta 
toisiinsa. 

Suomen ja Ruotsin tapaukseen kyseinen teoria sopiikin hyvin, sillä 
maat ovat melko samankaltaisia, ja niiden välinen kiistely vaikuttaa 
usein keinotekoiselta. Mutta siitä ei suinkaan seuraa, että pieniä eroja 
olisi syytä pitää merkityksettöminä. Myös suomalaisten ja venäläisten 
välillä on vain ”pieniä eroja”, ja olemme läheisiä naapureita, mutta 
suhteiden konfliktiherkkyys ei silti johdu vain siitä oman identiteetin 
vahvistamiseen liittyvästä itsemääräämisoikeuden korostamisesta, jonka 
kautta pidämme välimatkaa yllä. Takanahan on verinen historia, toisin 
sanoen kansojen kokemukset edellisistä sodista. Etäisyyden pito perus- 
tuu siis historiallisiin tosiasioihin, joita ei voida psykologisoida pelkiksi 
asennoitumiskysymyksiksi. 

Vielä selvemmäksi ”pienten erojen politiikkaan” vetoamisen ongel- 
mallisuus tulee, jos verrataan Kiinan suhdetta Japaniin ja Taiwaniin. 
Japani miehitti aikoinaan suurta osaa Kiinasta, minkä katsotaan edel- 

leen herättävän katkeruutta kiinalaisissa. Kiina taas painostaa Taiwania 
kieltäytymällä tunnustamalla sen itsenäisyyttä ja pitäen Formosan 
saarta yhtenä maakuntanaan. Lisäksi manner-Kiinassa vallitsee koko- 
naan toisenlainen yhteiskuntajärjestelmä. Sen enempää Kiinan ja 
Taiwanin kuin Kiinan ja Japaninkaan välisiä konflikteja ei voida kääntää 
tieteellisten tematisaatioiden kaleidoskoopeissa pelkiksi asennoitumis- 
kysymyksiksi. Takana on poliittisia tosiasioita. 

Ja islamia ja kristinuskoa vertailtaessa jo itse perusotaksuma voidaan 
osoittaa vääräksi: kyseessä eivät ole alun alkaenkaan pienet vaan melko 
suuret erot, jotka koskevat uskontojen suhtautumista demokratiaan, 
ihmisoikeuksiin ja tasa-arvoon. Kristinusko korostaa armoa, kun taas 
islamissa ihminen tuomitaan tekojensa mukaan. Lisäksi kyseisiä uskon- 
tokuntia erottaa Välimeren ja Bosborinsalmen kautta piirtyvä maantie- 
teellinen etäisyys. 

Siltä, onko läheisyydellä tai etäisyydellä sinänsä vaikutusta ihmisten 
poliittiseen asennoitumiseen, on myös kiistelty. Niin sanotun kontakti- eli 
läheisyyshypoteesin mukaan ihmiset ja kansat ymmärtävät toisiaan ja 
hyväksyvät toisensa paremmin, jos ne oppivat tuntemaan toisensa 
läheisen vuorovaikutuksen pohjalta. Gordon W. Allportin (1954) nimiin 
kirjatulla kontaktihypoteesilla tarkoitetaan oletusta, että mitä läheisem- 
missä tekemisissä eri kansanryhmät ovat, sitä vähemmän niiden välillä 
esiintyy eripuraa, epäluuloa ja väkivaltaisia yhteenottoja. Toisaalta tä- 
mäkin olettamus on ollut helppo osoittaa vääräksi jo pelkkien yleis- 
havaintojen pohjalta, ja paremmin voitaisiin väittää, että läheisyys lisää 
konfliktien mahdollisuutta. Kantaväestöjen maahanmuuttajavastaisuus- 
han on yleisintä juuri siirtolaislähiöissä, joissa ghettoblasteri soi. Teorian 
kannattajat ovat voineet enää turvautua tyypilliseen akateemiseen pe- 
rääntymisen tapaan: Teoria päteekin vain tietyissä oloissa, jos kontakti 
on virallinen, pitkäaikainen, tasavertainen ja niin edelleen...?. 

Myöhemmin on todistettu, että kontaktihypoteesi on riittämätön selit- 
tämään sisäryhmän suosimisen vähentämistä ja myönteisen asenteen 
muodostumista ulkoryhmän jäseniä kohtaan. Esimerkiksi Muzafer She- 
rifin (1966) poikaleirikoe todisti sen, että pelkkä kontakti ei takaa ryh- 
mien välisten suhteiden paranemista ja että jo pelkkä tietoisuus toisen 
ryhmän olemassaolosta voi lisätä oman ryhmän suvosintaa ja vihamielisiä 
asenteita toista ryhmää kohtaan. Vasta ulkoisen päämäärän tai tehtävän 
antaminen ryhmille lisäsi niiden yhteenkuuluvuutta, mutta tällöinkin 
yhteistoiminta oli puhtaasti ulkoisen pakon sanelemaa. 

Kontaktit eivät siis johda hyväksymiseen, jos ja kun itse tilanteita ei 
ole koettu hyviksi. Pelkkä mekanistinen oletus ihmisten taipumuksesta 
käyttäytyä esimerkiksi suvaitsevasti tietyn läheisyyden vallitessa ei päde, 
vaan asian ratkaisee viime kädessä se, onko itse asia kielteinen, myön- 
teinen vai neutraali. Niinpä tämäkin kysymys joudutaan ratkaisemaan 
arvoulottuvuudella eikä sellaisen olettamuksen nojalla, joka sanoo, että 

läheisyys sinänsä aiheuttaisi konfliktien vähenemistä. 

On kiintoisaa huomata, kuinka jokin poliittinen ideologia lähtee len- 
toon tieteeksi naamioituna ja sitä aletaan pitää kritiikittömästi totuu- 
tena, vaikka se ei perustuisi mihinkään kummempaan kuin keksijänsä 
mielipiteeseen, tarkoitusperään tai käsitykseen. Ja lopulta näitä mieli- 
piteidenvaraisia teorioita voidaan käyttää jopa oikeudenkäyntien todis- 
tusaineistoina. Kontaktihypoteesia ja ”pienten erojen narsismia” koskevat 
teoriat ovat olleet juuri sellaisia poliittisia näennäisteorioita. Etäisyys ja 
läheisyys ovat siis ongelmallisia asioita paitsi ihmisten välillä, myös kan- 
sojen ja kulttuurien välisissä suhteissa. Todellinen dialogisuus näyttää 
vaativan myös kansakunnilta juuri sitä kunnioitusta, varovaisuutta ja 
arvonantoa, jota korostun puhuessani ihmisyksilöiden suhteista. 

Luonnollisesti myös ihmisyksilöiden väliset erot ovat usein pieniä 
mutta erittäin merkittäviä. On esimerkiksi päätelty, että jo kolmen yksi- 
kön taantuma väestön älykkyyden keskiarvossa merkitsisi katastrofia 
koko kulttuurin kannalta.5% Lisäksi on havaittu, että ne yksilöt, joiden 
älykkyysosamäärä poikkeaa toisistaan kahdenkymmenen pisteen verran, 
eivät voi enää ymmärtää toisiaan kovin hyvin vaan puhuvat käsitteellistä 
moniselitteisyyttä vaativista asioista toistensa ohi.59? Käytännön näyttöä 
näistä asioista saamme arkitodellisuudesta joka päivä, joten myöskään 
kyseisissä tutkimustuloksissa ei pitäisi olla mitään ihmettelemistä. 
Esimerkiksi jokainen lapsi kohtaa jossakin vaiheessa elämäänsä sen 
havainnon, että hänen kaverinsa ”putoavat” hänen kyydistään eivätkä 
ymmärrä häntä itseään, mikä dramaattisella tavalla rikkoo näennäisesti 
samalle viivalle asetettujen koululaisten välisen yhteenkuuluvuuden 
tunteen. Minulle oli järkytys huomata noin kymmenvuotiaana, että 
samanikäinen luokkatoverini väitti kiven kovaan sanan ”sallittu* mer- 
kitsevän samaa kuin ”kielletty”, kun itse tiesin tuon sanan tarkoittavan 
luvallista”. En tiedä, miten hän on myöhemmin pärjännyt elämässä. 
Tällaiset tapaukset osoittavat, että kognitiiviset kuilut ovat tosiasioita. 
Samaan tapaan kuin empiirisen tutkimuksen on syytä myöntää tässä 
kirjassa arvosteltu rajoittuneisuutensa, myös dialogisen filosofian pitää 
myöntää, että tiettyjen biologisten ja kognitiivisten ehtojen toteutuminen 
on välttämätöntä keskustelujen käymiselle. Dialogisuuden toteutumi- 
seksi tiettyjen älyllisten taustaehtojen pitää täyttyä, mihin kaikki ihmi- 
set eivät näytä olevan valmiita idealistien hyvistä toiveista huolimatta. 

Edelleen voidaan palata siihen, eikö kuitenkin erilaisten ja eri tavalla 
ajattelevien ja toimivien ihmisten pitäisi osoittaa toisiaan kohtaan ystä- 
vällisyyttä ja pyrkimystä ymmärtämiseen. Kyllä varmasti pitäisi. Kiintoi- 
saa kansainvälisen politikan piirissä onkin se, että vihollinen näyttää 
olevan aina jossain: jos se ei ole kommunismi, se on kapitalismi. Ja kun 
totalitarismi kaatui Euroopassa, sen tilalle on astumassa islamilainen 
despotia. Tämä jatkuva kiertokulku herättää kysymyksen, ilmentävätkö 
nämä aatteet sittenkään omaa itseään, vai onko kyse vain köyhien ja 

rikkaiden välisestä kuilusta tai vallankäyttäjien ja hallittujen suhteista, 
ja eri suuntausten nimet vain vaihtelevat kuin viirit tangoissa? Vai onko 
jatkuvassa eripuran lietsonnassa kyse suoranaisesta pahuudesta: epä- 
luulosta, epäoikeudenmukaisuudesta ja siitä, mitä uskonnoissa kut- 
sutaan synniksi. 

Hyvää ja pahaa sinänsä ei ole oman käsitykseni mukaan olemassa. 
Pahuus tulee pahoista ajatuksista ja teoista, ja niitä puolestaan lietsovat 
uskonnot ja ideologiat. Poliitikot ja teologit ovat halki vuosisatojen usko- 
telleet, että hyvä ja paha ovat olemassa ikään kuin esineenkaltaisina 
olentoina ja että niillä on jopa henkilöllisyys. Niin hyvyys kuin pahuuskin 
on personifioitu muutamiin ihmisiin tai mielikuvitushahmoihin. Tämä on 
kuitenkin eräänlainen hämäystemppu. Tosiasiassa ”hyvä” ja ”paha” eivät 
ole substantiiveja, jotka viittaisivat joihinkin olentoihin, vaan ne ovat 
adjektiiveja, jotka kuvailevat, minkälainen maailma on. Ne siis välittävät 
eräänlaisen peruskokemuksen elämästä. Se puolestaan riippuu ihmisten 
ajatumisesta sekä toisiaan vastaan että luontoa vastaan — ja omien 
voimiensa osoittautuessa riittämättömiksi mahdollisesti myös itseään 
vastaan kamppailussa eloonjäämisestä. Tämän analyysin tuloksena voi- 
daan siis toistaa huomautus, että eettiselle kanssakäymiselle välttämä- 
töntä on hyvä tahto. Ihminen voi tehdä tahtonsa avulla paljon, onpa tuo 
tahto sitten hyvä tai paha. Valitseminen puolestaan jää jokaisen ihmisen 
oman moraalisen harkinnan asiaksi. Tässä mielessä voidaan siis sanoa, 
että hyvyys ja pahuus ovat maailmassa vaikuttavia voimia. 


7.7.3. Kansallisvaltioiden monikulttuurinen Eurooppa 


Kylmä sota jakoi Euroopan kahtia, kunnes sosialismin romahdus yhdisti 
sen taas. Sitten kävi niin, että Euroopan unioni, jonka piti integroida 
maanosamme valtiot, tosiasiallisesti jakoi Euroopan uudelleen kahtia. 
Tämä kahtiajako on pätenyt Euroopan unionin ja siihen kuulumattomien 
valtioiden kesken. Mutta sen rinnalla vaikuttaa myös toinen dualismi. 
Vaikka kaikki Euroopan valtiot liittyisivät Euroopan unioniin, kahtiajako 
jäisi voimaan todellisen Euroopan — sen todella olemassa olevan ja eri 
kulttuureita ja kansoja sisältävän Euroopan — ja Euroopan unionin eli 
poliittis-hallinnolliseen yhdenmukaisuuteen pyrkivän liittovaltion kes- 
ken. 

Äänestin Suomen EU-jäsenyyttä vastaan vuonna 1994, koska arvasin, 
että samaan kauppaan sisältyy myös päätös, jonka mukaan Suonni liittyy 
Euroopan rahaunioniin. Se puolestaan on kansallisvaltion vaikutusvaltaa 
heikentävä organisaatio ja liittovaltion selkäranka. Esko Ahon hallitus 
lupasi aikoinaan, että Suomen EU-jäsenyyteen ei sisälly liittymistä raha- 
unioniin eikä myöskään liittovaltioon. Olennaista myöhemmin tapahtu- 
neelle liittymiselle onkin se, että Suomessa hallitus vaihtui opposition 

päästessä hallitusvastuuseen. Paavo Lipposen hallitukset katsoivat 
olevansa vapaita antamaan EU-jäsenyydelle kokonaan toisenlaisen tul- 
kinnan. Lipponen puolestaan piti kantanaan, että liittymisestä rahaunio- 
niin päätettiin jo kansanäänestyksen yhteydessä. Euroopan unionin 
jäsenyydestä on ollut Suomelle taloudellista hyötyä, mutta asiaa on 
pohdittava periaatteellisella filosofisella tasolla ja pitkällä tähtäimellä. 

Luonnonvarojaan suojelevalle Nato-valtiolle, Norjalle, ei ole ollut 
Euroopan unionin ulkopuolelle jättäytymisestä mitään haittaa. Iso- 
Britannia, Ruotsi ja Tanska ovat EU:n jäseniä, mutta ne eivät kuulu 
rahaunioniin vaan päättivät säilyttää keskuspankkinsa rahapoliittisen 
vallan itsellään. Edessä oleva liittovaltiollistaminen ei ole välttämättä 
Suomen etujen mukaista. Myös monet syrjintäilmiöt, kuten työsyrjintä, 
on nähtävä tässä valossa. Taloudellisen sitoutumisen todellinen merkitys 
voi paljastua vasta, kun näemme käytännössä kaikki ne seuraukset, 
joihin Suomi on sitoutunut sopimuspapereilla. Oletan, että ensimmäinen 
niistä tulee eteen inflaationa, joka päästetään laukkaamaan, kun 
kansalaisille on saatu eurorahat käsiin. Emu-ehdoksi asetettu alle 2 
prosentin inflaatio on saatu monissa maissa toteutettua vain siten, että 
hintojen nousua on tasoitettu pankkien myöntämillä pitkillä asunto- 
luotoilla, jolloin lainojen maksuerät ja kulutusinflaatio ovat pysyneet 
maltillisina eikä rahan arvon todellista alenemista ole päästetty näky- 
mään tilastoissa. Todellisuudessa lasku lankeaa maksettavaksi tulevai- 
suudessa. Siksi en yllättyisi, vaikka rahaunionin kolmannen vaiheen 
toteuduttua havahtuisimme huomaamaan, että rahan arvosta on tosi- 
asiallisesti palanut puolet asuntojen ja energian kallistumisen myötä. 
Onkin mielenkiintoista nähdä, miten meille lopulta käy näissä raha- 
politiikan euroviisuissa. Kun Euroopan uni vihdoin päättyy, voimmekin 
herätä todellisuuteen, joka on muuttunut painajaiseksi. 

Olen sitä mieltä, että kansallisvaltioiden Eurooppa olisi poliittisesti 
parempi vaihtoehto kuin liittovaltio, jossa ihmisistä voidaan tehdä siirto- 
laisia ja yhteiskunnan kiertolaisia. Mielipidettäni vahvistaa etnisten vä- 
hemmistöjen oma pyrkimys perustaa itsenäinen kansallisvaltio kaikki- 
alle, missä nationalistiset vähemmistöt ovat tarpeeksi tietoisia ja voi- 
makkaita. Esimerkeiksi sopivat entisen Jugoslavian valtiot, Korsika ja 
Katalonia. Esimerkiksi kelpaa myös niin sanottujen siirtomaiden itse- 
näistymiskehitys. Postmodernistien ihannoima romanttinen paimento- 
laismetafora, nomadismi, osoittaa todelliset kasvonsa, kun ihmiset huo- 
maavat löytävänsä itsestään vuokraviljelijän, jonka on joka päivä 
oikeutettava oma olemassaolonsa ilman tilaisuutta heittäytyä hetkeksi- 
kään omalle maaperälleen lepäämään. Olen itse tottunut ajattelemaan, 
että taloudellinen ja poliittinen itsemääräämisoikeus, vaikka sitä olisi 
kuinka vähän, on perimmältään suurta rikkautta. 

Alustavia tuloksia kansainvaelluksista näemme Itävallassa, joka on 
epäonnistunut ulkomaalaispolitiikkansa hallitsemisessa täydellisesti. 

Seurauksena on syrjintää, hätää ja sosiaalitalouden luhistumista, minkä 
tuloksena on surullista nähdä rasismin nostavan päätään Euroopassa. 
Esimerkkinä ovat Silvio Berlusconin hallitus sekä Jörg Haiderin ja Jean- 
Marie Le Penin vaalimenestys. Rasismi ei synny itsestään, vaan siihen on 
syynsä. Kun tunnemme poliittisen mielipiteenmuodostuksen ehtoja, niitä 
syitä ei tule aiheuttaa eikä lisätä todellisten edellytysten edelle kii- 
rehtivällä integraatiopolitiikalla. Asian voi sanoa myös niin, että välttä- 
kää kansallisvaltioiden repimistä, sillä se johtaa väistämättä nationa- 
lismin esiinnousuun kansallisvaltioiden sisällä. 

Myös Unkarin ajautuminen Viktor Orbänin diktatuuriin 2000-luvulla 
on eräs seuraus runsaan ja ei-toivotun maahanmuuton aiheuttamasta 
turvattomuudesta. Siten se on nähtävissä puolustusreaktiona, jonka 
tuloksena unkarilaiset ovat ampuneet omia rivejään suoriksi. EU ei ole 
auttanut ulkorajan yli saapuvan maahanmuuton rajoittamisessa vaan 
kannustanut siihen. Venäjän hyökkäys Krimille 2014 ja vuoden 2022 
alussa koko Ukrainan alueelle ulottama sota puolestaan voivat kertoa 
tavasta, jolla venäläiset ovat kokeneet joutuneensa nurkkaan ajetuiksi 
Euroopan unionin laajetessa. Vaikka asia ei todellisuudessa olisikaan 
niin ja kyseessä olisi vain venäläisten oma klaustrofobinen uhkakuva, 
EU:ssa ei ole ehkä ymmärretty, että sodan syynä voi olla venäläisten 
selkäpiissä oleva traumaattinen pelko joutua ulkoisen vihollisen valloit- 
tamaksi. Tästä kumpuavaa defensiivisyyttä ovat presidenttinä toimiva 
entinen KGB-agentti Vladimir Putin ja häntä tukeva ”Yhtenäinen 
Venäjä” -puolue käyttäneet aseena valtansa lujittamiseen, samoin kuin 
venäläisten alitajunnassa mahdollisesti asuvaa aavistusta, että Venäjä 
hallitsee monien mielestä aivan liian suurta osaa maapallon pinta-alasta. 

Euroopan unioni puolestaan on vuoroin korostanut yhtenäisyyttään ja 
vuoroin patistellut jäsenvaltioitaan direktiiveillä, tukipakettipolitiikalla, 
vakausvälineillä, ilmastoaneilla ja sananvapauden rajoituksilla, joilla on 
puututtu kansallisvaltioiden itsemäärämisoikeuteen ja muihin sisäisiin 
asioihin. Onpa meitä uhattu viherkommunismia ja ekososialismia muis- 
tuttavalla vaateella ”ennallistuttaa” kolmasosa Suomen metsistä takaisin 
luonnontilaan perustuslaillisen omaisuudensuojamme vastaisesti. 

Tällaiset pakottamiseen nojaavat toimet luovat kelvottoman kuvan 
Euroopan unionista ja sen ”ihmisoikeuksista” ja ”liberaaleista arvoista”. 
Ne vaikuttavatkin pelkiltä abstraktioilta, joiden puolesta taisteleminen 
osoittaa vain, kuinka valistusliberalismi kumoaa jälleen omat ihanteensa. 
Tosiasiassa mikään demokratia ei voi toimia yksimielisyyteen taivuttele- 
misen varassa vaan ajatusten vapaan ja julkisen kilpailuttamisen sekä 
avointen vastakkainasettelujen tuella. 

Pahimmassa tapauksessa kansallisvaltioiden vaikutusvallan purka- 
minen ohjaa Euroopan kansoja uusiin sotiin. Konflikti ei ole silloin 
niinkään valtioiden välinen kuin kansalaisten edun ja monikansallisen 
liittovaltion välinen. Yksi rintama vallitsee tällöin kansalaisten ja liitto- 

valtion välillä ja toinen Euroopan unionin ja kolmannen maailman vä- 
lillä. Tällaisen mahdollisuuden realistisuudesta kertoo se, että armeijat 
eivät enää varustaudu ensisijaisesti kansallisvaltioiden välisiin rintama- 
sotiin vaan strategisten kohteiden suojeluun ja kansalaislevottomuuksien 
torjuntaan niin sanotuin NLW-asein eli ”ei-tappavin asein” (engl. non- 
lethal weapons). Kansalaisten kurittamiseen ja mielenosoitusten hajotta- 
miseen sopivia NLW-aseita ovat esimerkiksi vesitykit, pippurisumutteet, 
ääni- ja mikroaallot, sähköpamput, hajupommit, maantieliimat ja 
-liukasteet sekä nagaikat eli solmuruoskat. Niiden käyttöä on helppo 
jatkaa sitten kumiluodein, ihmiskilvin ja helikopterein. Kun viranomais- 
valta siirtyy käyttämään näitä LLW-aseita eli ”vähemmän tappavia 
aseita” (engl. /ess-lethal weapons), onkin tultu paradoksien partaalle. 

Niccolö Machiavelli neuvoi ruhtinaita tekemään suuret rikokset 
nopeasti ja viivyttelemättä, koska kipu kirpaisee kerralla vähemmän. 
Nautintoja hän puolestaan ohjasi jakamaan hitaasti ja säästeliäästi, jotta 
syntyisi vaikutelma pitkään jatkuvasta hyvinvoinnista.598 Tässä valossa 
onkin epäiltävä asteittaisen sotatilaan siirtymisen filosofisuutta. 

Toisaalta on mahdollista, että Euroopan taloudellinen voittokulku jat- 
kuu. Tällöin liittovaltio saattaa lisätä epävakautta sisäisellä menestyk- 
sellään, ja keskeisin konflikti kohdataan rikkaana pidetyn Euroopan 
unionin ja köyhän arabimaailman välillä. Liittovaltio ei kuitenkaan 
välttämättä lisää taloudellista eikä sotilaallista vakautta vaan saattaa 
heikentää sitä. Mitä laajemmiksi organisaatiot paisuvat, sitä toiminta- 
kyvyttömämmiksi ja herkemmiksi konflikteille ne tulevat. Tämä pätee 
sekä Euroopan unioniin, Yhdistyneisiin kansakuntiin että Natoon. 


7.7.4. Minne menet, Suomi? 


On tervehdittävä iloiten sitä, että Suomessa ketään ei syrjitä. Syrjinnän 
kohteeksi suomalainen joutuu todennäköisimmin juuri niissä maissa, 
joista pakolaiset meille tulevat. Kaikki tietävät, että esimerkiksi Eu- 
roopan unionin jäseneksi pyrkivässä Turkissa poliisikin on täysin rasis- 
tinen. Jos ajat skootterilla kolarin, syy on poliisiraportin mukaan aina 
ulkomaalaisen, aiheuttipa onnettomuuden kuka tahansa. Syrjintäilmiöt 
ja väkivaltaisuus siirtyvät meille suureksi osaksi juuri pakolaisväestön 
alkujuurilta. Sitä väkivaltaa he pakenevat. Usein sanotaan, että Suo- 
messa ei esiinny rasismia. En hyväksy tätä väitettä. Suomessa esiintyy 
ainakin alueellista ja seksuaalipoliittista rasismia, emmekä voi kääntää 
selkäämme myöskään Kontulan mellakoille, Joensuun skineille emmekä 
somalien puukkojunkkareille. 

Suomen ulkomaalaispolitiikkaa voidaan pitää epäonnistuneena sikäli, 
että suuri osa ulkomaalaisväestöstämme koostuu vain oman maansa 
väkivaltaisuutta ja sortoa paenneista ryhmistä. Tämä väestö on syr- 

jäytynyttä jo kotimaassaan, ihme jos ei sitten kokonaan vieraissa olo- 
suhteissa täällä Pohjolassa. Arvostettu opettajani Tampereen yliopis- 
tossa, professori Antti Eskola, lausui muutama vuosi sitten Helsingin 
Sanomissa, että on vahingollista, jos maamme väestö monipuolistuu 
tavalla, jonka tuloksena meille valikoituvat vain ongelma-ainekset.59 
Olisi toivottavaa, että ulkomaalaistuminen ja etninen monipuolistuminen 
saataisiin paremmalle pohjalle ja meille tulisi myös koulutettuja ihmisiä, 
jotka pystyvät itse huolehtimaan itsestään tarvitsematta jatkuvaa hen- 
kistä holhousta ja tukiopetusta selvitäkseen yhteiskunnassa. 

Antti Eskola on sama mies, jonka Helsingin Sanomien lukijat 
äänestivät yhdeksi itsenäisen Suomen sadasta rakentajasta. Hänen 
kanssaan on helppoa olla yhtä mieltä. Katson, että itsenäisen Suomemme 
pitäisikin omaksua nyt ihmisoikeuskysymyksissä samanlainen aktiivinen 
rooli kuin sillä oli idän ja lännen konfliktien liennyttelyssä 1970-luvulla. 
Ei ole oikein, että Suomi sulkee silmänsä esimerkiksi Venäjän har- 
joittamalta tshetsheenien alistamiselta. Ei ole oikein, että tasavaltamme 
presidentti Tarja Halonen kieltäytyy tapaamasta Tiibetin maanpaossa 
olevaa johtajaa Dalai Lamaa vain siksi, ettei haluta ärsyttää Kiinaa, 
jossa Nokia-yhtymällä on suuria taloudellisia etuja varjeltavinaan. Ihmis- 
oikeuskysymyksissä ei pidä tukeutua vain siihen, mikä on hyödyllistä tai 
haitallista, vaan siihen, mikä on oikein tai väärin. Taustalla vaikuttaa 
filosofisesti merkityksellinen asia, totuus. Jollakin tavallahan asiat aina 
viime kädessä ovat. 

Siksi myös pakolais- ja ulkomaalaisväestön kouluttamiseksi ja 
työllistämiseksi tarvitaan yhtä tehokkaita toimenpiteitä kuin ne, joilla 
sivistyneet länsivallat ovat pommittaneet pakolaisten asuinseutuja. 
Kauppalehti teki taannoisessa numerossaan kannatettavan aloitteen: 
pakolais- ja ulkomaalaispolitiikan asemasta pitäisikin puhua siirtolais- 
politiikasta, ja siirtolaisten työllistämistä johtamaan pitäisi palkata yri- 
tysten rekrytointi- ja henkilöstöhallinnossa pätevöitynyt yritysjohtaja.600 
Tavoite on, että työvoiman kysyntä ja tarjonta vastaisivat tälläkin alu- 
eella toisiaan. Samalla estettäisiin ulkomaalaisia päätymästä tilantee- 
seen, jossa työtä ei olekaan maassamme tarjolla. Toisaalta on keski- 
tyttävä ratkomaan etnisiä ongelmia siellä, missä ne syntyvät eli pako- 
laisten omilla kotiseuduilla. Ongelmia on usein pystytty ratkaisemaan 
vain rajanvedon avulla ja perustamalla uusia demokraattisia kansallis- 
valtioita, jotka kunnioittavat etnisiä, uskonnollisia, kielellisiä ja kulttuu- 
risia rajoja. Tämä nähdään myös Afganistanissa ja Lähi-idän rauhan- 
prosessissa. 

Etnisiä ongelmia ei ole syytä ryhtyä korjailemaan eikä syrjintää 
tendenssinomaisesti vähentämään, ennen kuin on mietitty, mistä nämä 
ilmiöt johtuvat. Siksi myös EU:n liittovaltiokehityksen seurauksia, 
kapitalistisen globaalitalouden siunauksellisuutta ja kansallisvaltioiden 
väheksymisen todellisia motiiveita on syytä ajatella tarkasti. 

Entä mikä kansallisvaltiossa sitten on niin puolustettavaa tai hyvää? 
Analyysini mukaan hyvinvointia ja yhteiskuntaluokkien välistä ymmär- 
rystä on voitu edistää parhaiten vahvojen kansallisvaltioiden sisällä — ei 
sen tapaisissa useista valtioista koostuvissa totalitarismeissa, jollainen 
esimerkiksi Neuvostoliitto oli. Islamilaiset maat puolestaan muodostavat 
keskusjohtoisen uskonnollisen totaliteetin, jossa useiden kansallisten 
vähemmistöjen sekä naisten asema on ankea ja kaikkia seksuaalivähem- 
mistöjä sorretaan ja rangaistaan systemaattisesti. 

Länsimainen demokratia ja rationalismi ovat kehittyneet kukoista- 
vimpaan kukkeuteensa nimenomaan kansallisvaltioissa ja niiden ansi- 
osta. Kansallisvaltioita edeltäneenä aikana Euroopassa vallitsi kosmo- 
poliittinen ja monikulttuurinen hajanaisuus, jossa aatelisto ja ylimmät 
säädyt käyttivät valtaa ja taistelivat keskenään. Sen sijaan kansallis- 
valtio on taannut säätyjen yhdistymisen ja toiminnan yhteisten pää- 
määrien hyväksi. Tällöin myös työväenluokalle on tarjoutunut mahdolli- 
suus poliittiseen osallistumiseen ja tavoitteidensa edistämiseen. Yhteen 
hiileen puhaltamisen on mahdollistanut nimenomaan kansallisvaltio, 
jossa luokkakuilut on lapioitu umpeen. Tätä kautta nationalismi on 
taannut sekä hyvinvoinnin, demokratian että rationalismin kehittymisen, 
kun yhteiskuntaluokat ovat voineet löytää toisensa ja yhteiset etunsa 
kansallisvaltioiden sisällä. Pitämällä yllä kansallisvaltioiden erilaisuutta 
nationalismi on varmistanut erilaisuuteen sisältyvän rikkauden maail- 
massa. 

Myös meidän homojen ja muiden seksuaalivähemmistöihin kuuluvien 
ihmisten asema ja oikeudet ovat liberalistisen ja yksilöä kunnioittavan 
länsimaisen individualismin tuloksia, ja siksi meidän kannattaa suojella 
ja pitää arvossa sitä järjen työvälinettä, jonka kautta oikeuksiamme on 
voitu edistää: kansallisvaltiotamme. Sen olemassaolon turvaaminen 
tapahtuu parhaiten henkisen maanpuolustustyön ja nationalismin edistä- 
misen kautta sekä kritisoimalla ja vastustamalla monikulttuurisuuteen 
ja maahanmuuton lisäämiseen tähtääviä pyrkimyksiä. 

Historia on osoittanut, että suurissa ja rajoiltaan löyhissä valtio- 
liitoissa eripuraisuus kasvaa, eivätkä kansakunnat koe ennen pitkää 
työskentelevänsä minkään yhteisen aatteen tai edun hyväksi. Euroopan 
unionissa on vaarassa käydä niin, ja siksi tulevaisuuden uhkakuvaksi 
muodostuu myös se, että Eurooppa jakautuu takaisin säätyihin ja yhteis- 
kuntaluokkiin, joissa yksilöt ja ryhmät tappelevat keskenään. Koska itse 
en toivo tällaista tulosta, vastustan kansallisvaltioiden purkamiseen joh- 
tavaa kosmopoliittista monikulttuurisuutta ja internationalistista pakko- 
kansainvälistämistä sekä globalisaatiota. Vahva ja itsenäinen kansallis- 
valtio on länsimaisen demokratian ja rationalismin vahvin turva. Kan- 
sallisvaltioiden rakentaminen varmistaa parhaiten sekä sosiaalisen että 
taloudellisen hyvinvoinnin, rauhan, tasa-arvon ja erilaisuuden kunnioit- 
tamisen ja edistää myös yhteisymmärrystä ihmisten välillä. 

Yhteenveto 


T ässä teoksessa on hahmoteltu dialogista filosofiaa, jonka avulla 
voidaan luoda menetelmällisiä ja eettisiä perusteita toisten ihmisten 
kohtaamiselle ihmistieteissä. Olen tukeutunut tutkimuksessani kahden 
eksistenssifenomenologiseen traditioon luetun filosofin, Martin Buberin 
ja Emmanuel Levinasin, ajatteluun. Luvussa 1 käsiteltiin dialogisen filo- 
sofian historiallista taustaa ja asemaa fenomenologisen ajattelun kehi- 
tyksessä. Dialogiin eli keskusteluun perustuvaa filosofiaa verrattiin 
muun muassa narratiiviseen ajatteluun tutkimuksen metodologisen teh- 
tävän täsmentämistä varten. Buberia ja Levinasia tulkittiin fenomeno- 
logisen filosofian uudistajiksi ja kriitikoiksi, joiden tehtävä oli osoittaa 
suuntaa tulevalle dialogiselle filosofialle. 

Luvussa 2 keskityttiin Martin Buberin esittämään tiedekritiikkiin ja 
ihmiskuvaan. Ihmisten kohtaaminen nähtiin Minän ja Sinän välisenä 
tapahtumisena, jossa subjektin ja objektin sijasta korostuu ihmisten 
välinen kohtaaminen. Ihmisen todellisuussuhde on joko persoonallinen 
Minä-Sinä-yhteys tai objektivoiva Minä-Se-suhde. Ihmisen olemus on 
dialoginen, koska ihmisen eettiset ja inhimilliset piirteet perustuvat 
vuorovaikutuksessa olemiseen. Ihmisen elämä muodostuu heilurimai- 
sesta liikkeestä Minä-Sinä-yhteyden ja Minä-Se-suhteen välillä. Buber 
antoi dialogiselle filosofialle suunnan ohjaamalla katseita pois fenomeno- 
logisen ajattelun subjektikeskeisyydestä ja kritisoimalla empiiristen tie- 
teiden objektivoivia ihanteita. Hän loi dialogiselle kohtaamiselle perus- 
tan tukeutumalla ihmistä koskevan tiedon transsendenttiuteen. 

Luvussa 3 tarkasteltiin Emmanuel Levinasin ajatuksia ihmisten toi- 
seudesta ja erilaisuudesta. Buberin esittämä metodologinen kritiikki 
kanavoitui Levinasin filosofiaa tarkasteltaessa eettiseksi haasteeksi, joka 
perustuu yksilön kokemuksen ja empiirisesti tematisoidun kokemus- 
käsityksen eroon ja kieltää ihmistä koskevan tiedon yleistämisen. Levi- 
nas syvensi Buberin dialogista ajattelua painottamalla toisen ihmisen 
absoluuttista erillisyyttä ja ainutlaatuisuutta. Koska ihmisten suhteet 
ovat epäsymmetrisiä, etiikkakaan ei voi perustua tasajaon eikä universa- 
lismin normeihin, joihin nojautuivat niin kristillinen kultaisen säännön 
etiikka kuin Kantin kategorinen imperatiivikin. Toisaalta Levinasin filo- 
sofia ei ole hyve-etiikkaa, sillä se kiistää hyveitä koskevan tiedon ensi- 
sijaisuuden eettisessä refleksiossa ja palauttaa eettisen ajattelun yksilöi- 
den omaan vastuullisuuteen. Sen perustana on kokemus toisen ihmisen 

antautumattomuudesta olemusajattelulle ja määritelmille. 

Luvussa 4 pohdittiin, miten dialogisen filosofian käsitys keskusteluista 
vastaa hermeneuttisissa tulkintateorioissa esitettyjä ajatuksia ihmisten 
elämyksellisestä kohtaamisesta. Keskeinen on myös tutkijoille ja tutkit- 
taville suuntautuva itsetuntemuksen haaste. Dialogisessa tutkimisessa 
korostuu tiedon vapauttava merkitys. Dialoginen filosofia välttää pitä- 
mästä traditioita auktoriteetteina toisin kuin hermeneutiikka. Dialogi- 
nen filosofia näkee tulkintatapahtuman päämääräsuuntautuneena pro- 
sessina, jossa latentit ja aktualisoitumistaan odottavat merkitykset voivat 
projisoitua toimintaan vapauttaviksi tarkoituksiksi. Tiedon intressien 
oivaltaminen on tärkeää, koska se auttaa tunnistamaan tieteiden yleis- 
sivistävän ja filosofisen tehtävän ja mahdollisen mission. Vertailu herme- 
neutiikkaan täydensi ja rajasi dialogisen filosofian alaa. 

Luvussa 5 luotiin katsaus siihen, minkälaisiin metodologisiin ja eetti- 
siin ongelmiin keskusteleva filosofia pyrkii vastaamaan. Syreeni-tutki- 
musohjelmaan liittyen esimerkkitapauksena tarkasteltiin seksuaali- 
vähemmistöjen syrjintään ja tieteelliseen kohtaamiseen liittyviä kysy- 
myksiä. Vähemmistöjen sisältä päin avautuva tutkimuspositio tuettiin 
näkemykseen, että erilaisuuden ja ulkopuolisuuden kokemukset ovat 
ihmisenä olemisen peruseksistentiaaleja ja voivat tulla jokaisen ihmisen 
osaksi. Lähtökohdaksi omaksuttiin ajatus, että elämää rikastuttavat 
filosofiset merkitykset luodaan usein valtavirtojen ulkopuolella, margi- 
nalisoitujen ryhmien ainutlaatuisessa kokemuskentässä. 

Syrjäytymisen, eriarvoisuuden ja etnisyyden kysymykset on usein 
mielletty harmaalle vyöhykkeelle sijoittuvaksi tutkimusaiheeksi. Tosi- 
asiassa teema kuuluu filosofisen ajattelun keskiöön, ja näin on kahdesta 
syystä. Ensinnäkin filosofian oma paikka on marginaalissa. Marginali- 
soitumisen tutkiminen on filosofian itsetutkiskelua. Toiseksi, pohtimalla 
syrjäytymisen ongelmia ajatellaan ihmisen koko eksistenssiä, eettisyyttä 
ja kanssakäymistä koskevia kysymyksiä, kuten mitä ovat rakkaus, viha, 
syyllisyys ja toivo. Valtakulttuureille rakentuneet kielifilosofiat ja prag- 
matismi eivät ole liioin pohtineet ihmisen olemassaolon kysymyksiä, 
koska ne eivät ole kokeneet edellä mainittuja aiheita omikseen. Eksis- 
tenssifilosofioille on langennut tieteellisen haastajan rooli siksi, että 
marginaalisiksi koettuihin aiheisiin tarttuminen on muuttanut myös 
tutkimuksen julkisuuskuvan marginaaliseksi. Käsitellessään syrjäytymi- 
seen, eriarvoisuuteen ja etnisyyteen liittyviä kysymyksiä filosofia kuiten- 
kin lähestyy olemassaolomme keskeisaiheita. Ja kääntäen: puhuessaan 
toiseudesta ja vieraudesta yleisellä tasolla filosofia ottaa väistämättä 
kantaa konkreettisiin erilaisuutta ja ulkopuolisuutta koskeviin teemoi- 
hin. Siksi myös tässä tutkimuksessa käsiteltiin ihmisen eksistenssiä, 
transsendentaalista maailmasuhdetta ja toiseutta filosofisesti ennen kuin 
paneuduttiin käytännön tutkimuseettisiin, metodologisiin ja poliittisiin 
ongelmiin. 

Filosofialle ominaiseen ulkopuolisen asemaan liittyen tässä tutki- 
muksessa luotiin seksuaalivähemmistöjen omaa poliittista filosofiaa, 
jonka perusta on yksilöiden esipredikatiivisessa kokemuksessa ja merki- 
tysten sukupuolisidonnaisuudessa. Jos tutkittava vähemmistöryhmä itse 
elää ulkopuolisuudessa, jos merkitykset luodaan erityiskulttuureissa ja 
jos syrjäytymisen kokemukset voivat tulla jokaisen ihmisen osaksi, 
valottaa vähemmistöjen omiin intresseihin sitoutuva tutkimus väistä- 
mättä myös ihmisenä olemisen koko kuvaa. Teoksessa kritisoitiin tie- 
teellisen ja poliittisen vallankäytön heteroseksistisyyttä. 

Viidennessä luvussa pohdittiin myös tilastollisen yleistämisen, empii- 
risten kokemuskäsitysten ja ihmisen luonnontieteellisen selittämisen 
karikoita. Luonnontieteellinen reduktionismi nähtiin ideologiana, joka 
pyrkii vastustamaan ihmisen dialogista luonnetta eli tosiasiaa, että 
ihminen on merkityksiä ja tarkoituksia asettava olento, jonka elämässä 
vapaus, vastuu ja itsemäärääminen luodaan tulevaisuuden mahdolli- 
suuksien kautta. Naturalististen tieteiden järjestäytymistä biologisiksi, 
neurologisiksi ja geeniteknologisiksi oppijärjestelmiksi tulkittiin haas- 
teeksi ihmisen toiminnan kehittyneelle sosiaalitieteelliselle tutkimiselle. 

Luvussa 6 dialoginen filosofia muotoiltiin metodiksi. Dialogiset kes- 
kustelut ovat tunnustuksellisia ja luottamuksellisia, ja ne perustuvat 
kumppanuuteen. Dialogin välineinä ovat kertomukset, joita ovat makro- 
tason myytit ja tarinat sekä kirjalliset ja kuvalliset kertomukset. Ihmis- 
ten omaan elämään liittyvien mikrotason kertomusten konflikoituessa 
makrotason kertomusten kanssa koetaan epifaninen momentti eli oival- 
luksen hetki. Se voi paikantua ihmisen elämänkulun solmu- tai risteys- 
kohdaksi, josta alkaa uusi kehityskulku. Narratiivista ajattelua hyödyn- 
täen dialoginen metodi pyrkii paljastamaan tällaisia konflikoitumisen 
hetkiä ihmisten elämässä. Tutkimustehtäviä varten se voi pyrkiä myös 
luomaan niitä. 

Siinä, missä narratiivisen tutkimuksen mielenkiinto kohdistui impli- 
siittisesti olemassa oleviin kulttuuriluomuksiin ja minuuksiin, dialogisen 
metodin kautta pyritään näkemään epäsuorasti olemassa olevien roolien 
ja mallien taakse: paljastamaan ihmisten persoonallinen minuus. Dialogi- 
nen filosofia ei kiistä kiinteitä identiteettejä eikä transsendentaalista 
egoa, kuten eräät postmodernismin suunnat. Sen sijaan dialogisen filo- 
sofian kautta pyritään avaamaan mahdollisuus kulttuurisesti annettujen 
identiteettien ja ideologioiden kritisoimiseen. Tässä tutkimuksessa pe- 
rustetulla dialogisella metodilla on yhteyksiä myös niin sanottuun tai- 
teelliseen tutkimiseen. Dialogi ja minuuden muotoutuminen voidaan 
nähdä yhtäältä kulttuuriluomuksiin kohdistuvan purkutyön ja toisaalta 
oman luovan rakennustyön välisenä liikkeenä. Dialoginen filosofia hyö- 
dyntää varhaisen fenomenologisen filosofian käsitystä fenomenologisesta 
reduktiosta, konstruktiosta ja destruktiosta. 

Dialogisten filosofien tarkoituksena oli fenomenologian radikalisoimi- 

nen. Toisaalta jo Emmanuel Levinas totesi oman kohtaamisetiikkansa 
vaikutusvallattomaksi, kun käsitellään yhteisöjen ja valtioiden suhteita. 
Niinpä tämän tutkimuksen päättävässä luvussa 7 ei pohdittu dialogisen 
ajattelun merkitystä politiikalle. Sen sijaan kyseisessä luvussa pohdittiin 
politiikan haasteita dialogiselle toisen ihmisen kohtaamiselle. Sosiaalisen 
syrjäytymisen ja yhteiskunnallisen anarkismin lisääntymistä tulkittiin 
seuraukseksi universalismiin perustuvasta ihmiskuvasta. Sen mukaisesti 
valistuksen ihanteita on toteutettu yhdenmukaistamispyrkimysten kaut- 
ta. Dialoginen filosofia tarjoaa tilalle yhteiskunnallisen moniarvoistu- 
misen tosiasiat hyväksyvää vapauden, veljeyden ja tasa-arvoisuuden 
tulkintaa, joka tukee erilaistumista mutta ei hyväksy ihmisten eri- 
arvoistumista. 


Tässä kirjassa on kartoitettu ihmistieteiden ja erityisesti vähemmistöjen 
tutkimisen eettistä ja metodologista perustaa. Martin Buberin ja Emma- 
nuel Levinasin filosofia ja heidän esittämänsä kritiikki todetaan rele- 
vantiksi nykyiselle tieteenfilosofialle. Teos yhdistää Martin Buberin luo- 
man kuvauksen dialogisesta tilanteesta Emmanuel Levinasin esittämiin 
kohtaamiseettisiin vaatimuksiin. Metodisääntöinään se soveltaa Edmund 
Husserlin fenomenologisia sekä Martin Heideggerin ja Hans-Georg Gada- 
merin eksistenssihermeneuttisia lähtökohtia. Parhaimmillaan dialoginen 
tilanne laajenee kolmanniuden piiriin: periaatteellisia keskusteluja ja 
politiikanteon oikeutusta koskevaksi yhteiskuntasuhteeksi, jossa myös 
ulkopuoliset osallistujat voivat taata dialogisuuden onnistumisen. 

Erityisen ajankohtaista ja soveliasta dialoginen filosofia on kansain- 
välispoliittisten konfliktien ja sosiaalipolitiikan piirissä kohdattujen 
ongelmien lähestymiseen, mutta myös perinteisten sosiologisten, psyko- 
logisten ja sosiaalipsykologisten kysymysten tarkasteluille sillä voi olla 
annettavaa. Dialogista filosofiaa ovat nykyisin hyödyntäneet psykoana- 
lyyttisten ja psykiatristen sekä psykologisten terapiamuotojen lisäksi 
erityisesti ne laadullisen ihmistutkimuksen muodot, jotka nojautuvat 
persoonalliseen kohtaamiseen ja subjektiiviseen tiedon hankintaan. Esi- 
merkkejä tarjoavat etnometodologia ja teemahaastattelu. Dialogista 
metodologiaa voidaan hyödyntää myös taiteellisen tutkimisen yhtey- 
dessä, jolloin tekijän, tutkijan tai teoksen katsotaan olevan dialogisissa 
(viittaus)suhteissa ympäristöönsä ja itseensä. 

Paradigmaattisen eli koulukunnista riippuvaisen filosofian vaihto- 
ehtona dialoginen filosofia toteuttaa akateemista sivistyksen ihannetta 
valistushenkisesti ja dynaamisesti. Filosofisen anarkismin tavoin se on 
tieteellinen ajattelutapa, joka sallii ja toivoo itseensä kohdistuvaa en- 
nakkosensuroimatonta kritiikkiä. Tähän liittyvä muutosvoimaisuus 
ulottaa dialogisen filosofian osaksi Paul Feyerabendin edustamaa anar- 
kistista tieteenfilosofiaa sekä Thomas Kuhnilta tunnettua tieteellisten 
vallankumousten tapahtumasarjaa. 

Olen tehnyt tutkimustani sekä teoreettisen analyysin että käytän- 
nöllisten yleishavaintojen pohjalta. Koska eräät päätelmäni jäävät poliit- 
tisten johtopäätösten tavoin joka tapauksessa mielipiteidenvaraisiksi, ei 
niitä mielestäni ole ollut tarpeen tukea tilastollisesti tai muulla tavoin 
empiirisesti. Filosofiseksi ongelmaksihan tulisi tällöin se, miksi pyrkiä 
oikeuttamaan omaa tutkimusta luovuttamalla auktoriteettiasema esi- 
merkiksi kaduilta kerätyille näkemyksille, niin kuin kyselyihin perus- 
tuva tilastotutkimus helposti tekee — tai miksi lavastaa jotakin todelli- 
suuden ilmiötä tutkittavaksi laboratoriossa, kun olosuhteet siellä vääris- 
tyvät, tutkija tulee vaikuttaneeksi koehenkilöiden asenteisiin, ja toden- 
peräisimpiä päätelmiä voidaan tehdä suoraan todellisuutta koskevista 
havainnoista ja tiedotusvalineistä. 

Tosiasiassa filosofeilla ja tieteenharjoittajilla voisikin olla oman tutki- 
muksellisen asenteensa rinnalla myös linjanvetäjän rooli. Juuri meillä 
ovat hallussamme ne tiedolliset ja käsitteelliset välineet sekä voimavarat, 
joiden johdosta voimme ajatella asioista enemmän, perusteellisemmin ja 
toisin kuin monet muut ihmiset. Näin ollen pidän perusteltuna ja jopa 
velvoittavana sitä, että filosofit etenevät pelkkien käsitteellisten ja teo- 
reettisten tutkimustensa pohjalta myös konkreettista todellisuutta ja 
politiikkaa koskeviin johtopäätöksiin — vaikka en toivokaan johtopää- 
tösten motivoituvan sen enempää tilastojen muotoon kerätyistä satun- 
naisten vastaantulijoiden mielipiteistä kuin minkään intressiryhmän 
näkemyksistäkään. 

Tätä tehtävää suorittaessaan dialoginen tietokäsitys noudattelee 
demarkaation ihannetta, eikä se pyri aktiivisesti ohjaamaan eikä muok- 
kaamaan todellisuutta. Sen sijaan dialoginen filosofia korostaa vaati- 
musta palauttaa tieteellinen tieto takaisin siihen elämänyhteyteen, jota 
se käsittelee ja josta se on peräisin. Tällä tavoin halutaan varmistaa 
dialogisen tietosuhteen eettisyys, toisin sanoen se, että tieto palvelee ih- 
misten pyrkimyksiä ymmärtää itseään ja todellisuuden ilmiöitä. 

Dialoginen filosofia ei tue hallinnallisin motiivein perusteltua tieto- 
käsitystä (kuten niin sanottu hallintatiede) vaan emansipatorista eli 
vapauttamaan pyrkivää tiedonihannetta. Siten sen voidaan katsoa 
vahvistavan liberaaleja ja demokraattisia poliittisia järjestelmiä, kuten 
asia oli jo antiikin Kreikassa. Dialogiin perustuvan demokratian vasta- 
kohta onkin latinan sanasta dicto (suom. ”sanella”) johdeltu diktatuuri 
joka perustuu diktaattorin harjoittamaan sanelupolitiikkaan ja sen 
mukaiseen oligargiaan (eli harvainvaltaan) tai tyranniaan (eli hirmu- tai 
yksinvaltaan). 

Ihmisten yksilöllisyyttä ja ainutlaatuisuutta korostavien teesiensä, 
ideologiakritiikkinsä sekä tieteellisen ajattelun perinnettä täydentävien 
teoreettisten löydöstensä kautta dialoginen filosofia luo suotuisan pohjan 
toisten ihmisten tieteelliselle ymmärtämiselle ja sosiaalisten vähem- 
mistöjen kohtaamiselle. Kirjani pääteesin voi kiteyttää maksiimiksi: 

”Kohtele ihmisyyttä sekä itsessäsi että toisissa ihmisissä aina suurena 
arvoituksena.” 

Viitteet 


Kirjallisuuteen viitattaessa on mainittu tekijän tai tekijöiden nimen 
lisäksi teoksen painovuodet, joista ensimmäinen ilmaisee käytössä olleen 
painoksen tai käännöksen ilmestymisvuoden ja jälkimmäinen teoksen tai 
artikkelin alkuperäisen julkaisuvuoden. Esimerkiksi: ”Heidegger 1989 
[1927], s. 17.” 

Päälähteinä käytettyihin Martin Buberin ja Emmanuel Levinasin 
teoksiin on viitattu käyttämällä lähdeluettelossa mainittuja kirjain- 
lyhenteitä. Esimerkiksi: ”Ks. Buberin teosta BGB, s. 33.” 

Tiedot viitatuista sanomalehtiartikkeleista löytyvät alaviitteistä, eikä 
niitä ole poikkeuksetta toistettu kirjallisuusluettelossa. Viitattujen leh- 
tien nimet on mainittu lehtien ja aikakausjulkaisujen luettelossa. 


1. Dosentti Maija Lehtovaara arvosteli teokseni Aikuiskasvatus-lehteen 4/2003 
todeten (s. 321), että ”[klirjan teoreettinen osa on Buberin ja Levinasin 
filosofiaa tuntevallekin erinomaisen antoisa. Kummankin filosofia on kuvattu 
asiantuntevan syvällisesti, mutta samalla konstailematta ja harvinaisen 
selkeästi.” Professori Juha Varto puolestaan kirjoitti teoksesta Niin & Näin- 
lehteen 2/2003 (s. 111), että ”[klirjan teoreettinen voima ja käytännöllinen 
haastava kirjoittamistapa tekee siitä erityisen arvokkaan. Hankamäki ei 
luultavasti ole pyrkinyt kirjoittamaan ikuista” viisautta ja on siten onnistunut 
kirjoittamaan ajankohtaisen ja oletettavasti ajattomasti radikaalin kirjan, 
jonka anti ihmistieteiden tutkijoille ja toimijoille on luullakseni kestävää 
tekoa.” 

Pietari Almusa puolestaan arvioi Kulttuurivihkot-lehdessä 5/2003 (s. 72), 
että ”[klokonaisuutena kirja on teoreettisesti vahva ja käytännöllisesti haas- 
tava esitys. Hankamäen kirjoituksen hienovireisyys tekee sujuvasti rönsyile- 
västä tutkimuksesta miellyttävää luettavaa.” Myös Pekka Wahlstedtin näke- 
mys Mielenterveys-lehdessä 5/2003 (s. 34—35) vastaa niitä tavoitteita, joihin 
olin kirjallani pyrkinyt: ”Dialogisuudesta puhutaankin nykyään paljon niin 
naistenlehdissä kuin suuryrityksissä, jotka haluavat perinteisten hierarki- 
oiden tilalle suoraa dialogia johdon ja työntekijöiden välille. Filosofi Jukka 
Hankamäki huomauttaa kuitenkin, ettei asia ole aivan näin yksinkertainen. — 
Dialogisuus liittyy paljon laajempaan maailmankatsomukseen ja ihmiskäsi- 
tykseen, joka on hyvin kaukana nykyisistä kilpailua ja oman edun ajamista 
suosivista näkemyksistä.” 

2. Tapani Kilpeläinen kritisoi teostani kirja-arviossaan ”Tie helvettiin on 
kivetty...” (Yliopisto 12/2003, s. 53—54), jossa hän antautui vertaamaan kirjoit- 
tajaa joihinkin (ilmeisesti omassa mielessään olleisiin) ”pirtu-ukkoihin”. 

3. Mika Waltari teoksessaan Aiotko kirjailijaksi? (1994 [1935], s. 211). 

Vastasin Tapani Kilpeläisen arvioon Yliopisto-lehden numerossa 14/2003 
(s. 38—39), jossa korjailin muutamia kirja-arvosteluun sisältyneitä asiavirheitä 
ja totesin, että paremmin kuin moittimalla kirjani tyyliä Kilpeläinen olisi 
voinut kivittää ikkunani ja kolhia Opelini. Samassa yhteydessä huomautin 
Juha Varton kehuneen kirjaani Niin & Näin -lehdessä sen verran vuolaasti, 
että olin vähällä laatia kriittisen kommentin hänellekin. Muistutin myös 
emeritusprofessori Lauri Rauhalan minulle lähettämästä kirjeestä, jossa hän 
kertoi olevansa kanssani ”filosofisesti täysin samoilla linjoilla”. Tämän häm- 
mentävän palautteen keskellä kiitin luonnollisesti niitä ”analyyttisen filo- 
sofian vahvoja nimiä” (Kilpeläisen ilmaus), jotka olivat aina osoittaneet to- 
dellisen suuruutensa jakamalla taloudellisten tukiaistensa taakan vain omien 
kellokkaidensa kannettavaksi. 
Ks. esseetäni ”Toiset tulevat ensimmäisiksi — Emmanuel Levinas ja kielifilo- 
sofian haaste” teoksessani Filosofiset viuhahdukset — Populaarifilosofisia 
tekstejä sekseistä, vallasta ja filosofisista liikkeistä (2007, s. 114—132). 
Ks. teokseni Enkelirakkaus — Filosofia ja uskonto homoseksuaalisuutena 
(2008) sivuja 23—25. 
Suomalainen rap-yhtye Fintelligens raidallaan ”Kelaa sitä” albumilla ”Rene- 
sanssi” (2000), jonka nimi lienee kirjoitettu tahallisesti väärin”. 
Englantilainen kirjailija ja taidehistorian professori John Ruskin sadussaan 
Kultavirran kuningas (1918a [1851]). 
Työelämään liittyviä ilmiöitä olen tarkastellut teoksessani Työttömän kuo- 
lema — Johdatus uuteen työyhteiskuntaan ja työn filosofiaan (2005). 
Tiedon ja tieteen emansipoivista intresseistä ks. esimerkiksi tutkimuksiani 
Minän rakentuminen ihmistieteissä (1994, s. 165-171) ja Minä — Minäfiloso- 
fioiden filosofiaa (1995, s. 138—139). 
Lainaukset Emil Toden romaanista Enkelten siemen (1994, s. 7—8 ja 54—55). 
Nykysuomen sanakirjan määritelmä sanalle ”rohdin” (III-IV, s. 753). 
Ks. OECD-maiden piirissä tehtyä Programme for International Student Asses- 
ment (PISA) -tutkimusta, joka julkaistiin Pariisissa 4.11.2001. TV-uutiset 
4.11.2001; Helsingin Sanomat 5.11.2001. 
Ks. tutkimustani Rakkauden välittäjä — Kulttuurikritiikki ja eettisen ihmisen 
ideaali Simone Weilin ajattelussa vuodelta 1997 (s. 152—157). 
Filosofian ulkopuolisuudesta ja tieteellisen vallankäytön historiallisesta 
ekspansiivisuudesta katso esim. Niin & Näin -lehdessä 3/2000 julkaistua 
millennium-artikkeliani ”He söivät isien ruumiin — Mihin filosofian historioita 
tarvitaan?” (s. 58—62). Aikalaiskriittinen analyysini on julkaistu myös koko- 
elmateoksessani Filosofiset viuhahdukset (2007, s. 150—165). 
Ks. esim. Pjotr Kropotkinin tutkimusta Mutual Aid — A Factor in Evolution 
(1987 [1902]). Darwinin teoksessa The Origin of Species vuodelta 1859 (suom. 
Lajien synty, 1988) ei todella ole yhtään kokeellista tutkimustulosta, vaan sitä 
voidaan pitää metafysiikkana aivan niin kuin naturalistien arvostelemia 
uskonkappaleitakin. Tämä ei tietenkään merkitse, ettei evoluutio-oppi voisi 
olla totta, mutta perimmältään sen otaksumat ”selektiosta”, ”kehityksestä” ja 
koko olemassaolon perusteista jäävät yhtä hurskaan toiveajattelun varaan 
kuin kreationistien omat opetukset. 

Naturalistien kannattaisikin pohtia, kuinka hyvä tai käyttökelpoinen 
uskonto evoluutio-oppi on, ja miten se toimii ideologiana. Näin muutamat 

21. 


pragmatistit ovatkin tehneet sitoutuen tosin liiaksi naturalistien ohjelmaan. 
Kiintoisan lähtökohdan tässä tutkimuksessa esitettävälle naturalismin kritii- 
kille tarjoavat jo Darwinin teoksen nimeen sisältyvät mielipiteenilmaukset: 
”Lajien synty luonnollisen valinnan kautta eli luonnon suosimien rotujen 
säilyminen taistelussa olemassaolosta”. Anarkistina pidetyn Kropotkinin 
ajattelusta ks. teostani Filosofia räjähti, tulevaisuus palaa (2005, s. 37—42). 
Ks. esim. Emile Durkheimin ”Sosiologian metodisääntöjä” (1982 [1895]) ja 
Karl Marxin ”Pariisin käsikirjoituksia” teoksessa Die Friihschriften (1953, s. 
255-), joka on myös suomennettu (1978) nimellä ”Taloudellis-filosofiset käsi- 
kirjoitukset 1844”. 

Lähtökohtana oli luonnollisesti Heideggerin teos Sein und Zeit (1989 [1927]). 
Kuten esimerkiksi George Steiner viittaa kirjassaan Heidegger (1997 [1992], 
s. 59), kyseinen teema kantaa hyvinkin Heideggerin suureen ”käänteeseen” 
(Kehre) asti, ehkä myös sen tuolle puolen. ”Käänteellä” viitataan Heideggerin 
siirtymiseen pelkästä fundamentaaliontologisesta olemisproblematiikasta tar- 
kastelemaan ihmisen projektuaalista ja käytännöllisperäistä ”ajattelemista” 
(Denken) maailmasuhteen tärkeimpänä moduksena. 

Tässä tutkimuksessa 'fundamentaaliontologialla' tarkoitetaan Heideggeria 
seuraten filosofiaa, jossa pyritään ihmisen modaali-temporaalisen luonteen eli 
ajallisuuden ja olemisen välisen sisäisen dialektiikan ymmärtämiseen. Sa- 
maan viitataan *eksistentiaalianalytiikalla”. 

Tieteiden jaosta ”piiriontologioihin” ks. Edmund Husserlin teosta Ideen zu 
einer reinen Phänomenologie und phänomenologischen Philosophie — Drittes 
Buch: Die Phänomenologie und die Fundamente der Wissenschaften (1952 
[1913], $ 7). 

Myös syrjintätutkimus itse voi syrjiä. Kulttuurien ja yhteiskunnan tutki- 
muksen toimikunta ei hyväksynyt Suomen Akatemian rahoittamaan ja Vesa 
Puurosen johtamaan 4,3 miljoonan euron Syreeni-ohjelmaan yhtään hanketta, 
jossa käsiteltäisiin homoseksuaalien syrjintää. Lisäksi oma täydentäväksi 
tarkoitettu hakemukseni hylättiin toimikunnan kokouksessa 16.11.2001. Aka- 
temian päätettyä myöntää osarahoitusta eräälle toiselle projektille, jossa olin 
puolen vuoden ajan mukana, kyseisen hankkeen johtaja Inkeri Sava katkaisi 
lopulta tutkimustukeni pitäen homoseksuaalia sopimattomana projektiinsa ja 
suuntasi tutkimusmäärärahani toiselle tutkijalle. Olen kirjoittanut tapauk- 
sesta kriittiset artikkelit ”AMkatemian käytännöt” (Yliopisto 8/2002), ”Miten 
meitä tutkitaan?” (Z-lehti 3/2002), ”Onko projektitutkija tieteen pyramidi- 
orja?” (Acatiimi 3/2002) ja ”Yksipuolista syrjintätutkimusta” (Sosiologia 
3/2002). 

Tässä tutkimuksessa laajasti käytetyillä arvo- ja symboliuniversumin käsit- 
teillä tarkoitan samaa, mihin niillä viittasivat Peter L. Berger ja Thomas 
Luckmann tiedonsosiologisessa teoksessaan The Social Construction of Reality 
vuodelta 1966 (suom. Todellisuuden sosiaalinen rakentuminen, 1994) sekä 
likipitäen samaa, mihin niillä viittasivat George H. Mead ja Herbert Blumer jo 
edeltäneissä symbolisen interaktionismin kehittelyissään. Ks. esim. Meadin 
kokoelmaa Mind Self, and Society (1962 [1934]) ja Blumerin teosta Symbolic 
Interactionism (1986 [1969]). Heidän ajatuksiinsa viitatessani pidän toisaalta 
edelleen mielessäni sitä kritiikkiä, jota olen esittänyt symbolista interaktio- 
nismia kohtaan teoksissani vuosilta 1994 ja 1995. Kritiikki kohdistuu lähinnä 

symbolisen interaktionismin immanenttiuteen, mekanistiseen behaviorismiin 
ja poliittiseen universalismiin. 

Suomen perustuslain (731/1999) $ 6, momentti 1; teoksessa ”Suomen laki 
2001, osa ID (s. 2). 

Laki naisten ja miesten välisestä tasa-arvosta (609/1986) teoksessa ”Suomen 
laki 2001, osa 1” (s. 58—61). 

Ks. Suomen Akatemian tasa-arvosuunnitelmaa internetsivulla <http://www. 
aka.fi>. 

Näkökulmasta enemmän ks. teostani Rakkauden välittäjä vuodelta 1997 
(s. 131). 

Faidros Sokrateelle Platonin dialogissa ”Faidros” (236b). 

John Ruskin lukutikussaan Kuninkaitten aarteet (1918b [1865], s. 33). 
Sokrates käsittelee puhetaidon ja keskustelun suhdetta muun muassa Plato- 
nin dialogissa ”Faidros” (269a—279c). Ks. myös ”Gorgias”-dialogia, joka on 
eettiseltä paatokseltaan ankarampi. 

Platon, ”Faidros”, 269e. 

Ent., 279a. 

Ent., 269d. 

Emt., 271d. Ks. myös 277b+. 

Ent., 272e. 

Emt., 277e. 

Emt., 278a-+b. 

Ksenofon, 205. 

Friedrich Nietzsche teoksessaan Die fröchliche Wissenschaft — ”La gaya 
scienza” vuodelta 1882, toinen laitos 1886 (suom. Iloinen tiede, 1989, s. 146; 
ajatelma 260). 

Michel Foucault ”ihmistieteiden arkeologiaksi” nimeämässään teoksessa Les 
mots et les choses (”Sanat ja asiat”) vuonna 1966. 

Fenomenologian ja sosiaalisen konstruktionismin metodologisesta yhdistymi- 
sestä ks. esim. filosofisia taustoja käsittelevää lukua 3 (s. 48-82) John Heri- 
tagen teoksessa Harold Garfinkel and Ethnometodology vuodelta 1984 (suom. 
Harold Garfinkel ja etnometodologia, 1996). 

Edmund Husserl fenomenologisen tieteen manifestissaan Philosophie als 
strenge Wissenschaft (1981 [1911]). 

Ks. Tommi Walleniuksen artikkelia ”Ainutlaatuinen persoona ja Toinen” 
(1993, s. 55). 

Jean-Paul Sartren luento L'existentialisme est un humanisme julkaistiin 
kirjana vuonna 1946. 

Wallenius 1993, s. 55. 

Ent, s. 57. 

Peruskysymys koskee järjen järkevyyttä. Sen epäileminen johtaisi Ilkka Niini- 
luodon mielestä ”kyyniseen nihilismiin”: järjen kieltämiseen ilman toivoa 
paremmasta. Ks. esim. Niiniluodon teosta Järki, arvot ja välineet (1994, s. 10). 
Tässä tutkimuksessa pyritään perustelemaan, miksi järjen absolutisoiminen 
voi olla yksiulotteisempi ja myös eettisesti arveluttavampi ratkaisu kuin 
perusongelman kohtaaminen ja siihen sisältyvän ratkaisemattomuuden hy- 
väksyminen. ”Kyyniseksi peluriksi” saattaakin paljastua Niiniluodon moitti- 

mien postmodernistien lisäksi ennen muuta se, joka liiaksi luottaa omaa 
järkeään kyseenalaistamattomaan järkevyyteensä. 

Maurice Friedman artikkelissaan, joka käsittelee Buberin ja hänen ystävänsä 
Franz Rosenzweigin suhteita: ”Martin Buber and Franz Rosenzweig — The 
road to I and Thou” (1981, s. 216). 

Paul Mendes-Flohr teoksessaan From Mysticism to Dialogue (1989, s. 41). 
Friedrich Nietzsche Iloisessa tieteessään (1989 [1886], s. 20). 

Reino Helismaa laulussaan ”Päivänsäde ja menninkäinen”. Ks. esim. Musiikki 
Fazerin Suurta toivelaulukirjaa, osa 4 (1986, s. 36—37). 

Tässä luvussa esitetyt elämäkerralliset tiedot perustuvat Joachim Israelin 
teokseen Martin Buber (1992). Muita biografista tietoa sisältäviä katsauksia 
Buberin filosofiaan ovat Dan Avnonin Martin Buber (1998) sekä Paul Mendes- 
Flohrin From Mysticism to Dialogue (1989). Perusteellisesti Buberin elämää 
valottaa Maurice Friedmanin kolmiosainen teos Martin Buber's Life and Work 
(1982—1983). 

Ks. Buberia suomentaneen Jukka Pietilän johdantoa ”Martin Buber — ääri- 
viivoja” teoksessa Minä ja Sinä (1993, s. 12-13). Koska sanoilla ”Minä” ja 
”Sinä” on Buberin filosofiassa erityismerkitys, kirjoitan ne Buberin omalle 
tyylille ja käännöksille uskollisesti isolla kirjaimella. Vastaavaa käytäntöä 
sovellan Emmanuel Levinasin käyttämään sanaan ”Toinen”. 
Terapiapsykologinen kiinnostus Buberia kohtaan näkyy muun muassa siinä, 
että hänen teoksensa Ich und Du suomennoksen julkaisi alun perin Thera- 
peia-säätiö vuonna 1986. 

Buberin teokset on julkaistu yhteenä laajana kokoelmateoksena Werke I-III 
(1962—1963) lukuun ottamatta postuumisti vuonna 1965 julkaistua artikkeli- 
kokoelmaa Nachlese. Koska tässä tutkimuksessa ei pyritä ensisijaisesti tyh- 
jentävään Buber-interpretaatioon vaan hänen ajattelunsa filosofisten suunta- 
viivojen metodologiseen kehittelyyn, tukeudutaan primääritutkimuksessa ja 
lähdeaineistossa lähinnä Buberin keskeisimpiin teoksiin. 

Maurice Friedmanin ja Paul A. Schilppin toimittama Library of Living Philo- 
sophers -sarjan nide The Philosophy of Martin Buber ehti tosin tulla painosta 
vasta Buberin vuonna 1965 tapahtuneen kuoleman jälkeen 1967. 

Buber, G, s. 11. Ks. myös W 1 (s. 548) sekä GM ja N. 

Buberin poliittisesta utopismista ks. esim. Bernard Susserin teosta Existence 
and Utopia — The Social and Political Thought of Martin Buber (1981). 
Filosofian kestävyyttä aikaa vastaan osoittanee se, että vuoden 1914 ”Kale- 
wala” on ollut käytössä aina meidän päiviimme asti. Viimeisin saksankielinen 
laitos Buberin toimittamasta Kalevalasta on vuonna 1998 julkaistu lyhen- 
nelmä, jota koristavat myös taiteilija Osmo Niemen valmistamat puupiirrok- 
set. 

Kalevalan runollisen tyylin ja loitsuamisen voi nähdä tarttuneen vuonna 
1923 ilmestyneen Ich un Du -teoksen tyyliin. Myös sisällöllisesti Minä ja Sinä 
-teoksen kiinnostus ihmisessä asustaviin dualismeihin saattaa kasvaa Kale- 
valan maaperästä. 

Buber esseessään BGB (1952); julkaistu teoksessa W I (s. 649-650). Ks. myös 
Buberin kirjoitusta Die Frage an den Einzelnen teoksessa W I (s. 256). 

Buber, ID, s. 91. 

Sama. 

Buber kirjoituksessaan Aus einer philosophischen Rechenschaft (1961); jul- 
kaistu teoksessa W I (s. 1112). 

Emt., s. 1114. 

Emt., s. 1112—1117. 

Buber, ID, s. 97. 

Hankamäki 1997, s. 125—131. 

Enit., s. 161. 

Buber teoksessaan G; julkaistu kokoelmassa W1I (s. 575). 

Buber, ID, s. 158-159. 

Teemasta ks. Wallenius 1993, s. 61. 

Buber, ID, s. 54. 

Emt., s. 9. 

Enit., s. 76. 

Buber sanoo, että Minä-Se-suhteessa voi ajatuksen muuttumatta ”Se”-sanan 
paikalla olla myös pronomini ”Hän” (Sie). Kyse on yhtä kaikki objektivoimi- 
sesta. Buber, ID, s. 9. 

Ent,, s. 12. 

Erich Fromm teoksessaan Escape from Freedom vuodelta 1941 (suom. Pako 
vapaudesta, 1976). 

Ks. Hannah Arendtin teosta Eichmann in Jerusalem (1979 [1963]). Sen mu- 
kaan holokaustin toimeenpanijat eivät olleet mitään ”pahuuden arkkitehteja” 
sinänsä; he olivat aivan tavallisia perheenisiä, jotka noudattivat vain byro- 
kratian sääntöjä ja täyttivät velvollisuutensa. Massakultturien ja ”kenen 
tahansa” ideaalin vastaisina voidaan pitää yhtä hyvin Heideggerin kiisteltyä 
rehtoraattipuhetta Die Selbstbehauptung der deutschen Universität (1990 
[1933]), joka arvostelee teknologian ylivaltaa, kuin hänen vuonna 1966 tehtyä 
ja 1976 julkaistua Der Spiegel -lehden haastatteluaan Nur noch ein Gott kann 
uns retten (1988a [1976]). 

Ks. esim. Heideggerin Sein und Zeitin (1989 [1927]) $:iä 25—27, joissa kuva- 
taan das Manin passiivinen rakenne: alistuminen ja persoonattomuus. 

Ks. artikkeliani ”Heidegger — Sankarini! Mistä kiistaa käytiin?” Tiedepoli- 
tiikka-lehdessä 4/2004 (s. 31—38). Kirjoitus on julkaistu myös kokoelmassani 
Filosofiset viuhahdukset (2007, s. 99—113). 

Buber-sitaatti Jukka Pietilän johdannosta Minä ja Sinä -teokseen (1993, 
8,17); 

Buber, ID, s. 57-58. 

G. H. Mead kokoelmassa Mind, Self and Society (1962 [1934], s. 155). 

Enit., s. 154. 

Leonardo di Caprion esittämä Arthur Rimbaud elokuvassa Total Eclipse 
(1995). 

Emile Durkheim ”Sosiologian metodisäännöissään” (Les rögles de la methode 
sociologicigue, 1982 [1895], II luku, s. 43). 

Max Weber teoksessaan Wirtschaft und Gesellschaft vuodelta 1922 (engl. The 
Theory of Social and Economic Organization, 1947, s. 101). 

Buber, ID, s. 53. 

Teemasta ks. Hankamäki 1994, s. 92-96 ja Hankamäki 1995, s. 97. 

Buber, ID, s. 12. 

Martin Heidegger Gelassenheit -puheessaan (1986 [1959], s. 18-19) ja Der 
Satz vom Grund -kirjoituksessaan (1987 [1957], s. 199). Teknisten tieteiden 
kaikkivoipaisuuteen uskova naturalistinen hyöris ilmentää kieroutunutta 
subjektikonstituutiota. Se on oman vastuun kiertämistä tai vastuun siirtä- 
mistä passiivisen das Manin kautta toiseuden rajat ylittävään uskomukseen, 
että asiat hoituvat pelkän katteettoman tulevaisuusoptimismin kautta. 
Husserl 1954 [1936], $ 35. 

Husserl 1964 [1948], $ 10. Teoksen teemana on predikatiivisen aineksen pe- 
rustuminen esipredikatiiviseen kokemukseen. Käsitteellistämisiä edeltävän 
ei-käsitteellisen kokemuksen loogisesta ja ajallisesta ensisijaisuudesta ihmi- 
sen maailmasuhteessa ks. myös tutkimuksiani Minän rakentuminen ihmistie- 
teissä (1994, s. 60-63) ja Minä (1995, s. 51—52 ja 56—59). 

Buber, ID, s. 36. 

Hans-Georg Gadamer teoksessaan Wahrheit und Methode (1965, s. 62—65). 
Buber, ID, s. 12. 

Kokemusta edeltävän transsendentaalisen egon apriorisesta asemasta ks. 
esim. Hankamäki 1994, s. 58—59 ja Hankamäki 1995 s. 59—61 ja 71. Transsen- 
dentaalinen ego muodosti ihmisen maailmasuhteen perustan sekä Kantin että 
Husserlin filosofiassa. 

Kartesiolainen dualismi ei merkinnyt vain sielun ja ruumiin kahtiajakoa vaan 
myös tietoisuuden ja ulkomaailman erottamista toisistaan. Tältä osin olen 
samaa mieltä kuin Mikko Lehtonen, joka on löytänyt ”kartesiolaiseksi pers- 
pektivismiksi” nimittämänsä havaintosuhteen esiintymiä uuden ajan kuvatai- 
teista väitöskirjassaan Kyklooppi ja kojootti (1994). Lehtonen tarkastelee 
tietoisuuden ja ulkomaailman välistä kuilua ansiokkaasti mutta unohtaa, että 
osa hänen esimerkkiaineistonaan viittaamistaan taiteilijoista muodosti 
poikkeustapauksen omana aikanaan eikä välttämättä edusta aikaansa kovin 
hyvin. Sellainen oli esimerkiksi hollantilainen Johannes van der Meer (Jan 
Vermeer), jonka maalaukset erottuivat barokin ajan valtavirrasta jo huo- 
mattavan valoisuutensa vuoksi. 

Painokkaasti on lisäksi huomautettava, että ”kartesiolainen perspekti- 
vismi” ei ohjannut ajattelua ensisijaisesti ihmisen ja hänen ulkoisen todelli- 
suutensa välisen dualismin korostamiseen, kuten Lehtonen katsoo. Des- 
cartes'n tietoisuuskäsityksen painopiste oli kokonaan havaitsevan minän 
puolella. Cogito ergo sum -argumentti (”ajattelen, siis olen olemassa”) tunnusti 
vain tietoisuuden ja minän olemassaolon. Myöskään koko uuden ajan ihmis- 
kuvaa edustavana oppijärjestelmänä kartesiolainen dualismi ei osoittanut 
kiinnostusta vierautta ja toiseutta kohtaan. Löytöretkiksikin kanavoituessaan 
se merkitsi ensisijaisesti matkaa kohti ihmisen omaa minuutta. Tätä matkaa 
Immanuel Kant jatkoi vielä valistuksen aikana. Heideggerin mukaan sitä 
edustivat myös kuumatkat vuosina 1969-1973, jolloin ihminen lopullisesti 
löysi itsensä ja kotipaikkansa avaruuden yksinäisyydestä. Cogito-filosofian 
ideologisesta luonteesta ja motiiveista ks. teoksiani vuosilta 1994 (s. 60—69) ja 
1995 (s. 5161). 

Oletus minän ja toisen ihmisen keskenään samankaltaisesta suhteesta toinen 
toisiinsa on symbolisen interaktionismin keskeisiä oivalluksia. Toisaalta 
samastumiseen ja ”yleistettyyn toiseuteen” ohjaavat johtopäätökset ansaitse- 

vat myös voimakkainta kritiikkiä. Kritiikistä ks. Hankamäki 1994, s. 57—59 ja 
119—124. 

Buber, ID, s. 10. 

Mead 1962 [1934], s. 47; Hankamäki 1994, s. 70—73. 

Buber, ID, s. 10. 

Robert Bernasconi artikkelissaan ”Failure of communication as a surplus” 
(1988a, s. 101). 

Erich Fromm teoksessaan To Have or to Be? vuodelta 1976 (suom. Olla vai 
omistaa, 1977). 

Lauri Rauhala teoksessaan Humanistinen psykologia (1990, s. 35). Tajun- 
nallisuuden lisäksi ihmisen eksistenssin muut ulottuvuudet ovat Rauhalan 
analyysissa situationaalisuus (olemassaolo eri elämäntilanteissa) ja keholli- 
suus (saks. Leiblichkeit) eli olemassaolo orgaanisena tapahtumisena. 

Ks. esim. Sara Heinämaan väitöskirjaa Ele, tyyli ja sukupuoli vuodelta 1996 ja 
Petri Sipilän väitöskirjaa Sukupuolitettu ihminen vuodelta 1998. Myös Tuija 
Pulkkinen on epäillyt voimakkaasti kaksiarvoisen sukupuolieron oikeutusta ja 
antanut postmodernistisen sofismin voittaa käsitteellisen selkeyden teok- 
sessaan Postmoderni politiikan filosofia (1998). Ongelmana Heinämaan, 
Pulkkisen ja Sipilän sinänsä monipuolisessa argumentaatiossa on se, että 
sukupuoli katoaa jo pelkkään tekstin paljouteen; ei sukupuoli niin proble- 
maattinen ominaisuus ole. Ks. esittämääni kritiikkiä artikkelissani ”Tyttöjen 
kanssa saunan lauteilla — Tirkistysreikiä sukupuolierolla politkoivaan filo- 
sofiaan” Niin & Näin -lehdessä 4/2004 (s. 111-120). Kirjoitus on julkaistu 
myös kokoelmateoksessani Filosofiset viuhahdukset (2007, s. 246—292), ja osia 
siitä on sisällytetty verkkokirjaani Seksit selviksi — Onko naistutkimus tie- 
dettä, filosofiaa vai poliittinen ideologia? (2005). 

Buber, ID, s. 23. 

Ent. s. 12. 

Ks. Walleniuksen (1993, s. 64) luonnehdintaa. 

Buber, ID, s. 24. 

Ks. Francesco Alberonin teosta Rakastuminen (1993 [1979], s. 5). 
Tunneteoreettisen ajattelutavan kritiikistä ks. artikkeliani ”Tunnetko tunne- 
teoriaa? Kartesiolainen kahtiajako ja filosofinen homoerotiikka” kokoelma- 
teoksessani Filosofiset viuhahdukset (2007, s. 293—304). 

Blaise Pascal Mietelmissään vuosilta 1657—1662. Ks. Pascalin teosta Pensees 
(1935, s. 99). 

Ks. esim. Carl Frankensteinin epäilevää kirjoitusta ”Buber's theory of dia- 
logue — A critical re-examination” (1968, s. 231). 

Buber, ID, s. 43. 

Ent, s. 43. 

Andrew Tallon artikkelissaan ”Person and community — Buber's category of 
the between” (1973, s. 68). 

Mead 1962 [1934], s. 154-155. 

Hankamäki 1994, s. 36-37; Hankamäki 1995, s. 30-32. 

Samaa kantaa edustaa näennäisestä kaukaisuudesta huolimatta myös Karl R. 
Popperin fallibilismi, jonka mukaan inhimillinen tieto kasvaa vääräksi 
osoittamisesta. Myös arvauksia testaavan tieteellisen teorian on oltava 
kumottavissa, aivan kuten arvaustenkin. Ks. Popperin tutkimusta Logik der 

Forschung (1935 [1934]) ja teosta Conjectures and Refutations vuodelta 1963 
(suom. Arvauksia ja kumoamisia, 1995). 

Hankamäki 1995, s. 119. 

Buber, DP , s. 248. 

Myös Simone Weilin analyysit siitä, miten poliittinen valta luisuu pois yksi- 
löiden hallinnasta persoonattomaan ja passiiviseen totalitarismin tilaan, 
vastaavat Buberin käsityksiä. Ks. esim. väitöskirjaani Rakkauden välittäjä 
vuodelta 1997 (s. 37—41). Weilin ajattelu noudattelee sananvalinnoissaan 
moderneja marxismin kritiikkejä toisin kuin Buberin, mutta näkemys po- 
liittiseen vallankäyttöön sisältyvästä mekanistisesta esineellistävyydestä on 
yhteistä sekä Weilille että Buberille. Kun haltuun saatu valta osoittautuu 
inhimillistä mittakaavaa suuremmaksi, sille etsitään kollektivistinen tai 
näennäistranssendentalistinen perustelu, aivan kuten viime vuosisadan to- 
talitaarisissa järjestelmissä ja eräissä uskonnoissa. Buberin ja Weilin käsityk- 
sissä poliittisen ja uskonnollisen vallan konstituutiosta voidaan nähdä myös 
psykoanalyyttisia sävyjä. 

Buber, DP, s. 243—248 ja 267—272. 

Buber, ID, s. 59-60. 

Emt., s. 60 ja 63. Ks. myös Buber, PU, s. 15. 

Friedman 1981, s. 210—211. 

Ks. Thomas Kuhnin teosta The Structure of Scientific Revolutions vuodelta 
1962 (suom. Tieteellisten vallankumousten rakenne, 1994). 

Buber, ID, s. 53-56. 

Emit., s. 23; DP, s. 248. 

Dyadin käsitettä ovat ajattelussaan soveltaneet ainakin Emile Durkheim ja 
Georg Simmel (1992 [1908]), joka täydensi dyadin käsitettä triadin käsitteellä. 
Hänen mukaansa vasta kolmannen osapuolen mukaantulo laajentaa kahden- 
välisen ihmissuhteen sosiaalista oikeudenmukaisuutta edellyttäväksi yhteis- 
kunnalliseksi suhteeksi. Vastaavaa lisäystä dialogiseen filosofiaan edusti 
myös Emmanuel Levinas kolmanniuden käsitteellään. Kun pohditaan Bube- 
rin minäkonseption alkuperää, on hyvä muistaa, että Buber sai opetusta 
Simmeliltä. Siksi saattaa olla hämmentävää, miksi ”triloginen” filosofia 
kaventui Buberin ajattelussa vain dialogiseksi. Taustalta kajastanee huoli, 
että dyadia laajemman näkökulman kautta filosofia muuttuisi immanentiksi 
sosiaalitieteeksi. Taustalla saattoi vaikuttaa myös halu pitää katseiden 
keskiössä nimenomaan yksilöiden asemaa. 

Olen itse ottanut kantaa sosiaalitieteissä käytettyyn dyadin käsitteeseen 
huomauttamalla, ettei dyadia sen enempää kuin triadiakaan pitäisi ymmär- 
tää ihmisten välistä erillisyyttä tai toisen ihmisen toiseutta häivyttäväksi 
”yleistetyksi toiseudeksi”. Dyadissakin toinen ihminen jää aina Toiseksi eli 
etiikan kannalta ensimmäiseksi. Ks. esim. teoksiani vuosilta 1994 (s. 115) ja 
1995 (s. 98). Dyadin käsite sinänsä on peräisin Aristoteleelta (”Metafysiikka” 
I, 990b 20), ja se tarkoittaa ”kakseutta”. Hänen filosofiassaan dyadin käsite 
liittyi tosin ideaopin kritiikkiin ja kysymykseen siitä, miten kakseus voisi olla 
osallinen kakseuden ideasta olematta osallinen yhteen ideaan. 

Buber, DP, passim. 
Gautam Biswas artikkelissaan ”Man is essentially dialogic” (1982, s. 289). 
Biswas 1982, s. 288. 

Yhteisöllisyyden ongelmasta ks. Wallenius 1993, s. 68. 

Ent. s. 69. 

Hankamäki 1994, s. 168—170 ja Hankamäki 1995 s. 139—142. 

Biswas 1982, s. 292. Hegel on edelleen Biswasin kotimaan, Intian, luetuin 
eurooppalainen filosofi, mikä johtunee hindulaisen ja hegeliläisen historiakäsi- 
tyksen yhteyksistä. Yhteistä on muun muassa edistyksen ja kehityksen 
ajatus. 

Jaosta kahden tason ”epäpuhtaaseen” ja ”puhdistavaan” refleksioon ks. esim. 
Olli-Pekka Lassilan väitöskirjaa Vapaa ihminen — Etiikan filosofinen perustelu 
Jean-Paul Sartren ajattelussa vuodelta 1987 (s. 73-97). 

Levinas haastattelussaan ”The paradox of morality”, joka on julkaistu Robert 
Bernasconin ja David Woodin toimittamassa teoksessa The Provocation of 
Levinas — Rethinking the Other (1988, s. 172). Ks. myös Tommi Walleniuksen 
artikkelia vuodelta 1993 (s. 70). 

Jean-Paul Sartren ydinteesiksi useasti väitetty johtopäätös näytelmässä Huis 
clos vuodelta 1944 (suom. Suljetut ovet, 1947). 

Vanhan testamentin profeetta Jesaja Jesajan kirjassa, 5:20. 

Koska Levinas luetaan vielä lähes hengissä oleviin filosofeihin eli ”aika- 
laisiimme”, on sellaista elämäkerrallista tutkimusta, jossa myös hänen filo- 
sofiaansa arvioitaisiin kokonaisuutena, ehtinyt ilmestyä suhteellisen vähän. 
Tässä luvussa esitettävien elämäkerrallisten tietojen dokumentaatiossa on 
tukeuduttu Robert Bernasconin ja David Woodin toimittamaan teokseen The 
Provocation of Levinas — Rethinking of the Other (1988) ja Richard Cohenin 
toimittamaan kokoelmaan Face to Face with Levinas (1986), jotka sisältävät 
Levinasin filosofiaa käsittelevien artikkelien lisäksi tietoja myös hänen elä- 
mästään ja haastattelun. 

Hyviä yleisesityksiä Levinasin ajattelun kehityksestä ja käänteentekevyy- 
destä tarjoavat myös Robert Bernasconin artikkeli ”Levinas — Philosophy and 
Beyond” Hugh Silvermanin toimittamassa fenomenologisen filosofian yleis- 
katsauksessa Philosophy and Non-Philosophy since Merleau-Ponty (Bernasconi 
1988b, s. 232—258) sekä Stephan Strasserin kirjoittama osuus ”Emmanuel 
Levinas — Phenomenological Philosophy” Herbert Spiegelbergin teoksessa The 
Phenomenological Movement — A Historical Introduction vuodelta 1984. Levi- 
nasin teoksen Ethigue et infini suomentaneen Antti Pönnin johdanto ”Toinen 
on ensimmäinen — Lähtökohtia Emmanuel Levinasin ajatteluun” vuodelta 
1996 (s. 7—31) on myös valaiseva. 

Nemo 1996, s. 36. 

Ks. Pönnin artikkelia vuodelta 1996 (s. 8 ja 27) ja siinä viitattua kirjallisuutta. 
de Beauvoir 1976 [1960], s. 156. 

Myöskään rannattomasta laajuudestaan tunnettu Sartre-kirjallisuus ei 
todista ajattelijoiden välillä olleen yhteyksiä. Esimerkiksi Annie Cohen-Solalin 
tiheän täydellinen Sartre-elämänkerta (1992 [1985]) ei mainitse Levinasia 
lainkaan. Martin Buber on filosofi, johon Levinasia on eniten verrattu kymme- 
nissä eri artikkeleissa ja heidän ajattelulleen omistetuissa teoksissa, vaikka 
myös Buber jäi Levinasille henkilökohtaisella tasolla yhtä etäiseksi kuin 
Sartre. Parasta antia vertailujen alalla edustaa Michael Theuniessenin teos 
The Other — Studies in the Social Ontology of Husserl, Heidegger, Sartre and 
Buber (1984). 

Sartren lausumaksi usein esitetty mielipide ei tarkalleen ottaen noudata 
sloganina tunnetuksi tulleen iskulauseen muotoilua. Sen sijaan hänen näytel- 
mänsä Suljetut ovet roolihahmo Inös lausuu kolmen muun henkilön kanssa 
samaa vuokrahuonetta jakaville tovereilleen näin: ”Me olemme helvetissä, 
kultaseni [...] Jokainen meistä on kahden toisen pyöveli. [Nous sommes en 
enfer, ma petite [...] Le borreau, c'est chacun de nous pour les deux autres.]” 
Sartre 1947 [1944], s. 33—34. 

Sartre esseessään ”Visage”, joka on julkaistu kokoelmassa Les Ecrits de Sartre 
(1970, s. 75). 

Levinasin myöhempi Husserl-kriittisyys saattoi perustua ainakin osittain 
niihin vaikutteisiin, joita ”Kartesiolaisten mietelmien” idealisoiva filosofia- 
käsitys oli antanut hänelle. Husserlin Meditations cartesiennes on myöhemmin 
julkaistu Husserliana-edition ensimmäisenä niteenä Cartesianische Medita- 
tionen und Pariser Vorträge (1950). 

Levinas, TIPH, s. 174. 

Sama. 

Jacgues Derrida (1967a [1964]) artikkelissaan ”Violence et metaphysigue — 
Essai sur la pensöe JEmmanvuel Levinas”. 

Ludwig Wittgenstein Tractatuksen (1971 [1918]) päättävässä lauseessaan nu- 
mero 7. 

Ludwig Wittgenstein (1969, s. 35) ”kirjeessään Ludwig von Fickerille” (Briefe 
an Ludwig von Ficker). 

Aristoteles, ”Metafysiikka”, III-IV. ”Ensimmäinen filosofia” oli myös Aristo- 
teleen itsensä käyttämä nimitys tästä olevaisen olemassaoloa, syitä, alku- 
perusteita, potentiaalisuutta, aktuaalisuutta, ristiriitoja, substanssia sekä 
teologiaa ynnä muuta käsittelevästä rikkiviisaasta teoksestaan. 
Väitöskirjassaan Levinas hyväksyy tulkinnan, jonka Husserl oli antanut 
intentionaalisuuden käsitteelle ”Loogisissa tutkimuksissaan”. Hän sanoo, että 
Husserlin Logische Untersuchungen perusti ”tajunnan uuden ontologian”. 
Levinas, TIPH, s. 33. Samalla Levinas kuitenkin painotti jo ongelmia, jotka 
liittyivät tajunnan konstituoimien objektien ja maailman olemassaoloon; hän 
arvosteli Husserlia ”intellektualismista”. Ks. esim. Hannu Siveniuksen erin- 
omaista artikkelia ”Toiseuden tuuli” (1990, s. 95—97), jossa tarkastellaan 
Levinasin esittämää Husserl- ja Heidegger-kritiikkiä. 

Ks. esim. Heideggerin teosta Einfiihrung in die Metaphysik (1953 [1935]), 
jossa Heidegger tulkitsee muiden muassa Herakleitoksen ja Parmenideen 
tunnettuja tekstejä. Heidegger arvosti esisokraattista ajattelua juuri siksi, 
että Sokratesta edeltäneet filosofit eivät olleet vielä ehtineet tematisoida 
olevaisen olemista ja sen tarkastelutapoja miksikään tieteeksi tai ”filoso- 
fiaksi”, kuten Aristoteles ”Metafysiikka”-kirjassaan. 

Esimerkin tarjoaa modaalikäsitteiden 'mahdollinen' ja välttämätön" moderni 
tulkinta, jonka mukaisesti mahdollisuuksia tarkastellaan toteutumina yhdellä 
tietyllä ajanhetkellä voimassa olevissa niin sanotuissa mahdollisissa maail- 
moissa. Tämä käsitys on vastakkainen aristoteeliselle näkemykselle, jossa 
mahdollisuuksia tarkastellaan aikajatkumolla ja jonka mukaan jokainen aito 
mahdollisuus toteutuu äärettömässä ajassa välttämättä. Ottamatta kantaa 
siihen, kumpi käsitys on oikeampi tai parempi, voin vain todeta käsitysten 
kilpailevan keskenään. Samaan tapaan ovat myös ajallisuuden sulkeista- 

minen ja ajallisuuden huomioon ottaminen kilpailleet keskenään ja vangin- 
neet filosofien mielenkiinnon vuosisadoiksi historian kuluessa. 

Näiden tarkastelutapojen välinen dualismi osoittaa sekä yhdenaikaisuutta 

korostavalta että lineaarista aikajatkumoa koskevalta osaltaan todeksi aina- 
kin Kantin kategoriaopin vaikuttavuuden. Aika on molemmissa näkemyksissä 
objektivoitu tieteellisen systeemin välineeksi. Modaliteettien tarkastelu on 
”nyt-hetkisyyttä”, tai se on ”jatkumoa aika-akselilla”. Molemmat tavat asen- 
noitua aikaan mekanisoivat ajan olemuksen. Ne kiertävät subjektin aika- 
kokemuksen, koetun, eletyn ja ainoan merkityksellisen ajan, sen jossa — Hera- 
kleitoksen sanoin — ”ei ole mahdollista astua kahta kertaa samaan virtaan”. 
Ks. Herakleitoksen fragmenttikokoelmaa Yksi ja sama (1971, s. 37, DK 22 B 
91). Ajallisen muutoksen ongelmana on ihmisen paradoksaalinen positio 
muutoksen alaisena objektina ja muutosta tarkastelemaan pysähtyneenä sub- 
jektina. Kyseinen ristiriita ilmentää perimmältään tieteen ja elämän välistä 
kuilua. Tiede väistämättä objektivoi. Ajassa jatkuvan muutoksen ja modali- 
teetteja yhdenaikaisuuteen stagnatisoivan filosofoinnin tuottamiin para- 
dokseihin ei liene Herakleitoksen antamia lauseita parempia vastauksia. 
Nykyajan filosofioissa hänen lausumakseen väitetty ”panta rhei [kaikki vir- 
taa]” -periaate lieneekin ilmaistu selvimmin Henri Bergsonin ajatuksessa 
”kestosta” (la duree) ja ”elämän hyöystä” (elan vital), joka jää perimmältään 
mysteeriksi eikä ole objektivoitavissa. Ks. esim. Bergsonin teosta Duree et 
simultaneite vuodelta 1922. 
Toisaalta huomautus ”maailmassa olemisesta” on muodostunut niin keskei- 
seksi osaksi mannereurooppalaista filosofiaa, että sitä voidaan pitää jo 
eräänlaisena fenomenologin taskuaseena. Siihen viittasivat Heideggerin 
lisäksi myös Jean-Paul Sartre (1988 [1943]) ja Maurice Merleau-Ponty (1962 
[1945]) vastaavilla käsitteillään. 

Puolustettaessa ”maailmassa olemisen” ensisijaisuutta herää nopeasti ky- 
symys, joka koskee — jos ei suorastaan puolustettavan filosofian oikeutusta — 
niin ainakin vastustettavan filosofian järkiperäisyyttä. On nimittäin vaikea 
ajatella ihmistä joka ei olisi maailmassa. Kenties in-der-Welt-sein-argumentin 
laaja viljely oirehtiikin abstrahoivan tieteen yksipuolisesta vaikutusvallasta ja 
siitä, kuinka tarpeellinen huomautus maailmassa olemisesta jatkuvasti on. 
Toteamus ei siis vain kuvaa itsestään selvää tosiasiaa, vaan se on keskeinen 
pohdittaessa, ymmärtääkö tai tiedostaako ihminen olevansa olemassa, kuinka 
hän maailmasuhteensa kokee sekä mitä johtopäätöksiä hän siltä pohjalta 
tekee. 

Levinas, T1, s. 7. 

Emt., passim. 

Ks. esim. Heideggerin Sein und Zeitia ($ 26). 

Levinas, TI, s. 15-16. 

Ks. esim. Heideggerin tekstejä Einfuhrung in die Metaphysik (1953 [1935]) ja 
Zur Sache des Denkens (1988b [1969])). 

Heideggerin luennossa Was heifstt Denken? (1984 [1954], s. 91-93) keskeisiä 
käsitteitä ovat myös ”runoileminen” (Dichten), ”kiittäminen” (Danken) ja ”ajat- 
teleminen” (Denken). 

Heideggerin mukaan nykysaksan sanojen ”Danken” ja ”Denken” etymologiasta 
paljastuu varhaisempi sana ”Gedanc”, joka tarkoitti alun perin ”sydämen- 
perustaa” (der Herzensgrund). Heidegger 1984 [1954], s. 157. 

Levinas, EÄ, s. 52-53. 

Ent, s. 53. 

Vapauden teemasta Sartren ajattelussa ks. Olli-Pekka Lassilan tutkimusta 
vuodelta 1987 (s. 67—72). 

Isaiah Berlinin tunnetusta jaottelusta negatiiviseen vapauteen (vapauteen 
rajoitteista) ja positiiviseen vapauteen (vapaus tiettyihin tekoihin) ks. hänen 
esseetään ”Kaksi vapauden käsitettä” vuodelta 1957 (suomennos julkaistu 
valikoimassa Vapaus, ihmisyys ja historia vuonna 2001). Ks. myös analyysiani 
ja kritiikkiäni teoksessani Filosofia räjähti, tulevaisuus palaa — Vähä kate- 
kismus filosofiselle anarkistille (2005, s. 60—76). 

Levinas, EÄ, s. 55. 

Sama. 

Käsitteeseen es gibt liittyvä ”antamisen” ja ”itsestään ilmenemisen” ajatus on 
tekemisissä myös Heideggerin sen käsityksen kanssa, että olevainen paljastuu 
pakottamatta, jos jätämme olevaisen silleen ja omaksumme ”kiittävän” ja 
”vastaanottavan” asenteen. Ks. esim. Heideggerin Gelassenheit-puhetta (1986 
[1959)). 

Ks. esim. John R. S. Manningin teosta Interpreting Otherwise than Heidegger 
(1993, s. 40). Ajatus on lähellä myös sitä, mitä Simone Weil tarkoitti käsitteel- 
lään la pesanteur (”"painovoima”). Ks. Hankamäki 1997, s. 48-50. Puhuessaan 
vieraantuneisuuden tuntemuksista Levinas arvosteli usein totaliteetteja. Hän 
kritisoi poliittista, kulttuurista ja metodologista universalismia. Erään kysy- 
myksen hänen ajattelussaan herättää se, mihin asemaan Levinasin itsensä 
harjoittama olemisen alleviivaaminen asettuu: eikö olemisen korostaminen 
edusta ontologista universalismia? Kysymykseen voidaan vastata, että Levi- 
nasin filosofiassa kyse on subjektiivisesta oman olemassaolon kokemisesta, 
aivan kuten Heideggerinkin ajattelussa, eikä esimerkiksi mistään ihmisen 
kokemusmaailmasta erilleen abstrahoidusta olemisen kategoriasta, jonka 
tunnemme vaikkapa Hegelin filosofiasta. Siksi siihen ei liity myöskään norma- 
tiivista yhdenmukaisuuden vaatimusta saati metodologisesti yleistettävissä 
olevaa empiiristä kokemuksen tematisaatiota. Eettiselle universalismille 
Levinas saattoi luoda pohjaa siinä vähäisessä määrin, kuin hän katsoi etiikan 
olevan yleismaailmallistettavissa. Kuten näemme jatkossa, tämän ajattelun 
perustelut nojaavat ihmisen esipredikatiiviseen ja subjektiiviseen kokemuk- 
seen toisen ihmisen kasvoista. 

Ks. esim. Husserlin luentoa ”Vorlesungen zur Phänomenologie des inneren 
ZeitbewuBtseins” (1928, s. 92). 

Kyseisen paradoksin toteaa muiden muassa Matti Juntunen oppineessa mutta 
visaisessa tutkimuksessaan Martin Heideggerin fundamentaaliontologian 
modaali-temporaalinen problematiikka (1990 [1967], s. 25). 

Augustinus, Tunnustukset, XI, 14. 

Levinas, TA, s. 15-33. 

Sekä Matti Juntunen (1990 [1967], s. 1) että George Steiner (1997 [1992], s. 7— 
8) ovat kiinnittäneet huomiota viime vuosisadan alkupuolen filosofioissa 
esiintyneisiin pyrkimyksiin koordinoida ihmisten ajallisuus jonkin yhden 

suuren teorian alaisuuteen. Sellaisia olivat esimerkiksi Henri Bergsonin 
konspioima ”keston” analyysi, Martin Heideggerin Sein und Zeit ja Albert 
Einsteinin suhteellisuusteoriat. Myös suhteellisuusteorioilla olisi tämän mu- 
kaan asema osana 1900-luvun ihmisen identiteetin kehitystä ja itseymmär- 
rystä. Vertailu on kieltämättä aatehistoriallisesti houkutteleva. Toisaalta 
varsinkin Juntunen toteaa ilmeisen paikkansapitävästi, ettei Heideggerin 
käsityksiä ajallisuudesta ole syytä arvioida luonnontieteiden valossa. 

Joitakin yrityksiä ihmisen transsendentaalisten ehtojen yleispätevään 
kartoittamiseen voitaisiin nähdä myös Ludwig Wittgensteinin Tractatuksessa 
ja Martin Buberin Ich un Du -teoksessa. 

Antaessaan maailmalle yhtälönsä, jossa massa kerrottuna valonnopeuden 
toisella potenssilla antaa tulokseksi energiaa, Einstein osoitti todeksi latinan 
kielen etymologisen viisauden, jossa sana ”Lucifer” muodostetaan sanoista lux 
(suom. ”valo”) ja fero (suom. ”kantaa”). Tässä sinänsä viattomassa mielessä 
Einstein, joka uhrasi suuren osan elämästään myös rauhantyölle, tuli tahatto- 
masti astuneeksi Luciferin housuihin, eikä lukijan tarvitse olla mikään Fritjof 
Capra ymmärtääkseen, että entinen patenttitoimiston virkailija saattoikin 
olla juuri tuo salaperäinen ”valon tuoja”. 

Ks. Tuukka Tomperin artikkelia vuodelta 1992. 

Ks. esim. Levinasin kirjoitusta ”La trace de Vautre” (1967 [1963]), suom. ”Toi- 
sen jälki” (1996). Artikkelia voidaan pitää Levinasin koko filosofian synopsik- 
sena. Ks. myös Levinas, TI. 

Stephan Strasser artikkelissaan ”The unigue individual and his other” (1977, 
s. 22—23). 

Emt., s. 12. Ks. myös Wallenius 1993, s. 71. 

Derrida 1976a [1964], s. 164. 

Emt. 

Levinas, EI, s. 85. 

Teemasta Wallenius 1993, s. 72. Wallenius on käsitellyt aihetta myös tutkiel- 
massaan Filosofian toinen (2004), jossa hän tosin keskittyy Levinasin juuta- 
laisuuteen. 

Levinas, TI, s. 13. 

Levinas, DL, s. 409. 

Levinas, TI, s. 266. 

Ent. s. 53. 

Jaottelusta ks. Marika Tuohimaan artikkelia ”Emmanuel Levinas ja vastuu 
Toisesta” (2001, s. 36). 

Levinas, EFÄ, s. 108. 

Aletheia-käsitteen taustalla vaikutti näkemys, jonka mukaan totuutta ei 
ymmärretty antiikin kreikkalaisessa filosofiassa suhteeksi lauseen ja sen 
kuvaileman asiaintilan välillä. Sen sijaan totuus ymmärrettiin todellisuuden 
”paljastumiseksi”, mihin viittaa myös käsite aletheia (ei peitettyä? merkitse- 
vistä kreikan kielen sanoista a ja lethe johdeltu sana). Aletheia-ajatuksella on 
esiintymänsä muun muassa Platonin ”Valtio”-kirjan luolavertauksessa, jossa 
todellisuus paljastuu luolasta vapautetuille vangeille auringonvalon tavoin. 
Ks. Platon, ”Valtio”, 514a-516c. Heideggerille paluu korrespondenssin, kohe- 
renssin ja pragmatiikan mukaisista totuuskäsityksistä ”paljastumisen” ideaan 
oli luontevaa siksikin, että myös varhainen fenomenologinen perinne oli 

pitänyt todellisuuden ”ilmenemistä” olennaisena lähtökohtanaan ja ”ilmei- 
syyttä” riittävänä evidenssinä (todisteena tai näyttönä). 

Levinas, EDE, s. xv. 

Ks. esim. Tuohimaa 2001, s. 36—37. 

Levinas, EÄ, s. 94. 

Levinas, TI, s. 3. 

Heidegger 1986 [1959], s. 12-13. 

G. H. von Wrightin kehittelemän praktisen syllogismin kritiikistä ks. teok- 
siani vuosilta 1994 (s. 158) ja 1995 (s. 131). 

Ks. Heidegger 1986 [1959], s. 21-25. 

Levinas, TI. 

Eskola 1985, s. 13. 

Levinas, TI, s. 82. 

Ent., s. 20. 

Ent., s. 20. 

Ent., s. 81. 

Immanuel Kant käsitteli itsetyydytyksen moraalikysymyksiä vanhuudenteok- 
sessaan ”Tapojen metafysiikka” (Die Metaphysik der Sitten, 1797), jossa hän 
katsoi, ettei masturbaatio sovi kategorisen imperatiivin velvoittamaksi ylei- 
seksi ja kaikkia koskevaksi toimintamuodoksi. Vaarana on, että itsetyydy- 
tyksen vallitessa yleiskäytäntönä kukaan ei saisi varsinaista seksuaalista 
tyydytystä. 

Levinas, TI, s. 172. Teemasta ks. myös Tommi Walleniuksen artikkelia ”Kohti 
Toista — Johdatusta Emmanuel Levinasin etiikkaan” (1992, s. 202). 

Levinas, AEDE, s. 15. 

Thomas Hobbesin klassikkoteos Leviathan ilmestyi suomeksi vuonna 1999. 
Levinas, AEDE, s. 15. 

Paul Virilio teoksessaan Esthetigue de la disparition vuodelta 1980 (suom. 
Katoamisen estetiikka, 1994). 

Aiheesta ks. esseetäni ”Miten teknologia ja vauhtisokeus fasinoivat massa- 
kulttuuria? F1-huumaa filosofisesti formuloituna” Niin & Näin -lehdessä 
1/2003 (s. 65—72). Kirjoitus on julkaistu myös kokoelmassani Filosofiset viu- 
hahdukset (2007, s. 32—58). 

Simone Weil postuumisti julkaistussa teoksessaan L'Enracinement (1949). 
Filosofian asemasta naturalistisen pinnallisuuden ja virtuaalitodellisuuksiin 
verhotun välinpitämättömyyden keskellä ks. pamflettidekkariani Kuka halusi 
murhata filosofin? Romaani filosofian hulluista päivistä ja myös rikoksesta 
vuodelta 2000. 

Ks. Dan Steinbockin teosta Narsismin fasismi (1981). 

Esimerkiksi Jari Sarasvuo uhkaili filosofi Heikki Mäki-Kulmalaa jopa oikeu- 
della hänen kriittisistä äänenpainoistaan. Journalisti 16/2000. Yritysvalmen- 
tajien retoriikkaa Mäki-Kulmala analysoi mainiossa kirjassaan Näin puhui 
Sarasvuo — Miten ivaan ystäviä, menestystä ja vaikutusvaltaa (2002). 

Ks. esim. anonyymin ”Mikon” tunnustusta Jari Sarasvuon teoksessa Sisäinen 
sankari (2. painos, 1998, s. 358—359). 

John Ruskin (1918b [1865], s. 49) John Miltonin säkeitä mukaillen. 

Immanuel Kantin kategorinen imperatiivi ”Toimi vain sellaisen maksiimin 
mukaisesti, jonka voit toivoa tulevan kaikkia koskevaksi yleiseksi laiksi”, 

vastaa universalismissaan myös Jeesuksen vuorisaarnaan (Matt. 7:12) sisäl- 
tyvää niin sanottua kultaista sääntöä: ”Kaikki, minkä tahdotte ihmisten teke- 
vän teille, tehkää te heille.” Vastavuoroisuuteen perustuvan ajattelutavan 
ongelmana on muun muassa se, että se mahdollistaa pakottamisen ja koston. 
Levinas, TT, s. 53. 

Levinas artikkelissaan ”Langage et proximite” (LP) vuodelta 1949; julkaistu 
Levinasin teoksessa En decouvrant Vexistence avec Husserl et Heidegger (1967, 
s. 225). 

Plutarkhos, Erotikos, 761d. 

Ksenofaneelta tunnettu sanonta. Ks. Dielsin ja Kranzin kokoelmaa Die Frag- 
mente der Vorsokratiker, DK 11 B 16. 

Michel Foucault Seksuaalisuuden historiansa toisessa osassa ”L'usage des 
plaisirs? (1998 [1984], s. 140). 

Manning 1995, s. 76—77. 

Levinas, EÄ, s. 62. 

Simone de Beauvoir teoksessaan Le deuxieme sexe; osittain suom. Toinen 
sukupuoli (1981 [1949], s. 12 ja 410). 

Levinas, EÄ, s. 63. 

Samaa ovat synteesinomaisesti jatkaneet esimerkiksi Sandra B. Rosenthal ja 
Patrick L. Bourgeois tulkinnassaan ”desentralisoidusta minästä” (decentered 
self) teoksessa Mead and Merleau-Ponty — Toward a Common Vision (1991, 
s. 86-). 

Levinas, EÄ, s. 63. 

Michel Foucault Seksuaalisuuden historiansa ensimmäisessä osassa ”La 
volont6 de savoir” (1998 [1976], s. 43—58). 

Levinas, EÄ, s. 63. 

Pönni 1996, s. 9-10. 

Ks. esim. Leviansin kannanottoja teoksessa TJ (s. 104) ja teoksessa EÄ, jonka 
mukaan Levinas pitää Raamattua edelleen ”kirjojen kirjana” (s. 37). 

Levinas, EÄ, s. 66. 

Platon, ”Pidot”, 181a-e. 

Marke Europaeus näyttää varoittavaa esimerkkiä artikkelissaan ”Kuolema ja 
aika — Tulevaisuuden mahdollisuudesta isyydessä ja eroksessa”. Artikkeli on 
julkaistu Sara Heinämaan ja Johanna Oksalan toimittamassa teoksessa 
Rakkaudesta toiseen — Kirjoituksia vuosituhannen vaihteen etiikasta (2001, 
s. 83—109). Tuskin voidaan ajatella kammottavampaa suhdetta ”jälkeläisyy- 
teen” kuin sitä, jossa vanhemmat siirtävät toteutumattomia toiveitaan omiin 
jälkeläisiinsä. 

Saman sukupuolen yhteisestä merkityskonstituutiosta ks. pääteostani Enkeli- 
rakkaus — Filosofia ja uskonto homoseksuaalisuutena (2008) ja artikkeliani 
”Oliko filosofien kuningas piilohetero? Mieskulttuurin kunnia ja pyhän per- 
heen pilaama Platon” Niin & Näin -lehdessä 1/2002 (s. 73—83). Myös kirjoi- 
tukseni ”Platon ja poikarakkaus — Idealismi aistinautintona” kokelmassa Filo- 
sofiset viuhahdukset (2007, s. 204-233) voi olla teeman kannalta keskeinen. 
Ks. Hankamäki 1997, s. 227. 

Nietzsche 1995 [1891], s. 89. 

Machiavelli 1998 [1532], s. 30. 

Tässä mielessä logiikka auttaa avaamaan Tuomas Akvinolaisen ajatus- 
solmun, jonka mukaan hyvä oli vain ”pahan poissaoloa”. Ks. esim. Tuomaan 
Summaa (toisen osan ensimmäinen osa, 18. kysymys, 8. artikla, 1. lause). 
Levinas, EDE, s. 173 ja 280. 

Levinas, EÄ, s. 92. 

Juha Teräväinen artikkelissaan ”Kuolema on laadullinen raja elämälle” (1989, 
s. 189). 

Platon, ”Faidon”, 116b. 

Levinas, TA, s. 114. 

Ks. Jacgues Derridan artikkelia ”Violence et mötaphysigue” vuodelta 1964; 
julkaistu Derridan teoksessa L'Ecriture et la difference (1967a, s. 117—228). 
Derridan viitoittamaa tietä kulkien on keskustelua käyty esimerkiksi Robert 
Bernasconin ja Simon Critchleyn teoksessa Re-Reading Levinas (1991) sekä R. 
Bernasconin ja David Woodin toimittamassa teoksessa The Provocation of 
Levinas (1988). Ks. myös S. Critchleyn teosta The Ethics of Deconstruction 
(1992), joka käsittelee Levinasin ja Derridan välistä dialogia. 

Kartesiolaisen dualismin ideologisuudesta ja sen moderneista esiintymistä 
filosofiassa ks. esim. teostani vuodelta 1994 (s. 63—69). 

Esipredikatiivisen kokemuksen tärkeydestä filosofisessa maailmasuhteessa 
ks. esim. teoksiani vuosilta 1994 (s. 92-95) ja 1995 (s. 56-57) sekä artikkeliani 
”Sinä ja minä liikennevaloissa — Miksi esipredikatiivinen kokemus on tärkää 
filosofiassa?” kokoelmateoksessani Filosofiset viuhahdukset (2007, s. 305—322). 
Levinas, AE, s. 56—62. 

Ferdinand de Saussure teoksessaan Cours de linguistigue gönerale (1995 
[1916], s. 23—25). 

Logiikassa predikaatti on ominaisuuksien ja relaatioiden yhteisnimitys toisin 
kuin kielitieteellisessä lauseenjäsentelyssä, jossa predikaatilla tarkoitaan 
yleensä verbin persoonamuotoa. Predikaatteja ovat logiikassa esimerkiksi 'olla 
punainen” ja 'olla suurempi”, kun taas lauseenjäsentelyssä predikaatteja ovat 
esimerkiksi on ja 'juoksee”. Ominaisuuksia ja relaatioita kuvaavia kielen 
ilmaisuja tutkii predikaattilogiikka. Psykologiassa puhuttaisiin ominaisuuk- 
sien tarkastelun yhteydessä attribuuteista ja attribuoimisesta, jota selvite- 
tään attribuutioteorioissa. 

Wittgenstein Tractatuksessaan (1971 [1918], lause 7). 

Emt., lause 4.116. 

Emt., lause 6.42. 

Emt., lause 6.421. 

Levinas, AE, s. 73. 

Wittgenstein Tractatuksessaan (1971 [1918], lause 6.54). On tosin vaikea pää- 
tellä, ilmensikö kielifilosofin ajatus pelkkiä turhautumisen tunteita, vai pitikö 
hän lauseidensa varaan rakentamiaan ”tikapuita” aidosti merkityksettöminä 
ja — riittävän korkealle oksalle kohoamisen jälkeen — tarpeettomina välineinä. 
Ks. Norman Malcomin muistelmateosta Wittgenstein (1990 [1958], s. 73). 

Ks. esim. Heideggerin esitelmää ”Das Ende der Philosophie und die Aufgabe 
des Denkens” teoksessa Zur Sache des Denkens (1988c [1969], s. 63—65). 

Ks. esim. G. H. von Wrightin tilitystä artikkelissa ”Mitä filosofia minulle on?” 
teoksessa Minervan pöllö (1992, s. 26). Arvoitukseksi jää, ilmaisivatko kir- 

joittajan epäilyt oman esseistiikkansa filosofisuudesta ja tieteellisyydestä 
enemmänkin pelkkää vaatimattomuutta vai todellista epävarmuutta. 
Logiikkaan ja esseistiikkaan jakautuvan filosofian kritiikistä on vaikea unoh- 
taa Markku Eskelisen ja Jyrki Lehtolan vuonna 1987 julkaisemaa pamfletti- 
kirjaa Jälkisanat — Sianhoito-opas, jossa Gilles Deleuzen ja Felix Guattarin 
teräviä skitsoanalyyseja hyödyntäen tehtiin ruuminavaus myös kotimaiselle 
partaveitsifilosofialle. Ajankohtaiseksi tämänkin teoksen tekee se, ettei moni- 
kaan asia ole vuosien kuluessa muuttunut akateemisessa filosofiassamme. 

Ks. G. H. von Wrightin haastattelua ”Uuden etsiminen vain intellektuaalisesti 
ei johda mihinkään” Niin & Näin -lehden numerossa 2/1995 (s. 7). 

Levinas, AE, s. 72. 

Pönni 1996, s. 25. 

Ent. s. 26. 

Myös Sartren filosofiassa vapaus oli aina suhteellista ja sen käsittely tiettyjä 
ylilyöntejä lukuun ottamatta suhteellisuudentajuista. Käsitys, jonka mukaan 
ihmisen on valittava myös oma syntymänsä ollakseen absoluuttisesti vapaa, 
lähestyi tätä rajaa. Se jäikin lähinnä metaforalliseksi muistutukseksi siitä, 
että ihmisen täytyy maailmaan synnyttyään joka tapauksessa löytää elä- 
mälleen merkitys pysyäkseen täällä. Sitä, miten vapaus riippuu toisista 
ihmisistä, havainnollistaa puolestaan käsitys, jonka mukaan Sartre ymmärsi 
vapauden nimenomaan rooliolemisesta irroittautumisen kautta. Ks. esim. 
Sartren kuvausta tarjoilijan roolin takana asustavasta ihmisestä teoksessa 
L'Etre et le Neant (1988 [1943], s. 95). Haastavimmilleen vapaus kiteytyi ni- 
menomaan rooleihin vihkiytymisen ja aktiivisen rooleista eroamisen yhteyk- 
sissä. Näitä ajatuksia kohtaan voidaan toisaalta suunnata ne samat totea- 
mukset, joita tässä tutkimuksessa on jo esitetty Heideggerin ja Levinasin 
edustamaa vastakohdilla operoimista kohtaan. Oppineiden herrojen kriitti- 
syys oli usein niiden samojen ilmiöiden leimaamaa, joita vastaan oli tarkoitus 
käydä. 

Virilio 1994 [1980], s. 19—20. 

Ks. esim. George Steinerin todistusta teoksessa Heidegger (1997 [1992], s. 30). 
Steiner mainitsee Heideggerin kieltäytyneen keskusteluista myös eräissä 
opetustilanteissa. 

Massakulttuurin ansaitsema tuomio oli kirjoitettu jo Heideggerin Sein und 
Zeitiin (1998 [1927]), jossa ”julkisuuden”, ”uteliaisuuden” ja ”lörpöttelyn” ana- 
lysoimiselle omistettiin useita sivuja. Ks. esim. $ 35 ja $ 36. 

Marcuse 1969 [1964]. 

Max Horkheimer ja Theodor W. Adorno ”Valistuksen dialektiikassaan” vuo- 
delta 1944 (engl. Dialectic of Enlightenment, 1979). 

Marcuse 1969 [1964], s. 42. 

Ent., s. 102. 

Enit., s. 120. 

Ent., s. 180. 

Enrt., s. 106. 

Pakinoitsijanimimerkki Olli (Väinö Nuorteva) kokoelmassa Hyviä tuloksia 
vähällä vaivalla (1990, s. 60); kirjoitus on julkaistu alun perin vuonna 1934. 
Wittgenstein Filosofisissa tutkimuksissaan (s. 47, alaviite). 

Emt., s. 42, kappale 31. 

Emt., s. 61, kappale 60. 

Emt., s. 49, kappale 43. 

Ks. esim. Norman Malcomin muistelmateosta (1990 [1954], s. 85). 

Käsitykseni siitä, mikä asema homoerotiikan torjumisella oli Wittgensteinin 
eristäytymisessä pelkkien kielioppien valtaan, olen esittänyt artikkelissani 
”Warum das Man nicht sprechen kann? — Wittgenstein!”, joka on julkaistu 
Niin & Näin -lehden ensimmäisessä numerossa vuonna 1994 (s. 61—63) ja 
Filosofiset viuhahdukset -kokoelmassa (2007, s. 349—352). Artikkelissa puhee- 
na olevan Derek Jarmanin elokuva Wittgenstein on valaiseva filosofin koko 
elämän ja hänen motiiviensa kannalta. Merkityskonstituution kokemukselli- 
suuden kiistäminen on filosofialle keskeisen homososiaalisuuden kieltämistä. 
Pragmatismin ja naturalismin roolista homososiaalisen merkityskonstituution 
kiistäjänä ja heteroseksuaalisten symboliarvojen edustajana ks. myös artik- 
keliani ”Sinä ja minä liikennevaloissa — Miksi esipredikatiivinen kokemus on 
tärkeää filosofiassa?” kokoelmateoksessani Filosofiset viuhahdukset (2007, 
s. 305—322). 

Markus Lammenranta Arto Haapalan toimittamassa artikkelikokoelmassa 
Kirjallisuuden filosofiaa (1990, s. 202). 

Ajatus tosin on yhteinen. Ks. Heideggerin vetoomusta aidon käytännölli- 
syyden puolesta hänen lukuvuonna 1935—1936 pitämässään luentosarjassa 
”Der Ursprung des Kunstwerkes”, joka on julkaistu kokoelmassa Holtzwege 
(1950). 

Ks. Filosofiset viuhahdukset -kokoelmassa (2007, s. 325—330) julkaisemaani 
arviota ”Kolme kärpästä yhdellä iskulla — Filosofian samittamisesta”, jossa 
tarkastelen Sami Pihlströmin hanketta ”naturalisoida” transsendentaali- 
filosofioita ja pragmatisoida filosofiaa. 

Ks. esim. Merleau-Pontyn teosta Phenomenologie de la perception (1962 
[1945], s. 5) ja johtopäätöksiäni siitä teoksissani vuosilta 1994 (s. 19—25) ja 
1995 (s. 18—23). 

Syntyperältään algerianjuutalaisen Jacgues Derridan ajattelussa toistuu 
samantyyppinen kreikkalaisen ja heprealaisen kulttuurin vastakkainasettelu, 
jota Levinas on pitänyt omien kulttuurikritiikkiensä lähtökohtana. Derridan 
mukaan helleeneille rakas teoria (sanasta theorein, kreikk. = katsella) ohjasi 
harjoittajiaan teoreettiseen näkemiseen ja kontemplaatioon, kun taas juuta- 
lainen perinne on asettanut etusijalle etiikan. Ks. esim. Derridan teosta La 
voix et le phenomene (1967b). Ajattelijoiden näennäisen yksimielisyyden har- 
moniaa lieventänee tosiasia, että molempien filosofien mielipiteet asioista 
olivat ylimalkaisen yksisilmäisiä tai ainakin yksinkertaistavia. 

Cohen-Solal 1992 [1985], s. 561. 

Levinas, TI, s. 163. 

Enit., s. 165. 

Huomionarvoista on myös se, että Weil toimi, kuten Levinas opetti: hän aloitti 
filosofiansa etiikasta. Hankamäki 1997, s. 50. 

Ansiokkaassa Tapojen metafysiikan perustuksen (Grundlegung zur Metaphysik 
der Sitten) suomennoksessaan vuodelta 1928 professori J. E. Salomaa on 
kääntänyt Kantin kategorisen imperatiivin seuraavasti: ”Toimi vain sen 
maksiimin mukaan, jonka kautta [durch die] samalla saatat tahtoa, että se 
tulisi yleiseksi laiksi.” Kant 1990b [1785], s. 110. Jo Kantin omassa filo- 

sofiassa ilmaisu sallii myös muotoilun: ”Toimi niin, kuin jos toimintasi 
maksiimin tahdostasi pitäisi tulla yleiseksi luonnonlaiksi.” Kant 1990b [1785], 
s. 111. Tässä valossa ei liene ihme, että Kantin transsendentalismissa on voitu 
nähdä naturalistisiakin piirteitä. Keskeistä kuitenkin on, mitä Kant tarkoitti 
”luonnolla”. Kantin ajattelussa luonnon käsite sisälsi lähes saman kuin ”ole- 
vainen”. Koska luontoon ei ymmärrettävästi sisälly mitään luonnotonta, ei 
”olevaiseksi” käsitetyn luonnon piiriin kuulu mitään luonnonvastaista. Lisäksi 
ihmisen luoma kulttuuri ja toiminta ovat eri asioita kuin luonto sinänsä. 
Koska luonnonlait kuuluvat ihmisen luoman kulttuurin piiriin, niissä on kyse 
samantyyppisestä tieteen tematisaatiosta kuin moraalilaeissakin. Niinpä 
Kantin viittausta luonnonlakeihin ei voida pitää naturalistisena. Keskeisim- 
min Kantin ajatuksesta paistaakin päälle universalismioppi. Ihmisen toi- 
mintaa ei naturalisoida, mutta se koetetaan valaa yhtenäiselle eettiselle 
perustalle, jolle Kant antoi vielä ”käytölliseksi? (praktisch) nimeämänsä 
muotoilun: ”Toimi niin, että käytät ihmistä, sekä omaa että jokaisen muun 
persoonaa, aina samalla tarkoitusperänä eikä koskaan pelkästään välineenä.” 
Kant 1990b [1785], s. 120. Huomiota nykyaikaisen lukijan mielessä voi herät- 
tää ”käyttämisen” ajatus sekä muotoilu ”pelkästään välineenä”. Kant kehitteli 
ajatustaan lähes loputtomasti eteenpäin vuonna 1788 päivänvalon nähneessä 
Käytöllisen järjen kritiikissään (Kritik der praktischen Vernunft). Kant 1990a 
[1788]. 

Levinas, TIT, s. 24. 

Ent. s. 20. 

Ent. s. 22. 

Ent., s. 172. 

Kant 1990b [1785], s. 76. Kantin ajatus korostaa tahdon voimaa kenties enem- 
män kuin Levinasin filosofia sallisi, mutta olen itse vakuuttunut siitä, että 
tahdolla pitää olla keskeinen merkitys ihmisen aikeiden suuntautuessa 
teoiksi. Näin on siitä huolimatta, että Schopenhauerin ja Nietzschen pinnalli- 
nen lukeminen ja väärinymmärtäminen ovatkin johdattaneet leimaamaan 
tahtofilosofit milloin satanisteiksi tai natseiksi ja milloin muuten vain 
hulluiksi. Nykyajan filosofiat puolestaan ovat lietsoneet vajoamista tahdotto- 
muuteen, näennäiseen puolueettomuuteen ja relativismiin, joka kuvastuu 
esimerkiksi postmodernista nihilismistä ja amerikkalaisesta pragmatismista. 
Levinas, EÄ s. 80-81. Panttivankeuden teemasta ks. myös Tuohimaan artik- 
kelia vuodelta 2001 (s. 37). 

Levinas, AE, s. 17. 

Levinas, EDE, s. 228—2209. 

Levinas, AEDE, s. 18. 

Ks. Helsingin Sanomien tutkivan journalismin osastolla laadittua ”Kysy 
Kirstiltä” -kokoelmateosta (1999, s. 301). 

Nelosen TV-uutiset 28.10.2001. 

Tulkitsen Levinasin käsityksiä kolmanniudesta kriittisesti teoksessani Enkeli- 
rakkaus — Filosofia ja uskonto homoseksuaalisuutena (2008, s. 23—30). 
Levinas, AEDE, s. 204. 

Wallenius 1992, s. 212. 

Levinas ja Kearney 1986, s. 22. 

Levinas ja Poirie 1992, s. 112. 

Levinas, TI, ix. 

Sauli Niinistö paheksui Helsingin Sanomissa 6.1.2001 julkaistussa haastatte- 
lussaan ”Kansalaisten olisi siedettävä toisten rikastuminen” optiomiljonäärien 
ylenpalttisen vaurastumisen aiheuttamaa ”katkeruutta”, mistä tuli puheen- 
aihe julkiseen sanaan pitkäksi ajaksi. 

Critchley 1992, s. 223. 

Tuomas Akvinolainen, Summa theologiae, 1 a, II ae, 92. 2; 90-97. 

Augustinus siteeraa Tunnustuksissaan (IID mieluusti juuri tätä Paavalin 
Roomalaiskirjeen kohtaa 7:19. 

Martin Heidegger vuosina 1955—1956 pitämissään luennoissa, jotka on 
julkaistu teoksena Der Satz vom Grund (1987 [1957])). 

Ks. Marcel Maussin teosta Essai sur le don — Forme et raison le lechange dans 
les societes archaigues (2002 [1925]). 

Ks. teostani Filosofia räjähti, tulevaisuus palaa — Vähä katekismus filosofiselle 
anarkistille (2005). 

Paavi Bendictus XVI (Joseph Ratzinger) 18.4.2005 pitämässään puheessa, 
joka on julkaistu Vatikaanin internetsivuilla, hän sanoi tarkalleen ottaen 
näin: ”We are building a dictatorship of relativism that does not recognize 
anything as definitive and whose ultimate goal consists solely of one's own ego 
and desires.” Kysymysmerkkejä paavin puheessa voi herättää hänen käyttä- 
mänsä ”me”-muoto ja se, että hän kauppasi vaihtoehdoksi absolutistista 
uskoa, joka on tietenkin fundamentalistista. Mutta yleishavaintona relati- 
vismin ja pyyteellisyyden luonteesta paavin toteamus pitänee paikkansa. 
Kyseistä ajatusta olen perustellut teokseni Työttömän kuolema — Johdatus 
uuteen työyhteiskuntaan ja työn filosofiaan (2005) korkeakoulupoliittisissa 
osissa, jotka halusin esittää manifestinani henkisen arvotuotannon puolesta. 
”Mattiesko Hytönen” eli koomikko Jukka Puotila Jussi Parviaisen käsi- 
kirjoittamassa imitaatioroolissa (TV1:n viihdeohjelma ”Kulta-Jukka”). 

Ruskin (1918b [1865], s. 31). 

Etymologiasta ks. Miikka Ruokasen teosta Hermeneutica moderna (1987, s. 9). 
Platonin ”Pidot”-dialogissa (201d-e) Sokrates kiittää viisaudestaan Diotima- 
nimistä papitarta, jonka habitus jää vähintäänkin hämäräksi. Dialogissa 
”Faidon” (242c) Sokrates kieltäytyy päättämästä puheitaan ennen kuin on 
”puhdistautunut” jumalten hänelle viestimien katharsis-vaatimusten mukai- 
sesti. 

Platon, ”Faidros”, 275d+e. 

Levinas, AE, s. 56—62. 

Lauri Rauhala teoksessaan Humanistinen psykologia (1990, s. 19). 

Oscar Wilde teoksessaan Teleny (1992 [1893], s. 136). 

Tasapainoilusta ennalta-arvattavuuden ja tulkinnallisen moniselitteisyyden 
välillä ks. esim. Veikko Rantalan artikkelia ”Dallas' vai *Schubert”?” kokoel- 
massa Kauneus vuodelta 1990 (s. 231—232). 

Ks. esim. Martin Kuschin ja Jaakko Hintikan yhdessä julkaisemaa teosta 
Kieli ja maailma (1988). Alun perin jako ”kieleen kalkyylina” ja ”kieleen uni- 
versaalina mediumina” on lähtöisin Jean van Heijenoortin artikkelista, jossa 
hän tarkasteli ”logiikkaa kielenä” ja ”logiikkaa kalkyylina” (”Logic as language 
and logic as calculus”). 

Ks. esim. ”Vigilius Haufniensiksen” kuvausta Angstista Kierkegaardin teok- 
sessa Begrepet Angest vuodelta 1844 (engl. The Concept of Anxiety, 1980, s. 85). 
Ks. esim. ykseysfilosofi Parmenideen esittämiä ideaopin vastaväitteitä. Ne 
ohjasivat myös Platonia kohti käsitystä, ettei ideoiden maailma ole aisti- 
maailmasta erillinen maailma. Platon, ”Parmenides”, 133a. Ideaoppi johtaa 
mahdollisten maailmojen semantiikkaa vastaavaan maailmojen moninkertais- 
tumiseen, eikä ongelmaa ratkaise sen enempää ideoiden ja aistimaailman 
osallisuusteoria kuin konseptualismikaan. Myös moderni käsitys, jonka 
mukaan käsitteiden looginen tyyppi erotetaan objektien tyypistä, vain jär- 
jestelee ongelman mutta ei poista sitä. Päinvastoin: se jakaa maailman 
entistäkin selvemmin kahtia. Platonin filosofiaa ei voitanekaan ymmärtää 
ottamatta huomioon hänen käsityksiään eroksesta, ja huomattava on, että 
”Parmenideen” teemoissa eroksesta ei puhuta halaistua sanaa. Maailmojen 
moninkertaistamisesta luopuminen on sublimaation lopettamista. 

Ks. Lewis Carollin teosta Liisa Ihmemaassa (2000 [1865], s. 13). 

Ks. esim. G. H. von Wrightin teosta Norm and Action vuodelta 1963. 
Hans-Georg Gadamer teoksessaan Wahrheit und Methode (1965 [1960], 
s. 245—255). 

Enrt., s. 283. 

Enrt., s. 283. 

Ent., s. 283—290. 

Enit., s. 289—290. 

Ks. esim. Rauhala (1990, s. 21—22 ja 30). 

Gadamer 1965 [1960], s. 62—65. 

Emt., s. 65. Erleben-Erfahren-jaottelua on soveltanut muiden muassa Outi 
Korhonen tutkimuksessaan Kansainvälisoikeudellinen tulkinta ja dialogisuus 
(1995, s. 15). 

Gadamer 1965 [1960], s. 289—290. 

Ent., s. 246—247, 292. 

Enrt., s. 381-382. 

Ks. esim. Heideggerin kuvausta ”tapahtumisesta” ajattelemisen toteutumis- 
yhteytenä teoksessa Zur Sache des Denkens (1988c [1969], s. 24). 

Korhonen 1995, s. 37. 

Gadamer 1965 [1960], s. xvi. Ks. myös Korhosen (1995, s. 109) konfliktiteo- 
reettista näkökulmaa, joka seurailee Gadamerin alkuperäisen hermeneutiikan 
ideaa. 

Klaus Weckroth väitöskirjassaan Mustavalkoista sosiaalipsykologiaa (1992, 
s. 109). 

Jean-Paul Sartre teoksessaan L'Etre et le Neant (1988 [1943], s. 44). 

Eino Kaila teoksessaan Syvähenkinen elämä, joka koostuu Kailan kirjoitta- 
mista radiokuunnelmista vuosilta 1943 ja 1944 (laajennettu 2. painos). Kaila 
1986 [1944], s. 195. 

Minän ja persoonan yksipuolisesta redusoimisesta sosiaaliseksi konstruktioksi 
ks. esim. kriittisiä teoksiani vuosilta 1994 ja 1995. Transsendentaalisen egon 
oikeutusta puolustaa esimerkillisesti Sven Krohn teoksissaan Ihminen, luonto 
ja logos (1981) ja Ydinihminen (1989, s. 17). 


374 


357. 


358. 


359. 
360. 
361. 
362. 
363. 
364. 
365. 


366. 
367. 


368. 


369. 
370. 
371. 


372. 
373. 
374. 


375. 


376. 


377. 


Platon, ”Pidot”, 205b—c. Ks. myös samassa editiossa olevia kyseisen kohdan 
selityksiä, joiden mukaan poiesis ja poietes merkitsevät sekä tekemistä, 
tekijää” että erityisesti 'runoutta' ja ?runoilijaa”. 

Ks. esim. Martin Heideggerin kirjoitusta ”Der Ursprung des Kunstwerkes” 
teoksessa Holzwege (1967) sekä teoksia Vorträge und Aufsätze (1985 [1954], 
s. 23) ja Die Technik und die Kehre (1988 [1962]). 

Ks. esim. kasvatukseen liittyvä perusteluja Aristoteleen teoksessa ”Niko- 
makhoksen etiikka” (11424). 

Ks. esim. Jirgen Habermasin teosta Moralbewuftsein und kommunikatives 
Handeln vuodelta 1983 (s. 144-152). 

Habermasin kritiikistä ks. esim. teoksiani vuosilta 1994 (s. 69—73) ja 1995 
(s. 62—66). 

Ks. William Isaacsin teosta Dialogue and the Art of Thinking Together — A 
Pioneering Approach to Communicating in Business and in Life vuodelta 1999 
(s. 242—290). 

Buber, DP, s. 119. 

Enit., s. 101. 

Ent., s. 113. 

Ent., s. 113. 

Viktor E. Frankl teoksessaan Man's Search for Meaning, suom. Ihmisyyden 
rajalla (1978 [1959], s. 96). Teos julkaistiin sodan jälkeen, ja se on käännetty 
useille kielille, kuten suuri osa Franklin muutakin tuotantoa. 

Ks. Ronald C. Arnettin teosta Communication and Community — Implications 
on Martin Buber's Dialogue vuodelta 1986 ja Dan Avnonin teosta Martin 
Buber — The Hidden Dialogue vuodelta 1998. 

Pentti Saarikoski kokoelmassaan Onnen aika (1971, s. 17). 

Lokki Joonatan Richard Bachin teoksessa (1992 [1970], s. 35). 

Kaj Kalinin vuonna 1998 avattu ”Sivuikkuna” löytyy Seksuaalinen Tasaver- 
taisuus (Seta) ry:n internetsivulta: <www.seta.fi/sivuikkuna>. Sitaatti koh- 
dasta: Ikkuna 2, Luku 3. 

Ks. Jukka Lehtosen artikkeleita vuosilta 1995 ja 1999. 

Kalin 1998, Ikkuna 1, Luku 2. 

Olen perustellut asiaa tarkemmin teoksessani Enkelirakkaus — Filosofia ja 
uskonto homoseksuaalisuutena (2008), jossa kysymystä analysoidaan sekä 
aate-historiallisesti että systemaattisesti. 

Merkitysten kokemuksellista muotoutumista kuvaa hyvin esimerkiksi symbo- 
linen interaktionismi. G. H. Meadin kieliteoriaa ei tee tyhjäksi se, että hänen 
ajattelunsa ansaitsee kritiikkiä muissa suhteissa. Symbolisen interaktionis- 
min kielifilosofia tukee muun muassa arvouniversalismia, jota olen kritisoinut 
tutkimuksessani vuodelta 1994 (s. 57—59). Toisaalta arvouniversalismi voi- 
daan ymmärtää myös kunkin erityiskulttuurin sisäiseksi. Se, että symbolinen 
interaktionismi ei vastaa merkitysten alkuperää koskevaan kysymykseen, 
johtuu puolestaan vastausten periaatteellisesta todistumattomuudesta. 

Ks. Mark Simpsonin toimittamaa artikkelikokoelmaa Anti-Gay vuodelta 1996. 
Teos todistaa gay-kulttuurin elinvoimaisuudesta osoittamalla sen kestävän 
myös sisäistä itsekritiikkiä. 

Hankamäki 1999, s. 69. Artikkeli sisältyy myös kokoelmaani Filosofiset viu- 
hahdukset (2007, s. 191—203). 

Ks. Bob Gallagherin ja Alexander Wilsonin Foucault-haastattelua vuodelta 
1982 (s. 32—36); julkaistu The Advocate -lehdessä vuonna 1984. Kohta esiintyy 
myös Didier Eribonin Foucault-elämäkerrassa (1993 [1991], s. 377). 
Platonisen renessanssin mahdollisuudesta ks. esim. artikkeliani ”Oliko filo- 
sofien kuningas piilohetero? Mieskulttuurin kunnia ja pyhän perheen pilaama 
Platon” Niin & Näin -lehden numerossa 1/2002 (s. 79). 

Platon, ”Kharmides”, 155d-. 

Homoseksuaalisen näkökulman kanavoitumisesta poliittiseksi ohjelmanjulis- 
tukseksi ks. esim. Tuija Pulkkisen teosta (1998), jossa pyritään luomaan suo- 
ranaista lesbopolitiikkaa. 

Ks. esim. Saara Liljan artikkelia ”Aisti-iloinen antiikki” vuodelta 1988 (s. 14- 
17) ja teosta Antiikkia ja myyttejä vuodelta 1990. 

Ks. Max Horkheimerin ja Theodor W. Adornon teosta Dialektik der Auf- 
klärung, eng). Dialectic of Enlightenment (1979 [1944], s. 32—43). 

Ks. esim. radikaalifeministi Luce Irigarayn teosta Speculum — De lVautre 
femme vuodelta 1979 (s. 120-130). Hom[mloloogisuuden käsitteestä suku- 
puolieron kannalta ks. esim. Virpi Lehtisen artikkelia ”Eettinen rakkaus — 
Sukupuolieron merkitys Luce Irigarayn ajattelussa” Sara Heinämaan ja 
Johanna Oksalan toimittamassa teoksessa Rakkaudesta toiseen vuodelta 2001 
(s. 172) ja omaa artikkeliani Niin & Näin -lehden numerossa 2/2002 (s. 73). 
Kirjoitukseni on julkaistu myös teoksessa Filosofiset viuhahdukset (2007, 
s. 204—233). 

Platon, ”Valtio”, 514a-517e. 

Tulkitsen myös Nietzschen omaelämäkerrallista teosta Ecce Homo (2002 
[1908]) eräänlaiseksi coming out -kertomukseksi ja sellaisen homoseksuaali- 
suuden tunnustukseksi, joka ei hänen omassa maailmassaan löytänyt 
adekvaattia toteutumisyhteyttä. Asiaa kuvastaa, paitsi hänen huono suh- 
teensa naisväkeen, erityisesti teoksen nimi. Paljastavaa on, että Nietzschen 
äiti ja sisar näkivät teoksen sensuroimiseksi harvinaisen paljon vaivaa. 
Vuonna 1888 valmistunut teos näki päivänvalon vasta vuonna 1908 kirjoitta- 
jansa jo kuoltua. Sen sijaan ”Iloisessa tieteessä” (1989 [1886]) esitetyn ”Ja 
gaya scienza” -ilmaisun yhteys gay-kulttuuriin lienee vain satunnainen. 
Englannin kielen sanan gay merkitykseksi vakiintui ”homoseksuaali vasta 
toisen maailmansodan jälkeen. 

Michel Foucault Seksuaalisuuden historiansa ensimmäisessä osassa (1998 
[1976], s. 43—58). 

Ks. Mikko Lehtosen teosta Pikku jättiläisiä (1995). 

Ks. Juha Siltalan teosta Miehen kunnia — Modernin miehen taistelu häpeää 
vastaan (1994), jonka sisältämät selviytymistarinat lyövät laudalta kaikkien 
aikojen kootut valitukset. Miestutkimuksen ”kipeys” ilmeisesti puhuttelee 
yleisöä, minkä merkiksi kyseisen teoksen kirjoittaja sai vakituisen virkansa 
päälle vielä Väinö Tannerin 300 000 markan verottoman palkinnonkin vuonna 
2000. 

Ks. Elina Haavio-Mannilan ja Osmo Kontulan teosta Suomalainen seksi 
(1993). 

Ks. Alfred Kinseyn klassista tutkimusta Sexual Behavior in the Human Male 
vuodelta 1948 (s. 93—104). 

Tutkittaessa jotain tabuksi koettavaa asiaa, kuten seksuaalikäyttäytymistä 
tai sen variaatioita, on oletettavaa, että niin sanotut poikkeuskäyttäytyjät 
suostuvat tai valikoituvat tutkimuksen kohteiksi vasta viimeisten joukossa. 
Vastaamista saatetaan vältellä. Toisaalta osallistumishalukkuutta voidaan 
myös korostaa. Siksi olisi syytä tutkia kaikki kuhunkin tutkittavaan ryhmään 
kuuluvat jäsenet, mikä lisää kokonaisotoksen määrää. Tällainen tutkimus 
saattaa olla tilastotieteellisesti validi, mutta sekin perustuu yleistämiseen 
aivan kuten satunnaisotanta, eikä sitä kautta tavoiteta ihmisen yksilöllistä 
kokemusta. Edes sadan prosentin ositetun tilasto-otannan käyttäminen 
satunnaisotannan asemasta ei merkitse, että tulokset kertoisivat ihmisten 
henkilökohtaisista kokemuksista ja niiden variaatioista. 

Satunnaisotannalla tarkoitetaan keskittymistä tutkimaan vain osaa tar- 
kasteltavista ryhmistä, kun taas sadan prosentin ositetulla otannalla tarkoi- 
tetaan tutkimusta, joka kohdistuu jokaisen ryhmän jokaiseen jäseneen. 

Ks. Olli Stälströmin tutkimusta Homoseksuaalisuuden sairausleiman loppu 
vuodelta 1997 ja arviotani siitä Sosiologia-lehdessä 2/1998 (s. 148—150). Vas- 
taavaan medikalisointiin on Stälströmin mukaan syyllistynyt myös osa psyko- 
analyyttista arkiajattelua soveltaneista miestutkijoista, esimerkiksi psykohis- 
torioitsija Juha Siltala. Ks. Stälström 1997, s. 248—249. 

Stälström 1997, s. 161—169. 

Ent., s. 272. 

Ks. Veikko Aalbergin ja Martti A. Siimeksen teosta Lapsesta aikuiseksi — 
Nuoren kypsyminen naiseksi tai mieheksi vuodelta 1999. Kaiken stereotyyppi- 
syytensä keskellä kyseinen teos pitää heteroseksuaalista käyttäytymistä 
normatiivisena ihanteena, kun taas homoseksuaalisuus arvotetaan kieltei- 
sesti. Vahinkoa nuorisokasvatukselle saattaa tuottaa jo teoksen väite, joka 
ohjaa homoseksuaalisia nuoria torjumaan omaa seksuaalisuuttaan ja siirtä- 
mään oman seksuaalisuutensa toteuttamista myöhemmälle iälle. Teoksen 
mukaan ”[h]lomoseksuaaliset kokeilut ovat ymmärrettävissä useimmiten oman 
seksuaalisuuden etsinnäksi kuin alkavana seksuaalisena erilaisuutena” 
(s. 59). Sama pejoratiivinen asennoituminen käy ilmi myös suhtautumisesta 
muuhun valtakulttuurin normeista erottautuvaan käyttäytymiseen. Yksi luku 
on omistettu muun muassa sille, että ”[klutsunnoissa asevelvolliset jaetaan 
miehiin ja ruununraakkeihin” (s. 143 jss.). 

Ks. Jyri Puhakaisen teosta Persoonan kieltäjät vuodelta 1998 (s. 106—112). 
Rauhala 1990, s. 35. Ihmisen eksistenssitasoista sekä jaottelun perusteluista 
seksuaalisuutta koskevan tutkimuksen yhteydessä ks. kokoelmani Filosofiset 
viuhahdukset (2007, s. 266—271). Omasta jaottelustani ihmisen aistilliseen, 
keholliseen, älylliseen ja hengelliseen tasoon ks. teostani Enkelirakkaus (2008, 
s. 14). 

Olen esitellyt Lauri Rauhalan tieteenfilosofiaa ja tuotantoa Niin & Näin 
-lehdessä 2/2006 julkaistussa artikkelissani ”Lauri Rauhala — Filosofian grand 
old man tekee uusia avauksia” (s. 16—21). 

Ilta-Sanomat 20.9.2002. 

Ilta-Sanomat 21.9.2002. 

Ks. antipsykiatrian edustajana tunnetun Thomas Szaszin teosta The Myth of 
Mental Illness — Foundations of the Theory of Personal Conduct (1974 [1961)). 

Harri Frey artikkelissaan ”Aivojen salaisuudet: suuri löytöretki — Aivojen 
suunnaton monimutkaisuus on paljastumassa”. Aamulehti 29.7.1996. 
Esimerkin panettelevasta tulkinnasta tarjoaa muiden muassa Tere Vadön 
”Suomentajan jälkisanoissaan” George Steinerin teokseen Heidegger (1997). 
Moitittuaan Heideggeria natsiksi Vaden toisaalta toteaa, että ”[vlain jos 
refleksinomaisesti tuomitsemme tai torjumme kaiken, joka millä tahansa 
tavalla liittyy mihin tahansa natsismin muotoon, tällainen tulkinta vaikuttaa 
Heideggerin ajattelun kannalta raskauttavalta ja sietämättömältä” (s. 206). 
Ottaen huomioon lauselman ensimmäisen persoonan sanamuodon Vadönin 
toteamus lieneekin ymmärrettävä hänen omaksi itsekritiikikseen. 

Natsismi hyödynsi ihmisten auktoriteettiuskoisuutta. Auktoriteettiuskoi- 
suutta puolestaan edustavat meidän aikanamme juuri ne, jotka vaativat niin 
filosofeilta kuin professorikunnalta yleensäkin vain tiukan tieteellisiä 
moraalilakeja ja erehtymättömyyttä. Se, miten vastustetaan, on taaskin sen 
leimaamaa, mitä vastaan käydään. Pelkkä arvottava eetos ja mahdollisten 
syyllisten osoitteleminen jää aina ohueksi, koska se ei selitä, mistä itse 
ilmiössä on kysymys. ”Suuria johtajia” ovat suomalaisessa filosofiassa olleet 
sekä ennen sotia että niiden jälkeen kokonaan muut kuin fenomenologisen 
filosofian edustajat. Voisiko siis naturalismin ja empirismin ylivaltaa arvos- 
tella fasismiksi? Entä miten olisi suhtauduttava siihen professorikunnan 
osaan, joka halusi viitoittaa tietä sosialistiseen Suomeen 1960- ja 1970- 
luvuilla, jolloin Stalinin hirmuteot olivat jo kaikkien tiedossa? Ihme, ettei 
kukaan postmodernisti yhteiskuntatieteilijä ole huolissaan siitä. 

Ks. artikkeliani ”Heidegger — Sankarini! Mistä kiistaa käytiin?” Tiede- 
politiikka-lehden numerossa 4/2004 (s. 31—38) ja Filosofiset viuhahdukset 
-kokoelmassani (2007, s. 99—113). 

Ks. Lauri Rauhalan artikkelia ”Filosofinen epänatsi Martin Heidegger” Tiede- 
politiikka-lehdessä (1/1992, s. 56). Rauhalan oikeudenmukaisen ja paikansa- 
pitävän todistuksen mukaan Heideggerin filosofian sisällöillä ei ollut mitään 
tekemistä fasismin kanssa, ja juuri siksi hänet pakotettiin viettämään suuri 
osa ajastaan joko osittaisessa luennointikiellossa tai kotiarestissa vuosina 
1935—1945 poliittisen epäluotettavuutensa vuoksi. Angloamerikkalaisen filo- 
sofian ja mielipiteenmuodostuksen vihamielisyyttä ja ymmärtämättömyyttä 
osoittaa se, että sodan jälkeen Heideggerin luennointikieltoa jatkettiin 
liittoutuneiden toimesta, kunnes se ranskalaisten painostuksesta lopulta 
purettiin. Heideggerille voidaan katsoa käyneen samalla tavoin kuin niille 
tuhansille keskitysleirivangeille, joiden mielipiteet ja käyttäytymistavat eivät 
vastanneet vapauttajina tervehdittyjen amerikkalaisten tai neuvostoliitto- 
laisten toiveita. Heitä olivat muiden muassa eräät kommunistit ja homo- 
seksuaalit, jotka suljettiin laitoksiin ja mielisairaaloihin kymmeniksi vuosiksi 
ja joiden asemaa massamurhien uhreina ei ole vieläkään täysin tunnustettu. 
TV1:ssä 7.9.1998 ja 14.9.1998 esitetyn ”M.O.T.”-ajankohtaisohjelman kaksi- 
osainen sarja, ”Lääketieteen musta historia, osa 1: Ylpön arvoitus ja 
Himmlerin innokkaat suomalaispyövelit” sekä ”osa 2: Vahva uljas suoma- 
lainen”, perustuu toimittaja Olli Ainolan ja tutkija Henrik Ekbergin kerää- 
mään aineistoon. 

Stälström 1997, s. 214. 

Hesse 1988 [1955], s. 224. 

Ks. esim. Leena Vilkan teosta Eläinten tietoisuus ja oikeudet — Kettutyttö- 
filosofiaa ja susietiikkaa vuodelta 1996. 

Antti Eskola kirjoituksessaan ”Pentti Linkola, pysy hengissä!” Helsingin 
Sanomissa 29.1.1997. 

Buber, ID, s. 148. 

Elias Lönnrotin kiinnostus kansanperinteeseen ei ollut hetken mielijohde. 
Mytologia kiehtoi jo 30-vuotiasta väittelijää, mistä kertoo hänen teesinsä Af- 
handling om finnarnes magiska medicin (1832). Lönnrotia yhdistää Buberiin 
paitsi Kalevala, myös molempien kiinnittämä huomio psykosomatiikkaan ja 
sentapaiseen vaivoista vapautumiseen, joka vastustaa myöhemmän terveys- 
politiikan periaatetta ”ensin tehdään sairaita ja sitten sairaala”. 

Studia generalia -luentosarja Helsingin yliopistossa syyslukukaudella 1996. 
Esimerkkinä tästä ks. Raimo Tuomelan teosta Tiede, toiminta ja todellisuus — 
Tieteellisen maailmankäsityksen filosofiset perusteet vuodelta 1983 (s. 49—71). 
Nasevana alkuna Jaakko Hintikan harjoittamalle interrogatiivirockille, joka 
ei ole vieläkään päättynyt, voidaan pitää hänen vuonna 1976 julkaisemaansa 
kätevää opusta The Semantics of Ouestions and the Ouestions of Semantics. 
Geenimuunnellun rehun tultua käyttöön myös Suomessa asiasta keskusteltiin 
30.8.2007 TV1:n A-talk-ohjelmassa, jossa Suomen Luonnonsugojeluliiton asian- 
tuntija, solubiologi Liisa Kuusipalo huomautti, että yksi geeni saattaa tuottaa 
tuhansia vaikutuksia eikä geenimuuntelun pitkäaikaisista seurauksista 
tiedetä riittävästi. Samoilla linjoilla oli myös luomuviljelijä ja kuvataiteilija 
Osmo Rauhala. 

Havainnollisena esimerkkinä sivuseurausten peittelystä mainittakoon, että 
ydinsaasteiden loppusijoittamisen ongelmaa pidetään ratkaistuna vain 
Suomessa, joka ensimmäisenä maana maailmassa aloittaa ydinsaasteiden 
varastoimisen peruskallioon. Neljänsadan metrin syvyydessä sijaitsevan siilon 
sulkemisen jälkeen sen annetaan täyttyä pohjavedellä, koska veden pump- 
paaminen pois on mahdotonta kymmenien tuhansien vuosien ajan ja koska 
teknisten asiantuntijoiden mukaan ydinsaasteet eivät tartu puhtaaseen 
veteen. Maailmassa emme kuitenkaan elä laboratorio-olosuhteissa, vaikka 
monet tieteenharjoittajat tuntuvat niin ajattelevankin. Ks. analyysiani siitä, 
miten maailma on muuttumassa arpajaispelin kaltaiseksi laboratorioksi, jossa 
varmaa tietoa tuottaa vasta kokeen paneminen käytännössä täytäntöön, 
teoksissani Minän rakentuminen ihmistieteissä (1994, s. 160-161) ja Minä 
(1995, s. 132—133). 

Ks. Jaakko Hintikan artikkelia ”Rules, utilities and strategies in dialogical 
games” vuodelta 1984 Vainan ja Hintikan toimittamassa teoksessa Cognitive 
Constraints on Communication (s. 211—294). 

Ks. esim. Sami Pihlströmin artikkelia ”Voidaanko transsendentaalifilosofiaa 
naturalisoida” vuodelta 1996. Kommenttini transsendentaalifilosofioiden 
naturalisoimisesta olen esittänyt Filosofiset viuhahdukset -kokoelman (2007) 
artikkelissani ”Kolme kärpästä yhdellä iskulla — Filosofian samittamisesta” 
(s. 325—330), ja vastaavaa kritiikkiä liittyy myös Niin & Näin -lehden 3/2001 
artikkeliini ”Trancella sämpläten — Teknon filosofiaa”, joka sisältyy edellä 
mainittuun kokoelmaan (s. 15-31). 

Toiminnan psykologiaa on Suomessa edustanut ainakin Klaus Weckroth 
samannimisellä teoksellaan vuodelta 1985. 

Rauhala 1990, s. 21—23. 

Ks. Reijo Kupiaisen tutkielmaa Ajattelemisen anarkia — Transmetafyysinen 
asenne Heideggerilla vuodelta 1992 (s. 5). 

Ks. esim. Raimo Tuomelan teosta vuodelta 1983. 

Rauhala 1990, s. 17—18. 

Nietzsche 1995 [1891], s. 14. 

Ks. esim. Norman K. Denzinin teosta Images of Postmodern Society — Social 
Theory and Contemporary Cinema (1991). 

Michel Foucault Seksuaalisuuden historiansa ensimmäisessä osassa ”La 
volont6 de savoir” (1998 [1976], s. 52). 

Steinbeck 1977 [1947]. 

Sub-kanavan televisio-ohjelma OueerTV 22.10.2001. 

Ks. esim. Lauri Rauhalan artikkelia ”Onko psykofyysisen ongelma ratkaista- 
vissa ja miten?” vuodelta 2001 (s. 5). 

Levinas, EÄ, s. 65. 

Ks. Karl Popperin ja John Ecclesin teosta The Self and Its Brain — An 
Argument for Interactionism (1986 [1977], s. 36—47). 

Kumottavuus on Popperin kehittelemän ”fallibilismin” keskeinen normi. Ks. 
esim. Popperin teosta Logik der Forschung (1935 [1934]) ja Conjenctures and 
Refutations vuodelta 1963 (suom. Arvauksia ja kumoamisia, 1995). 

Tode 1994. Ks. sitaattia tämän kirjan johdantoluvussa. 

Teema ”poissa olevana läsnä olevan” toiseuden luonteesta on haastava myös 
ontologisesti, ja siitä on kirjoittanut seikkaperäisesti esimerkiksi Jean-Paul 
Sartre jo ensimmäisessä pääteoksessaan L'Etre et le Neant (1988 [1943], s. 44). 
Levinasiin tukeuduttaessa kysymys läsnä olevan tai poissa olevan toiseuden 
olemassaolosta on nähdäkseni vähäarvoinen, sillä dialogisen filosofian huomio 
ei alun perinkään ollut ontologisen perinteen vahvistamisessa vaan ihmisten 
välisessä kohtaamisessa ja intentionaalisessa olemassaolossa toinen toisilleen. 
Toisen ihmisen läsnäolo on toiseuden ja laajasti ottaen koko olemisen (1! y a) 
eksistentiaalinen perusta. Toinen on olemassa kaikkialla, myös ihmisen 
ollessa fyysisesti yksin, samalla tavoin kuin olemisen ”taustakohina” on ole- 
massa ihmisen tietoisuudelle. John Manning toteaakin Levinasia mukaillen, 
että olemisessa ”[jlokin on läsnä tietoisuudelle poissa olevassa muodossa, 
läsnä siten, ettei se identifioi itseään.” Manning 1993, s. 43. 

MTV3:n ”Salatut elämät” -draamassa seikkaillut Kalle Laitela oli ensim- 
mäinen Suomen television päivittäissarjoihin kirjoitettu tavallisen homon 
roolihahmo. Kallen puolesta ja häntä vastaan esitetyn mielipiteidenvaihdon 
keskellä kiinnostavaa on, että hahmo sisällytettiin käsikirjoitukseen ensisijai- 
sesti kaupallisista syistä. Sateenkaariliikkeen kaupallistamista on myöhem- 
min arvosteltu vähemmistöjä mielistelevästä ”pinkkipesusta”, mutta toisaalta 
asiassa voidaan nähdä ”vähemnistöjen hallitsevan enemmistöjä” — ja yleisesti 
myönteistä toleranssin kasvua. Kallen vakiintumisesta suomalaisen media- 
todellisuuden osaksi kertoo Katri Mannisen nuorisoromaanin Kallen inttivuosi 
ilmestyminen vuonna 2001. 

Ilppo Pohjolan kulttielokuva Daddy and the Muscle Academy valmistui 
vuonna 1991 päätyen laajaan kansainväliseen levitykseen. Filmi palasi teatte- 
reihin 35 mm:n versiona syksyllä 2002, mikä todistanee elokuvan kyvystä 
vastata sosiaalisiin tilauksiin ja täyttää arkiseen identiteettityöskentelyyn 

liittyviä tarpeita. Elokuvan osuutta seksuaalivähemmistöjen taiteellisen re- 
presentoimisen välineenä tutkii Vito Rosson kirja The Celluloid Closet (1987) 
ja siihen perustuva samanniminen dokumenttielokuva (1995), joka avaa oven 
homoseksuaalisuuden normatiivista ja symbolista esittämistä koskeviin arkis- 
toihin. 

Ks. F. Valentine Hoovenin teosta Tom of Finland — Elämäkerta (1992). 

Martin Buber kirjoituksessaan Beiträge zu einer philosophischen Antropologie, 
julkaistu teoksessa W 1, s. 418. 

Kierkegaard 1993 [1846], s. 631. 

Nietzsche 1995 [1891], s. 20. 

Ks. C. Wright Millsin teosta Sosiologinen mielikuvitus (1982 [1959]). 
Epookkiin liittyy, että tutkija sulkee pois omat ennakko-oletuksensa, tutki- 
musperinteen vaikutuksen ja objektien olemassaoloa koskevan kysymyksen. 
Objektien olemassaoloa ei siis sen enempää kielletä kuin myönnetäkään, vaan 
se ikään kuin ”siirretään syrjään” siksi aikaa, kunnes tutkija saa varman ja 
ennakkokäsityksistä riippumattoman otteen tarkasteltavasta asiasta itses- 
tään. Tähän sulkeistamisoperaatioon (die Einklammerung) Husserl viittasi 
stoalaisesta filosofiasta lainaamallaan käsitteellä 'epookki', joka tarkoittaa 
”pidättäytymistä kannanotosta”. Ks. Husserlin teosta Ideen zu einer Reinen 
Phänomenologie und phäno-menologischen Philosophie (1952 [1913], s. 62—69). 
Olemassaoloa koskevan kannan sulkeistaminen merkitsee, ettei Husserlin 
käsityksiä tietoisuuden ajatussisällöistä, noemoista, voida pitää metafyysisenä 
idealismina, toisin kuin on usein väitetty. Husserlin fenomenologiassa ei 
lainkaan tutkita olioiden olemassaoloa vaan olemuksia ja merkityksiä. 

Platon, ”Valtio”, 514a—516c. 

Heidegger luennossaan Vom Wesen der Wahrheit (1988 [1931], s. 11). 

Husserl 1981 [1911]. 

Ks. esim. analyysiani teoksessani vuosilta 1994 (s. 58—59) ja 1995 (s. 71-72). 
Seuraavassa dialogisen tutkimisen yleisperiaatteiden luettelossa on tukeu- 
duttu Buberin ja Levinasin lisäksi opetuksiin, joita ovat esittäneet Maija 
Lehtovaara väitöskirjassaan Subjektiivinen maailmankuva kasvatustieteelli- 
sen tutkimuksen kohteena (1992), Lauri Rauhala teoksessaan Humanistinen 
psykologia (1990) ja Juha Varto kirjassaan Laadullisen tutkimuksen metodo- 
logia (1992). Olen valikoinut heidän teeseistään niitä osia, joiden arvelen 
parhaiten vastaavan myös dialogisen filosofian metodologisia tarpeita. 

Mills 1982 [1959]. Ks. erityisesti viimeistä lukua (s. 187—216). 

Rauhala 1990, s. 28—30. 

Peiteinformaation epäeettisistä seurauksista ks. esittämääni kritiikkiä teok- 
sissani vuosilta 1994 (s. 167) ja 1995 (s. 138—139). 

Varto 1992, s. 115. 

Ks. Hankamäki 1994, s. 170-171 ja Hankamäki 1995, s. 141—142. 
Esimerkkinä hyvästä itsekriittisestä työstä voi mainita Maija Lehtovaaran 
tutkimuksen (1992), jossa jo tutkimusongelman asettamiseen liittyvät pulmat 
johtivat kirjoittajaa filosofista problematiikkaa kohti tuottaen omaperäisiä 
pohdintoja erityistieteen metodeista ja ihmiskäsityksistä. 

Ultra Bra ensimmäisen albuminsa Vapaaherran elämää tekstiliitteessä 1996. 

Tasavallan presidentti Martti Ahtisaari vastauksenaan siihen, miten Karjala- 
kysymyksestä pitäisi keskustella julkisuudessa. Helsingin Sanomat 28.11. 
1997 ja Yleisradion TV-uutiset 27.11.1997. 

Philippe Lacoue-Labarthe Heidegger-kriittisessä artikkelissaan ”La transcen- 
dance finie/t dans la politigue” vuonna 1981. Heideggerin esittämistä tekno- 
logiakritiikeistä myös innoitusta saanut Lacoue-Labarthe näkee modernin 
tekniikan tuottamat poliittiset, ekologiset ja ydinkatastrofiin liittyvät ongel- 
mat juuri sen metafyysisen ajattelun jatkeena, jota Heideggerkin arvosteli. 
Tosiasiassa transsendentaalifilosofiat eivät kuitenkaan ole mitään jumaluus- 
opin politisoimista eivätkä politiikan teologisointia. Sen sijaan transsenden- 
taalifilosofit ovat pyrkineet monin käytännöllisin tavoin kyseenalaistamaan 
poliittisten ideologioiden kestävyyttä ja murtamaan aatteellisia totaliteetteja. 
Francis Fukuyama kohua herättäneessä teoksessaan End of History and the 
Last Man (1992). 

Ks. David C. Kortenin teoksia When Corporations Rule the World vuodelta 
1996 (suom. Maailma yhtiöiden vallassa, 1997) ja The Post-Corporate World — 
Life After Capitalism vuodelta 1999 (suom. Elämä kapitalismin jälkeen — 
Maailma yhtiövallan kaaduttua, 1999). 

Ks. Pierre Bourdieun ja hänen ryhmänsä tutkimusta La misere du monde 
(1993, s. 11). 

Olen käsitellyt työn ja tulonjaon kysymyksiä sekä luokkayhteiskunnan paluu- 
ta tarkemmin teoksessani Työttömän kuolema — Johdatus uuteen työyhteis- 
kuntaan ja työn filosofiaan (2005). 

Olen tulkinnut poliittiseen vaikuttamiseen liittyvää kriisiä yhtäältä puolue- 
vallan ongelmaksi ja toisaalta poliittisten aatteiden uusiutumattomuuteen 
liittyväksi pulmaksi teoksessani Filosofia räjähti, tulevaisuus palaa (2005, 
s. 153—184). 

Niin sanotussa yhteiskuntakybernetiikassa yhdistyivät positivistisen yhteis- 
kuntatieteen muunnelmat ja marxilainen edistysusko. Sen puolesta puhui 
Suomessa erityisesti Yrjö Ahmavaara teoksessaan Yhteiskuntakybernetiikka 
(1976). Muita asiasta innostuneita olivat dosentti Pertti Lindfors ja vaali- 
gallupien ”prognoosiprofessorina” tunnettu Risto Sänkiaho, joiden tiede- 
poliittiset näkemykset kaartoivat tosin aikojen kuluessa enemmän oikealle. 
Ks. Hankamäki 1994, s. 90 ja 2007, s. 305-322. 

Fromm 1976 [1941]. 

Monille tieteenharjoittajille on tullut tavaksi käyttää adjektiivia substan- 
tiivina. He sanovat: ”Elämme postmodernissa.” Sana ”postmoderni” on tällöin 
substantiivina käytetty adjektiivi. Lause herättää kysymyksen, missä ”post- 
modernissa” elämme: postmodernissa yhteiskunnassa, postmodernissa maail- 
massa vai postmodernissa talossa? Eräät toiset puolestaan haluaisivat 
käyttää substantiivia adjektiivina, kuten juuri sanassa ”monikulttuurinen”. 
Substantiivista ”kulttuuri” on tällöin muodostettu adjektiivi ”kulttuurinen”. 
Lisäksi on epäiltävä, onko sanaa tietoisesti johdettu mistään suomen kielen 
sanoista. Se on ilmeisesti käännetty suoraan englannin kielen sanasta multi- 
cultural. Näin ollen monikulttuurisuuden käsite sisältää jo etymologiassaan 
hieman angloamerikkalaista kieli-imperialismia. Kyseenalaista on sekin, 
mihin monikulttuurisuuden käsitettä tarvitaan, kun jo pelkkään kulttuurin 
käsitteeseen pitäisi sisältyä moniarvoisuuden idea. 

Siitä, miten oikeudet eivät voi perustua anomiseen, ks. esim. artikkeliani 
”Homoille ja lesboille vasta luodaan perusoikeuksia — Virallistettu parisuhde 
on toisen luokan avioliitto” Tasa-arvo-lehdessä 1/2001 (s. 19-21). 

Olen käsitellyt kysymystä perusteellisemmin teoksessani Filosofia räjähti, 
tulevaisuus palaa (2005). 

Suuren ja mahtavan Tutkijaliiton Tiede & Edistys -lehti takakannen mai- 
noksessaan (3/1999). 

Vaatimuksia on esitetty erityisesti Britanniassa, jossa shariaa ovat kan- 
nattaneet sekä muslimit että eräät juristit. Helsingin Sanomat 4.7.2008. Myös 
Suomessa puoluerekisteriin pyrkivä islamilainen puolue on esittänyt saman- 
suuntaisia näkemyksiä. Ne on tosin torjuttu eurooppa- ja maahanmuutto- 
ministeri Astrid Thorsin taholta. Hänen mukaansa puolueen politiikka ei ole 
puoluelain eikä sharia-laki islamin mukainen. Helsingin Sanomat 8.2.2008. 
Todellisuudessa sharia-laki on olennainen osa islamia, joten kyseisellä 
kannanotollaan ministeri perunee aktiivista maahanmuuttopolitiikkaa aja- 
neita puheitaan — tai potee yleistä hämmennystä. On syytä huomata, että 
siltä osin kuin sharia-laki on ristiriidassa vallitsevan lain kanssa, kyseessä on 
joko rikos tai ainakin sentapainen varjo-oikeus, johon muutamille etnisille 
kansanryhnille ominaisen kilpailevan oikeusjärjestelmän ylläpito väistämättä 
johtaa. 

Elinkeinoelämän tutkimuslaitoksen toimeksiannosta tehdyn tutkimuksen 
tekoon osallistuivat professorit Torben M. Andersen (Ärhus universitet), Bengt 
Holmström (MIT), Seppo Honkapohja (University of Cambridge) ja Hans 
Söder-ström (Handelshögskolan i Stockholm) sekä toimitusjohtaja Sixten 
Korkman (ETLA ja EVA) ja tutkimusjohtaja Juhana Vartiainen (Konjunktur- 
institutet). Tutkimuksen tuloksista raportoi Helsingin Sanomat 14.12.2007. 
Ks. esim. Kari Hämäläisen, Aki Kangasharjun, Sari Pekkalan, Matti Sarvi- 
mäen tutkimusta 1990-luvun maahanmuuttajien työllisyys, tuloverot ja tulon- 
siirrot vuodelta 2005 (Työministerön julkaisu numero 256). 

Eurostatin tutkimuksesta kertoi Turun Sanomat 7.10.2007 ja pääpiirteissään 
saman totesi Helsingin Sanomat 15.10.2007. 

Oikeuspoliittisen tutkimuslaitoksen tutkimusten mukaan ulkomaalaisten 
Suomessa tekemien rikosten määrä on väestöryhmien kokoon suhteutettuna 
moninkertainen. Ks. esim. Hannu Niemen ja Martti Lehden tekemää tutki- 
musta ”Ulkomaalaisten rikollisuus” (pdf-julkaisun s. 213, kuvio 93, taulukko 
34). <http:// www.optula.om.fi/uploads/nul786y.pdf> Esimerkiksi somalit, joita 
on 0,2 prosenttia Suomen kokonaisväestöstä, tekevät 12 prosenttia poliisin 
tietoon tulleista ryöstöistä. Myös maahanmuuttajat ovat joutuneet Niemen, 
Lehden ja Päivi Honkatukian tutkimuksen mukaan rikosten kohteeksi Suo- 
messa. Ks. selvitystä ”Maahanmuuttajien kokemukset rikoksen uhriksi jou- 
tumisesta Suomessa” <http:// www.optula.om.fi/uploads/i90um887.pdf>. Tosin 
tätä ongelmaa voidaan pitää seurauksena avoimesta maahanmuuttopolitii- 
kasta ja sen myötä kasvaneesta konfliktien lisääntymisestä. Etnisten vähem- 
mistöjen, myös romanien, rikostilastot ovat Suomessa lohduttomia. 

Brysselin asukkaista on tällä hetkellä islaminuskoisia noin kolmannes, ja 
Mohammed on ollut kaupungin yleisin lapselle annettu pojan etunimi 
vuodesta 2001 lähtien. Asiasta uutisoi ranskalainen Le Figaro maaliskuussa 
2008. 

Yhdysvaltain väestörekisterin väestönennustusosaston johtajan Dave Wad- 
dingtonin mukaan Meksikosta tulevien hispaanien määrän ennustetaan kas- 
vavan eniten. Heidän määränsä noin kolminkertaistuu 46,7 miljoonasta 132,8 
miljoonaan vuoteen 2050 mennessä. Väestörekisterin mukaan se tarkoittaisi 
sitä, että kolmasosa väestöstä olisi hispaaneja. Afrikkalaisperäisen väestön 
ennustetaan kasvavan 41,1 miljoonasta 65,7 miljoonaan, aasialaisten taas 
15,5 miljoonasta 40,6 miljoonaan. Samaan aikaan eurooppalaisten lukumäärä 
kasvaa vuoteen 2050 mennessä vain 199,8 miljoonasta 203,3 miljoonaan. 
Tämä tarkoittaisi enää 46 prosentin väestöosuutta. Kokonaisuudessaan 
Yhdysvaltain väestömäärän ennustetaan kasvavan ripeästi 305 miljoonasta 
439 miljoonaan vuoteen 2050 mennessä. Ennustukset perustuvat vuoden 2000 
väestölaskennan tuloksiin ja arvioihin eri ryhmien syntyvyydestä, kuolleisuu- 
desta ja maahanmuutosta. Mukaan on otettu myös Yhdysvaltain monimiljoo- 
nainen laittomien siirtolaisten joukko, joka on pääasiassa peräisin Meksi- 
kosta. Syntyvyydessä mitattuna nykyiset vähemmistöt muodostavat enemmis- 
tön jo 15 vuoden päästä vuonna 2023. Asiasta kertoi CNN elokuussa 2008. 
Keväällä 2008 julkaistun pääkaupunkiseudun palvelutarveselvityksen mu- 
kaan Helsingin peruskoululaisista on ulkomaalaistaustaisia tällä hetkellä 
noin 11 prosenttia, kun vuonna 2002 heidän osuutensa oli vielä kuusi prosent- 
tia. Helsingissä, Espoossa, Vantaalla ja Kauniaisissa ulkomaalaistaustaisia 
oppilaita arvioidaan vuonna 2025 olevan 19 prosenttia koululaisista. Tällä 
hetkellä osuus on samalla alueella noin yhdeksän prosenttia. Helsingin 
kaupungin tietokeskuksen tekemästä tutkimuksesta kertoi Helsingin Sano- 
mat 5.2.2008. 

Helsingin kaupungin tietokeskuksen tutkija Pekka Vuori ennustaa, että jo 
vuonna 2015 Helsingissä on kouluja, joissa ulkomaalaistaustaisten oppilaiden 
osuus ylittää 50 prosenttia. Kaupungille nämä oppilaat tulevat keskimää- 
räistä kalliimmiksi, sillä suomea puhuva oppilas maksaa keskimäärin 7 000 
euroa vuodessa, kun taas maahanmuuttajataustaisen oppilaan kustannus on 
noin 10500 euroa. Korkeampien kustannuksien syynä ovat suomen kielen 
opiskeluun ja kotoutumiseen tarkoitettu valmistava opetus, ”suomi toisena 
kielenä” -opetus sekä maahanmuuttajataustaisille oppilaille tarjottava oman 
äidinkielen opetus. Myös oppilaan oman uskonnon opetus lisää kustannuksia. 
Ilta-Sanomat 22.2.2008. 

Aristoteles, ”Retoriikka”, 1378b. 

Varoittavan esimerkin poliittisen korrektiuden tavoittelusta ja epäanalyytti- 
sesta kyseenalaistamattomuudesta tarjoaa Syreeni-ohjelman johtajana 
toimineen Vesa Puurosen toimittama teos Valkoisen vallan lähettiläät (2001), 
jossa rodullista argumenttia viljellään aina, kun halutaan parjata valkoihoisia 
eurooppalaisia tai amerikkalaisia, mutta muutoin rotuun viittaaminen 
torjutaan jyrkästi. Juuri tällaisten esimerkkien kautta näkyy, millä tavoin 
kriittinen filosofia ja tiedepoliittisiin intresseihin sitoutuneet erityistieteiden 
edustajat voivat ajautua keskenään tulilinjalle — ja kuinka se puolestaan 
vaikutti syrjäyttämiseeni Syreeni-tutkimusohjelmasta. 

Mainittakoon, että Suomen hallitus byrokratisoi monikulttuurisuuden filo- 
sofiseen haastavuuteen liittyvän ongelmallisuuden perustamalla vähemmistö- 
valtuutetun viran vuonna 2002 — täsmälleen esittämäni skenaarion mukai- 
sesti. Jo ennen kyseistä virkaa Suomessa oli ulkomaalaisvaltuutettu. Peitel- 

lystä syrjintähierarkiasta kertoo se, että vähemmistövaltuutetun tehtävä- 
alueeseen ei lueta seksuaalivähemmistöjä, kuten ei myöskään tasa-arvo- 
valtuutetun toimialaan. Myöhemmin vähemmistövaltuutetun nimi on muu- 
tettu yhdenvertaisuusvaltuutetuksi, ja tasa-arvon käsite on omistettu koske- 
maan sukupuolten tasa-arvoa. 

Helsingin käräjäoikeus tuomitsi tammikuussa 2008 muuan anonyyminä 
esiintyneen henkilön 800 euron sakkoon siitä, että tämä oli keräänyt omille 
internetkotisivuilleen linkkejä sellaisiin julkisissa tiedotusvälineissä aiemmin 
julkaistuihin uutisiin, joissa kerrottiin ulkomaalaisten Suomessa tekemistä 
rikoksista. Asiasta raportoi muun muassa Uutiskynnys-verkkolehti <http:// 
www. uutiskynnys.fi>. 

Eräänä osoituksena varsinkin vähemmistövaltuuttu Puumalaisen arvostelu- 
kyvyttömyydestä ja virkaintoisuudesta voi mainita sen, että hän teki rikos- 
tutkintapyynnön myös professori Tatu Vanhasen yhdessä professori Richard 
Lynnin kanssa julkaisemista tutkimuksista (2002 ja 2006) epäillen Vanhasta 
”kiihottamisesta kansanryhmää vastaan”. Asiaan perehtynyt valtakunnan- 
syyttäjä kuitenkin päätti, etteivät Tatu Vanhasen lausunnot, joita hän 
tutkimustensa pohjalta esitti Helsingin Sanomien Kuukausiliitteessä 7.8. 
2004, johda rikostutkintaan. Oik. lis. Puumalainen puolestaan palkittiin 
poliittisesta korrektiudestaan siirtämällä hänet muihin tehtäviin eli ylentä- 
mällä hänet ajatusrikollisuutta yleisestikin valvovaksi apulaisoikeuskansle- 
riksi samaa virkaa hakeneiden tohtorien ohi. Se, että avoimen maahan- 
muuttopolitiikan kritisoijia paimennetaan virkamiesten taholta, antaa sellai- 
sen ei-toivotun kuvan, että kunniallisia suomalaisia ja ansioituneita tieteen- 
harjoittajia pidetään jo eräänlaisina valtionvihollisina heidän omassa maas- 
saan. 

Fazer-Cloetta veti neekerin kasvofiguureilla varustetut lakritsituotteet pois 
myynnistä vähemmistövaltuutetun toimenpiteiden tuloksena vuoden 2008 
alusta. Helsingin Sanomat 1.3.2008. Samalla ajatuslogiikalla myös tämän 
kirjan ensimmäistä painosta olisi saattanut uhata sensuuri vain siksi, että 
myös sen kannessa oli kuvattuna siluettimaisia ihmiskasvoja, joista muuta- 
mat voitiin mieltää tummaihoisiksi. Vähemmistövaltuutetun ajattelun herk- 
kyyttä osoittaa se, että kummassakaan tapauksessa esittäminen ei ollut 
pilkallista vaan perustui joko yleistä hyväksyntää nauttivaan tavaramerkkiin 
tai oli neutraalia. 

Falsivioitavuuden eli vääräksi osoittamisen tärkeyttä sinänsä korostaa se, 
että teoria tai käsitys voidaan todistaa useimmiten aukottomasti vääräksi 
mutta ei oikeaksi. Pelkän induktiivisen oikeaksi todistelemisen eli yleistä- 
misen kautta voidaan päätellä vain se, että tähän mennessä ei ole tullut 
vastaan sellaista yksittäistapausta, joka kumoaisi esitetyn selityksen tai 
teorian. Sen vuoksi tieteellisestä teoriasta pitää voida johtaa ennuste tai 
seuraamus, jota voidaan kokeellisesti testata. Tätä kautta keskeiseen ase- 
maan nousee koettelu, joka tapahtuu vastaväittein eli vääräksi todistelun 
kautta. Popper (1935 [1934]). Vaikka Popperia on arvosteltu niin tieteellisiä 
vallankumouksia kannattaneen Thomas Kuhnin kuin postmodernistienkin 
taholta, hänen pyrkimyksensä ovat edelleen kannatettavia. Lisäksi esimer- 
kiksi Michel Foucault'n esittämä tiedon suhteellisuutta koskeva kritiikki ei ole 
ollut vain tieteenfilosofista vaan myös poliittista. 

Popperin näkökannat liittyvät dialogiseen filosofiaan kahdessa suhteessa. 
Ensinnäkin hän piti ristiriidattomuuden vaatimusta tieteellisten teorioiden ja 
käsitysten tärkeänä kriteerinä. Toiseksi hän katsoi, että falsifiointi edellyttää 
avointa keskustelua, joka on mahdollista vain avoimessa yhteiskunnassa. Ks. 
Popperin teosta The Open Society and its Enemies vuodelta 1945 (suom. Avoin 
yhteiskunta ja sen viholliset, 1974). Myös dialoginen filosofia pitää tärkeänä 
negatiivista todistusta ja pyrkimystä ristiriidattomuuteen aivan samoin kuin 
keskustelun avoimuutta ja liberalismiakin, joita myös Popper kannatti. 
Popperin esittämät Platon-syytökset tämä tutkimus sen sijaan jättää rauhaan 
pitäen niitä toisen maailmansodan ajalta periytyvänä idealismin väärin- 
ymmärtämisenä. ”Historisismia” kohtaan esitettyä arvostelua puolestaan on 
syytä pitää perusteltuna siltä osin, kuin sen kohteena on marxilainen determi- 
nisimi. Popperille ominainen historiallisten konjunktuurien kieltäminen 
kokonaan merkitsisi myös hermeneutiikan vastaista historiallisuuden kiistä- 
mistä sekä George Santayanalta tunnetun lauseen toteutumista: ”Ne, jotka 
unohtavat menneisyyden, ovat tuomittuja toistamaan sitä.” Ks. George San- 
tayanan teosta Life on Reason (1905—1906) kappaletta 12. 

Robert Faurissonin vuosina 1978 ja 1979 Le Mondessa julkaisemien juttujen 
pohjalta kehkeytyneessä kiistassa Noam Chomskyn ja Faurissonin välinen 
argumentaatio herätti lopulta enemmän kiinnostusta kuin Faurissonin näke- 
mykset sinänsä. Keskustelua käytiin oikeudesta omiin mielipiteisiin ja oikeu- 
desta sanoa ne (eli mielipiteiden ja sananvapaudesta kokonaisuudessaan) 
sekä sensuurin hyödyllisyydestä tai haitallisuudesta. Ks. Chomskyn artikkelia 
”His right to say it” The Nation -lehdessä 28.2.1981. 

Hersyvän ja kieltämättä aika erikoisen näytön työvoimapolitiikan toteuttami- 
sesta antaa Lapin TE-keskuksen erikoissuunnittelija Anne-Mari Suopajärvi, 
joka sanomalehti Kalevan (6.5.2008) mukaan laukaisi, että ”Lappiin halutaan 
lisää työperusteisia maahanmuuttajia, mutta vähintään yhtä tärkeää on 
löytää työpaikka Lapissa jo asuville maahanmuuttajille”, sillä ”heidän työttö- 
myysasteensa on valtakunnan korkein eli noin 32 prosenttia”! Miten ihmeessä 
tämä säkenöivä johdonmukaisuus voidaan ymmärtää? Lapissa on muka veret 
seisauttava työvoimapula, vaikka Lapissa on suhteessa väestöön eniten työt- 
tömiä maahanmuuttajia. Ja haluttaessa lievitystä työpaikoista vallitsevaan 
todelliseen pulaan esitetään ratkaisuksi, että maahan tuodaan lisää maahan- 
muuttajia. Jutun yleisökommenteissa asiaan liittyvä valheellisuus rokattiin 
yksimielisesti lyttyyn. 

Ks. Ayaan Hirsi Alin teoksia De zoontjesfabriek (2002) ja De Maagdenkooi 
(2004), joiden tekstejä on julkaistu suomeksi kokoelmassa Neitsythäkki (2005). 
Alkuperäisteoksiin verrattuna kirjan suomennos joutui kääntäjän sensuurin 
kohteeksi; esimerkiksi esipuheeseen on puututtu. Suomentaja on sensuroinut 
paitsi kääntämäänsä tekstiä, myös itsensä, sillä hän esiintyy anonyyminä — 
ilmeisesti siksi, että kirjoittajakin piileskelee. Teokseen sisältyy myös Sub- 
mission-elokuvan käsikirjoitus (Part 1, s. 169—176). 

Submission-elokuvan linjoilla on jatkanut hollantilaisen Patrij voor de 
Vrijheidin johtaja Geerd Wilders julkaisemalla internetissä elokuvan Fitna 
(suom. ”eripura”, ”taistelu”, ”koettelemus”, ”tuomiopäivän kilvoitus”) maalis- 
kuussa 2008. Fitnaa kieltäydyttiin esittämästä Hollannin televisiossa, minkä 
jälkeen tekijä julkaisi sen puolueensa kotisivuilla. Se julkaistiin myös 

brittiläisillä LiveLeak-internetsivuilla, kunnes sivusto päätti sensuroida 
elokuvan terroriuhkausten vuoksi. Myös YouTube on sensuroinut Fitnan 
jokaisen kopion. Elokuvassa arvosteltiin islamin auktoriteettikeskeisyyttä ja 
näytettiin, kuinka Koraanin tekstejä käytetään lietsomaan väkivaltaa. 
Islamin tulkittiin edustavan fasismin ja totalitarismin nykyistä ilmenemis- 
tapaa, ja islamia verrattiin Hitlerin Saksaan ja kommunistisiin maihin. 

Ayaan Hirsi Alista esitetyt elämäkerralliset tiedot perustuvat hänen teok- 
seensa Pakomatkalla (2008). 

Tässä luvussa Pim Fortuynista esitetyt elämäkerralliset tiedot perustuvat 
Clemens van Herwaardenin teokseen Fortuyn — Chaos en Charisma (2005). 
Sosiaalidemokraattisesta Partij van der Arbeid -puolueesta vuonna 1989 
eronnut sosiologi päätyi oikeistolaisten Volkspartij voor Vrijheid en Demo- 
kratie ja Leefbaar Nederland -puolueiden kautta lopulta omalle listalleen 
(LPF). Alkuperäiseltä nimeltään Wilhelmus Simon Petrus Fortuijn oli synty- 
nyt vuonna 1948, ja hänestä kiisteltiin hänen eläessään paljon. Kuolemansa 
myötä hänestä on tullut Hollannin poliittiseen elämään eräänlainen pyhimys, 
jota koskeva kirjallisuus on laajaa. 

Ks. Fortuynin teoksia Beklemmend Nederland (”Ahdistava Hollanti”) vuodelta 
1995 ja Babyboomers — Autobiografie van een generatie (2002 [1998]), joissa 
hän kritisoi muslimikulttuurin laajenemispolitiikkaa, islaminuskoisen väestön 
lisääntymistä ja suhteellisen osuuden jatkuvaa kasvua, kantaväestön syr- 
jäytymistä tietyillä asuinalueilla ja lähiöiden slummiutumista sekä leimautu- 
mista siirtolaisten ghetoiksi. 

Fortuynin esittämästä islamkritiikistä ks. hänen teostaan Tegen de islami- 
sering van onze cultuur — Nederlandse identitet als fundament vuodelta 1997. 
Fortuyn arvosteli Euroopan unionin ja sen valtioiden muuttumista liberaa- 
leista hyvinvointiyhteiskunnista defensiivisiksi normiruuvien kiristelijöiksi, 
joissa uhattuina ovat kantaväestöjen perusoikeudet. Ks. Fortuynin vuonna 
1997 julkaisemaa teosta Zielloos Europa — Tegen een Europa van technocraten, 
bureaucratie, subsidies en onvermijdelijke fraude (”Sieluton Eurooppa — Tekno- 
kratian, byrokratian, tukipalkkioiden ja pakkovilpin Eurooppaa vastaan”). 
Kansallisesti yhtenäistä valtiota ja sen mukaista yhteiseloa hän puolusti 
teoksessaan De verweesde samenleving (2002 [1997]). 

Pim Fortuynin vapaamielisyyttä ja omaa halua rauhanomaiseen moni- 
kulttuurisuuteen osoittaa se, että hän kantoi huolta sekä Euroopan juuta- 
laisten asemasta että Israelin valtion kohtalosta teoksessaan 50 Jaar Israel — 
Hoe lang nog? vuodelta 1998 (”Israel 50 vuotta — Pitkäänkö vielä?”). 

Ks. Clemens van Herwaardenin teosta vuodelta 2005. 

Nietzsche 1995 [1891], s. 10. 

Palautusta odotellessani Tuomo on ehtinyt täyttää 26, ja puhelimitse kysy- 
mäni viite teokseen on: Miettinen, Jukka O. (toim.), Miesten kesken — Miesten 
välinen rakkaus maailmankirjallisuuden valossa, Helsinki: Otava, 1993. 
Vuonna 1998 Finlandia-palkinnon voittanutta Pentti Holappaa on seksuaali- 
vähemmistöjen riveistä tämän teoksen ensimmäisen painoksen julkaisemisen 
jälkeen täydentänyt myös Pirkko Saisio voittamalla Finlandian vuonna 2003. 
Ks. Camille Brumontin teosta Auto-ca-f6 vuodelta 1998. 

Ks. Markku Pirin teosta Vuosi — Omaelämäkerrallinen kirjeromaani vuodelta 
1988. 

Aristoteles, ”Nikomakhoksen etiikka”, II kirja, 1103b ja ”Politiikka”, I kirja, 
luvut 5-7, 1254a—-1256a. 

Laki lapsipornon leviämisen estotoimista (1068/2006) herätti runsaasti kes- 
kustelua astuttuaan voimaan vuoden 2008 alussa — samoin kuin taiteilija Ulla 
Karttusen haastaminen oikeuteen vain siksi, että hän oli esittänyt ”Neitsyt- 
huorakirkko”-nimisessä valokuvanäyttelyssään lapsipornoksi sanomaansa 
teinipornoa, toisin sanoen alastonkuvia nuorista prostituoiduista naisista. 
Esteettisesti miellettynä heidän yhteydessään voidaankin nähdä niin uskon- 
noille ominaisia palvonnan tunteita kuin hyväksikäyttöä. 

Paheksuntaa poliisin toiminnassa herätti se, että lapsipornoargumenttia 
käyttämällä poliisi sulki internetoperaattorien kanssa pääsyn julkisille porno- 
sivustoille, joista valtaosa oli täysin laillisia ja suuri osa homopornosivuja. 
Myös estolistan julkaisseita tahoja uhkailtiin poliisin toimesta, ja syyttäjää 
paheksuttiin taiteilijan syyllistämisestä eikä puuttumisesta ”varsinaiseen 
ongelmaan”. Myös Karttusen toimintaa voidaan pitää epäammattimaisena, 
sillä vetoamalla puolustuspuheessaan taiteensa ”hyvään tarkoitukseen” hän 
tuli madaltaneeksi työnsä tendenssimäiseksi esitykseksi ja toisaalta sekoitti 
sinänsä legitiimin ”look-a-like-teen”-pornon lapsipornoon. Pahinta on asiaan 
liittyvä sensuuri ja se, että keskustelusta puuttuivat filosofiset argumentit. 
Ks. aihetta koskevaa yleisanalyysiani teoksessani Enkelirakkaus — Filosofia ja 
uskonto homoseksuaalisuutena (2008, s. 325—355). 

Juhani Sarsila kommentissaan Dan Steinbockille Pekka Sundellin toimitta- 
massa teoksessa Keskusteleva filosofia (1984, s. 76). 

Pertti Hemänus teoksessaan Kuka halusi murhata olympiavoittajan? Ro- 
maani epäonnistujista ja myös rikoksesta (1993, s. 38). 

Fazer-Cloettan tavoin myös neekerinpusujen valmistaja Brunberg Oy myöntyi 
ja vaihtoi tuotteensa nimeksi ”Suukot” kitkien pois kyseisen etnisen omalei- 
maisuuden mutta säilyttäen kuitenkin pakkauksen kuvituksen ennallaan. 
TV1:n uutiset kertoi 24.8.2000, että toukokuusta 2001 asti myönnettävien 
uusien EU-rekisterilaattojen joukosta aiotaan karsia pois ne, joiden kirjain- 
tai numeroyhdistelmät voitaisiin tulkita ”solvaaviksi”. 

Ilmestyskirja 13:16—18. 

Helsingin Sanomat 17.7.1999. 

Helsingin Sanomat 30.6.2001. 

Sama. 

Suomen perustuslain (11.6.1999) 12 $ sanoo asiasta muun muassa näin: 
”Sananvapauteen sisältyy oikeus ilmaista, julkistaa ja vastaanottaa tietoja, 
mielipiteitä ja muita viestejä kenenkään ennakolta estämättä.” Tämä on 
sopusoinnussa Yhdistyneiden kansakuntien ihmisoikeuksien julistuksen 19. 
artiklan kanssa, jonka mukaan ”jokaisella on oikeus mielipiteen- ja sanan- 
vapauteen; tähän sisältyy oikeus häiritsemättä pitää mielipiteensä sekä 
rajoista riippumatta hankkia, vastaanottaa ja levittää tietoja kaikkien tie- 
dotusvälineiden kautta.” <http://www.un.org/overview/rights.html>. Sanan- 
vapaudella tarkoitetaan tällöin mielipiteen- ja ilmaisunvapautta kokonaisuu- 
dessaan, mikä vastaa myös tässä tutkimuksessa käyttämääni sananvapauden 
määritelmää. 

Näyttöä sensuurihalukkuudesta on antanut muiden muassa Mika Illman 
väitöskirjansa Hets mot folkgrupp (2005) lainluennalla, jonka mukaan sanan- 

vapautta ei ole syytä pitää ehdottomana oikeutena. Kuten edellä on 
perusteltu, tämä on vastoin sananvapauden filosofista olemusta, ja Illmanin 
kirjaa voidaankin pitää eräänlaisena lyyrisen ornamentiikan taidonnäytteenä 
omassa ilmaisunvapauden näpistely-yrityksessään. 

Helsingin Sanomien 13.5.2007 mukaan Illman vaati myös internetin 
keskustelupalstoille pakollisia valvojia karsimaan ”asiattomia” viestejä ja 
ehdotti, että valvojan puuttumisesta rangaistaisiin. Nähdäkseni internetin 
aiheuttama julkaisukynnyksen aleneminen on tuonut esiin paljon sellaista 
tärkeää informaatiota, jota muutoin ei pääsisi julki, ja siksi myös valikoiva 
verkkosensuuri on yhtä kielteinen asia kuin sensuuri yleensä. Rajankäyntiä 
on harjoittanut lisäksi Suomen perehtyneimpänä sananvapauden asiantunti- 
jana pidetty Timo Vuortama, joka hänkin näkee asian juristeille tyypillisellä 
tavoin vain normatiiviselta ja lainopilliselta kannalta. 

Jyllands-Posten julkaisi pilakuvat 30.9.2005. 

Eniten paheksuntaa herätti juuri Westergaardin tulkinta Muhammedista, 
vaikka lehdessä oli myös kymmenen muun taiteilijan versio aiheesta. Mullah 
Dadullahin tarjouksen piirtäjien päänahasta välitti uutistoimisto AFP. Daily 
Times 9.2.2006. 

Keskeisten arabimaiden suurlähettiläät olivat allekirjoittaneet Anders Fogh 
Rasmussenille suunnatun kirjeensä 25.10.2005. Pommiuhkauksesta ja Ras- 
mussenin tinkimättömyydestä uutisoi muiden muassa Turun Sanomat 31.2. 
2006. 

Ks. Suomen Sisu ry:n internetsivuja <http:/www.suomensisu.fi>. Ruotsin 
oikeusministeriön selvityksen mukaan Ruotsin ulkoasianministeriö toimi 
laittomasti sulkiessaan Sverigedemokraterna-puolueen sivut, sillä viran- 
omaiset eivät saa estää lehdistön toimintaa. Sensuuria puolustellut sosiaali- 
demokraattinen ulkoasiainministeri Laila Friedvalds joutui tällöin eroamaan 
asemansa käytyä kestämättömäksi. Hän oli katsonut, että on pelottavaa, jos 
”pieni ryhmä ruotsalaisia äärimmäisyyshenkilöitä” asettaa kuvien julkaisulla 
ruotsalaiset alttiiksi vaaralle. Dagens Nyheter 2.10.2006. Todellisuudessa 
vaara aiheutui kokonaan muulta, eli islamistiselta, taholta. 

Kaltio 2/2006. Ville Rannan piirtämällä sarjakuvalla ei ollut mitään tekemistä 
Jyllands-Postenissa julkaistujen kuvien kanssa. 

Ks. Marketta Ollikaisen juttua ”Profeetta Muhammed ja islamin pyhät narrit” 
Vapaa Ajattelija -lehdessä 1/2006. 

Frankfurter Allgemeine Zeitung jutussaan ”Finnen machen keine Witze” 
2.3.2006. Lehti olikin moitteissaan oikeassa, sillä pääministeri Matti Vanha- 
nen omaksui asiassa anteeksipyytelevän linjan — ilmeisesti suojellakseen EU- 
puheenjohtajamaana toimivaa Suomea hyökkäyksiltä. Hän pahoitteli pila- 
kuvien julkaisua koko hallituksen puolesta, vaikka muslimit eivät olleet 
pyytäneet Suomen hallitukselta mitään kannanottoa — tiedotusvälineiden 
uteluja ehkä lukuun ottamatta. Helsingin Sanomien 16.2.2006 mukaan Van- 
hanen selitteli ja pahoitteli myöhemmin myös anteeksipyytelyään. 

Helsingin Sanomat 1.6.2006. 

Yleisradion sensuuripäätöksestä kertoi muun muassa Helsingin Sanomat 
10.10.2007. 

Helsingin Sanomien kulttuuritoimituksen esimies Heikki Hellman laski leh- 
dessään 5. helmikuuta 2006, että tuohon ajankohtaan mennessä kuvia oli jul- 

kaissut jo yli 60 lehteä ja yli 200 TV-kanavaa eri puolilla maailmaa. Lehti itse 
julkaisi näytteitä Muhammedin pilakuvista varovaisesti ”kuva kuvassa” -peri- 
aatteella helmikuun toisen päivän numerossa, jonka sivulla näkyi valokuva 
Die Weltin Muhammed-sivusta. Suomi on ainoa Pohjoismaa, joka ei vieläkään 
ole julkaissut pilakuvia painetussa sanassa. 

Flemming Rose kertoi tarkoituksistaan The Washington Postissa sekä 
Jyllands-Postenin verkkolehdessä 19.2.2006. Artikkelin suomennos ”Miksi 
julkaisin ne pilapiirrokset?” löytyy sananvapautta ja sähköisiä oikeuksia 
puolustavan Electronic Frontier Finland ry:n kotisivuilta <http://www.effi. 
org/flemming.rose-2006-02-19.html>. 

Sama. 

Erkki Tuomioja Skepsis-yhdistyksen 20-vuotistilaisuudessa 5.12.2007 pitä- 
mässään puheessa. Ks. Skeptikko-lehden 4/2007 juttua ”Myös uskonnotonta 
vakaumusta on kunnioitettava”. 

Arkkipiispa Jukka Paarma tuomitsi Muhammed-kuvat ja ”sananvapauden 
varjolla tapahtuvan tarkoituksellisen uskovien ihmisten pyhinä pitämien 
asioiden loukkamisen” Suomen islamilaisen yhdyskunnan imaanmille osoitta- 
massaan ”avoimessa kirjeessä”. Helsingin Sanomat 6.2.2006. Sen sijaan hän 
ei tuominnut uskonnon varjolla tapahtuvaa sananvapauden loukkaamista. 
Valtionsyyttäjä Mika Illman Yleisradion tiedetoimituksen verkkosivuilla 
<http://www.yle.fi> julkaistussa opinnäytetyön esittelyssään (2005). 
Vähemmistövaltuutettu Mikko Puumalainen Poliisilehden 1/2006 haastatte- 
lussa. 

Asiantuntevan arvion Lynnin ja Vanhasen teoksesta vuodelta 2006 on esittä- 
nyt muiden muassa sosiaalipolitiikan professori J. P. Roos kirjoituksessaan 
”Älykkyyden tabu murtuu” <http://www.valt.helsinki.fi/staff/jproos/lynnvanha 
nen. htm>. 

Ayaan Hirsi Alin toteamus on referoitu Flemming Rosen edellä mainitusta 
The Washington Postin artikkelista (19.2.2006). 

Ritualisoidun aggression käsitettä on käyttänyt muiden muassa brittiläinen 
Rom Harr6 analysoidessaan jalkapallohuliganismia. Ks. Harr6n toimittamaa 
teosta The Social Construction of Emotions (1986). 

Viimeisimmän kerran jupakan tiimoilla pamahti, kun Al-Oaida teki itse- 
murhapommi-iskun Pakistanin Tanskan-suurlähetystöön 2.6.2008. Iskussa 
kuoli 30 ihmistä, kaikki pakistanilaisia. Helsingin Sanomat 5.6.2008. 

Ks. Jaana Haapalan ja Leena Aavameren teosta Omatuntotalous vuodelta 
2008. 

Huomiotalouden käsitteen toi suomalaiseen sanankäyttöön Jari Sarasvuo 
kirjallaan Huomiotalous vuonna 2005. 

Ks. esim. Pauli Löijan artikkelia ”Ollin väitöskirja tarkastettu yliopistossa ja 
käräjäoikeudessa!” Z-lehdessä 2/2000 (s. 40—42) ja Olli Stälströmin teosta 
Homoseksuaalisuuden sairausleiman loppu (1997, s. 236). Kantajana toimi 
psy-kiatri Kaija Eerola ja syyttäjänä kihlakunnansyyttäjä Leena Koivuniemi. 
Löijan artikkelin mukaan syyte nostettiin ”solvauksesta” ja vahingonkorvaus- 
vaatimuksen summa oli yli 300 000 markkaa. Asiantuntijana kuultujen pro- 
fessori Ilkka Niiniluodon ja tohtori Tapani Salmisen mielestä lainausmerkkien 
käyttäminen on yleinen tapa tieteissä. Tässä tapauksessa lainausmerkkien 
käyttö viittasi siihen, että henkilö ei tunne asiaa. Ks. Löija (2000, s. 42). On 

vaarallista, jos pitää olla teoreettisen filosofian professori tai filologisen sanan- 
käytön ekspertti voidakseen vakuuttaa oikeudelle tällaisen itsestäänselvyy- 
den. 

Ks. Löijan artikkelia 2000, s. 42. 

Ohjelman juontaja ”Eetu” ja ohjaaja ”Ram? tilittivät minulle ravintola 
Dtm:ssä keväällä 2002. 

Z-lehti 1/1999, s. 25. 

Katso-lehti 32/2002 artikkelissaan ”Cruisea piisaa taas valkokankaalla — 
Tomppa virnistelee ja ahdistuu Minority Reportissa” (s. 8-9). 

Z-lehti 5/1997, s. 47. 

Valkoisessa talossa harjoittelijana toiminut Monica Lewinsky leukailee 
seksisuhteestaan Andrew Mortonin kirjoittamassa teoksessa Monican tarina 
(1999). Clintonia ei paheksuttu julkisuudessa niinkään irrallisesta seksisuh- 
teesta kuin siitä, että hän valehteli valaehtoisessa todistuksessa kiistäessään 
suhteen. Pulma ei siis ollut seksuaalimoraalinen vaan kääntyi kysymykseksi 
presidentin arvostelukyvystä ja luottamuksesta häneen. Clintonin puolus- 
tukseksi voidaan todeta, että seksuaalinen kanssakäyminen kuuluu ihmisen 
olemukseen, eikä julkisen vallan pidä puuttua täysivaltaisten ihmisten 
kanssakäymiseen. Parhaan kiteytyksen tarjosi eräs suomalainen puhelin- 
yhtiö, joka vastasi Lewinskyn valituksiin mainoksessaan: ”Say no to bill” 
(”Sano laskulle ei”). Psykologiksi kouluttautuneen Lewinskyn täytyi olla 
tietoinen toimintansa tarkoitushakuisesta ja kiusoittelevasta luonteesta. Kes- 
kustelun moraalia koeteltiin muun muassa maininnoilla Lewinskyn venäjän- 
juutalaisesta taustasta. 

Vastaavanlainen jupakka syntyi Suomessa, kun paljastui, että ulkominis- 
teri Ilkka Kanerva oli lähettänyt flirttailevia tekstiviestejä eräälle stripparille. 
Ilta-Sanomat 3.10.2008. Moralismin herkkyyttä ilmentäen ja inhimillisiä 
tunteita ymmärtämättömästi kohu päättyi mieshenkilön erottamiseen virasta 
— toisin kuin Clintonin tapaus. Skandaalimaista median toiminnassa on 
poliittisen julkisuuden keskittyminen ihmisten yksityiselämään monien tär- 
keämpien poliittisten asiakysymysten sijasta. 

Ks. Aldous Huxleyn teosta Brave New World vuodelta 1932 (suom. Uusi uljas 
maailma, 2002). 

Ks. Jean-Jacgues Rousseaun Tutkielmaa ihmisten välisen eriarvoisuuden 
alkuperästä ja perusteista (2000 [1782]). 

Tilastokeskuksen tutkija Veli-Matti Törmälehdon vuonna 2005 julkaiseman 
tutkimuksen mukaan tuloerojen kasvun kiistattomin piirre on kaikkein suuri- 
tuloisimman väestön tulo-osuuden kasvu. Ks. artikkelia ”Rikkaat rikastuivat 
— entä köyhät?” Tilastokeskuksen Hyvinvointikatsauksessa 1/2005. 

Nokian valtatie -kirjan kirjoittaneiden Staffan Bruunin ja Mosse Wallenin 
mukaan Jorma Ollilan optiosalkun arvo oli vuoden 1999 kurssilla mitattuna 
noin 297 miljoonaa markkaa eli lähes 50 miljoonaa euroa. 

Henrik Liliuksen tulot olivat vuonna 2006 11,3 miljoonaa euroa ja talous- 
johtaja Tapio Kuulan 5,8 miljoonaa. Helsingin Sanomat 31.10.2007. Valtion- 
yhtiöiden palkitsemisjärjestelmistä vastuussa olleet poliitikot hermostuivat 
vaalien lähestyessä havaittuaan palkkioiden suuruuden, ja eduskunnassa 
ryhdyttiin syksyllä 2005 tutkimaan mahdollisuuksia kohtuullistaa palkkioita 
jälkikäteen. Tapaus aiheutti laajat selvitykset, mutta juridisia mahdolli- 

suuksia puuttua palkkioihin ei löytynyt. Myöskään presidentti Tarja Halonen 
ei edes periaatteessa yhtynyt vaatimukseen, että valtionyhtiöiden johtajien 
pitäisi vapaaehtoisesti luopua optioistaan. Hänen mukaansa ”oikeusvaltioissa 
on pidettävä kiinni tehdyistä sopimuksista” ja ”demokratiassa tehdään sekä 
viisaita että vähemmän viisaita päätöksiä”. Helsingin Sanomat 14.10.2005. 
Järkevintä olisi kai kuitenkin korjata virheitä, mikäli siihen on mahdollisuus. 
”Greediä” ja ”Haluatko miljönääriksi?” -show'ta esitettiin televisiossa vuosina 
2001—2002 ja viimeksi mainittua pitempäänkin. 

1. Moos. 21:1—19. 

1. Moos. 17:1—18:15. 

Kristillisen kääntymyksen vuonna 1654 kokenut Pascal hahmotteli uhka- 
pelurin strategiansa teoksessaan Pensees, suom. Mietteet (1962). 

Ministeri Jaakko Iloniemen johtaman palkkiotoimikunnan esitys hyväksyttiin 
eduskunnassa äänin 132—29. Päätöksen mukaan ensimmäistä kauttaan istu- 
van edustajan palkkiota nostettiin 40 prosenttia ja kaikki ikälisät saavan 
edustajan palkkiota 20 prosenttia. Puhemiehen kohdalla korotus oli yli 100 
prosenttia! Helsingin Sanomat 31.5.2000. Kesäkuussa 2001 eduskunta palasi 
korotuksiin uudestaan ja nosti eduskuntaryhmien ja jaostojen puheenjohta- 
jien palkkioita vielä noin 3000-5000 markalla. Helsingin Sanomat 20.6.2001. 
Kun pelkkä korotuksen nettomäärä ylitti kansalaisten toimeentulotuen perus- 
osan, tulivat mielipidepalstoilla esitetyt turpaanvedot ansiosta. ”Instituution 
puolesta” äänestäneiden edustajien pitäisi ymmärtää, että tilanne, jossa 
kansanedustaja pitää kilpailevan puolueen edustajaa parempana ystävänään 
kuin omaa kentällä olevaa äänestäjäänsä, merkitsee edustajien liittoutumista 
kansalaisia vastaan. 

Helsingin Sanomat 16.6.2001. 

Esko Aholle ja Ilkka Kanervalle katettu pöytä osoittautui tosin yhtä ravitse- 
vaksi kuin Hietasen saama kala-ateria Tuntemattomassa sotilaassa presi- 
dentti Tarja Halosen hylättyä ministeri Suvi-Anne Siimeksen esityksen. 
Helsingin Sanomat 1.12.2001. Toisaalta myös Halonen nosti virkaan oman 
suosikkinsa, jonka poliittiset mielipiteet olivat lähellä hänen omiaan. 
Puheenjohtaja Satu Hassi Vihreän Liiton vuoden 1998 kokouksessa. Helsingin 
Sanomat 20.9.1998. 

Huunorilehti Pahkasian viimeinen numero ilmestyi vuonna 2000. 

Timo Airaksinen TV1:n A-studiossa 28.9.2001. 

John Vikström valtioneuvoston 175-vuotisjuhlan jumalanpalveluksessa pitä- 
mässään saarnassa ”Valta ylhäältä” 2.10.1984. Julkaistu Vikströmin teok- 
sessa Uusi rohkeus elää (1985, s. 17). 

Tasavallan presidentti Martti Ahtisaari 48. yhteisvastuukeräyksen TV- 
puheessaan 2.2.1997. 

Optiojärjestelmää aiemmin kritisoinut Martti Ahtisaari kuittasi lopulta itse 
lähes miljoonan markan optiot tultuaan valituksi Elcoteg Networksin halli- 
tuksen jäseneksi. Helsingin Sanomat 7.4.2000. Jo sitä ennen Ahtisaari oli 
ehtinyt kerätä melkoisen määrän kritiikkiä siirtyessään valtionpolitiikasta 
suoraan yritysmaailman etujen vartijaksi UPM-Kymmenen hallitukseen ja 
voitettuaan äänestyksessä hänen vastaehdokkaakseen ilmoittautuneen filosofi 
Thomas Wallgrenin prosenttiluvuin 99,75—0,25. Helsingin Sanomat 22.3.2000. 

Wallgrenin toteuttamaa haastajanroolia onkin kunnioitettava syvästi sym- 
bolisena kansalaisrohkeutena. 

Vikström 1985, s. 17—18. 

Timo Airaksinen kerjäläisyyden syistä MTV3-kanavan ”Karpolla on asiaa” 
-ohjelmassa 16.12.2001. 

Ks. esim. Pierre Bourdieun teosta La distinction — Critigue sociale du jugement 
(1979). 

Alun perin tähtitieteilijänä aloittanut tieteenfilosofi Paul Feyerabend teok- 
sessaan Against method — Outline of an Anarcistic Theory of Knowledge (1988 
[1975])). 

Itävaltalaissyntyinen ja toisen maailmasodan jälkeen Yhdysvaltaisessa Berke- 
leyn yliopistossa toiminut Feyerabend selittää tieteen ja yhteiskunnan 
suhteita koskevia näkemyksiään teoksissaan Science in a Free Society (1978) 
Farewell to Reason (1987) ja Three Dialogues on Knowledge (1991). 

Immanuel Kant vastauksessaan kysymykseen ”Was ist Aufklärung?” vuodelta 
1784 (suom. ”Vastaus kysymykseen: Mitä on valistus?”, 1995). Valistus on 
Kantin mukaan vapaaksi pääsyä ihmisen itselleen aiheuttamasta henkisen 
alaikäisyyden tilasta. Saksankielinen ilmaus ”Faulheit und Feigheit” voitaisiin 
kääntää myös ”laiskuus ja pelkuruus” tai, kuten suomennostyöryhmä, vielä 
jyrkemmin: ”laiskuus ja raukkamaisuus”. 

Katolisen kirkon viimeisin eli 21. ekumeeninen konsiili (Vatikaanin toinen 
kirkolliskokous), pidettiin vuosina 1962—1965, ja se päättyi ”julistukseen eku- 
meniasta”, jonka mukaan katolinen kirkko tunnusti protestanttiset kirkot 
”päteviksi joiltain osin? sekä luopui periaatteestaan, ettei sen itsensä ulko- 
puolella ole pelastusta. <http://www.vatican.va>. 

Urpo Harva käytännöllisen etiikan kirjassaan Hyvä ja paha (1978, s. 123). Ks. 
Heikki Mäki-Kulmalan pienoistutkimusta Urpo Harva ja filosofin kutsumus 
vuodelta 1995 (s. 27). 

Ilkka Niiniluoto artikkelissaan ”Onko globaali etiikka mahdollinen?” vuonna 
1999. Kritiikistä ks. esim. omaa artikkeliani vuodelta 2000. 

Anssi Kuusela ja Ilkka Niiniluoto lukion elämänkatsomustiedon oppikirjas- 
saan (1992, s. 14). 

Sama. 

Ilkka Niiniluoto teoksessaan Tiede, filosofia ja maailmankatsomus vuodelta 
1984 (s. 80). 

Mäki-Kulmala 1995, s. 28. 

Englantilainen kirjailija John Milton 1600-luvulla. Kyseessä lienee tautologia 
eli analyyttinen totuus: latinan sana spiritus merkitsee sekä ”henkeä' että 
tuulta”. Siteerattu teoksesta Ruskin 1918b [1865], s. 48. 

Ilkka Niiniluoto artikkelissaan ”Järki ja moraali globalisaation pyörteissä” 
vuodelta 2000 (s. 146). 

Marcuse 1969 [1964], s. 201—202. 

Niiniluoto 2000 s. 147. Filosofiaan liittyviä intohimoja puolestaan havain- 
nollistaa Norman Malcomin lausunto analyyttisen filosofian korkeasti kunni- 
oittamasta Wittgensteinista: ”I...] 'viileä objektiivisuus' ja 'puolueeton tarkas- 
telu? ovat sanontatapoja, jotka eivät lainkaan sovi häneen”! Malcom 1990 
[1953], s. 32. Kysymyksenalaiseksi jää, missä määrin tämä toteamus kumoaa 

suositun mutta päinvastaisen näkemyksen Wittgensteinista, tuosta analyyt- 
tisten filosofien esikuvanaan pitämästä filosofista. 

Niin sanottua kulttuuripessimismiä G. H. von Wright edusti teoksessaan 
Vetenskapen och fornuftet vuodelta 1987 (suom. Tiede ja ihmisjärki, 1987). 

Ks. Erich Frommin analyysia fasismin nekrofiliasta teoksessa The Anatomy of 
Human Destructiviness vuodelta 1973 (suom. Tuhoava ihminen, 1976, s. 387 
jss.). Frommin filosofia on erinomaista siksikin, että se saattaa lisätä myös 
niin sanottujen tutkijatyyppien itseymmärrystä. 

Ks. Stanley Milgramin ja hänen tutkimusryhmänsä teosta Obedience to 
Authority (1974). 

Milgramin koetta on kritisoinut epäeettiseksi muiden muassa Antti Eskola 
kirjoituksessaan ”Onko tehtävä väärin saadakseen tietää, mikä on totta?” 
(1987). Kokeen varjopuolina hän pitää luottamuksen katoamista tieteen yltä 
sekä koehenkilöille tuotettua ahdistusta. Lisäksi Eskola katsoo, ettei kokeesta 
ole hyötyäkään, sillä tiedämmehän muutenkin, että ihmiset tottelevat mää- 
räyksiä. Kokeen puolustukseksi voidaan kuitenkin todeta, että vaikka suorat 
havainnot ovatkin valaisevia, niitä ei ole kuitenkaan todistettu oikeiksi kunnes 
vasta tieteellisen kokeen kautta. Myös Eskola katsoi vielä vuonna 1971 
julkaisemassaan teoksessa Sosiaalipsykologia, että joidenkin ihmisten pitää 
hieman kärsiä, jotta ”oikeaa tietoisuutta” esille nostava tiede voisi auttaa 
ihmiskuntaa tunnistamaan pahuuden alkujuuret omassa itsessään. 

Matti Wiberg TV1:n ajankohtaisohjelmassa ”Tervo ja Päivärinta” 27.8.2001. 
Ks. myös Wibergin teosta Paluu politiikkaan (2001, s. 94-96). 

Ilkka Niiniluoto Tampere-talossa pidetyssä filosofian seminaarissa. Puhe on 
julkaistu Kanava-lehdessä 7/1999 (s. 399). 

Ks. artikkeliani Niin & Näin -lehdessä 3/2000 (s. 62); julkaistu myös Filo- 
sofiset viuhahdukset -kokoelmassa (2007, s. 150—165). 

Ks. esim. Wolfgang Stegmillerin analyysia teoksessa Hauptströmungen der 
Gegenwartsphilosophie vuodelta 1975. 

Sama. 

Lause on peräisin Marcus Porcius Catolta, joka kuvaili sillä Rooman valta- 
kunnan nousua. 

Suomen EU-jäsenyyden aikana Natoon liittymisen kannatus on vakiintunut 
noin 20—25 prosenttiin kansalaisista, kun taas vastustajia on riittänyt noin 
60—65 prosentin verran. New Yorkin terrori-iskun jälkeisten tapahtumien 
arveltiin vaikuttavan kannatukseen sen mukaan, miten Nato-jäsenyyden 
oletetaan lisäävän suomalaisten turvallisuudentunteita kansainvälisen konf- 
liktin keskellä. Esimerkiksi Maanpuolustuskorkeakoulun = erikoistutkijan 
Pekka Visurin mielestä konflikti ei vaikuta kannatuslukuihin, kun taas 
tutkija Jyrki Käkösen mukaan konflikti voisi jopa kasvattaa Nato-kannatusta. 
TV1:n uutiset 11.9.2001. Tässä tutkimuksessa Suomen Nato-jäsenyyttä kos- 
keva keskustelu on ollut esillä lähinnä dialogisten tilanteiden havainnollista- 
miseksi. Historian kulku huomioon ottaen Suomen hakeutuminen jäseneksi 
vuonna 2022 on osoittautunut viisaaksi ja välttämättömäksi. 

Eduskunnan käännettyä selkänsä lisäydinvoiman rakentamiselle vuoden 
1993 äänestyksessä hallitus päätti 17.1.2002 tuoda asian uudelleen käsitte- 
lyyn. Ajankohta olikin retorisesti otollinen, koska hallitus istui viimeistä 
kauttaan, eikä virassa olevien ministerien tarvinnut kantaa vastuuta pää- 

töksen toteuttamisesta. Ajankohta suosi myös hallitusvastuussa olleen 
Vihreän Liiton taktiikkaa. ”Vihreän valon” sytyttyä lisäydinvoimalle saattoi 
vihreiden irtisanotuminen hallitusyhteistyöstä vahvistaa puolueen kanna- 
tusta seuraavissa eduskuntavaaleissa vuonna 2003. 

Helsingin Sanomien Suomen Gallupilla vuonna 2002 teettämän kyselyn 
mukaan 48 prosenttia kansalaisista ilmoitti kannattavansa ydinvoimaa, kun 
taas 45 prosenttia vastusti sitä. 45 prosenttia vastanneista olisi ehdottanut 
eduskunnalle esityksen hylkäämistä, ja 43 prosenttia olisi suosittanut sen 
hyväksymistä. Puhelinhaastattelun otos oli 921, ja mielipiteiden vaihtelu 
enemmistökannauksen ja -vastustuksen välillä sopii virhemarginaaliin, joka 
oli 3 prosenttiyksikköä. Helsingin Sanomat 26.1.2002. Kyselyn teettänyt 
sanomalehti asettui pääkirjoitussivuillaan kannattamaan lisäydinvoiman 
rakentamista. 

Syyskuun 1.—3. päiviin 2001 ajoittunutta vierailua edelsi ilmoitus, jonka 
mukaan Putin kieltäytyisi suostumasta mihinkään keskusteluihin Karjalan 
palauttamisesta. Koukkaus kirvoitti Suomessa asuvia karjalaisia ja inkeri- 
läisiä kärkeviin mielipiteisiin, aivan kuten myös Turusta alkaneen vierailun 
päättyminen Helsinkiin. Pääkaupungissa nähtiin muun muassa mielenosoi- 
tuksia, joissa vastustettiin Venäjän sotatoimia tshetsheenejä kohtaan. 
Helsingin Sanomat 31.8.2001—4.9.2001. 

Helsingin Sanomat 16.6.2001. Ranskassa perustettu Attac-järjestö pyrkii 
nimensä Association for the Taxation of Financial Transactions for the Aid of 
Citizens mukaisesti vakauttamaan kansantalouksia ja estämään valuutta- 
keinottelua. Attac vaatii valtioiden välisiin valuutansiirtoihin niin sanottua 
Tobinin veroa, jonka tuotto käytettäisiin kehitysyhteistyötarkoituksiin. 
Taloustieteen vuoden 1972 nobelistin, James Tobinin, nimeä kantavan 
ehdotuksen kautta esitetty yhteiskuntakritiikki kohdistuu globaalitalouden 
normittomuuteen. Liike katsoo, että veron aiheuttama rasitus länsimaille jäisi 
lähinnä symboliseksi, kun taas kehittyvien maiden kansantalouksille veron 
tuotolla voisi olla huomattava merkitys. Nähtäväksi jää, voidaanko vallan- 
kumousta tehdä Attacin kaupittelemalla ylimääräisellä verolla tai reilun 
kaupan banaaneilla. Olennaisempaa Attacin toiminnassa onkin vaihtoehtojen 
ja vastatendenssien esittäminen sekä julkisen mielipiteen puhuttelu. Niiden 
poliittiset kerrannaisvaikutukset voivat olla liikkeen julki lausumia tavoit- 
teita suuremmat. 

Helsingin Sanomat 6.10.2000. 

M. A. Numminen laulussaan ”Kuinka saisin rikki kookospähkinän” levyllä 
Kuu, mies, kookospähkinä (1980). 

Harri Holkeri Maarit Tastulan juontamassa TV-ohjelmassa 12.9.2001. Hol- 
kerin toimikausi oli päättynyt 10.9.2001, vain päivää ennen New Yorkin 
World Trade Centeriin tehtyä terrori-iskua. 

Ks. esim. professori Harri Nevanlinnan artikkelia ”Rodut” Otavan Suuressa 
Ensyklopediassa vuodelta 1986 (s. 5778). 

